(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΖ΄

Τετάρτη, 09 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ν. Παπαδόπουλου., σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Ιδιωτικό Γενικό Λύκειο « Ώθηση» και από το 2ο και το 3ο Δημοτικό Σχολείο Κισσάμου Χανίων., σελ.   
4. Αναφορά στο δυστύχημα στα Τέμπη., σελ.   
5. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση της κεφαλαιαγοράς και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της αναφοράς του δυστυχήματος των Τεμπών:  
  
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΓΕΡΟΥΛΑΝΟΣ Π. , σελ.   
 ΔΗΜΑΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΤΣΩΤΗΣ Χ. , σελ.   
 ΜΙΧΑΗΛΙΔΗΣ Σ. , σελ.   
 ΝΑΤΣΙΟΣ Δ. , σελ.   
 ΠΑΠΠΑΣ Ν. , σελ.   
 ΠΕΤΡΑΛΙΑΣ Α. , σελ.   
 ΣΤΑΡΑΚΑ Χ. , σελ.   
 ΤΖΑΚΡΗ Θ. , σελ.   
 ΧΡΗΣΤΙΔΟΥ Ρ. , σελ.   
  
Β. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΜΠΟΥΡΑΣ Α. , σελ.   
 ΠΕΤΡΑΛΙΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Γ. Επί του σχεδίου νόμου του Υπουργείου Εθνικής Οικονομίας και Οικονομικών:  
  
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Χ. , σελ.   
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΔΗΜΑΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΙΑΤΡΙΔΗ Τ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΙΒΑΡΔΑΣ Χ. , σελ.   
 ΚΑΤΣΩΤΗΣ Χ. , σελ.   
 ΚΕΡΑΜΕΩΣ Ν. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΡΗΤΙΚΟΣ Ν. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΜΑΜΟΥΛΑΚΗΣ Χ. , σελ.   
 ΜΗΤΑΡΑΚΗΣ Π. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΑΓΚΗΣ Δ. , σελ.   
 ΝΑΤΣΙΟΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΠΑΣ Ι. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΡΑΛΙΑΣ Α. , σελ.   
 ΠΕΤΣΑΣ Σ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΟΛΑΚΗΣ Π. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΪΚΟΥΡΑΣ Χ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΤΖΑΚΡΗ Θ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΡΩΝΗΣ Σ. , σελ.   
 ΤΣΟΚΑΝΗΣ Χ. , σελ.   
 ΥΨΗΛΑΝΤΗΣ Β. , σελ.   
 ΦΛΩΡΟΣ Κ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΡΗΣΤΙΔΟΥ Ρ. , σελ.   
  
Δ. ΠΑΡΕΜΒΑΣΕΙΣ:  
  
 ΒΙΛΙΑΡΔΟΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΖ΄

Τετάρτη 9 Απριλίου 2025

Αθήνα, σήμερα στις 9 Απριλίου 2025, ημέρα Τετάρτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-4-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΣΤ΄ συνεδριάσεώς του, της Τρίτης 8 Απριλίου 2025, σε ό,τι αφορά την ψήφιση στο σύνολο των σχεδίων νόμου: α) «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία» και β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης»)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση της κεφαλαιαγοράς και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 3ης Απριλίου 2025 τη συζήτηση και ψήφιση του νομοσχεδίου σε μία έως δύο συνεδριάσεις ενιαία επί της αρχής, επί των άρθρων και επί των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας, η κ. Τσαμπίκα Ιατρίδη, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΤΣΑΜΠΙΚΑ ΙΑΤΡΙΔΗ:** Κύριε Πρόεδρε, κυρίες και κύριοι συνάδελφοι, έχω σήμερα την τιμή να εισηγούμαι ένα νομοσχέδιο το οποίο δίνει ουσιαστικές λύσεις σε ζητήματα που απασχολούν τους πολλούς.

Η Κυβέρνησή μας σταθερά επιστρέφει στην κοινωνία σημαντικό μέρος από τις επιδόσεις της ελληνικής οικονομίας και το κάνει αυτό με συνεχείς μειώσεις στη φορολογία, πάνω από εβδομήντα φόροι έχουν μειωθεί από το 2019, με συνεχείς αυξήσεις στους μισθούς και τις συντάξεις μετά από πολλά χρόνια, με πολύ καλύτερες επιδόσεις στα φορολογικά έσοδα με τη χρήση όλων των διαθέσιμων τεχνολογικών μέσων. Και όλα αυτά είναι αποτέλεσμα της συνεπούς μας πολιτικής, μιας πολιτικής που στόχο έχει η χώρα μας το 2027 να είναι σε πολύ καλή καλύτερη κατάσταση από το 2019 που αναλάβαμε τη διακυβέρνηση της χώρας.

Κυρίες και κύριοι συνάδελφοι, το νομοσχέδιο αυτό περιλαμβάνει πολλές θετικές ρυθμίσεις που μεταξύ άλλων αφορούν τον εξωδικαστικό μηχανισμό με διπλασιασμό της περιμέτρου προκειμένου να καλύπτεται και η μεσαία τάξη και να αντιμετωπιστεί το ζήτημα του ιδιωτικού χρέους, την ενίσχυση της αξιοπιστίας και της ελκυστικότητας του χρηματιστηρίου, την εξαμηνιαία παράταση στο πρόγραμμα «ΗΡΑΚΛΗΣ» για τη μείωση των κόκκινων δανείων που βρίσκονται στα χαρτοφυλάκια των τραπεζών, τη διάταξη που ρυθμίζει οριστικά το ζήτημα του συμψηφισμού της προσωπικής διαφοράς περίπου σαράντα χιλιάδων δημοσίων υπαλλήλων, η διάταξη αυτή θα επιτρέψει και σε αυτούς να λαμβάνουν απρόσκοπτα τις αυξήσεις που τους αναλογούν στο μέλλον, την παραίτηση του Ελληνικού Δημοσίου από την άσκηση ένδικων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι.

Κυρίες και κύριοι συνάδελφοι, θα ξεκινήσω με τις έξι πρωτοβουλίες για τον περιορισμό του ιδιωτικού χρέους.

Πρωτοβουλία πρώτη. Διπλασιάζονται τα εισοδηματικά και περιουσιακά όρια, προκειμένου να χαρακτηριστεί ένας οφειλέτης επιλέξιμος στο πλαίσιο της υποχρεωτικής αποδοχής του εξωδικαστικού μηχανισμού από τους πιστωτές. Προϋπόθεση είναι ο οφειλέτης να έχει ανώτατο όριο ήδη μη εξυπηρετούμενων τραπεζικών οφειλών τις 300.000 ευρώ. Με αυτόν τον διπλασιασμό των ορίων τα φυσικά πρόσωπα που χαρακτηρίζονται ως επιλέξιμοι οφειλέτες αυξάνονται από 7% σε 85% του συνόλου των αιτούντων.

Πρωτοβουλία δεύτερη. Υποχρεώνεται ο πιστωτής να έχει καταθέσει τουλάχιστον τρεις μήνες προ της διενέργειας πλειστηριασμού έγγραφη πρόταση ρύθμισης στον οφειλέτη.

Πρωτοβουλία τρίτη. Απαλλαγή οφειλέτη για τον οποίο δεν ανοίγει πτωχευτική διαδικασία, αλλά καταχωρείται στο μητρώο φερεγγυότητας. Με τη νέα ρύθμιση προστίθεται η δυνατότητα στον εισηγητή δικαστή, κατόπιν αίτησης του οφειλέτη, να εκδίδει πράξη με την οποία διαπιστώνει την επέλευση της απαλλαγής του οφειλέτη από τις οφειλές του.

Πρωτοβουλία τέταρτη. Γίνεται επέκταση προθεσμιών ώστε να μπορεί ο ευάλωτος οφειλέτης να ενταχθεί στο ενδιάμεσο πρόγραμμα. Έτσι ενώ πριν ο οφειλέτης έπρεπε να έχει κάνει τη σχετική αίτηση εξήντα μέρες πριν από την κατάσχεση, τώρα μπορεί να την κάνει είκοσι μέρες πριν από την κατάσχεση.

Πρωτοβουλία πέμπτη. Προβλέπεται η επέκταση και στην περίπτωση που ο οφειλέτης επιλέξει να ρυθμίσει τις οφειλές του μέσω της διαδικασίας εξυγίανσης της δυνατότητας ρύθμισης δανείων που έχουν εγγύηση Ελληνικού Δημοσίου με δυνατότητες διαγραφών και επέκτασης του χρόνου αποπληρωμής. Στόχος της ρύθμισης αυτής είναι να βοηθηθούν οι επιχειρήσεις που έχουν συνήθως μεγαλύτερες οφειλές να ρυθμίσουν και τα δάνεια με εγγύηση Ελληνικού Δημοσίου χωρίς να κινδυνεύει η παρασχεθείσα εγγύηση.

Πρωτοβουλία έκτη. Προβλέπεται η δημιουργία μόνιμου μηχανισμού αποζημίωσης ζημιωθέντων της «Ασπίς Πρόνοια» και η επίλυση ζητημάτων αποζημιώσεων σε δικαιούχους απαιτήσεων από ασφάλειες ζωής.

Οι ρυθμίσεις αυτές είναι κομβικές και σημαντικές, είναι τα διευρυμένα κριτήρια για υπαγωγή στον εξωδικαστικό μηχανισμό και διευκολύνουν όχι μόνο τους ευάλωτους πολίτες, αλλά για πρώτη φορά και τη μεσαία τάξη. Θα πρέπει να επισημάνω ότι όλα αυτά γίνονται με σωστό σχεδιασμό και σεβασμό στον κόπο όλων των Ελλήνων, όλων των Ελληνίδων. Γίνονται με σεβασμό στις δυνατότητες της οικονομίας μας, γιατί πρέπει να δίνουμε μέχρι εκεί που αντέχει η οικονομία μας για μην ξεπεράσουμε τα όρια και μπούμε πάλι σε καθεστώς υπερβολικού ελλείμματος από την Κομισιόν.

Αυτή είναι μια υπεύθυνη πολιτική, αυτή είναι μια υπεύθυνη στάση. Γιατί ας μην ξεχνάμε ότι οι πολιτικές του σήμερα επηρεάζουν και τις επόμενες γενιές, τα παιδιά μας και τα εγγόνια μας.

Και επειδή πρέπει να απευθυνόμαστε στους Έλληνες πολίτες με ειλικρίνεια, δεν υπάρχει τίποτα πιο αληθινό από το να βλέπεις αποτελέσματα μίας πολιτικής σε βάθος χρόνου. Έτσι, μελετώντας τα στοιχεία της Eurostat του 2023, το ιδιωτικό χρέος στην Ελλάδα βρίσκεται στην δέκατη έκτη θέση ανάμεσα στα κράτη-μέλη με ποσοστό 93,3% του ΑΕΠ, παραμένοντας κάτω από τον ευρωπαϊκό μέσο όρο που είναι στο 125,3%. Από το 2019 μέχρι και το 2024 το ποσοστό των κόκκινων δανείων στις τράπεζες μειώθηκε σημαντικά μέσω του προγράμματος «ΗΡΑΚΛΗΣ». Την ίδια στιγμή από το 2020 ως και σήμερα το ιδιωτικό χρέος ως ποσοστό του ΑΕΠ, αλλά και το ιδιωτικό χρέος των νοικοκυριών, παρουσιάζουν σταθερή μείωση. Τα μη εξυπηρετούμενα δάνεια στο σύνολό τους το τρίτο τρίμηνο του 2024 αποτελούσαν το 30% των δανείων έναντι ποσοστού 52% το 2019, ενώ η πτωτική πορεία αναμένεται να συνεχιστεί. Επίσης, τα μη εξυπηρετούμενα δάνεια τραπεζών ανέρχονται σήμερα σε 67,08 δισεκατομμύρια ευρώ με στοιχεία του τρίτου τριμήνου του 2024 από 92,19 δισεκατομμύρια το 2019.

Στο ίδιο πλαίσιο κινείται και ο εξωδικαστικός συμβιβασμός. Τα αποτελέσματα είναι πολύ σημαντικά. Συνολικά έως και τον Φεβρουάριο του 2025 έχουν γίνει 31.953 επιτυχείς ρυθμίσεις οφειλών. Η ραγδαία αύξηση σημειώθηκε στις επιτυχείς ρυθμίσεις του εξωδικαστικού μεταξύ του 2023 και 2024 και ανήλθε σε ποσοστό 81% με 16.903 επιτυχείς ρυθμίσεις εντός του 2024 έναντι 9.339 το 2023. Αθροιστικά μέχρι σήμερα έχουν ρυθμιστεί οφειλές συνολικού ύψους 10,45 δισεκατομμυρίων ευρώ εκ των οποίων το μεγαλύτερο μέρος εντός του 2023 και 2024. Συγκεκριμένα, 5,13 δισεκατομμύρια ευρώ το 2024 και 3,54 δισεκατομμύρια ευρώ το 2023, έχουμε αύξηση δηλαδή 45%. Τα στοιχεία αυτά δείχνουν μία αναμφίβολα σημαντική βελτίωση και πάνω σε αυτή τη βελτίωση πατάμε με σιγουριά και προωθούμε τις νέες αυτές ρυθμίσεις.

Κυρίες και κύριοι συνάδελφοι, σε μία σύγχρονη και υγιή οικονομία είναι απαραίτητη και η ενίσχυση της κεφαλαιαγοράς. Στο πλαίσιο αυτό η στρατηγική μας κινείται σε δύο άξονες. Πρώτος άξονας η ενίσχυση του χρηματιστηρίου με τη θέσπιση νέων κινήτρων τα οποία είναι τα εξής: Φορολογικά κίνητρα για τους επενδυτικούς αγγέλους και για επενδύσεις στην εναλλακτική αγορά. Σύμφωνα με τα κίνητρα αυτά ποσό ίσο με το 50% της εισφοράς τους εκπίπτει από το φορολογητέο εισόδημα μέχρι τις 300.000 ευρώ. Αυξάνεται η έκπτωση δαπανών για εισαγωγή μικρομεσαίων επιχειρήσεων στο Χρηματιστήριο Αθηνών. Οι επιλέξιμες δαπάνες, προσαυξημένες κατά 100% με ανώτατο όριο προσαύξησης τις 200.000 ευρώ, θα εκπίπτουν από τα ακαθάριστα έσοδα των επιχειρήσεων κατά τον χρόνο πραγματοποίησής τους για διάρκεια τριών ετών. Μειώνεται από 15% σε 5% ο συντελεστής φορολογίας σε τόκους εισηγμένων εταιρικών ομολόγων που αποκτούν φυσικά πρόσωπα φορολογικοί κάτοικοι Ελλάδας. Έτσι διαμορφώνεται ομοιόμορφο καθεστώς φορολογικής μεταχείρισης ημεδαπών και αλλοδαπών επενδυτών για το εισόδημα από τόκους ανεξαρτήτως του τόπου χρηματιστηριακής διαπραγμάτευσης των ομολογιών.

Πέρα από τα φορολογικά κίνητρα προβλέπονται και άλλες ρυθμίσεις με τις οποίες διευκολύνεται η μεταφορά κινητών αξιών από την αγορά αξιών του Χρηματιστηρίου Αθηνών στην εναλλακτική αγορά του Χρηματιστηρίου Αθηνών. Θεσπίζεται η δυνατότητα εισαγωγής στο χρηματιστήριο μετοχών με πολλαπλά δικαιώματα ψήφου, εφόσον αυτό προβλέπεται στο δίκαιο της έδρας τους. Η ρύθμιση αυτή ενθαρρύνει ιδιοκτήτες νεοφυών επιχειρήσεων να βάλουν τις επιχειρήσεις στο χρηματιστήριο χωρίς να φοβούνται μήπως χάσουν τον έλεγχό τους.

Αυξάνεται από 5 σε 8 εκατομμύρια ευρώ ετησίως το όριο για την έκδοση πληροφοριακού δελτίου αντί ενημερωτικού δελτίου σε δημόσιες προσφορές κινητών αξιών με στόχο τη διευκόλυνση πρόσβασης των μικρομεσαίων επιχειρήσεων στο χρηματιστήριο. Ρυθμίζεται το πλαίσιο που διέπει τα ομολογιακά δάνεια με ομολογίες εισηγμένες σε ρυθμιζόμενη αγορά. Με τη νέα αυτή ρύθμιση, που εισάγεται διευκολύνεται η λήψη αποφάσεων περί τροποποίησης των όρων του ομολογιακού δανείου για εισηγμένες ομολογίες με σεβασμό προς τη μειοψηφία.

Επεκτείνεται και σε περιπτώσεις συγχώνευσης εισηγμένων με μη εισηγμένες εταιρείες το καθεστώς εκποίησης μετοχών δικαιούχων που δεν έχουν εμφανιστεί. Επεκτείνεται και ρυθμίζεται ειδικώς ο θεσμός των συλλογικών λογαριασμών για οργανισμούς συλλογικών επενδύσεων σε κινητές αξίες και οργανισμούς εναλλακτικών επενδύσεων. Στόχος της ρύθμισης αυτής είναι η διευκόλυνση των συναλλαγών, η προσέλκυση νέων κεφαλαίων και η μείωση του κόστους για τους επενδυτές μέσω της ενίσχυσης του ανταγωνισμού.

Εκσυγχρονίζεται το νομοθετικό πλαίσιο που διέπει τις ανώνυμες εταιρείες επενδύσεων σε ακίνητη περιουσία. Μεταξύ άλλων παρέχεται η δυνατότητα εκμετάλλευσης ακίνητης περιουσίας για οποιονδήποτε οικιστικό, βιομηχανικό και εμπορικό σκοπό. Εισάγονται βελτιωμένοι κανόνες αποτίμησης της ακίνητης περιουσίας της ΑΕΕΑΠ και υποχρέωση ασφάλισης όλων των ακινήτων της.

Προβλέπεται η δυνατότητα εκμετάλλευσης μονάδων παραγωγής και αποθήκευσης ενέργειας από ΑΠΕ για την κάλυψη των ενεργειακών αναγκών της ακίνητης περιουσίας της ΑΕΕΑΠ, των εταιρειών του ομίλου και των μισθωτών ή χρηστών τους, αλλά και με γνώμονα την ανάγκη βελτίωσης του ενεργειακού προφίλ της ακίνητης περιουσίας. Συγκεντρώνονται όλες οι διατάξεις του ειδικού καθεστώτος φορολογίας που διέπει τις εταιρείες αυτές. Απαλλάσσονται οι ΑΕΕΑΠ από τους αυστηρούς κανόνες για τους διαχειριστές οργανισμών εναλλακτικών επενδύσεων που δεν απαιτούνται για την εν λόγω κατηγορία από το Ενωσιακό Δίκαιο και αύξαναν υπερβολικά το κόστος λειτουργίας τους. Παραμένουν όμως και εκσυγχρονίζονται όλες οι ασφαλιστικές δικλείδες για την προστασία του επενδυτικού κοινού. Τέλος, ρυθμίζεται το πλαίσιο έκδοσης ευρωπαϊκών πράσινων ομολόγων για τη χρηματοδότηση περιβαλλοντικά βιώσιμων επενδύσεων.

Ο δεύτερος άξονας της στρατηγικής μας περιλαμβάνει ρυθμίσεις για τη θωράκιση των εποπτικών μηχανισμών. Ειδικότερα θεσπίζονται επιπλέον διαφανείς διαδικασίες λειτουργίας της Επιτροπής Κεφαλαιαγοράς με βάση τις βέλτιστες διεθνείς και ευρωπαϊκές πρακτικές. Συγκεκριμένα, προβλέπεται να εκδοθούν εγχειρίδιο ελέγχου των καταγγελιών που υποβάλλονται στην επιτροπή, εγχειρίδιο επιτόπιων ελέγχων στους εποπτευόμενους φορείς, κατευθυντήριες γραμμές για τον υπολογισμό των προστίμων και την επιβολή κυρώσεων με σταθερές και διαφανείς διαδικασίες ελέγχου και λογοδοσίας, κώδικας δεοντολογίας που θα ρυθμίζει τον τρόπο άσκησης των καθηκόντων των μελών και του προσωπικού, εγχειρίδιο κάλυψης των εκπαιδευτικών αναγκών προσωπικού με αξιολόγηση εκπαιδευτών και εκπαιδευομένων. Περαιτέρω, παρέχεται η δυνατότητα στους εποπτικούς μηχανισμούς, δηλαδή Επιτροπή Κεφαλαιαγοράς και Τράπεζα της Ελλάδος, να διενεργούν ελέγχους στους εποπτευόμενους φορείς με μυστικούς πελάτες.

Κυρίες και κύριοι συνάδελφοι, το νομοσχέδιο περιλαμβάνει ακόμα ρυθμίσεις που αφορούν στην προστασία των επενδυτών στα κρυπτοστοιχεία, η οποία είναι μία άκρως ανερχόμενη αγορά που απαιτεί όμως παράλληλη προστασία των επενδυτών απέναντι σε αθέμιτες ή παράνομες πρακτικές.

Μία ακόμη ουσιαστική ρύθμιση είναι και η οριστική επίλυση του θέματος της προσωπικής διαφοράς για τους δημοσίους υπαλλήλους. Η διάταξη αυτή αφορά περίπου σαράντα χιλιάδες δημοσίους υπαλλήλους με προσωπική διαφορά. Πιο αναλυτικά η διάταξη προβλέπει ότι, αν η προσωπική διαφορά είναι μικρότερη από το ποσό των 300 ευρώ, δεν επέρχεται συμψηφισμός της με την αύξηση του βασικού μισθού. Αν το υπερβαίνει, το ποσό της προσωπικής διαφοράς που συμψηφίζεται ισούται με το μικρότερο μεταξύ του 50% της προκαλούμενης αύξησης του βασικού μισθού και του ποσού της προσωπικής διαφοράς που υπερβαίνει τα 300 ευρώ. Με την προτεινόμενη διάταξη, και λαμβάνοντας υπ’ όψιν ότι η προσωπική διαφορά σε ορισμένες περιπτώσεις μπορεί να ανέρχεται σε ποσά που προκαλούν σημαντικές διαφοροποιήσεις μεταξύ υπαλλήλων του ίδιου μισθολογικού κλιμακίου, ρυθμίζεται αναδρομικά από 1-6-2024 και με μόνιμο τρόπο το ζήτημα που έχει ανακύψει και ταυτόχρονα περιορίζονται σταδιακά οι μισθολογικές ανισότητες στο προσωπικό του δημοσίου σε περιπτώσεις με υψηλή προσωπική διαφορά.

Επίσης, με το παρόν νομοσχέδιο το Ελληνικό Δημόσιο παραιτείται από την άσκηση ένδικων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι. Να τονίσω επίσης πως είναι πολύ σημαντικό ότι με την τροπολογία με αριθμό 350/84 προβλέπεται η αναστολή ποινικών διώξεων στην περίπτωση που ο οφειλέτης έχει ενταχθεί σε ρύθμιση των οφειλών του προς το Δημόσιο ή τρίτους και η οριστική παύση σε περίπτωση εξόφλησης, ενώ είμαστε και σε αναμονή για νομοτεχνική βελτίωση που να περιλαμβάνει τους δήμους και την περιφέρεια.

Κυρίες και κύριοι συνάδελφοι, η πραγματικότητα είναι ότι και αυτό το νομοσχέδιο περιλαμβάνει πολύ θετικές παρεμβάσεις για την πλειοψηφία των πολιτών. Ως μέλος της Επιτροπής Οικονομικών Υποθέσεων χαίρομαι ιδιαίτερα που για ακόμα μία φορά εισηγούμαι νομοσχέδιο της Κυβέρνησής μας με ξεκάθαρο θετικό πρόσημο. Συνεχίζουμε λοιπόν με την ίδια λογική και την ίδια δέσμευση να κάνουμε το καλύτερο δυνατό για όλους τους Έλληνες και για όλες τις Ελληνίδες με σεβασμό στους κόπους τους και σεβασμό στις γενιές που μας ακολουθούν. Ειδικά τώρα που για ακόμη μία φορά είμαστε μπροστά σε εξελίξεις που απαιτούν νηφαλιότητα, σωστό σχεδιασμό και την καλύτερη δυνατή συνέργεια και συναίνεση. Το παρόν νομοσχέδιο καλύπτει με πληρότητα και τα τέσσερα στοιχεία που σας ανέφερα, γι’ αυτό και το στηρίζουμε ανεπιφύλακτα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο εισηγητής από το ΠΑΣΟΚ - Κίνημα Αλλαγής κ. Κουκουλόπουλος.

Παρακαλώ, κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ένα λεπτό πριν την δωδεκάτη, δηλαδή 23.59,΄ η Κυβέρνηση κατέθεσε δύο πολυσέλιδες τροπολογίες στις οποίες ρυθμίζει μείζονα θέματα χωρίς καμία ενημέρωση εισηγητών, κομμάτων, ενδιαφερομένων. Το πιο γνωστό από αυτά, του τέλους ταφής, που τόσο απασχόλησε την κοινή γνώμη, χωρίς καμία ενημέρωση και της Κεντρικής Ένωσης Δήμων και της Περιφέρειας Αττικής που έχει μια εμπλοκή στη διαχείριση των απορριμμάτων της Αττικής. Η Κυβέρνηση διαρκώς ρέπει σε ένα μοντέλο αυταρχικής διακυβέρνησης μάλλον εναρμονιζόμενη με την εποχή του Τραμπ.

Έχει βέβαια και μια άλλη πλευρά αυτό. Εμείς εδώ τη γνωρίζουμε, αλλά να τη μάθουν και οι πολίτες. Επειδή οι τροπολογίες κατατέθηκαν ένα λεπτό πριν τη δωδεκάτη, όλες οι τροπολογίες κομμάτων και μεμονωμένων Βουλευτών που έχουν κατατεθεί μέχρι και ένα λεπτό πριν θεωρούνται και αντιμετωπίζονται ως εμπρόθεσμες και όχι εκπρόθεσμες. Κάτι σαν την παλιά «Ολυμπιακή», που πηγαίναμε πέντε λεπτά πριν την προγραμματισμένη πτήση με τη σιγουριά ότι θα καθυστερήσει η πτήση και άρα θα την προλάβουμε. Τόσο εκσυγχρονιστής ο νεόκοπος Υπουργός Οικονομικών. Καλή αρχή -παρότι απουσιάζει- κύριε Πιερρακάκη!

Κυρίες και κύριοι συνάδελφοι, θα ξεκινήσω πριν μπω στο νομοσχέδιο να κάνω μια μικρή αναφορά σε όλα όσα συμβαίνουν. Αύριο εκτός συγκλονιστικού απροόπτου οι δασμοί στην Κίνα ως ανταπάντηση θα πάνε στο 104%. Μαίνεται ένας πόλεμος με αβεβαιότητες που κανείς δεν μπορεί να προεξοφλήσει. Από τη μεριά μας θέλω να κάνω καθαρά δύο πράγματα. Το πρώτο είναι ότι είμαστε σταθεροί στην ανάγκη να υπάρξει ενιαία ευρωπαϊκή απάντηση. Η Ευρώπη έχει μια μεγάλη ευκαιρία, μια μεγάλη πρόκληση και έναν μεγάλο κίνδυνο. Άμυνα, ενέργεια και ελεύθερο εμπόριο-δασμοί είναι τρεις μεγάλες προκλήσεις που ή θα τις απαντήσει ενιαία και αύριο θα είναι πολύ πιο δυνατή ή θα δώσει επιμέρους απαντήσεις και αυτό καθιστά προβληματική την επόμενη μέρα για το ίδιο το μέλλον της Ένωσης.

Σε ό,τι μας αφορά υπάρχουν δύο θέματα ετεροβαρή δημοσιονομικά που είναι όμως πολύ σοβαρά. Το ένα έχει μεγάλο ειδικό βάρος, αφορά τον πρωτογενή τομέα, κρίσιμα προϊόντα μας, όπως το μέλι, το λάδι, την ελιά, τα αποστάγματα, το κρασί. Τριάντα ένας Βουλευτές του ΠΑΣΟΚ έχουν καταθέσει ερώτηση για αυτό, για την ανάγκη λήψης μέτρων.

Το δεύτερο, που είναι πιο μεγάλο δημοσιονομικά, έχει να κάνει με την μηχανή του τουρισμού, τη βιομηχανία του τουρισμού. Η πραγματική ανησυχία είναι δεδομένο ότι προέρχεται από εκεί, γιατί ο φόβος ύφεσης ή φρεναρίσματος της ανάπτυξης σε χώρες κρίσιμες που τροφοδοτούν τον τουρισμό ενδεχομένως να προκαλέσει στην Ελλάδα ιδιαίτερα σοβαρό πρόβλημα.

Η Κυβέρνηση, που έχει στηρίξει τα τελευταία χρόνια το αφήγημά της σε συντριπτικά μεγάλο μέρος στα έσοδα από τον τουρισμό, αλλά και στη συγκράτηση του ισοζυγίου εξωτερικών συναλλαγών από τα έσοδα του τουρισμού -είναι δύο παράμετροι που σώζουν το κυβερνητικό αφήγημα πάνω στον τουρισμό- θα πρέπει επιτέλους να καταλάβει ότι πρέπει να αλλάξει ρότα. Το μονοσήμαντο μοντέλο real estate-τουρισμός-κατανάλωση έχει πλέον κλείσει τον κύκλο του, πνέει τα λοίσθια, κατά κυριολεξία. Είναι καιρός για άλλες αποφάσεις, για άλλες τομές και καλά θα κάνει η Κυβέρνηση όσο ακόμη είναι στη θέση της να ακούει αν μη τι άλλο και να δίνει ιδιαίτερη προσοχή σε προτάσεις δυνάμεων, όπως το ΠΑΣΟΚ, που έχει μια τελείως διαφορετική οπτική, όπως θα πω εν συντομία στη συνέχεια για το νομοσχέδιο.

Έρχομαι λοιπόν στο νομοσχέδιο. Το νομοσχέδιο έχει στο μεγάλο μέρος του, και στον πυρήνα του φυσικά, αλλά και στον κύκλο του, τα ζητήματα κεφαλαιαγοράς, κρυπτονομισμάτων, χρηματιστήριου και ούτω καθεξής. Είναι τα εκατόν εβδομήντα τέσσερα άρθρα από τα διακόσια τριάντα τέσσερα του συνόλου. Τώρα με την αρίθμηση μπορεί να μου ξεφεύγει κάτι, γιατί και η Κυβέρνηση μπερδεύτηκε με τις αριθμήσεις. Αυτό που κατέθεσε είχε άλλη αρίθμηση στην αιτιολογική έκθεση, άλλη αρίθμηση από το άρθρο 219 και κάτω στα άρθρα. Διότι όλα γίνονται τσαπατσούλικα και βεβιασμένα.

Δεν υπάρχει θέμα να διαφωνήσουμε εμείς τουλάχιστον σε ενσωμάτωση Οδηγιών και κανονισμών που διέπουν το συντριπτικά μεγάλο μέρος αυτών των πρώτων κεφαλαίων, που είναι τα εκατόν εβδομήντα τέσσερα-εκατόν εβδομήντα πέντε άρθρα, όπως είπα. Είναι μια πάγια αρχή και σε γενικές γραμμές όσο είχαμε τον χρόνο να ελέγξουμε, αν πραγματικά γίνεται σωστή μεταφορά και δεν κρύβεται κάτι πίσω από τις λεπτομέρειες, δεν διαπιστώσαμε κάτι μεμπτό, για να το πω καθαρά.

Από εκεί και πέρα να κάνω τρεις παρατηρήσεις όμως, που είναι ιδιαίτερα σοβαρές. Θα τις πω μία-μία με τη σοβαρότητα που έχουν. Πρώτον, όπου δεν υπάρχει ενσωμάτωση σε αυτά τα εκατόν εβδομήντα πέντε άρθρα η Κυβέρνηση επαναλαμβάνει τον γνωστό κακό της εαυτό. Στο άρθρο 43 αυξάνει το μετοχικό κεφάλαιο των εταιρειών διαχείρισης ακινήτων έτσι ώστε να πάμε προς ολιγοπωλιακές καταστάσεις στην αγορά. Περιορίζει τον ανταγωνισμό.

Στο άρθρο 46 δίνει στις ίδιες εταιρείες διαχείρισης ακινήτων υπαινικτικά, κύριε Υπουργέ, χώρο για να επενδύσουν σε φωτοβολταϊκά κ.λπ. την ώρα που χιλιάδες συμπολίτες μας αγρότες, ενεργειακές κοινότητες και όλοι οι ΟΤΑ περιμένουν ενεργειακό χώρο και δεν παίρνουν. Τι υποκρύπτει αυτή η περίεργη διάταξη πραγματικά; Ακόμα και εκεί θα τους βρούμε μπροστά μας αυτούς τους διαχειριστές αμοιβαίων και ακίνητης περιουσίας και όλα τα υπόλοιπα;

Στα άρθρα 67 και 75 πρέπει να κάνετε αλλαγές. Ήσασταν παρών στη διαβούλευση, κύριε Πετραλιά. Ακούσατε τι είπαν όλοι οι φορείς. Μιλήσανε όλοι έντονα για την ανάγκη αλφαβητισμού, ενημέρωσης δηλαδή, επενδυτών, μικροεπενδυτών και μεγαλοεπενδυτών. Αντ’ αυτού ρέπετε σε μια κατάσταση να εμπλακούν ιδιώτες ιδιαίτερα σε σχέση με την κεφαλαιαγορά στην ιστορία του mystery shopping, όπου υπάρχουν ευαίσθητα θέματα προσωπικών δεδομένων αν μη τι άλλο. Πρέπει να το δείτε με ιδιαίτερη προσοχή, σας το είπαν και όλοι οι φορείς της αγοράς και του χρηματιστηρίου στη διαβούλευση. Πρέπει να διορθωθούν οι δύο διατάξεις, η 67 και η 75. Η μία αφορά την κεφαλαιαγορά και η άλλη αφορά την Τράπεζα της Ελλάδος, που εποπτεύουν αντίστοιχα τμήματα αυτής της διαδικασίας.

Στο άρθρο 58 γίνεται ακόμη μια αιτιολογημένη απαλλαγή φόρου.

Το άρθρο 68 αναφέρεται -σημειωτόν κάνετε όπως σας είπα, ήσασταν παρών, κύριε Πετραλιά- στην υπόθεση ανεξαρτησίας της Επιτροπής Κεφαλαιαγοράς.

Έρχομαι στο δεύτερο μείζον σημείο, στο οποίο θέλω, κυρίες και κύριοι συνάδελφοι, να δώσω μια προσοχή. Το είπα και στην επιτροπή, το επαναλαμβάνω και σήμερα όσο μπορώ πιο εμφατικά, πιο δυνατά: Κινδυνεύουμε ως Βουλή να νομοθετήσουμε ένα πλαίσιο, για το οποίο δημιουργούνται και μια σειρά προσδοκίες, το οποίο να είναι τελικά μια νομοθεσία σε κενό.

Για ποιον λόγο; Διότι η Επιτροπή Κεφαλαιαγοράς κυριαρχεί σε όλα τα άρθρα. Κυριαρχείται το νομοσχέδιο από την υπόθεση της Επιτροπής Κεφαλαιαγοράς που είναι η εποπτεύουσα αρχή σε όλη αυτή τη διαδικασία και είναι δραματική η ανάγκη ενίσχυσής της σε προσωπικό, σε δεξιότητες, σε εξοπλισμό. Είναι δραματική η υποστελέχωσή της. Μας το είπε και η επικεφαλής της κεφαλαιαγοράς και ο σύλλογος εργαζομένων, αλλά και όλοι φορείς της κεφαλαιαγοράς στην ακρόαση φορέων.

Καθυστέρησε τόσο πολύ να έρθει αυτό το νομοσχέδιο. Ακόμη και στην Ολομέλεια ήρθε πριν από έναν με ενάμιση μήνα μετά το πέρας της διαβούλευσης, πέραν του ότι κυοφορούταν κάπου από τον Νοέμβρη μήνα. Τόσο πολύ κόστιζε να προχωρήσει η έναρξη διαδικασίας στελέχωσης, κύριε Πετραλιά;

Πήρατε μια δέσμευση προχθές ενώπιον των φορέων ότι το προεδρικό διάταγμα με το νέο οργανόγραμμα και τις νέες προβλέψεις θα προχωρήσει. Το λέω σχηματικά, αλλά αγγίζω τα όρια της κυριολεξίας λέγοντας ότι θα έπρεπε αυτό το π.δ. να δημοσιευθεί μία με δυο μέρες διαφορά με το συγκεκριμένο ΦΕΚ του συγκεκριμένου νόμου. Διαφορετικά, όπως σας είπα, νομοθετούμε σε κενό. Η Κυβέρνηση αυτό το υποτιμά.

Το πιο χαρακτηριστικό παράδειγμα είναι τι έχει κάνει με τις ανανεώσιμες πηγές ενέργειας. Διαφήμιζε επί τρία, τέσσερα χρόνια ότι καλπάζουμε, προσθέτουμε τάδε τοις εκατό, την τάδε μέρα από ΑΠΕ κ.λπ., με έναν σχεδιασμό ανύπαρκτο ή ελλιπέστατο.

Από τη μεριά του ΠΑΣΟΚ -που κάποτε μας κατηγορούσαν ότι μιλάμε για πράσινα άλογα, επειδή ακριβώς εμείς πιστεύουμε στις ΑΠΕ- είχαμε μιλήσει τεκμηριωμένα πέντε χρόνια ακριβώς πριν για την ανάγκη ισόρροπης ανάπτυξης των ΑΠΕ. Είχαμε μιλήσει για την ανάγκη αναβάθμισης των δικτύων μέσης, χαμηλής και υψηλής και για τις λεωφόρους διασύνδεσής μας με την Ευρώπη και φυσικά, για το ζήτημα της αποθήκευσης και της ενεργειακής δημοκρατίας για τη διάχυση του οφέλους. Τίποτα από όλα αυτά δεν έγινε.

Σήμερα -ενώ δεν έχουν αναπτυχθεί καν τα μισά από αυτά που προβλέπει το εθνικό σχέδιο για το 2030- είναι σε πλήρες αδιέξοδο αυτή η διαδικασία. Το διαβάζετε κάθε μέρα στον Τύπο. Επικοινωνιακά μπορεί να κρύβεται, αλλά αυτή η υπόθεση που είναι ιδιαίτερα σοβαρή για το αύριο της ενέργειας στη χώρα, από εδώ και πέρα θα αντιμετωπίζει μόνο προβλήματα, ακριβώς γιατί δεν έγιναν τα πράγματα στην ώρα τους.

Να μην φτάσουμε σε κάτι ανάλογο και στο ζήτημα του Χρηματιστηρίου. Εμάς το Χρηματιστήριο, κυρίες και κύριοι συνάδελφοι, δεν μας ενδιαφέρει τόσο. Δεν λέμε ότι είμαστε αδιάφοροι. Δεν είμαστε από το πρωί ως το βράδυ, για να δούμε αν θα πάρουμε την αξιολόγηση.

Ο οίκος Russell -κάπως έτσι λέγεται, δεν γνωρίζω τα αρχικά του- δεν μας έδωσε την πολυπόθητη αναβάθμιση του Χρηματιστηρίου χθες. Ωραία, δεν χάλασε και ο κόσμος, λέμε εμείς. Δεν επιχαίρουμε φυσικά, αλλά δεν είναι αυτό το κριτήριο. Εμείς θέλουμε πραγματικά ένα ισχυρό Χρηματιστήριο για τις επιχειρήσεις. Θέλουμε να προσελκύσουμε παραγωγικές επιχειρήσεις που απουσιάζουν εμφατικά από το Χρηματιστήριο και να δημιουργηθεί ένα τέτοιο κοινωνικοοικονομικό περιβάλλον που να μπορούν και οι μικρομεσαίοι και οι μικροί επενδυτές να βλέπουν με ενδιαφέρον την επένδυση.

Γι’ αυτό είναι τεράστιο ζήτημα να εγγυηθούμε τη διαφάνεια στους πολίτες. Είναι διπλά απαιτητή στις μέρες μας, γιατί ο κόσμος συμπιέζεται αφόρητα, ολοένα και περισσότεροι. Για τη χώρα μας μιλάω. Το αποδεικνύει και η πρόσθετη έκθεση της Eurostat που μας κατατάσσει σε αγοραστική δύναμη προτελευταίους πριν τη Βουλγαρία για πολλοστή φορά. Μάλιστα, έγινε δυσμενέστερη η σχέση μας με τη Βουλγαρία απ’ ότι ήταν τον προηγούμενο χρόνο ή το 2019. Εμείς βελτιώσαμε κατά 4% τις επιδόσεις μας σε σχέση με τον μέσο όρο της Ευρωπαϊκής Ένωσης του 2019 και η Βουλγαρία έντεκα μονάδες. Τα συμπεράσματα είναι δικά σας. Είναι ο πιο αξιόπιστος δείκτης που μετράει πώς πάνε τα πράγματα σε μια χώρα.

Σε όλη αυτή την κατάσταση, όπως καταλαβαίνετε, δεν είναι λογικό να μιλάμε διαρκώς για αναβαθμίσεις και για κάποιους που αθροίζουν κέρδη. Πρώτα από όλα πρέπει να δώσουμε εγγυήσεις διαφάνειας παντού, σε όλο τον κόσμο -σε όλους τους πολίτες εννοώ. Άρα, λοιπόν, είναι διπλή η απαίτηση για διαφάνεια. Εκτός από τη γενική απαίτηση που υπάρχει στους καιρούς μας, η κατάσταση της χώρας την επιβάλλει διπλά, αλλά την επιβάλλει και τριπλά. Αυτό είναι ένα μείζον θέμα.

Στο Χρηματιστήριο πρόκειται το αμέσως επόμενο διάστημα να ξεκινήσει να επενδύει τα αποθεματικά του το ΤΕΚΑ, το επικουρικό της νέας γενιάς. Όσοι γεννήθηκαν από το 2004 και μετά ή έχουν ξεκινήσει να εργάζονται από την 1 Ιανουαρίου του 2022 και μετά -κατά κυριολεξία δηλαδή η νέα γενιά της χώρας- αυτοί οι άνθρωποι έχουν τα λεφτά τους στο ΤΕΚΑ. Πείτε το όπως θέλετε. Το Ταμείο Επικουρικής Κεφαλαιοποιητικής Ασφάλισης. Θα τοποθετείται λοιπόν, σε επενδυτικά προϊόντα του Χρηματιστηρίου. Ούτε κανονισμό έχει το ταμείο αυτό που να λέει πως ακριβώς θα γίνονται αυτές οι τοποθετήσεις και οι επενδύσεις και η κεφαλαιαγορά βέβαια ουσιαστικά έχει πλήρη αδυναμία αυτή τη στιγμή που μιλάμε, να ελέγξει - υποβοηθήσει έναν φορέα του δημοσίου συμφέροντος όπως ο ΤΕΚΑ.

Είναι δυνατόν να δεχτούμε τα λεφτά που σωρεύονται για τις συντάξεις της νέας γενιάς -που έτσι κι αλλιώς δεν μπορεί να δει μέλλον σαν αυτό που βλέπαμε πριν από κάποιες δεκαετίες οι προηγούμενες νέες γενιές- να τα θέτουν εν αμφιβόλω και τα κεφάλαια της μελλοντικής επικουρικής ασφάλισης να πηγαίνουν στα χέρια των funds, τα λεφτά δηλαδή της νέας γενιάς;

Είναι πολύ σοβαρά τα θέματα. Γι' αυτό λοιπόν, κύριε Υπουργέ, πρέπει να πάρετε ύψιστες δεσμεύσεις. Διαφορετικά -όπως είπα και στην επιτροπή- θα μας αναγκάσετε για πρώτη φορά να μην ψηφίζουμε κανονισμούς και ενσωματώσεις οδηγιών, γιατί είναι μείζον το θέμα της ενίσχυσης της κεφαλαιαγοράς.

Θα αναφερθώ στις λοιπές διατάξεις εν συντομία. Θα μιλήσουν πολλοί συνάδελφοι από την Κοινοβουλευτική μας Ομάδα και ο Κοινοβουλευτικός μας Εκπρόσωπος, κ. Γερουλάνος και θα τα θέσουμε όλα. Επιφυλάσσομαι κι εγώ να πω αρκετά πράγματα στη δευτερολογία μου.

Θέλω όμως να πω δύο πράγματα για τον εξωδικαστικό μηχανισμό, για την προσωπική διαφορά και για τις τροπολογίες που έχουμε καταθέσει. Από μία φράση θα πω για το καθένα.

Πρώτον, θα αναφερθώ στον εξωδικαστικό μηχανισμό. Το δίλημμα κυρίες και κύριοι συνάδελφοι, το δίλημμα κύριε Υπουργέ, δεν είναι αυτό που μας θέτετε διαρκώς, αν ψηφίζουμε ή όχι κάποιες διατάξεις που βοηθάνε ένα μέρος, πολλούς ή λίγους συμπολίτες.

Πρώτον, το δίλημμα είναι εάν εσείς δέχεστε βελτιώσεις. Αυτό είναι το μικρό δίλλημα. Υπάρχουν βελτιώσεις στην τροπολογία μας, μπορείτε να τις πάρετε αν θέλετε ακόμα και αποσπασματικά και να κάνετε μια πολύ καλύτερη διάταξη.

Όμως, το μεγάλο δίλημμα είναι αν θα πείτε «ναι» στη συνολική ολιστική πρότασή μας που έχουμε για το ιδιωτικό χρέος, την οποία αρνείστε πεισματικά. Τουναντίον, με παράλογα πρόστιμα διαρκώς μεγαλώνετε στον ΕΦΚΑ και στην ΑΑΔΕ την περίμετρο, τον όγκο, τον αριθμό των ανθρώπων που εγκλωβίζονται στο ιδιωτικό χρέος. Αυτό είναι το μεγάλο δίλημμα, αν θα πείτε το μεγάλο «ναι» για να μπείτε σε ένα σοβαρό διάλογο, με βάση μια ολιστική πρόταση που η Κοινοβουλευτική Ομάδα του ΠΑΣΟΚ την έχει καταθέσει από τις 2019 - 20202 πέντε, έξι, επτά, οχτώ φορές, δεν ξέρω πόσες. Παραπάνω από μια φορά τον χρόνο την καταθέτουμε και την εμπλουτίζουμε διαρκώς. Την έχετε ξανά μπροστά σας. Αυτά σχετικά με τον εξωδικαστικό μηχανισμό.

Το δεύτερο θέμα αφορά την ιδιωτικοποίηση υπηρεσιών του ΕΦΚΑ και κυρίως του ΚΕΑΟ. Κανένα από τα διαθέσιμα στοιχεία για το ΚΕΑΟ και την πορεία του δεν δικαιολογεί αυτό που κάνετε. Κανένα!

Τουναντίον, προσπαθείτε να μεγαλώσετε τα νούμερα, όταν μόνο από τον τόκο 8,5% -να ο παραλογισμός που έλεγα- προστίθενται κάθε χρόνο γύρω στα 4 δισεκατομμύρια χρέη στον ΕΦΚΑ. Μόνο από το γεγονός ότι δεν υπάρχει φρένο πάει μέχρι 120% το πρόστιμο στον ΕΦΚΑ. Προστίθενται κάποια άλλα δισεκατομμύρια, προστίθενται και πολλά πλασματικά επί της ουσίας, με μια λογική προστιμολαγνείας που διακρίνει την πολιτεία και εν προκειμένω, τη σημερινή Κυβέρνηση. Έτσι λοιπόν, εμφανίζεται ένα πρόβλημα και λέτε «θα κάνουμε ιδιωτικοποιήσεις». Για ποιο λόγο;

Εν πάση περιπτώσει, όπως είπα και εχθές, το ΚΕΑΟ Αθηνών έχει λιγότερο από το μισό προσωπικό, σε σχέση με αυτό που υπηρετούσε στο ΚΕΑΟ Αθηνών πριν από δύο χρόνια, επί δικών σας ημερών. Έχουν προκηρυχθεί τα τελευταία πέντε χρόνια εκατόν έντεκα χιλιάδες θέσεις για το Δημόσιο από την Κυβέρνηση της Νέας Δημοκρατίας και αναρωτιέμαι το εξής. Ήταν τόσο δύσκολο να πάρει μια προτεραιότητα η κάλυψη των κενών του ΚΕΑΟ; Και σήμερα επικαλείστε τα κενά για να πάτε να ιδιωτικοποιήσετε αρχικά λίγο και στη συνέχεια να παραδώσετε όλο το εισπρακτικό κομμάτι του ΚΕΑΟ, όπως και τα προσωπικά δεδομένα των πολιτών.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Τελειώνω με δύο θέματα, κύριε Πρόεδρε, και ευχαριστώ για την ανοχή σας.

Το ένα θέμα είναι η προσωπική διαφορά. Πραγματικά είναι πολύ μίζερο αυτό που κάνετε. Υπήρχε μια διάταξη για την προσωπική διαφορά που είχε δημοσιονομικό κόστος 11 εκατομμύρια ευρώ την τελευταία φορά. Κάθε χρόνο μειωνόταν. Πάτε τώρα να το απομειώσετε. Δηλαδή χάνεστε και πατάτε τα κορδόνια σας σε μικρά θέματα. Δεχθείτε την τροπολογία μας.

**ΠΡΟΕΔΡΕΥΩΝ (Γεώργιος Γεωργαντάς):** Πείτε τα τηλεγραφικά, κύριε συνάδελφε, και ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Το ίδιο πρέπει να κάνετε και με την «Ασπίς Πρόνοια». Ένα τερατούργημα ελληνικής γραφειοκρατίας με τον φόρο στην ακίνητη περιουσία έχει εγκλωβισμένους αυτούς τους ανθρώπους σχεδόν δεκαπέντε χρόνια. Δώστε επιτέλους μια λύση.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να πάρω τον λόγο για να απαντήσω;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, σας παρακαλώ να μιλήσετε αμέσως μετά τους ειδικούς αγορητές και όχι τώρα. Να τελειώσει η πρώτη συζήτηση με τις τοποθετήσεις των ειδικών αγορητών και μετά θα σας δώσω τον λόγο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εντάξει, κύριε Πρόεδρε, ας γίνει έτσι.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο τώρα έχει ο ειδικός αγορητής από τον ΣΥΡΙΖΑ κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπορούσα να μην ξεκινήσω την τοποθέτησή μου από άλλο ένα παράδειγμα, επανειλημμένο και διαρκές αυτά τα έξι χρόνια, κακής νομοθέτησης εκ μέρους της Κυβέρνησης, με ετερόκλητες τροπολογίες, σχεδόν μεταμεσονύκτιες, που εισέρχονται λίγες ώρες πριν συζητήσουμε κάποιο νομοσχέδιο σε επίπεδο Ολομέλειας. Μάλιστα, εισέρχονται στο Ελληνικό Κοινοβούλιο τροπολογίες κομβικές που αφορούν το μέλλον, το αύριο των Οργανισμών Τοπικής Αυτοδιοίκησης που έχετε φροντίσει να τους -εντός εισαγωγικών- «φορτώσετε» με πολλές και ισχυρές υποχρεώσεις και αρμοδιότητες, χωρίς φυσικά να υπάρχουν οι πόροι. Ξεκινώ από αυτές τις τροπολογίες, πριν να εισέλθω στην ουσία του νομοσχεδίου, γιατί νομίζω ότι είναι εξόχως προκλητικές.

Πρώτον, με τους ΟΤΑ κάνετε μια διαβάθμιση για το κόστος του τέλους ταφής. Μάλιστα, με εξόχως τιμωρητική διάθεση τους ΟΤΑ που δεν έχουν ωριμάσει -με δική σας υπαιτιότητα- τις μονάδες επεξεργασίας απορριμμάτων -τις γνωστές ΜΕΑ που αναφέρετε- τους τιμωρείτε, αυξάνοντας τα τέλη ταφής. Αλήθεια; Γνωρίζετε τι επικρατεί αυτή τη στιγμή στους Οργανισμούς Τοπικής Αυτοδιοίκησης α΄ και β΄ βαθμού; Γνωρίζετε τι επικρατεί κυρίως στους ΟΤΑ α΄ βαθμού που επωμίζονται τη διαχείριση των υγρών και στερεών αποβλήτων, που έχουν αυξηθεί απίστευτα τα κόστη λόγω και της ενεργειακής συνθήκης που, δυστυχώς, επικρατεί στη χώρα μας, αλλά επικρατεί πολύ περισσότερο και στην υπόλοιπη Ευρώπη;

Τι συμβαίνει; Χωρίς διαβούλευση και χωρίς συζήτηση με τους ίδιους τους βραχίονες της τοπικής ανάπτυξης που είναι οι δήμοι, προχωράτε σε τέτοιες ρυθμίσεις; Άραγε, τα γνωρίζει όλα αυτά η ΚΕΔΕ; Γνωρίζει τις μεταμεσονύχτιες τροπολογίες σας; Αυτό είναι ένα ζήτημα που δεν μπορεί να το αφήσουμε να περάσει έτσι.

Πέραν των υπολοίπων και ενώ για τους ΚΑΔ δεν υπάρχει λέξη, κάνετε και το εξής φοβερό. Ακούστε, κυρίες και κύριοι συνάδελφοι. Βάζουν τους παραγωγούς ηλεκτρικής ενέργειας, βάζουν τις επιχειρήσεις ηλεκτρικής ενέργειας, δηλαδή ουσιαστικά τους προμηθευτές ηλεκτρικής ενέργειας -τους τέσσερις συν έναν παίκτες της αγοράς, εσχάτως μπήκε και η ΔΕΗ γιατί ουσιαστικά ένας ιδιώτης παίκτης είναι και δρα δηλαδή για αυτό το ζήτημα- να εισπράττουν πλέον και από τους ίδιους τους ΟΤΑ τα τέλη ταφής, για να μην μπορέσει κανείς να διαχειριστεί διαφορετικά.

Μάλιστα, διαβιβάζει αυτά στους προμηθευτές και λέει εδώ το εξής: «Η διεύθυνση διαχείρισης αποβλήτων εντός τριάντα ημερών από τη ημερομηνία λήξης των στοιχείων του δεύτερου εδαφίου, διαβιβάζει αυτά στους προμηθευτές ηλεκτρικής ενέργειας και ενημερώνει σχετικά τους ΟΤΑ». Παρακρατούν κατά προτεραιότητα από το προηγούμενο έτος όλα το ποσό που αφορούν τους ΟΤΑ. Θέλουμε μία απάντηση. Θα ακούσουμε και τον αρμόδιο Υπουργό όταν θα την υποστηρίξει, αλλά νομίζω ότι προκαλεί. Προκαλεί όλον τον κόσμο που ασχολείται με την τοπική αυτοδιοίκηση και καλείται καθημερινά να ανταποκριθεί στις ανάγκες που προκύπτουν. Όταν, λοιπόν, δίνουμε αρμοδιότητες, είναι καλό να δίνουμε και πόρους. Ειδάλλως οι πολιτικές μας είναι επικίνδυνες.

Ένα άλλο ζήτημα με τις τροπολογίες της τελευταίας στιγμής προκύπτει με το άρθρο 4 επί της κεφαλαιαγοράς, και πραγματικά πάλι προκαλεί αλγεινή εντύπωση το εξής. Ψηφίσατε -όχι εσείς βέβαια, κύριε Πετραλιά, αφού δεν ήσασταν εκείνη την εποχή- τον Απρίλιο του 2024, δηλαδή ψηφίζει η Κυβέρνηση νόμο στις 5-4-2024, και έρχεται τώρα, με καταληκτική ημερομηνία εφαρμογής 1-12-2025, να τροποποιήσει τον ν.5100/24 -αυτό που σας ανέφερα, που ψηφίσατε πέρσι- και να τον αλλάξει. Δεν είναι η πρώτη φορά βέβαια που συμβαίνει αυτό. Αλλά αν αυτό δεν είναι η επιτομή της κακής νομοθέτησης, αναρωτιέμαι πράγματι τι είναι.

Ερχόμαστε τώρα στην ουσία του νομοσχεδίου. Είναι ένα νομοσχέδιο το οποίο έρχεται, τουλάχιστον αναφορικά με τον τίτλο του, να ενισχύσει την κεφαλαιαγορά και να προχωρήσει σε κάποιες ρυθμίσεις, αναφορικά με τον εξωδικαστικό συμβιβασμό, που θα αναφερθούμε και περαιτέρω. Είναι καλό να γνωρίζουμε τι συμβαίνει και τι επικρατεί, γιατί αυτό που έλαβε χώρα την «μαύρη Δευτέρα», μόλις προχθές, αλλάζει συνολικά το οικονομικό γίγνεσθαι, το οικονομικό status quo. Όλα όσα γνωρίζαμε, φαίνεται ότι με τη διοίκηση Τραμπ ανατρέπονται, ειδικά στο οικονομικό.

Θέλω να τονίσω και από το Βήμα της Ολομέλειας ότι εμείς οφείλαμε, και το πράξαμε, να ζητήσουμε από τον Πρόεδρο της Βουλής μια έκτακτη σύγκληση των δύο επιτροπών, της Επιτροπής Οικονομικών Υποθέσεων και της Επιτροπής Παραγωγής και Εμπορίου, με στόχο να κληθούν όλοι οι αρμόδιοι Υπουργοί και το σύνολο των Βουλευτών που ανήκουν ως μέλη στις εν λόγω επιτροπές, για να ενημερωθούμε αφενός, για να συζητήσουμε και για να προχωρήσουμε σε μια χάραξη ενιαίας και ολιστικής πολιτικής, όσον αφορά τη χώρα μας αλλά και την Ευρώπη για το αύριο, για το πώς θα θωρακιστούμε από αυτή τη νέα συνθήκη. Ο δασμολογικός πόλεμος είναι ante portas, δεν έρχεται, ήρθε. Και αυτό νομίζω ότι είναι κάτι πάρα πολύ κρίσιμο που οφείλουμε να το λάβουμε υπ’ όψιν.

Αυτή η εύλογη διαφοροποίηση, αυτός ο δασμολογικός πόλεμος που συμβαίνει, πώς βρίσκει τη χώρα μας αυτή τη χρονική στιγμή; Βρίσκει μια Ελλάδα, στην οποία καλπάζει το εμπορικό ισοζύγιο, κυρίες και κύριοι συνάδελφοι. Ανήλθε μόνο τον μήνα Ιανουάριο του 2025 στα 2,8 δισεκατομμύρια ευρώ, αυξημένο κατά 15% από τον Ιανουάριο του 2024. Βρίσκει τη χώρα μας με την αγοραστική δύναμη των πολιτών της στην προτελευταία θέση στην Ευρώπη των είκοσι επτά. Βρίσκει τη χώρα μας να έχει την αρνητική πρωτιά σε κόστος στέγασης, που φλερτάρει σχεδόν με το 40% των συνολικών εισοδημάτων των πολιτών, που αναγκάζονται και τα κατευθύνουν για να καλύψουν το βασικό αγαθό που είναι η στέγαση. Βρίσκει τη χώρα μας σε μια απίστευτη συγκεντροποίηση της αγοράς.

Το μεγαλύτερο πρόβλημα της ελληνικής οικονομίας -το λέμε, το φωνάζουμε και προτείνουμε και λύσεις επ' αυτού- είναι η συγκεντροποίηση της αγοράς. Σε όλους τους κρίσιμους παράγοντες του οικονομικού γίγνεσθαι υπάρχουν τέσσερις με πέντε, το πολύ, ισχυροί δρώντες, στην υγεία, στα τρόφιμα, στις κατασκευές, στις τράπεζες, στην ενέργεια, στα καύσιμα. Δεν υπάρχει τέλος. Παντού βλέπουμε τέσσερις με πέντε δρώντες. Τι συμβαίνει, λοιπόν, με αυτή την, αν θέλετε, πολύ ισχυρή συγκεντροποίηση της αγοράς; Υπάρχει νομοτελειακά μια συνεννόηση μεταξύ τους, με αποτέλεσμα να χειραγωγούν τις τιμές προς τα πάνω, και αυτά όλα δημιουργούν συνθήκη και βάλλουν εναντίον των πολιτών. Αυτή είναι η πραγματικότητα και το λέμε με κάθε τρόπο.

Πώς θα παταχθεί αυτή η συγκεντροποίηση; Βέβαια, αυτοί οι δρώντες δεν βγαίνουν στο εξωτερικό να ανταγωνιστούν και να πάνε σε συνθήκες ισχυρού ανταγωνισμού, γιατί εκεί τα περιθώρια κέρδους τους είναι πολύ λίγα, παραμένουν εν Ελλάδι για να απομυζούν από τις σάρκες των εισοδημάτων των πολιτών. Αυτή η πραγματικότητα. Πώς αλλάζει; Αλλάζει με ενίσχυση του ανταγωνισμού. Πώς ενισχύεται ο ανταγωνισμός; Ενισχύεται με ενίσχυση των μικρομεσαίων επιχειρήσεων, με χρηματοδότηση γενναία και με σοβαρή προσπάθεια για αυτές τις εννιακόσιες χιλιάδες μικρομεσαίες επιχειρήσεις, που όλοι λένε ότι είναι η ραχοκοκαλιά της ελληνικής οικονομίας. Όμως, η Κυβέρνηση δεν πράττει τα δέοντα και κάνει το αντίθετο. Ούτε έξω από το πεζοδρόμιο μιας τράπεζας δεν μπορούν να περάσουν για να χρηματοδοτηθούν. Όμως, αυτή είναι η πραγματικότητα.

Βρίσκει, λοιπόν, τη χώρα μας με μια τρωτή -το λέω με ευγενικό τρόπο- δικαιοσύνη και φυσικά με καταχρηστικές και αθέμιτες πρακτικές ιδιαιτέρως από την πλευρά των τραπεζών. Άρα, αυτό είναι κάτι πολύ κρίσιμο που δεν μπορεί να μην ληφθεί σοβαρά υπ’ όψιν.

Για το ζήτημα των κεφαλαιαγορών υπάρχουν οδηγίες οι οποίες οφείλω να πω ότι είναι στη σωστή κατεύθυνση. Είναι ευρωπαϊκές Οδηγίες με τις οποίες καταβάλλεται μια προσπάθεια για την ενίσχυσή τους, όμως και εδώ ακόμα καταφέρνετε να προχωρήσετε σε κινήσεις οι οποίες νομίζω ότι διέπονται από μία ιδιοτέλεια. Λέω ιδιοτέλεια, διότι αν μη τι άλλο στο επίπεδο της κεφαλαιαγοράς είναι κρίσιμο να δούμε και ποιοι ενισχύονται και πώς.

Επιτρέψτε μου να κάνω μία αναφορά επίσης σημαντική, κατά την άποψή μου, σε κάτι που τονίσαμε και στις επιτροπές και συνεχίζεται ακόμα και τώρα και νομίζω ότι αυτό προβληματίζει. Άραγε οι άριστοι του Μαξίμου δεν γνωρίζουν να κοστολογούν; Θυμάστε τι συνέβαινε στο παρελθόν με την κοστολόγηση, τι έχει ειπωθεί σ’ αυτήν την Αίθουσα.

Κύριε Πετραλιά, είκοσι επτά άρθρα στο νομοσχέδιο μη κοστολογημένα. Νομίζω ότι αυτό δεν περιποιεί τιμή για τη σοβαρότητα της προσέγγισης στο επίπεδο νομοθέτησής σας.

Όμως, δεν είναι μόνο αυτό. Τροπολογία για την ενίσχυση της κεφαλαιαγοράς. Σας είπα για το άρθρο 4 που νομίζω ότι το να καταργήσετε τον δικό σας νόμο μέσα σε ένα έτος δείχνει πάρα πολλά για το πώς νομοθετείτε, αλλά να μην κοστολογείτε ούτε καν τις τροπολογίες που αφορούν την Επιτροπή Κεφαλαιαγοράς; Πραγματικά νομίζω ότι αυτό δεν σας τιμά καθόλου και δεν είναι σοβαρή προσέγγιση.

Πάμε σ’ ένα ζήτημα σημαντικό. Εξωδικαστικός συμβιβασμός. Ας δούμε λοιπόν τι έχει συμβεί. Στη χώρα μας υπάρχει μια ιδιαίτερη συνθήκη -το γνωρίζετε πάρα πολύ καλά- ότι το ιδιωτικό χρέος είναι ένας μεγάλος βραχνάς της ελληνικής οικονομίας. Εμείς θεωρήσαμε στο παρελθόν ως κυβέρνηση ΣΥΡΙΖΑ ότι ήταν αναγκαίο, ότι ήταν υποχρέωση να δημιουργηθεί μια γενική γραμματεία διαχείρισης του ιδιωτικού χρέους και ο σκοπός της δεν ήταν μόνο να αποτυπώσει την κατάσταση που επικρατεί, αλλά να προτείνει και να δημιουργήσει ένα ρυθμιστικό πλαίσιο ως μορφή λύσης του προβλήματος.

Τι έχει συμβεί; Ήρθατε το 2020, αναγκαστήκατε -θα έλεγα- λόγω της ευρωπαϊκής ντιρεκτίβας, της ευρωπαϊκής Οδηγίας, να νομοθετήσετε για τον εξωδικαστικό συμβιβασμό. Από το 2020 μέχρι το 2025, αυτά τα πέντε έτη, διογκώθηκαν, σωρεύτηκαν οι υποχρεώσεις των πολιτών. Αυτή είναι η πραγματικότητα. Και έρχεστε πέντε χρόνια μετά -γι’ αυτό λέμε too little too late- έχοντας το πρόβλημα πια διαπιστωμένο, αλλά και διογκωμένο, να δώσετε λύση με τη συγκεκριμένη νομοθετική σας παρέμβαση ενός εξωδικαστικού συμβιβασμού που πάντοτε φυσικά οποιαδήποτε προσπάθεια σε αυτή- την κατεύθυνση είναι σωστή, αλλά για να δούμε. Ανοίγει όντως η περίμετρος; Αφουγκράζεται, δίνει λύσεις στα προβλήματα των πολιτών;

Εμείς τι θεωρήσαμε σωστό; Επανήλθαμε εμπροθέσμως καταθέτοντας τρεις τροπολογίες για το ζήτημα που αφορά έμμεσα και άμεσα το ιδιωτικό χρέος.

Πρώτο και κύριο: Επαναφέραμε την πρότασή μας σε μορφή τροπολογίας αναφορικά με τον εξωδικαστικό συμβιβασμό, μια πολύ πιο γενναία προσέγγιση διπλασιασμού της περιμέτρου και ουσιαστικά καλύπτοντας τις ανάγκες των ίδιων των πολιτών, διότι τα στοιχεία για τον εξωδικαστικό συμβιβασμό είναι πραγματικά πολύ μα πολύ σημαντικά.

Προσέξτε: Βάσει των στοιχείων τα οποία έχουμε στη διάθεσή μας -και αυτό νομίζω ότι προκαλεί εντύπωση- μόνο τον τελευταίο χρόνο οι ληξιπρόθεσμες οφειλές προς το δημόσιο αυξάνονται κατά περίπου 5%. Ιανουάριος του ’25 στα 110 δισεκατομμύρια. Αυξήθηκαν κατά 3,6 δισεκατομμύρια από το προηγούμενο έτος. Οι ληξιπρόθεσμες οφειλές φορολογουμένων επίσης αυξήθηκαν κατά 4,4%. Δεν λύνεται τέτοιου είδους πρόβλημα με «ασπιρίνες» όπως αυτές που καταθέτετε. Εμείς θεωρούμε ότι πρέπει να παρέμβουμε καίρια σε αυτό το ζήτημα, γι’ αυτό και καταθέσαμε τη συγκεκριμένη τροπολογία.

Άλλες δύο τροπολογίες που καταθέσαμε εμπρόθεσμα ήταν φυσικά για τη μείωση του ΦΠΑ. Ειδικά σε νησιωτικές περιοχές νομίζω ότι το μεγάλο ζήτημα που επικρατεί -και έχει δυστυχώς πυροδοτηθεί τα τελευταία χρόνια επί διοίκησης Μητσοτάκη- είναι οι περιφερειακές και φυσικά οι οικονομικές ανισότητες. Βλέπουμε ότι οι νησιωτικές περιοχές υποφέρουν. Υποφέρουν οι πολίτες τους γιατί το κόστος ζωής αυξάνει πάρα πολύ, οι αποστάσεις και οι μεταφορικές συνδέσεις είναι πάρα πολύ αυξημένες και εδώ λύσεις δεν δίνετε.

Θεωρούμε λοιπόν ότι η μείωση του ΦΠΑ και για στοχευμένες νησιωτικές περιοχές που παραθέτουμε συγκεκριμένα, αλλά και γενικότερα, είναι πιο επίκαιρη από ποτέ. Άρα λοιπόν η μείωση του ΦΠΑ, η μεγέθυνση της περιμέτρου των πολιτών που αφορά ο εξωδικαστικός συμβιβασμός, αλλά και επιτέλους -ξανά το επαναφέρουμε στη δημόσια σφαίρα- ο 13ος και 14ος μισθός νομίζω ότι είναι πιο σημαντικά από ποτέ για τους πολίτες, γιατί γι’ αυτούς καλούμαστε να νομοθετήσουμε ή να προτείνουμε λύσεις.

Από τη δική σας Κυβέρνηση τα πεπραγμένα τουλάχιστον είναι σε αντίθετη κατεύθυνση. Το είδαμε άλλωστε. Πολύ ιδιαίτερο παράδειγμα είναι πού διανέμονται, πού κατευθύνονται, πού καταλήγουν εν τέλει οι πόροι του Ταμείου Ανάκαμψης. Εκεί πραγματικά είναι τα «μαρμαρένια αλώνια» της διαφοροποίησης της δικής μας πολιτικής από τη δική σας πολιτική. Εμείς θέλουμε να κατευθυνθεί ο πλούτος, χρήματα, πόροι, αλλά και δανεισμός με ελκυστικούς επιτοκιακούς όρους στους πολλούς, στη μικρομεσαία επιχειρηματικότητα, για να πάρει ανάσα και να βοηθήσει την ελληνική οικονομία.

Για τα κρυπτονομίσματα δεν μπορώ να μην κάνω μια επισήμανση. Είναι ένα ζήτημα το οποίο αφορά -νομίζω- την παγκόσμια οικονομική αγορά. Βλέπετε τι συμβαίνει τώρα και το «ντόμινο» που έχουν υποστεί και τα ίδια τα crypto στο κομμάτι της αλλαγής με τον δασμολογικό πόλεμο. Αλλά εδώ τι κάνετε; Ορθώς επισημάνθηκε από τους φορείς το παράδοξο.

Προσέξτε, κύριοι συνάδελφοι: Φτιάχνει ρυθμιστικό πλαίσιο η Κυβέρνηση για τα κρυπτονομίσματα, χωρίς να υπάρχει αντίστοιχα φορολογικό ρυθμιστικό πλαίσιο. Είναι δυνατόν; Είναι δυνατό να ρυθμίζεις μία αγορά -και καλώς, θα πω εγώ-, χωρίς να υπάρχουν και αντίστοιχες φορολογικές προσεγγίσεις στο ρυθμιστικό αυτό πλαίσιο; Αυτό νομίζω ότι είναι κρίσιμο.

Βέβαια, το ζήτημα του εξωδικαστικού -και από το βήμα της 88ης ΔΕΘ το είχαμε επισημάνει με κάθε τρόπο- είναι πάρα πολύ κρίσιμο να μπορέσει να ενισχυθεί, διότι αυτό που αφουγκραζόμαστε εμείς από τους πολίτες είναι ότι πλέον χρειάζεται μια μεγάλη, γενναία ρυθμιστική νομοθετική τομή για να μπορούν να μπουν, να ενταχθούν σε έναν τέτοιου είδους εξωδικαστικό συμβιβασμό.

Όσον αφορά τώρα στην τροπολογία για το Μάτι που σας την είχα επισημάνει με κάθε τρόπο, εκτιμώ ότι θα έχει ολοκληρωθεί, κύριε Πετραλιά, η νομοτεχνική βελτίωση που αναφέρατε για την υπόθεση των αποζημιώσεων στο Μάτι και την εκπροσώπηση του Δημοσίου.

Θα κάνω ένα σχόλιο για το σχέδιο «ΗΡΑΚΛΗΣ», μια τεκτονική αλλαγή του ιδιοκτησιακού στάτους κβο των πολιτών της χώρας. Δεν έχει ξαναγίνει τις τελευταίες δεκαετίες τόσο βίαιη μεταφορά περιουσίας πολιτών, τόση βίαιη αλλαγή, σώρευση και απώλεια περιουσιών και για πρώτη και μοναδική κατοικία. Το τονίζω. Αυτό το σχέδιο «ΗΡΑΚΛΗΣ» τι κατάφερε; Κατάφερε πολλά για τις τράπεζες, αλήθεια είναι. Κατάφερε να αποτινάξουν από πάνω τους το άγος των NPLs, των μη εξυπηρετούμενων δανείων. Είδαμε άλλωστε πώς οι τράπεζες, με την κερδοφορία την οποία παρουσιάζουν τα τελευταία χρόνια, πέτυχαν πολλά.

Τι έγινε όμως για τους πολλούς; Τι έγινε για τους πολίτες; Χάθηκαν περιουσίες, κυρίες και κύριοι συνάδελφοι και με το πτωχευτικό Μητσοτάκη του ’20 τι έχει συμβεί σ’ αυτούς τους πολίτες; Αναγκάζονται, παρακαλούν γονυπετείς να μισθώσουν το σπίτι που τους ανήκε μέχρι χθες. Αυτή είναι η πραγματικότητα. Και έρχεστε εδώ με την ενίσχυση του μέρους Η, το οποίο προτείνετε για το πρόγραμμα «ΗΡΑΚΛΗΣ», να ενισχύσετε ακόμα περισσότερο αυτήν τη διαδικασία αποφόρτισης των τραπεζών από τα κόκκινα δάνεια.

Νομίζω ότι αυτά τα στοιχεία και τα παραδείγματα που προσπάθησα να παρουσιάσω από το Βήμα της Ολομέλειας καταδεικνύουν και καταλήγουν σε έναν κοινό παρονομαστή: Δεν είμαστε ίδιοι, κύριοι της Κυβέρνησης. Οι προσεγγίσεις μας είναι τελείως διαφορετικές. Άλλος είναι ο δικός μας αξιακός κώδικας και άλλη είναι η δική μας πολιτική και ιδεολογική κατεύθυνση γύρω από τους πολλούς, γύρω από την ανάγκη να μειωθεί, να αμβλυνθεί αυτή η έντονη κοινωνική και οικονομική ανισότητα και άλλες είναι οι δικές σας προτεραιότητες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Χαιρετίζουμε από το Βήμα της Βουλής τις δεκάδες, εκατοντάδες απεργιακές συγκεντρώσεις που κανένα κόμμα μέχρι σήμερα που μίλησαν οι εκπρόσωποί του δεν ανέφερε, που με μεγάλη επιτυχία από το πρωί ξεδιπλώνονται στις γειτονιές, στις πλατείες, έξω από το Κοινοβούλιο, απεργιακές συγκεντρώσεις που με περιφρούρηση ο οργανωμένος λαός που τρέμετε όλοι σας και που είναι αυτός που μπορεί να βάλει τρικλοποδιά και εμπόδιο στα σχέδια τα δικά σας και του κεφαλαίου, σήμερα στέλνει μήνυμα.

Και τι λέει; Άμα κάνετε λίγο ησυχία, θα το ακούσετε όλοι: «Τα κέρδη τους οι ζωές μας»! Και σήμερα φέρνετε νομοσχέδιο για τα κέρδη τους! Και εμείς είμαστε με τον ελληνικό λαό, που λέει «οι ζωές μας πάνω από τα κέρδη τους». Διότι ο λαός μας αγωνίζεται σήμερα για σύγχρονες υποδομές σε υγεία, παιδεία, για μισθούς, συντάξεις, συλλογικές συμβάσεις, ενάντια σε μια πολιτική που έρχεται σε μετωπική αντίθεση με τα συμφέροντά του. Και αυτός ο λαός ο οργανωμένος είναι που θα βάλει και την ταφόπλακα στην πολιτική σας και στο σάπιο σύστημα που υπηρετείτε όλοι. Και το υπηρετείτε είτε κυβερνήσετε, είτε συμπράξετε, είτε υποστηρίξετε νόμους, Οδηγίες, κανονισμούς της Ευρωπαϊκής Ένωσης, των μονοπωλίων και του ΝΑΤΟ.

Σιγά μη φοβηθεί το ΝΑΤΟ, η Ευρωπαϊκή Ένωση και τα μονοπώλια, επειδή το ΠΑΣΟΚ λέει ότι πρώτη φορά δεν θα στηρίξει μια ενσωμάτωση Οδηγίας ή αν ο ΣΥΡΙΖΑ ταλανίζεται για τον αξιακό κώδικα που αναζητεί να βρει.

Σήμερα, είστε απαράδεκτοι. Η συνεδρίαση δεν έπρεπε να πραγματοποιηθεί, γιατί φέρνετε ένα νομοσχέδιο για την ενίσχυση της κεφαλαιαγοράς, του λαού του τζόγου για τους καπιταλιστές, που αποτελούσε και αποτελεί προτεραιότητα για όλα τα κόμματα και τις κυβερνήσεις, που υποκλίνονται στους στρατηγικούς σχεδιασμούς του κεφαλαίου, στον εγκληματικό για τις λαϊκές ανάγκες καπιταλιστικό δρόμο ανάπτυξης, που, ενώ θωρακίζει τα συμφέροντα των πολυεθνικών και των ομίλων, θυσιάζει στο όνομα της κερδοφορίας τους ανθρώπινες ζωές, θυσιάζει δικαιώματα, υποδομές και λαϊκές περιουσίες.

Μέσα από το νομοσχέδιο συνεχίζετε να δίνετε νέα κίνητρα για επενδύσεις, νέες φοροαπαλλαγές στο κεφάλαιο, προνόμια στις πολυεθνικές.

Είναι, κύριοι, προκλητική η πολιτική σας. Κινείται στο πλαίσιο των δημοσιονομικών κανόνων της Ευρωπαϊκής Ένωσης, των προαπαιτούμενων του Ταμείου Ανάκαμψης, που ουδείς αμφισβητεί και ουδείς προβάλλει αντίσταση και αντίδραση πλην ΚΚΕ, πλην οργανωμένου κινήματος μέσα στην κοινωνία, τσακίζοντας μέσα από τα μέτρα που παίρνετε τα υπερχρεωμένα νοικοκυριά -και αφήστε το παραμύθι για τις φοροελαφρύνσεις, τις φοροαπαλλαγές και τις διευκολύνσεις- που πασχίζουν να τα βγάλουν πέρα καθημερινά, κάτω από ένα ανελέητο φοροκυνηγητό, την ακρίβεια, τους χαμηλούς μισθούς και τις συντάξεις, τη λαιμητόμο του τεκμαρτού τρόπου φορολόγησης, τα πρόστιμα που παντού πνίγουν τις οικογένειες και τα λαϊκά νοικοκυριά, τον ψηφιακό λαβύρινθο που έχετε επιβάλει και τρέχουν γύρω από τις ουρές τους όλοι.

Μιλάτε για μείωση στον φόρο; Γιατί δεν διευκρινίζεται για ποιους μειώνετε τον φόρο; Δεν τους δίνετε ούτε για τους μισθωτούς, ούτε για τους συνταξιούχους, ούτε για την εργατική τάξη της χώρας μας, ούτε για τους μικρούς αυτοαπασχολούμενους, τους βιοπαλαιστές αγρότες.

Μέχρι τώρα, αμέσως μετά τις εκλογές, έχετε μειώσει στο 0,2% από 0,5% τον φόρο συγκέντρωσης κεφαλαίου σε εισηγμένες και μη. Ναι ή όχι; Ναι. Δεν λέμε ψέματα. Φοροαπαλλαγή και διευκόλυνση για το κεφάλαιο. Καταργήσατε τον συντελεστή φόρου εξωχρηματιστηριακού δανεισμού μετοχών εισηγμένων στο Χρηματιστήριο. Ναι ή όχι; Ναι. Μειώσατε τον φόρο πώλησης μετοχών από το 2‰ στο 1‰ των εισηγμένων. Επιβάλατε την εξαίρεση από τον φόρο τόκων επί χρηματιστηριακού δανεισμού, μειώσατε τον φόρο μερισμάτων, που επί ΣΥΡΙΖΑ έγινε από το 15% στο 10% και εσείς το πήγατε από το 10% στο 5% και προβλέπουμε ότι θα το κατεβάστε ακόμα περισσότερο το επόμενο διάστημα. Μειώσατε τις εισφορές που βαρύνουν τους εργοδότες, βάζοντας σε κίνδυνο τα ασφαλιστικά ταμεία. Δώσατε νέα κίνητρα στο όνομα της πράσινης ανάπτυξης, που την έχει ήδη πληρώσει ο λαός.

Με φοροαπαλλαγές επί των αποσβέσεων στους ομίλους συνεχίζετε να ενισχύετε τους στρατηγικούς επενδυτές, φοροαπαλλάσσοντας και εισφοροαπαλλάσσοντας τους εφοπλιστές, που είναι αφορολόγητοι, τους βιομήχανους και τις πολυεθνικές. Παραδώσατε στις τράπεζες μέσω των ηλεκτρονικών συναλλαγών κέρδη μαμούθ, δισεκατομμύρια από τις συναλλαγές στις τράπεζες μέσω πιστωτικών καρτών και POS. Καθίστε και μελετήστε τα. Βγαίνουν συνέχεια στη δημοσιότητα.

Παραδώσατε στα κοράκια και στα funds τα σπίτια του λαού ΣΥΡΙΖΑ, ΠΑΣΟΚ, Νέα Δημοκρατία. Και μάλιστα, ΣΥΡΙΖΑ Ι, ΣΥΡΙΖΑ ΙΙ, ΣΥΡΙΖΑ ΙΙΙ, από την Πλεύση μέχρι τη Νέα Αριστερά, από τον ΣΥΡΙΖΑ μέχρι τον Κασσελάκη, παραδώσατε στα funds και στους πλειστηριασμούς τα σπίτια του λαού. Γι’ αυτό, λοιπόν, ο λαός φωνάζει «ΣΥΡΙΖΑ, ΠΑΣΟΚ, Νέα Δημοκρατία, το έγκλημα αυτό έχει ιστορία».

Και τώρα τι κάνετε; Νέα φορολογικά κίνητρα για τους επενδυτές. Ναι ή όχι; Επέκταση κινήτρων στους επενδυτικούς αγγέλους. Άγγελοι οι επενδυτές, φοροφυγάδες, φοροκλέφτες. Κυνηγάτε με πρόστιμα μικρά λαϊκά νοικοκυριά, μικρούς αυτοαπασχολούμενους, που επενδύουν, λέει, οι επενδυτές σε εταιρείες ενταγμένες σε πολυμερή μηχανισμό διαπραγμάτευσης. Μειώνεται από το 15% στο 5% ο συντελεστής φορολογίας των τόκων εισηγμένων εταιρικών ομολόγων που αποκτούν φυσικά πρόσωπα, φορολογικοί κάτοικοι Ελλάδος. Εγώ θα επενδύσω, ο Γιώργος, ο Κώστας, ο Θανάσης, η Μαρία; Όμιλοι, πολυεθνικές, οικονομικά ισχυροί.

Αυξάνετε την έκπτωση δαπανών για εισαγωγή μικρομεσαίων επιχειρήσεων στο Χρηματιστήριο και οι επιλέξιμες δαπάνες, μάλιστα, που θα είναι προσαυξημένες κατά 100%, θα εκπίπτουν για τρία χρόνια. Ζήτησαν ισόβια μέσα οι φορείς στις συζητήσεις. Αλήθεια και ο επαγγελματίας δεν μπορεί να παρουσιάσει ζημιά; Έναν εργαζόμενο, αν βρεθούν 2.000 στον λογαριασμό του που ένας γείτονας τον διευκόλυνε, τον τσακίζετε και τον βγάζετε για έλεγχο και του βάζετε πρόστιμο;

Από την άλλη, δίνετε κίνητρα για επενδύσεις στην εναλλακτική αγορά, με το 50% της εισφοράς να εκπίπτει από το φορολογητέο εισόδημα έως 300.000 ευρώ. Ποιον αφορά, τον αυτοαπασχολουμένο, τον εργάτη, τον συνταξιούχο; Δίνετε νέα κίνητρα στις εταιρείες επενδύσεων σε ακίνητα, γιατί αποτελούν, όπως λέτε, μοχλό ανάπτυξης. Και εδώ είναι και το κερασάκι της τούρτας των φοροαπαλλαγών. Διότι όλες αυτές οι εταιρείες, οι ανώνυμες επενδυτικές εταιρείες ακινήτων, υπόκεινται σε φόρο επί των επενδύσεών τους και των διαθεσίμων τους 10% -ακούστε, κύριοι!- επί του επιτοκίου παρέμβασης της Ευρωπαϊκής Κεντρικής Τράπεζας, προσαυξημένου με 1%, με την καταβολή αυτού του φόρου να εξαντλείται η φορολογική τους υποχρέωση, με καθηλωμένο αφορολόγητο στα 8.500 ευρώ για μισθωτούς-συνταξιούχους, με μηδέν αφορολόγητο για αυτοαπασχολούμενους, με καμία αναπροσαρμογή και τη τιμαριθμοποίηση της φορολογικής κλίμακας μετά τις πενιχρές αυξήσεις των μισθών και των συντάξεων, που εξανεμίζονται μέσα από την ακρίβεια.

Αυτές οι εταιρείες, που είναι ήδη αφορολόγητες, αποκτούν -λέει- φορολογικά κίνητρα, με πλήρη απαλλαγή από φόρους-τέλη για εισφορές ακινήτων και έκδοση μετοχών, απαλλαγή φόρου εισοδήματος από μερίσματα και τόκους και ειδικό τρόπο φορολόγησης της επενδυτικής τους δραστηριότητας. Χρυσές δουλειές! Εδώ χάνονται τα σπίτια του λαού, που το ΚΚΕ, που κάποιοι από εσάς τις περασμένες δεκαετίες λέγατε ότι θα έρθουν οι κομμουνιστές να πάρουν τα σπίτια του λαού, βρίσκεται νυχθημερόν και υπερασπίζεται τις λαϊκές περιουσίες, έτσι ώστε να μην περάσει κανένα σπίτι σε χέρια τραπεζίτη.

Την ίδια στιγμή, παρ’ όλες τις φοροαπαλλαγές που φέρατε, που φέρνετε και που θέλετε και ακόμα περισσότερο να περάσετε, οι ενενήντα μία εισηγμένες στο Χρηματιστήριο Αθηνών μοίρασαν μερίσματα 4,2 δισεκατομμύρια το 2024, με πρόβλεψη πάνω από 5 δισεκατομμύρια το 2025. Μάλιστα, αποτελεί και την τρίτη καλύτερη χρονιά μετά το 2007 και το 2008, παραμονές της μεγάλης καπιταλιστικής κρίσης τότε, που πλήρωσε ο ελληνικός λαός. Διότι, όπως ο λαός πληρώνει την ανάπτυξη των καπιταλιστών, έτσι φορτώνουν στις πλάτες του και την κρίση οι καπιταλιστές. Άλλωστε, η καπιταλιστική κρίση ξεσπά λόγω των γιγαντιαίων συσσωρευμένων κεφαλαίων και κεφαλαίων, που δεν μπορούν να επενδυθούν με το μέγιστο για τους μετόχους κέρδος.

Η καπιταλιστική ανάπτυξη φέρνει την καπιταλιστική κρίση, όπως η ειρήνη τον ιμπεριαλιστικό πόλεμο. Ο λαός πληρώνει την ανάπτυξη, o λαός πληρώνει και την κρίση. Μάλιστα, με τελευταία στοιχεία της ΓΣΕΒΕΕ, η μείωση του κύκλου εργασιών για τις ατομικές και τις μικρές επιχειρήσεις είναι σε πάνω από 48% των μικρών αυτοαπασχολούμενων με εισόδημα έως 50.000 ευρώ. Αυτή είναι η άλλη όψη, που είναι γεμάτη χρέη, πρόστιμα και φόρους για τους μικρούς αυτοαπασχολούμενους. Οι συντάξεις τελειώνουν τη δέκατη πέμπτη, δέκατη έκτη μέρα του μήνα, ενώ τρομάζουν οι συνταξιούχοι και οι μισθωτοί να ανοίξουν τους λογαριασμούς ενέργειας, αντικρίζοντας αυτά τα υπέρογκα ποσά.

Δεν θα μιλήσω για την ποιότητα ζωής, που ο άναρχος καπιταλιστικός τρόπος ανάπτυξης και η κερδοφορία του κεφαλαίου έχει επιβάλει και έχει καθηλώσει τις ζωές των εργαζομένων, των μισθωτών, των συνταξιούχων και των αυτοαπασχολούμενων με άγχος, ανασφάλεια, τρόμο, ψυχικά νοσήματα, με υποβάθμιση της υγείας, της παιδείας, της πρόνοιας, με κυνήγι της κάλυψης όλων των υποχρεώσεων που βάζετε απέναντι στον λαό μας.

Από την άλλη, είναι τα αποθεματικά των ταμείων, τα οποία όλες διαχρονικά οι κυβερνήσεις έχουν τζιράρει και στα χρηματιστήρια. Κανείς δεν μπορεί να ξεχάσει την κυβέρνηση Σημίτη, κανείς δεν μπορεί να ξεχάσει την κυβέρνηση Καραμανλή με τα δομημένα ομόλογα, κανείς δεν μπορεί να ξεχάσει την κυβέρνηση Σαμαρά - Βενιζέλου και το κούρεμα 11 δισεκατομμυρίων στα αποθεματικά, κανείς δεν μπορεί να ξεχάσει τη δεκαετία του 1970 και του 1980, για να θυμούνται οι παλιοί και να μαθαίνουν οι νέοι ότι επενδύονταν τα αποθεματικά στην Κεντρική Τράπεζα της Ελλάδος με μηδενικό επιτόκιο. Όλα για το κεφάλαιο, όλα για το κέρδος!

Και έρχεστε σήμερα, κατατρομοκρατημένοι από τις μεγαλειώδεις απεργιακές συγκεντρώσεις, να ρίξετε στάχτη στα μάτια του λαού και να του πείτε ότι κάνουμε ένα βήμα πίσω για τη Μάνδρα και το Μάτι. Αλήθεια; Είναι μόνο η Μάνδρα και το Μάτι είναι; Δεν είναι δεκάδες τα εγκλήματα καθημερινά λόγω των λοιπών υποδομών σε βάρος του ελληνικού λαού; Και το λέτε τώρα; Δύο χρόνια μετά, τρομοκρατημένοι από τις απεργιακές κινητοποιήσεις και τις συγκεντρώσεις του λαού μας, που ήδη έχουν ολοκληρωθεί οι δίκες;

Και γιατί κάνετε πίσω; Για την αποζημίωση και για την ψυχική οδύνη. Για συντάξεις; Αποζημιώσεις περιουσιών; Αποζημιώσεις για την ανθρώπινη ζωή; Γι’ αυτά δεν γίνεται καμία κουβέντα. Και τι θα γίνει με τους δήμους και τις περιφέρειες; Θα συνεχίζουν τα ένδικα μέσα; Γιατί δεν το γενικεύετε; Τι θα γίνει με όλα αυτά τα εργοδοτικά εγκλήματα, που λόγω των ελλιπών μέτρων ελέγχου και υποδομών μέσα στους χώρους δουλειάς δεν παίρνουν οι εργοδότες; Θα αποζημιωθούν; Θα γενικευθεί αυτή η κατεύθυνση που συζητάμε σήμερα;

Όμως, το κράτος είναι ανίκανο για την προστασία του περιβάλλοντος, της ζωής και της περιουσίας του λαού μας, είναι όμως πολύ ικανό για την προστασία και την κερδοφορία του μεγάλου κεφαλαίου. Ούτως η άλλως, αν κάποιος θέλει να δει γύρω του, θα δει ότι δεν έχετε πάρει κανένα μέτρο, ούτε για τη δασοπυρόσβεση και για τη δασοπροστασία ούτε για την αντισεισμική θωράκιση της χώρας ούτε για την αντιπλημμυρική θωράκιση. Εκεί, αν θέλετε, είναι η μεγαλύτερη αποζημίωση που δικαιούται ο λαός μας να πάρει, προκειμένου να προστατέψει τη ζωή του και το λαϊκό βιός του.

Όλα αυτά, όμως, δυστυχώς, μέσα στον καπιταλισμό δεν μπορείτε, δεν θέλετε και δεν σας αφήνουν και τα αφεντικά σας να προχωρήσετε. Μόνο με κεντρικό σχεδιασμό της οικονομίας και λαϊκή εξουσία μπορούν να λυθούν αυτά τα μεγάλα ζητήματα του λαού μας.

Έχουμε, λοιπόν, να δούμε το ζήτημα του εξωδικαστικού συμβιβασμού. Εγώ θα έλεγα: «Σιγά μη σκίσουμε, δεν ξέρω εγώ τι». Έχετε διαβάσει καλά τι λέει η πρότασή σας για τον εξωδικαστικό συμβιβασμό; Κατ’ αρχάς ο εξωδικαστικός συμβιβασμός για εμάς αποτελεί μια χημειοθεραπεία απέναντι στο πρόβλημα. Δεν λύνει ούτε το πρόβλημα ούτε τις αιτίες που το δημιούργησαν, που είναι ο καπιταλιστικός τρόπος ανάπτυξης και το φόρτωμα των βαρών στους λαούς, με τις περικοπές συντάξεων, μισθών, με το φοροκυνηγητό των μικρών αυτοαπασχολούμενων και επαγγελματιών. Συνεχίζει να βάζει θηλιά στον λαό μας και να τους κρατάει σε ομηρίες.

Για αναρωτηθείτε: Ο εξωδικαστικός συμβιβασμός κάτω από τις 10.000 ευρώ δεν περιλαμβάνει κανέναν. Ωφελεί τους μεγάλους οφειλέτες και θα σας το αποδείξω. Ανοίξτε τα αυτιά σας να ακούσετε. Έχει ένας μια οφειλή 100.000 ευρώ με ακίνητο 40.000 ευρώ. Κάνοντας την αίτηση στον εξωδικαστικό συμβιβασμό υπάρχει πολύ μεγάλη πιθανότητα να έχει γενναία περικοπή με ιδιοκτησία 40.000 ευρώ.

Πάμε τώρα σε έναν ο οποίος έχει οφειλή 20.000 ευρώ και η αξία του ακινήτου του είναι 20.000 ευρώ. Δεν θα έχει καμία περικοπή. Και όχι μόνο δεν θα έχει καμία περικοπή, αλλά θα φορτωθεί και τα βάρη των τόκων το επόμενο διάστημα μέχρι να αποπληρώσει. Και όχι μόνο θα φορτωθεί τα βάρη των τόκων μέχρι να τα αποπληρώσει, αν τυχόν χάσει τρεις δόσεις στα δεκαπέντε χρόνια, χάνει τον εξωδικαστικό συμβιβασμό. Πάνε περίπατο όλες οι εκπτώσεις ή ό,τι προνόμιο του δίνεται μέσω αυτής εδώ της ρύθμισης, γιατί έρχονται και άλλες υποχρεώσεις και άλλοι φόροι. Δεν είναι ότι τελείωσε η φορολόγηση του νοικοκυριού. Καθημερινά μπαίνουν και άλλες υποχρεώσεις.

Μάλιστα, δεν αφορά τα καινούργια κόκκινα δάνεια. Δεν αφορά τις καινούργιες οφειλές των νοικοκυριών. Τους λέει ότι θα πρέπει να τις έχουν τακτοποιήσει όλες. Και θα σας φέρω ένα άλλο παράδειγμα: Πήγατε ή δεν πήγατε και αλλάξατε τους κωδικούς πληρωμής προχθές τη Δευτέρα στο ΕΦΚΑ και στο ΚΕΑΟ; Και εγώ σας λέω ότι υπάρχουν εργαζόμενοι, μισθωτοί, συνταξιούχοι και αυτοαπασχολούμενοι που δεν έχουν ενημερωθεί έγκαιρα. Κινδυνεύουν να μείνουν απλήρωτες οι οφειλές τους; Ναι ή όχι; Άρα τους πετάτε και την μπανανόφλουδα για να εκτεθούν απέναντι σε οποιονδήποτε τέτοιον συμβιβασμό;

Την ίδια στιγμή, όπως είπαμε και πριν, οι αιτίες που δημιουργούν όλες αυτές τις οφειλές παραμένουν και είναι εδώ. Δεν θα μιλήσουμε για το πρόγραμμα «ΗΡΑΚΛΗΣ», γιατί δεν κάνει τίποτε άλλο, παρά να αυξάνει τις προειδοποιήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πάμε σε ένα άλλο μεγάλο ζήτημα και ευχαριστώ πάρα πολύ για την ανοχή, κύριε Πρόεδρε. Θα ήθελα δύο λεπτά ακόμη και με συγχωρείτε, αλλά είναι πολλά τα ζητήματα.

Θα μιλήσω για το ΕΦΚΑ-ΚΕΑΟ, που θέλετε να παραδώσετε -η Κυβέρνηση εννοώ- στα νύχια των εισπρακτικών εταιρειών τα χρέη των αυτοαπασχολούμενων, των επαγγελματιών και όλων των μισθωτών συνταξιούχων. Είναι απαράδεκτο. Να την αποσύρετε εδώ και τώρα αυτή τη διάταξη, γιατί αυτή τη στιγμή φορτώσατε λόγω της κατάργησης του αφορολόγητου, λόγω του ΕΝΦΙΑ, λόγω του τέλους επιτηδεύματος της προκαταβολής φόρου, λόγω των τεκμηρίων διαβίωσης, λόγω του ανταγωνισμού με τους μεγάλους ομίλους στους μικρούς αυτοαπασχολούμενους όλα αυτά τα χρέη και τώρα τους λέτε ότι θα έρθουμε να σας τα αρπάξουμε κάτω από τους αετονύχηδες των εισπρακτικών εταιρειών. Και το ΕΦΚΑ πρέπει να καταργηθεί και η διάταξη πρέπει να αποσυρθεί.

Και, μάλιστα, όπως βάζουν και οι ενώσεις και τα σωματεία των μικρών αυτοαπασχολούμενων θα πρέπει να παρθούν μέτρα για τη διευκόλυνση εδώ και τώρα των αυτοαπασχολούμενων και των οφειλετών στο ΚΕΑΟ. Δεν θα μιλήσω για την προσωπική διαφορά, γιατί εδώ πετάτε ψίχουλα που εξανεμίζονται από την ακρίβεια και από τη φορολογία.

Το ΚΚΕ, όμως, στέκεται όρθιο μέσα στο αστικό κοινοβούλιο και φέρνει σήμερα τέσσερις τροπολογίες για να σας ξεμπροστιάσει, που έχει να κάνει με μέτρα ανακούφισης του λαού μας από όλα αυτά τα φορολογικά, φορομπηχτικά εγκλήματα που κάνετε σε βάρος του.

Φέρνει, λοιπόν, πρόταση ανακούφισης με διαγραφή των τόκων και των προσαυξήσεων για οφειλές έως 20.000 ευρώ προς το δημόσιο. Για τις πιο πάνω οφειλές ζητάμε τη μείωση του αρχικού ποσού κατά 30% για οφειλές και εισόδημα μέχρι 20.000 ευρώ, ενώ για τους άνεργους διαγραφή του 50% της οφειλής. Να διαγράφονται οι τόκοι και οι προσαυξήσεις για χρέη έως 50.000 ευρώ σε ασφαλιστικά ταμεία μη μισθωτών, το ίδιο και για χρέη έως 20.000 ευρώ στον ΟΓΑ των ασφαλισμένων. Να χορηγείται σύνταξη σε όσους έχουν συγκεντρώσει τις προϋποθέσεις και έχουν οφειλή έως 50.000 ευρώ. Οι παραπάνω οφειλές να ρυθμίζονται άτοκα με την καταβολή του 5% του ετήσιου εισοδήματος για εισοδήματα έως 20.000 ευρώ. Για εισοδήματα έως 40.000 ευρώ και με προσαύξηση με 5.000 για κάθε παιδί και προς τα πιστωτικά ιδρύματα να διαγράφονται οι τόκοι ή οι προσαυξήσεις στο 50% του κεφαλαίου σε στεγαστικά δάνεια έως 200.000 ευρώ, σε καταναλωτικά έως 30.000 ευρώ και στις κάρτες έως 20.000 ευρώ. Οι οφειλές των ΕΒΕ προς τις τράπεζες να μειωθούν κατά 30% των ενεργών και κατά 50% των ανέργων που έχουν κλείσει τα μαγαζιά τους. Οι οφειλές των αγροτοκτηνοτρόφων να μειώνονται έως 30% για δάνεια έως 300.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ίδια στιγμή -και ολοκληρώνω με αυτό- φέρνουμε άλλες τρεις τροπολογίες. Τις αναφέρω περιληπτικά: Μέτρα ανακούφισης της λαϊκής οικογένειας και των νοικοκυριών, όπως…

**ΠΡΟΕΔΡΕΥΩΝ (Γεώργιος Γεωργαντάς):** Μόνο τηλεγραφικά παρακαλώ.

**ΧΡΗΣΤΟΣ ΤΣΟΚΑΝΗΣ:** Μισή κουβέντα, κύριε Πρόεδρε.

Πρώτον, την επαναφορά του δέκατου τρίτου μισθού, της δέκατης τρίτης και της δέκατης τέταρτης σύνταξης, μια τροπολογία που έχει να κάνει με το πρόβλημα που έχει δημιουργηθεί στους δανειολήπτες με ελβετικό φράγκο που τους εξαπατήσατε όλοι μαζί και, τέλος, για τη δυνατότητα οι δήμοι να μπορούν και οι περιφέρειες να περικόπτουν, να απαλλάσσουν, να διαγράφουν και να δίνουν τη δυνατότητα σε ευνοϊκές ρυθμίσεις σε όλα τα νοικοκυριά, όπως και οι εταιρείες ύδρευσης, αποχέτευσης.

Ολοκλήρωσα, κύριε Πρόεδρε. Τελειώνοντας να πω ότι ο λαός δεν έχει άλλον δρόμο παρά μόνο τον δρόμο του οργανωμένου αγώνα, της ρήξης και της ανατροπής, ενός δρόμου που μπορεί να είναι δύσκολος και κοπιαστικός, αλλά στο τέλος θα τον κάνει κυρίαρχο στο βιός του. Και σε αυτόν τον δρόμο και τον αγώνα μέσα από τις απεργιακές κινητοποιήσεις και συγκρούσεις σήμερα, μέσα από τους μεγάλους αγώνες καθημερινότητας, το ΚΚΕ θα βρίσκεται στην πρώτη γραμμή.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Ελληνική Λύση κ. Βιλιάρδος.

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτό που μας ανησυχεί δεν είναι τόσο η πολύ άσχημη κατάσταση της οικονομίας μας όσο η στάση της Κυβέρνησης, η οποία είτε δεν το καταλαβαίνει είτε προσπαθεί να κρύψει τα προβλήματα κάτω από το χαλί. Ό,τι και να συμβαίνει από τα δύο είναι εξαιρετικά άσχημο, πόσω μάλλον σε περιόδους παγκοσμίων αναταραχών για την πιο υπερχρεωμένη χώρα της Ευρώπης αφού τότε δεν υπάρχουν πραγματικά λύσεις.

Εν προκειμένω, δεν είναι δυνατόν να ισχυρίζεται η Κυβέρνηση πως η οικονομία μας είναι οχυρωμένη, θυμίζοντας τον κ. Αλογοσκούφη το 2008 με τα γνωστά επακόλουθα, πολύ περισσότερο επειδή οι οικονομικοί δείκτες, οι δικοί μας, είναι σε πολύ χειρότερη θέση σε σχέση με το 2009, υπενθυμίζοντας πως χρεοκοπήσαμε με κρατικό χρέος 299 δισεκατομμύρια, ενώ σήμερα έχει υπερβεί τα 400 δισεκατομμύρια, με πολύ υψηλότερο πραγματικό ΑΕΠ, με αμελητέο κόκκινο ιδιωτικό χρέος, όταν σήμερα υπερβαίνει τα 220 δισεκατομμύρια, με σημαντικά πιο υγιή ιδιωτικό τομέα κ.λπ..

Η μοναδική μας διαφορά με τότε είναι οι μακροπρόθεσμες δόσεις των χρεών μας με αντάλλαγμα, βέβαια, την υποθήκευση των πάντων, το Αγγλικό Δίκαιο, καθώς επίσης το ξεπούλημα της δημόσιας και ιδιωτικής μας περιουσίας.

Ειδικά όσον αφορά το κρατικό μας χρέος, δεν μπορεί να ισχυρίζεται η Κυβέρνηση διά των αρμοδίων Υπουργών ή Βουλευτών της στην πρόσφατη Επιτροπή Οικονομικών ότι είναι βιώσιμο, όταν από τα άνω των 400 δισεκατομμυρίων που χρωστάει το κράτος μας εντός και εκτός της χώρας εξυπηρετούνται σήμερα μόλις περί τα 310 δισεκατομμύρια. Γιατί; Επειδή ο ΣΥΡΙΖΑ ανέβαλε το 2018 την πληρωμή των 96 δισεκατομμυρίων των δανείων του EFSF, συν τους τόκους τους που υπολογίζονται περίπου στα 25 δισεκατομμύρια για μετά το 2032, γεγονός που σημαίνει πως μετά το 2032 θα κληθεί το κράτος μας να εξυπηρετεί περί τα 120 δισεκατομμύρια παραπάνω από ό,τι σήμερα συν τα όποια ελλείμματα έως τότε.

Όσον αφορά τη σύγκριση τώρα που επιχειρήθηκε στην επιτροπή με το 2019, ασφαλώς οι οικονομικοί μας δείκτες έχουν έκτοτε επιδεινωθεί, όπως το εμπορικό μας έλλειμμα, όπου το 2019 ήταν στα 21,72 δισεκατομμύρια και το 2024 εκτοξεύτηκε στα 34,6 δισεκατομμύρια και σε επίπεδα 2006-2010. Κάτι μας θυμίζει αυτή η χρονολογία.

Επίσης, το έλλειμμα του ισοζυγίου τρεχουσών συναλλαγών μας το 2019 ήταν στα 2,73 δισεκατομμύρια, ενώ το 2024 έχει σχεδόν εξαπλασιαστεί στα 15,1 δισεκατομμύρια, ενώ από αυτά τα ισοζύγια φαίνεται καθαρά η πτώση της ανταγωνιστικότητας της οικονομίας μας, από την οποία εξαρτώνται οι μισθοί και πολλά άλλα.

Όσον αφορά τώρα το χρέος της Κεντρικής Διοίκησης, από 356 δισεκατομμύρια το 2019 εκτοξεύθηκε στα 403,8 δισεκατομμύρια το 2024, ενώ οι κρατικές εγγυήσεις ήταν τότε 9,9 δισεκατομμύρια και σήμερα 28 δισεκατομμύρια κυρίως λόγω του «ΗΡΑΚΛΗΣ» για τις τράπεζες. Το δε ιδιωτικό χρέος από 333,4 δισεκατομμύρια το 2019 αυξήθηκε σήμερα -το 2023 για να είμαστε πιο ακριβείς- στα 372,9 δισεκατομμύρια.

Σε σχέση δε με το πρωτογενές πλεόνασμα του 2024, οφείλεται κυρίως στην υπερφορολόγηση μέσω του πληθωρισμού, καθώς επίσης στα τεκμήρια κερδοφορίας των ελευθέρων επαγγελματιών που πρέπει να καταργηθούν αμέσως, όπως άλλωστε και όλα τα υπόλοιπα τεκμήρια.

Για να γίνει κατανοητό, το πραγματικό μας ΑΕΠ το 2019 ήταν στα 184,5 δισεκατομμύρια, ενώ το 2024 στα 201,5 δισεκατομμύρια, οπότε σε όλα αυτά τα χρόνια με τη σπατάλη σχεδόν 50 δισεκατομμυρίων με δανεικά και με το Ταμείο Ανάκαμψης αυξήθηκε μόλις κατά 17 δισεκατομμύρια. Το ονομαστικό μας, όμως, ΑΕΠ, δηλαδή μαζί με τον πληθωρισμό, από 185,1 δισεκατομμύρια το 2019 αυξήθηκε στα 237,5 δισεκατομμύρια το 2024, οπότε κατά 52,4 δισεκατομμύρια συνολικά ή κατά 36 δισεκατομμύρια μόνο από τον πληθωρισμό. Προφανώς, ο πληθωρισμός δεν μπορεί να θεωρηθεί ως επιτυχία της Κυβέρνησης.

Με δεδομένο δε το ότι οι φόροι του Δημοσίου είναι στο 28% περίπου του ΑΕΠ, μόνο ο πληθωρισμός τούς αύξησε πάνω από 10 δισεκατομμύρια, τους οποίους φυσικά φόρους πλήρωσαν ως κρυφό χαράτσι οι Έλληνες, με αποτέλεσμα να εξαθλιωθούν ακόμη περισσότερο.

Όσον αφορά τώρα τους εργαζομένους, λίγο πριν αναλάβει τη διακυβέρνηση η Νέα Δημοκρατία, στις 31-5-2019, ο μέσος μισθός ήταν στα 1.217,37 ευρώ μεικτά, ενώ το 2024 έφτασε στα 1.342,10 ευρώ με στοιχεία του «ΕΡΓΑΝΗ» που καταθέσαμε στην επιτροπή. Επομένως, έχει αυξηθεί κατά περίπου 10%, όταν ο πληθωρισμός έκτοτε αυξήθηκε κατά 20% και στα τρόφιμα περί το 35%, οπότε στην ουσία ο πραγματικός μισθός έχει καταρρεύσει.

Δεν καταντήσαμε, λοιπόν, τυχαία τελευταίοι στο πραγματικό ωρομίσθιο το 2024, όταν το 2019 ήμασταν πίσω ακόμη και από τη Βουλγαρία, εκτός του ότι το 46,3% των εργαζομένων το 2024 έπαιρναν λιγότερα από 1.000 ευρώ μικτά. Λιγότερα από 1.000 ευρώ! Πώς να ζήσει κανείς με τόσα χρήματα; Δυστυχώς δε, με την παραγωγικότητα της εργασίας περί του 45% του μέσου της Ευρωζώνης οι προοπτικές ανόδου των μισθών είναι ανύπαρκτες, ενώ οι χαμηλοί μισθοί είναι αρνητικοί για την παραγωγικότητα και την καινοτομία.

Γιατί είναι χαμηλές η παραγωγικότητα της εργασίας και η καινοτομία εκτός από τους μισθούς πείνας; Επειδή δεν διεξάγονται επενδύσεις, σημειώνοντας πως ο Πρόεδρος του ΣΕΒ -και όχι εμείς- δήλωσε ότι δεν υπάρχει κανένας λόγος να επενδύσει κάποιος στην Ελλάδα, ενώ ο κ. Σάλλας είπε πως δεν είμαστε σοβαρή χώρα και ότι τα περισσότερα πράγματα στην Ελλάδα δεν είναι αισιόδοξα.

Σε σχέση με τις επιχειρήσεις, είναι γνωστό ότι έκλεισαν περί τις δεκαπέντε μεγάλες από το 2019, ενώ χιλιάδες μικρομεσαίες βρίσκονται στα όρια της χρεοκοπίας, έχοντας αποκοπεί εντελώς από την τραπεζική χρηματοδότηση. Ποιοι κερδίζουν; Μόνο οι εκλεκτοί της Κυβέρνησης, όπως το ενεργειακό καρτέλ και ειδικά το καρτέλ των τραπεζών, μαζί, βέβαια, με τα funds και με τις εισπρακτικές που ληστεύουν ανεξέλεγκτα τους Έλληνες με μεθόδους που δεν συναντώνται ούτε σε υποανάπτυκτες χώρες.

Εάν επεκταθούμε τώρα στο δημογραφικό, όπου κάθε χρόνο χάνουμε μία πόλη των πενήντα πέντε χιλιάδων κατοίκων και ανάλογο φυσικά ΑΕΠ, στο θανατηφόρο κόστος στέγασης και λοιπά, η κατάσταση της χώρας μας, της οικονομίας μας θα γίνει ακόμη πιο σκοτεινή.

Σημαίνουν, αλήθεια, όλα αυτά και πολλά άλλα που θα μπορούσαμε να προσθέσουμε ότι η σημερινή Κυβέρνηση είναι χειρότερη από τη χειρίστη του ΣΥΡΙΖΑ, παρά το ότι της δόθηκαν πολλές ευκαιρίες, όπως η χρηματοδότηση της πανδημίας και το Ταμείο Ανάκαμψης; Δυστυχώς, αυτό ακριβώς τεκμηριώνουν οι αριθμοί οι οποίοι δεν κάνουν ποτέ λάθος.

Στο νομοσχέδιο τώρα θα αναφερθούμε μόνο περιληπτικά, αφού δεν υπάρχει λόγος να επαναλάβουμε όσα είπαμε στις επιτροπές. Θα ξεκινήσουμε, βέβαια, από αυτό που πραγματικά μας εντυπωσίασε, από το ότι εκπονήθηκε από ένα δικηγορικό γραφείο και όχι από το Υπουργείο Οικονομικών, όπως μας επιβεβαίωσε ο Υπουργός. Από ένα δικηγορικό γραφείο γράφτηκε το νομοσχέδιο! Το γεγονός αυτό σημαίνει προφανώς ότι ένας Υπουργός, ένας Αναπληρωτής Υπουργός, δύο Υφυπουργοί και ολόκληρο το προσωπικό του Υπουργείου δεν ήταν ικανοί να προετοιμάσουν ένα νομοσχέδιο, τουλάχιστον όχι τόσο ικανοί όσο ένα απλό δικηγορικό γραφείο. Εν προκειμένω, ρωτήσαμε πόσο κόστισε το δικηγορικό γραφείο στους Έλληνες φορολογούμενους, χωρίς να πάρουμε καμία απάντηση από τον συμπαθέστατο Υφυπουργό.

Συνεχίζοντας στο νομοσχέδιο, ενσωματώνετε πάρα πολλές Οδηγίες της Ευρωπαϊκής Ένωσης, οι οποίες είναι αρκετά σημαντικές και δυσνόητες, όπως όσον αφορά τα κρυπτονομίσματα και την εκκαθάριση ιδρυμάτων που ενδεχομένως ενέχει μεγάλους κινδύνους.

Το Α΄ Μέρος του περιλαμβάνει ρυθμίσεις για την αύξηση των εταιρειών, ειδικά μικρομεσαίων επιχειρήσεων και κεφαλαίων που αντλούνται με δημόσια προσφορά, με μειωμένη πληροφόρηση, με τη διαδικασία του ν.4706/2020. Επίσης, φορολογικές ελαφρύνσεις επενδυτικών εταιρειών, τη φορολογική στήριξη των εταιρικών ομολόγων με χαμηλό συντελεστή 5% -εδώ ανταγωνίζονται τα επιτόκια που φορολογούνται με 15%- την απελευθέρωση επενδύσεων ΑΕΕΑΠ και σε οικιστικά ακίνητα, επιβαρύνοντας την αγορά κατοικίας και προφανώς και τα ενοίκια.

Με το Β΄ Μέρος δρομολογείται η ενίσχυση της Επιτροπής Κεφαλαιαγοράς με την εισαγωγή νέων εποπτικών μηχανισμών και εργαλείων, όπως οι έλεγχοι με ανωνυμία.

Στο Γ΄ Μέρος τώρα ορίζονται αρμόδια αρχή για τα κρυπτοστοιχεία η Επιτροπή Κεφαλαιαγοράς και η Τράπεζα της Ελλάδος για τις τράπεζες, αναφέρεται η μορφή των επιχειρήσεων που δραστηριοποιούνται και διάφορα άλλα.

Στο Δ΄ Μέρος εισάγεται ακόμη ένας Κανονισμός της Ευρωπαϊκής Ένωσης, σχετικά με τα ευρωπαϊκά πράσινα ομόλογα και ορίζεται ως αρμόδια αρχή εποπτείας η υποστελεχωμένη -τονίζουμε, υποστελεχωμένη- Επιτροπή Κεφαλαιαγοράς, ενώ αναφέρονται διοικητικές κυρώσεις και άλλα διαδικαστικά.

Στο Ε΄ Μέρος έχουμε την ενσωμάτωση στην ελληνική νομοθεσία και άλλων ευρωπαϊκών Οδηγιών -αν θυμάμαι καλά- γύρω στις δέκα πέντε συνολικά σε ένα νομοσχέδιο, όσον αφορά απαιτήσεις εποπτείας της Τράπεζας της Ελλάδας ως προς το ύψος των ιδίων κεφαλαίων και λοιπά.

Στο Μέρος ΣΤ΄ περιλαμβάνονται ρυθμίσεις με επιπλέον ευρωπαϊκές Οδηγίες για την εξυγίανση των πιστωτικών ιδρυμάτων και επιχειρήσεων επενδύσεων για την ενίσχυση της ανθεκτικότητας χρηματοπιστωτικών ιδρυμάτων στις ψηφιακές απειλές και διάφορα άλλα.

Στο Μέρος Ζ΄ τώρα διευρύνονται τα όρια υπαγωγής στον εξωδικαστικό μηχανισμό ρύθμισης οφειλών, έτσι ώστε να καλύπτει αρκετούς, όπως λέει το Υπουργείο, από τη μεσαία τάξη. Αφού βέβαια η Κυβέρνηση έχει χρεοκοπήσει προηγουμένως τη μεσαία τάξη, τώρα της δίνει δυνατότητες ρύθμισης των οφειλών της. Θεωρεί παραδόξως η Κυβέρνηση ως μεσαία τάξη ακόμη και αυτούς που αμείβονται με 19.000 ευρώ τον χρόνο, κάτι που αποτελεί καθαρό δείγμα του πώς έχει καταντήσει την Ελλάδα μέσα σε έξι μόλις χρόνια.

Στο Μέρος Η΄ παρέχεται εξαμηνιαία παράταση της διάρκειας του προγράμματος «ΗΡΑΚΛΗΣ», γεγονός που σημαίνει ότι στηρίζονται ξανά οι τράπεζες που αισχροκερδούν ασύστολα, όταν κανονικά θα πρέπει να επιστρέψουν τουλάχιστον τον εναπομείναντα αναβαλλόμενο φόρο ύψους 12,5 δισ. ή όσο ο δέκατος τρίτος και δέκατος τέταρτος μισθός για πάνω από πέντε χρόνια. Το να επιστραφεί σημαίνει να αρχίσουν να πληρώνουν οι τράπεζες φόρους παραιτούμενες από τη χαριστική ρύθμιση Χαρδούβελη, η οποία άλλωστε έχει καταστρατηγηθεί από τους χειρισμούς των κόκκινων δανείων, ενώ αφορούσε τους παλαιούς και όχι τους νέους μετόχους, δηλαδή αυτούς που έχασαν χρήματα και όχι τους νέους που αγόρασαν πάμφθηνα τις μετοχές τους. Αυτός ο αναβαλλόμενος που αποτελεί ναι μεν αέρα, αλλά υπολογίζεται στα ίδια κεφάλαια από την Τράπεζα της Ελλάδας θα μπορούσε, επίσης, να διατεθεί για τη χρηματοδότηση της αγοράς μέσω εγγυήσεων ή της Τράπεζας Επενδύσεων.

Στο Μέρος Θ΄ περιλαμβάνονται ρυθμίσεις για την Ανεξάρτητη Αρχή Πιστοληπτικής Ικανότητας. Διαδικαστικά δε ως προς την πρόληψη ξεπλύματος χρήματος του ν.4557/2018.

Τέλος, στο Μέρος Ι΄ μέρος ρυθμίζονται διάφορα θέματα, όπως είναι τα εξής: Πρώτον, το Ελληνικό Δημόσιο παραιτείται από την άσκηση ένδικων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι, χωρίς όμως να υπάρχει, ως συνήθως, έστω κάποια κοστολόγηση από το Γενικό Λογιστήριο. Αν και φυσικά είμαστε υπέρ της συγκεκριμένης διάταξης, ενώ ασφαλώς πρέπει να συμπεριλαμβάνει και το έγκλημα των Τεμπών, αναρωτηθήκαμε, όπως ο κάθε φυσιολογικός άνθρωπος, για ποιον λόγο το σκέφτηκε τώρα η Κυβέρνηση αυτό. Προφανώς επειδή προηγήθηκαν οι μαζικές διαδηλώσεις των πολιτών για τα Τέμπη, καθώς επίσης και λόγω της κατάρρευσης των ποσοστών της στις δημοσκοπήσεις. Εδώ φαίνεται πραγματικά πόση δύναμη έχουν οι πολίτες όταν δραστηριοποιούνται οι ίδιοι.

Ρωτήσαμε, όμως, εάν θα ισχύουν τα ίδια για όλες εκείνες τις περιπτώσεις όπου το δημόσιο καταθέτει εφέσεις κατά των αποφάσεων των πρωτόδικων δικαστηρίων που αφορούν αποζημιώσεις των πολιτών, κάτι που θα ήταν δίκαιο για να μην υπάρχουν δύο μέτρα και δύο σταθμά. Απάντηση, όμως, δεν πήραμε.

Δεύτερον, υπάρχουν ρυθμίσεις για τον συμψηφισμό της προσωπικής διαφοράς με τον βασικό μισθό και για την πληρωμή των εκπαιδευτικών για τις εξετάσεις εισαγωγής στα Ωνάσεια Σχολεία που είναι τα μόνα για τα οποία υπάρχει κοστολόγηση από τις τόσες ρυθμίσεις του νομοσχεδίου. Προφανώς το απαίτησε το ίδρυμα.

Τρίτον, παρέχεται η δυνατότητα παραχώρησης στο αποτυχημένο Υπερταμείο της εκμετάλλευσης λαχείων με σύμβαση που θα υπογραφεί μεν από το Υπουργείο, αλλά δεν διευκρινίστηκε εάν θα κατατεθεί στη Βουλή ως οφείλει. Η ερώτησή μας εδώ ήταν αν και τα έσοδα από τα λαχεία θα οδηγούνται στο Υπερταμείο, ενώ θα κατατίθενται στην Τράπεζα της Ελλάδος έναντι του χρέους, χωρίς να πάρουμε απάντηση. Ενδεχομένως θα μας μείνουν μόνο τα έσοδα από την Ακρόπολη, εάν δεν έχουν δεσμευτεί και αυτά.

Τέταρτον, προβλέπεται η παραχώρηση των εκτάσεων από τη Χερσαία Ζώνη Λιμένος Ηρακλείου προς τον Δήμο Ηρακλείου και η παράταση της μεταφοράς του Καζίνου της Πάρνηθας και άλλα πολλά.

Περαιτέρω ρωτήσαμε τον Υφυπουργό για το ύψος του ιδιωτικού χρέους, το οποίο κατά τον κ. Χατζηδάκη ήταν 372,9 δισ. το 2023 -και θα καταθέσουμε στα Πρακτικά τη γραπτή απάντησή του μαζί με άλλα έγγραφα για όλα όσα έχουμε πει- ενώ κατά τον κ. Πιερρακάκη είναι 214,5 δισ., σύμφωνα με το ποσοστό που είπε όσον αφορά το Δημόσιο. Δεν πήραμε καμία απάντηση αν και η διαφορά των 160 δισεκατομμυρίων περίπου δεν είναι καθόλου αμελητέα, όπως καταλαβαίνουμε όλοι.

Κλείνοντας με τις ατυχείς προβλέψεις του κ. Χατζηδάκη, η αύξηση του ΑΕΠ το 2024 διαμορφώθηκε στο 2,3% υπερβαίνοντας τις προβλέψεις του προϋπολογισμού που ήταν 2,2%. Θα μπορούσε εδώ να συμπεράνει κανείς ότι πρόκειται για μία θετική εξέλιξη, κάτι που όμως δεν ισχύει εάν αναλύσει από πού προήλθε. Ειδικότερα, η ιδιωτική κατανάλωση αυξήθηκε κατά 2,1% έναντι πρόβλεψης για 1,7%, γεγονός που ασφαλώς δεν είναι θετικό, αφού σημαίνει πως η οικονομία μας στηρίζεται ξανά στην κατανάλωση με δανεικά, όπως πριν το 2009. Αντίθετα, η δημόσια κατανάλωση μειώθηκε κατά 4,1%, όταν προβλεπόταν η άνοδός της κατά 0,4%, κάτι που είναι εύλογο αφού το κράτος δεν πληρώνει ξανά τις ληξιπρόθεσμες οφειλές του στους ιδιώτες που έχουν υπερβεί τα 3 δισ., ενώ λέει ότι έχει τεράστια ταμειακά αποθέματα.

Ο χειρότερος δείκτης, όμως, και η μεγαλύτερη αστοχία αφορά τις επενδύσεις για τις οποίες παραμένουμε μακράν οι τελευταίοι στην Ευρωπαϊκή Ένωση και οι οποίες προβλεπόταν να αυξηθούν μόλις κατά 6,7% από 15% περίπου στο παρελθόν, ενώ τελικά περιορίστηκαν στο 4,5%, παρά τα χρήματα του Ταμείου Ανασυγκρότησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κύριε Πρόεδρε, θα χρειαστώ ένα λεπτό ακόμα.

Ακόμη μεγαλύτερη αστοχία σημειώθηκε στις εξαγωγές, οι οποίες αυξήθηκαν μόλις κατά 1% έναντι πρόβλεψης αύξησής τους κατά 5,4%. Τίποτα από όσα έχει προβλέψει δεν ισχύει.

Όσον αφορά τις εισαγωγές, αυξήθηκαν κατά 5,5% έναντι πρόβλεψης για 4%, αφού παράγουμε όλο και λιγότερα. Οπότε, λογικά εκτοξεύτηκε το εμπορικό μας έλλειμμα. Ας μην ξεχνάμε ότι οι προβλέψεις αυτές ήταν για τα τέλη του 2024, δεν έχει περάσει ένας μήνας και δεν έχει επιβεβαιωθεί καμία.

Τέλος, το τρισχειρότερο οικονομικό μας στοιχείο, στο οποίο ουσιαστικά στηρίχτηκε η άνοδος του ΑΕΠ, ήταν η αύξηση των αποθεμάτων κατά 3,2%, χωρίς την οποία δεν θα είχε αυξηθεί καθόλου το ΑΕΠ μας στο 2024, αλλά αντίθετα θα είχε μειωθεί.

Κλείνοντας με το μερίδιο των μικτών μισθών στο ΑΕΠ, αυτό αυξήθηκε ελαφρά στο 35%, όταν ο μέσος όρος της Ευρωπαϊκής Ένωσης είναι 47%, ενώ των επιχειρηματικών κερδών διαμορφώθηκε στο 50,2%, πολύ υψηλότερα από τον μέσο όρο της Ευρωπαϊκής Ένωσης που είναι στο 42%. Έτσι, τεκμηριώθηκε για ακόμη μία φορά η άνοδος των εισοδηματικών ανισοτήτων, η εξαθλίωση των εργαζομένων και η υπερφορολόγηση των Ελλήνων, οι οποίοι ως εκ τούτου λογικά πλημμυρίζουν τους δρόμους.

Ευχαριστούμε πολύ.

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο ειδικός αγορητής από τη Νέα Αριστερά κ. Τσακαλώτος.

Παρακαλώ, κύριε συνάδελφε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Υπουργέ, σε λίγο θα έχουμε στην Ολομέλεια την πρώτη ομιλία του κ. Πιερρακάκη ως Υπουργού Οικονομικών, οπότε θα ήταν καλό να μας πει κάποιες απόψεις τόσο γι’ αυτό το νομοσχέδιο, όσο και γενικά για το πώς βλέπει την οικονομική πολιτική.

Εγώ έχω τέσσερις, πέντε ερωτήσεις για τον Υπουργό σχετικά με το πώς βλέπει τα πράγματα. Η πρώτη ερώτηση έχει να κάνει με τις στρατιωτικές δαπάνες. Δεν θα πούμε τώρα εδώ για την άποψη της Νέας Αριστεράς που έγκειται στο ότι αν θέλεις να ετοιμαστείς για την ειρήνη, ετοιμάζεσαι για την ειρήνη. Δεν αναφέρομαι, λοιπόν, στο γεωστρατηγικό, αλλά στο οικονομικό σκέλος. Οι στρατιωτικές δαπάνες, οι επενδύσεις είναι επενδύσεις που διαχέουν την τεχνολογία σε άλλους τομείς της οικονομίας; Η δική μας άποψη είναι ότι δεν το κάνουν. Άρα οι στρατιωτικές δαπάνες από οικονομική άποψη δεν είναι ένας καλός τρόπος για να δώσεις δυναμική στην οικονομία. Αυτή είναι η πρώτη ερώτηση.

Η δεύτερη ερώτηση αφορά τα «λεφτόδεντρα» που τόσες φορές έχουν πει όλοι οι Υπουργοί σας, ακόμα και πριν από τον κ. Πιερρακάκη. Όσον αφορά αυτό το σκέλος, υπάρχει μία πρώτη ερώτηση. Γιατί η Ευρώπη βρίσκει τόσο εύκολα λεφτά για τον COVID ή για στρατιωτικές δαπάνες, αλλά κατά κάποιον τρόπο οι δημοσιονομικοί περιορισμοί γίνονται πιο αυστηροί, όταν αφορούν τις κοινωνικές δαπάνες; Αυτό είναι κάτι που αφήνω στην άκρη.

Το ερώτημα, λοιπόν, είναι αν ο κ. Πιερρακάκης πιστεύει, όπως ακούγεται και από Βουλευτές σας στα κανάλια, ότι τα δημοσιονομικά του κράτους είναι σαν τα δημοσιονομικά της οικογένειας. Κατά τη δική μας άποψη, υπάρχει μία τεράστια διαφορά. Εάν υπάρχει μια ύφεση και ο ιδιωτικός τομέας δαπανά λιγότερο και δαπανήσει λιγότερο και το κράτος, τότε δημιουργείται μεγαλύτερη ύφεση, δεν βοηθιέται η οικονομία και χειροτερεύουν τα δημοσιονομικά του κράτους.

Αυτό, κύριε Πετραλιά, θα το εξηγήσετε στον κύριο Υπουργό; Στα οικονομικά το λέμε «το παράδοξο της αποταμίευσης», το «paradox of thrift».Ισχύει αυτό ή θα μας λέτε συνεχώς πάλι για τα λεφτόδεντρα;

Στο νομοσχέδιο που συζητάμε φαίνεται ότι «ψιλοπιστεύετε» σ’ αυτή τη λανθασμένη οικονομική άποψη, ότι δηλαδή τα δημοσιονομικά του κράτους είναι σαν την οικογένεια. Σας είπαμε -και σας είπε και ο κ. Μαμουλάκης- ότι στο απόθεμα του ιδιωτικού χρέους φαίνεται ότι παρ’ όλες τις ρυθμίσεις που λέτε ότι έχουν αυξηθεί επί της εποχής σας, έχουμε λιγότερες εκροές, δηλαδή άνθρωποι που φεύγουν από το ιδιωτικό χρέος γιατί λύνεται το πρόβλημα, απ’ ό,τι έχουμε εισροές, δηλαδή άνθρωποι που έχουν μεγαλύτερο πρόβλημα και άρα έχουν ιδιωτικό χρέος. Το χρέος προς την ΑΑΔΕ αυξήθηκε 3,6 δισεκατομμύρια -νομίζω ότι είναι τα νούμερα που λέει η ομάδα του προϋπολογισμού της Βουλής- και 1,7 στον ΕΦΚΑ.

Τι μάθαμε από τη μεγάλη ύφεση του 1929 που πρώτη φορά μπήκε σε συζήτηση; Μάθαμε ότι ο μόνος τρόπος να αντιμετωπίσεις το ιδιωτικό χρέος είναι να μοιραστεί το κόστος της αναπροσαρμογής από τα τρία μέλη, δηλαδή από το κράτος, από τους δανειολήπτες και από το χρηματοπιστωτικό σύστημα. Αν το κράτος δεν συμβάλει σε αυτό, είναι ένα μια υποϋπόθεση του παράδοξου των αποθεμάτων. Δηλαδή, αν το κράτος δεν συμβάλει πιο γενναιόδωρα να λυθεί το θέμα του ιδιωτικού χρέους και να μη χάσουν οι άνθρωποι τα σπίτια τους, αυτό δημιουργεί πρόβλημα στην οικονομία γενικά, γιατί συνεχίζεται το πρόβλημα της ρευστότητας και δεν βοηθάει και τα δημόσια οικονομικά. Και αν δεν βοηθηθούν τα οικονομικά, δεν θα απαντήσετε στο ερώτημα των φορέων σε αυτό το νομοσχέδιο «Από πού θα έρθουν τα χρήματα των επενδυτών να επενδύσουν στο χρηματιστήριο;».

Τρίτο ερώτημα: Πιστεύει ο κ. Πιερρακάκης το «trickle-down economics»; Επί τριάντα χρόνια αυτό ήταν το κυρίαρχο αφήγημα της δεξιάς πλευράς και φλερτάρατε και το μεσαίο κομμάτι εδώ για κάποια χρόνια με την ιδεολογία του «trickle-down economics», δηλαδή ότι αν μειώσουμε τους φόρους στους πλουσίους, αυτό θα γίνεται επενδύσεις, θα αυξηθεί η παραγωγικότητα, θα αυξηθεί ο πραγματικός μισθός.

Η δική μας ανάλυση είναι ότι σε παγκόσμιο επίπεδο αυτή η σχέση έχει χαλάσει εδώ και πάρα πολλά χρόνια. Υπάρχουν κέρδη και δεν γίνονται επενδύσεις ή δεν γίνονται παραγωγικές επενδύσεις. Δηλαδή, όταν έρχονται από τις άμεσες ξένες επενδύσεις εδώ και αγοράζουν Airbnb ή αγοράζουν κόκκινα δάνεια, αυτό δεν είναι δημιουργία νέας αξίας, απλώς μεταφέρεται η αξία που ήδη υπάρχει σε κάποιες ιδιωτικές επιχειρήσεις. Είναι αυτό για το οποίο δεν έχω βρει καλή μετάφραση στα ελληνικά -μπορείτε να με βοηθήσετε αργότερα, κύριε Πετραλιά- δηλαδή το «extraction economy», όπως λένε οι αναλυτές. Είναι μια ερώτηση. Το πιστεύει; Και αν το πιστεύει ακόμα στο «trickle-down economics» ο κ. Πιερρακάκης, πώς εξηγεί τις μεγάλες ανισότητες που υπάρχουν σε όλες τις οικονομίες τα τελευταία τριάντα χρόνια; Και πώς εξηγεί την πολιτική αστάθεια που δημιουργείται με φαινόμενα του Τζόνσον στη Βρετανία ή του Tραμπ στις Ηνωμένες Πολιτείες ή της Μελόνι στην Ιταλία; Άρα είναι σημαντικό να ξέρουμε αν το πιστεύει.

Σε αυτό το νομοσχέδιο, παρ’ όλο που είναι πολύ τεχνικό, φαίνεται να συνεχίζεται αυτή η στρατηγική. Διότι πώς αλλιώς να εξηγήσουμε ότι για τον πιο φτωχό κόσμο που έχει καταθέσεις στις τράπεζες, το εισόδημα από τις καταθέσεις θα φορολογείται με 15%, ενώ από τα μερίσματα και από τώρα που θα επενδύουν στο Χρηματιστήριο, με 5%; Και πώς να εξηγήσουμε τον αυθαίρετο αριθμό του 300 ευρώ για την προσωπική διαφορά που δεν κόβεται και δεν είναι 500 ευρώ; Πώς το υπολογίσατε αυτό; Εκτός αν θεωρείτε ότι δεν υπάρχουν χρήματα για τους ανθρώπους του δημόσιου τομέα και άρα δεν μπορούμε να είμαστε γενναιόδωροι, αλλά μπορούμε να είμαστε γενναιόδωροι στα μερίσματα και σε άλλους τομείς στην οικονομία.

Πάμε τώρα στο τέταρτο ερώτημα για τον ρόλο του κράτους. Έχω δύο, το νούμερο 4 και το νούμερο 5, που είναι για τον ρόλο του κράτους. Στο ένα πράγμα που συζητήσαμε για το κράτος -ήδη και ο προηγούμενος ομιλητής μας είπε πως αναθέσατε σε δικηγορικό γραφείο μέρος του νομοσχεδίου- υπάρχει το κομμάτι που κάνετε υπεργολαβία σε ιδιωτικές επιχειρήσεις για τις εισπράξεις του ΕΦΚΑ. Μπαίνει ένα τεράστιο ζήτημα για το θέμα των προσωπικών δεδομένων που δεν έχετε απαντήσει.

Εγώ έκανα την κριτική που βγαίνει από το βιβλίο της κ. Μαριάνα Μαζουκάτο «The Big Con» ότι αυτό είναι η «μωροποίηση» του κράτους. Μου απαντάει ο κύριος Υπουργός λέγοντας ότι το έχει διαβάσει το βιβλίο «The Big Con» και λέει ότι το βιβλίο έχει να κάνει -και αυτό είναι από τα Πρακτικά- με το πώς ανατίθενται σε συγκεκριμένες εταιρείες συγκεκριμένα πρότζεκτ και αναφέρει το συγκεκριμένο βιβλίο κάποιες λανθασμένες αναθέσεις.

Επιτρέψτε μου, κύριε Πετραλιά, να σας πω ότι δεν πιστεύω ότι το έχει διαβάσει το βιβλίο ο κ. Πιερρακάκης, γιατί δεν λέει αυτό! Δεν λέει για συγκεκριμένες αναθέσεις. Μιλά για μια ολόκληρη περίοδο τριάντα χρόνων που αναθέτει το κράτος σε ιδιωτικούς φορείς, έχει «μωροποιήσει» το κράτος -«infantilization» είναι η αγγλική λέξη- με δημοσίους υπαλλήλους που δεν έχουν την κατάρτιση, δεν έχουν τις ικανότητες, δεν έχουν την ισχύ ούτε να διαπραγματευτούν με τον ιδιωτικό τομέα. Αυτό λέει η κ. Μαριάνα Μαζουκάτο, όχι αυτά που μας είπε ο Υπουργός.

Μετά, μας είπε και το άλλο επιχείρημα και όπως πάντα έλεγα στους φοιτητές μου, η δικαιολογία είναι πάντα χειρότερη από το αρχικό παράπτωμα. Όταν αργούσαν με μία μελέτη, έτσι τους εξηγούσα ότι ήταν πάντα χειρότερα. Τι μας είπε ο κύριος Υπουργός σας; Μας είπε ότι το ίδιο είχε κάνει ο κ. Δραγασάκης με ένα άλλο νομοσχέδιο για την Αναπτυξιακή Τράπεζα. Τι επιχείρημα είναι αυτό; Μπορείτε να μου εξηγήσετε τι επιχείρημα είναι αυτό; Λέει η Μαζουκάτο «Σταματήστε να το κάνετε αυτό. Να χτίσετε στο κράτος, να επενδύσετε στους δημόσιους υπαλλήλους, να τους δίνετε καλούς μισθούς» και εσείς μας λέτε ότι το έκανε ο κ. Δραγασάκης. Είναι επιχείρημα αυτό ενάντια στο επιχείρημα της Μαζουκάτο ή είναι ένα επιχείρημα κάποιου απελπισμένου νεοδημοκράτη σε κάποιο κανάλι μία ώρα το πρωί που δεν έχει τίποτα άλλο να πει και αυτό του ήρθε να απαντήσει;

Και σε αυτό το νομοσχέδιο λέτε ότι το κράτος πρέπει να επιβλέπει το χρηματιστήριο περισσότερο -αυτό λέτε- και βλέπουμε ότι δεν έχει την ικανότητα, δεν έχει τους δημόσιους υπαλλήλους, πόσω μάλλον να έχει δημόσιους υπαλλήλους με τους μισθούς για να μπορούν να επιβλέψουν το Χρηματιστήριο Αθηνών. Αυτό δεν είναι το πρόβλημα, ότι δηλαδή η «μωροποίηση» του κράτους έχει φτάσει σε αυτό και εσείς λέτε τώρα ότι θα κάνετε και ειδικές αποστολές που θα προσποιούνται οι δημόσιοι υπάλληλοι ότι είναι πελάτες των χρηματοπιστωτικών εταιρειών; Άρα και σε αυτό έχουμε ένα πρόβλημα.

Πάμε τώρα στην πέμπτη ερώτηση που πάλι είναι για το κράτος και απευθύνεται στον κ. Πιερρακάκη. Όταν μίλησα για την κ. Μαζουκάτο, έκανε έναν αντιπερισπασμό ο Υπουργός και είπε ««Δεν ξέρω για το «The Big Con»…» -είπε μόνο αυτήν την πρόταση που σας είπα- «…αλλά έχει γράψει και ένα άλλο βιβλίο η κ. Μαζουκάτο που λέγεται «Mission Economy» που εμείς το έχουμε υιοθετήσει ως Νέα Δημοκρατία, ως Κυβέρνηση»». Έδωσε ένα παράδειγμα για το τι είναι το «Mission Economy» ο κ. Πιερρακάκης και είπε ότι στο θέμα των εμβολιασμών φέρατε μαζί όλους τους κρατικούς φορείς, Υπουργεία, τον ιδιωτικό τομέα, για να αντιμετωπίσετε το πρόβλημα του COVID.

Και άρα είστε σχεδόν «Μαζουκατιανοί» που έχετε διαβάσει αυτό το βιβλίο και με ρωτάτε, μάλιστα, αν το έχω διαβάσει και εγώ το βιβλίο. Και επειδή, όπως φαντάζεστε, το έχω διαβάσει το βιβλίο και έχω βγάλει ένα βιβλίο δικό μου τελευταία -εδώ τελειώνει η διαφημιστική ζώνη- το οποίο αναφέρουμε στα τέσσερα σημεία της κ. Μαζουκάτο σε όλο το έργο της. Στα πέντε βιβλία που έχω διαβάσει. Και αφού λέτε ότι πιστεύετε σε αυτό, να τα διαβάσουμε αυτά τα τέσσερα σημεία να μου πείτε ποια από αυτά πιστεύει το οικονομικό επιτελείο.

Πρώτο σημείο της Μαζουκάτο. Το κράτος δημιουργεί αξία παρ’ ότι αυτό έχει μειωθεί τα τελευταία χρόνια, αφότου επικράτησε η άποψη ότι το κράτος δεν πρέπει να εμπλέκεται στην παραγωγική πλευρά της οικονομίας. Το πιστεύετε; Πρώτη ερώτηση. Η Μαζουκάτο πιστεύει.

Δεύτερη ερώτηση που βγαίνει, αυτά είναι τώρα απευθείας από το βιβλίο μου. Τα οφέλη αυτού του ρόλου του κράτους δεν έχουν αναγνωριστεί ακόμα, ενώ η σχέση μεταξύ κράτους και ιδιωτικού τομέα είναι μονόπλευρη. Η Μαζουκάτο δεν ασπάζεται την αντίληψη ότι το κράτος θα πρέπει να διευκολύνει τον ιδιωτικό τομέα ή να καλύπτει κάποιο κενό που αφήνει εκείνος. Αυτή η φιλική προς τις επιχειρήσεις προσέγγιση απλώς συντηρεί την ανισορροπία στη σχέση και οδηγεί στο φαινόμενο της κοινωνικοποίησης των ζημιών και της ιδιωτικοποίησης των κερδών του ιδιωτικού τομέα.

Το πιστεύετε; Αυτό πιστεύετε που μας λέει ο κ. Πιερρακάκης ότι κάνετε το «Mission Economy»; Σε πόσα νομοσχέδια, κύριε Πετραλιά, όσο ήσασταν εσείς Υπουργός; Σας έχω πει ότι δεν μπορεί να δίνετε ούτε φοροαπαλλαγές ούτε κίνητρα στον ιδιωτικό τομέα χωρίς αντάλλαγμα. Το θυμάστε στο νομοσχέδιο για τις συγχωνεύσεις και σε πόσα άλλα νομοσχέδια. Αυτό λέει η . Εσείς το λέτε και αναφέρεστε σε αυτό το θέμα; Θα συνεχίσετε, δηλαδή, να διευκολύνετε τον ιδιωτικό τομέα ή θα καταλάβετε τι εννοεί η κ. Μαζουκάτο με μια διαφορετική προσέγγιση;

Το τρίτο. Η Μαζουκάτο θεωρεί ότι η κρατική υποστήριξη προς τον ιδιωτικό τομέα θα πρέπει να παρέχεται μόνο με όρους. Αυτό που μόλις σας είπα.

Το τέταρτο που λέει. Το πρόβλημα είναι ότι στην εποχή του νεοφιλελευθερισμού το κράτος έχει «μωροποιηθεί». Αυτό είναι. Αυτό μπορείτε να το αλλάξετε, για να πάει η Ελλάδα κάπως διαφορετικά;

Σας έβαλα πέντε ερωτήματα για τον Υπουργό που έχουν και σχέση με το νομοσχέδιο, για να καταλάβουμε ποια είναι η κατεύθυνση του Υπουργού Οικονομικών, πώς καταλαβαίνει τις βασικές σχέσεις στην οικονομία, ποιες είναι οι προτεραιότητες, ποια εργαλεία θα χρησιμοποιήσει.

Και τελειώνω με το τελευταίο επιχείρημα που το έχουμε ακούσει από τον κ. Μητσοτάκη και το έχουμε ακούσει πολλές φορές και από τους Υπουργούς Οικονομικών. Ποιο είναι το επιχείρημα αυτό; Ότι «ελάτε να μας πείτε προτάσεις». Εμείς είμαστε ανοιχτοί σε προτάσεις αν είναι καλές να τις ενσωματώσουμε.

Σας λέμε το εξής: Πριν από πολλά χρόνια δύο θεωρητικοί ο Χορκχάιμερ και ο Αντόρνο είπαν ότι το κυρίαρχο στοιχείο της της ιδεολογίας της άρχουσας τάξης είναι ακριβώς αυτό. Ποιο είναι αυτό; Να βάζει τον κόσμο να κάνει συγκεκριμένες προτάσεις και να ξεχνάει το πλαίσιο. Να ξεχνάει, δηλαδή, ότι οποιαδήποτε πρόταση έχει νόημα σε ένα συγκεκριμένο πλαίσιο, με συγκεκριμένους περιορισμούς και συγκεκριμένες ιδεολογικές παροχές. Οπότε, η Αριστερά κάνει προτάσεις, αλλά αμφισβητεί το πλαίσιο στο οποίο λειτουργεί η οικονομία, μια οικονομία που λειτουργεί με τη δική σας ιδεολογία που είναι ότι τον ιδιωτικό τομέα απλώς πρέπει να τον βοηθήσουμε, όχι να του επιβάλουμε κάποια κατεύθυνση, ότι υπάρχουν λεφτόδεντρα, όταν είναι για το κοινωνικό κράτος, αλλά δεν υπάρχουν στρατιωτικές δαπάνες και δεν υπάρχουν όταν είναι κάποιο άλλο πρόβλημα που συμφέρει τον ιδιωτικό τομέα, όταν είναι ότι το κράτος δεν πρέπει να έχει αποστολές που να αντιμετωπίσει τα προβλήματα της χώρας, την ερήμωση της χώρας, την προστασία από τις περιβαλλοντικές καταστροφές. Μην περιμένετε από την Αριστερά μόνο συγκεκριμένες προτάσεις. Η Αριστερά είναι εδώ και για το πλαίσιο και για το γενικό περίγραμμα μέσα στο οποίο είναι οι προτάσεις και βεβαίως προτάσεις που προκύπτουν από ένα εναλλακτικό πλαίσιο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και τέσσερις συνοδοί εκπαιδευτικοί από το Ιδιωτικό Γενικό Λύκειο «Ώθηση».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής της Νίκης ο κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο, με στόχο την ενίσχυση της κεφαλαιαγοράς.

Ωστόσο, περιλαμβάνεται πληθώρα διατάξεων, ενσωμάτωση Οδηγιών της Ευρωπαϊκής Ένωσης, διεύρυνση των κριτηρίων ρύθμισης μέσω του εξωδικαστικού μηχανισμού ρύθμισης, παράταση της παροχής εγγυήσεων με τιτλοποιήσεις τραπεζικών ιδρυμάτων και διάφορες άλλες διατάξεις.

Πρώτα, όμως, θα ήθελα να αναφερθώ στην απόφαση της Ευρωπαϊκής Επιτροπής, που πριν λίγες μέρες ενέκρινε σαράντα επτά στρατηγικά έργα για την εξόρυξη, επεξεργασία και ανακύκλωση σπάνιων γαιών και πρώτων υλών σε ευρωπαϊκό έδαφος, προκειμένου να μειωθεί η εξάρτηση από τρίτες χώρες και να διαφοροποιηθούν οι πηγές εφοδιασμού.

Ένα ελληνικό έργο περιλαμβάνεται στον κατάλογο της Επιτροπής. Υποβλήθηκε από την εταιρεία Metlen και αφορά την εξόρυξη και επεξεργασία βωξίτη, αλουμίνας και γαλλίου.

Το κίνημά μας, διαβλέποντας τις μεγάλες ευκαιρίες που παρουσιάζονται στην εξορυκτική βιομηχανία κρίσιμων μετάλλων, είχε αναφερθεί στο Κοινοβούλιο επί του θέματος, κατά τη συζήτηση του κρατικού προϋπολογισμού του 2025. Τότε υποστηρίξαμε ότι ο τομέας της εξόρυξης και της παραγωγής κρίσιμων μετάλλων μπορεί να απογειώσει την οικονομία μας. Το γάλλιο, το γερμάνιο και το αντιμόνιο είναι τρεις κρίσιμες πρώτες ύλες, που θα βοηθήσουν την Ελλάδα να μπει δυναμικά στον αγώνα της επάρκειας και της στρατηγικής αυτονομίας, ενώ, απ’ ό,τι φαίνεται, υπάρχουν και άλλα εξίσου κρίσιμα μέταλλα, για τα οποία ακόμα δεν έχει γίνει σχεδόν τίποτα για την αξιοποίησή τους.

Πέρα των μεγάλων ωφελειών για την οικονομία μας, οι επενδύσεις στην εξορυκτική βιομηχανία θα συμβάλουν στην αναζωογόνηση της υπαίθρου με νέους πληθυσμούς, θα αυξηθούν οι προσφερόμενες θέσεις εργασίας σε νέους επιστήμονες και μάλιστα με καλούς μισθούς, οπότε θα αναστραφεί και η εγκατάλειψη της επαρχίας.

Για να μεγιστοποιηθούν τα οφέλη για το κράτος μας, θα πρέπει να εξετάσουμε τις διεθνείς πρακτικές, για τον υπολογισμό της αξίας των δικαιωμάτων εξόρυξης. Προφανώς η αξία των δικαιωμάτων εξόρυξης για σπάνια μέταλλα, θα αυξάνεται συνεχώς τα επόμενα χρόνια, οπότε είναι κάτι, που το αρμόδιο Υπουργείο Ανάπτυξης θα πρέπει να το εξετάσει με τη δέουσα προσοχή.

Ωστόσο, για να αποδώσουν τέτοιου μεγάλου μεγέθους επενδύσεις, θα πρέπει η χώρα μας να αποδείξει ότι διαθέτει φιλικό περιβάλλον για επενδύσεις, σταθερό φορολογικό δίκαιο και αμερόληπτη δικαιοσύνη.

Η σύγκρουση που βλέπουμε να εξελίσσεται αυτές τις μέρες, με γνωστό εφοπλιστή, ιδιοκτήτη μέσων μαζικής ενημέρωσης και μεγάλης ΠΑΕ, είναι αποτέλεσμα της διαπλοκής πολιτικών με επιχειρηματίες, που εδώ και δεκαετίες ζημιώνουν το κράτος μας, αλλά και την υγιή επιχειρηματικότητα.

Το κράτος μας οφείλει να δημιουργήσει διαύλους προς τους εφοπλιστές μας και τους ομογενείς επιχειρηματίες. Αρκετοί από αυτούς συγκαταλέγονται στους πλουσιότερους ανθρώπους του κόσμου, ώστε να μπορούν να επενδύσουν στη χώρα μας, χωρίς να στοχοποιούνται από πολιτικούς και άλλα συμφέροντα της οικονομικής ολιγαρχίας.

Δυστυχώς, η Κυβέρνηση, ακόμα και σήμερα, δεν εφαρμόζει τελεσίδικες αποφάσεις της δικαιοσύνης, με χαρακτηριστικό παράδειγμα, τις απαιτήσεις της εταιρείας «Αττικός Ήλιος» -«Grand Resort Lagonisi»- από το Δημόσιο, που μαζί με τους τόκους ξεπερνούν πλέον τα 900 εκατομμύρια ευρώ, με βάση τις διαιτητικές αποφάσεις, λόγω της μη εκπλήρωσης των υποχρεώσεων του δημοσίου απέναντι στην εταιρεία, οι οποίες έχουν τελεσιδικήσει στον Άρειο Πάγο. Μιλάμε για εταιρεία που εκτελεί έργο για το Ελληνικό Δημόσιο και το Ελληνικό Δημόσιο αρνείται να εκπληρώσει τις υποχρεώσεις του, για την ανάπτυξη του δικού του περιουσιακού στοιχείου.

Επί του παρόντος νομοσχεδίου στόχος των ρυθμίσεων που εισάγονται είναι η προσέλκυση επενδύσεων, η προστασία των επενδυτών με αναβάθμιση της εποπτείας «Υφιστάμενα και Νέα Επενδυτικά Προϊόντα» και η διευκόλυνση της πρόσβασης μικρών και μεσαίων επιχειρήσεων στο Χρηματιστήριο Αθηνών, για άντληση κεφαλαίων.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Ωστόσο τα προβλήματα της ελληνικής κεφαλαιαγοράς είναι σοβαρά και χρόνια. Θα πρέπει πρώτα να τα αναγνωρίσουμε και στη συνέχεια να αναλάβουμε νομοθετικές πρωτοβουλίες για να τα επιλύσουμε.

Τα χαρακτηριστικά προβλήματα της ελληνικής κεφαλαιαγοράς είναι τα εξής:

Στην πλειονότητα των μετοχών που διαπραγματεύονται στο Χρηματιστήριο Αθηνών γίνονται εξαιρετικά χαμηλές συναλλαγές και σε όγκο και σε συνολικές αξίες.

Το ελληνικό χρηματιστήριο μεταλλάχθηκε τα τελευταία χρόνια σε μια ρηχή αγορά. Οι ενεργοί κωδικοί όλα τα τελευταία χρόνια έχουν παγιωθεί μεταξύ των 15.000 και 35.000, ενώ περίπου το 85% αυτών διαθέτει χαρτοφυλάκια έως 3.000 ευρώ.

Οι διεθνείς επενδυτές αποφεύγουν τις μεγάλες θέσεις στο ελληνικό Χρηματιστήριο, διότι φοβούνται ότι σε περίπτωση ενός συστημικού κινδύνου μπορεί να αλλάξει άρδην το κλίμα στις αγορές και τη διάθεση για ρίσκο και θα κινδυνεύουν να εγκλωβιστούν.

Το κίνημά μας υποστηρίζει ότι οι παραπάνω χρόνιες παθογένειες της ελληνικής κεφαλαιαγοράς δεν μπορούν να αντιμετωπιστούν με τις διατάξεις του παρόντος νομοσχεδίου. Τα φορολογικά κίνητρα που παρουσιάζονται στα άρθρα 24 έως 26 είναι μάλλον ανεπαρκή για να βελτιώσουν την ελληνική κεφαλαιαγορά.

Το κίνημά μας προτείνει μια σειρά από μέτρα που πιστεύουμε ότι μπορούν να βοηθήσουν στην ανάπτυξη της ελληνικής κεφαλαιαγοράς.

Αναλυτικά: Οι ναυτιλιακές εταιρείες πρέπει να ενθαρρυνθούν για να επενδύουν μέσω της ελληνικής κεφαλαιαγοράς με ισχυρά κίνητρα, όπως να απολαμβάνουν τις φοροαπαλλαγές που προβλέπονται στη νομοθεσία μας, να δίνονται επιπλέον κίνητρα φορολογικών εκπτώσεων για την επανεπένδυση των κερδών τους σε άλλους τομείς της εγχώριας οικονομίας. Προφανώς το Χρηματιστήριο Αθηνών δεν μπορεί να ανταγωνιστεί τη Wall Street. Αυτό όμως δεν σημαίνει ότι δεν πρέπει να προσπαθήσουμε, έστω και ένα μικρό μέρος των κεφαλαίων από τη ναυτιλία, να εισέλθει με διάφορους τρόπους στην οικονομία μας μέσω της ελληνικής κεφαλαιαγοράς. Σύμφωνα με διαθέσιμες πληροφορίες είκοσι επτά ναυτιλιακές εταιρείες ελληνικών συμφερόντων είναι εισηγμένες στα αμερικανικά χρηματιστήρια. Αυτές οι εταιρείες διαθέτουν έναν στόλο από 914 πλοία όλων των τύπων, με συνολική αξία που φτάνει στα 27,54 δισεκατομμύρια δολάρια. Πρόκειται για εταιρείες που διαδραματίζουν σημαντικό ρόλο στην παγκόσμια ναυτιλία καλύπτοντας ένα ευρύ φάσμα υπηρεσιών, οπότε και ένα μικρό μέρος της ρευστότητάς τους αν επενδύσουν μέσω της ελληνικής κεφαλαιαγοράς, είναι βέβαιο ότι θα την αναβαθμίσουν, με πολλαπλά οφέλη.

Θα πρέπει να δοθούν κίνητρα, ώστε νέοι επενδυτές με μακροπρόθεσμο ορίζοντα να εισέλθουν στην ελληνική κεφαλαιαγορά. Για παράδειγμα, σε όσους διακρατούν τις επενδύσεις τους για πάνω από τρία έτη να απολαμβάνουν φορολογική έκπτωση με την υποβολή της φορολογικής τους δήλωσης.

Το σχέδιο νόμου δεν αποδίδει στην Επιτροπή Κεφαλαιαγοράς αρμοδιότητες σχετικά με τη χάραξη μιας ολοκληρωμένης στρατηγικής για την ανάπτυξη της ελληνικής κεφαλαιαγοράς, καθώς επικεντρώνεται σε επιμέρους θέματα λειτουργίας της και λιγότερο αναπτυξιακού χαρακτήρα. Ωστόσο ενδείκνυται να αποδοθεί στην Επιτροπή Κεφαλαιαγοράς σχετική αρμοδιότητα, ώστε από κοινού με το Υπουργείο Οικονομικών και την Τράπεζα της Ελλάδος, λαμβάνοντας υπ’ όψιν τις βέλτιστες πρακτικές, να αναπτυχθεί ένα στρατηγικό πλάνο αναπτυξιακής πορείας στην κεφαλαιαγορά σε βάθος πενταετίας.

Με το νομοσχέδιο αναμορφώνεται το θεσμικό πλαίσιο των ανωνύμων εταιρειών επενδύσεων σε ακίνητη περιουσία. Το κίνημά μας θεωρεί ότι δεν περιλαμβάνεται καμία διάταξη σχετικά με την ελεύθερη διασπορά μετοχών προς τους μικρούς επενδυτές. Στον πίνακα που θα καταθέσουμε στα Πρακτικά της Βουλής με τη μετοχική σύνθεση των ανωνύμων εταιρειών επενδύσεων σε ακίνητη περιουσία προκύπτει ότι οι περισσότερες εταιρείες έχουν ελάχιστη διασπορά, κάτω από 20%.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προτείνουμε η ελάχιστη ελεύθερη διασπορά να αυξηθεί τουλάχιστον στο 40%, γιατί αλλιώς θα συνεχιστεί η σημερινή φαιδρή και μοναδική στον κόσμο κατάσταση να υπάρχουν εταιρείες επενδύσεων σε ακίνητη περιουσία που ελέγχονται κατά 80% και 90% από έναν μέτοχο ή έναν όμιλο μετόχων μόνο και μόνο για να εκμεταλλευτούν τα μεγάλα φορολογικά κίνητρα χωρίς να προσφέρουν τίποτα στην αγορά και στους μικρούς επενδυτές.

Στη συνέχεια λαμβάνονται ορισμένα μέτρα σχετικά με την εφαρμογή του Κανονισμού 2023/1114 για τις αγορές κρυπτοστοιχείων και προχωρά σε υιοθέτηση επιπλέον μέτρων για την προστασία των επενδυτών στα κρυπτοστοιχεία. Με την ψήφιση του νόμου και σύμφωνα με το άρθρο 97 επιχειρήσεις που έχουν την καταστατική τους έδρα στην Ελλάδα και παρέχουν υπηρεσίες κρυπτοστοιχείων αδειοδοτούνται ως προς τις δραστηριότητες αυτές από την Επιτροπή Κεφαλαιαγοράς.

Και εδώ βλέπουμε ακόμα ένα ελληνικό παράδοξο με ευθύνη της Κυβέρνησης: Ενώ θα έχουμε επιχειρήσεις που θα παρέχουν υπηρεσίες κρυπτοστοιχείων, δεν θα έχουμε νομοθετικό πλαίσιο για τη φορολόγηση των κρυπτοστοιχείων. Το Κίνημά μας κατά τη συζήτηση του Κρατικού Προϋπολογισμού του 2025, αλλά και πιο πριν, είχε προτείνει τη φορολόγηση της υπεραξίας από συναλλαγές και κρυπτονομίσματα με συντελεστή 15%. Έρευνα της Ευρωπαϊκής Κεντρικής Τράπεζας τον Ιανουάριο του 2025 αναφέρει ότι το 14% των Ελλήνων κατέχει κρυπτονομίσματα, το δεύτερο υψηλότερο ποσοστό στην Ευρωζώνη μετά τη Σλοβενία. Όπως λέμε στο Περιστέρι, «αλλού είναι το πάρτι και αλλού είμαστε εμείς».

Θα θέλαμε να σταθούμε ιδιαιτέρως στα άρθρα που αναφέρονται στη διεύρυνση των κριτηρίων ρύθμισης μέσω του εξωδικαστικού μηχανισμού ρύθμισης οφειλών. Το Κίνημά μας θεωρεί ότι σε γενικές γραμμές οι διατάξεις κινούνται προς την ορθή κατεύθυνση και μάλλον θα βοηθήσουν στην ενίσχυση της προστασίας του οφειλέτη απέναντι στον κίνδυνο πλειστηριασμού της ακίνητης περιουσίας του. Με την εφαρμογή των εν λόγω διατάξεων αναμένεται η περαιτέρω επιτάχυνση της μείωσης του ιδιωτικού χρέους. Με τη διεύρυνση των κριτηρίων της ρύθμισης μέσω του εξωδικαστικού μηχανισμού, ο βασικός στόχος μας είναι να περιλαμβάνει όσο το δυνατόν περισσότερους οφειλέτες, προσφέροντάς τους τη δυνατότητα να διαγράψουν σημαντικό μέρος των οφειλών τους και το υπόλοιπο να μπορούν να το εξοφλήσουν σε μακροχρόνιο ορίζοντα.

Ωστόσο για να προσφέρουμε βιώσιμες λύσεις στους οφειλέτες, θα πρέπει να γνωρίζουμε ποιες είναι οι δυνατότητες των νοικοκυριών σήμερα. Σύμφωνα με την ετήσια έκθεση του 2024, που δημοσίευσε το Ινστιτούτο Επιχειρήσεων της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, την οποία θα καταθέσουμε στα Πρακτικά της Βουλής, το 60% των νοικοκυριών δηλώνει ότι το εισόδημά του δεν επαρκεί για όλο τον μήνα και για όσους αντιμετωπίζουν αυτήν την κατάσταση τα χρήματα αρκούν μόλις για 19 ημέρες κατά μέσο όρο. Η αδυναμία αποταμίευσης παραμένει ιδιαίτερα υψηλή, καθώς το 81,6% δεν καταφέρνει να αποταμιεύσει και πάνω από τα μισά νοικοκυριά δεν μπορούν να αντεπεξέλθουν σε ένα έκτακτο έξοδο της τάξης των 500 ευρώ. Την ίδια στιγμή το 11,7% των νοικοκυριών ζει σε συνθήκες ακραίας φτώχειας, αδυνατώντας να καλύψει ακόμα και τις βασικές του ανάγκες.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με το άρθρο 178 διπλασιάζονται τα κριτήρια για τον χαρακτηρισμό του δανειολήπτη ως επιλέξιμου, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον εξωδικαστικό μηχανισμό και ενώ διπλασιάζονται τα κριτήρια διαθέσιμου εισοδήματος, περιουσίας και καταθέσεων, τίθεται ως προϋπόθεση ο οφειλέτης να έχει ανώτατο όριο ήδη μη εξυπηρετούμενων τραπεζικών οφειλών, δηλαδή σε τράπεζες ή servicers, τις 300 χιλιάδες ευρώ. Όλοι γνωρίζουμε ότι πριν το 2010 είχαμε μια περίοδο ανεξέλεγκτης χρηματοδοτικής ασυδοσίας από το τραπεζικό σύστημα, χορήγησης κάθε λογής δανείων χωρίς κριτήρια και εποπτεία. Ακολούθησε η περίοδος των μνημονίων και της διαρκούς λιτότητας, με αποτέλεσμα τα δάνεια με τα πανωτόκια και τις κεφαλαιοποιήσεις των τόκων να διογκωθούν υπέρμετρα μέσα σε λίγα χρόνια.

Το Κίνημά μας προτείνει να αυξηθεί δραστικά το ανώτατο όριο μη εξυπηρετούμενων οφειλών σε τράπεζες ή servicers από τις 300 χιλιάδες ευρώ τουλάχιστον σε 1 εκατομμύριο ευρώ, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον εξωδικαστικό μηχανισμό.

Με το νομοσχέδιο προβλέπεται η παράταση ισχύος του προγράμματος παροχής εγγυήσεων σε τιτλοποιήσεις πιστωτικών ιδρυμάτων. Πρόκειται για το γνωστό πρόγραμμα «ΗΡΑΚΛΗΣ». Η εν λόγω παράταση επί της ουσίας αφορά την Τράπεζα Αττικής και την Παγκρήτια Τράπεζα, οι οποίες θα συγχωνευτούν εντός του 2025. Το Κίνημά μας ήταν εξαρχής αρνητικό με το πρόγραμμα «ΗΡΑΚΛΗΣ», διότι αν οι εισπράξεις από τα τιτλοποιημένα δάνεια δεν επαρκούν για την αποπληρωμή των ομολόγων προνομιακής εξασφάλισης το κράτος θα αναγκαστεί να καλύψει τη διαφορά μέσω του προϋπολογισμού, δηλαδή η ζημιά μεταφέρεται στους φορολογούμενους πολίτες. Το πρόγραμμα «ΗΡΑΚΛΗΣ» πέτυχε στη μείωση των κόκκινων δανείων στις τράπεζες, δηλαδή λειτούργησε αποκλειστικά προς όφελός τους, αλλά χωρίς να επιλύσει το πρόβλημα των δανειοληπτών.

Με το άρθρο 215 προβλέπεται η δυνατότητα ανάθεσης δραστηριοτήτων του Κέντρου Είσπραξης Ασφαλιστικών Εισφορών σε νομικά πρόσωπα ιδιωτικού δικαίου. Τέτοιες διατάξεις μπορεί να οδηγήσουν στο άμεσο μέλλον και στην είσπραξη των ληξιπρόθεσμων ασφαλιστικών οφειλών από εταιρείες διαχείρισης πιστώσεων. Αυτό που χρειάζεται, είναι να ενισχυθεί το Κέντρο Είσπραξης Ασφαλιστικών Εισφορών με έμπειρο προσωπικό και εξοπλισμό, ώστε να μπορέσει να επιτελέσει το έργο του και να προστατευτούν τα προσωπικά δεδομένα των οφειλετών.

Για τις τροπολογίες της τελευταίας στιγμής θα τοποθετηθώ στη δευτερολογία μου.

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βορύλλα.

Καλώ στο Βήμα τον ειδικό αγορητή από την Πλεύση Ελευθερίας, τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η Πλεύση Ελευθερίας στηρίζει τους εργαζόμενους της ΑΔΕΔΥ, της ΓΣΕΕ, της τοπικής αυτοδιοίκησης και των εργατικών κέντρων και σωματείων που συμμετέχουν σήμερα στη γενική πανελλαδική απεργία.

Η επικεφαλής της Πλεύσης Ελευθερίας Ζωή Κωνσταντοπούλου θα συμμετέχει στο συλλαλητήριο που λαμβάνει χώρα τη στιγμή αυτή έξω από τη Βουλή στην Πλατεία Συντάγματος για να εκφράσει με έμπρακτο τρόπο την αλληλεγγύη μας προς τους εργαζόμενους αυτούς. Τα αιτήματά τους για ουσιαστικές αυξήσεις του εισοδήματός τους, για βελτίωση των συνθηκών εργασίας τους και για επέκταση των συλλογικών διαπραγματεύσεων έχουν τη διαρκή και αμέριστη στήριξή μας.

Κεντρικό αίτημα της ΑΔΕΔΥ είναι η επαναφορά του 13ου και 14ου μισθού για τους δημόσιους υπαλλήλους. Υπενθυμίζουμε ότι η Πλεύση Ελευθερίας από τον Δεκέμβριο του 2023 έχει καταθέσει πρόταση νόμου για την επαναφορά του 13ου και 14ου μισθού για τους δημόσιους υπαλλήλους.

Η ΓΣΕΕ ζητά επαναφορά των συλλογικών διαπραγματεύσεων στο εύρος των σχέσεων εργασίας και εργοδοτών. Αυτές βρίσκονται σήμερα σε χαμηλό επίπεδο, κοντά στο 28%, ενώ η Πλεύση Ελευθερίας, στο πλαίσιο της συζήτησης του νομοσχεδίου ενσωμάτωσης οδηγίας για τον βασικό μισθό πριν από μερικούς μήνες, εξέφρασε τη στήριξή της στην επέκταση των συλλογικών διαπραγματεύσεων πάνω από το 80%, όπως προβλέπει η ενωσιακή οδηγία, δηλαδή να καλύπτουν το σύνολο των διαπραγματεύσεων εργασίας και εργοδοτών.

Επίσης, υποστηρίζουμε τη συμμετοχή στην απεργία αυτή των εργαζομένων στην εναέρια κυκλοφορία. Με αλλεπάλληλες επίκαιρες ερωτήσεις που καταθέσαμε και η Ζωή Κωνσταντοπούλου και εγώ για την εναέρια κυκλοφορία και την ασφάλεια της εναέριας κυκλοφορίας στη χώρα, κάναμε λόγο και ζητήσαμε να σταματήσει το απαράδεκτο καθεστώς της υποστελέχωσης που υπάρχει στους εργαζόμενους της εναέριας κυκλοφορίας και να εκσυγχρονιστεί ο εξοπλισμός που διαθέτουν, ούτως ώστε να μπορούν να κάνουν τη δουλειά τους σωστά και να εξασφαλίζουν ασφαλείς μεταφορές για όσους χρησιμοποιούν τα αεροπλάνα στη χώρα.

Η συζήτηση που έχουμε σήμερα για το νομοσχέδιο του Υπουργείου Εθνικής Οικονομίας έρχεται εν μέσω μιας διεθνούς συγκυρίας η οποία επηρεάζεται από τον εμπορικό πόλεμο που ξέσπασε την περασμένη εβδομάδα, μετά την επιβολή τελωνειακών δασμών από τον πρόεδρο Τραμπ σε ένα φάσμα εισαγωγών προς τις Ηνωμένες Πολιτείες. Και αυτοί οι δασμοί έχουν ήδη προκαλέσει σοβαρές αναταραχές στις διεθνείς χρηματαγορές.

Κράτη όπως η Κίνα, ο Καναδάς, αλλά και η Ευρωπαϊκή Ένωση έχουν ήδη επιβάλει ή εξετάζουν να επιβάλουν ανάλογα δασμολογικά αντίποινα, επιφέροντας έτσι σοβαρές συνέπειες στο παγκόσμιο εμπόριο και στη λειτουργία των διεθνών αγορών. Ας μην έχουμε αυταπάτες. Οι επιπτώσεις αυτού του εμπορικού πολέμου αναμένεται να είναι δυσμενείς τόσο για την Ευρωπαϊκή Ένωση όσο και για τη χώρα μας.

Για την Ελλάδα ο ισχυρότερος αρνητικός αντίκτυπος δεν θα είναι το εμπορικό ισοζύγιο με τις Ηνωμένες Πολιτείες που είναι σχετικά μικρό -υπολογίζεται στο 1% του ΑΕΠ περίπου- παρόλο που αγροτικά προϊόντα, τα οποία παραδοσιακά εξάγουμε προς τις Ηνωμένες Πολιτείες όπως η φέτα, οι ελιές και το λάδι, αναμένεται να επηρεαστούν. Ωστόσο οι σοβαρότερες επιπτώσεις θα είναι δευτερογενείς, θα προέλθουν δηλαδή από μια γενικευμένη οικονομική ύφεση που θα πλήξει όλη την Ευρώπη, εξαιτίας της αναμενόμενης συρρίκνωσης του παγκόσμιου εμπορίου και των επιπτώσεων που αυτή έχει ήδη στις διεθνείς αγορές.

Σε μια εποχή όπου η ακρίβεια και η κρίση του κόστους ζωής είναι οξύτατα προβλήματα για τους Έλληνες πολίτες, μια νέα ύφεση στην ήδη δοκιμαζόμενη ελληνική οικονομία θα επιδεινώσει ακόμη περισσότερο τις συνθήκες της καθημερινότητας των περισσότερων συμπολιτών μας.

Προχθές συνεδρίασε το Συμβούλιο Οικονομικής Πολιτικής υπό την προεδρία του Πρωθυπουργού και αποφάσισε να ζητήσει υπεξαίρεση των ελληνικών αγροτικών προϊόντων από τους αμερικανικούς δασμούς, δηλαδή τη φέτα, τις ελιές και το ελαιόλαδο, και να συνταχθεί με την κοινή εμπορική πολιτική της Ευρωπαϊκής Ένωσης, που ωστόσο βλέπουμε, μετά τις πρόσφατες δηλώσεις της πρωθυπουργού της Ιταλίας κ. Μελόνι περί μονομερούς διαπραγμάτευσης με τον πρόεδρο Τραμπ, ότι αυτή η πολιτική όπως φαίνεται δεν θα είναι συνεκτική.

Η Πλεύση Ελευθερίας θεωρεί πως είναι άμεση ανάγκη να ληφθούν μέτρα και εντός της Ευρωπαϊκής Ένωσης αλλά και εντός της ελληνικής οικονομίας, ούτως ώστε να προστατευτεί η μεσαία τάξη και τα ευάλωτα κοινωνικά στρώματα που θα κληθούν για μία ακόμη φορά να σηκώσουν δυσανάλογα οικονομικά βάρη από τις επιπτώσεις του νέου εμπορικού πολέμου που κήρυξε ο πρόεδρος Τραμπ.

Οι θιασώτες του οικονομικού φιλελευθερισμού πρέπει να συνειδητοποιήσουν ότι η αναβίωση του προστατευτισμού με αυτόν τον παραδοσιακό και άγαρμπο τρόπο δεν είναι παροδική έξαρση ή μια αυθόρμητη υπερβολή που μπορεί να ανατραπεί με ευχολόγια. Η ακροδεξιά εδώ και δεκαετίες είναι αναπόσπαστο κομμάτι του πολιτικού συστήματος που κυβερνά την παγκόσμια οικονομία. Οι δασμοί του Τραμπ δεν έχουν στόχο να ανατρέψουν τα θεμέλια της παγκόσμιας οικονομίας, αλλά στην πραγματικότητα αποτελούν μια πολιτική επαναδιεκδίκηση της αμερικανικής ηγεμονίας πάνω στην Ευρώπη και την Κίνα, σε μια συγκυρία που η ηγεμονία αυτή αμφισβητείται.

Η Πλεύση Ελευθερίας πιστεύει πως η Ελληνική Κυβέρνηση πρέπει να προασπίσει την κοινωνία και να λάβει τα απαραίτητα μέτρα για την προστασία των ευάλωτων κοινωνικών ομάδων.

Έρχομαι τώρα στα βασικά σημεία του νομοσχεδίου που συζητάμε και τα οποία θα πρέπει να τα δούμε μέσα στο πλαίσιο αυτών των εξελίξεων. Ξεκινώ με τα άρθρα που αφορούν τη λεγόμενη ενίσχυση της κεφαλαιαγοράς των χρηματιστηρίων, των τραπεζών και των πιστωτικών ιδρυμάτων, τα οποία είναι διάσπαρτα σε αυτό το τεράστιο νομοσχέδιο-σκούπα που αποτελείται από περισσότερα από 230 άρθρα.

Ένα κεντρικό σημείο όσον αφορά την εφαρμογή των μέτρων αυτών, τα οποία στην πλειονότητά τους προέρχονται από ενωσιακές οδηγίες, είναι να υπάρχουν και οι θεσμοί οι οποίοι μπορούν να προστατέψουν την εύρυθμη λειτουργία των κεφαλαιαγορών και τον θεμιτό ανταγωνισμό.

Στη διάρκεια της ακρόασης φορέων δυστυχώς ακούσαμε από τον εκπρόσωπο των εργαζομένων στην Επιτροπή Κεφαλαιαγοράς ότι η επιτροπή αυτή που αναλαμβάνει όλο το βάρος της ρύθμισης των κεφαλαιαγορών στη χώρα είναι σοβαρά υποστελεχωμένη. Και δεν φτάνει το γεγονός ότι είναι ήδη υποστελεχωμένη, έρχεται αυτό το νομοσχέδιο και της αναθέτει πολύ περισσότερες λειτουργίες από αυτές που ήδη έχει.

Αναφέρω ενδεικτικά τα στοιχεία που μας έδωσε διότι είναι πραγματικά τρομακτικά. Είπε ότι από 225 οργανικές θέσεις στην Επιτροπή Κεφαλαιαγοράς αυτήν τη στιγμή απασχολούνται μόνο οι 130, δηλαδή υπάρχει υποστελέχωση της τάξης περίπου του 50%.

Επιπλέον, ενώ το νομοσχέδιο κάνει λόγο για ρύθμιση τμημάτων της κεφαλαιαγοράς τα οποία έχουν τα τελευταία χρόνια, ιδίως την τελευταία δεκαετία, ψηφιοποιηθεί, ο ίδιος μας είπε ότι υπάρχουν μόνο τρία στελέχη στην Επιτροπή Κεφαλαιαγοράς τα οποία διαθέτουν εξειδικευμένη γνώση στην ψηφιακή τεχνολογία. Τρία μόνο στελέχη.

Επιπλέον, μας γνωστοποίησε ότι από το 50% περίπου των εργαζομένων στην επιτροπή αυτή, ένα μεγάλο ποσοστό, σχεδόν τα δύο τρίτα, είναι άνω των 50 ετών και αναμένεται να συνταξιοδοτηθούν σύντομα, ενώ μας είπε ότι προκηρύσσονται οι διαγωνισμοί για προσλήψεις βραχυχρόνιες με απαιτήσεις υψηλών γνώσεων για τη λειτουργία της Επιτροπής Κεφαλαιαγοράς, με μισθούς οι οποίοι είναι πραγματικά απαράδεκτοι, της τάξης των 900 ευρώ.

Και περιμένουμε εμείς ο θεσμός αυτός, ο οποίος είναι κεντρικός για να προασπίσει τον αθέμιτο ανταγωνισμό, τη διαφάνεια στις συναλλαγές της κεφαλαιαγοράς, να λειτουργήσει σωστά. Τα περισσότερα άρθρα του νομοσχεδίου που συζητάμε, αν δεν υπάρχει σοβαρή στελέχωση και ενίσχυση της Επιτροπής Κεφαλαιαγοράς, δεν πρόκειται να εφαρμοστούν, θα είναι άρθρα για τα χαρτιά και για τα μάτια μόνο αυτών που διαβάζουν το νομοσχέδιο.

Συνεπώς, θεωρούμε ότι η μη πρόβλεψη μέσα στο νομοσχέδιο ρυθμίσεων οι οποίες να επιβεβαιώνουν την ενίσχυση και τη σωστή στελέχωση της Επιτροπής Κεφαλαιαγοράς είναι ένα κεντρικό πρόβλημα που θα έπρεπε να αντιμετωπιστεί.

Έρχομαι τώρα σε ένα ζήτημα το οποίο αφορά τον τρόπο με τον οποίο ενσωματώνονται οι ενωσιακές Οδηγίες και οι Κανονισμοί στο νομοσχέδιο. Υπάρχουν σχεδόν δεκαπέντε ενωσιακές Οδηγίες και Κανονισμοί που ενσωματώνονται σε αυτό το ένα νομοσχέδιο. Αυτό, από ό,τι φαίνεται και λένε και οι παλαιότεροι Βουλευτές, πρέπει να είναι αριθμός ρεκόρ. Συνήθως τα νομοσχέδια ενσωματώνουν μία, δύο, άντε τρεις ενωσιακές Οδηγίες, γιατί υπάρχουν πάρα πολλές διατάξεις για να ενσωματωθούν. Εδώ έχουμε ένα νομοσχέδιο το οποίο όχι μόνο ενσωματώνει όλες αυτές τις Οδηγίες και τους Κανονισμούς, αλλά το κάνει με έναν τρόπο ελλιπέστατο.

Θα αναφερθώ σε ορισμένα παραδείγματα, για να καταλάβουν αυτοί που μας ακούν με ποιον τρόπο ενσωματώνονται στο Εθνικό Δίκαιο ενωσιακές Οδηγίες και Κανονισμοί. Παραδείγματος χάριν, υπάρχει ο Κανονισμός του 2023 της Ευρωπαϊκής Ένωσης για τα κρυπτονομίσματα. Αυτός περιλαμβάνει εκατόν σαράντα εννέα άρθρα ως Κανονισμός της Ευρωπαϊκής Ένωσης. Υπενθυμίζω ότι οι Κανονισμοί πρέπει να ενσωματώνονται αυτούσιοι. Αυτός ενσωματώνεται στα άρθρα 97 με 115 του νομοσχεδίου. Δηλαδή εκατόν σαράντα εννέα άρθρα του αρχικού Κανονισμού ενσωματώνονται σε δέκα εννέα άρθρα του νομοσχεδίου.

Άλλη περίπτωση είναι η Οδηγία για τα πράσινα ομόλογα της Ευρωπαϊκής Ένωσης. Εδώ έχουμε μια Οδηγία εβδομήντα δύο άρθρων και αυτή ενσωματώνεται στα άρθρα 127 με 135, εννέα άρθρα. Πάλι ένα μεγάλο μέρος της Οδηγίας δεν ενσωματώνεται.

Έχουμε επίσης μία άλλη Οδηγία, την Οδηγία 2019/878 η οποία είναι σαράντα πέντε σελίδων. Τα σχετικά άρθρα εδώ κάνουν λόγο μάλιστα για πλήρη ενσωμάτωση, έτσι λέει μέσα το κείμενο του νόμου, ότι υπάρχει πλήρης ενσωμάτωση αυτής της Οδηγίας. Είναι σαράντα πέντε σελίδων στο ελληνικό κείμενο της ενωσιακής Οδηγίας και ενσωματώνεται στο νέο νομοσχέδιο σε τρεις σελίδες. Και πρόκειται για πλήρη, φανταστείτε δηλαδή, αν δεν ήταν πλήρης τι θα γινόταν!

Έχουμε επίσης την Οδηγία που αφορά τη νομιμοποίηση εσόδων από παράνομες δραστηριότητες. Δηλαδή πρόκειται για μια οδηγία που προστατεύει τις τράπεζες και τα πιστωτικά ιδρύματα από το ξέπλυμα βρώμικου χρήματος. Αυτή η Οδηγία έχει υιοθετηθεί με αριθμό 849 πριν από δέκα χρόνια, το 2015, και έρχεται τώρα να μπει στο Εθνικό Δίκαιο. Θα έπρεπε να είχε ενσωματωθεί το αργότερο, λέει η ίδια η Οδηγία, ως τον Ιούνιο του 2017. Δηλαδή είμαστε κατά οκτώ χρόνια καθυστερημένοι και από μία Κυβέρνηση εδώ που διατείνεται ότι είναι η πλέον ευρωπαϊστική των ευρωπαϊστών. Και η ειρωνεία είναι ότι το 2018, δηλαδή έναν χρόνο μετά που ήρθε η ημερομηνία λήξης ενσωμάτωσης αυτής της Οδηγίας, ήρθε ένας νόμος σχετικός από την τότε κυβέρνηση ΣΥΡΙΖΑ - ΑΝΕΛ και αυτός ο νόμος τώρα τροποποιείται με μία Οδηγία η οποία προϋπάρχει του νόμου αυτού. Δηλαδή πρόκειται για μία πραγματικά παράλογη κατάσταση όσον αφορά τη νομοθέτηση και την ενσωμάτωση των Οδηγιών.

Ποια είναι η ουσία αυτών των παρατηρήσεων; Η ουσία είναι ότι πρόκειται για μια πάρα πολύ πρόχειρη και ελλιπή ενσωμάτωση ενωσιακών Οδηγιών και Κανονισμών, η οποία δυστυχώς σε πάρα πολλές περιπτώσεις βγαίνει και έξω από το πνεύμα, αλλά και το γράμμα αυτών των ενωσιακών Οδηγιών. Και αυτό από μια κυβέρνηση η οποία πιστεύει ότι πρέπει να ενσωματώνει τις ευρωπαϊκές Οδηγίες με συνέπεια.

Έρχομαι τώρα στο μέρος του νομοσχεδίου που αφορά τα κόκκινα δάνεια, στα άρθρα 175 με 185. Αυτό το τμήμα του νομοσχεδίου διευρύνει τα κριτήρια της εξωδικαστικής ρύθμισης ληξιπρόθεσμων οφειλών για τα ιδιωτικά δάνεια, δηλαδή τα δάνεια τα οποία οι οφειλέτες χρωστούν στις τράπεζες και στους servicers στην περίπτωση των δανείων των τραπεζών που έχουν μεταφερθεί στους servicers.

Υπενθυμίζουμε ότι τα δάνεια αυτά έχουν κανονιστεί με έναν τέτοιο τρόπο ο οποίος έχει φέρει ένα πολύ μεγάλο μέρος της κοινωνίας σε αδιέξοδο. Έντεκα Βουλευτές της Νέας Δημοκρατίας τον περασμένο Σεπτέμβριο κατέθεσαν ερώτηση στην Κυβέρνηση με την οποία διαμαρτύρονταν για τον τρόπο με τον οποίο οι servicers αντιμετωπίζουν τους οφειλέτες. Ανέφεραν πολύ διεξοδικά τον εκβιαστικό τρόπο με τον οποίο οι servicers αντιμετωπίζουν τους οφειλέτες. Αυτοί οι έντεκα Βουλευτές, σας υπενθυμίζω, περιλάμβαναν και έναν, τον κ. Σαλμά, ο οποίος σύντομα διεγράφη από την Κοινοβουλευτική Ομάδα της Νέας Δημοκρατίας, επειδή έφερνε αντιρρήσεις πάνω σε αυτό το θέμα και προσπάθησε να θέσει τα προβλήματα του τρόπου με τον οποίο ρυθμίζονται από τους servicers τα κόκκινα ιδιωτικά δάνεια.

Επίσης, υπενθυμίζω ότι ο πρώην Υπουργός Γιώργος Βλάχος της Νέας Δημοκρατίας έκανε επίκαιρη ερώτηση και έδωσε ακόμη μεγαλύτερη έμφαση για τον απαράδεκτο τρόπο με τον οποίο οι servicers λειτουργούν υπέρ των funds στην προκειμένη περίπτωση. Η επίκαιρη ερώτησή του συζητήθηκε τον περασμένο Οκτώβριο.

Η κατάσταση είναι προβληματική για ένα μεγάλο τμήμα της κοινωνίας. Υπενθυμίζουμε επίσης ότι το περιβόητο επίτευγμα της μείωσης των ληξιπρόθεσμων οφειλών στα ιδιωτικά δάνεια -γιατί υπάρχουν και οι ληξιπρόθεσμες οφειλές, τα ληξιπρόθεσμα δάνεια στο Δημόσιο και αυτά αυξάνονται, αλλά στον ιδιωτικό τομέα μειώνονται πάρα πολύ αργά- γίνεται με έναν τρόπο ο οποίος δεν είναι αποτελεσματικός, ο οποίος έχει γονατίσει μεγάλο τμήμα της κοινωνίας.

Ακούσαμε τον κύριο Υφυπουργό, τον κ. Κώτσηρα, που δεν βρίσκεται τώρα στην Αίθουσα, να λέει χθες στην τελευταία συνεδρίαση της επιτροπής ότι δεν πρέπει να λένε κάποιοι εκπρόσωποι κομμάτων -αναφερόταν προφανώς στην Πλεύση Ελευθερίας- ότι ο διακανονισμός αυτός είναι για τους λίγους. Είναι, λέει, για τους πολλούς, γιατί τώρα, με το νομοσχέδιο αυτό, διευρύνονται τα κριτήρια και μπορούν να συμμετέχουν στον εξωδικαστικό μηχανισμό όχι μόνο οι λεγόμενοι ευάλωτοι οφειλέτες, αλλά και μια ευρύτερη τάξη η οποία τώρα υποτίθεται ότι περιλαμβάνει και τη μεσαία τάξη, και αυτό, λέει, αφορά τους πολλούς.

Μα, ο εξωδικαστικός μηχανισμός ρύθμισης των οφειλών αυτών δεν γίνεται για την εξυπηρέτηση αυτών των ανθρώπων. Γίνεται για την εξυπηρέτηση αυτών που παίρνουν τα χρήματα αυτών των ανθρώπων, δηλαδή των funds, των servicers, των τραπεζών. Αυτοί είναι οι λίγοι που ο μηχανισμός αυτός εξυπηρετεί και αυτό εννοούμε. Το να έρχεται να μας λέει η Κυβέρνηση ότι με τη διεύρυνση των κριτηρίων μπαίνουν, υποτίθεται, όλοι αυτοί οι νέοι τώρα οφειλέτες, οι οποίοι δικαιούνται να κάνουν εξωδικαστική ρύθμιση στον παράδεισο, είναι σαν να μην καταλαβαίνει τι τους λέει η Αντιπολίτευση. Αυτοί μπαίνουν σε μία διαδικασία η οποία πάλι είναι εκβιαστική, η οποία πάλι γονατίζει τους οφειλέτες και στην πραγματικότητα δεν λύνει το πρόβλημα.

Πρέπει να πω ότι η Κυβέρνηση επαίρεται διότι από το 2019 μέχρι τώρα στις ιδιωτικές ληξιπρόθεσμες οφειλές έχει μειώσει, λέει, το ποσοστό αυτών κατά 20%. Έτσι όπως πάμε το ιδιωτικό χρέος της χώρας, το οποίο είναι από τα μεγαλύτερα στην Ευρωπαϊκή Ένωση και είναι μία βόμβα στα θεμέλια της ελληνικής οικονομίας, θα φτάσει στο ήμισυ σε άλλα δέκα χρόνια. Δηλαδή πρέπει να φύγουμε περίπου είκοσι χρόνια από την κρίση για να φτάσουμε αυτά, αν όλα πάνε καλά, γιατί μπορεί και να μην πάνε καλά, στα μέσα της επόμενης δεκαετίας, δηλαδή το 2030 και πλέον και πάλι θα υπάρχουν τα μισά ιδιωτικά δάνεια, τα οποία δεν θα έχουν εξοφληθεί.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε.

Πρόκειται με άλλα λόγια για έναν αναποτελεσματικό μηχανισμό, ο οποίος διαιωνίζει την κρίση που υπάρχει σε εκατοντάδες χιλιάδες και αν λάβουμε υπ’ όψιν μας και τις ληξιπρόθεσμες οφειλές προς το Δημόσιο εκατομμύρια συμπολιτών μας, χωρίς στην πραγματικότητα να τους ανακουφίζει, κάτι που η Πλεύση Ελευθερίας ζητά από πολλά χρόνια.

Κλείνοντας, θα ήθελα να αναφερθώ συνοπτικά, κύριε Πρόεδρε, με την άδειά σας, στη ρύθμιση που γίνεται για την απόσυρση των διεκδικήσεων του Δημοσίου για τις οικογένειες των θυμάτων στη Μάνδρα και στο Μάτι. Θα καταθέσω στα Πρακτικά το υπόμνημα που κατέθεσαν στην επιτροπή οι εκπρόσωποι των οικογενειών αυτών που καλέσαμε να μας μιλήσουν.

Και θέλω να τονίσω ότι δεν αρκεί μόνο αυτό. Οι εκπρόσωποι των οικογενειών των θυμάτων ζητούν να καθιερωθεί και σύνταξη και η Πλεύση Ελευθερίας υποστηρίζει τα αιτήματά τους. Θα καταθέσω το υπόμνημα, γιατί το έχω στο έδρανο μου αυτή τη στιγμή, δεν το έχω ανάμεσα στα χαρτιά μου. Το κατέθεσα και στη διάρκεια της επιτροπής.

Ζητάμε από την Κυβέρνηση να λάβει πολύ σοβαρά τα αιτήματα των οικογενειών αυτών και θα έπρεπε η ρύθμιση αυτή να έχει έρθει πολύ πιο νωρίς. Έχουν περάσει οκτώ και επτά χρόνια από αυτές τις καταστροφές και οι οικογένειες αυτές έχουν βρεθεί σε μακρά αγωνία, μέχρι να φτάσουμε στο σήμερα. Έχω και άλλα να προσθέσω, αλλά θα τα κρατήσω για τη δευτερολογία μου.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα εννέα μαθήτριες και μαθητές και τέσσερις συνοδοί εκπαιδευτικοί από το Ιδιωτικό Γενικό Λύκειο «Ώθηση» (δεύτερο τμήμα).

Μεταξύ των μαθητών είναι και ο κ. Γιάννης Μπαγιώκος, είναι υιός του Γενικού μας Γραμματέα, κ. Βασίλη Μπαγιώκου.

Καλωσορίζουμε όλα τα παιδιά και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Να ολοκληρώσουμε τον κύκλο τώρα των εισηγητών και ειδικών αγορητών με τον ειδικό αγορητή από τους Σπαρτιάτες κ. Αθανάσιο Χαλκιά.

Παρακαλώ, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την ομιλία μου, δεν μπορώ και εγώ να μην στηλιτεύσω, όπως και οι προλαλήσαντες συνάδελφοί μου, την κακή νομοθέτηση και την προχειρότητα της Κυβέρνησης φέρνοντας δύο τροπολογίες δώδεκα παρά ένα λεπτό, το βράδυ. Προφανώς, η Κυβέρνηση δεν είναι και τόσο υπερήφανη γι’ αυτά που προσπαθεί να νομοθετεί, γι’ αυτό και τα φέρνει βράδυ.

Το παρόν νομοσχέδιο εκφράζεται άριστα ως ένα έπος ρυθμιστικής φλυαρίας μετά ατέρμονου χορού τροποποιήσεων. Συντίθεται από ετερογενή στοιχεία, τα οποία το μόνο που δεν κάνουν είναι να ευνοούν τους απλούς Έλληνες πολίτες που αγωνίζονται καθημερινά για την επιβίωση. Γι’ αυτούς δεν φαίνεται να υπάρχει έλεος και πρόνοια της Κυβέρνησης για υποστήριξη του αγώνα της καθημερινής βιοπάλης τους.

Πρόκειται για τους πληβείους, δηλαδή, την πλέμπα, η οποία πλέμπα τυγχάνει της γενναιοδωρίας του κυρίου Πρωθυπουργού δια της συγκλονιστικής μηνιαίας αυξήσεως των 50 ευρώ μεικτά, αντιστοιχούσης στο αστρονομικό ποσό των 34 ευρώ καθαρά. Σύμφωνα με δηλώσεις εκπροσώπων της πλέμπας, διατυπώνονται σκέψεις για επενδύσεις των επιπλέον 34 ευρώ σε τηλεσκόπια, προκειμένου να μπορούν να βλέπουν από μακριά τα τρόφιμα στο σουπερμάρκετ. Το μόνο παράπονο που διατυπώνουν είναι ότι το παρόν νομοσχέδιο, αν και ευνοϊκό προς τους επενδυτές, δεν προβλέπει ευνοϊκές ρυθμίσεις για επενδύσεις σε τηλεσκοπικά είδη.

Εμείς, όμως, επειδή είμαστε καλοπροαίρετοι άνθρωποι, θα προσπαθήσουμε να δούμε το νομοσχέδιο και από την πλευρά των πατρικίων, δηλαδή, της αριστοκρατίας των επενδύσεων. Τι προβλέπει σχετικά το νομοσχέδιο; Τα άρθρα από 1 έως και 23 θα μπορούσαν να χαρακτηριστούν ως η κεφαλαιαγορά σε κλουβί ή πώς να στρεσάρεις εκδότες κινητών αξιών και επενδυτές σε είκοσι τρία σύντομα μαθήματα.

Για παράδειγμα, στο άρθρο 3 οι εκδότες αντιμετωπίζουν αυξημένες απαιτήσεις δημοσιοποίησης και όχι μόνον, οι οποίες οδηγούν σε πρόσθετο κόστος και διοικητικό βάρος, όπως για τα ενημερωτικά δελτία. Οι επενδυτές εκπροσωπούμενοι από τους ΟΣΕΚΑ, για να διαχειριστούν τα όρια εξαγοράς ή τους μηχανισμούς προσαρμογής καθαρού ενεργητικού στα άρθρα 13 έως 21, θα πρέπει να καταφύγουν σε τεχνολογικές επενδύσεις και βεβαίως, εκπαίδευση προσωπικού.

Αυτές και άλλες ρυθμίσεις μαρτυρούν υπερβολικό ζήλο για πολυπλοκότητα στο έπακρο, το οποίο και χαρακτηρίζει αυτό το νομοσχέδιο. Είναι εμφανές ότι είναι απούσα η σοφία της νομοθετικής απλοποίησης, η οποία λείπει παντελώς και στο ισχύον φορολογικό σύστημα, το οποίο εξυπηρετείται μεν ψηφιακά, αλλά όμως και γραφειοκρατικά.

Δηλαδή, υπάρχουν ηλεκτρονικά συστήματα τα οποία υποστηρίζουν γραφειοκρατικές διαδικασίες, οι οποίες έγκεινται στην πολυπλοκότητα του εκάστοτε οικονομικού ή φορολογικού συστήματος. Ο από μηχανής φορολογικός θεός που θα απλοποιήσει τη φορολογική νομοθεσία με έναν ενιαίο φορολογικό συντελεστή 15%, ο οποίος θα λύσει και το πρόβλημα της φοροδιαφυγής, δεν έχει έλθει ακόμα στην Ελλάδα.

Τα άρθρα από 24 έως 39 είναι διαφόρων αποχρώσεων. Το άρθρο 24 για τις μικρές και μεσαίες επιχειρήσεις προβλέπει προσαυξημένη έκπτωση φόρου για δαπάνες που σχετίζονται με την εισαγωγή τους στο Χρηματιστήριο, προκειμένου αυτές να αντλήσουν ρευστότητα και να αναπτυχθούν. Η μείωση του εν λόγω φορολογικού βάρους αυξάνει τη ρευστότητά τους, καθώς τους επιτρέπει να διαθέσουν περισσότερα κεφάλαια για άλλες επιχειρηματικές δραστηριότητες.

Συνεπώς, οι ρυθμίσεις αυτές είναι προς τη σωστή κατεύθυνση, τις οποίες στηρίζουμε, αφού οι μικρομεσαίες επιχειρήσεις μαζί με τους εργαζόμενους αποτελούν τη βάση της κοινωνίας μας.

Ωστόσο, το άρθρο 26, το οποίο προβλέπει επέκταση κινήτρων σε επενδυτικούς αγγέλους για επενδύσεις σε εταιρείες εισηγμένες σε πολυμερείς μηχανισμούς διαπραγμάτευσης, φαίνεται να αγνοεί βασικές παραμέτρους του τρόπου ενέργειας των επενδυτικών αγγέλων.

Για να κατανοήσουν οι πολίτες τους πολυμερείς μηχανισμούς διαπραγμάτευσης, εξηγούμαι ότι πρόκειται για εναλλακτικές πλατφόρμες διαπραγμάτευσης μετοχών, οι οποίες συνδέουν πολλούς αγοραστές και πωλητές, επιτρέποντάς τους να πραγματοποιούν συναλλαγές αλλά με λιγότερο αυστηρούς κανόνες και λιγότερη εποπτεία σε σχέση με τα χρηματιστήρια. Μικρές και νεοφυείς εταιρείες καταφεύγουν εξ ανάγκης σε αυτές τις πλατφόρμες. Συνεπώς, αποεπενδύσεις από επενδυτικούς αγγέλους σε τέτοιες εταιρίες, μπορεί να τις ενισχύσουν κεφαλαιακά, υποστηρίζοντας την ανάπτυξή τους.

Όμως, η επενδυτικοί άγγελοι δεν είναι άγγελοι, αφού πρώτα μπορεί να σου ανοίγουν πόρτες αλλά κατόπιν σου λένε να περάσεις έξω από την εταιρεία που ίδρυσες. Η αλήθεια είναι ότι οι εν λόγω επενδυτές εφαρμόζουν ανεξέλεγκτα και συχνά αθέμιτες πρακτικές, εκμεταλλευόμενοι την ανάγκη των νέων επιχειρηματιών για χρηματοδότηση με την επιβολή υπερβολικά επαχθών όρων.

Συνήθως τέτοιοι όροι είναι οι εξής:

Πρώτον, το υψηλό ποσοστό ιδιοκτησίας. Οι επενδυτές άγγελοι ζητούν ένα δυσανάλογα υψηλό ποσοστό της εταιρείας σε σχέση με το ποσό που επενδύουν, αφήνοντας κυριολεκτικά τους ιδρυτές της νεοφυούς εταιρείας απ’ έξω.

Δεύτερον, δικαιώματα ελέγχου. Απαιτούν δικαιώματα ελέγχου που περιορίζουν την ικανότητα των ιδρυτών να λαμβάνουν αποφάσεις, όπως το δικαίωμα να διορίζουν μέλη του διοικητικού συμβουλίου ή να εγκρίνουν σημαντικές ενέργειες.

Τρίτον, ρήτρες εξαγοράς. Επιβάλλουν όρους που επιτρέπουν στους ίδιους την εξαγορά των μετοχών της εταιρείας σε μία συγκεκριμένη τιμή ή σε συγκεκριμένες περιστάσεις, οι οποίες δεν είναι ευνοϊκές για την εταιρεία και τους ιδρυτές της.

Τέταρτον, δεσμεύσεις για περαιτέρω χρηματοδότηση. Απαιτούν από τους ιδρυτές να δεσμευτούν ότι θα αναζητήσουν περαιτέρω χρηματοδότηση μόνο από τους ίδιους στο μέλλον, περιορίζοντας τις επιλογές τους.

Πέμπτο, προνομιούχες μετοχές. Λαμβάνουν πολλές προνομιούχες μετοχές, οι οποίες τους δίνουν προτεραιότητα έναντι των κοινών μετοχών, δηλαδή των ιδρυτών σε περίπτωση διανομής κερδών ή ρευστοποίησης της εταιρείας, την οποία πιθανόν να επιδιώκουν για να αποχωρήσουν με γρήγορα κέρδη.

Έκτο, συγκρούσεις. Εμπλεκόμενοι ενεργά στη διοίκηση των εταιρειών, στις οποίες επενδύουν, προκαλούν συγκρούσεις μεταξύ των δικών τους συμφερόντων και των συμφερόντων των ιδρυτών της εταιρείας.

Δυστυχώς, αυτά τα σημαντικά ζητήματα το νομοσχέδιο τα αφήνει αρρύθμιστα, ενώ υπερβάλλει σε άλλες πολύπλοκες ρυθμίσεις.

Με το άρθρο 215 δίνεται η δυνατότητα στον ΕΦΚΑ να χρησιμοποιεί ιδιωτικές εταιρείες για τη διαχείριση ληξιπρόθεσμων ασφαλιστικών εισφορών, ενώ η σχετική εμπειρία από τις τράπεζες είναι αρνητική. Η ανάλυση συνεπειών ρύθμισης κάνει λόγο για περιπτώσεις στις οποίες απαιτείται εξειδικευμένη τεχνογνωσία και εμπειρία. Εδώ είναι να αναρωτιέται κανείς, τι είναι αυτή η εξειδικευμένη τεχνογνωσία και εμπειρία. Είναι μήπως οι ασφυκτικές πιέσεις και απειλές βαρέως τύπου που θυμίζουν μπράβους της νύχτας; Διότι στην περίπτωση των τραπεζικών χρεών, αυτή είναι η τεχνογνωσία που εφαρμόζεται από τους servicers στους πολίτες, οι οποίοι χάνουν τις κύριες και μοναδικές κατοικίες τους.

Τα χρέη προς τον ΕΦΚΑ έχουν ανέλθει σε 50 δισεκατομμύρια ευρώ περίπου, από τα οποία το 35% είναι τόκοι και προσαυξήσεις. Εάν θέλετε, κύριοι της Κυβέρνησης, μπορείτε να νομοθετήσετε για τον ελληνικό λαό, που δεν είναι κακοπληρωτής, να κάνετε διαγραφή των χρεών σε όσους μπουν σε ρύθμιση -και μιλάω για διαγραφή των τόκων- και να δώσετε τη δυνατότητα με πάρα πολλές δόσεις, ώστε ο κόσμος να ρυθμίσει και να ξεπληρώσει.

Στα άρθρα 95 έως 126, το νομοσχέδιο ενσωματώνει τον Κανονισμό MiCA 2023/1114 της Ευρωπαϊκής Ένωσης που αφορά τα κρυπτονομίσματα στην ελληνική νομοθεσία.

Η υπόθεση πάει πολύ μακρύτερα, γιατί στην πραγματικότητα, προετοιμάζει το έδαφος για το κεντρικό τραπεζικό ψηφιακό νόμισμα, το οποίο ανταγωνίζεται τα κρυπτονομίσματα. Τα κρυπτονομίσματα, αρχομένου από του δημοφιλούς bitcoin, δημιουργήθηκαν με σκοπό την αποφυγή του τραπεζικού ελέγχου και την επιβάρυνση με δυσανάλογες προμήθειες των συναλλαγών των πολιτών.

Ο Κανονισμός MiCA 2023/1114 είναι εξόχως περιοριστικός για τα κρυπτονομίσματα και σκοπό έχει να χάσουν τις ιδιότητές τους της ελεύθερης συναλλαγής και τελικά, να τα πνίξει. Το κεντρικό τραπεζικό ψηφιακό νόμισμα είναι ακριβώς το αντίθετο, δηλαδή ο ορισμός του ελέγχου των αποταμιεύσεων, των συναλλαγών και της ιδιωτικότητας των πολιτών. Τίποτα δεν μένει κρυφό από τη ζωή των ανθρώπων που χρησιμοποιούν το κεντρικό τραπεζικό ψηφιακό νόμισμα, με την καταγραφή όλων των συνηθειών τους μέσω των συναλλαγών. Οι δε καταθέσεις τους μπορούν σε κλάσμα δευτερολέπτου να εξαφανιστούν με κεντρική παρέμβαση, εάν ο πολίτης χαρακτηριστεί ως άτακτος.

Πρόκειται για ευρωπαϊκή πολιτική εντελώς αντίθετη με αυτή των Ηνωμένων Πολιτειών του κ. Τραμπ, ο οποίος απαγορεύει το κεντρικό τραπεζικό ψηφιακό νόμισμα ως τελείως ανελεύθερο και περιοριστικό και ενισχύει τα κρυπτονομίσματα. Μάλιστα, κήρυξε τις Ηνωμένες Πολιτείες ως διεθνές αποθετήριο κρυπτονομισμάτων.

Η αντίθεση αυτή φαίνεται με ένα παράδειγμα. Στην Ευρωπαϊκή Ένωση, ως άτακτο και βλαπτικό στοιχείο της κοινωνίας του κεντρικού τραπεζικού ψηφιακού νομίσματος μπορεί να θεωρηθεί ο πολίτης που αρνείται τις υποχρεωτικότητες των εμβολίων και εμμένει στην ελευθερία της βουλήσεώς του. Έτσι, τουλάχιστον, απέδειξε η πρόσφατη εμπειρία του κορωνοϊού, όπου η συνεχής προπαγάνδα των πετσωμένων καναλιών καταδίκαζε στο πυρ το εξώτερον τον όποιο αμφισβητία των καλών και φιλάνθρωπων προθέσεων των μεγάλων φαρμακευτικών εταιρειών, που ήρθαν να μας σώσουν με τα εμβόλιά τους και με το χτίσιμο τείχους ανοσίας. Το μόνο πρόβλημα με αυτό το τείχος είναι ότι ήταν αόρατο, μιας και κανείς ποτέ δεν είδε το ίδιο, αλλά και ούτε την αποτελεσματικότητά του.

Σε μια παρόμοια περίπτωση, λοιπόν, μια ευγενικών προθέσεων κυβέρνηση, με προστατευτικό ενδιαφέρον για τους πολίτες, αντί να αποφασίσει την επιβολή προστίμων, μέτρο που δεν έχει και μεγάλη επιτυχία, μπορεί κάλλιστα να παγώσει τις αποταμιεύσεις του κακόβουλου αντιεμβολιαστή έως ότου αυτός λιμοκτονήσει ή επιτέλους, αναφωνήσει «απεταξάμην εμβόλια-αμφισβήτηση» και σπεύσει να εμβολιαστεί.

Στις Ηνωμένες Πολιτείες δεν θα συνέβαινε τίποτα από όλα αυτά. Να ποια είναι η αντίθεσις. Δεν υπάρχει αμφιβολία ότι η Ευρωπαϊκή Ένωση είναι πρωτοπόρος στην έκφραση της δημοκρατίας, της ελεύθερης άποψης και των ελεύθερων επιλογών των πολιτών. Ηγετική μορφή στις δημοκρατικές ελευθερίες είναι η «αυτού εξοχότης», η Ούρσουλα, η κατσαδιάστρια, «πολιούχος» της πόλεως των Βρυξελλών. Κάτωχρος και με το ηθικό στο πάτωμα, ο Πρωθυπουργός της Σλοβακίας Ρόμπερτ Φίτσο ομολόγησε μπροστά στις κάμερες ότι μετά τη συνομιλία του με τον Αμερικανό Πρόεδρο κ. Τραμπ, δέχτηκε άγριο κατσάδιασμα από την «αυτού εξοχότητά» της, η οποία τον στρίμωχνε επί μισή ώρα στο τηλέφωνο, αποκαλώντας τον ηλίθιο και μην αφήνοντάς τον να πει κιχ. Αναρωτιόταν ο δυστυχής Πρωθυπουργός πώς ήταν δυνατόν να μπορεί ο κ. Μακρόν να συνομιλεί με τον κ. Τραμπ και να μη μπορεί ο ίδιος.

Η ίδια έχει ανακοινώσει σχέδιο πέντε σημείων, δαπάνης 800 δισεκατομμυρίων ευρώ για εξοπλισμούς της Ευρωπαϊκής Ένωσης έναντι της Ρωσίας, την οποία έχει κηρύξει εχθρό που απειλεί την ασφάλεια της Ευρώπης. Βέβαια. Δεν θυμόμαστε τη Ρωσία να απειλεί τις χώρες της Ευρωπαϊκής Ένωσης και πολύ περισσότερο την Ελλάδα, αλλά η ηγέτης της Ευρωπαϊκής Ένωσης επιμένει ότι ο εχθρός είναι η Ρωσία.

Η Ουκρανία είναι μια ειδική περίπτωση, καθόσον ο κ. Ζελένσκι, παρασυρόμενος από την προηγούμενη αμερικανική διοίκηση και τη Γερμανία, δήλωνε ανοιχτά προς όλες τις κατευθύνσεις ότι επιθυμεί η χώρα του να ενταχθεί στο ΝΑΤΟ.

Ένα από τα πέντε σημεία του σχεδίου της Προέδρου της Ευρωπαϊκής Επιτροπής περιλαμβάνει κινητοποίηση ιδιωτικών κεφαλαίων μέσω της Ένωσης Αποταμιεύσεων και Επενδύσεων για την υλοποίηση των 800 δισεκατομμυρίων εξοπλισμών. Η Ένωση αυτή αποβλέπει στη χρήση των αποταμιεύσεων των πολιτών της Ευρωπαϊκής Ένωσης με τη μορφή επενδύσεων για την πράσινη μετάβαση του κ. Ενρίκο Λέτα ή καλύτερα, για το «πράσινο παραμύθι».

Επομένως, η «αυτού εξοχότης», η Ούρσουλα, θα πρέπει να συγκρουσθεί με τον κ. Ενρίκο Λέτα για το ποιος θα έχει προτεραιότητα στα χρήματα των αποταμιευτών της Ευρωπαϊκής Ένωσης, οι εξοπλιστικές δαπάνες ή οι πράσινες επενδύσεις; Ιδού η απορία.

Βεβαίως, ο κ. Μακρόν, μόλις αντελήφθη την ύπαρξη του σχεδίου της αξιοτίμου κ. φον ντερ Λάιεν για τα 800 δισεκατομμύρια επενδυτικούς εξοπλισμούς και πριν αλέκτωρ λαλήσει τρις, έσπευσε να δηλώσει ότι είναι ανοιχτός στην επέκταση της γαλλικής πυρηνικής ομπρέλας για την προστασία των Ευρωπαίων συμμάχων, ενώ παράλληλα, προειδοποίησε και αυτός για την απειλή της Ρωσίας. Δηλαδή, βρήκε ευκαιρία μεγάλη για τη χρηματοδότηση της πυρηνικής πολεμικής βιομηχανίας της Γαλλίας με τα 800 δισεκατομμύρια των καταθετών των πολιτών της Ευρωπαϊκής Ένωσης και δεν θέλει να την αφήσει να πάει χαμένη.

Εμφανώς και ο κ. Μακρόν ανήκει στο ίδιο κλαμπ με την «αυτού εξοχότητα», της Ούρσουλας, δηλαδή στη συμμαχία των προθύμων του κόμματος του πολέμου στην Ουκρανία. Ενώ ο πρόεδρος Τραμπ προσπαθεί να τελειώσει τον φθοροποιό αυτόν πόλεμο, η συμμαχία των προθύμων έχει αντίθετο σκοπό, τη χρηματοδότηση της πολεμικής βιομηχανίας της Ευρώπης για τη συνέχιση του πολέμου έως τελευταίου Ουκρανού. Η Ευρώπη δεν βλέπει ότι ψυχορραγεί η βιομηχανία της εξαιτίας των λαθών της στο θέμα της προμήθειας ενέργειας από τη Ρωσία μέσω των αγωγών, την οποία κατήργησε εν μία νυκτί κατόπιν παραινέσεως της αμερικανικής διοικήσεως Μπάιντεν. Βλέπει ως μόνη διέξοδο τη μετατροπή της υπάρχουσας βιομηχανίας της σε πολεμική και τίποτε άλλο.

Διέξοδος για τα ενεργειακά αδιέξοδα της Ευρώπης, αλλά και της Ελλάδας υπάρχει και αυτή είναι ο αγωγός EastMed και η εξόρυξη υδρογονανθράκων από την Ανατολική Μεσόγειο και την Κύπρο για την τροφοδότηση της Ευρώπης. Αυτό το σχέδιο το προωθεί ο πρόεδρος Τραμπ και είναι ευκαιρία να συνταχθούμε μαζί του για την υλοποίησή του.

Όμως, εδώ, στην Ελλάδα, κάνουμε ακόμα πράσινη αντίσταση, αντιδρώντας στην εξόρυξη υδρογονανθράκων, αφού έχουμε δηλώσει στο παρελθόν ότι εξόρυξη υδρογονανθράκων δεν θέλουμε, γιατί επενδύουμε στις ανεμογεννήτριες και τα φωτοβολταϊκά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μια μικρή ανοχή για ένα λεπτό.

Τα ακούν αυτά οι Τούρκοι και τρίβουν τα χέρια τους, γιατί σκέφτονται ότι με παραμύθια, γαλάζιες πατρίδες και τα συναφή θα κάνουν τις εξορύξεις οι ίδιοι προς αποκλειστικό τους συμφέρον. Εξ ου και η Διακήρυξη των Αθηνών. Για ποιον λόγο να τα σπάσουμε με την Τουρκία, αφού εμάς μας ενδιαφέρει η πράσινη ανάπτυξη; Το ότι κατέχει τη μισή Κύπρο δεν μας ενδιαφέρει! Εξάλλου, η Κύπρος είναι άλλη χώρα, δεν είναι Ελλάδα για κάποιους! Πάει, δηλαδή, το Ενιαίο Αμυντικό Δόγμα των άλλων εποχών.

Κυρίες και κύριοι συνάδελφοι, κλείνοντας, είναι ώρα να αλλάξουμε πορεία και να ευθυγραμμιστούμε με τη γραμμή των εθνικών και οικονομικών μας συμφερόντων. Η υλοποίησή του EastMed, σε συνεργασία με το Ισραήλ, την Κύπρο και τις Ηνωμένες Πολιτείες όχι μόνο θα λύσει τα ενεργειακά προβλήματα της Ελλάδος και της Ευρώπης, αλλά θα θωρακίσει την Ελλάδα και την Κύπρο γεωπολιτικά και οικονομικά έναντι οποιασδήποτε απειλής. Γι’ αυτό καταψηφίζουμε το ανωτέρω νομοσχέδιο, που καταδεικνύει τη μεροληψία του κράτους υπέρ της εξυπηρέτησης των ισχυρών και προνομιούχων, σε βάρος της κοινωνικής μέριμνας και κοινωνικής δικαιοσύνης.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χαλκιά.

Έχει ζητήσει τον λόγο ο Πρόεδρος της Ελληνικής Λύσης, ο κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Λίγα μέτρα έξω από τη Βουλή ο ελληνικός λαός, κύριε Υπουργέ, διαμαρτύρεται. Το ερώτημα είναι αν διαμαρτύρεται με βασιμότητα ή διαμαρτύρεται απλώς για να διαμαρτυρηθεί.

Αν θέλετε την άποψή μου, οι «επιτυχίες» -η λέξη εντός εισαγωγικών- της Κυβέρνησης οδηγούν τον κόσμο στους δρόμους. Αυτό και ως κοινωνικό φαινόμενο έπρεπε να το δει η Κυβέρνηση. Ως κοινωνική αντίδραση, αυτό σημαίνει ότι δεν πάμε καλά στην οικονομία.

Και επειδή είμαι από τους ανθρώπους που επιχειρούν, να σας πω ότι από τον Φεβρουάριο, κύριε Υπουργέ, οι τζίροι στη λιανική πέφτουν μέρα με τη μέρα. Και όταν οι τζίροι στη λιανική πέφτουν μέρα με τη μέρα, σημαίνει ότι δεν θα έχετε και έσοδα σε λίγο καιρό, ως κράτος, από την συνεχή υπερφορολόγηση των Ελλήνων. Το λέω έτσι, γιατί αυτή η αγωνία των Ελλήνων έξω που διαμαρτύρονται για μισθούς, για δέκατο τρίτο και δέκατο τέταρτο μισθό δεν είναι μια αγωνία που γίνεται από την πολυτέλεια να πάρουν παραπάνω χρήματα. Είναι από την αγωνία που έχουν, ώστε να μπορούν αυτοί οι άνθρωποι να επιβιώσουν.

Μιλάμε πλέον για επιβίωση, όχι για διαβίωση. Είναι δυο διαφορετικές λέξεις: Άλλο διαβίωση και άλλο επιβίωση. Εκεί φτάσατε τον Έλληνα όλα τα κόμματα επί τριάντα χρόνια στην άσκηση οικονομικής πολιτικής να αγωνίζεται για την επιβίωσή του και την ύπαρξή του. Και αυτό θα έπρεπε, πραγματικά, το πολιτικό προσωπικό της χώρας να το δει διαφορετικά, με ένα άλλο μάτι, πιο ευαίσθητο, πιο ανθρώπινο. Δεν είναι απλώς να λέμε ότι διαμαρτυρήθηκαν σήμερα, έκαναν απεργία, έχουν απεργία οι τάδε, οι τάδε, οι τάδε. Γιατί να απεργήσουν; Εάν δηλαδή ήταν καλά οι άνθρωποι, δεν θα απεργούσαν. Δεν είναι παιδική χαρά η απεργία ούτε είναι ένας αγώνας που πας να δεις μπάλα ή καλαθόσφαιρα. Είναι ο αγώνας, η κραυγή, η φωνή των ανθρώπων που πεινούν, δεν έχουν να φάνε, δεν έχουν να πάνε τα παιδιά τους σχολείο.

Τα λέω προς πάσα κατεύθυνση. Πάμε στο νομοσχέδιό σας. Πραγματικά έχει πάρα πολλές τρύπες. Πείτε μου κάτι. Γιατί να χρειαστεί το ποινικό μητρώο όταν πάει να κάνει ο άλλος εξωδικαστικό συμβιβασμό και είναι γνωστό ότι μπορεί να έχει καταδικαστεί για χρέη; Ζητάτε το ποινικό μητρώο. Έτσι δεν είναι, κύριε Φωτόπουλε;

Πείτε μου, Υπουργέ μου, γιατί το θέλετε το ποινικό μητρώο; Απαντήστε μου για να το καταλάβω. Διότι αν ο άλλος είχε καταδικαστεί, για παράδειγμα, για χρέη στην εφορία ή στον ΦΠΑ ή στον ΕΦΚΑ, και έχει μία καταδίκη ο άνθρωπος, και έχει ανάγκη να κάνει εξωδικαστικό συμβιβασμό, πώς θα έχει λευκό ποινικό μητρώο;

Θα σας πω και το εξής. Αυτό το «υποχρεωτική η προσέλευση τραπεζών για να βγάλουν ρύθμιση» πάλι αποδεικνύει ότι δίνετε γη και ύδωρ στους τραπεζίτες και δεν υπηρετείτε τους πολίτες. Πάντα πάνω από όλα, και πάνω από όλα τα σχήματα, είναι οι τράπεζες. Γιατί; Αυτή η λαγνεία με τις τράπεζες έχει έναν καθρέπτη. Τον καθρέπτη της Νέας Δημοκρατίας και τα 500 εκατομμύρια που χρωστάει και δεν μπορεί να αντισταθεί σε αυτούς. Αλλιώς δεν δικαιολογείται.

Υπάρχουν τεχνικά προβλήματα με τον αλγόριθμο. Υπάρχουν σφάλματα στην άντληση οφειλών, συνεχή σφάλματα. Άλλα βγαίνουν, άλλα δίνουν, άλλα παίρνουν. Να σας δώσω ένα παράδειγμα. Είχα έναν γνωστό που το κατήγγειλε και που με ένα e-mail μου το έστειλε ο άνθρωπος στο γραφείο και μου λέει ότι για έγκριση ρύθμισης 100.000 ευρώ, το δοσολόγιο που βγήκε από τον αλγόριθμο είναι στα 135.000 ευρώ. Πώς γίνονται αυτά; Πείτε μου πώς θα διορθωθούν αυτά τα σφάλματα; Δηλαδή, ενώ υπάρχει η έγκριση ρύθμισης των 100.000 ευρώ, όταν μπαίνει στον αλγόριθμο, λέει, για να γίνει η διαδικασία, τότε βγαίνει 135.000 ευρώ. Έχω και άλλα παραδείγματα, αλλά επειδή είναι προσωπικά δεδομένα, δεν μπορώ να τα καταθέσω στα Πρακτικά της Βουλής, το αποφεύγω.

Εδώ, ενώ υπάρχει παλαιότερη τραπεζική ρύθμιση, ενήμερη και με κούρεμα, στον εξωδικαστικό μπορεί να τη χάσουν, δηλαδή μπορεί να χάσουν το κούρεμα. Γιατί τα λέω αυτά; Τα λέω μήπως και διορθώσουμε κάποια πράγματα γιατί -θα το πω έτσι, και μπορεί να ακουστεί και καλοπροαίρετη η κριτική μου- προσωπικά σας θεωρώ άνθρωπο ο οποίος είστε από τους λίγους που μπορεί να φτιάξει κάτι στην Κυβέρνηση. Το λέω κομψά. Μην χαμογελάτε, το εννοώ. Τεχνοκράτης είστε. Ξέρετε κάτι παραπάνω από κάτι περίεργους τύπους, δικηγόρους που δεν δούλεψαν ποτέ στη ζωή τους και είναι υπουργοί εθνικής οικονομίας, με το συμπάθιο δηλαδή, αλλά αυτή είναι η αλήθεια. Προτιμώ έναν τεχνοκράτη ο οποίος μπορεί να συνεννοηθεί με τεχνοκράτες μήπως και λύσουμε κάποια βασικά προβλήματα -προβλήματα αλγορίθμων, προβλήματα εξωδικαστικών- και μήπως δώσουμε λύση σε κάποια βασικά πράγματα που έχουν ήδη λύσει οι ευρωπαϊκές χώρες.

Πάμε στα υπόλοιπα τώρα. Δεν ξέρω αν τα μάθατε, κύριε Υπουργέ, αλλά πάει και ο Παπαδημητρίου, ο στενός οικογενειακός φίλος της Κυβέρνησης. Τον φάγατε τον άνθρωπο. Πάει ο Παπαδημητρίου. Δεν θα ασχοληθώ με το τι είπε, με το τι δεν είπε, με το πώς γύρισε, με το ότι ξαναγύρισε και ξαναείπε. Παραιτήθηκε. Εγώ θα πω το εξής. Αν υπήρχε Κυβέρνηση πραγματική ή δικαιοσύνη πραγματική, σε οποιαδήποτε χώρα του κόσμου αν έβγαινε ένας αντιπρόεδρος ή πρόεδρος ανεξάρτητης αρχής και έλεγε ότι με απειλούν, επιτοπίως θα έπρεπε να πάει στον εισαγγελέα του Αρείου Πάγου, θα έπρεπε να τον καλέσουν και να του πούνε: «Έλα εδώ. Ποιος σε απειλεί; Γιατί σε απειλεί;». Ποιος απειλούσε τον Παπαδημητρίου; Κάποιος να μας το πει. Ποιος; Και δεν μπαίνω την ουσία της συζήτησης. Πείτε μας ποιος απειλούσε τον Παπαδημητρίου και γιατί τον απειλούσε;

Εγώ γνωρίζω, επειδή ψάξαμε καλά την υπόθεση, κύριε Υπουργέ, ότι η αμαρτωλή Hellenic Train που ανήκει στην αμαρτωλή ιταλική εταιρεία, είχε πολλές αμαρτίες με τη μαφία στη Σικελία. Παλέρμο, Ρώμη έκανε λαθρεμπόριο τότε η ιταλική εταιρία. Έχει καταδικαστεί ο κύριος, ο Ιταλός, που τον έχετε εδώ, το καλό μας το παιδί! Γιατί τα λέω αυτά; Όταν λέει με απειλούσαν και με εκβίαζαν, κάτι σημαίνει αυτό. Πού είναι ο θεσμός της δικαιοσύνης; Πού είναι η κυρία Αδειλίνη; Πού είναι η κυρία Κλάπα; Κλάπα! Για κλάματα είμαστε. Και το λέω με πολλή συμπάθεια προς κάθε κατεύθυνση γιατί έχω κουραστεί.

Να σου πω εγώ τι λέει ο Έλληνας, κύριε Υπουργέ; Θα σας το πω με συμπάθεια. Μπλέξατε την κατάσταση επίτηδες. Δημιουργήσατε σύγχυση επίτηδες όταν είχε απεργία στα μέσα ενημέρωσης. Και διαχύθηκαν τα δικά σας τρολ και τα bots του Μητσοτάκη και δημιούργησαν μια ομίχλη. Μπερδεύεται ο κόσμος. Και στη σύγχυση, βγαίνει το εξής. Διαλύεται η εμπιστοσύνη στο κράτος και στους θεσμούς. Αυτό πετύχατε. Και την αποσαθρωμένη δικαιοσύνη και τους θεσμούς την αποσαθρώσατε έτι περαιτέρω, γιατί αυτή η σύγχυση δικαιολογεί τη συσπείρωση των νεοδημοκρατών. Λέει: «Να, δεν είναι έτσι, αυτό το είπε ο τάδε». Θα πούμε ποιοι τα έλεγαν αυτά. Βγάζατε ραδιόφωνα δικά σας και έπαιρναν συνεντεύξεις την ώρα της απεργίας. Την ώρα της απεργίας των δημοσιογράφων έβγαιναν sites δικά τους, όπως το Protothema και το Iefimerida. Έσπασε την απεργία το Iefimerida ή δεν την έσπασε; Την έσπασε από ό,τι ξέρω. Ραδιόφωνα κάνανε εκπομπές. Την ώρα που όλοι οι δημοσιογράφοι σιωπούσαν, αυτοί έκαναν εκπομπές για να δημιουργήσουν σύγχυση. Ωραίο το σχέδιο. Το σχέδιο πολύ ωραίο!

Αλλά όσο υπάρχει Ελληνική Λύση, κύριε Υπουργέ, αυτά τα σχέδια θα καταστρέφονται από εμάς.

(Χειροκροτήματα από την πτέρυγα της Ελληνικής Λύσης)

Πάμε παρακάτω με το εξής. Από εχθές αποδεικνύεται ότι οι αστοχίες σας δεν είναι απλά οι επιλογές των προσώπων, αλλά και η λειτουργία θεσμικών ρόλων. Χθες όλοι οι Υπουργοί της Νέας Δημοκρατίας ζητούσαν την παραίτηση του Παπαδημητρίου που είναι κακός, που είναι κάκιστος, που είναι κολλητός της οικογένειας, και τον οποίο διόρισε η οικογένεια όμως! Δηλαδή αυτός που διορίζει κάποιον, ζητάει και την παραίτησή του γιατί είναι αποτυχημένος. Ποιος φταίει για τον διορισμό Παπαδημητρίου; Φταίει η αποτυχημένη Κυβέρνηση της Νέας Δημοκρατίας, αν δεχθώ ότι είναι αποτυχημένος.

Δεν γίνεται να τα φορτώνουμε όλα σε άλλους. Δεν γίνεται να φταίει ο σταθμάρχης πάντα. Δεν γίνεται να φταίει η φωτιά, να φταίει η βροχή, να φταίει το χιόνι και να μην φταίει αυτός που ορίζει την επιλογή των προσώπων, κύριε Υπουργέ. Στις δικές μου επιχειρήσεις όταν ένας υπάλληλός μου που τον έχω διευθυντικό στέλεχος ή προϊστάμενο κάπου, μου κάνει μια ζημιά, φταίω εγώ που τον διόρισα. Εδώ δεν φταίει η Κυβέρνηση που διόρισε τον Παπαδημητρίου, που δεν είναι ικανός να τα βγάλει πέρα, αφού έτσι λέτε; Έχω άλλη άποψη.

Θα πω τώρα αλήθειες. Από Βήματος της Βουλής, μιλώντας στην Κοινοβουλευτική Ομάδα της Νέας Δημοκρατίας ο Πρωθυπουργός είπε μία αλήθεια. Λέει: «Αρχίζουμε την αντεπίθεση της αλήθειας». Αυτή η αντεπίθεση, κύριοι συνάδελφοι, είχε κωδικό: Κωδικός «δολοφονίες χαρακτήρων». Από τότε που το είπε ο Πρωθυπουργός άρχισαν οι δολοφονίες χαρακτήρων, των πραγματογνωμόνων, των ειδικών, της Καρυστιανού, αν θέλετε να το πω και έτσι, του Ασλανίδη, του Βερβεσού, του Κοκοτσάκη, του Λακαφώση, του Κωνσταντινίδη, της δικής μου, της κ. Κωνσταντοπούλου. Άρχισε ο ορυμαγδός, και το λέω γιατί εγώ θέλω να είμαι ακριβοδίκαιος. Εγώ δεν είμαι σαν κάποιους εδώ μέσα που λένε: «Εγώ τα έκανα πρώτος. Εγώ ήμουν ο πρώτος». Αλλά, αν θέλετε την αλήθεια, θα σας πω ότι αν δεν υπήρχε η Ελληνική Λύση, δεν θα υπήρχαν τα Τέμπη και η αποκάλυψη των πολλών πραγμάτων. Το προσπερνάμε αυτό όμως.

Η δολοφονία χαρακτήρων, όμως, είναι άλλο πράγμα. Το να προσπαθείς με κάθε τρόπο στα μέσα που ελέγχεις να δολοφονείς ανθρώπους που έχουν μια αξιοπρέπεια, που έχουν παιδιά, που έχουν οικογένειες, που έχουν φίλους με έναν ανοίκειο, με έναν ανήκουστο τρόπο, με έναν αήθη τρόπο, πραγματικά ρίχνει την πολιτική στον βούρκο, κάτι που εμείς δεν μπορούμε να παρακολουθήσουμε. Επιτρέψτε μας να βγούμε έξω από τον βούρκο της Νέας Δημοκρατίας. Διότι είναι βούρκος να προσπαθείς και να επιχειρείς να αποδομήσεις χαρακτήρες, να ευτελίσεις αξίες, ανθρώπους και κυρίως -να το πω ευθέως;- να δολοφονείς του καθενός τον χαρακτήρα. Τώρα το κάνατε με τον Παπαδημητρίου. Από εχθές τον αποδομήσατε τον άνθρωπο τον δικό σας. Φανταστείτε τώρα, όταν το δικό σας άτομο, τον διορισμένο της οικογενείας, τον αποδομείτε, πόσο ικανή για το χειρότερο μπορεί να είναι αυτή η παράταξη; Για το χειρότερο!

Δεν θα πω τι λέει ο ΕΟΔΑΣΑΑΜ. Θα σας πω εγώ ξεκάθαρα, με το χέρι στην καρδιά -και απευθύνομαι στους Υπουργούς, στους Βουλευτές της Νέας Δημοκρατίας και σε όλους τους πολιτικούς εδώ μέσα- τι λέει ο Έλληνας. Αφήστε τα υπόλοιπα. Βάλτε το χέρι στην καρδιά και πείτε μου. Αν ήταν στο τρένο αυτό παιδιά ολιγαρχών, παιδιά υπουργών, δεν θα είχε λυθεί και θα είχαν πάει φυλακή όλοι οι υπαίτιοι; Ναι ή όχι; Αλλά επειδή είναι παιδιά φτωχών, ακόμα, μετά από δυόμισι, χρόνια ψάχνουμε να βρούμε τι έγινε, γιατί έγινε η έκρηξη, γιατί κάηκαν, τι έλαια υπήρχαν, τι υπήρχε εκεί μέσα. Αυτό δείχνει ότι δεν είστε με την κοινωνία ένα κομμάτι. Θα είχαν μπει ήδη οι υπαίτιοι στη φυλακή. Είμαι βέβαιος για αυτό.

(Χειροκροτήματα από την πτέρυγα της Ελληνικής Λύσης)

Θα το ξαναπώ ακόμη μία φορά. Είναι αδιανόητο, είναι παράλογο να προσπαθείτε να μας βγάλετε τρελούς. Δυόμισι χρόνια τώρα προσπαθείτε να βγάλετε τρελούς όλους τους ανθρώπους. Προσπαθούν να αναιρέσουν τεκμήρια, αποδείξεις: «Δεν υπήρχε ξυλόλιο. Δεν υπήρχε τολουόλιο». Δεν υπήρχε τίποτα σας λέω εγώ και δέχομαι το επιχείρημα της Κυβέρνησης! Αυτή η ρημαδοέκρηξη τι ήταν, βρε παιδιά; Αυτό το μανιτάρι τι ήταν, βρε παιδιά; Πείτε μου εσείς.

Εγώ δεν θέλω να μου πείτε τι δεν ήταν, γιατί η Κυβέρνηση έχει ένα καθήκον. Η Αντιπολίτευση ρωτάει τι ήταν και η Κυβέρνηση λέει «αυτό ήταν». Πείτε μας τι ήταν. Οφθαλμαπάτη; Ήταν μια φαντασίωση της κάμερας; Τι ήταν; Πώς έγινε η έκρηξη; Και άντε, δεν ξέρετε για την έκρηξη. Ξεμπάζωμα έγινε; Έγινε. Μπάζωμα έγινε; Έγινε. Ποιος έδωσε την εντολή πείτε μας εν πάση περιπτώσει. Δεν σας λέω εγώ αν φταίτε, αν δεν φταίτε. Αυτά ας τα βρει η δικαιοσύνη που εσείς επιλέγετε, γιατί έτσι είναι στην Ελλάδα, η κυβέρνηση επιλέγει τη δικαιοσύνη. Όμως, υπάρχει το κοινό περί δικαίου αίσθημα, υπάρχει η συνείδηση του ελληνικού λαού και στη συνείδηση και στην κοινωνία έχετε καταδικαστεί, γιατί απλά δεν λέτε γιατί κάνατε το ξεμπάζωμα και το μπάζωμα. Αυτά λέω και αμαρτίαν ουκ έχω.

(Χειροκροτήματα από την πτέρυγα της Ελληνικής Λύσης)

Πάμε παρακάτω, για τη Γάνδη. Διάβασα τη Γάνδη. Κύριε Υπουργέ μου, δεν λέει πουθενά ότι δεν υπήρχαν πτητικά μέσα. Δεν το λέει πουθενά. Δεν λέει επίσης ότι ήταν τα έλαια της σιλικόνης. Κουράστηκα πια. Βάλτε έλαια ως ειδικός και κάντε εσείς φωτιά. Βγαίνει ο κάθε γραφικός, π.χ. ο Αλικάκος. Ντροπή, ρε παιδιά! Τόσους δημοσιογράφους πληρώνει η Νέα Δημοκρατία. Από τον Αλικάκο που πληρωνόταν από τον Ζούκερμπεργκ πήγατε να βγάλετε την είδηση; Αυτός μίλησε -λέει- μ΄ έναν κ. Μαραγκό. Ο υπεύθυνος καθηγητής είναι ο Μέρσι. Αυτός μίλησε με τον Μαραγκό, τον ξυλουργό, τον υδραυλικό. Δεν έχω τίποτα με τους υδραυλικούς. Ο υπεύθυνος είναι ο Μέρσι και αυτός πάει και μιλάει με τον Μαραγκό. Μήπως δεν ξέρει αγγλικά, φαντάζομαι, ο κ. Αλικάκος, τον οποίον έδιωξε με τις κλωτσιές ο Ζούκερμπεργκ και τώρα βρήκε δουλειά. Πώς λέγεται η δουλειά του κ. Αλικάκου; Να σας πω εγώ. «Πλυντήριο» του κ. Μητσοτάκη. Αυτή είναι η δουλειά του.

Θα μας τρελάνετε. Βγαίνει η Siemens, κύριε Υπουργέ. Άντε γιατί κουράστηκα. Πάρτε τη Siemens. Βέβαια εδώ μόνο νομίζω ότι αρχίσατε να «γαργαλάτε» λίγο για την ιστορία. Το καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ίδια η Siemens λέει ότι δεν καίγονται τα έλαια σιλικόνης. Καλά, όταν ακούτε Siemens, μη σφίγγεστε στη Νέα Δημοκρατία. Αντιλαμβάνομαι τηλεφωνικά κέντρα, αντιλαμβάνομαι φωτοτυπικά, αντιλαμβάνομαι πολλά τιμολόγια μετά από δύο-τρία χρόνια. Εντάξει, το καταλαβαίνω. Με τη Siemens δεν τα βάζει κανένας στην Ελλάδα, οπότε μαζέψτε Υπουργούς και Πρωθυπουργούς, μαζέψτε το με τα έλαια σιλικόνης, γιατί σας βλέπω, άμα βγαίνουν τα τιμολόγια της Siemens και πόσοι τα πήραν από τη Siemens, να έχετε προβλήματα. Γνωστή η ιστορία της Siemens στην Ελλάδα και πώς αποζημίωσε η Siemens το σκάνδαλο της Siemens στην Ελλάδα. Δεν αποζημίωσε ποτέ. Κάτι σεμινάρια κάνανε, κύριε Βιλιάρδο, αν δεν κάνω λάθος. Έτσι δεν είναι; Η αποζημίωση της Siemens ήταν κάτι σεμινάρια ταχύρρυθμα -λέει- και πλήρωσαν αποζημίωση.

Σας τα λέω αυτά για να καταλάβετε ένα πράγμα: Δεν πρόκειται να μας κοροϊδέψετε στην Ελληνική Λύση. Ό,τι και να επιχειρήσετε να κάνετε, δεν θα μας κοροϊδέψετε. Όσο και να κουκουλώνετε την αλήθεια, θα ξεκουκουλώνουμε την αλήθεια. Δεν πάει άλλο.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα. Δεν θα μιλήσω για τον κ. Μπακαϊνη. Θα κάνω δυο-τρεις ερωτήσεις. Ακούστε. Ο κ. Μπακαϊνης ζήτησε από τη Siemens το χαρτί. Να το χαρτί. Εδώ είναι. Λέει η Siemens: «Δεν υπάρχουν έλαια σιλικόνης που να καίγονται». Μόνο στην Ελλάδα καίγονται τα έλαια σιλικόνης. Γιατί ο κ. Μπακαϊνης αγνόησε τη λίστα των δικαστικών πραγματογνωμόνων και διόρισε τον καθηγητή Καρώνη; Υπήρχε μια λίστα πραγματογνώμονες συγκεκριμένη, ο Βιλιάρδος, ο Χήτας, η Αθανασίου, ο Φωτόπουλος, ο Παππάς, ο Μαμουλάκης, ο κ. Γερουλάνος. Περνάει όλη αυτή η λίστα, κύριε Υπουργέ μου και πάει σ’ έναν άλλον, στον Καρώνη. Γιατί; Γιατί κάνατε αυτήν την υπέρβαση; Δεν ήταν λαθροχειρία αυτό το πράγμα; Δεν λέγεται λαθροχειρία; Πώς λέγεται; Ή λέγεται επιλογή προσώπου που μπορεί να μας βγει κοντά σ’ αυτό που θέλουμε εμείς;

Αυτά βλέπει ο ελληνικός λαός. Γιατί ο Καρώνης καθυστερεί να παραδώσει την πραγματογνωμοσύνη; Αληθεύει ότι ο Καρώνης έχει απαιτήσει εμπλοκή του Εθνικού Μετσοβίου Πολυτεχνείου στην έρευνα και ο Μπαϊκάνης αρνείται; Ερωτήσεις είναι αυτές και απαντήσεις θέλουμε. Αυτό σημαίνει κυβέρνηση, να μας απαντά η Κυβέρνηση, να απαντήσει ο κύριος που ανέλαβε την ανάκριση.

Ακούστε, κύριοι συνάδελφοι. Βλέπω στα κανάλια να κουβαλάτε φυσικούς, πυρηνικούς φυσικούς, φυσιοθεραπευτές. Δεν έχω τίποτα με τους ανθρώπους. Κουβαλάτε γεωπόνους. Ο μόνος που μπορεί να ξέρει για εκρήξεις, κύριε Υπουργέ, είναι ο χημικός μηχανικός. Όλοι οι άλλοι είναι σα να πηγαίνεις να κάνεις, για παράδειγμα, μια εγχείρηση, να γεννήσει η γυναίκα σου και εσύ αντί να πας στον γυναικολόγο, να την πας στον κτηνίατρο. Πάτε σε λάθος ανθρώπους και τους βγάζετε. Πώς τους βγάζετε; Βγαίνει σ’ ένα ραδιόφωνο πρώτα και μετά το παίρνουν τα κανάλια και τα social media και το παίζουν όλα μαζί. Μόνο οι χημικοί μηχανικοί ή οι χημικοί μηχανολόγοι μπορούν να το πουν αυτό. Κανείς άλλος.

Ο Μάρκος Χρυσός, χημικός μηχανικός, ξεκαθάρισε: «Επιστημονικά αβάσιμη η επαναφορά σεναρίων για τα έλαια σιλικόνης». Ο δόκτωρ Φάις Αλκάν, καθηγητής χημικών μηχανικών του Texas Univercity με εξακόσιες δημοσιεύσεις, παρακαλώ. Σας το διαβάζω. Γελάει όλος ο πλανήτης μαζί μας: «Αν οι Έλληνες καταφέρουν να αποδείξουν ότι η πυρόσφαιρα προκλήθηκε από έλαια σιλικόνης, επαξίως διεκδικούν το Νόμπελ Χημείας». Δεν ξέρει ο κύριος καθηγητής ότι εδώ έχουμε Πρωθυπουργό «Χουντίνι» που τα κάνει όπως θέλει. Καταλάβατε; Μας έχουν πάρει στην πλάκα πλέον. Γελάει μαζί μας ο κόσμος.

Βγαίνει ένας δικηγόρος μόνος του και απειλεί με μηνύσεις πολιτικούς για τα Τέμπη. Απείλησε εμένα, την κ. Κωνσταντοπούλου και κάποιους άλλους. Ο κ. Κούρκουλος είναι. Δεν είδα τον λαλίστατο κ. Μαρινάκη να λέει «αυτά δεν γίνονται στην Ελλάδα». Ο κ. Κούρκουλος, δικηγόρος παρ΄ Αρείω Πάγω, απειλεί με μηνύσεις -λέει- πολιτικούς που διαδίδουν fake news. Και πού το είπε; Στο site της Νέας Δημοκρατίας, στο Liberal. Πού να το πει, αφού έχει φιλοξενία; Δηλαδή απειλεί με μηνύσεις να μην κάνουμε αποκαλύψεις, γιατί θεωρεί ότι είναι fake news. Ποιος είναι αυτός ο κύριος; Οπαδός του Δοξιάδη, του αρίστου Δοξιάδη. Ολόκληρο άρθρο ο Κούρκουλος για τον κ. Δοξιάδη, που έλεγε ο κ. Κούρκουλος ότι ήταν κόσμημα, άριστος. Δηλαδή εγώ να έχω off shore εταιρεία, να χρωστάω δέκα εκατομμύρια ευρώ στην εφορία και να είμαι άριστος. Δηλαδή αν είμαι απατεώνας, τι έπρεπε να χρωστάω; Ένα δισεκατομμύριο;

Αυτά τα λέω για να καταλάβετε, κύριε Υπουργέ. Αντιλαμβάνομαι τον πανικό στην Κυβέρνηση, αντιλαμβάνομαι την απελπισία, αντιλαμβάνομαι την κατήφεια, αντιλαμβάνομαι τα πάντα, τα νιώθω. Καταρρέετε συνεχώς και η προσπάθειά σας δεν είναι να δώσετε λύσεις στα προβλήματα των Ελλήνων, αλλά να δημιουργήσετε πρόβλημα στα υπόλοιπα κόμματα και αυτό είναι που με ενοχλεί. Το πετύχατε ως ένα βαθμό, αλλά σε εμάς, στην Ελληνική Λύση, αυτά δεν περνάνε.

Να σας πω κάτι για το ότι φτιάξατε κράτος-μπάχαλο; Θα σας το πω τώρα. Όταν είπα εγώ στη Βουλή ότι δεν είμαστε βέβαιοι πόσοι ήταν οι νεκροί, με βάση τα όσα έλεγαν οι συγγενείς των θυμάτων, ήταν λογικό αυτό που είχα πει εγώ, γιατί σε μια έκρηξη που εξαϋλώνονται κορμιά και σώματα δεν είσαι βέβαιος πόσοι ήταν μέσα. Τα εισιτήρια δεν κόπηκαν στη Λάρισα. Μπαίνεις στο τρένο στη Λάρισα και ο ελεγκτής σού κόβει το εισιτήριο μέχρι να πας στην Κατερίνη. Έτσι είναι η διαδικασία. Όσοι έχουν πάει με το τρένο ξέρουν.

Σε ομαδικό τάφο στο Μάτι -γιατί μπράβο, αυτό που κάνατε για το Μάτι είναι καλό- υπάρχουν δεκαοκτώ αταυτοποίητες σοροί. Το ξέρετε αυτό, κύριε Υπουργέ; Εδώ είναι το έγγραφο. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το Μάτι που μιλάμε τόσα χρόνια υπάρχουν δεκαοκτώ αταυτοποίητες σοροί σε ομαδικό τάφο. Αυτό είναι το κράτος-μπάχαλο, διότι κανένας -λέει- δεν τους έψαξε. Τι ήταν; Λαθρομετανάστες, μετανάστες, δούλευαν σε βίλες παράνομα; Μήπως έξι εξ αυτών, κύριε Υπουργέ -ας μας το πει ο κύριος Πρωθυπουργός- ήταν και οι Τούρκοι που είχαν ζητήσει πολιτικό άσυλο λίγο πριν και κάηκαν τυχαία; Ρωτώ. «Συνωμοσιολογία» θα πουν, «ιστορίες» θα πουν. Εδώ είναι τα έγγραφα, δεκαοκτώ αταυτοποίητες σοροί σε ομαδικό τάφο στον Μαραθώνα. Αυτό είναι το κράτος-μπάχαλο που κρύβει το ένα, κρύβει το άλλο, κρύβει και το παραπέρα, με συνέπεια να αμφισβητούμε ό,τι μας λέτε.

Πληροφοριακά να σας πούμε κάτι, κύριε Υπουργέ, γιατί είστε σοβαρός άνθρωπος. Πείτε στο Μέγαρο Μαξίμου ότι τα τρένα δεν συγκρούονται επειδή έχουν παράνομα φορτία. Όχι. Τα παράνομα φορτία εκρήγνυνται επειδή τα τρένα συγκρούονται, για να ξέρουμε και τι λέμε.

Μία αλήθεια που αποφεύγει η Κυβέρνηση να αντιληφθεί: Καμία θεωρία συνωμοσίας δεν ξεσήκωσε την κοινωνία για τα Τέμπη, μόνο η πεποίθηση ότι το έγκλημα παραμένει ατιμώρητο ακόμη και τώρα και δεν τιμωρείται κανένας. Γι’ αυτό ξεσηκώθηκε κόσμος. Για κανέναν άλλον λόγο δεν βγήκε στους δρόμους.

(Χειροκροτήματα από την πτέρυγα της Ελληνικής Λύσης)

Πάω στα συμπεράσματα, λοιπόν, γιατί με την ιστορία του Τραμπ -και κλείνω εδώ- ξέρετε τι με ενοχλεί στο πολιτικό προσωπικό της χώρας; Ότι έρχεστε όλοι εδώ και μιλάτε από θέσεις και όχι από θέση αρχής. Με ενοχλεί που κάθε κόμμα έρχεται εδώ και μιλάει από θέση θέσεων και από θέση αρχής. Τι σημαίνει αυτό ιδεοληπτικά με όρους του 20ου αιώνα. Πάμε στον 21ο αιώνα. Αντιλαμβάνομαι ότι κάποιοι ιδεολογικά είστε απέναντι στον Ντόναλντ Τραμπ. Οικονομικά ξέρει κανείς εδώ μέσα; Τι έκανε ο Ντόναλντ Τραμπ με τους δασμούς; Να σας πω εγώ τώρα στην τελική επειδή βλέπω ότι εδώ μέσα διαμαρτύρεστε για τους δασμούς και η Ευρώπη και η Ευρώπη…

Κύριε Παππά, στην Ευρώπη υπάρχουν μεταξύ των χωρών δασμοί; Ναι ή όχι;

**ΝΙΚΟΛΑΟΣ ΠΑΠΠΑΣ:** Όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι; Τα τέλη ταξινόμησης τι είναι, κύριε Παππά μου; Εδώ σε θέλω! Γελάς! Όταν μπαίνει, όμως, ένα αυτοκίνητο από τη Γερμανία, πληρώνονται τέλη ταξινόμησης. Αυτό δεν είναι έμμεσος δασμός; Ε, εδώ σας θέλω.

Δηλαδή, ο Έλληνας πληρώνει τέλη ταξινόμησης για να φέρει ένα αυτοκίνητο από τη Γερμανία, από τη Γαλλία -πληρώνουμε, κύριε Βιλιάρδο, δεν πληρώνουμε; ωραιότατα- αλλά τώρα που επιβάλλει ο Τραμπ δασμούς, λέμε «ώ, ο Τραμπ» κ.λπ..

Θα σας πω εγώ γιατί το κάνει ο Τραμπ. Γιατί η οικονομία των Ηνωμένων Πολιτειών ήταν για τον φούντο. Γιατί αυτή η πολιτική που ασκείτε εσείς των δημοκρατικών οδήγησε τις Ηνωμένες Πολιτείες Αμερικής στον γκρεμό για να πάνε κάτω. Αυτή είναι η αλήθεια. Και αντί να πείτε όλη την αλήθεια εδώ οι πολιτικοί, βρίζετε τον Τραμπ.

Να σας πω, λοιπόν, ποιος ήταν ο στόχος των δασμών. Να μειώσουν το εμπορικό έλλειμμα των Ηνωμένων Πολιτειών, αυτό που δεν κάνει η Νέα Δημοκρατία.

Τι λέει η Ελληνική Λύση; Ελέγχους στα ομοειδή προϊόντα -ντομάτα, μαρούλι- που έρχονται από Αίγυπτο, Τουρκία, Αλγερία, Μαρόκο, για να μπορώ να εκκινήσω τη δική μου οικονομία. Αυτό κάνει ο Τραμπ. Βάζει δασμούς για να μειώσει το εμπορικό έλλειμμα: 450 δισεκατομμύρια εισαγωγές από την Κίνα, 140 εξαγωγές των Αμερικανών. Το έλλειμμα είναι τεράστιο, 300 δισεκατομμύρια. Πώς θα καλυφθεί; Με δασμούς.

Πάμε τώρα στο επόμενο. Συγκεντρώνει έτσι χρήματα ο Τραμπ. Θέλει να συγκεντρώσει χρήματα. Οι δασμοί, λοιπόν, που παρέχουν άμεσα χρήματα σε κρατικά ταμεία, μπορούν να μειώσουν τα ελλείμματα στις εισαγωγές. Αυτός είναι ο στόχος του Τραμπ.

Οι ΗΠΑ έχουν ένα αποθεματικό που λέγεται δολάριο, κύριοι συνάδελφοι, το οποίο είναι σκληρό και ακριβό νόμισμα για τις εξαγωγές. Τυπώνουν χρήμα και η οικονομία τους προσαρμόζεται στην παροχή υπηρεσιών, όπως έγινε τα τελευταία χρόνια επί Μπάιντεν. Αυτό θυμίζει Ελλάδα. Τυπώνουν χρήμα και η οικονομία προσαρμόζεται στην παροχή. Θυμίζει Ελλάδα. Εμείς δεν τυπώνουμε χρήμα, εμείς παίρνουμε δάνεια. Έτσι, όμως, πλουτίζει το χρηματιστήριο, οι πλούσιοι και ο τραπεζικός τομέας, στην Αμερική. Πλούτιζε με τον Μπάιντεν. Θυμίζει πάλι Ελλάδα, αυτό. Ο πληθυσμός, όμως, κάνει την εργασία. Θυμίζει πάλι Ελλάδα αυτό. Για ένα διάστημα διατηρεί μεν το βιοτικό του επίπεδο, όπως το διατηρήσαμε μέχρι το 2009, το 2010, με τα δάνεια που έπαιρναν και δίναμε και δίναμε χωρίς να παράγουμε πλούτο, με συνέπεια οι κρατικές παροχές να δίδονται, αλλά να υπερχρεώνεται η Ελλάδα και οι Ηνωμένες Πολιτείες. Θυμίζει Ελλάδα και αυτό. Αυτό το σύστημα κατέρρευσε. Κατέρρευσε η Ελλάδα, καταρρέουν και οι Ηνωμένες Πολιτείες.

Τι κάνει, λοιπόν, ο Τραμπ; Η λύση Τραμπ έκανε κάτι πάρα πολύ απλό. Θέλει να επιστρέψει μεγάλο μέρος της παραγωγής των Ηνωμένων Πολιτειών στη χώρα των Ηνωμένων Πολιτειών. Λέει, για παράδειγμα, στην APPLE: Κατασκευάζεις κινητό τηλέφωνο, το οποίο σου κοστίζει στην Κίνα 150 ευρώ και στην Αμερική το πουλάς 1.500-1600 δολάρια. Γιατί; Φέρε, λοιπόν, το εργοστάσιο στις Ηνωμένες Πολιτείες για να σου παρέχουμε και τη δυνατότητα φορολογικής απαλλαγής σε κάποια πράγματα, να οικονομάς, αλλά να μην το πουλάς και 1.500 ευρώ.

Δεν είναι λάθη αυτά που κάνει ο Τραμπ. Το ίδιο συμβαίνει και με το Μεξικό και με τον Καναδά. Ναι, τα χρηματιστήρια μπορεί να πέφτουν. Έχει κανένας μετοχές στο χρηματιστήριο εδώ μέσα; Βγείτε έξω στο Σύνταγμα και ρωτήστε τον κόσμο πόσοι έχουν μετοχές στην Paribas Bank ή στην τάδε Τράπεζα. Θα σας απαντήσουν: Κανείς. Μόνο οι πλούσιοι παίζουν με το χρηματιστήριο και αυτοί που βγάζουν τα κοράκια. Αυτό δεν το διαθέτει ο Τραμπ. Ναι, αλλά με την επιλογή που πέφτουν τα χρηματιστήρια, πέφτει και η τιμή του δολαρίου. Οπότε, οι εισαγωγές γίνονται φθηνές.

Έχω δίκιο, κύριε Βιλιάρδο; Τα πάμε καλά. Τα οικονομικά σας είναι καλά, έτσι κι αλλιώς.

Όμως, και η τιμή του πετρελαίου πέφτει ταυτόχρονα, κύριε Παππά. Άρα, στην παραγωγή, όταν πέφτει η τιμή του πετρελαίου, μπορώ να παράγω προϊόντα πιο φθηνά.

Πείτε μου πού κάνει λάθος ο Τραμπ και τον βρίζετε όλοι. Όχι ότι συμφωνώ απόλυτα με τον Τραμπ σε όλα. Προς Θεού! Όμως, αυτό που κάνει, να έχει σαρώσει τα ελληνικά μέσα ενημέρωσης από ιδεοληψία, από ιδεολογική αγκύλωση, από μίσος για όσα έχει πει, τα άλλα, όπως για τη woke ατζέντα. Δηλαδή, συγγνώμη τώρα, σας ενδιαφέρει η woke ατζέντα του Τραμπ και αυτά που λέει για τον χριστιανισμό περισσότερο από την ευημερία των φτωχών για να γίνουν πλούσιοι; Ναι ή όχι; Εμένα με ενδιαφέρουν και τα δύο. Εσείς διατηρείτε μόνο το ένα. Η woke ατζέντα παραμένει για κάποιους εδώ μέσα ή το αριστερόστροφο μέτρο που έχετε. Ακούστε: Ούτε αριστερά, ούτε δεξιά. Η πείνα είναι για όλους ίδια.

Αγνοούν, λοιπόν, ότι με μία κίνηση ο Τραμπ οδήγησε σε πτώση το κόστος του πετρελαίου. Και, μάλιστα, να σας πω και κάτι ακόμη; Αυτά που κάνει τώρα ο Τραμπ και τον βρίζετε όλοι εδώ μέσα τα είχε πει προεκλογικά. Τα είχε πει όλα αυτά. Τον ψήφισαν οι Αμερικανοί γι’ αυτόν τον λόγο.

Το πρόβλημα, λοιπόν, δεν είναι ένας πολιτικός ο οποίος προεκλογικά λέει τέτοια πράγματα και μετεκλογικά τα υλοποιεί. Το πρόβλημα είναι αυτό που συμβαίνει στην Ελλάδα: Προεκλογικά λέτε όλοι άλλα πράγματα, όπως «το μνημόνιο θα σκίσουμε», «θα κάνουμε ανάπτυξη», «θα κάνουμε αυτό» και μετεκλογικά κάνετε άλλα. Και εδώ οδηγείτε σε απαξία το πολιτικό σύστημα της χώρας, γιατί προεκλογικά λέτε αλλά και μετεκλογικά λέτε άλλα. Για αυτό και η Ελληνική Λύση πρότεινε διά νόμου -να το κάνουμε νόμο- τα προγράμματα των κομμάτων στον Άρειο Πάγο και όταν δεν εφαρμόζονται ως κυβέρνηση, να πέφτει η κυβέρνηση.

(Χειροκροτήματα από την πτέρυγα της Ελληνικής Λύσης)

Ναι, κύριε συνάδελφε, για να δούμε ποιοι κάνουν πρόγραμμα και ποιοι δεν κάνουν πρόγραμμα.

Για να ξεφύγουμε, λοιπόν, αν θέλετε την άποψή μου, από την παγίδα του χρέους, από το τεράστιο εμπορικό έλλειμμα, υπάρχει μια λύση: Να αντιγράψουμε σε εφαρμογή τη γραμμή Τραμπ στην οικονομία. Ό,τι και να μου λέτε, κυρίως για την κτηνοτροφία, την αγροτική οικονομία, τη μελισσοκομία και την αλιεία, τα οικονομικά του αυτά μέρη πρέπει να αντιγράψουμε. Δεν θα ξαναμπεί τουρκικό ομοειδές προϊόν στην Ελλάδα χωρίς ποιοτικό έλεγχο ή χωρίς δασμό, όπως και από το Μαρόκο και από την Αίγυπτο. Γιατί; Επειδή βολεύει τους Ευρωπαίους;

Είπαμε και για τους εκτελωνισμούς. Φόρο πολυτελείας έχουμε, εκτελωνισμούς έχουμε. Δασμούς δεν έχουμε στην Ευρώπη. Δηλαδή, κρύβονται οι Ευρωπαίοι. Η Ελλάδα βάζει δασμό στα αυτοκίνητα, στα ευρωπαϊκά αυτοκίνητα. Δεν είναι δασμός αυτό; Δεν μας ενοχλεί; Μας ενοχλούν άλλα και άλλα.

Επίσης, για να κλείσω εδώ, περιμένω ακόμα από την Κυβέρνηση, κύριοι συνάδελφοι -εσείς, κύριε Παππά, δεν τα ζητάτε αυτά ως κόμμα; εσείς του ΠΑΣΟΚ;- να μας δώσουν τη σύμβαση CHEVRON, τη σύμβαση που υπέγραψε το ελληνικό κράτος. Το ελληνικό κράτος υπέγραψε μια σύμβαση για εξορύξεις. Να μας πουν τι συμφώνησαν.

Αντιλαμβάνομαι την ιδεοληψία. Δεν θέλετε εξορύξεις. Είστε με την πράσινη ανάπτυξη. Βέβαια, το κινητό σας είναι χρησιμοποιημένο με παιδάκια που δουλεύουν στο Κογκό για να βγάζουν τα ορυκτά. Μην το ξεχνάμε αυτό. Δεν έχει σημασία. Είναι μια ιδεολογία. Υπέγραψε, λοιπόν, μια σύμβαση η Νέα Δημοκρατία. Τι ποσοστό παίρνει η Ελλάδα;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν υπάρχει σύμβαση. Υπάρχει εκδήλωση ενδιαφέροντος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Περιμένετε λίγο. Όχι, κάνετε λάθος. Υπάρχει προσυμφωνία. Έχω μπροστά μου τι είπε η κ. Φωκιανού. Η κ. Φωκιανού δεν είναι τυχαίο πρόσωπο. Λέει, λοιπόν, ότι με βάση αυτά που ξέρει αυτή θα πάρει 20% η Ελλάδα. Το είπε στον κ. Σαχίνη στο Crete TV. Είπε 20%. Από το 50% πάμε στο 20%.

Και εγώ ως πονηρός, κύριοι συνάδελφοι, λέω συνεκμετάλλευση, 20 εμείς, 20 η Τουρκία και 60 η εταιρεία; Εγώ θέλω να το διαψεύσει η Νέα Δημοκρατία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κρήτη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Παρακαλώ; Ο κ. Σαχίνης στο Crete TV δεν είναι; Εν πάση περιπτώσει, κάπου εκεί είναι. Εκεί το είπε η κ. Φωκιανού. Για να είμαστε ακριβοδίκαιοι. Crete TV.

Αυτό το λέω γιατί δεν μπορώ να καταλάβω γιατί τα κρύβει όλα αυτά, όπως με τα εξοπλιστικά. Μας φέρνουν τα εξοπλιστικά αύριο fast track. Εγώ τα διάβασα. Ξέρετε τι σας λένε; Θα πάρουμε ένα κονκόρντ 170 εκατομμύρια ευρώ μέχρι 35. Δεν λέει τι όπλα έχει πάνω, δεν λέει τι συστήματα έχει πάνω, δεν λέει τίποτα. Και, βέβαια, εμένα θα με αναγκάσουν για εθνικούς λόγους να πω ναι και μετά από πέντε-έξι χρόνια που θα βγει το σκάνδαλο ότι δεν είχε όπλα, κόψαν παραπάνω, να γράφουν οι εφημερίδες ότι και ο Βελόπουλος ψήφισε τα οπλικά συστήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε, συντομεύετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε.

Θέλουν να μας κάνουν συμμέτοχους στα εγκλήματα που κάνουν. Όχι, θα ξεκουκουλώνουμε ό,τι και αν κάνετε. Θα σας λέμε την αλήθεια.

Και κλείνοντας εδώ να πω το εξής: Κύριε Υπουργέ, μιλήστε με τον Πρωθυπουργό. Ενώ η Θράκη ερημώνει, ενώ οι Τούρκοι αγοράζουν ακίνητα μαζί με Βουλγάρους, εσείς στήνετε ανεμογεννήτριες. Και τι κάνετε στη Θράκη; Στέλνετε εξώδικα -τα έχω εδώ μπροστά μου, το ελληνικό κράτος στέλνει εξώδικα- για να πάρουν χωράφια στον Έβρο. Αλλιώς θα γίνει απαλλοτρίωση, σύμφωνα με τον νόμο του Μητσοτάκη. Τα απαλλοτριώνει για να τα κάνουν ανεμογεννήτριες την ώρα που αγοράζουν οι Τούρκοι στη Θράκη, παντού. Εξώδικο είναι. Επειδή είναι προσωπικά δεδομένα, μου είπε ο άνθρωπος να μην το δώσω, αλλά το έστειλαν σε αυτόν να το πουλήσει με το ζόρι για να βάλουν ανεμογεννήτριες. Είναι 30 στρέμματα. Δεν θέλει να το πουλήσει.

Την ώρα, λοιπόν, που οι Τούρκοι πολίτες αγοράζουν συνεχώς, κύριε Υπουργέ, ακίνητα στη Θράκη ή στα νησιά μας, οι Τούρκοι αν πάει να αγοράσει Έλληνας στην Τουρκία, ξέρετε τι λένε; Θα σας πω τώρα εγώ εδώ. Δεν μπορούμε να πάρουμε οι Έλληνες σε είκοσι οχτώ παραλιακές επαρχίες της Τουρκίας ακίνητο.

Ορίστε, καταθέτω την απόφαση των Τούρκων στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα παράλια της Τουρκίας Έλληνας δεν μπορεί να αγοράσει, πλην αν είναι κάτοικος της Θράκης μουσουλμάνος, στην Ίμβρο και στην Τένεδο και στην Πόλη ακίνητο.

Το αντιλαμβάνεστε; Αφήνετε την Τουρκία να ξεπουλάει και να παίρνει ακίνητα σε όλη την Ελλάδα και δεν μιλάει κανείς;

Και το χειρότερο: Πάει στο Σ.τ.Ε. τώρα -ιδιωτικά πανεπιστήμια θέλατε στη Νέα Δημοκρατία και σας είχα προειδοποιήσει για αυτό- προσέφυγε τουρκικό πανεπιστήμιο στο Σ.τ.Ε. γιατί θέλει να ιδρύσει πανεπιστήμιο στη Θράκη. Πάρτε τα, να τα έχετε τώρα!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί «πολιτική» σημαίνει «προβλέπω τις εξελίξεις», «πολιτική» σημαίνει «αποτρέπω τη δυσάρεστη εθνική εξέλιξη, γίνομαι ανάχωμα, όχι στυλοβάτης των τουρκικών συμφερόντων στη Θράκη, γίνομαι ανάχωμα στα τουρκικά συμφέροντα». Σας είχα προειδοποιήσει!

(Χειροκροτήματα από την πτέρυγα της Ελληνικής Λύσης)

Και κάνω μία έκκληση στον Έλληνα: Συνέλληνα, συνελληνίδα, κανένας δεν θα σε σώσει, αν δεν πάρεις τη ζωή στα χέρια σου εσύ. Κανείς δεν θα το κάνει για εσένα τον ίδιο. Αν δεν δουλέψεις για τα όνειρά σου για μια καλύτερη πατρίδα, για μια καλύτερη Ελλάδα σε κάθε Έλληνα ξεχωριστά, αν περιμένεις τη σωστή στιγμή, πάντα θα περιμένεις. Η στιγμή ήρθε και η στιγμή αυτή λέγεται ταύτιση με την Ελληνική Λύση, τη μοναδική λύση. Αυτό κάνουμε για την Ελλάδα, αυτό κάνουμε για τους Έλληνες!

(Χειροκροτήματα από την πτέρυγα της Ελληνικής Λύσης)

Ένας πολιτικός, λοιπόν, που αγαπάει την Ελλάδα και τους Έλληνες δεν βρίζει τους Έλληνες, δεν τους στοχοποιεί. Όλο το πολιτικό σύστημα των τριών κομμάτων εξουσίας φτωχοποίησε την Ελλάδα και τους Έλληνες. Κάποιους εξ αυτών ο κύριος Πρωθυπουργός τους λοιδόρησε.

Εδώ έχουμε να πούμε το εξής: Όταν κάποιος σε προδίδει μία φορά, φταίει αυτός. Όταν κάποιος σε προδίδει δεύτερη φορά, τότε φταις εσύ. Μην τους πιστεύετε! Πιστέψτε τη μοναδική δύναμη πατριωτική, την Ελληνική Λύση, που μπορεί να δώσει λύσεις στα προβλήματα της χώρας, στα προβλήματα των Ελλήνων!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Έχει ζητήσει τον λόγο ο Υπουργός κ. Πετραλιάς, για μία σύντομη παρέμβαση.

Ορίστε, έχετε τον λόγο, κύριε Υπουργέ.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Θα ήθελα να απαντήσω στους εισηγητές και στους αγορητές, όσο μπορώ πιο γρήγορα, στα σχόλιά τους.

Κατ’ αρχάς, στον κύριο Πρόεδρο, στον κ. Βελόπουλο, να αναφέρω ότι οποιαδήποτε πρόταση για τον εξωδικαστικό είναι, βεβαίως, ευπρόσδεκτη, προφανώς. Να αναφέρω κάτι για τις ρυθμίσεις οφειλών. Αν ο εξωδικαστικός βγάλει άλλη ρύθμιση, έχουν το δικαίωμα να κρατήσουν την προηγούμενη ρύθμιση, να μην επιλέξουν τον εξωδικαστικό σε κάθε περίπτωση, αλλά οποιαδήποτε πρόταση είναι ευπρόσδεκτη.

Τώρα, όσον αφορά τα θέματα που τέθηκαν για τα Τέμπη και τον ΕΟΔΑΣΑΑΜ -δική μου άποψη- μια παράκληση μετά από όλα αυτά που έχουν γίνει να αφήσουμε τη σεναριολογία, να αφήσουμε τη συνωμοσιολογία και να αφήσουμε επιτέλους τη δικαιοσύνη να κάνει τη δουλειά της. Νομίζω ότι όλοι πια έχουμε καταλάβει ότι το να λέει καθένας σενάρια και να δημιουργεί, να παρεμποδίζει το έργο των αρχών και της δικαιοσύνης δεν οδηγεί στο να αποτυπωθεί η αλήθεια. Άρα, πρέπει να σταματήσουν τα σενάρια.

**ΣΤΑΥΡΟΣ ΜΙΧΑΗΛΙΔΗΣ:** Παραιτούνται Πρόεδροι, κύριε Υπουργέ!

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ναι, από σενάρια και από συνωμοσιολογία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διακοπές!

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Πάμε παρακάτω.

Τώρα, όσον αφορά, πρώτον, γιατί τέθηκε και από τον κ. Κουκουλόπουλο και από τον κ. Μαμουλάκη για το τέλος ταφής, στις 17 Ιανουαρίου, μετά από συνδιάσκεψη με την Περιφέρεια, τα συναρμόδια Υπουργεία και τους εκπροσώπους της ΚΕΔΕ, βγάλαμε κοινή ανακοίνωση Τύπου τα Υπουργεία Εθνικής Οικονομίας, Εσωτερικών και Περιβάλλοντος, το τέλος ταφής γίνεται ανταποδοτικό προς την αυτοδιοίκηση για την επιτάχυνση των έργων ανακύκλωσης. Και σε αυτήν περιγράφουμε ακριβώς αυτά που φέρνουμε στο νομοσχέδιο. Είναι ακριβώς αυτά που έχουμε ήδη ανακοινώσει, δεν είναι κάτι νέο, δεν αιφνιδιάζουμε κανέναν.

Και να εξηγήσω τι κάνουμε: Το τέλος ταφής είναι κάτι το οποίο είναι υποχρέωση της χώρας να το εισπράττει, όταν δεν γίνεται ανακύκλωση και γίνεται ταφή απορριμμάτων, από την Ευρωπαϊκή Ένωση και milistone του RRF.

Και ερχόμαστε να λύσουμε το θέμα -το μεγάλο θέμα- που είχε δημιουργηθεί με τους δήμους και την τοπική αυτοδιοίκηση ως εξής: Πρώτον, όπως ξέρετε, αντί να μεσολαβεί ο ΕΔΣΝΑ -που θυμάστε την ιστορία, τι είχε συμβεί, που το είχε πάρει, δεν το είχε αποδώσει- πλέον λέμε ότι θα αποδίδεται κατευθείαν από τους λογαριασμούς ρεύματος στον ΕΟΑΝ, χωρίς τη μεσολάβηση του ΕΔΣΝΑ, για να τελειώσει αυτή η ιστορία. Αυτό είναι το πρώτο βήμα.

Δεύτερον, επειδή προέβλεπε ο νόμος ότι θα αυξηθεί σταδιακά από τα 35 στα 50, κατόπιν συνεννόησης με την Ευρωπαϊκή Επιτροπή, αλλά τηρώντας τις υποχρεώσεις μας, είπαμε ότι όσο ολοκληρώνουμε μονάδες ανακύκλωσης, δεν θα γίνεται αύξηση. Ουσιαστικά με αυτόν τον αλγόριθμο που έχουμε βάλει μέσα σκοπός είναι να μείνουν όλοι στα 35. Σταδιακά θα ολοκληρωθούν και θα μείνουν όλοι στα 35.

Τρίτον, ερχόμαστε και λέμε -ακριβώς τι είχαμε ανακοινώσει;- ότι το 2025 θα καταβληθεί το μισό έτος του 2023 που είναι το χρωστούμενο και το πρώτο εξάμηνο του 2024. Αυτό ακριβώς κάνουμε. Και το 2026 το δεύτερο εξάμηνο του 2024 και το πρώτο του 2025 και πάει σε κυλιόμενη βάση, ακριβώς όπως το είχαμε ανακοινώσει.

Για να γίνει αυτό, ερχόμαστε μέσα στην ίδια διάταξη και ενισχύουμε τους ΚΑΠ κατά 70 εκατομμύρια, όπως το είχαμε ανακοινώσει, οπότε ουσιαστικά αυτά που είναι να πληρώσουν είναι ανταποδοτικά, αλλά θα έχουμε και αντίστοιχη αύξηση των ΚΑΠ.

Και επιπλέον, ερχόμαστε και λέμε ότι για τα 35 εκατομμύρια που έχουν καταβάλει οι δήμοι στο «Οφειλές προς τον ΕΔΣΝΑ» -πλήρωσαν δύο φορές το τέλος του 2022, να θυμίσω και προς τον ΕΟΑΝ- δεν καταβάλλουν το δεύτερο εξάμηνο 2023 και μέρος του 2024, τα καταβάλλουμε εμείς στον ΕΟΑΝ και συμψηφίζουν αυτά που ήδη έχουν καταβάλει. Είναι, δηλαδή, ευεργετικές διατάξεις και δίνουν τη μόνιμη λύση στο μεγάλο πρόβλημα του τέλους ταφής, όπως το έχουμε ανακοινώσει.

Αυτό κάνει, λοιπόν και ο λόγος που έρχεται τώρα είναι ότι πρέπει να ψηφιστεί πριν το Πάσχα, γιατί, επειδή θα αρχίσει από τους λογαριασμούς να ισχύει από 1η Ιουλίου, θέλει και χρόνο να βγουν οι ΚΥΑ και ο χρόνος εφαρμογής με τη ΔΕΗ και τα λοιπά, για να τρέξει η τεχνική εφαρμογή. Γι’ αυτό ήρθε και έπρεπε να ψηφιστεί πριν το Πάσχα, αλλά είναι ακριβώς η ανακοίνωση στις 17 Ιανουαρίου, θα τη δείτε, ακριβώς αυτό κάνουμε.

Για τις εταιρείες διαχείρισης ακινήτων που είπε ο κ. Κουκουλόπουλος, η επένδυση με φωτοβολταϊκά αφορά αποκλειστικά ιδιοκατανάλωση, αναφέρεται ρητά στον νόμο, απαγορεύεται να πουλήσουν οποιαδήποτε ενέργεια.

Όσον αφορά το άρθρο 67 για την ενημέρωση για το «Mystery Shopping», με νομοτεχνική που θα έρθει, όπως είχατε εισηγηθεί, θα πούμε ότι καθώς και σε πρόσωπα που παρέχουν επενδυτικές υπηρεσίες που δεν έχουν την απαιτούμενη άδεια θα ισχύει το «Mystery Shopping», επεκτείνεται και σε αυτούς, όπως είπαμε και στην επιτροπή.

Για την Επιτροπή Κεφαλαιαγοράς είπαμε ότι έχει εκατόν τριάντα οκτώ άτομα, τριάντα τέσσερα έρχονται τώρα με γρήγορες διαδικασίες ΑΣΕΠ που έχουν προχωρήσει και δεσμευτήκαμε ότι θα επεκταθούν οι οργανικές θέσεις στο προεδρικό διάταγμα γρήγορα, ώστε να προστεθούν επιπλέον ειδικότητες που προβλέπονται από αυτό το νομοσχέδιο για κρυπτονομίσματα και τα λοιπά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ δύο λεπτά ακόμα, κύριε Πρόεδρε.

Για την προσωπική διαφορά, εντάξει, νομίζω ότι είχαμε αναφέρει στη Βουλή και είχαμε εξηγήσει τις μεγάλες διαφορές που υπάρχουν στους δημοσίους υπαλλήλους. Υπάρχουν άνθρωποι με προσωπική διαφορά μέχρι και 1.000 ευρώ. Δεν γίνεται στην ίδια θέση ευθύνης με τα ίδια έτη υπηρεσίας ένας να έχει 500 ευρώ, 700 ευρώ, 1000 ευρώ μικρότερο μισθό από έναν άλλο.

Ήρθαμε, λοιπόν και φέραμε μια ισορροπημένη λύση που λέει: Αν έχεις μέχρι 300 ευρώ προσωπική διαφορά, το 300 ευρώ πώς βγήκε; Είναι ο μέσος όρος της προσωπικής διαφοράς, οι είκοσι χιλιάδες από τους σαράντα χιλιάδες είναι από 300 και κάτω. Άρα, οι μισοί δημόσιοι υπάλληλοι που έχουν μέχρι 300 ευρώ θα παίρνουν ολόκληρη την αύξηση των 60 ευρώ κάθε διετία. Οι άλλοι που είναι πιο υψηλά, για να μη διατηρηθούν τόσο μεγάλες διαφορές -για λόγους δικαιοσύνης γίνεται- θα παίρνουν τη μισή αύξηση, σταδιακά να πέσουν στα 300. Όταν φτάσουν στα 300, θα σταματήσει να συμψηφίζεται. Τώρα, η πρόταση «και αυτοί που έχουν 700 ευρώ και 1.000 ευρώ να παίρνουν ολόκληρη την αύξηση» είναι άδικη προς τους υπόλοιπους. Γι’ αυτό έγινε όλο αυτό.

Τώρα, όσον αφορά τα είκοσι επτά άρθρα τα μη κοστολογημένα, κατ’ αρχάς, να εξηγήσω κάτι. Το Γενικό Λογιστήριο εδώ και πενήντα χρόνια με τις ειδικές εκθέσεις που κάνει σε όλα τα νομοσχέδια, όπου υπάρχει ακριβής πληροφόρηση και μπορεί να γίνει ποσοτικοποίηση -το ξέρετε, οι ίδιες εκθέσεις είναι εδώ και πενήντα χρόνια- παραθέτει -δεν έχει αλλάξει κάτι- την ποσοτικοποίηση. Λέει εδώ η ειδική έκθεση: «Δαπάνη 24 εκατομμύρια για χρηματοδότηση του ΠΔΕ του Υπουργείου Παιδείας για πληρωμή των αναπληρωτών καθηγητών, η δαπάνη που λέει 11,6 εκατομμύρια για την προσωπική διαφορά».

Όπου δεν υπάρχει σιγουριά -να το πω έτσι- βεβαιότητα για το ύψος της δαπάνης, αλλά εξαρτάται από πραγματικά δεδομένα, αναφέρει ότι θα υπάρξει δαπάνη. Σε κάθε περίπτωση, αν είναι σημαντική δαπάνη, πάντα θα το αναφέρει, πάντα θα βρούμε τρόπο να το ποσοτικοποιήσουμε, αν είναι μεγάλα τα νούμερα. Δεν θα τα αφήσουμε ποτέ, αν είναι κάτι 50 εκατομμύρια, 100 εκατομμύρια, να μην αναφερθεί -έτσι;- πάντα θα αναφέρεται.

Όταν, όμως, αναμένονται μικρά ποσά και δεν υπάρχει βεβαιότητα, παραδείγματος χάριν, για σχεδιασμό και ανάπτυξη και λειτουργία ψηφιακής πλατφόρμας για συντήρηση και επεξεργασία στατιστικών στοιχείων από δημόσιες αρχές, αυτό εξαρτάται από την ΚΥΑ που θα βγάλει που θα ορίζει το ύψος της πλατφόρμας. Δεν έχει βγει ακόμα η ΚΥΑ. Λέει ότι θα υπάρξει ενδεχόμενη δαπάνη περιορισμένη. Δεν μπορείς να ξέρεις από τώρα το ύψος της. Πώς να το κάνουμε;

Ή για το Μάτι έχουμε κάποια εικόνα από τα δικαστήρια, αλλά δεν ξέρουμε, λέμε ότι θα υπάρχει καταβολή προβλεπόμενης χρηματικής ικανοποίησης. Εξαρτάται από το περιεχόμενο των σχετικών οριστικών αποφάσεων των πρωτοβάθμιων δικαστηρίων. Πρέπει να δούμε τις αποφάσεις μία, μία, τι θα βγει ακριβώς. Θα είναι κάποια εκατομμύρια, αλλά δεν μπορεί να ξέρει ακριβώς από τώρα και να πει από τώρα τη δαπάνη.

Άρα, να πω ότι προσπαθούν πραγματικά οι υπηρεσίες του Γενικού Λογιστηρίου -τώρα, εντάξει, είναι και διακόσια σαράντα άρθρα- να κάνουν ό,τι γίνεται γρηγορότερα, συλλέγοντας όλη την πληροφορία από όλους τους φορείς και προσπαθούμε και έχει δοθεί εντολή, όπου γίνεται ποσοτικοποίηση, πραγματικά αυτή να αναφέρεται και να γίνεται όσο γίνεται πιο ενδελεχώς. Οπότε το να λέμε ότι κάποια άρθρα, τύπου πλατφόρμα κ.λπ., δεν έχουν ποσοτικοποίηση, αφού εξαρτάται από το πόσο θα βγει η ΚΥΑ που θα το ορίζει, τι σημαίνει;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ, κύριε Υπουργέ.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ολοκληρώνω, κύριε Πρόεδρε, με το εξής: Επίσης, θα ήθελα να αναφέρω και σήμερα ότι κατατέθηκαν οι σχετικές τροπολογίες. Η μία είναι από το ΚΚΕ που λέει για τον 13ο και 14ομισθό και τη σύνταξη, δηλαδή περίπου 2,7 δισ. ή 2,8 δισ. ο 13ος και ο 14ος μισθός και άλλα 5 δισ. η 13η και η 14η σύνταξη, φτάνουμε στα 7,8 δισ.

Επίσης, κατατέθηκαν και από τον ΣΥΡΙΖΑ οι γνωστές τροπολογίες που είναι παρόμοιες με αυτές που είχαν κατατεθεί πέρυσι επί κ. Κασσελάκη και μιλάνε για μείωση του ΕΦΚ στα καύσιμα στον χαμηλότερο συντελεστή με κόστος 1,6 δισ. Να θυμίσω την ποσοτικοποίηση που είχαμε δώσει πέρυσι και ήταν στο 1,6 δισ., 1,8 δισ. για τον μηδενικό ΦΠΑ σε προϊόντα διατροφής, 2,4 δισ. το κόστος για να μειωθεί ο ΦΠΑ στο 21% και άλλα 2,8 δισ. ο 13ος και 14ος μισθός. Άρα, οι δύο τροπολογίες που έφερε σήμερα ο ΣΥΡΙΖΑ κοστολογούνται στα 8,6 δισ. Μιλάμε για 8,6 δισ., όταν με βάση τον προϋπολογισμό έχουμε όριο δαπανών 3,7 δισ. Αν προσθέσουμε και τα 8,6 δισ., θα πάμε στα 12,3 δισ. σε σχέση με πέρυσι, άρα σε αύξηση δαπανών. Αυτό σημαίνει ότι μπαίνουμε αυτόματα σε διαδικασία υπερβολικού ελλείμματος και ενισχυμένης εποπτείας.

Άρα, αν ψηφίζαμε αυτές τις τροπολογίες, αν, για παράδειγμα, εμείς σήμερα λέγαμε «ναι» και τις ψηφίζαμε, τότε η χώρα θα έμπαινε κατευθείαν σε ενισχυμένη εποπτεία. Αυτό θέλουμε; Αυτή είναι η υπεύθυνη στάση; Θα ήταν διαφορετικό να φέρνατε κάποια μέτρα που θα κόστιζαν κάποια εκατοντάδες εκατομμύρια και να χωρούσαν στον στόχο δαπανών. Όμως, υπάρχει ένα νέο ευρωπαϊκό πλαίσιο, μία ευρωπαϊκή Οδηγία. Θέλετε να είμαστε στην Ευρώπη ή εκτός; Αυτό είναι κάτι που θα πρέπει να το αποφασίσουμε. Το ΚΚΕ έχει την άποψή του, την οποία και ακούμε.

Όμως, δεν μπορείτε να λέτε ότι θέλουμε να είμαστε στην Ευρώπη, αλλά να μην είμαστε σε εποπτεία και να πάρουμε και μέτρα 8,6 δισ. Διότι λέτε συνέχεια για το πλεόνασμα κ.λπ. Όμως, υπάρχει στόχος δαπανών. Έτσι τον σπας τον στόχο δαπανών. Αν μου πείτε ότι φέρνετε κάποιο μέτρο που κοστίζει 100 εκατομμύρια, 200 εκατομμύρια ή 300 εκατομμύρια, να το συζητήσουμε. Όμως, 8,6 δισ.; Έχουμε χάσει το μέτρημα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ζητήσει ο Κοινοβουλευτικός Εκπρόσωπος από τον ΣΥΡΙΖΑ κ. Παππάς για μία σύντομη παρέμβαση.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ομολογώ ότι δεν έχω δει τέτοια μεταβολή στη διάρκεια μίας και μόνο τοποθέτησης. Ήταν απολύτως εντυπωσιακό με μισόλογα και λίγο ντροπαλά, οφείλω να ομολογήσω, το πώς δικαιολογήσατε, κύριε Πετραλιά, ότι εσείς φέρνετε ακοστολόγητες ρυθμίσεις, ενώ επιτεθήκατε στην κοστολόγηση των μέτρων που εμείς προτείνουμε με κορυφαίο βεβαίως τον 13ο και 14ο μισθό, για τον οποίο υπάρχει το δημοσιονομικό περιθώριο, ενώ γνωρίζετε κι εσείς ότι μεγάλο κομμάτι του οποίου γυρίζει στα δημόσια έσοδα με τη μορφή εισφορών και φορολογίας. Ένα το κρατούμενο.

Σας είχαμε πει από πέρυσι ότι οι τροπολογίες δεν αφορούν μόνο δευτερεύουσες ρυθμίσεις, αλλά και τις επιδοτήσεις των αγροτών, τη ΛΑΡΚΟ, αλλά και ολόκληρα νομοθετήματα με μηδενική κοστολόγηση. Ωστόσο, εγώ χαίρομαι για την τοποθέτησή σας, διότι έχετε καταστήσει ανενεργή όλη την προπαγάνδα την οποία μονίμως εκτοξεύετε ενάντια στην Αντιπολίτευση, όταν προτείνει μέτρα για τη λαϊκή στήριξη. Δεν σας άκουσα να εξεγείρεστε για τη δημοσιονομική σταθερότητα, επειδή αφήνουμε αφορολόγητα τα υπερκέρδη για τρίτη και τέταρτη συνεχόμενη χρονιά ή για το γεγονός ότι οι κατέχοντες μερίσματα σε αυτή τη χώρα φορολογούνται με 5%. Έχετε καταστήσει, λοιπόν, ανενεργή την προπαγάνδα.

Επίσης, θέλω να σας ενημερώσω για το εξής και το κάνω με όλη την ειλικρίνεια και την πίστη ότι είστε ένας ικανός τεχνοκράτης ο οποίος έχει υποτάξει την τεχνοκρατική του επάρκεια στην εξυπηρέτηση μιας πολιτικής η οποία είναι καταστροφική για τη χώρα.

Τέμπη: Είμαστε σε καινούργια φάση, κύριε Πετραλιά. Η τελευταία απόπειρα δημιουργίας σύγχυσης «πήγε κουβά». Τελεία και παύλα! Και επειδή ο κ. Μητσοτάκης είπε ότι θα γίνει αντεπίθεση αλήθειας, σας ενημερώνουμε ότι αυτό που είδαμε δεν ήταν αντεπίθεση αλήθειας. Ήταν η αντεπίθεση της ομάδας αλήθειας που «πήγε κουβά». Αυτό έγινε! Κάποιος από τα ελληνικά hoaxes που πέρυσι μας έλεγαν ότι δεν υπήρχε μπάζωμα, πήρε τηλέφωνο κάποιον αρμόδιο, μισοαρμόδιο, αναρμόδιο για να τον ρωτήσει εάν τράβηξαν οι ίδιοι τα δεδομένα και έκαναν την έρευνα και απάντησε ότι χρησιμοποίησαν τα δεδομένα της έρευνας και βγήκε στα κανάλια να μας πει ότι αλλάζουν τα δεδομένα και αυτά που ήξεραν. Για δύο μέρες έγινε ο θόρυβος στο διαδίκτυο, γύρισε γύρω από τον εαυτό του και άφησε το πόρισμα ως έχει. Και σήμερα παραιτείται ο κύριος. Εσείς τον πιέσατε να παραιτηθεί; Η Κυβέρνηση; Ποιος πιέζει, λοιπόν, τον κ. Παπαδημητρίου;

**ΠΑΥΛΟΣ ΠΟΛΑΚΗΣ:** Ο Μαρινάκης!

**ΝΙΚΟΛΑΟΣ ΠΑΠΠΑΣ:** Ποιος πιέζει τον κ. Παπαδημητρίου; Αυτά πρέπει να μας πει, όπως φαντάζομαι και κ. Αδειλίνη που είναι πανέτοιμη να ασκήσει διώξεις σε όσους λένε ότι δεν είναι δυνατόν, ρε παιδιά, σε μισό δευτερόλεπτο να έχεις την πύρινη μπάλα των ογδόντα μέτρων με έλαια σιλικόνης. Θα ασκήσει διώξεις! Από κάποιον πρέπει να ζητήσει συγγνώμη και να εξηγήσει τη στάση της ή αν θέλει, να ασκήσει διώξεις σε όσους εδώ μέσα μιλάμε για ευθύνες και εγείρουμε ερωτηματικά γύρω από ένα γεγονός το οποίο αποδεδειγμένα προκάλεσε τον θάνατο ανθρώπων.

Σας ενημερώνω, λοιπόν, κύριε Πετραλιά, ότι ο κ. Παπαδημητρίου έχει παραιτηθεί. Δεν είναι επικεφαλής της ανεξάρτητης αρχής. Δικό σας εκλεκτός είναι! Δεν έχει θητεία που πρέπει να ολοκληρωθεί! Ελπίζω τώρα απερίσπαστος να διαθέσει εαυτόν στην ελληνική δικαιοσύνη ή η ελληνική δικαστική εξουσία, την οποία εσείς διορίσατε, να ασχοληθεί και με τα πεπραγμένα του, για να καταλάβουμε πότε έλεγε ψέματα στον ελληνικό λαό και πότε όχι. Όμως, μη σηκώνετε το δάχτυλο στην Αντιπολίτευση για το ότι τάχα μου εμείς εγείρουμε σενάρια. Ο κ. Μητσοτάκης έλεγε ότι δεν υπάρχει τίποτα εύφλεκτο και μετά το γύρισε, ο κ. Μητσοτάκης έλεγε ότι το μπάζωμα έγινε για καλό σκοπό. Εμείς εγείρουμε σενάρια; Αυτό που κάνουμε εμείς είναι να θέτουμε ερωτήματα, όπως και οι συγγενείς των θυμάτων. Αυτή η υπόθεση δεν έχει κλείσει, όπως και το μπάζωμα της υπόθεσης Τριαντόπουλου. Αυτό είναι κάτι που θα πρέπει να το έχετε υπ’ όψιν σας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Κύριε Γερουλάνο, θέλετε τώρα τον λόγο ή αργότερα;

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, είχαμε πει να μιλούν πρώτα δύο Βουλευτές και μετά εμείς.

**ΠΡΟΕΔΡΕΥΩΝ (Ιωάννης Πλακιωτάκης):** Επιτρέψτε μου να δώσω τον λόγο στον κ. Σταμενίτη…

**ΠΑΥΛΟΣ ΓΕΡΟΥΛΑΝΟΣ:** Ε, όχι, κύριε Πρόεδρε!

**ΠΡΟΕΔΡΕΥΩΝ (Ιωάννης Πλακιωτάκης):** Ωραία, κύριοι συνάδελφοι.

Τον λόγο έχει τότε ο κ. Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, αποτελεί κοινή παραδοχή ότι διανύουμε μια περίοδο παγκόσμιας οικονομικής αστάθειας. Σε ένα σκηνικό που συνεχώς μεταβάλλεται είναι γεγονός ότι η χώρα μας βαδίζει σταθερά, βαδίζει προσηλωμένα στους δημοσιονομικούς στόχους, έτσι όπως αυτοί καθορίστηκαν στις προγραμματικές μας δηλώσεις όχι μόνο του 2023, αλλά του 2019 μη παραβλέποντας πάντα να κρατάμε την πατρίδα όρθια, αφού κληθήκαμε να διαχειριστούμε αλλεπάλληλες κρίσεις.

Πιο συγκεκριμένα, το δημόσιο χρέος είναι μειωμένο και η ανεργία είναι στο χαμηλότερο επίπεδο των τελευταίων ετών και μάλιστα των τελευταίων δεκαπέντε ετών. Ο ρυθμός ανάπτυξης της χώρας μας είναι μεγαλύτερος από τον μέσο όρο της Ευρωπαϊκής Ένωσης. Η φορολογική μας πολιτική συνδυάζει μείωση φόρων, αλλά και αύξηση δημόσιων εσόδων. Οι απολαβές των Ελλήνων πολιτών είναι αυξημένες, ενώ η οικονομία μας έπαψε να είναι βραδυκίνητη και είναι φιλική σε νέες επενδύσεις. Η έκθεση που δημοσίευσε εξάλλου χθες το Διεθνές Νομισματικό Ταμείο επιβεβαιώνει τη θετική δυναμική της ελληνικής οικονομίας και αναδεικνύει ότι η χώρα μας είναι παράγοντας σταθερότητας τονίζοντας τη διαρκή πρόοδο με βασικό μοχλό ανάπτυξης τις επενδύσεις, την παραγωγικότητα και το πραγματικό ακαθάριστο εθνικό προϊόν να διατηρεί ανοδική πορεία.

Επιβάλλεται, λοιπόν, να συνεχίσουμε όλη αυτή την προσπάθεια για ανταγωνιστική εθνική οικονομία με έμφαση στις επενδύσεις για εξωστρέφεια, για επενδύσεις σε νέες αγορές, προκειμένου να μπορέσουμε να αντιμετωπίσουμε με τον καλύτερο δυνατό τρόπο όλα αυτά τα γεγονότα του παγκόσμιου οικονομικού πολέμου που διαδραματίζεται γύρω μας.

Εξάλλου, όλα αυτά τα χρόνια η συνετή οικονομική πολιτική μας πέτυχε τη δημοσιονομική σταθερότητα, προασπίζοντας έτσι και τα εθνικά μας συμφέροντα και διασφαλίζοντας την ευημερία της κοινωνίας.

Προς αυτήν την κατεύθυνση, λοιπόν, και το παρόν νομοσχέδιο περιλαμβάνει μέτρα για την προστασία της Κεφαλαιαγοράς, την προστασία των πολιτών, την ενίσχυση της κοινωνικής συνοχής και την οικονομική σταθερότητα. Πιο συγκεκριμένα, διευρύνουμε τα άτομα που εντάσσονται στον Εξωδικαστικό Μηχανισμό Ρύθμισης Οφειλών, διευρύνοντας τα εισοδηματικά κριτήρια και δωδεκαπλασιάζοντας εν τοις πράγμασι τους οφειλέτες που μπορούν να ενταχθούν ως επιλέξιμοι οφειλέτες από το 7% στο 85% των αιτούντων. Άρα, με τη διεύρυνση των εισοδηματικών κριτηρίων, τώρα περισσότεροι συμπολίτες μας θα ευνοηθούν και θα μπορέσουν να ρυθμίσουν τις οφειλές τους. Η μείωση των μη εξυπηρετούμενων δανείων ενδυναμώνει και το τραπεζικό σύστημα, παρά το γεγονός ότι τα δάνεια αυτά δεν ανήκουν πλέον στις τράπεζες, γιατί βγάζει από το «κόκκινο» μια σειρά από δανειολήπτες οι οποίοι μπορούν να δανειοδοτηθούν ξανά και έτσι να ξαναμπούν στο οικονομικό παιχνίδι.

Η Κυβέρνησή μας από το 2019 έως το 2024 κατάφερε μέσω του προγράμματος «ΗΡΑΚΛΗΣ» να μειώσει σημαντικά το ποσοστό των κόκκινων δανείων από το 40,6% το 2019 στο 4,6% το τρίτο τρίμηνο του 2024, ποσοστό που είναι χαμηλότερο ακόμη και από αυτό προ κρίσης.

**ΠΑΥΛΟΣ ΠΟΛΑΚΗΣ:** Ποιοι τα πήραν τα δάνεια αυτά;

**ΓΕΩΡΓΙΟΣ ΚΩΤΣΟΣ:** Οι δανειολήπτες γίνονται ξανά δημιουργικοί πολίτες, διότι παύει να υπάρχει μια κατηγορία πολιτών που βίωναν τον οικονομικό αποκλεισμό λόγω της αδυναμίας τους να ενταχθούν στις ρυθμίσεις των δανείων τους. Οι συμπολίτες μας αποκτούν μια δεύτερη ευκαιρία να ξαναδημιουργήσουν, να ξαναπροσπαθήσουν, κάνοντας έτσι έναν κύκλο οικονομικής δραστηριότητας με θετικό αποτέλεσμα για προσωπικό, οικογενειακό, αλλά και το οικονομικό μέλλον της πατρίδας μας. Αυτό, εξάλλου, δεν είναι κοινωνική δικαιοσύνη;

Πολύ σημαντική είναι και η διάταξη που αναστέλλει τη δίωξη για όσο χρόνο διαρκεί η ρύθμιση σε οφειλέτη που έχει ρυθμίσει τις οφειλές του και είναι συνεπής στην εξόφληση των δόσεών του. Εάν κάποιος σταματήσει να είναι συνεπής, αρχίζει η αντίστροφη πορεία. Είναι μια ρύθμιση που δεν κοστίζει στο κράτος, αλλά διευκολύνει τους συμπολίτες μας. Ρυθμίζεται το ζήτημα του συμψηφισμού της προσωπικής διαφοράς για σαράντα χιλιάδες δημοσίους υπαλλήλους, με αποτέλεσμα στο μέλλον να βλέπουν αυξήσεις στους μισθούς τους.

Ενισχύουμε την Κεφαλαιαγορά, αφού το ελληνικό χρηματιστήριο οδεύει προς ένταξή του στις σημαντικές κεφαλαιαγορές του κόσμου, με φορολογικά και άλλα κίνητρα για την ενίσχυση της ουσιαστικής λειτουργίας, αλλά και της αξιοπιστίας του, με ενθάρρυνση της ζήτησης και εισαγωγή εταιρειών σε αυτό.

Η παραίτηση του Ελληνικού Δημοσίου από οποιαδήποτε ένδικα μέσα για τις αποζημιώσεις των συγγενών στο Μάτι και στη Μάνδρα, δύο τραγικών γεγονότων που σημάδεψαν τη χώρα μας, είναι ακόμα ένα δείγμα κοινωνικής ευαισθησίας της Κυβέρνησής μας. Είναι μια δέσμευση που υλοποιείται μόλις μία εβδομάδα μετά την εξαγγελία της ως ελάχιστη υποχρέωση απέναντι σε αυτές τις οικογένειες, χωρίς καμία διάθεση θριαμβολογίας.

Προβλέπεται η παράταση της απαλλαγής από τον ΕΝΦΙΑ για το 2025 για μία σειρά από περιοχές που επλήγησαν από σεισμούς, πλημμύρες ή έχουν κηρυχθεί σε αναγκαστική απαλλοτρίωση.

Είναι ένα ζήτημα που αφορά και την πατρίδα μου, την Καρδίτσα. Κι εδώ θα ήθελα να παρακαλέσω τον Υπουργό, μιας και σε προηγούμενη συνεδρίαση δώσαμε τη δυνατότητα παράτασης της καταβολής των οφειλών προς το Δημόσιο αλλά και προς τα ασφαλιστικά ταμεία έως 31 Ιουλίου του 2025, να εξετάσουμε και το ενδεχόμενο να ισχύσουν οι εβδομήντα δύο δόσεις γι’ αυτούς τους συμπολίτες μας δεδομένου ότι θα έχουμε μια συσσώρευση όλων αυτών των δόσεων προς το τέλος του έτους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, πρόκειται για ένα νομοσχέδιο που συμβάλλει καθοριστικά στη στήριξη των πιο ευάλωτων νοικοκυριών και κυρίως στηρίζει τη μεσαία τάξη και την κοινωνία συνολικά. Το τρίπτυχο «οικονομική ανάπτυξη, με κοινωνική δικαιοσύνη και αλληλεγγύη» για κάθε οικογένεια είναι οδηγός των αποφάσεων, της στρατηγικής και του σχεδιασμού μας για την οικονομία, γιατί η εξυγίανση της οικονομίας απαιτεί και υπομονή και σκληρή δουλειά, αλλά και πολιτική τόλμη.

Η εντολή των συμπολιτών μας ήταν και εξακολουθεί να είναι ξεκάθαρη: Να υλοποιήσουμε το πρόγραμμά μας, ώστε να θέσουμε τη χώρα σε τροχιά ανάπτυξης και προόδου. Αυτό ακριβώς θα κάνουμε νομοθετώντας προς όφελος των πολιτών με ανοικτό πνεύμα, ώστε να σπεύσουμε πιο γρήγορα και να παραμείνουμε η πιο αξιόπιστη, σοβαρή και αποτελεσματική δύναμη για τη διακυβέρνηση της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κωτσό.

Τον λόγο έχει η κ. Μιλένα Αποστολάκη από το ΠΑΣΟΚ.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Η Κυβέρνηση της επιτελικής αποτυχίας πέφτει διαρκώς στον τοίχο της αναξιοπιστίας και της συγκάλυψης που η ίδια οικοδόμησε. Και όταν αναφέρομαι στην Κυβέρνηση, ασφαλώς μιλάω για τον Πρωθυπουργό που είναι δέσμιος της αντίληψης ότι το κράτος και οι υπηρεσίες υπάρχουν για να υπηρετούν τον ίδιο, τον στενό του κύκλο και τις στοχεύσεις τους. Το πρόβλημα είναι ότι το τίμημα γι’ αυτά δεν καλείται να το πληρώσει ο ίδιος. Το τίμημα το πληρώνει καθημερινά όλη η χώρα.

Και είναι σήμερα ξανά υπόλογος προσωπικά ο Πρωθυπουργός για έναν απολύτως ανεπαρκή εκ του αποτελέσματος κυβερνητικό αξιωματούχο, που σε μια κρίσιμη στιγμή μεσούσης μιας εθνικής τραγωδίας επέλεξε ο ίδιος προσωπικά, με κριτήριο την προσωπική οικογενειακή του σχέση, αρνούμενος να συστήσει μια ανεξάρτητη αρχή, όπως η ευρωπαϊκή Οδηγία συνιστούσε.

Κατά συνέπεια, ο κ. Παπαδημητρίου, το «Ευαγγέλιο της εθνικής μας αυτογνωσίας» του κ. Σκέρτσου, η «αντεπίθεση της αλήθειας», δηλαδή η αντεπίθεση φερέφωνων με στόχο να χειραγωγήσουν την κοινή γνώμη, θα ήταν για γέλια αν δεν υπήρχαν πενήντα επτά νεκροί και οι οικογένειές τους.

Έχουμε χρέος, κυρίες και κύριοι συνάδελφοι, να αγωνιστούμε για την αλήθεια και τη δικαιοσύνη που είναι το πάνδημο αίτημα της κοινωνίας, αλλά κυρίως για να επαναφέρουμε την εμπιστοσύνη στους θεσμούς απέναντι στις μεθοδεύσεις της Πλειοψηφίας, οι οποίες συνεχίζονται.

Συζητάμε σήμερα ένα νομοσχέδιο με εκατοντάδες άρθρα, μια ρουτίνα πλέον της κυβερνητικής νομοθετικής λειτουργίας, που ασφαλώς αποτελεί πρότυπο κακής νομοθέτησης.

Κατά συνέπεια, στον πολύ περιορισμένο χρόνο θα μιλήσω αναγκαστικά μόνο για τις διατάξεις που αφορούν τον εξωδικαστικό μηχανισμό. Πρόκειται για διατάξεις που διαφημίστηκαν από τον ίδιο τον Πρωθυπουργό, επιχειρώντας με μισές αλήθειες και ολόκληρα ψέματα να παραπλανήσει εκατομμύρια συμπολίτες μας εγκλωβισμένους στη μέγγενη ενός δυσθεώρητου ιδιωτικού χρέους, για το οποίο από το 2019 η Κυβέρνηση Μητσοτάκη επιλέγει συστηματικά είτε την αποχή από ρυθμιστικές παρεμβάσεις, είτε αναποτελεσματικές παρεμβάσεις.

Τις παρεμβάσεις που συζητάμε σήμερα η Κυβέρνηση τις έχει προαναγγείλει εδώ και δύο μήνες με τον προηγούμενο Υπουργό. Του είχαμε πει ότι είναι αναποτελεσματικές και ανεπαρκείς. Επιλέγει να τις φέρει σήμερα προς ψήφιση σε αυτό το νομοσχέδιο, σε μια δύσκολη συγκυρία, για να αλλάξει την ατζέντα, παρουσιάζοντας ως δήθεν ανακουφιστικά τα μέτρα για τους οφειλέτες. Και είναι εντυπωσιακό ότι εμπλέκεται ο ίδιος ο Πρωθυπουργός με την προ ημερών ανάρτησή του στα μέσα κοινωνικής δικτύωσης. Τι μας είπε ο Πρωθυπουργός; Μας είπε ότι με το κλείσιμο του πρώτου τριμήνου το 2025, το σύνολο των επιτυχών ρυθμίσεων διαμορφώθηκε σε τριάντα τρεις χιλιάδες τετρακόσιες τριάντα δύο ρυθμίσεις με σύνολο οφειλών 10,9 δισεκατομμύρια. Παρέλειψε, όμως, να μας πει ότι το σύνολο των αιτήσεων που είχαν υποβληθεί ήταν διακόσιες πενήντα χιλιάδες αιτήσεις και ότι το σύνολο του ιδιωτικού χρέους ξεπερνά τα 240 δισεκατομμύρια. Άρα, αντιλαμβάνεστε για ποια σταγόνα στον ωκεανό μιλάμε, για ποια κοροϊδία μιλάμε!

Επίσης, από αυτές τις 33.000 ρυθμίσεις, τα 2/3 αφορούν συμβάσεις οφειλετών με το δημόσιο και τα ασφαλιστικά ταμεία. Η συμβολή δηλαδή του εξωδικαστικού μηχανισμού στην αντιμετώπιση του μεγάλου κοινωνικού προβλήματος των κόκκινων δανείων είναι απειροελάχιστη.

Ξέχασε επίσης ο Πρωθυπουργός να αναφέρει ότι η μείωση των κόκκινων δανείων συνδέεται κυρίως με πλειστηριασμούς και ρευστοποιήσεις της περιουσίας. Δηλαδή οι άνθρωποι χάνουν τα σπίτια τους. Επίσης συνδέεται με ρυθμίσεις που προκύπτουν και από άτυπες διαπραγματεύσεις οφειλετών με τα funds, δηλαδή εκτός εξωδικαστικού.

Αυτές, κυρίες και κύριοι συνάδελφοι, δεν είναι λεπτομέρειες. Είναι κρίσιμα στοιχεία που ανατρέπουν το πλαστό κυβερνητικό αφήγημα. Με τις αλλαγές που επιχειρούνται μπαίνει για πρώτη φορά «κόφτης» για την επίτευξη υποχρεωτικής συμφωνίας ως προς το ύψος των οφειλών, που δεν πρέπει να ξεπερνούν τις 300 χιλιάδες. Όμως προσέξτε, όπως ξέρετε, με τους τόκους υπερημερίας πολλές φορές η συνολική οφειλή φτάνει να τριπλασιάσει το αρχικό κεφάλαιο και άρα η πρακτική σημασία αυτής της διεύρυνσης περιορίζεται σε ελάχιστους οφειλέτες. Μάλιστα η Κυβέρνηση επιλέγει το κριτήριο αυτό να μην ισχύει για τους ευάλωτους.

Επομένως είναι αντιφατικό και υποκριτικό να ισχυρίζεται ότι διπλασιάζει τα όρια των ευάλωτων. Το πρακτικό αντίκρισμα της διεύρυνσης ψαλιδίζεται ουσιωδώς. Πρόκειται για μια ρύθμιση κοροϊδίας των πιο αδύναμων, των πιο ευάλωτων, για τους οποίους φροντίσατε να μην ελαφρυνθούν, να είναι εκτεθειμένοι στην ασυδοσία και την ανεξέλεγκτη λειτουργία funds και servicers, η κερδοφορία των οποίων είναι υπερπολλαπλάσια των funds και των servicers στην Ευρωπαϊκή Ένωση.

Η Κυβέρνηση διαφημίζει επίσης τη δήθεν υποχρέωση των εταιρειών να προσφέρουν τρεις μήνες πριν τον πλειστηριασμό πρόταση ρύθμισης προς τους οφειλέτες. Αποκρύπτει όμως ότι δεν τους θέτει καμία προϋπόθεση για το περιεχόμενο αυτής της ρύθμισης. Η δε προθεσμία μετά για τον οφειλέτη που λειτουργεί με το πιστόλι στον κρόταφο είναι μόλις σαράντα πέντε ημέρες για να κάνει ανακοπή στην κατάσχεση.

Τι θα μπορούσε να κάνει; Θα έπρεπε να προβλέπεται ότι οι προτάσεις θα πρέπει να ανταποκρίνονται κατ’ ελάχιστον στις αρχές του Κώδικα Δεοντολογίας της Τράπεζας της Ελλάδας και να προβλέπει το ίδιο άρθρο μια εύλογη σε διάρκεια περίοδο ρύθμισης της απαίτησης. Γιατί δεν το κάνει; Γιατί υπερασπίζεται τους λίγους, γιατί νομοθετεί γι’ αυτούς, γιατί η διεύρυνση των ανισοτήτων μέσα από την περιθωριοποίηση των μεσαίων και χαμηλών στρωμάτων είναι οριζόντιο δόγμα της πολιτικής Μητσοτάκη.

Δεν είναι τυχαίο ότι στις δημόσιες τοποθετήσεις της Κυβέρνησης λαμβάνεται ως μέσο σύγκρισης ο εξωδικαστικός μηχανισμός που θεσμοθετήθηκε το 2017 επί ΣΥΡΙΖΑ. Επιλέγουν να συγκριθούν με τον χαμηλό παρονομαστή και όχι με τον ν.3869/2010 για την προστασία της πρώτης κατοικίας που μάλιστα ψηφίστηκε στα πολύ δύσκολα χρόνια. Δεν συγκρίνεστε με τη νομοθετική παρακαταθήκη του ΠΑΣΟΚ, γιατί ξέρετε ότι στη ζυγαριά θα είστε ελλιποβαρείς.

Το ΠΑΣΟΚ συνεχίζει να αγωνίζεται για το πρόβλημα το οποίο η Κυβέρνηση γιγαντώνει και κρύβει κάτω από το χαλί, το πρόβλημα των funds και των servicers. Συνεχίζει να καταθέτει ολοκληρωμένες προτάσεις, με ρεαλισμό και σύνεση. Η εκπόνηση ενός ολοκληρωμένου σχεδίου προστασίας της πρώτης κατοικίας αποτελεί για μας ένα ζήτημα ταυτοτικό και συμπυκνώνει τον τρόπο που αντιλαμβανόμαστε την αντιμετώπιση του ιδιωτικού χρέους, δηλαδή τον οφειλόμενο ρυθμιστικό ρόλο της πολιτείας, την ανάσχεση της κερδοσκοπίας των πιστωτών, τη διαφύλαξη των προϋποθέσεων της κοινωνικής συνοχής. Τίποτα από όλα αυτά δεν διασφαλίζεται.

Και όχι μόνο αυτό. Έρχεστε να εισάγετε αυτό το μοντέλο καταχρηστικής και ανεξέλεγκτης λειτουργίας των funds και των servicers και στην είσπραξη των οφειλόμενων ασφαλιστικών εισφορών. Με αυτήν τη ρύθμιση μεταφέρετε δέσμια και αποκλειστική αρμοδιότητα του πυρήνα της κρατικής λειτουργίας και στρέφεστε ευθέως εναντίον της προστασίας των προσωπικών δεδομένων των ασφαλισμένων, αντί να φέρετε εκατόν είκοσι δόσεις, δίνοντας ρεαλιστική διέξοδο σε εκατομμύρια επαγγελματίες προς όφελος και της οικονομίας και της συνοχής της κοινωνίας.

Η Κυβέρνηση δεν γνωρίζει τον τρόπο λειτουργίας των ασφαλιστικών εταιρειών και τον τρόπο με τον οποίο οχλούν τους οφειλέτες;

Δεν γνωρίζει ότι πολλές καθυστερήσεις στις ασφαλιστικές οφειλές οφείλονται στη νέα αύξησή τους;

Τα ερωτήματα είναι ρητορικά. Η Κυβέρνηση τα γνωρίζει όλα, αλλά παρ’ όλα αυτά επιλέγει τη διατήρηση της πολιτικής που διογκώνει αντί να αντιμετωπίζει το πρόβλημα. Δεν περιμένουμε, λοιπόν, απαντήσεις. Ούτε και οι οφειλέτες περιμένουν απαντήσεις γιατί γνωρίζουν ότι έχουν απέναντί τους μια Κυβέρνηση που έχει επιλέξει πλευρά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αποστολάκη.

Τον λόγο έχει ο Κοινοβουλευτικός Εκπρόσωπος του ΠΑΣΟΚ, ο κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για όσους δεν το έχουμε ακόμα καταλάβει, βρισκόμαστε σε πόλεμο. Γνωρίζετε ότι δεν μου αρέσει να υπερβάλλω. Γι’ αυτό σας παρακαλώ ακούστε.

Ο πόλεμος αυτός δεν είναι ακόμα συμβατικός. Δεν έχει ακόμα ακουμπήσει τα δικά μας σύνορα. Όλοι όμως οι συμβατικοί πόλεμοι ξεκινούν μη συμβατικά. Είτε φτάσουμε εκεί είτε όχι, το κόστος για την κοινωνία μας θα είναι αδιανόητο. Ή τώρα θα ξυπνήσουμε ή θα χάσουμε.

Οι δασμοί, οι κυβερνοεπιθέσεις, οι ιδιωτικές και δημόσιες χρηματοδοτήσεις ακραίων πολιτικών φορέων και φωνών δεν είναι αιτίες πολέμου, είναι συμπτώματα ενός πολέμου που έχει ήδη ξεκινήσει. Αιτία είναι και πάλι η οικονομία. Από τη μία μεριά, στο ένα μέτωπο έχουμε τον καπιταλισμό με κανόνες, κανόνες για τις εργασιακές σχέσεις, για το περιβάλλον, για την προστασία του καταναλωτή, κατά των μονοπωλίων και κατά των κρατικών ενισχύσεων συγκεκριμένων επιχειρήσεων και επιχειρηματιών. Από την άλλη έχουμε τον καπιταλισμό χωρίς κανόνες, ένα οικονομικό σύστημα που βασίζεται σε ολιγάρχες και κρατικά μονοπώλια που δεν δίνει δεκάρα για το περιβάλλον, για την προστασία του καταναλωτή, που δεν δίνει δεκάρα για τα εργασιακά δικαιώματα. Και σήμερα αυτοί κερδίζουν. Το είπε εκπρόσωπος μεγάλων ελληνικών επιχειρηματιών: «Κάποτε πουλούσα στην Αίγυπτο. Τώρα η Κίνα αγοράζει την Αίγυπτο και με πετάει έξω».

Μην έχετε αυταπάτες. Εμείς, ο λεγόμενος δυτικός κόσμος, φτιάξαμε και τα δύο μέτωπα. Οι δικές μας επιχειρήσεις έχτισαν τον καπιταλισμό χωρίς κανόνες αναζητώντας εύκολες αγορές και εύκολα κέρδη. Μέχρι που ξύπνησαν αυτοί τους οποίους εκμεταλλεύονταν: Κίνα, Ρωσία, Τουρκία, Σαουδική Αραβία, Ινδονησία, Κορέα. Γελούσε η Δύση όταν η Ρωσία έμοιαζε ένας τεράστιος οίκος ανοχής, γελούσε όταν στη Σαουδική Αραβία σκότωναν τους αντιπάλους τους. Κανένας δεν μιλούσε. Κανένας δεν ήθελε κανόνες.

Σήμερα όμως έχει κοπεί το γέλιο. Σήμερα οι περισσότερες από αυτές τις χώρες ή βρίσκονται σε εμπόλεμες καταστάσεις ή ετοιμάζονται για πόλεμο. Οι περισσότερες είναι στη γειτονιά μας. Δίπλα μας έχει ανοίξει ένα μεγάλο ρήγμα: Ρωσία, Ουκρανία, Τουρκία, Συρία, Ισραήλ, Παλαιστίνη, Σαουδική Αραβία, Υεμένη. Πόσο πιστεύετε ότι θα πάρει μέχρι τα δικά μας σύνορα να μπουν στο ραντάρ εχθρών; Θυμίζω ότι ο πιο πιθανός εχθρός έχει ήδη καταπατήσει σύνορο της Ενωμένης Ευρώπης στην Κύπρο και μόλις η Ευρώπη του ζήτησε να κάτσει στο τραπέζι της δικής μας άμυνας. Με τι όρους;

Ο πόλεμος δεν ξεκίνησε τώρα και δεν ξεκίνησε απέξω. Θυμάστε τις φωνές που έλεγαν: «Πρέπει να κάνετε πίσω στις εργασιακές σχέσεις. Πρέπει να μεγαλώσετε για να γίνετε ανταγωνιστικοί. Κλείστε τις μικρομεσαίες επιχειρήσεις. Αφήστε ανέλεγκτες τις αγορές. Θα σας κάνει καλό αυτό». Ήταν φωνές στο εσωτερικό μας, κάποιος με Νόμπελ Οικονομικών. Για όποιον ξέρει στοιχειώδη οικονομικά, αυτές είναι πολιτικές που οδηγούν στο «ή αλλάξτε ή πληρώστε», στο «ή θα γίνετε σαν και εκείνους ή θα χαθείτε». Για την ώρα και αλλάζουμε προς το χειρότερο και πληρώνουμε. Και γινόμαστε σαν κι αυτούς και χανόμαστε. Και κάνουμε εκπτώσεις σε εργασιακά δικαιώματα και πληρώνουμε το κόστος της ακρίβειας. Και κλείνουμε τα εργοστάσια που παράγουν ενέργεια και πουλάμε τον λιγνίτη στις γειτονικές χώρες που μολύνει τον ίδιο ακριβώς αέρα που εμείς αναπνέουμε.

Και χάνουμε τα ανταγωνιστικά μας πλεονεκτήματα και αγοράζουμε τα προϊόντα που παράγονται από μονοπώλια. Ούτε καν τελικά τα αγροτικά προϊόντα από τους παραγωγούς δεν προστατεύουμε στη γειτονιά μας, ούτε καν τα προστατεύουμε από παράνομες ελληνοποιήσεις.

Η αλήθεια είναι ότι μόνοι μας θα «βγάλουμε τα ματάκια μας». Επιμέναμε σε οικονομικά συστήματα όταν αυτά είχαν παρέλθει. Όταν μας οδηγούσαν, μεταξύ άλλων ο κ. Μητσοτάκης και κ. Πισσαρίδης, στα σημερινά αδιέξοδα. Το έκαναν διότι ήταν προσκολλημένοι σε ένα οικονομικό μοντέλο που σέβονταν μόνο η Ευρώπη και η Αμερική. Δεν καταλάβαιναν ότι οι δικές μας επιχειρήσεις, ήδη, «έπαιζαν μπάλα» στην ανηφόρα και αντί να «ισιώσουν το γήπεδο», μας έλεγαν «να παίζουμε πιο γρήγορα». Αυτήν την πολιτική υπηρετείτε σήμερα, μέχρι να γονατίσουμε. Βρήκαν «στρατηγούς», για την οικονομία, που μας έλεγαν ότι «πολεμάτε με σφεντόνες, όταν οι άλλοι όλοι είχαν περίστροφο».

Ο μεγαλύτερος μας σύμμαχος -υποτίθεται- οι Ηνωμένες Πολιτείες της Αμερικής, μόλις άλλαξε στρατόπεδο. Η απορία στα μάτια του κ. Μητσοτάκη είναι ακόμα έκδηλη: «Μα, γιατί μας βάζουν δασμούς στη φέτα; Η Αμερική δεν παράγει φέτα». Βλέπει να μας πυροβολούν και αυτός «κρατάει, ακόμα, σφεντόνα».

Πού ζείτε; Πού ζείτε; Δεν έχετε καταλάβει ότι σήμερα θα έπρεπε να ετοιμάζεστε και να θωρακίζεστε για ένα νέο κύμα δραστικών ανατιμήσεων στα πάντα μαζί με την αισχροκέρδεια που έρχεται μαζί τους. Τίποτα δεν μάθατε; Επιτέλους, τι ζητάτε; Να χρηματοδοτήσει ο Έλληνας την ανταγωνιστικότητα των ελληνικών επιχειρήσεων μόνος του; Με τί; Με 880 ευρώ το μήνα; Δεν βγαίνει. Δεν το βλέπετε;

Ακόμα κι όταν μιλούσα εγώ για κοινωνικούς δασμούς, δηλαδή φόρους στα προϊόντα που δεν παράγουν με τους ίδιους όρους με εμάς, ακόμη και στο ΠΑΣΟΚ με κοιτούσαν περίεργα. Τότε, που ακόμα είχαμε το πάνω χέρι της δικής μας κατανάλωσης, πριν τον Τραμπ, κύριε Βελόπουλε, που τον αναφέρατε πριν, σήμερα συζητάμε για δασμούς που θα καταστρέψουν την οικονομία όπως την ξέρουμε.

Μιλούσαμε για τη σημασία να χτίσουμε μια πατριωτική οικονομία. Μιλούσα –και μιλούσαμε- για οικονομία που επενδύει στα συγκριτικά πλεονεκτήματα της πατρίδας μας, που απελευθερώνει παραγωγικές δυνάμεις αντί να τις κρατάει σε ομηρία και που χρησιμοποιεί μαζί πέντε εργαλεία, για να αλλάξουμε επιτέλους το παραγωγικό μοντέλο: πλουτοπαραγωγικές πηγές, δημόσια περιουσία, χρήματα από το εξωτερικό, το φορολογικό μας σύστημα, το τραπεζικό μας σύστημα, μαζί για να χτίσουμε, επιτέλους, μια ανθεκτική οικονομία.

Η Κυβέρνηση επέμεινε στις δικές της πολιτικές. Να αγνοεί τις πλουτοπαραγωγικές πηγές που μένουν ακόμα αναξιοποίητες. Να ξεπουλάει ή να αδρανοποιεί δημόσια περιουσία, σε ένα ταμείο που δεν ξέρει καν τι έχει. Να διοχετεύει τα χρήματα από το εξωτερικό, σε λίγους. Να φορολογεί το επάγγελμα και όχι το εισόδημα και να υπερασπίζεται ένα βαθύτατα «άρρωστο» τραπεζικό σύστημα το οποίο δεν έχει καμία σχέση με την ανταγωνιστικότητα. Πώς; Με το να το πληρώνουν οι ελληνικές επιχειρήσεις.

Έτσι, κρατάει σε ομηρία τις πραγματικά παραγωγικές δυνάμεις της πατρίδας μας, εγκλωβισμένες σε «κόκκινα» δάνεια, εγκλωβισμένες σε οφειλές προς το δημόσιο, εγκλωβισμένες σε χαμηλή παραγωγικότητα, όταν η Ευρώπη μας «πετούσε» λεφτά για να αλλάξουμε παραγωγικό μοντέλο, με επενδύσεις στην καινοτομία και στη στήριξη περιφερειακών οικονομιών. Το είπε ο εισηγητής μας: «Υιοθετήστε, επιτέλους, τις προτάσεις του ΠΑΣΟΚ».

Είχα πει, πριν από ενάμιση χρόνο, όταν πάλι συζητάγαμε για τα «κόκκινα» δάνεια, ότι δεν είναι λύση το νομοσχέδιο της Κυβέρνησης. Εδώ ήσασταν, κύριε Πετραλιά. Μπορεί να μην το θυμάται ο κ. Πιερρακάκης. Αλλάξαμε τον κ. Χατζηδάκη αλλά εσείς το θυμόσαστε. Σε λίγους μήνες, πάλι, θα συζητάμε ακριβώς τα ίδια θέματα. Και τι κάνουμε, σήμερα; Συζητάμε, ακριβώς, τα ίδια θέματα. Σας φέραμε προτάσεις του ΠΑΣΟΚ για το ιδιωτικό χρέος, για τα «κόκκινα δάνεια». Και τι δεν μας είπατε, τότε; Μας είπατε «λαϊκιστές». Είπατε ότι «δεν θέλουμε επενδύσεις». Είπατε ότι «θέλουμε να διώξουμε τους επενδυτές». Λόγια του κ. Χατζηδάκη σε εμένα. Σας είχαμε εξηγήσει: Οι δυνατοί δανειολήπτες κάνουν δυνατές τις τράπεζες, όχι οι δυνατές τράπεζες τους δυνατούς δανειολήπτες. Και αποδειχθήκατε λάθος.

Σήμερα, φέρνετε ένα νομοσχέδιο με κάποιες από τις θέσεις, για τις οποίες τότε μας είπατε «λαϊκιστές». Λίγα και αργά και ο κόσμος σε απόγνωση. Αναρωτιέστε γιατί απεργεί, γιατί κατεβαίνει στον δρόμο; Διότι βλέπει να δίνετε τα λεφτά στους λίγους και ψίχουλα στους πολλούς. Διότι βλέπει να δίνετε λεφτά ανάλογα με το βάρος του Υπουργού και πόσο τον χρειάζεται ο κ. Μητσοτάκης και όχι με τις ανάγκες της κοινωνίας. Βλέπει να αρνείστε πεισματικά να εμπιστευτείτε κοινωνικούς εταίρους και συλλογικές συμβάσεις. Δεν έχετε καμία αίσθηση δικαιοσύνης σε ό,τι αφορά την οικονομία.

Ε, δεν πάει έτσι! Και αυτό σας το λέει ο ελληνικός λαός. Πότε θα καταλάβετε, επιτέλους, ότι μπορεί να είμαστε απέναντί σας πολιτικά, αλλά αυτό δεν σημαίνει ότι μας βάζει απέναντι στα συμφέροντα της πατρίδας. Πότε θα καταλάβετε, επιτέλους, ότι μπορεί να μην έχουμε όλες τις λύσεις, αλλά σίγουρα δεν τις έχετε μόνο εσείς. Πώς θα καταλάβετε, επιτέλους, ότι απαξιώνοντας τις δυνάμεις που θέλουν και μπορούν να βοηθήσουν την πατρίδα, δεν «πυροβολείτε» μόνο τα δικά σας πόδια, αλλά δίνετε τροφή σε εκείνες τις δυνάμεις που θέλουν την πατρίδα μας να υποτάσσεται σε άλλους.

Η πραγματικότητα είναι ότι σήμερα βρισκόμαστε πάνω σε ένα εμπόλεμο ρήγμα και αλλάζουν τα σύνορα κι εμείς ακόμα πανηγυρίζουμε για αγορές οπλικών συστημάτων, όταν πριν φτάσουμε εκεί θα έπρεπε να έχουμε αλλάξει το παραγωγικό μοντέλο της χώρας, το κοινωνικό κράτος και το διοικητικό μας μοντέλο. Εσείς, όμως, ακόμα παίρνετε αποφάσεις μέσα σε ένα κλειστό βαθύτατα αναχρονιστικό Μαξίμου, που έχει χάσει τόσο το παιχνίδι όσο και την επαφή του με την πραγματικότητα και την ελληνική και την παγκόσμια.

Σήμερα, μας φέρνει ένα νομοσχέδιο που κάνει «μερεμέτια», την ώρα που πρέπει να αλλάξουμε ριζικά αυτό το οποίο πραγματεύεται και πολλά-πολλά ακόμα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Θα το ψηφίσουμε αλλά δεν φτάνει. Αν θέλουμε να θωρακίσουμε και την ελληνική οικονομία και την ελληνική κοινωνία τώρα είναι η ώρα να δούμε τα πράγματα αλλιώς.

Τώρα είναι η ώρα για μια πραγματική αναγέννηση στον τρόπο που παίρνουμε αποφάσεις, στον τρόπο που εμπνέουμε ασφάλεια στην ελληνική κοινωνία και στον τρόπο που παράγουμε.

Τώρα είναι η ώρα να διαλύσουμε το «δήθεν» επιτελικό κράτος και να χτίσουμε μια δυνατή δημοκρατία, με συμμετοχή του πολίτη στις τοπικές κοινωνίες και οικονομίες, ώστε να νιώσουμε όλοι ότι συνδιαμορφώνουμε το μέλλον μας με σύγχρονες συλλογικότητες που θα συμμετέχουν στην ανάπτυξη με λογοδοσία.

Τώρα είναι η ώρα να χτίσουμε μια πραγματικά πατριωτική οικονομία απελευθερώνοντας δυνάμεις, για να διευρύνουμε την παραγωγική βάση, επενδύοντας στην καινοτομία και τα συγκριτικά πλεονεκτήματα των τοπικών οικονομιών. Και δεν το λέω μόνον εγώ. Αν δεν θέλετε να ακούσετε εμένα, ακούστε, τουλάχιστον, τον κ. Στουρνάρα που σας είπε: «να δώσετε επιτέλους τον ΕΝΦΙΑ», ανοίγοντας δυναμικά αγορές για ελληνικά προϊόντα στο εξωτερικό και για ελληνικές υπηρεσίες εντός Ελλάδος.

Τώρα είναι η ώρα για ένα κοινωνικό κράτος που θα σταματήσει να συμπεριφέρεται ως «ελεημοσύνη» προς τους αδύναμους και θα αρχίσει να εμπνέει, σε όλη την κοινωνία, το αίσθημα ασφάλειας, που είναι βασικό θεμέλιο μίας πραγματικά απελευθερωμένης κοινωνίας από τον φόβο και την ανασφάλεια. Μόνον έτσι θα αντιμετωπίσουμε με σθένος τις ταχύτατες αλλαγές, οι οποίες αυτή τη στιγμή γίνονται γύρω μας και στην κοινωνία και στην οικονομία.

Τώρα είναι η ώρα, πραγματικά, για μια αναγέννηση που θα ενδυναμώσει την κοινωνία μας, που θα απελευθερώσει τις παραγωγικές δυνάμεις του τόπου, ώστε να μπορέσουμε να σταθούμε επιτέλους στα δικά μας πόδια, απαραίτητη προϋπόθεση επιβίωσης στο σημερινό κόσμο. Μόνο με δικά μας γερά θεμέλια και μόνον πάνω σε αυτά μπορούμε να χτίσουμε σοβαρές οικονομίες.

Και τώρα είναι η ώρα για ένα όραμα που ξεκινάει από την παραδοχή ότι μπορούμε να σταθούμε στα πόδια μας, αν σταματήσουμε, βέβαια, να κωφεύουμε –όπως κάνει η Κυβέρνηση στις προτάσεις μας-, αν σταματήσουμε να περιορίζουμε τις δυνάμεις που μπορούν να προσφέρουν πραγματικές λύσεις -όπως κάνει σήμερα η Κυβέρνηση με ένα βαθύτατα αναχρονιστικό οικονομικό μοντέλο- και αν σταματήσουμε επιτέλους να κρυβόμαστε και να συγκαλύπτουμε, όπως κάνει η κυβέρνηση στα Τέμπη, ώστε να μπορέσουμε επιτέλους να διορθώσουμε παθογένειες.

Μίλησα, χθες, για το κυβερνητικό «δελφινάριο» του ΕΟΔΟΣΑΑΜ και το πόρισμά του. Να ξέρετε, κυρίες και κύριοι της Κυβέρνησης, ότι η ασέβεια απέναντι στους θεσμούς, στις διαδικασίες, ακόμα και απέναντι στο Σύνταγμα, γυρίζει πάντα μπούμερανγκ σε αυτούς που την διαπράττουν. Κι εσείς θα πιείτε όλο το πικρό ποτήρι της ασέβειας που δείξατε στους θεσμούς, γιατί και εδώ βάλατε τον έναν Έλληνα απέναντι στον άλλον.

Οι καιροί έχουν αλλάξει, κυρίες και κύριοι συνάδελφοι, είμαστε σε πόλεμο. Αυτή είναι η πραγματικότητα. Πάρτε το χαμπάρι. Τώρα χρειαζόμαστε μια κυβέρνηση που θα θωρακίσει την Ελληνίδα και τον Έλληνα πραγματικά, ουσιαστικά, και θα μας δώσει τα όπλα για να πολεμήσουμε σε όλα τα μέτωπα ο ένας δίπλα στον άλλον και όχι ο ένας απέναντι στον άλλον. Μία τέτοια κυβέρνηση μπορεί να σχηματίσει μόνο το Πανελλήνιο Σοσιαλιστικό Κίνημα. Όσο πιο γρήγορα τόσο καλύτερα για την πατρίδα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος της Κοινοβουλευτικής Ομάδας ΝΙΚΗ, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, όντως είμαστε σε πόλεμο. Οι δασμοί ή καλύτερα οι δεσμοί που δένουν τα κράτη οδηγούν πολλές φορές αυτοί οι εμπορικοί πόλεμοι, ρίχνοντας μια προσεκτική ματιά στην ιστορία σε πραγματικούς πολέμους.

Σε ένα κείμενο παραμονές του Α΄ Παγκοσμίου Πολέμου διαβάζουμε τα εξής: «Το βιομηχανικό δυναμικό κάθε έθνους αναγκάζεται να υπερπαράγει. Αυτήν την υπερπαραγωγή πρέπει να τη διαθέσει και έτσι ρίχνεται σε παγκόσμιες αγορές, ενώ κλείνει τη δική της αγορά με προστατευτικά μέτρα». Οι δασμοί δηλαδή. Έτσι με φυσική νομοτέλεια οδηγούμαστε σε συγκρούσεις και σε πόλεμο. Και όντως όταν είσαι σε πόλεμο, κάθε έθνος κοιτάει προς τα μέσα, προς τον εαυτό του, να αναζωογονήσει, να αναγεννήσει τα εθνικά του χαρακτηριστικά, τα ταυτοτικά του χαρακτηριστικά.

Έλεγε ένας σοφός ιστορικός, ο Παπαρρηγόπουλος, για εμάς τους Έλληνες, ο πατέρας της νεότερης ελληνικής ιστορίας: «Όλα τα έθνη για να προοδεύσουν πρέπει να βαδίσουν εμπρός πλην του ελληνικού που πρέπει να στραφεί πίσω», εννοώντας όχι μια στείρα προγονολατρεία και άγονο συντηρητισμό, αλλά πίσω για να βρούμε την περπατησιά μας, να ξεδιψάσουμε από τα απαράμιλλα και ατίμητα καλούδια που έχει το πατρογονικό μας σπίτι.

Ας έρθω όμως στα σημερινά.

Κυρίες και κύριοι συνάδελφοι της Συμπολίτευσης, διεκδικείτε μια παγκόσμια πρωτοτυπία. Για πρώτη φορά η Κυβέρνηση καταγγέλλει τον εαυτό της για τη συγκάλυψη ενός εγκλήματος που προκάλεσε τον θάνατο πενήντα επτά συμπολιτών μας. Ουσιαστικά μετατρέψατε μια τραγωδία σε κωμωδία. Φτάσατε να καταγγέλλετε μέχρι και τον εαυτό σας, τον Χρήστο Παπαδημητρίου, τον στενό φίλο της Ντόρας Μπακογιάννη. Μόλις αυτός τα τουμπάρισε τον φάγατε, οδηγήθηκε σε παραίτηση διότι προφανώς αλλιώς το πόρισμα δεν άλλαζε και δεν θα αργήσει μάλλον και η κλήτευσή του από την εισαγγελία. Κατά τα άλλα, μιλάτε ακόμη για ανεξάρτητες αρχές. Είναι το τελευταίο ανέκδοτο αυτό.

Επειδή νομίζετε ότι οι Έλληνες είναι ανόητοι και ότι ξεχνούν, ότι είναι λαός λωτοφάγων, θέλουμε να σας ρωτήσουμε κάποια πράγματα. Αυτόν τον περίφημο οργανισμό με το κακόηχο και δυσνόητο όνομα-αρκτικόλεξο ΕΟΔΑΣΑΑΜ το πόρισμα του οποίου καταγγέλλατε χθες, σήμερα με πάθος εσείς και μάλιστα εν μέσω τυμπανοκρουσιών δεν τον ιδρύσατε; Εσείς δεν καμαρώνατε γι’ αυτόν; Εσείς δεν διορίσατε τα στελέχη της ΡΑΣ και της ΕΡΓΟΣΕ μέσα στη σύνθεσή του, όπως ο παραιτηθείς πια κ. Παπαδημητρίου, οι κύριοι. Αλεξάνδρου και Καπετανίδης; Η Κυβέρνηση δεν διέρρευσε στον Τύπο μέσω αυτών ότι το Πανεπιστήμιο της Γάνδης εντόπισε πτητικούς υδρογονάνθρακες, ξυλόλιο και τολουόλιο ίσο με τεσσερισήμισι τόνους; Και μην πείτε όχι γιατί ο ίδιος ο δημοσιογράφος και εκδότης Νίκος Χατζηνικολάου αποκάλυψε δημόσια ότι τα στοιχεία για το παράνομο φορτίο τα έδιναν στην εφημερίδα του άνθρωποι σας, μέλη του ΕΟΔΑΣΑΑΜ.

εσείς, επίσης, και ο Πρωθυπουργός σας συγκεκριμένα δεν ήταν αυτός που εμφανίστηκε πασιχαρής εδώ μπροστά μας στο Κοινοβούλιο με το πόρισμα ανά χείρας, για να μας κάνει μαθήματα και να μας πει ότι το διάβασε και το υπερασπιζόταν μάλιστα με ζήλο και πάθος; Από αυτό εδώ ακριβώς το Βήμα το ανέμιζε ως φόβητρο, ως μορμολύκειο, φοβερίζοντας τους πάντες.

Ένας Υπουργός σας δεν έφτασε τέλος, και εννοώ τον κ. Σκέρτσο, στο αισχρό σημείο να παρομοιάσει αυτό το πόρισμα με το Ευαγγέλιο και να το χαρακτηρίσει -ο κ. Σκέρτσος- «Ιερό Ευαγγέλιο εθνικής αυτογνωσίας»; Άκουσον, άκουσον! Ιερό Ευαγγέλιο! Ποιος; Ο κ. Σκέρτσος που πρωτοστατούσε προωθώντας –θυμάστε- τον ψευτογάμο των ομοφυλοφίλων, καταπατώντας το Ιερό Ευαγγέλιο που τώρα επικαλείται. Μιλάει για εθνική αυτογνωσία μέσω του πορίσματος. Ας ανοίξει κάποιο βιβλίο να του εξηγήσει κάποιος τι σημαίνει η φράση «εθνική αυτογνωσία», αλλιώς να πάει να τον δει κάποιος ιστορικός.

Τι είναι αυτά που έρχεστε και μας λέτε σήμερα περί συγκαλύψεως; Τα ερωτήματα, κυρίες και κύριοι συνάδελφοι, είναι ρητορικά. Ξέρουμε όλοι τις απαντήσεις. Κολυμπάτε τόσο βαθιά μέσα στη λάσπη, ώστε δεν διστάζετε να καταγγείλετε ακόμη και τον ίδιο σας τον εαυτό, τον συνεργάτη σας που διορίσατε, ο οποίος βέβαια σήμερα εκπαραθυρώθηκε, εκδότες εφημερίδων στους οποίους διοχετεύατε τα στοιχεία, αναλυτές-παπαγάλους και λοιπά πειθήνια ενεργούμενά σας που είχατε βάλει σε κανάλια να επαναλαμβάνουν μονότονα το ποίημα, προκειμένου να γλιτώσετε από τις νομικές σας περιπέτειες.

Διότι αυτός είναι ο λόγος που καταγγέλλετε το πόρισμα της εθνικής αρχής για να σώσετε τα κεφάλια σας, τα τομάρια σας. Λειτουργείτε ως κοινή πολιτική σπείρα, ως πολιτική εγκληματική οργάνωση. Δεν διστάζετε να πετάξετε σαβούρα στη θάλασσα ακόμη και δικούς σας ανθρώπους. Το γιατί το κάνετε -και το λέμε για να ενημερώσουμε τον ελληνικό λαό- είναι πασίδηλο. Δεν θέλετε να φτάσουν στα χέρια του φυσικού δικαστή του κ. Τριαντόπουλου επίσημα πορίσματα που να έχουν μέσα τη φράση παράνομο φορτίο. Η φράση παράνομο φορτίο είναι η καυτή πατάτα για εσάς.

Και να θυμηθούμε μια άλλη παλαιότερη που ειπώθηκε κάποτε. Γιατί σαν καλή πολιτική σπείρα που είστε, ξέρετε ότι χωρίς παράνομο φορτίο δεν υπάρχει και επιλήψιμο μπάζωμα. Θέλετε να καταστρέψετε την εξίσωση, όπως έγραψε ο Τύπος. Και μέσα στην καταστροφή αυτή περιλαμβάνεται και η Γάνδη αλλά και το πόρισμα του Εθνικού Μετσόβιου Πολυτεχνείου, το οποίο βέβαια και αυτό έχετε στοχοποιήσει. Κάνετε μάλιστα πως δεν ακούτε όταν ο υπεύθυνος της Γάνδης σε δηλώσεις του καταγγέλλει ότι η αρχή σας αρνήθηκε να συμπεριλάβει στο πόρισμά της τις εκθέσεις της για το παράνομο φορτίο.

Δυστυχώς για εσάς έχουν δίκιο οι συνάδελφοι από άλλες πτέρυγες της Βουλής. Τι φοβάστε; Φοβάστε τη φυλακή. Και για να δείξετε ότι δεν την φοβάστε, επιδίδεστε σε ρεσιτάλ θράσους εναντίον εκατομμυρίων πολιτών που πήγαν στις πλατείες και εναντίον των κομμάτων της Αντιπολίτευσης που αναζητούμε την αλήθεια. Το κρίμα στο λαιμό σας. Και όπως σας το έχω ξαναπεί, το χειρότερο μπάζωμα στο οποίο επιδίδεστε εκτός των άλλων είναι το μπάζωμα της συνειδήσεως σας. Αυτό είναι το πιο επικίνδυνο. Οι μπαζωμένες συνειδήσεις είναι ικανές για όλα.

Στη συζήτηση βέβαια της Παρασκευής για την παραπομπή του κ. Τριαντόπουλου –άλλη απάτη και αυτή με την προανακριτική, γι’ αυτό εξαρχής λέγαμε όχι, γιατί βλέπαμε ότι θα στηθεί μια πλεκτάνη όπως και επιβεβαιωθήκαμε- θα γίνουμε, λοιπόν, πιο αναλυτικοί, αλλά μέχρι τότε κρατήστε αυτό. Πάει πολύ να φωνάζει ο κλέφτης που από την αρχή καταστρέφει κάθε μέρα τις αποδείξεις και ποδοπατά τους τάφους πενήντα επτά νέων παιδιών και ανθρώπων.

Όμως, τώρα έρχομαι και σε ένα άλλο θέμα. Εκτός από τα παραπάνω, ποδοπατάτε και την ανθρώπινη αξιοπρέπεια. Θα σας το πω, όπως το αισθάνομαι, με λαϊκούς όρους, «απλολαϊκά». Μας έχετε ζαλίσει τον έρωτα με την επενδυτική βαθμίδα, με τα πρωτογενή πλεονάσματα, με τα υπερέσοδα που συγκεντρώνει ο προϋπολογισμός, με τα δισεκατομμύρια του Ταμείου Ανάκαμψης που μοιράζετε σε ημετέρους, με τα 25 δισεκατομμύρια που θα μοιράσετε για τους εξοπλισμούς.

Τα λέτε συνέχεια, καμαρώνετε ότι η οικονομία πάει εξαιρετικά. Ζούμε σε παράδεισο, μόνο οι Έλληνες πολίτες σήμερα βροντοφωνάζουν στους δρόμους για την οικονομική αποπτώχευση, για τα προβλήματα που αντιμετωπίζουν κάθε μέρα. Αλλά λεφτά, για να δώσετε λίγες μέρες νωρίτερα τη σύνταξη χιλιάδων συνταξιούχων, δεν έχετε, κύριε Μητσοτάκη, και το οικονομικό σας επιτελείο. Δεν έχετε, κυρία Κεραμέως, χρήματα για να δώσετε νωρίτερα στους συνταξιούχους; Προτιμάτε, λοιπόν, να ποδοπατήσετε και την αξιοπρέπεια εκατομμυρίων Ελλήνων που ζήτησαν λίγες μέρες νωρίτερα τη σύνταξή τους.

Και τι θέλουν αυτοί οι άνθρωποι, φτωχοί, βιοπαλαιστές; Θέλουν να γεμίσουν το τραπέζι τους το πασχαλινό -μια φορά τον χρόνο γίνεται και το λαχταρούν- που θα καθίσουν και θα χαρούν με τα παιδιά τους και τα εγγόνια τους. Μιλάω για τους συνταξιούχους, τους παππούδες. Γι’ αυτό θέλουν τη σύνταξή τους και όχι για να δραπετεύσουν σε πανάκριβα θέρετρα. Αυτά είναι για εσάς. Και εσείς, ανάλγητα το αρνείστε. Τέτοια σκληροκαρδία;

Να γιατί σας λέμε κοινή πολιτική σπείρα και ας διαμαρτύρεστε, γιατί δεν έχετε στο οπτικό σας πεδίο τους αδύναμους Έλληνες, αλλά μόνον αυτά που κάποτε ο ίδιος ο Πρωθυπουργός ονόμασε «φουσκωμένα πορτοφόλια». Εάν έχετε ελάχιστη τσίπα και εάν έχετε τα λεφτά που λέτε ότι έχετε εξοικονομήσει, δώστε αύριο, μια ώρα αρχύτερα, τη σύνταξη στους συνταξιούχους. Εκτός από την επενδυτική βαθμίδα υπάρχει και άλλη μια βαθμίδα που δεν εντοπίζεται, βέβαια, με αριθμούς. Είναι η βαθμίδα του ανθρωπισμού, την οποία μ’ αυτά που κάνετε, δεν βλέπουμε σίγουρα να σας την απονέμει ο ελληνικός λαός.

Θέλουμε να κλείσουμε και με μια σύντομη παρέμβαση στα εθνικά μας θέματα. Μαθαίνουμε ότι ετοιμάζεστε να στείλετε ξανά το ερευνητικό σας στην Κάσο για να ποντίσει το καλώδιο. Ελπίζουμε ότι δεν θα ξανακάνετε τα ίδια, όπως τον περασμένο Ιούλιο.

Θυμάστε τι γράφτηκε τότε; Διαβάζω φράσεις της εποχής από έγκριτους δημοσιογράφους: «Τα Ίμια μπροστά στην Κάσο ωχριούν, γιατί στα Ίμια υπήρξε αμφισβήτηση κυριαρχίας, ενώ στις θάλασσες της Κάσου, παράδοση κυριαρχίας». Για να το πω απλά, στην Κάσο βάλατε την ουρά στα σκέλια και αποχωρήσατε.

Εμείς θα παρακολουθούμε με πολλή προσοχή τις πράξεις σας. Θα επιβραβεύσουμε, εάν γίνει κάτι, αλλά μόνο με μία προϋπόθεση. Μην τυχόν διανοηθείτε να ζητήσετε άδεια, ούτε καν να ενημερώσετε τους Τούρκους για την πόντιση του καλωδίου. Έστω και ένα από τα δύο να γίνει, σημαίνει ότι είμαστε χώρα με περιορισμένη κυριαρχία, σημαίνει ξεπούλημα της εθνικής μας κυριαρχίας, σημαίνει κατευνασμός. Ήδη είστε η Κυβέρνηση του κατευνασμού. Τα νερά αυτά στην Κάσο και όπου αλλού, είναι δικά μας. Χύθηκε αίμα γι’ αυτά τα ελληνικά πελάγη, γι’ αυτές τις ελληνικές θάλασσες.

Μερικά ναυτικά μίλια πιο πάνω από την Κάσο έπεσαν ηρωικώς ο Ηλιάκης και ο Σαλμάς, οι ηρωικοί μας αεροπόροι. Να θυμάστε τα πρόσωπά τους όταν κάνετε εξωτερική πολιτική στο Αιγαίο. Να θυμάστε τα πρόσωπα των ηρώων, του Γιαλοψού, του Καραθανάση και του Βλαχάκου που έπεσαν στα Ίμια.

Όταν θα υπογράψετε τη σύμβαση με τη» Chevron», να μην ξεχάσετε ποτέ το εξής: Αν οι Αμερικανοί σας πουν τα δικά μας δικά μας και τα δικά σας δικά μας και μας δώσουν μόνο ένα απειροελάχιστο ποσοστό από τα έσοδα, να μην το δεχτείτε. Διαχειρίζεστε τον πλούτο του ελληνικού λαού και όχι τις δικές σας καταθέσεις σε ιδρύματα τραπεζικά της ημεδαπής και της αλλοδαπής.

Στις συμφωνίες αυτές -να μην το ξεχνάτε- εμπλέκεται και ιστορία σε συμφωνίες που έχουν σχέση με το έθνος και με την ιστορία μας. Η ιστορία -να το ξέρετε- εξ ορισμού είναι μια συμφωνία μεταξύ των νεκρών, των ζώντων και των αγέννητων. Και αφού είναι τριμερής η συμφωνία δεν μπορεί να αλλάξει εν απουσία των δύο μερών, των νεκρών και των αγέννητων.

Αυτά τα ξέχασε ο ΣΥΡΙΖΑ, δυστυχώς, όταν υπέγραφε τις προδοσίες των Πρεσπών, το ξεπούλημα της Μακεδονίας. Δεν είχε κανένα δικαίωμα, γιατί ήταν μόνο ο ένας παρών -οι ζώντες δηλαδή- σε εκείνη την προδοσία. Δεν ήταν παρόντες οι αγέννητοι, οι μέλλουσες γενεές αλλά και οι παρελθούσες γενιές, οι ήρωες που αγωνίστηκαν για την ελευθερία της Μακεδονίας και τη σωτηρία της Ελλάδας. Κανείς δεν έχει το δικαίωμα να ξεπουλήσει ούτε μια χούφτα χώμα από την πατρίδα μας, μια σταγόνα νερό από τα πελάγη μας. Γιατί όλα μα όλα είναι βγαλμένα από τα κόκαλα τα ιερά των Ελλήνων.

Η Νίκη θα παρακολουθεί με μεγάλη προσοχή τα εθνικά μας θέματα και όπου χρειαστεί και θα καταγγέλλει και θα αποκαλύπτει στον ελληνικό λαό και θα προτείνει λύσεις εθνικά συμφέρουσες.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γιώργος Γαβρήλος, Βουλευτής του ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κυρία Πρόεδρε.

Κύριοι συνάδελφοι, κύριοι Υπουργοί φαίνεται ότι η Κυβέρνηση βρίσκεται σε μια εικονική πραγματικότητα και όχι στην ζώσα για τον ελληνικό λαό. Ο κόσμος σήμερα της μισθωτής εργασίας, οι αυτοαπασχολούμενοι, οι ελεύθεροι επαγγελματίες βρίσκονται στους δρόμους. Βρίσκονται στους δρόμους και διεκδικούν αξιοπρέπεια και διεκδικούν καλύτερους μισθούς, καλύτερες συντάξεις, δέκατο τρίτο, δέκατο τέταρτο μισθό στο ελληνικό δημόσιο, δέκατη τρίτη σύνταξη στο σύνολο των ανθρώπων της απόμαχης εργασίας. Διεκδικούν πολιτικές πάταξης της ακρίβειας και διεκδικούν μια κρατική πολιτική για την αντιμετώπιση του προβλήματος της στέγης.

Ο ΣΥΡΙΖΑ - Προοδευτική Συμμαχία σήμερα καταθέτει δύο σημαντικές τροπολογίες. Η μία αφορά την αντιμετώπιση της ακρίβειας, αλλά έναν χρόνο τώρα είναι κλειστά τα αυτιά της κυβερνητικής πλειοψηφίας.

Η δεύτερη αφορά την επαναφορά -την άρση της αδικίας για τους υπαλλήλους του ελληνικού δημοσίου- του δέκατου τρίτου και του δέκατου τέταρτου μισθού σε μια περίοδο που έχουμε βγει από τα μνημόνια. Είναι εσφαλμένο να λέτε -τα λέτε και προκλητικά, κύριε Υπουργέ, κύριε Πετραλιά- ότι δεν υπάρχει ο δημοσιονομικός χώρος.

Το Γενικό Λογιστήριο του Κράτους έχει αποτιμήσει γύρω στα 2.200, 2.300 τον δέκατο τρίτο και δέκατο τέταρτο μισθό και αν αφαιρεθούν φόροι και εισφορές –και βέβαια μην παραγνωρίζεται ότι όλα αυτά τα χρήματα πέφτουν στην αγορά, την ίδια στιγμή που τα λαμβάνουν οι δημόσιοι υπάλληλοι- μιλάμε για ένα κόστος γύρω στο 1 δισεκατομμύριο 100 εκατομμύρια, όταν τα υπερπλεονάσματα που έχουμε τα τελευταία χρόνια και που φέτος και η Τράπεζα της Ελλάδος αλλά και το Υπουργείο Οικονομικών αξιολογεί ότι θα είναι πολύ πάνω από αυτά που υποχρεούται η χώρα να συγκεντρώσει έναντι των δανειστών.

Άρα, υπάρχει δημοσιονομικός χώρος. Δεν υπάρχει πολιτική βούληση να ανακουφίσετε όλον αυτόν τον κόσμο της μισθωτής εργασίας.

Έτσι βρισκόμαστε σήμερα στο να είναι η Ελλάδα προτελευταία από πλευράς αγοραστικής δύναμης. Βρίσκεται δέκα μονάδες κάτω σε σχέση με το 2019. Γι’ αυτό έρχεται και λέει ο ελληνικός λαός σε όλες τις δημοσκοπήσεις ότι περνούσε πολύ καλύτερα επί κυβερνήσεως ΣΥΡΙΖΑ το 2019, απ’ ό,τι σήμερα που βρίσκεται έξι χρόνια στο τιμόνι της χώρας η Νέα Δημοκρατία.

Προτελευταίοι στο σύνολο του μέσου μισθού και τρίτοι από το τέλος στους μισθούς των χωρών του ΟΟΣΑ. Περνούμε μόνο την Κολομβία και το Μεξικό. Και, βέβαια, σε επίπεδο μισθών δημοσίων υπαλλήλων δεν υπάρχει καμία σύγκριση με αυτούς της Ευρωπαϊκής Ένωσης: Για τον Έλληνα δημόσιο υπάλληλο 1.065 ευρώ, 2.500 ευρώ για τον Ευρωπαίο δημόσιο υπάλληλο, 2.760 για τον Ευρωπαίο-μέλος του ευρώ δημόσιο υπάλληλο από τα υπόλοιπα κράτη-μέλη, συνοδοιπόρους μας στην Ευρωπαϊκή Ένωση.

Και, βέβαια, επικαλείστε ένα επιχείρημα, από πού ξεκίνησε η χώρα τα τελευταία χρόνια μετά την οικονομική κρίση και τη χρεοκοπία στην οποία την οδηγήσατε. Όμως, η Eurostat την προηγούμενη εβδομάδα διέψευσε αυτό το επιχείρημα με το συγκλονιστικό στοιχείο, που είναι το εξής: Το μερίδιο μισθών τα τελευταία δύο χρόνια σε σχέση με το ΑΕΠ της χώρας στην Ελλάδα είναι στο 35%, ενώ στην Ευρωζώνη είναι στο 48%. Το μερίδιο κερδών των εταιρειών σε σχέση με το ΑΕΠ στην Ελλάδα είναι δεύτερο σε υψηλότερη θέση στο 50%, όταν ο μέσος όρος στην Ευρωπαϊκή Ένωση είναι στο 40%.

Τι δείχνει αυτό, κύριοι συνάδελφοι, κύριοι της Κυβέρνησης; Ότι πλέον μια συνειδητή πολιτική επιλογή της Κυβέρνησης της Νέας Δημοκρατίας έχει διαμορφώσει αυτή την μεταφορά πλούτου, την αναδιανομή πλούτου από τον κόσμο της μισθωτής εργασίας στα χέρια του ισχυρού κεφαλαίου της χώρας μας.

Και, βέβαια, κάνετε λόγο για μια αύξηση του κατώτατου μισθού που, πράγματι, από το 2019 είναι στο 33%. Δεν λέτε, όμως, ότι ο μέσος μισθός έχει αυξηθεί κατά 6,6% σε σχέση με τα υπόλοιπα κράτη της Ευρωπαϊκής Ένωσης, όταν αυτά έχουν επιτύχει αύξηση γύρω στο 17%.

Και όλα αυτά ασφαλώς χωρίς να αναφέρεστε στο μεγάλο πρόβλημα της ελληνικής κοινωνίας, που είναι η ακρίβεια. Έχουμε 34% πληθωρισμό στα τρόφιμα που κατατρώγει το εισόδημα του κάθε μεσαίου και κατώτατου νοικοκυριού. Στο 3,1% ο πληθωρισμός, ο μεγαλύτερος πάλι, για τον Μάρτιο του 2025 σε σχέση με τα υπόλοιπα κράτη-μέλη της Ευρωπαϊκής Ένωσης και ασφαλώς, στο σύνολο αυτής της διακυβέρνησης της χώρας από τη Νέα Δημοκρατία, ένας πληθωρισμός συσσωρευμένος, ο τριπλάσιος από αυτόν της Ευρωπαϊκής Ένωσης.

Συνεπώς, όλα αυτά που λέτε ως επιχειρήματα, ότι κάνετε μια πολιτική που αφορά και το μεγάλο κεφάλαιο και τον κόσμο της μισθωτής εργασίας είναι ψευδέστατα. Οι πολιτικές σας, η δημιουργία των καρτέλ σε όλα τα επίπεδα της αγοράς ευνοούν τους ισχυρούς φίλους σας και τα μεγάλα οικονομικά συμφέροντα της χώρας.

Και ασφαλώς, ούτε λόγος για αυτό που αιτείται ο κόσμος της μισθωτής εργασίας σήμερα με τη μεγάλη κινητοποίησή του εδώ, στην Αθήνα και σε όλες τις πόλεις της χώρας, την επαναφορά των συλλογικών διαπραγματεύσεων, έτσι ώστε μέσα από συλλογικές συμβάσεις εργασίας, που βρίσκονται στο κατώτερο επίπεδο της Ευρωπαϊκής Ένωσης -γύρω στο 25%- και με την επεκτασιμότητα, τη μετενέργεια, τη συρροή, την ενδυνάμωση του συνδικάτου και του ρόλου του ΟΜΕΔ για να καθίσουν οι δύο πλευρές στο ίδιο τραπέζι, να αυξηθεί ο μέσος μισθός του Έλληνα εργαζόμενου. Αυτό θα έπρεπε να είναι η πολιτική που θα ακολουθούσε μετά από δέκα-δώδεκα χρόνια οικονομικής κρίσης η χώρα μας, για να ανακουφιστεί η κοινωνία, για να έχει οξυγόνο ο κόσμος της μισθωτής εργασίας και οι συνταξιούχοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, η Νέα Δημοκρατία μιλάει για ανάπτυξη. Είναι μια αναιμική ανάπτυξη που πολύ φοβάμαι, μπροστά στις προκλήσεις των επόμενων μηνών που θα ζήσει η ελληνική οικονομία με το μεγάλο εμπορικό έλλειμμα που αντιμετωπίζει, ότι θα έχουμε και σημάδια στασιμοπληθωρισμού. Δεν θα είναι εύκολο να αντιμετωπίσουμε αυτά τα προβλήματα, διότι έχουμε σοβαρά ελλείμματα στις πολιτικές μας και σε σχέση με την παραγωγικότητα και την ανταγωνιστικότητα της χώρας. Διότι δεν τρέξατε να στηρίξετε τις μικρές και μεσαίες επιχειρήσεις και με τον ψηφιακό μετασχηματισμό τους με τις νέες τεχνολογίες, με τις νέες δεξιότητες που έχουν ανάγκη. Αντίθετα, θεωρείτε ότι τα φτηνά χέρια, τα χέρια των εργαζομένων μπορούν να δώσουν ώθηση στην οικονομία. Είναι λάθος.

Και κάτι άλλο. Δεν έχετε επενδύσει στην πραγματική παραγωγική βάση της χώρας. Δεν μπορείς να κάνεις ανάπτυξη ούτε μέσω real estate ούτε μέσω των funds που μεταπουλούν, μεταγοράζουν τα δάνεια ούτε να στηρίζεσαι μόνο στην κατανάλωση. Δεν έχετε στηρίξει τη μικρομεσαία επιχείρηση η οποία είναι αποκλεισμένη από όλα τα χρηματοδοτικά εργαλεία, το Ταμείο Ανάκαμψης, το ΕΣΠΑ.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ, κύριε Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Και έτσι, λοιπόν, αντί να δείτε αυτά τα δομικά προβλήματα της οικονομίας που δημιουργήθηκαν από τις πολιτικές των τελευταίων έξι ετών, έρχεστε σήμερα, ενώ φουντώνει το ιδιωτικό χρέος και οι Έλληνες ασφαλισμένοι -αγρότες, αυτοαπασχολούμενοι και επαγγελματίες- χρωστούν γύρω στα 49 δισεκατομμύρια, φέρνετε μια ρύθμιση, εισάγοντας μέσα στον ΕΦΚΑ τις εισπρακτικές εταιρείες τάχα να υποβοηθήσουν το έργο του ΚΕΑΟ.

Αν θέλατε πραγματικά να βοηθήσετε το ΚΕΑΟ, θα κάνατε είκοσι με εικοσιπέντε προσλήψεις και θα αντιμετωπίζατε το πρόβλημα. Αντίθετα, μέσα στις δημόσιες υπηρεσίες βάζετε έναν ιδιώτη με τον τρόπο που λειτουργούσαν αυτά τα χρόνια οι εισπρακτικές εταιρείες-κοράκια να στραγγαλίσετε περαιτέρω τη μικρομεσαία επιχείρηση και όταν το 49% αυτών των οφειλών ξέρετε ότι αφορά ανθρώπους που χρωστούν μέχρι 30.000 ευρώ και είναι, κυρίως, ο κόσμος των μικρών επιχειρήσεων.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ, κύριε Γαβρήλο! Έχετε φτάσει τα δέκα λεπτά!

**ΓΕΩΡΓΙΟΣ ΓΑΒΡΗΛΟΣ:** Με αυτές τις πολιτικές, κύριε Υπουργέ, η ελληνική οικονομία, δυστυχώς, θα βρεθεί εκτεθειμένη στις προκλήσεις τις επόμενες μέρες. Αντιμετωπίστε και να στηρίξτε τις μικρομεσαίες επιχειρήσεις και με δόσεις για τα ασφαλιστικά ταμεία. Επαναφέρετε τις εκατόν είκοσι δόσεις. Δώστε οξυγόνο σε αυτούς τους ανθρώπους να κρατήσουν τις επιχειρήσεις τους. Αλλάξτε πολιτικές και στηρίξτε την πραγματική οικονομία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον επόμενο Βουλευτή, θα δώσω τον λόγο για πολύ λίγο στον κ. Σταμενίτη επί τροπολογίας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Δεν θα πάρω πολύ χρόνο.

Κυρίες και κύριοι συνάδελφοι, με την προτεινόμενη ρύθμιση του άρθρου 6, που εμπεριέχεται στην τροπολογία με γενικό αριθμό 349 και ειδικό αριθμό 83 της 8-4-2025, διασφαλίζεται ότι οι ενισχύσεις που χορηγούνται στους κτηνοτρόφους για την ανασύσταση του ζωικού κεφαλαίου στο πλαίσιο του Υπομέτρου 5.2 του Προγράμματος Αγροτικής Ανάπτυξης 2014 - 2022, δεν συμψηφίζονται με τις ενισχύσεις της υπ’ αριθμόν 1494/6-11-2023 κοινής απόφασης του Υφυπουργού Εθνικής Οικονομίας και Οικονομικών και του Υπουργού Αγροτικής Ανάπτυξης και Τροφίμων περί ανάθεσης στον ΕΛΓΑ της υλοποίησης του αγροτικού προγράμματος ενισχύσεων για την αντιστάθμιση ζημιών που προκαλούνται από θεομηνίες στον γεωργικό τομέα.

Ο συμψηφισμός των ενισχύσεων στο πλαίσιο του Υπομέτρου 5.2 για τις ενισχύσεις για την αντιστάθμιση των ζημιών που προκαλούνται από θεομηνίες στον γεωργικό τομέα θα αποδυνάμωνε την αξία της παρεχόμενης στους κτηνοτρόφους ενίσχυσης, θέτοντας σε κίνδυνο τη βιωσιμότητα των εκμεταλλεύσεών τους και την οικονομική τους δραστηριότητα.

Στόχος της ρύθμισης είναι η οικονομική στήριξη των κτηνοτρόφων που έχουν πληγεί από δυσμενή καιρικά φαινόμενα ή κλιματικά γεγονότα, προκειμένου να ανασυστήσουν τις εκμεταλλεύσεις τους και να παραμείνουν στις αγροτικές περιοχές της χώρας συνεχίζοντας την οικονομική τους δραστηριότητα.

Μάλιστα, πρέπει να πούμε ότι η σημερινή ρύθμιση έρχεται συμπληρωματικά με ό,τι ίσχυε μέχρι σήμερα για τις ενισχύσεις του Υπομέτρου 5.2 του Προγράμματος Αγροτικής Ανάπτυξης 2014 - 2020. Με διάταξη που είχαμε ψηφίσει προβλέπεται ότι αυτές οι ενισχύσεις δεν συμψηφίζονται με ασφαλιστικές αποζημιώσεις που καταβάλλονται από τον ΕΛΓΑ, με βάση τον Κανονισμό Ασφάλισης Ζωικού Κεφαλαίου. Και ορθώς, γιατί η αποζημίωση είναι αποτέλεσμα καταβολής ειδικής ασφαλιστικής εισφοράς των εργαζομένων στον ΕΛΓΑ για την απώλεια ζωικού κεφαλαίου και δεν αποτελεί μορφή ενίσχυσης.

Από την άλλη επαναλαμβάνω ότι χορηγούμενες, στο πλαίσιο του Υπομέτρου 5.2, ενισχύσεις επιδιώκουν αποκλειστικά την οικονομική στήριξη των κτηνοτρόφων που επλήγησαν από δυσμενή καιρικά φαινόμενα ή κλιματικά γεγονότα. Υπενθυμίζω ότι το Υπομέτρο 5.2 είναι μέτρο που δημιουργήθηκε με αξιοποίηση των κοινοτικών πόρων ακριβώς για αυτόν τον λόγο. Έτσι, λοιπόν, με τη σημερινή ρύθμιση ολοκληρώνουμε το νομοθετικό πλαίσιο που ορίζει τα ισχύοντα για τις ενισχύσεις στο Υπομέτρο 5.2 και εξασφαλίζουμε την πλήρη στήριξη των κτηνοτρόφων μας και την προστασία τους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα μαθήτριες και μαθητές και έξι συνοδοί εκπαιδευτικοί από το 2ο και το 3ο Δημοτικό Σχολείο Κισσάμου Χανίων.

Η Βουλή σάς καλωσορίζει. Σας ευχόμαστε καλή πρόοδο και καλό Πάσχα.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο Βουλευτής του Κομμουνιστικού Κόμματος Ελλάδας κ. Χρήστος Κατσώτης.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Η Κυβέρνηση είναι αντιμέτωπη με ένα πολύ μεγάλο ρεύμα λαϊκής αμφισβήτησης, όπως εκφράστηκε στις κινητοποιήσεις το τελευταίο διάστημα, ιδιαίτερα στη συγκλονιστική απεργία στις 28 Φεβρουαρίου αλλά και στη σημερινή απεργία που έγινε σε όλη την Ελλάδα και στις συγκεντρώσεις. Χαιρετίζουμε τους απεργούς. Στηρίζουμε τις διεκδικήσεις για συλλογικές συμβάσεις με αυξήσεις στους μισθούς, για επαναφορά των δώρων, για δουλειά με δικαιώματα, για ζωή με αξιοπρέπεια, για να τιμωρηθούν όσοι έχουν ποινικές και πολιτικές ευθύνες για το έγκλημα στα Τέμπη.

Η οργή και η αγανάκτηση των εργαζομένων, του λαού και της νεολαίας αφορά όλη την κυρίαρχη πολιτική και την κυβερνητική πολιτική που εκφράζεται σε κάθε πτυχή της ζωής των ανθρώπων, όπως είναι η επίθεση στο εισόδημα, η επίθεση στα εργασιακά δικαιώματα, τα διάφορα «Τέμπη» που συμβαίνουν στην καθημερινή ζωή, όπως είναι οι πλειστηριασμοί, η ακρίβεια, η μεγάλη φορολογία. Η θέση των εργατικών λαϊκών οικογενειών έχει επιδεινωθεί ακόμη παραπέρα. Η Κυβέρνηση αλλά και συνολικά το πολιτικό προσωπικό του κεφαλαίου, όχι μόνο αγνοεί τις αγωνίες και τις διεκδικήσεις των εργαζομένων και του λαού αλλά πιο επιθετικά στρέφεται εναντίον του για να υλοποιήσει τις επιλογές της αστικής τάξης όπως αυτές αποτυπώνονται και από τους ιμπεριαλιστικούς οργανισμούς, των συμμάχων τους δηλαδή, την Ευρωπαϊκή Ένωση και το ΝΑΤΟ.

Η στροφή στην πολεμική οικονομία και η απόφαση να φορτώσει η Ευρωπαϊκή Ένωση 800 δισεκατομμύρια ευρώ στις πλάτες των εργαζομένων και των λαϊκών στρωμάτων και το ότι η Κυβέρνηση με 28 δισεκατομμύρια με το νέο πρόγραμμα εξοπλισμών και αύξηση από 2% σε 5% των δαπανών για το ΝΑΤΟ, δημιουργούν μεγαλύτερη ασφυξία στον λαό, που χρειάζεται να συμπορευτεί στον αγώνα για την ανατροπή αυτού του συστήματος των κερδών, των πολέμων, της αδικίας, της φτώχειας και της εξαθλίωσης.

Στο σύστημα του κέρδους απαντάμε: «Καμιά υποταγή, σύγκρουση και αγώνας για την ανατροπή». Αυτό φώναζαν σήμερα οι εργαζόμενοι στην απεργία τους. Επίσης, λέμε: «Συλλογικές συμβάσεις με αυξήσεις στους μισθούς, όχι στους πολέμους και στους εξοπλισμούς». Αυτά είναι συνθήματα που αποτυπώνουν τις διεκδικήσεις των εργαζομένων και του λαού.

Εκτός όλων όσων ανέδειξε ο εισηγητής μας που επιβεβαιώνουν τον ταξικό χαρακτήρα αυτού του νομοσχεδίου, μια ακόμη τέτοια ρύθμιση που εισάγει, είναι και η ανάθεση της είσπραξης των οφειλών του ΕΦΚΑ σε εισπρακτικές εταιρείες. Αυτή η ρύθμιση θα οδηγήσει εκατοντάδες χιλιάδες μικρομεσαίους βιοπαλαιστές αγρότες και ελεύθερους επαγγελματίες να είναι έρμαια στα νύχια των κορακιών, των funds και το servicers, με πλειστηριασμούς και με εξώσεις των λαϊκών νοικοκυριών. Ενώ για τους μεγάλους οφειλέτες υπάρχει απαλλαγή και χαρακτηρισμός ως «ανεπίδεκτα είσπραξης των οφειλών». Να αποσυρθεί τώρα αυτή η απαράδεκτη διάταξη για την παραχώρηση των οφειλών των ασφαλισμένων σε funds του ΕΦΚΑ.

Κύριοι, η πολιτική σας τσακίζει την πλειοψηφία του λαού. Οι μισθοί και οι συντάξεις τελειώνουν το πρώτο δεκαπενθήμερο του μήνα. Πολλοί μισθωτοί, πολλοί συνταξιούχοι και πολλοί αυτοαπασχολούμενοι πνίγονται από τα χρέη. Η θηλιά συνεχώς σφίγγει. Οι τροπολογίες του ΚΚΕ που κατατέθηκαν σε αυτό το νομοσχέδιο αποτυπώνουν τις αγωνίες και τις ανάγκες μεγάλης πλειοψηφίας του λαού. Οι τέσσερις τροπολογίες που καταθέσαμε αφορούν τα εξής.

Η πρώτη αφορά την επαναφορά του δέκατου τρίτου και του δέκατου τέταρτου μισθού και της σύνταξης, και των εκπαιδευτικών που είναι σήμερα εδώ και δεν παίρνουν το δώρο, όπως και των συνταξιούχων. Αν δεν είχατε κόψει τα δώρα όλοι σας, κύριοι, δεν θα έμεναν οι συνταξιούχοι πριν το Πάσχα χωρίς εισόδημα. Και τι λέτε όλοι εσείς που τα κόψατε; Λέτε να δοθεί η σύνταξη πιο νωρίς και δεν λέτε να επανέλθουν τα δώρα. Τι επικαλείστε; Επικαλείστε τις δημοσιονομικές αντοχές, όπως βέβαια είπε ο Υπουργός εδώ στην τοποθέτησή του πριν από λίγο απαντώντας στα υπόλοιπα κόμματα. Την ίδια ώρα που όλοι σας ψηφίζετε τις απαιτήσεις του κεφαλαίου για την αύξηση των κερδών με πληθώρα αντεργατικών μέτρων και νόμων που κάνουν πιο φτηνή την εργατική δύναμη, καθώς και με φοροαπαλλαγές, με επιδοτήσεις και με ενισχύσεις για τις πολεμικές δαπάνες, για να συμμετείχε η αστική τάξη στο μοίρασμα της λείας από τους πολέμους, την ίδια ώρα για όλα αυτά προφανώς ο δημοσιονομικός χώρος υπάρχει και είναι άπλετος.

Η δεύτερη τροπολογία αφορά μέτρα ανακούφισης των νοικοκυριών. Αυτή είναι η τροπολογία μας που δεν απαντά σήμερα η Κυβέρνηση και με αυτό το νομοσχέδιο. Αναφέρθηκε και ο εισηγητής μας σε αυτή. Από τα μεγάλα χρέη σε Δημόσιο και τράπεζες η ζωή πολλών οφειλετών ήρθε τούμπα αφού τους φορτώσατε την κρίση και την ανάπτυξη με μέτρα που εξαΰλωσαν το εισόδημα τους και έτσι δεν μπόρεσαν να ανταποκριθούν στις δόσεις των δανείων. Οι οφειλές προς το Δημόσιο, προς τα ασφαλιστικά ταμεία, προς τις τράπεζες χρειάζεται με τα μέτρα της τροπολογίας μας να διαγραφούν, όπως και το σύνολο των τόκων και των ποσών που κεφαλαιοποιήθηκαν, και να διαγραφεί ποσοστό του χρέους.

Η τρίτη τροπολογία έχει να κάνει με την ανακούφιση δημοτών από τις επιβαρύνσεις δημοτικού χαρακτήρα, και αυτές είναι πάνω από πενήντα. Είναι δημοτικοί φόροι, τέλη, εισφορές, δικαιώματα, εκτός, βέβαια, της φοροληστείας που έχει επιβάλλει το κράτος. Το δημοτικό συμβούλιο με απόλυτη πλειοψηφία πρέπει να έχει τη δυνατότητα για διαγραφή κάθε είδους χρεών, όλων ή εν μέρει, για άτομα με αναπηρίες, για πολύτεκνους, για μονογονεϊκές οικογένειες, για απόρους και άλλα. Το ίδιο βέβαια να ισχύσει και για χρέη στις ΔΕΥΑΗ και στα νομικά πρόσωπα δημοσίου δικαίου.

Η τέταρτη τροπολογία αφορά εβδομήντα χιλιάδες δανειολήπτες στεγαστικών δανείων σε ελβετικό φράγκο. Η τροπολογία προβλέπει να επανυπολογιστεί η αξία των δανείων σε ελβετικό φράγκο με βάση την αρχική ισοτιμία εκταμίευσης του δανείου. Από το ποσό που θα προκύψει αφαιρούνται τα ποσά που έχουν ήδη καταβληθεί για την έως τώρα εξόφληση του δανείου και όποιο ποσό προκύπτει από ενδεχόμενη κεφαλαιοποίηση τόκων. Αν το σύνολο των ποσών που έχουν καταβληθεί υπερβαίνει το ποσό της οφειλής που προκύπτει από τον νέο υπολογισμό του δανείου, αυτό επιστρέφεται στον οφειλέτη από τις τράπεζες ή από τα funds στα οποία έχουν μεταβιβαστεί.

Είστε υπόλογοι, κύριε Υπουργέ, απέναντι σε όλους αυτούς που δεκαπέντε χρόνια τώρα βασανίζονται. Επίσης, ζητάμε με αφορμή τη σημερινή συζήτηση να αντιμετωπίσει το πρόβλημα των χιλίων πεντακοσίων δανειοληπτών του πρώην Οργανισμού Εργατικής Κατοικίας, που ενώ έχουν πληρώσει τις οφειλές, αλλά επειδή η αποπληρωμή τους άρχισε από την ημερομηνία της πρώτης δόσης, και όχι από εκείνη της έγκρισης, θεωρούνται ως μη συνεπείς. Ενώ το ΔΣ της ΔΥΠΑ έχει λάβει απόφαση επίλυσης του θέματος, η Κυβέρνηση ακόμα δεν το έχει αντιμετωπίσει.

Κύριοι, στον «Ριζοσπάστη» και στον «902» μπορούν όλοι να δουν ολόκληρες τις τροπολογίες και τα μέτρα που προτείνουμε.

Καλούμε τους εργαζόμενους, τους αυτοαπασχολούμενους, τη φτωχή αγροτιά, τους συνταξιούχους, ιδιαίτερα τους νέους, στον αγώνα για τις ανάγκες τους, για τη ζωή που δικαιούνται. Ή τα κέρδη τους ή οι ζωές μας. Δεν υπάρχει άλλος δρόμος. Το κέρδος σκοτώνει τις ανάγκες και την ίδια τη ζωή μας.

Αυτό που πρέπει να γίνει είναι να εδραιωθεί η αμφισβήτηση του λαού απέναντι στην Κυβέρνηση, το αστικό κράτος, την πολιτική που υλοποιούν, τις στρατηγικές επιλογές που κάνουν για λογαριασμό της άρχουσας τάξης. Να δυναμώσει η αμφισβήτηση απέναντι σε όλα αυτά που είναι και που συγκροτούν ουσιαστικά το σύστημα, γιατί σύστημα είναι η οικονομία που βασίζεται σε εκμεταλλευτικές σχέσεις παραγωγής που τις κρίσεις του, αλλά και την ανάπτυξη για το κεφάλαιο, που πληρώνει πάντα η εργατική τάξη και η λαϊκή πλειοψηφία. Σύστημα είναι οι επιχειρηματικοί όμιλοι που κυνηγάνε με κάθε τρόπο το μέγιστο κέρδος. Σύστημα είναι το σημερινό αστικό κράτος με τους σάπιους θεσμούς και μηχανισμούς του που δεν μπορούν ποτέ να εξυγιανθούν, που δεν μπορούν να υπηρετήσουν το δίκαιο του λαού. Σύστημα είναι τα κόμματα του κεφαλαίου και της Ευρωπαϊκής Ένωσης που κυβέρνησαν και κυβερνούν αυτήν τη χώρα.

Αυτό το σύστημα θα γίνεται όλο και πιο άδικο, όλο και πιο βάρβαρο απέναντι στον λαό, γι’ αυτό η αμφισβήτηση χρειάζεται να γίνει απόφαση οργανωμένου, ανυποχώρητου αγώνα και συμπόρευσης με το ΚΚΕ, με τις ανατρεπτικές ιδέες και το πρόγραμμά του για μια άλλη οργάνωση της οικονομίας και της κοινωνίας που οι ζωές μας δεν θα κοστίζουν, για μια κοινωνία με σοσιαλισμό.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας Σπαρτιάτες κ. Στίγκας.

Ενημερώνω ότι θα ακολουθήσουν ο κ. Φωτόπουλος από την Ελληνική Λύση και ο κ. Δημητριάδης από τους Σπαρτιάτες.

Ορίστε, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, έχω πει πολλές φορές ότι το κλίμα εδώ μέσα είναι κάτι παραπάνω από τοξικό και κάποιοι αδυνατούν να καταλάβουν τον θεσμικό τους ρόλο και αυτό είναι το λιγότερο που μπορώ να πω. Έχουν μια αγοραία συμπεριφορά που προσβάλλει και το Κοινοβούλιο και τη δημοκρατία. Το κλίμα είναι αρκετά τεταμένο και όλη αυτή η παράνοια δεν κάνει καλό, ούτε στη χώρα ούτε στους πολίτες. Οι καθημερινές ύβρεις τόσο εναντίον ημών των Σπαρτιατών όσο και μεμονωμένα κατά συναδέλφων Βουλευτών δεν περιποιούν τιμή για τον κοινοβουλευτισμό.

Υπάρχει ένα παλιό ρητό που λέει τα εξής: «Μην τα βάζεις ποτέ με κάποιον ανόητο γιατί θα σε ρίξει στο επίπεδό του και θα σε νικήσει». Όντως έτσι είναι και προσπαθώ να μην πέσω στο επίπεδο αρκετών αστοιχείωτων εδώ μέσα, αλλά από την άλλη δεν μπορώ να μην απαντήσω έστω και αν κινδυνεύω να με νικήσουν.

Ανάμεσα σε αυτούς που προανέφερα είναι και η κ. Κωνσταντοπούλου, η γνωστή τυμβωρύχος και πτωματοφάγος των Τεμπών που άνοιξε τον ανθόκηπο της ψυχής της και αναδύεται η μυρωδιά της και αντί να ευωδιάζει, όπως συμβαίνει μ’ έναν καλοσυνάτο, καλλιεργημένο, με ευγένεια ψυχής άνθρωπο, βγαίνουν μυρωδιές που δυστυχώς θυμίζουν υπόνομο.

Την περασμένη εβδομάδα είχαμε μείνει άφωνοι όλοι σε αυτήν την Αίθουσα από τη χυδαία και νταηλίδικη συμπεριφορά της Κωνσταντοπούλου προς πάσα κατεύθυνση. Η εν λόγω κυρία προφανώς έχει φουσκώσει σαν παγώνι από την πρόσκαιρη και τεχνητή δημοσκοπική της άνοδο και βέβαια καβάλησε το καλάμι. Είναι αυτό που λένε «δώσε σε κάποιον την εξουσία και θα δεις το πραγματικό του πρόσωπο». Εγώ θα έλεγα, κυρίες και κύριοι συνάδελφοι, το χυδαίο του πρόσωπο.

Η εν λόγω θρασύτατη «πιστολέρο» επιτέθηκε κατά πάντων με έναν αυστηρό και περιφρονητικό τρόπο που δεν σηκώνει αντιρρήσεις. Περιφρονεί τους πάντες και τα πάντα. Δεν σέβεται τους κανόνες του Κοινοβουλίου. Φανταστείτε ότι κάποτε υπήρξε και Πρόεδρος της Βουλής. Μιλάει όσο θέλει και όποτε θέλει αγνοώντας επιδεικτικά ακόμα και τον Προεδρεύοντα. Ως Πρόεδρος της Βουλής δεν είχε τιμήσει ποτέ μα ποτέ τον θεσμικό της ρόλο. Είχε πάει σε γκέι παρελάσεις φωνάζοντας ότι οι αγώνες δεν έχουν κερδηθεί. Ήταν βέβαια στην κυβέρνηση ΣΥΡΙΖΑ Πρόεδρος της Βουλής με Αρχηγό -να μην το ξεχνάμε- τον Αλέξη Τσίπρα. Είπε ακόμα ότι πρέπει να γίνει διαδικασία για το σύμφωνο συμβίωσης, για τον πολιτικό γάμο. Μιλάμε για τεράστιους αγώνες γι’ αυτό το έθνος! Είπε βέβαια και το εξής αμίμητο: «Σήμερα δεν οργανωθήκαμε σωστά. Η παρέλαση αυτή του χρόνου πρέπει να περάσει μέσα από τη Βουλή». Αυτή που τα είπε αυτά ήταν Πρόεδρος της Ελληνικής Βουλής. Προφανώς είχε ξεχάσει ότι ο Πρόεδρος της Βουλής είναι ο τρίτος θεσμικός ρόλος στο ελληνικό κράτος. Πρώτα είναι ο Πρόεδρος της Δημοκρατίας, μετά είναι ο Πρωθυπουργός και τρίτος είναι ο Πρόεδρος της Βουλής.

Επίσης, δεν μπορώ να μην απαντήσω σε απρέπειες που συνεχίζονται. Δημοσίως και συνεχώς με ένα τεράστιο μίσος τον Πρόεδρο της Ελληνικής Δημοκρατίας, τον εκλεγμένο Πρόεδρο τον αποκαλεί Τασούλα. Αυτός είναι ο Τασούλας, δεν είναι ο κύριος Πρόεδρος της Δημοκρατίας. Αυτό είναι προσβολή για όλους μας. Αν μας ακούν οι ξένοι αντιλαμβάνονται αμέσως το τι κλίμα επικρατεί εδώ μέσα. Η κ. Κωνσταντοπούλου έχει μίσος για τον Πρόεδρο, αλλά προφανώς επειδή είχε προτείνει τον πατέρα της, τον γνωστό Κωνσταντόπουλο, δεν χωνεύει τον σημερινό Πρόεδρο.

Εγώ πάντως εάν ήταν Πρόεδρος ο κ. Κωνσταντόπουλος, θα τον αποκαλούσα κύριο Πρόεδρο, γιατί θεσμικά θα ήταν ο Πρόεδρος της Δημοκρατίας. Το ίδιο θα έκανα και με οποιονδήποτε άλλον. Την ίδια στάση έχω κρατήσει, κυρίες και κύριοι, και με την πρώην Πρόεδρο, την κ. Σακελλαροπούλου, η οποία βεβαίως πήγαινε σε γκέι παρελάσεις, ήταν η βασίλισσα της συμπεριληπτικότητας και του δικαιωματισμού, ήταν η ίδια εκείνη που πήγαινε και έκανε μαθήματα σε παιδιά του νηπιαγωγείου ότι ο Γουίνι το αρκουδάκι δεν έχει φύλο, δηλαδή ούτε αρσενικό είναι ούτε θηλυκό. Βεβαίως να μην ξεχάσουμε την απρέπειά της για τη μη πρόσκληση των Σπαρτιατών επί δύο συνεχείς χρονιές στη γιορτή της δημοκρατίας. Μας είχε αποκλείσει. Προφανώς η κ. Σακελλαροπούλου δεν ενδιαφερόταν και δεν λάμβανε υπ’ όψιν της τις διακόσιες πενήντα χιλιάδες ψήφους που είχαμε πάρει. Της άρεσε να είναι σταυροπόδι με τον σύντροφό της σε παρελάσεις, είχε κατέβει από το αεροπλάνο με αρβύλες, αλλά εγώ ως Πρόεδρος κοινοβουλευτικού κόμματος όσες φορές τη συνάντησα, πάντοτε με τον προσήκοντα σεβασμό τη χαιρετούσα. Γιατί; Διότι ήταν η Πρόεδρος της Ελληνικής Δημοκρατίας.

Προφανώς όλοι αυτοί είναι ένα διαφορετικό μείγμα, έξω από τα κοινά θα λέγαμε, γι’ αυτό προφανώς και η κ. Κωνσταντοπούλου την ήθελε τόσο πολύ και δεν θέλει τον σημερινό Πρόεδρο, γιατί όλοι αυτοί εκεί –μην ξεχνάμε- είναι άθεοι και αντίχριστοι. Αυτό θα πρέπει να το πουν και στους συγγενείς των θυμάτων, γιατί οι περισσότεροι δεν είναι σαν αυτούς. Όλοι αυτοί που έχασαν τους δικούς τους ανθρώπους σε αυτήν την τραγωδία, όπως και στο Μάτι –στο Μάτι έχει επίσης βάλει το χέρι της η κ. Κωνσταντοπούλου-, προσεύχονται στον Θεό για την ανάπαυση των ψυχών όλων αυτών που έφυγαν.

Ήθελα να ρωτήσω την κυρία Πρόεδρο: Το κάνει αυτό; Διότι στις εκκλησίες, στον ασπασμό των εικόνων και στον σταυρό υπάρχει αλλεργία. Να θυμίσουμε λίγο –και αξίζει να το πούμε αυτό- ότι στα Καλάβρυτα δεν ήταν μέσα στην εκκλησία. Περίμενε έξω να βγούμε όλοι από την εκκλησία για να πάμε στο μνημείο να καταθέσουμε ένα στεφάνι. Τα ίδια κάνει και στη Μητρόπολη των Αθηνών. Δεν πατάει ποτέ, δεν κάνει τον σταυρό της, δεν φιλάει εικόνες και μετά πάει για να καταθέσει στεφάνι ή όπου υπάρχουν οι κάμερες για να παρουσιαστεί.

Θα πρότεινα, λοιπόν, στην κ. Κωνσταντοπούλου να πλένει καλά το στόμα της άλλη φορά όταν αναφέρεται στους Σπαρτιάτες, διότι έχετε απέναντί σας πραγματικούς άνδρες και πραγματικές γυναίκες. Έχετε απέναντί σας χριστιανούς ορθόδοξους. Έχετε απέναντί σας πραγματικούς Έλληνες που αγαπούν την Ελλάδα, αγαπούν τη θρησκεία και κυρίως αγαπούν την οικογένεια.

Υπάρχει εδώ στην Ελλάδα και κυρίως στην Ευρώπη η ιερά συμμαχία των πολιτικών διώξεων που στρέφεται απέναντι σε εθνικά πατριωτικά κόμματα που επιδιώκουν την επαναφορά της εθνικής μας ταυτότητας, το κλείσιμο της στρόφιγγας των λαθρομεταναστών και πολεμούν στα ίσα τον δικαιωματισμό και τη woke ατζέντα.

Εκτόξευσε ύβρεις πριν από λίγες ημέρες εναντίον των Σπαρτιατών, όπως «μόρφωμα». Είναι Πολιτική Αρχηγός τώρα και ακούστε τι λέει: «Ακροδεξιοί που πρεσβεύουν τον ρατσισμό, τη μισαλλοδοξία, την ομοφοβία, την τρανσφοβία, τις διακρίσεις και την αμφισβήτηση της ισότητας…», λέει, «… όλων ενώπιον του νόμου αγνοώντας ότι είμαστε όλοι ίσοι απέναντι στον νόμο».

Πρώτα απ’ όλα δεν μου αρέσει να διαστρεβλώνουν ούτε τις δηλώσεις μου αλλά ούτε και το ύφος μου. Ποτέ δεν έχω μιλήσει άσχημα για τους ομοφυλόφιλους και το έχω δηλώσει πάρα πολλές φορές ότι δεν με ενδιαφέρει το τι κάνει ο καθένας στο κρεβάτι του. Αν θέλει να μιλήσουμε για την τρανσφοβία ναι έχω κάποιο φόβο -δεν μπορώ να το κρύψω- και αυτόν τον φόβο τον έχουν οι περισσότεροι από το 70% με 80% των Ελλήνων. Δεν συμφωνούν μαζί της όλοι αυτοί οι Έλληνες.

Άρα, εσείς είστε μειοψηφία και ενημερώνω και την κ. Κωνσταντοπούλου αλλά και όποιον άλλον επιτίθεται με αυτές τις φραστικές ακρότητες κατά των Σπαρτιατών πάντοτε θα παίρνετε τις κατάλληλες απαντήσεις.

Βεβαίως για να μην ξεχνιόμαστε και πρέπει να τα λέμε όλα, έχουμε παρόμοιες συμπεριφορές από τον έτερο καουμπόι εδώ του Κοινοβουλίου που φοράει το δανεικό κοστούμι του Πολιτικού Αρχηγού και εκτοξεύει κατάρες προς πάσα κατεύθυνση σε κάποιους λέγοντάς τους «να ήταν τα δικά σας παιδιά στο τρένο». Αυτές οι κουβέντες δεν λέγονται από Πολιτικό Αρχηγό. Τέτοιες κατάρες δεν λες ούτε στον εχθρό σου. Και αυτό ακούστηκε από το στόμα ενός Πολιτικού Αρχηγού, ο οποίος χαριτολογώντας λέει εδώ μέσα πάρα πολλές φορές ότι θέλει να κυβερνήσει. Και δεν είναι η πρώτη φορά που στο παραλήρημά του αυτός ο Αρχηγός εκτοξεύει κατάρες και απειλές αλλά και το πάει ακόμα πιο πέρα, δηλαδή προτρέπει πολίτες στην αυτοδικία. Να θυμηθούμε πρόσφατα ότι εδώ, από αυτό το Βήμα της Βουλής, τόλμησε και είπε ότι αν ήταν το δικό του παιδί στο τρένο θα έπαιρνε την καραμπίνα. Να το ξαναπώ για να γίνει κατανοητό. Είπε εδώ ότι αν ήταν το δικό του παιδί μέσα στο τρένο θα έπαιρνε την καραμπίνα. Άρα, ένας Πολιτικός Αρχηγός προτρέπει όχι μόνο τους χαροκαμένους συγγενείς των Τεμπών να πάρουν τον νόμο στα χέρια τους, αλλά όποιον έχει χάσει τον δικό του άνθρωπο να στρέφεται στην αυτοδικία παίρνοντας τον νόμο στα χέρια του.

Καλώς ήρθατε, κυρίες και κύριοι συνάδελφοι, στην άγρια Δύση και στον νόμο του Λιντς. Είναι, δυστυχώς, κουβέντες και μηνύματα δια στόματος Πολιτικού Αρχηγού. Και, βέβαια, αυτός ο Πολιτικός Αρχηγός έχει όνομα: Κυριάκος Βελόπουλος. Είναι πολλαπλά υπότροπος όταν πριν από το Πάσχα του 2024 πάλι από αυτό το Βήμα της Βουλής έστειλε το δικό του μήνυμα σε όσους ψήφισαν τον νόμο των ομοφυλοφίλων λέγοντας: Μην τολμήσετε να πάτε στις εκκλησίες, γιατί ξέρετε τι θα πάθετε. Η greek παράνοια σε όλο της το μεγαλείο.

Εμείς οι Σπαρτιάτες με αίσθημα ευθύνης και πάντα στις επάλξεις του έθνους μας αγωνιζόμαστε. Γιατί; Γιατί υπάρχουν θέματα μεγίστης σημασίας που βασανίζουν καθημερινά την ελληνική κοινωνία, την εξοργίζουν και ζητούν αμέσως εδώ και τώρα λύσεις, όπως στο στεγαστικό, στη θηριώδη ακρίβεια, τη φοροεπιδρομή, την υγεία, την υπογεννητικότητα, τη λαθρομετανάστευση και τη βία και την καθημερινή ανασφάλεια που βιώνουν καθημερινά οι Έλληνες.

Άρα, με το τέρας της ακρίβειας να καλπάζει και τις δήθεν αυξήσεις στον βασικό μισθό που είναι χωρίς αντίκρισμα -και είναι ένα μεγάλο πυροτέχνημα της Κυβέρνησης για να ρίξει στάχτη στα μάτια των φτωχών Ελλήνων- με το τέρας της ακρίβειας να θερίζει, ποιος συνταξιούχος ή εργαζόμενος μπορεί να βγάλει τον μήνα; Οι περισσότεροι πραγματικά το καταφέρνουν μέχρι τις δέκα του μηνός και πολύ λέω. Μαζεύονται τόσες πολλές υποχρεώσεις που πραγματικά στις δέκα του μηνός δεν υπάρχει ούτε ένα ευρώ στην τσέπη.

Και, βέβαια, η Κυβέρνηση της Νέας Δημοκρατίας, δηλαδή οι πρωταθλητές της αναλήθειας, δεν δίνουν τίποτα ούτε στους συνταξιούχους από τα ματωμένα πλεονάσματα μήπως και αυτοί οι φτωχοί άνθρωποι περάσουν λίγο καλύτερα τις ημέρες του Πάσχα. Οι συντάξεις όσο και οι μισθοί εξανεμίζονται σαν αστραπή από τις αυξήσεις σε όλα τα είδη πρώτης ανάγκης, από τα τρόφιμα, τους λογαριασμούς μέχρι και τα ενοίκια. Ούτε καν να σκεφτεί η Κυβέρνηση να δώσει λίγο νωρίτερα τις συντάξεις, αλλά και κάτι παραπάνω εν είδει δώρου για να μπορέσουν οι φτωχοί άνθρωποι να βγάλουν το Πάσχα.

Βεβαίως, μέσα σε όλα αυτά τα προβλήματα που προανέφερα είναι και τα funds, τα οποία τεχνηέντως δημιουργούν ένα πρόβλημα επικοινωνίας. Δεν δίνουν τηλέφωνα επικοινωνίας στους ενδιαφερόμενους, δεν δίνουν καν αριθμούς λογαριασμού για να καταθέσουν τα χρήματα. Βεβαίως, να πούμε ότι ο εξωδικαστικός συμβιβασμός είναι μια απάτη και μια μεγάλη αποτυχία. Αρκεί να τονίσουμε ότι αυξήθηκαν οι πλειστηριασμοί κατά 205% από το 2022 μέχρι και σήμερα. Κανένα κούρεμα τόκων δεν γίνεται.

Ελπίζω να ακούτε, κύριε Υπουργέ, και θα ήθελα και παρακαλώ πολύ μια απάντηση, διότι ξέρω από πρώτο χέρι ότι υπάρχουν τεράστια χρέη -όλοι το γνωρίζουν αυτό- στον ελληνικό λαό: Όμως, ξέρω από προσωπική εμπειρία ότι άνθρωπος που χρωστούσε στην εφορία 23.000, οι 13.000 ήταν κεφάλαιο και οι 10.000 ήταν τόκοι, ενώ πήγε και τα πλήρωσε μετρητά όλα για να φύγει το χρέος από πάνω του, δεν του έκοψαν ούτε ένα ευρώ. Κι εγώ ρωτώ -καλοπροαίρετα πάντα ρωτάω- ότι θα μπορούσατε να κάνετε πάρα πολλές δόσεις και αν όλοι όσοι μπουν στις δόσεις είναι συνεπείς, στο τέλος να αφαιρούνται και οι τόκοι. Και έτσι και το κράτος θα πάρει χρήματα, αλλά βεβαίως και θα πάρει και μια ανάσα η ελληνική κοινωνία.

Αυτό είναι ένα μεγάλο θέμα και παρακαλώ πολύ, κύριε Υπουργέ, θα μπορούσατε να μου απαντήσετε.

Εν κατακλείδι, όση λάσπη και να πετάνε οι ανθέλληνες εμείς στεκόμαστε δίπλα στους Έλληνες και τις Ελληνίδες και δίνουμε καθημερινά αγώνα για να επιβιώσουμε ως έθνος και ως λαός. Γι’ αυτό χρειαζόμαστε άμεσα μια κυβέρνηση εθνικής και θρησκευτικής συνείδησης για να ξανακάνουμε την Ελλάδα μας μεγάλη.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα ο επόμενος ομιλητής, ο κ. Στυλιανός Φωτόπουλος, Βουλευτής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Κύριοι Υπουργοί, κύριοι Βουλευτές, θέλω να ξεκινήσω τη σημερινή ομιλία με αφορμή αυτό το οποίο άκουσα νωρίτερα από τον Πρωθυπουργό κατά την επίσκεψή του στην ΑΑΔΕ. Σε συνέχεια της πολιτικής, την οποία εφαρμόσατε το τελευταίο διάστημα, με το να προτρέπετε τους φορολογούμενους να υποβάλλουν τις φορολογικές τους δηλώσεις μέχρι τις 30 Απριλίου του 2025 ως κίνητρο για αυτήν τη διαδικασία -και το ανέφερε σήμερα ο κ. Μητσοτάκης- είναι η έκπτωση 4% για αυτούς οι οποίοι θα υποβάλουν μέχρι 30 Απριλίου και θα εξοφλήσουν τον φόρο εισοδήματος μέχρι το τέλος της προθεσμίας, δηλαδή 30-7.

Ερώτηση: Αυτοί οι οποίοι θα υποβάλουν και θα πάνε οι δηλώσεις τους για έλεγχο, τι θα γίνει, κύριε Υπουργέ, κύριε Κώτσηρα; Προφανώς δεν με ακούτε. Υποβάλλει ο Έλληνας φορολογούμενος τη δήλωσή του μέχρι τις 30 Απριλίου, όπως τον έχετε προτρέψει, αλλά η δήλωσή του δεν εκκαθαρίζεται, γιατί, όπως γνωρίζετε πολύ καλά, υπάρχουν προβλήματα με τους πίνακες ανάλωσης. Άρα, η δήλωσή του σήμερα, σύμφωνα με τις τελευταίες πληροφορίες που έχουμε εμείς, θα εκκαθαριστεί στην καλύτερη περίπτωση μετά από ενάμιση μήνα. Άρα, ενώ η δήλωση θα υποβληθεί μέχρι τις 30 Απριλίου, το εκκαθαριστικό δεν θα βγει μέχρι τις 30 Απριλίου. Αυτός ο άνθρωπος θα τύχει της έκπτωσης; Θα τύχει; Το έχουμε προνοήσει;

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ναι.

**ΣΤΥΛΙΑΝΟΣ ΦΩΤΟΠΟΥΛΟΣ:** Είναι σίγουρο αυτό; Χαίρομαι.

Και έρχομαι τώρα στο άρθρο 213 του νομοσχεδίου. Καλώς τους. Στη διάρκεια της συζήτησης για τον μετασχηματισμό και τη μετονομασία του «τελών χαρτοσήμου» σε «ψηφιακό τέλος» σας το είπαμε και από την Ολομέλεια και τις επιτροπές ότι είναι ασαφές σε ό,τι αφορά το ψηφιακό τέλος το παλιό χαρτόσημο σε επιμελητήρια, σε ενώσεις, σε συλλόγους. Διαρρηγνύατε τα ιμάτιά σας ότι δεν χρειάζεται, δεν υπάρχει λόγος, ο νόμος είναι σαφής. Και έρχεστε τώρα με το άρθρο 213 και διορθώνετε αυτό το οποίο σας λέγαμε για να μην ισχύσει και το ονομάζετε φοροαπαλλαγή.

Για να μην υπάρχουν παρανοήσεις, ενώ δεν αναφέρεται στον νόμο περί ψηφιακού τέλους, κάντε το ίδιο και για τους ιερούς ναούς. Φέρτε το, δηλαδή, σήμερα με νομοτεχνική βελτίωση, να αναφέρονται και οι πράξεις τις οποίες κάνουν οι ιεροί ναοί, να μην είναι υπόχρεοι στην επιβολή ψηφιακού τέλους για γάμους, βαφτίσεις, τα γνωστά. Να καταγράφεται, όμως και να υπάρχει στον νόμο.

Άρθρο 198: Μητρώο Πραγματικών Δικαιούχων, άλλη ιστορία πονεμένη, σας το έχουμε ξαναπεί, η επιτομή της γραφειοκρατίας. Υπάρχουν τα στοιχεία στο ΓΕΜΗ, στα κατά τόπους επιμελητήρια. Υπάρχουν τα στοιχεία στο Μητρώο των ΔΟΥ. Για ποιον λόγο θα πρέπει αυτά να τα καταχωρούν με δυσβάσταχτα πρόστιμα οι φορολογούμενοι και οι φοροτεχνικοί και στο Μητρώο Πραγματικών Δικαιούχων; Και το τέρας της γραφειοκρατίας τι έχει προνοήσει; Εάν έχει υποβάλει εμπρόθεσμα, εάν έχει κάνει όλες τις μεταβολές στο Μητρώο Πραγματικών Δικαιούχων ο επιχειρηματίας, αλλά δεν έχει το χαρτί, δηλαδή έχει κάνει όλες τις διαδικασίες και δεν έχει το χαρτί σε έλεγχο είτε από την Οικονομική Υπηρεσία είτε από το Σώμα Δίωξης Οικονομικού Εγκλήματος, επιβάλλεται πρόστιμο. Τραγικά πράγματα!

Άρθρο 215: Προβλέπετε την είσοδο ιδιωτικών επιχειρήσεων, εισπρακτικών επιχειρήσεων στον e-ΕΦΚΑ, για να συνδράμει στην είσπραξη των οφειλών. Μάλιστα, δεν θα σταθώ στο θέμα των προσωπικών δεδομένων. Θα σταθώ μόνο στο θέμα της αποτελεσματικότητας. Είμαστε εδώ και οφείλουμε να είμαστε αποτελεσματικοί. Ήταν αυτές οι επιχειρήσεις αποτελεσματικές κατά την είσπραξη των κόκκινων δανείων; Αυτό καταλάβατε; Γιατί τους δίνετε το δικαίωμα και τη δυνατότητα να μπουν στα χρέη του ΕΦΚΑ; Ενισχύστε τα ΚΕΑΟ, τα οποία αυτήν τη στιγμή αν πάτε -και σας το λέω από προσωπική εμπειρία- είτε στην Αγίου Κωνσταντίνου είτε στη Μενάνδρου, θα δείτε έναν υπάλληλο να προσπαθεί να εξυπηρετήσει τους πολίτες. Ένας υπάλληλος! Τα χρέη προς το ΚΕΑΟ έχουν φτάσει τα 50 δισεκατομμύρια, εκ των οποίων τα 17 δισεκατομμύρια είναι τόκοι και προσαυξήσεις. Δεν πάμε πουθενά έτσι. Δώστε τη δυνατότητα στους πολίτες! Οι πολίτες δεν έχουν να πληρώσουν, γι’ αυτό και το 90% των ελευθέρων επαγγελματιών αυτήν τη στιγμή επιλέγει την κατώτατη ασφαλιστική κλάση, γιατί δεν μπορεί να πάει πιο κάτω. Αν μπορούσε, θα πήγαινε και πιο κάτω. Δώστε τους τη δυνατότητα να ρυθμίσουν σε εκατόν είκοσι δόσεις!

Και ερχόμαστε στο άρθρο 117, σύμφωνα με το οποίο αρμόδια αρχή για την εποπτεία της εφαρμογής των διατάξεων του ν.4557/2018 είναι σε ό,τι αφορά τους λογιστές, φοροτεχνικούς η ΑΑΔΕ. Για ποιον λόγο; Το ακούσατε και στη διάρκεια των επιτροπών, θα πρέπει να φύγει η αρμοδιότητα αυτή από την ΑΑΔΕ και να πάει στο Οικονομικό Επιμελητήριο. Αυτό είναι κάτι στο οποίο συμφωνούμε όλοι. Διορθώστε τον λανθασμένο νόμο του ΣΥΡΙΖΑ: Δεν σας κοστίζει πολιτικά, αν θέλετε να το δείτε και έτσι. Διορθώστε το και μεταφέρετε την αρμοδιότητα στο Οικονομικό Επιμελητήριο της Ελλάδας!

Επίσης, λάβετε υπ’ όψιν σας το άρθρο της αιτιολογικής έκθεσης του νόμου, το οποίο ήταν σαφές, σαφέστατο και το οποίο έλεγε ότι θα πρέπει οι εξωτερικοί λογιστές λόγω της φύσης της δουλειάς τους να μην έχουν τις ίδιες υποχρεώσεις. Δεν έχουν πρόσβαση σε κρίσιμα οικονομικά στοιχεία των πελατών τους, δεν έχουν πρόσβαση στο «Πόθεν Έσχες», δεν έχουν πρόσβαση σε προσωπικούς λογαριασμούς. Ακόμα και στις επιχειρήσεις με απλογραφικά βιβλία τις περισσότερες φορές -σχεδόν όλες- ο λογιστής-φοροτεχνικός δεν έχει πρόσβαση.

Και πάω επί τροχάδην στον εξωδικαστικό μηχανισμό. Το ανέφερε και ο Πρόεδρός μας, ο Κυριάκος Βελόπουλος. Ποινικό μητρώο γιατί; Ποινικό μητρώο, όταν πας να ρυθμίσεις εισφορές προς το ΙΚΑ και έχεις καταδικαστεί για οφειλές προς το ΙΚΑ, είναι τρελό. Αν υποθέσουμε ότι δεν πας στον εξωδικαστικό μηχανισμό για το ίδιο χρέος να ρυθμίσεις, δεν σου ζητάνε ποινικό μητρώο. Διορθώστε τέτοιου είδους σφάλματα, όπως και σφάλματα τεχνικά. Δεν είναι δυνατόν να υπάρχουν τόσες καθυστερήσεις, δεν είναι δυνατόν να υπάρχουν οφειλές οι οποίες δεν εντάσσονται, με αποτέλεσμα να υπάρχουν προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα χρειαστώ ακόμα, κυρία Πρόεδρε.

Επίσης, χαρακτηριστικό είναι το γεγονός, αυτό το οποίο μας καταγγέλλουν πάρα πολλοί επιχειρηματίες. Έχω εδώ περίπτωση, στην οποία ενώ βγήκε δόση 2.500 ευρώ, με την εφαρμογή του αλγορίθμου η δόση της συγκεκριμένης μεταφορικής επιχείρησης πήγε στα 17.000 ευρώ, 17.048 ευρώ -η ίδια εταιρεία, τα ίδια χρέη- με αποτέλεσμα να μην ρυθμίσει. Χαρακτηριστικότατο παράδειγμα, αυτός δεν πρόκειται ποτέ να μπει στην κανονικότητα, αυτός δεν πρόκειται ποτέ να μπει στην αγορά και το κράτος, φυσικά, δεν πρόκειται να εισπράξει.

Εν τοιαύτη περιπτώσει, το θέμα του ιδιωτικού χρέους είναι τεράστιο. Σας έχουμε πει πάρα πολλές φορές ότι θα πρέπει να επαναφέρετε τις ρυθμίσεις των εκατόν είκοσι δόσεων με κούρεμα προσαυξήσεων. Δεν είναι δυνατόν το ιδιωτικό χρέος να αυξάνεται και εμείς να λέμε ότι οι Έλληνες θα πρέπει να αποκτήσουν κουλτούρα πληρωμών. Οι Έλληνες έχουν κουλτούρα πληρωμών, χρήματα δεν έχουν. Κάντε κάτι για αυτό!

Σας ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Πέτρος Δημητριάδης, Βουλευτής της Κοινοβουλευτικής Ομάδας των Σπαρτιατών.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, επειδή σήμερα συζητάμε ένα νομοσχέδιο του Υπουργείου Εθνικής Οικονομίας, θέλω να πω ορισμένα πράγματα για την οικονομία της χώρας. Το κυρίαρχο αφήγημα της Κυβέρνησης είναι ότι η οικονομία πάει πάρα πολύ καλά και ότι εμείς, άμα ακούσεις τους Υπουργούς, θα νομίσεις ότι είμαστε ή στην Ελβετία ή στα Ηνωμένα Αραβικά Εμιράτα ή σε καμία οικονομική υπερδύναμη. Στην πραγματικότητα, όμως, δεν είναι καθόλου καλά τα πράγματα.

Αν δούμε τα επίσημα στοιχεία, θα διαπιστώσουμε ότι η Ελλάδα έχει μονίμως ελλειμματικό ισοζύγιο τρεχουσών συναλλαγών, που σημαίνει ότι εισάγουμε πολύ περισσότερα από όσα εξάγουμε, έχει ένα εξωτερικό χρέος το οποίο έχει φτάσει στα ύψη, έχει πάει στα 300 δισεκατομμύρια και ο μέσος Έλληνας και η μέση Ελληνίδα δεινοπαθούν, δεν μπορούν να επιβιώσουν. Γι’ αυτό και η απεργία σήμερα. Μάλιστα δε, έχουμε τη δεύτερη χειρότερη θέση στην αγοραστική δύναμη στην Ευρωπαϊκή Ένωση.

Εάν όντως ήταν τόσο καλή η οικονομία, δεν θα είχαμε αυτά τα μεγέθη. Το λέω γιατί κάποιοι προσπαθούν να πουν ότι όσοι αμφισβητούν το αφήγημα είναι λαϊκιστές και ότι εμείς κινδυνολογούμε. Όχι, είναι η πραγματικότητα την οποία βιώνουν όλοι. Πηγαίνετε, αν θέλετε, να ρωτήσετε κάποιους καταστηματάρχες, επιχειρηματίες, μισθωτούς, συνταξιούχους αν μπορούν να βγάλουν τον μήνα. Δεν μπορούν να τον βγάλουν, όμως. Άρα, ποια ανάπτυξη; Η ανάπτυξη πρέπει να διαχέεται και όχι να έχουμε μια ανάπτυξη προς εξυπηρέτηση των funds, των servicers, των ολιγαρχών και των καρτέλ.

Και μια που είπα για καρτέλ, ξέρετε, όλοι μιλάνε για τους δασμούς. Να πω, όμως, ότι απόρροια των δασμών είναι η κατακόρυφη πτώση της τιμής του αργού πετρελαίου. Θέλω, λοιπόν, τώρα να δω την Κυβέρνηση, τώρα που πέφτει το αργό πετρέλαιο, θα μειωθούν οι τιμές στα καύσιμα ή θα παραμείνουν ίδιες για να εξυπηρετήσουμε κάποια καρτέλ στον τομέα του πετρελαίου; Περιμένω. Θα μειωθεί το ενεργειακό κόστος ή όχι; Εκεί θέλω να δω την Κυβέρνηση τι θα κάνει, τώρα που πέφτει το αργό πετρέλαιο, επιμένω.

Θα ξεκινήσω, όμως, το νομοσχέδιο με τον εξωδικαστικό μηχανισμό, τη ρύθμιση οφειλών. Κατά γενική ομολογία, ο εξωδικαστικός μηχανισμός έχει αποτύχει. Ποια είναι η απόδειξη για αυτό; Το γεγονός ότι έχει αυξηθεί κατακόρυφα το ποσοστό των πλειστηριασμών.

Είχαμε 205% αύξηση, κυρίες και κύριοι συνάδελφοι, τα τελευταία δύο χρόνια. Είναι παταγώδης αποτυχία.

Επίσης, άκουσα ότι το νομοσχέδιο θα διευρύνει τους αιτούντες, αυτούς που μπορεί να κάνουν αίτηση και τους οφειλέτες. Το θέμα ξέρετε ποιο είναι; Να τους παράσχει και την κατάλληλη προστασία, διότι τα έχω ζήσει ως δικηγόρος. Πολλές φορές κάποιος υπάγεται σε μια ρύθμιση, όμως, το fund –γιατί, δυστυχώς, τα περισσότερα δάνεια έχουν περιέλθει στα funds- ούτε επικοινωνεί μαζί του, δεν μπορεί να επικοινωνήσει. Πιο εύκολα επικοινωνείς με τον Λευκό Οίκο παρά με τα funds σε πολλές περιπτώσεις.

Επίσης, να πω ότι ο αλγόριθμος δίνει τελείως εξωπραγματικά ποσά δόσεων που δεν μπορεί να τα πληρώσει κάποιος.

Και κάτι άλλο, μια που μιλάμε για funds, θα ήθελα το Υπουργείο κάποτε να ερευνήσει τη νομιμότητα αυτών των εταιρειών, διότι ξέρετε ότι σε πολλές περιπτώσεις υπάρχουν εταιρείες που είτε δεν νομιμοποιούνται να κάνουν πλειστηριασμούς είτε ακόμα δεν δίνουν και ΑΦΜ -έχει γίνει επίσημα καταγγελία από δικηγόρους- και μεταχειρίζονται πάρα πολλές πρακτικές, οι οποίες είναι αντισυναλλακτικές. Μάλιστα δε, μία συνάδελφός μου είχε πει χαριτολογώντας ότι αντί για funds πρέπει να τα λέμε «fund-άσματα», διότι ακριβώς είναι ανύπαρκτες εταιρείες.

Περιμένω να ελεγχθεί η νομιμοποίηση αυτών των εταιρειών, διότι όλοι αυτοί οι «κύριοι» -εντός εισαγωγικών- που κρύβονται πίσω από τους πλειστηριασμούς πολλές φορές δεν έχουν νομιμοποίηση να το κάνουν και αυτό για εμένα είναι απαράδεκτο.

Σταματήστε επιτέλους τους πλειστηριασμούς ειδικά της πρώτης κατοικίας! Βγάλτε έναν νόμο, μία τροπολογία, που θα προστατεύει αυτοδικαίως την πρώτη κατοικία. Καθένας έχει δικαίωμα να έχει μια πρώτη κατοικία. Δεν μπορεί να τον αφήνουμε άστεγο και αβοήθητο στα funds και στους servicers.

Δεύτερον και πιο σημαντικό: Υπάρχει μέσα μία ρύθμιση, υπάρχει η ενσωμάτωση του Κανονισμού, η 114/2023, για τα κρυπτονομίσματα. Μου κάνει μεγάλη εντύπωση ότι υπάρχει μεγάλος περιορισμός στα κρυπτονομίσματα, στην αγορά κρυπτονομισμάτων, την ίδια ώρα που στις Ηνωμένες Πολιτείες όχι μόνο ενθαρρύνουν τα κρυπτονομίσματα, αλλά ο ίδιος ο Πρόεδρος Τραμπ έχει πει ότι θα πρέπει να γίνουν αποθετήριο bitcoin, κρυπτονομισμάτων, οι Ηνωμένες Πολιτείες.

Βλέπω, λοιπόν, ότι η Ευρώπη, αντί να προωθεί τα κρυπτονομίσματα, τα οποία ευνοούν την ανεξαρτησία από τις τράπεζες, ευνοεί το σύστημα του κεντρικού ψηφιακού ευρώ.

Ουσιαστικά, λοιπόν, δημιουργούμε ένα πλήρως ψηφιοποιημένο σύστημα στο οποίο θα καταγράφονται όλες μας οι συνήθειες, οι αγοραστικές συνήθειες, όπως και το τι κάνει ο κάθε άνθρωπος. Φέρνουμε ουσιαστικά έναν «μεγάλο αδερφό» που θα εποπτεύει. Και φυσικά, όταν είμαστε πλήρως εξαρτώμενοι από το τραπεζικό σύστημα, έχουμε κι άλλες συνέπειες. Ξέρετε, μπορεί αύριο, μεθαύριο να καταρρεύσει το τραπεζικό σύστημα. Μπορεί αύριο, μεθαύριο να μπουν, όπως γίνεται στην Κίνα, τα λεγόμενα «κοινωνικά κριτήρια». Αν είσαι καλό και υπάκουο παιδί, θα έχεις συναλλαγές. Αν, όμως, είσαι κανένας κακός που διαφωνεί με την Κυβέρνηση για κάποιο θέμα, όπως για παράδειγμα, για τον πόλεμο στην Ουκρανία και τους υποχρεωτικούς εμβολιασμούς, τότε θα σου πουν «ξέρεις, δεν κάνεις συναλλαγές». Και αυτό, ξέρετε, δεν είναι επιστημονική φαντασία. Ήδη οι Κινέζοι, που κάποιοι παραδειγματίστηκαν από την Κίνα με τα lockdown και τους υποχρεωτικούς εμβολιασμούς, ξεκίνησαν αυτό το σύστημα που πολύ φοβάμαι ότι θα μας έρθει κι εδώ. Διότι, ξέρετε, βλέπω στην Ευρωπαϊκή Ένωση την κ. Φον ντερ Λάιεν, η οποία τώρα τελευταία την έχει δει και Ναπολέοντας και θέλει να κάνει και εξοπλισμούς και πόλεμο με τη Ρωσία, να ακολουθεί αυτό το σύστημα. Με προβληματίζει, λοιπόν, πάρα πολύ αυτή η πορεία που παίρνει η Ευρωπαϊκή Ένωση που βλέπουμε να εξελίσσεται κάτι πάρα πολύ αυταρχικό, το οποίο έρχεται σε πλήρη αντίθεση με τις ευρωπαϊκές αξίες. Πρώτον, έρχεται σε πλήρη αντίθεση με την αξία της ατομικής ελευθερίας, κυρίως της ελευθερίας του λόγου, αλλά και της ελευθερίας των συναλλαγών.

Ένα άλλο ζήτημα που θα ήθελα να θίξω με το παρόν νομοσχέδιο είναι το εξής: Μιλάμε για επενδύσεις, αλλά βλέπουμε να υπάρχουν πάρα πολλοί περιορισμοί, πάρα πολύ μεγάλη γραφειοκρατία και πάρα πολλή πολυπλοκότητα. Ξέρετε, πρέπει να υπάρξει μια απλοποίηση. Αν θέλουμε να έρθουν επενδύσεις στην Ελλάδα, θα πρέπει επιτέλους να επιβάλλετε οριζόντιο φόρο σε όλα τα είδη και σε όλες τις υπηρεσίες 15%, ώστε να τελειώνουμε επιτέλους και να έχετε απόδοση.

Ένα άλλο δε απαράδεκτο που δεν μπορώ να μη θίξω είναι το άρθρο 215 που παρέχει τη δυνατότητα στις εισπρακτικές εταιρείες να ενοχλούν τους οφειλέτες του ΕΦΚΑ για χρέη προς τα ασφαλιστικά ταμεία. Δεν φτάνει, λοιπόν, που ο μέσος όρος ενοχλείται από τις εισπρακτικές εταιρείες για τις τράπεζες, τώρα θα έχουμε και τα ασφαλιστικά ταμεία.

Και θα σας εξηγήσω γιατί είμαι τόσο λάβρος κατά των ασφαλιστικών εταιρειών. Διότι αυτές οι εταιρείες ενοχλούν συνεχώς τους πολίτες, κάτι που έχω ζήσει. Χρησιμοποιούν πολλές φορές απειλές, ύβρεις, απρεπή συμπεριφορά, ενώ κάνουν μέχρι και αντιποίηση δικηγορικού επαγγέλματος. Μου έχει τύχει περίπτωση να παίρνει η εισπρακτική εταιρεία οφειλέτη, να του λέει ότι είναι από τον τάδε δικηγόρο και όταν εγώ πήρα τον συνάδελφο δικηγόρο να του ζητήσω εξηγήσεις, μου είπε ότι δεν ήξερε τίποτα και ότι πρώτη φορά άκουγε ότι ασχολείται με εισπρακτική εταιρεία. Μέχρι και εκεί έφτασαν!

Αυτή, λοιπόν, την ασυδοσία θα πρέπει να τη σταματήσουμε. Δεν μπορεί ένας άνθρωπος που έχει μία θηλειά γύρω από τον λαιμό του να παρενοχλείται συνεχώς και από εισπρακτικές εταιρείες. Πρόκειται για κάτι απαράδεκτο. Αν θέλετε, ο ΕΦΚΑ μπορεί να επιβάλλει κάποια μέτρα, να στείλει μία ειδοποίηση ή κάτι άλλο, αλλά όχι οι εισπρακτικές εταιρείες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό -τελειώνω, κύριε Πρόεδρε, σε δέκα δευτερόλεπτα- και θα πω το εξής: Εάν θέλετε να προστατεύσετε τον μέσο Έλληνα και τη μέση Ελληνίδα, πάρτε τα εξής μέτρα: Προστατεύστε την πρώτη κατοικία, μειώστε τους φόρους, μειώστε τον ΦΠΑ. Επίσης, φροντίστε να έχει ουσιαστική βοήθεια και, αν θέλετε, βάλτε φρένο στους πλειστηριασμούς της πρώτης κατοικίας, στα funds και στους servicers. Είναι μία κοινωνική μάστιγα που πρέπει να σταματήσει.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μηταράκη, πριν σας δώσω τον λόγο, θα δώσω τον λόγο στην Υπουργό κ. Κεραμέως για την υποστήριξη της τροπολογίας με γενικό αριθμό 350 και ειδικό 84.

Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Καλησπέρα, κυρίες και κύριοι συνάδελφοι!

Πρώτα απ’ όλα θα ήθελα να αναφερθώ στη διάταξη του άρθρου 215 που αφορά μια πρωτοβουλία της Κυβέρνησης για τη βελτίωση της εισπραξιμότητας των ασφαλιστικών εισφορών στον e-ΕΦΚΑ.

Ξεκινάμε λοιπόν, κυρίες και κύριοι συνάδελφοι, από μία βασική αρχή. Αυτή η βασική αρχή είναι ότι αναζητούμε δημοσιονομικό χώρο για να ενισχύσουμε παροχές προς συνταξιούχους και ασφαλισμένους. Φέρνουμε, λοιπόν, μία διάταξη η οποία ενσωματώθηκε στο εν λόγω νομοσχέδιο για να αντιμετωπίσουμε, θα έλεγα, μία χρόνια παθογένεια του ασφαλιστικού συστήματος της χώρας μας. Έχουμε 49 δισεκατομμύρια ευρώ ανείσπρακτες οφειλές, ενώ έχουμε δύο δρόμους που ανοίγονται μπροστά μας. Ο ένας δρόμος είναι να διαπιστώσεις το πρόβλημα, να πεις ότι είναι πολύ μεγάλο, ότι δεν μπορείς να κάνεις κάτι γι’ αυτό και να το βάλεις κάτω από το χαλί, όπως έκαναν οι προηγούμενες κυβερνήσεις. Υπάρχει και ένας δεύτερος δρόμος που είναι να κάνεις κάτι γι’ αυτό, για να μπορέσεις εν συνεχεία να ενισχύσεις τις παροχές προς συνταξιούχους και ασφαλισμένους.

Φέρνουμε, λοιπόν, μία διάταξη με την οποία ο e-ΕΦΚΑ δύναται να αναθέτει μέσω διεθνούς διαγωνισμού σε νομικά πρόσωπα ιδιωτικού δικαίου υποστηρικτικές υπηρεσίες σχετικά με τη διαχείριση ληξιπρόθεσμων ασφαλιστικών εισφορών. Έχει τεθεί σε δημόσιο διάλογο. Λένε κάποιοι: Άρα, μιλάμε για είσπραξη, άρα μιλάμε για εισπρακτικές εταιρείες. Απαντώ: Όχι. Η διάταξη λέει ρητά ότι αποκλείεται η είσπραξη. Το λέει ρητά, γράφεται μέσα στη διάταξη.

Δεύτερον, λένε κάποιοι ότι περιλαμβάνει εκτέλεση από τρίτους μέτρα αναγκαστικής εκτέλεσης. Απαντώ: Όχι! Αυτό αφορά τον πυρήνα της δημόσιας εξουσίας και προφανώς αποκλείεται και η είσπραξη και η εκτέλεση.

Τι θα κάνουν, δηλαδή, αυτά τα νομικά πρόσωπα ιδιωτικού δικαίου που θα προκύψουν από διεθνή διαγωνισμό; Θα υποστηρίξουν το ΚΕΑΟ, το Κέντρο Είσπραξης Ασφαλιστικών Εισφορών, στη διαδικασία αυτή της διαχείρισης των οφειλών, δηλαδή με πιο εξατομικευμένη, πιο ήπια προσέγγιση σε σχέση με τα μέτρα αναγκαστικής εκτέλεσης, ενώ θα κάνουν και χρήση τεχνικών εργαλείων ανάλυσης οφειλών, όπως γίνεται και σε πολλές άλλες χώρες της Ευρώπης και του κόσμου. Επίσης, θα έχουν και σημαντικά εργαλεία σε αυτήν την πιο ήπια προσέγγιση, μία μεγαλύτερη ευελιξία, για παράδειγμα, σε ό,τι αφορά τις προσφερόμενες δόσεις και ούτω καθεξής.

Άρα, θα έλεγα ότι αυτή η πρωτοβουλία, η ενίσχυση της διαδικασίας είσπραξης των οφειλομένων προς τον ΕΦΛΑ είναι επιβεβλημένη για τρεις βασικούς λόγους: για δικαιοσύνη, αξιοπιστία και ανταπόδοση. Για τη δικαιοσύνη, γιατί καταλαβαίνουμε όλοι ότι η ενίσχυση και η είσπραξη των οφειλών ενισχύει τη δικαιοσύνη και την ισότητα ανάμεσα σε όλους τους ασφαλισμένους, αποκαθιστώντας αδικίες σε βάρος όσων είναι συνεπείς, ενώ ενισχύει και τον υγιή ανταγωνισμό ανάμεσα σε επιχειρήσεις, αφού καταλαβαίνετε ότι η μη καταβολή ασφαλιστικών εισφορών εκ μέρους κάποιων επιχειρήσεων νοθεύει επί της ουσίας τον ανταγωνισμό.

Δεύτερον, αυτή η ενίσχυση είναι επιβεβλημένη για λόγους αξιοπιστίας. Η επιδίωξη είσπραξης οφειλών αποτελεί, θα έλεγα, ένα σημαντικό στοιχείο αξιοπιστίας του ασφαλιστικού μας συστήματος, το οποίο δεν επιτρέπεται να αδιαφορεί για ανείσπρακτα ποσά.

Τρίτον, για λόγους ανταπόδοσης καθ’ ότι, όπως είπα, εκκινούμε από το γεγονός ότι αναζητούμε και δημοσιονομικό χώρο για να ενισχύσουμε παροχές προς συνταξιούχους και ασφαλισμένους.

Θα συνοψίσω, λοιπόν, λέγοντας ότι η διάταξη αυτή είναι, θα έλεγα, μία πρωτοβουλία δικαιοσύνης και ισότητας για τους ασφαλισμένους. Αναβαθμίζουμε με τον τρόπο αυτό τις διαδικασίες και τη λειτουργία του Κέντρου Είσπραξης Ασφαλιστικών Οφειλών αξιοποιώντας εμπειρία, τεχνογνωσία, αλλά και σημαντικά σύγχρονα τεχνολογικά εργαλεία από τον ιδιωτικό τομέα.

Επιπλέον, στη διάταξη που αναφέρατε, κυρία Πρόεδρε, υπάρχει πράγματι μια επιπλέον διάταξη για να ενισχύσουμε ένα έργο που αφορά στο Ταμείο Ανάκαμψης για την ανακαίνιση σημαντικών κτιρίων σχολών επαγγελματικής μαθητείας της Δημόσιας Υπηρεσίας Απασχόλησης, για να προχωρήσει ακόμα πιο γρήγορα και αυτό το σημαντικό έργο του Ταμείου Ανάκαμψης.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Κοινοβουλευτικός Εκπρόσωπος της Νέας Δημοκρατίας κ. Μηταράκης.

Ορίστε, κύριε συνάδελφε, έχετε τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η σημερινή συνεδρίαση λαμβάνει χώρα σε μια περίοδο με ιδιαίτερα σημαντικά γεγονότα, κοσμογονικά θα έλεγα γεγονότα στο διεθνές, αλλά και εξελίξεις στο εσωτερικό επίπεδο.

Ζούμε σε μια εποχή διεθνούς αβεβαιότητας. Μετά την επιλογή των Ηνωμένων Πολιτειών να ανατρέψουν τα όσα ίσχυαν μέχρι σήμερα στο παγκόσμιο εμπόριο με την επιβολή δασμών, ταυτόχρονα με τις αλλαγές που συντελούνται στο αμυντικό ευρωαντλαντικό δόγμα, αποτελεί τεράστια ανάγκη η Ευρώπη να μεγαλώσει απότομα, να ωριμάσει βίαια. Προφανώς πρέπει να υπάρξει μια ενιαία αντίδραση από την πλευρά της Ευρωπαϊκής Ένωσης, ώστε να μπορούμε να είμαστε συνολικά πιο αποτελεσματικοί στην αντιμετώπιση αυτού του εμπορικού πολέμου.

Η αβεβαιότητα θα είναι το κύριο χαρακτηριστικό της επόμενης περιόδου και έχουμε ιδιαίτερο ενδιαφέρον διαπραγμάτευσης ως Ελλάδα, καθώς εξάγουμε στις Ηνωμένες Πολιτείες πλήθος προϊόντων, πολλά εκ των οποίων ούτε παράγονται ούτε δύνανται να παραχθούν εκεί, προϊόντα όπως ελιές, λάδι, φέτα και η μοναδική μαστίχα Χίου.

Βέβαια, δεν πρέπει να παραγνωρίσουμε το γεγονός ότι λιγότερο από το 5% των συνολικών ελληνικών εξαγωγών αφορούν τις Ηνωμένες Πολιτείες. Ανεξάρτητα, βέβαια, από τις πρωτογενείς επιπτώσεις, είναι δεδομένο ότι θα υπάρξουν δευτερογενείς επιπτώσεις που θα επηρεάσουν την ελληνική οικονομία στον πληθωρισμό, στις εξαγωγές αγαθών σε άλλες χώρες, στην εξαγωγή υπηρεσιών, στον τουρισμό.

Η εθνική οικονομία είναι έτοιμη να αντιμετωπίσει αυτές τις νέες προκλήσεις και θα δώσει ακόμα μεγαλύτερη έμφαση στις επενδύσεις, στην ενίσχυση του ανθρώπινου δυναμικού, στην ενίσχυση της ανταγωνιστικότητας και της εξωστρέφειας της ελληνικής οικονομίας και στη στήριξη της ελληνικής ναυτιλίας.

Μένουμε προσηλωμένοι στον μεγάλο εθνικό μας στόχο που είναι η πραγματική σύγκλιση των εισοδημάτων των Ελλήνων πολιτών με τα εισοδήματα του μέσου όρου της Ευρωπαϊκής Ένωσης. Και σ’ αυτό το πλαίσιο, ιδιαίτερα σημαντική είναι η κατάσταση σήμερα της ελληνικής οικονομίας. Η Κυβέρνηση του Κυριάκου Μητσοτάκη από το 2019 ως και σήμερα έχει επιτύχει την ουσιαστική ανάταξη της ελληνικής οικονομίας. Έχει ξεπεράσει τα δύσκολα χρόνια των μνημονίων, από το αχρείαστο τρίτο μνημόνιο των ΣΥΡΙΖΑ-ΑΝΕΛ, του όλου ΣΥΡΙΖΑ-ΑΝΕΛ. Το λέω διότι υπάρχουν εδώ σήμερα κόμματα της Αριστεράς που προσπαθούν να μας πείσουν ότι πολιτικά προέρχονται από παρθενογένεση.

Η Ελλάδα βιώνει σήμερα σημαντικούς ρυθμούς ανάπτυξης σε σχέση με την Ευρωπαϊκή Ένωση και αυτό είναι το ιδιαίτερα σημαντικό. Στα χρόνια του ΣΥΡΙΖΑ, ο ρυθμός ανάπτυξης της ελληνικής οικονομίας υπολειπόταν της Ευρωπαϊκής Ένωσης. Από το 2029 συμβαίνει το αντίθετο. Το 2024, η ελληνική οικονομία αναπτύχθηκε με 2,3%, με υπερδιπλάσιο ρυθμό από την Ευρωζώνη και επιτυγχάνουμε πλέον πρωτογενές πλεόνασμα της Γενικής Κυβέρνησης 11,2 δισεκατομμύρια ευρώ το 2024, αυξημένο κατά 7,4 δισεκατομμύρια ευρώ από το 2023. Και αυτό δίνει ασφάλεια στην ελληνική οικονομία που είναι το κρίσιμο ζητούμενο σε αυτήν την εποχή της διεθνούς αβεβαιότητας. Έχουμε απομακρυνθεί από τη δεκαετή οικονομική κρίση. Έχουμε ανακτήσει την επενδυτική βαθμίδα.

Το ερώτημα είναι τι σημαίνουν όλα αυτά για τους Έλληνες πολίτες. Ακούσαμε και τους συναδέλφους της Αντιπολίτευσης να αμφισβητούν τις επιπτώσεις της οικονομικής πολιτικής στην ελληνική κοινωνία. Όμως, τα στοιχεία διαψεύδουν αυτούς τους ισχυρισμούς. Βλέπουμε μια ουσιαστική αύξηση δαπανών τα τελευταία χρόνια προς όφελος της κοινωνίας. Έχουν αυξηθεί οι επενδύσεις σε τρέχουσες τιμές κατά 84%. Είναι η μεγαλύτερη αύξηση στην Ευρωπαϊκή Ένωση. Οι δαπάνες για την υγεία έχουν αυξηθεί κατά 74%. Οι δαπάνες για την εθνική μας άμυνα έχουν αυξηθεί κατά 73% και το Πρόγραμμα Δημοσίων Επενδύσεων κατά 63% και σε αυτό πρέπει να προσθέσουμε και την επίπτωση από τα 36 δισεκατομμύρια ευρώ του Ταμείου Ανάκαμψης.

Η ανεργία δείχνει πώς η οικονομική ανάπτυξη έρχεται να επηρεάσει την ελληνική κοινωνία. Παραλάβαμε την ανεργία στο 17,8% τον Ιούλιο του 2019. Σήμερα έχει μειωθεί στο 8,7%, το χαμηλότερο επίπεδο της δεκαπενταετίας. Έχουμε, κυρίες και κύριοι συνάδελφοι, χαμηλότερη ανεργία από τη Σουηδία, από τη Φινλανδία, από την Ισπανία. Ιδιαίτερα σημαντική είναι η μείωση της ανεργίας στις γυναίκες, από το 22% στο 10%, των νέων παιδιών από 37% στο 19%. Από το 2019 μέχρι σήμερα έχουν δημιουργηθεί πεντακόσιες χιλιάδες νέες θέσεις εργασίας και, πλέον, πάνω από τα τρία τέταρτα αυτών των θέσεων εργασίας αφορούν πλήρους απασχόλησης θέσεις εργασίας.

Ο κατώτατος μισθός αυξήθηκε από τα 650 ευρώ, συν 6% φέτος. Αυτός είναι ένας ρυθμός αύξησης μεγαλύτερος, σχεδόν τριπλάσιος, από τον αναμενόμενο πληθωρισμό του 2025. Η φετινή αύξηση του κατώτατου μισθού που αφορά 1,6 εκατομμύριο πολίτες έρχεται να αυξήσει το πραγματικό, όχι απλώς το ονομαστικό, εισόδημα των Ελλήνων πολιτών.

Από το 2019 μέχρι σήμερα, η σωρευτική αύξηση του κατώτατου μισθού είναι 35%. Στο ίδιο χρονικό διάστημα, η σωρευτική αύξηση του πληθωρισμού είναι 18%. Άρα, οι αυξήσεις του κατώτατου μισθού αφορούν τα πραγματικά αποπληθωρισμένα εισοδήματα των εργαζομένων και οι στόχοι που βάλαμε στην αρχή της τετραετίας για κατώτατο μισθό στα 950 ευρώ και μέσο μισθό στα 1500 ευρώ σε δυο χρόνια από σήμερα είναι στόχοι που πλέον φαίνονται σε όλους ότι είναι απόλυτα ρεαλιστικοί. Και πρόσφατα στηρίξαμε και αυξήσαμε τους μισθούς των ενστόλων και των Ενόπλων Δυνάμεων, αλλά και των Σωμάτων Ασφαλείας, με τα νυχτερινά, τον κατώτατο μισθό, την αύξηση στο επίδομα επικινδυνότητας, ενώ συγχρόνως προχωράμε συστηματικά στη μείωση φορολογικών και ασφαλιστικών βαρών.

Σε αυτό το πλαίσιο, το υπό συζήτηση νομοσχέδιο έρχεται να συμβάλει στην περαιτέρω ανάπτυξη της ελληνικής οικονομίας, στηρίζοντας ένα ιδιαίτερα αβέβαιο επενδυτικό περιβάλλον, την ελληνική αγορά κεφαλαίων, αλλά και αντιμετωπίζοντας χρόνια ζητήματα με εμφανή στόχευση τη διευκόλυνση των Ελλήνων πολιτών.

Το νομοσχέδιο περιλαμβάνει ρυθμίσεις για την ενίσχυση της αξιοπιστίας και της ελκυστικότητας του Χρηματιστηρίου Αθηνών, τη βελτίωση του Εξωδικαστικού Μηχανισμού με διπλασιασμό της περιμέτρου με στόχο την καλύτερη αντιμετώπιση του ιδιωτικού χρέους, με τη μείωση των κόκκινων δανείων των χαρτοφυλακίων των τραπεζών μέσω παράτασης του επιτυχημένου προγράμματος «ΗΡΑΚΛΗΣ» και με την κατάργηση ή με τις αλλαγές που γίνονται στην προσωπική διαφορά, κάτι που αφορά σαράντα χιλιάδες δημοσίους υπαλλήλους και θα τους επιτρέψει να λαμβάνουν αυξήσεις που τους αναλογούν.

Προβλέπεται –και αυτό δείχνει την ευαισθησία της Κυβέρνησης- η παραίτηση του Ελληνικού Δημοσίου από την άσκηση ένδικων μέσων κατά πρωτόδικων αποφάσεων που αφορούν θύματα από τη Μάνδρα και το Μάτι. Σημαντικά είναι και τα άρθρα που παρέχουν ισχυρά φορολογικά κίνητρα, όπως η προσαυξημένη έκπτωση στις δαπάνες που σχετίζονται με την εισαγωγή μικρομεσαίων επιχειρήσεων –το λέω, γιατί αναφερθήκατε, κύριοι συνάδελφοι, στις μικρομεσαίες επιχειρήσεις στη ρυθμιζόμενη αγορά- η μείωση του συντελεστή φόρου για τους τόκους των εισηγμένων εταιρικών ομολόγων και η αναμόρφωση του εκσυγχρονισμού του θεσμικού πλαισίου των ανωνύμων εταιρειών επενδύσεων σε ακίνητη περιουσία, ενώ αντίστοιχα έχουν προβλεφθεί ρυθμίσεις για την ενίσχυση της διαφάνειας, της λειτουργίας και της διεύρυνσης των εποπτικών και ρυθμιστικών μηχανισμών της Επιτροπής Κεφαλαιαγοράς και της Τράπεζας της Ελλάδος.

Εξίσου σημαντικές είναι οι πρωτοβουλίες που στηρίζουν τους Έλληνες πολίτες. Διπλασιάζουμε τα εισοδηματικά και περιουσιακά όρια, προκειμένου να μπορεί ένας οφειλέτης να χαρακτηριστεί «επιλέξιμος» στο πλαίσιο της υποχρεωτικής αποδοχής του Εξωδικαστικού Μηχανισμού από τους πιστωτές. Έτσι, οι επιλέξιμοι οφειλέτες αυξάνονται από 7% στο 85% του συνόλου των αιτούντων. Υποχρεώνουμε τους πιστωτές να έχουν καταθέσει τουλάχιστον τρεις μήνες προ της διενέργειας πλειστηριασμού, έγγραφη πρόταση ρύθμισης στον οφειλέτη. Επεκτείνουμε προθεσμίες, ώστε να μπορεί ο ευάλωτος οφειλέτης να ενταχθεί στο ενδιάμεσο πρόγραμμα, υποβάλλοντας σχετική αίτηση είκοσι μέρες αντί των εξήντα που προβλέπονταν πριν από την όποια κατάσχεση.

Να σημειωθεί εδώ η θετική ανταπόκριση που βρίσκει το σχέδιο νόμου από την πλειοψηφία των φορέων που συμμετείχαν στην αρμόδια επιτροπή στη διαβούλευση, όπως αναγνώρισε και η Αντιπολίτευση.

Αυτό είναι το διεθνές περιβάλλον. Αυτή είναι η κατάσταση της ελληνικής οικονομίας που είναι πιο ισχυρή από το 2019 μέχρι σήμερα. Αυτές είναι οι θετικές επιπτώσεις του νομοσχεδίου που συζητάμε σήμερα.

Βέβαια, δεν μπορώ να μην αναφερθώ και σε νέα στοιχεία που προκύπτουν για τα Τέμπη και έχουν καταλυτική σημασία στη συζήτηση που γίνεται στον πολιτικό διάλογο. Αναφέρθηκαν και άλλοι συνάδελφοι. Η Κυβέρνηση βρέθηκε στο επίκεντρο μιας έντονης πολιτικής πίεσης, καθώς είναι απολύτως δικαιολογημένη η απαίτηση των συγγενών, αλλά και της κοινωνίας, για την απόδοση δικαιοσύνης για την τραγωδία των Τεμπών. Όμως, πάνω στην εθνική τραγωδία των Τεμπών, πάνω στο πάνδημο αίτημα για αλήθεια και δικαιοσύνη, η Αντιπολίτευση, όπως πιστεύει και το 80% των Ελλήνων πολιτών, εργαλειοποίησε την υπόθεση και έχτισε ένα αφήγημα περί δήθεν συγκάλυψης πάνω σε μια σειρά από θεωρίες που σήμερα κατ’ ελάχιστον αμφισβητούνται.

Σιγά-σιγά, αυτό το πουλόβερ ξηλώνεται, καθώς άλλο το τραγικό δυστύχημα και άλλο οι θεωρίες συνωμοσίας περί συγκάλυψης. Κανείς δεν μπορεί να αμφισβητήσει ότι υπάρχουν συστάσεις ασφαλείας που θα υλοποιηθούν, ώστε να βελτιωθεί η κατάσταση στον ελληνικό σιδηρόδρομο. Όμως, αυτό δεν έχει σχέση με τη λάσπη που πετάγεται καθημερινά.

Νέα στοιχεία έρχονται να αμφισβητήσουν την ύπαρξη δήθεν παράνομων φορτίων. Έρχονται βίντεο, έρχονται εκθέσεις πραγματογνωμόνων. Η Ελληνική Αστυνομία επιβεβαίωσε την αυθεντικότητα βιντεοληπτικού υλικού.

Τα νέα αυτά στοιχεία μετακινούν το εκκρεμές της υπόθεσης αυτής μακριά από τα σενάρια που διακινήθηκαν, σενάρια που εξόργισαν δικαιολογημένα, θα έλεγα, τότε την κοινή γνώμη.

Βέβαια, η Νέα Δημοκρατία, κυρίες και κύριοι συνάδελφοι, δεν έχει στοχοποιηθεί μόνο μία φορά τα τελευταία χρόνια. Βατοπέδι, Novartis, παράνομα φορτία. Στο τέλος, όμως, η αλήθεια πάντα λάμπει.

Επίσης, η ταχεία προώθηση, σύμφωνα με το άρθρο 86 του Συντάγματος, της υπόθεσης Τριαντόπουλου καταδεικνύει την προσήλωση όλων μας στον στόχο της πλήρους διερεύνησης των όποιων ευθυνών μπορεί να υπάρχουν, διότι δεν πρέπει να ξεχνάμε ότι ζητούμενο από την Προανακριτική για τον κ. Τριαντόπουλο ήταν να παραπεμφθεί στο Δικαστικό Συμβούλιο. Και τι κάναμε; Πήγαμε κατευθείαν εκεί. Και ποιο ήταν το πρόβλημα της Αντιπολίτευσης; Ήταν ότι δεν θα καταφέρουν να κάνουν επικοινωνιακό σόου στο πλαίσιο των συνεδριάσεων της επιτροπής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Ανεξάρτητος Βουλευτής κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κυρία Πρόεδρε.

Δεν μπορώ και δεν θα σιωπήσω μπροστά στις σημερινές συγκεντρώσεις των εργαζομένων για τα δίκαια αιτήματά τους. Άνθρωποι του μόχθου, της βιοπάλης βροντοφωνάζουν για το αυτονόητο, για αξιοπρεπείς μισθούς, για μία στέγη που να μπορούν να πληρώσουν, για προστασία από το τέρας της ακρίβειας που καταπίνει τα πάντα.

Όμως, η Κυβέρνηση της Νέας Δημοκρατίας, πιστή στη γνωστή πολιτική του «βλέποντας και κάνοντας», επιλέγει συνειδητά να αγνοεί τις φωνές της κοινωνίας. Το έχω πει ξανά πολλές φορές μέσα σε αυτήν την Αίθουσα με ερωτήσεις και με παρεμβάσεις. Και όμως, η απάντηση που λαμβάνω και που λαμβάνει και κάθε Έλληνας πολίτης είναι σιωπή, μια ένοχη εκκωφαντική σιωπή.

Και σαν να μην έφτανε αυτό, πλησιάζει το Πάσχα και χιλιάδες ηλικιωμένοι συμπολίτες μας, άνθρωποι που δούλεψαν τίμια μια ολόκληρη ζωή βρίσκονται μόνοι, με συντάξεις πείνας και με την αγωνία εάν θα μπορέσουν να βάλουν ένα πιάτο φαγητό στο τραπέζι τους. Εσείς ούτε καν την ελάχιστη ευαισθησία δεν δείξατε για πρόωρη καταβολή συντάξεων, για μια μικρή ανάσα στην οικονομική ασφυξία.

Η Νέα Δημοκρατία, κυρίες και κύριοι συνάδελφοι, δεν κυβερνά, δίνει παραστάσεις. Ένας ολόκληρος κυβερνητικός μηχανισμός έχει μετατραπεί σε θίασο επικοινωνιακής απάτης, που πουλάει ψευδαισθήσεις. Νοιάζεστε μόνο για τα ποσοστά σας, όχι για τον ελληνικό λαό και αυτό πια δεν κρύβεται.

Σήμερα η Βουλή καλείται να ψηφίσει ένα ακόμα νομοσχέδιο του Υπουργείου Οικονομικών για την ενίσχυση της Κεφαλαιαγοράς μέσα σε ένα παγκόσμιο περιβάλλον οικονομικής αστάθειας, γεωπολιτικής ρευστότητας και αβεβαιότητας, ιδίως μετά τις εξαγγελίες των δασμών του Προέδρου Τραμπ προς ένα μπλοκ ευρωπαϊκών χωρών και βεβαίως και της χώρας μας. Η στρατηγική πίσω από αυτήν την κίνηση στοχεύει στο να μηδενίσει το εμπορικό έλλειμμα, ώστε και να ενισχυθεί η εσωτερική αμερικανική παραγωγή, να περιοριστεί η εξάρτηση από εισαγωγές, ενώ ταυτόχρονα ασκεί και πίεση προς την κεντρική του τράπεζα να μειώσει τα επιτόκια, αποφεύγοντας έτσι μια ύφεση που θα εκτόξευε περαιτέρω το ήδη μεγάλο δημόσιο χρέος των Ηνωμένων Πολιτειών.

Το εάν η στρατηγική αυτή θα αποδώσει είναι άλλης τάξεως συζήτηση, που δεν μας αφορά κιόλας. Το ουσιώδες, όμως, είναι πως αποτελεί σχέδιο, ένα συγκροτημένο και εθνικά στοχευμένο σχέδιο για τη χώρα του. Αντίθετα, η Ευρωπαϊκή Ένωση, ενώ γνώριζε από τον Νοέμβριο τις προθέσεις του Προέδρου Τραμπ, για μία ακόμη φορά αποδεικνύει πως κινείται χωρίς ένα σαφές γεωοικονομικό όραμα και χωρίς στρατηγικό προσανατολισμό.

Το πιο ανησυχητικό ποιο είναι; Αντί να υπερασπίζεται τα συμφέροντα των ευρωπαϊκών εθνών, λειτουργεί ως όργανο εξυπηρέτησης των αγορών και της παγκοσμιοποιημένης γραφειοκρατίας. Μάλιστα, όταν ένας Ευρωπαίος ηγέτης τόλμησε να υπερασπιστεί τα εθνικά του συμφέροντα, η διορισμένη Πρόεδρος της Κομισιόν Ούρσουλα φον ντερ Λάιεν του τηλεφώνησε και τον εξύβριζε επί μισή ώρα, όπως αποκάλυψε δημόσια ο ίδιος ο Πρωθυπουργός της Σλοβακίας.

Γίνεται σαφές, λοιπόν, πως η ανταλλαγή δασμών, που έχει ξεκινήσει, δεν θα ωφελήσει καμία πλευρά στο τέλος. Είναι επιτακτική ανάγκη οι δύο πλευρές να προσέλθουν άμεσα στο τραπέζι του διαλόγου με μοναδικό γνώμονα την κοινωνική ευημερία.

Σε ό,τι αφορά στο παρόν νομοσχέδιο, είναι αυτονόητο πως κάθε πρωτοβουλία που διευκολύνει την ομαλή λειτουργία της αγοράς, ενισχύει την εμπιστοσύνη και απομακρύνει εμπόδια για νέους επενδυτές, κινείται προς τη σωστή κατεύθυνση. Οι σχετικές διατάξεις είναι θεμιτές. Όμως, δεν αρκούν, για να θεραπεύσουν το βαθύ δομικό έλλειμμα του συστήματος εποπτείας και ελέγχου. Το πρόβλημα είναι θεσμικό και βρίσκεται στον πυρήνα της Επιτροπής Κεφαλαιαγοράς, έναν από τους βασικότερους πυλώνες εποπτείας της ελληνικής οικονομίας.

Μιλάτε για διαφάνεια. Όμως, ποια διαφάνεια μπορεί να υπάρξει χωρίς ουσιαστικό έλεγχο; Ποια αξιοπιστία μπορεί να διασφαλιστεί, όταν η Επιτροπή Κεφαλαιαγοράς λειτουργεί με περίπου εκατόν τριάντα εργαζόμενους, τη στιγμή που οι πραγματικές της ανάγκες απαιτούν διακόσιους είκοσι πέντε; Με απλά λόγια, η Επιτροπή Κεφαλαιαγοράς υπολειτουργεί με το μισό προσωπικό που απαιτείται. Αυτό είναι κρίσιμο θεσμικό έλλειμμα.

Θέλετε να παρουσιάζετε την Ελλάδα ως παράδεισο επενδύσεων. Όμως, πώς να έρθουν σοβαροί επενδυτές, όταν το ίδιο το θεσμικό πλαίσιο χωλαίνει; Πώς θα έρθουν επενδυτές, όταν οι μηχανισμοί εποπτείας είναι υποστελεχωμένοι, οι έλεγχοι ελλιπείς, οι ατασθαλίες μένουν ατιμώρητες και υποθέσεις σοβαρής σημασίας καθυστερούν μήνες ή και χρόνια; Εάν πραγματικά θέλετε να προσελκύσετε σοβαρές επενδύσεις, ξεκινήστε, όχι από τα φορολογικά κίνητρα, αλλά από την αποκατάσταση της εμπιστοσύνης. Και η εμπιστοσύνη ξεκινά από την ενίσχυση των ελεγκτικών θεσμών, από την ενίσχυση της Επιτροπής Κεφαλαιαγοράς σε προσωπικό, σε κύρος, σε εργαλεία, αλλά και σε λογοδοσία.

Και σαν να μην έφτανε αυτό, βλέπουμε να φέρνετε διατάξεις και για τον εξωδικαστικό μηχανισμό ανάμεσα σε δανειολήπτες και funds. Έχετε το θράσος να λέτε πως προστατεύετε τους πολίτες, όταν σχεδόν επί μία δεκαετία ΣΥΡΙΖΑ και Νέα Δημοκρατία αφήσατε τα funds να λεηλατούν την ελληνική περιουσία μέσω αυτού του άθλιου σχεδίου «ΗΡΑΚΛΗΣ».

Ακόμα και εσείς, κύριε Υπουργέ, και η Κυβέρνησή σας, που αυτοχαρακτηρίζεστε φιλελεύθεροι, πώς ανέχεστε μια αγορά, που έχει σίγουρα υπερκέρδη και έχει και την εγγύηση του Δημοσίου προς τα funds, σε περίπτωση οικονομικής ζημιάς τους; Πώς είναι δυνατόν να αποκαλείτε αυτήν την αγορά υγιή, όταν τα funds δεν έχουν καμία υποχρέωση απέναντι στην πατρίδα που τους έχει ανοίξει τις πόρτες ορθάνοιχτα; Μιλούμε για δεκάδες δισεκατομμύρια ευρώ που φεύγουν από την αγορά, από δάνεια, ακίνητα, κατασχέσεις, χωρίς να ρίχνουν τα κέρδη στην ελληνική οικονομία.

Κυρίες και κύριοι συνάδελφοι, έχοντας ευθύνη απέναντι στον ελληνικό λαό, προχωρώ με συγκεκριμένες κατευθύνσεις. Ήρθε η ώρα να τερματιστεί το καθεστώς ασυλίας των funds και να θεσπιστεί η υποχρέωση επανεπένδυσης τουλάχιστον του 50% των καθαρών κερδών τους στην ελληνική οικονομία. Να επανελεγχθούν όλες οι μεταβιβάσεις κόκκινων δανείων από Ανεξάρτητη Αρχή και όπου διαπιστωθεί κατάχρηση, να επιστραφούν οι περιουσίες στους πολίτες και να επιβληθούν βαριά πρόστιμα στους υπεύθυνους.

Αυτές δεν είναι, απλώς, τεχνοκρατικές παρεμβάσεις, είναι θέματα εθνικής κυριαρχίας και κοινωνικής δικαιοσύνης.

Σας ερωτώ ευθέως, κύριε Υπουργέ: Σκοπεύετε να επιβάλλετε υποχρέωση στα funds να επιστρέφουν μέρος των κερδών τους στην ελληνική οικονομία ή η χώρα θα συνεχίσει να «ματώνει» για να πλουτίζουν ξένες μητρικές χωρίς καμία υποχρέωση απέναντι στον λαό μας; Θα φέρετε διαφάνεια και έλεγχο ή θα συνεχίσετε να αφήνετε τα μεγάλα οικονομικά συμφέροντα να δρουν στο σκοτάδι, χωρίς να απολογούνται σε κανέναν;

Προτίθεστε να επανεξετάσετε τις συμφωνίες του προγράμματος «ΗΡΑΚΛΗΣ» και τις μεταβιβάσεις δανείων σε funds υπό το φως των συνεπειών που είχαν για χιλιάδες οικογένειες ή θα συνεχίσετε να κλείνετε τα μάτια σε πρακτικές που οδήγησαν στην εκποίηση περιουσιών και σε διαδικασίες αμφισβητούμενης ηθικής και νομιμότητας;

Η περιουσία -και με αυτό κλείνω, κυρία Πρόεδρε- του Έλληνα έγινε εργαλείο κερδοσκοπίας και η πολιτεία δεν βρήκε το θάρρος να βάλει φρένο. Αυτό δεν είναι οικονομική πολιτική, είναι εθνική υποχώρηση.

Η ελληνική οικονομία, κύριε Υπουργέ, χρειάζεται ριζικές λύσεις και όχι τεχνοκρατικά μπαλώματα. Χρειάζεται βούληση, έλεγχο και σεβασμό στον πολίτη. Κυρίως, όμως, χρειάζεται να ξαναβρεί τον παλμό της, αυτόν που χτυπά στην καρδιά κάθε Έλληνα όταν ακούει τις λέξεις «δικαιοσύνη», «διαφάνεια», «πατρίδα». Όσο αυτός ο παλμός υπάρχει, υπάρχει και ελπίδα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα θα δώσω για τρία λεπτά τον λόγο στον Υπουργό, τον κ. Λιβάνιο επί τροπολογίας. Θα ακολουθήσει ο κ. Μουλκιώτης από το ΠΑΣΟΚ, ο κ. Υψηλάντης από τη Νέα Δημοκρατία και ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς.

Κύριε Λιβάνιε, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κυρία Πρόεδρε.

Θα προσπαθήσω να είμαι εξαιρετικά σύντομος. Θα αναφερθώ ουσιαστικά στα άρθρα 4 και 5 της τροπολογίας 349.

Ξεκινώντας από το έλασσον, να πω ότι είναι μία αλλαγή στον τρόπο καταβολής των εξόδων για τους σχολικούς τροχονόμους. Φεύγει η υποχρέωση να είναι υπάλληλοι των δήμων, ώστε να μπορούν και οι συμβασιούχοι ορισμένου χρόνου, οι οποίοι ασκούν καθήκοντα σχολικού τροχονόμου, να αποζημιώνονται και γι’ αυτήν την εργασία. Ήταν ένα πρόβλημα το οποίο είχε επισημανθεί τον τελευταίο καιρό και το οποίο λύνεται με τη συγκεκριμένη νομοθετική ρύθμιση.

Έρχομαι στο μείζον της τροπολογίας που είναι το άρθρο 4 και αφορά το τέλος ταφής. Το τέλος ταφής είναι κάτι το οποίο απασχολούσε την αυτοδιοίκηση τα τελευταία τρία χρόνια και ενδεχομένως και λίγο παραπάνω. Αφορά ουσιαστικά ένα αντικίνητρο προκειμένου να ενισχυθεί η ανακύκλωση και προκειμένου να επιτύχει η χώρα υψηλούς ρυθμούς ανακύκλωσης.

Με την τροπολογία έρχεται μία σειρά σημαντικών αλλαγών:

Πρώτον, θεσπίζεται ρητά η ανταποδοτικότητά του. Το 85% του τέλους ταφής θα επιστρέψει στους δήμους και στους ΦοΔΣΑ για μηχανήματα ανακύκλωσης, για δράσεις ανακύκλωσης και τα σχετικά και το υπόλοιπο 15% θα αξιοποιηθεί για αποκατάσταση κυρίως χώρων ΧΑΔΑ ή παλιών ΧΥΤΥ που είναι ένα μεγάλο πρόβλημα, ιδίως στην ελληνική περιφέρεια και το αντιμετωπίζουν πολλές δημοτικές αρχές συνολικά. Άρα το σύνολο του τέλους ταφής το οποίο έχει εισπραχθεί και θα εισπράττεται, θα επιστρέφει στο 100% στην τοπική αυτοδιοίκηση.

Η δεύτερη αλλαγή που φέρνει είναι ότι απλοποιείται η διαδικασία απόδοσης του τέλους ταφής, εισπράττοντάς το κατευθείαν από τους παρόχους ηλεκτρικής ενέργειας και όχι πλέον μέσω του δήμου.

Και το τρίτο και σημαντικότερο είναι ότι ενισχύονται κατά 118 εκατομμύρια ευρώ οι Κεντρικοί Αυτοτελείς Πόροι, από τα οποία τα 48 εκατομμύρια ευρώ είναι για να καλυφθεί η αύξηση του μισθολογικού κόστους λόγω της αύξησης του κατώτατου μισθού, του επιδόματος βαρέων και ανθυγιεινών επαγγελμάτων, το οποίο είναι σε συνέχεια της αύξησης των 53 εκατομμυρίων ευρώ που δόθηκε από 1-1-2025. Άρα συνολικά αυξάνονται οι Κεντρικοί Αυτοτελείς Πόροι κατά 118 συν 53 εκατομμύρια ευρώ.

Επίσης υπάρχουν και δύο ειδικές διατάξεις οι οποίες λύνουν δύο θέματα που έχουν δημιουργηθεί:

Το πρώτο ζήτημα αφορά δήμους της Αττικής οι οποίοι διπλοκατέβαλαν το τέλος ταφής, γιατί όταν το κατέβαλαν στον ΕΣΔΝΑ, ο ΕΣΔΝΑ δεν τον απέδωσε στον ΕΟΑΝ ως όφειλε. Αυτό αποτέλεσε παρεμπιπτόντως και αντικείμενο έρευνας από την Εθνική Αρχή Διαφάνειας η οποία έχει οδηγήσει και σε πειθαρχικές διαδικασίες έναντι υπαλλήλων και αιρετών. Έχει κοινοποιηθεί το πόρισμα και στην ελληνική δικαιοσύνη για να πράξει τα δέοντα και ταυτόχρονα αυτοί οι δήμοι της Αττικής δεν θα χρειαστεί να ξαναπληρώσουν το τέλος ταφής, άρα συμψηφίζεται και επιχορηγείται ο ΕΣΔΝΑ με περίπου 48 εκατομμύρια ευρώ, προκειμένου να πληρώσει ληξιπρόθεσμες υποχρεώσεις για να εξυγιανθεί οικονομικά. Είναι πάρα πολύ σημαντικό να αποκτήσει προϋπολογισμό, να είναι αυτοτελής, να είναι πλεονασματικός χωρίς να μετακυλιστεί στους πολίτες όλο αυτό το βάρος. Όλο το άρθρο έγινε σε συνεργασία με το Υπουργείο Περιβάλλοντος και Ενέργειας και με το Υπουργείο Εθνικής Οικονομίας και Οικονομικών καταλήξαμε σε αυτήν τη λύση.

Θέλω να επισημάνω ότι από την υπόλοιπη αύξηση, από τα 118 εκατομμύρια ευρώ, τα 48 θα πάνε για τα μισθολογικά, τα 70 εκατομμύρια ευρώ θα πάνε με απόφαση της ΚΕΔΕ σε δήμους, το οποίο ποσό είναι σχεδόν ίσο με το ποσό του τέλους ταφής που καταβάλλουν οι δήμοι κάθε χρόνο, πλην της Αττικής. Άρα ουσιαστικά ενισχύουμε και οικονομικά τους δήμους προκειμένου να αντιμετωπίσουμε και τη δαπάνη που προκαλείται συνολικά στον προϋπολογισμό τους από το τέλος ταφής.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Γιώργος Μουλκιώτης, Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η συζήτηση του νομοσχεδίου έρχεται σε μια εξαιρετικά δυσμενή και ιδιάζουσα χρονική συγκυρία.

Εξηγούμαι: Εδώ και λίγες ημέρες έχει ξεσπάσει ένας δασμολογικός, οικονομικού χαρακτήρα πόλεμος και μια άρδην αλλαγή του status quo και της διεθνούς οικονομίας όπως τη γνωρίζαμε. Αυτές οι αναπάντεχες και ιδιαίτερα κρίσιμες αλλαγές στην παγκόσμια οικονομία βρίσκουν τη χώρα μας ευάλωτη δημοσιονομικά και με το μέσο νοικοκυριό να βιώνει κυριολεκτικά έναν εφιάλτη, προσπαθώντας να βιοποριστεί με την ακρίβεια που κυριαρχεί. Και βέβαια η κατάσταση είναι ακόμα πιο πιεστική όταν κάποιος ψάχνει για ενοίκιο ή για αγορά κατοικίας.

Από την άλλη η ραχοκοκαλιά της ελληνικής οικονομίας, οι μικρομεσαίες επιχειρήσεις κινδυνεύουν με αφανισμό και παρά την αύξηση του τζίρου τους αξίζει να σημειωθεί ότι τα κέρδη δεν αυξήθηκαν αντίστοιχα, κάτι που φανερώνει περίτρανα πως η αύξηση αυτή είναι αποτέλεσμα των ανατιμήσεων και όχι αύξησης των πωλήσεων. Και επειδή οι αριθμοί αποτυπώνουν την εικόνα πάντοτε καλύτερα, να πω ότι πρόσφατα ή μη αμφισβητηθείσα έρευνα του Επαγγελματικού Επιμελητηρίου Αθηνών -δημοσιεύθηκε στις 8 Μαρτίου του 2025- δείχνει ότι έξι στους δέκα επαγγελματίες δεν είναι αισιόδοξοι για το 2025 και παρά την αύξηση του τζίρου που κατέγραψε το 39,1% των επιχειρήσεων το 2024, τα κέρδη τους δεν αυξήθηκαν αντίστοιχα. Το υψηλό ενεργειακό κόστος, οι αυξημένοι φόροι, η μειωμένη αγοραστική δύναμη καταναλωτών, αλλά και το αυξημένο κόστος στέγασης των επιχειρήσεων επιδεινώνουν μέρα με τη μέρα την κατάσταση.

Όσον αφορά το ιδιωτικό χρέος, παραμένει σήμερα στα 240 δισεκατομμύρια και μέσω του εξωδικαστικού μηχανισμού έχουν ρυθμιστεί περίπου τα 10,5, εκ των οποίων τα 2/3 περίπου αφορούν διμερείς συμβάσεις των οφειλετών με το δημόσιο και τα ασφαλιστικά ταμεία. Από το σύνολο των περίπου διακοσίων σαράντα χιλιάδων ολοκληρωμένων αιτήσεων για εξωδικαστική ρύθμιση, πάνω από το 85% καταλήγει σε αποτυχία. Και αφού καταλήγουν σε αποτυχία, το 1/3 αυτών κατατάσσονται στους ευάλωτους και καταλήγει επίσης σε αποτυχία.

Κύριε Υπουργέ, κοιτάξτε το πάλι αυτό. Καταλήγουν σε αποτυχία. Αυτό το λέει το πεδίο, όπως εφαρμόζεται. Άλλο η θεωρία και άλλο οι ειδήσεις. Έτσι βγαίνει.

Ο εξωδικαστικός μηχανισμός έχει συνεπώς μικρή συμβολή στην αντιμετώπιση του προβλήματος των κόκκινων δανείων, ενώ η μείωσή του συνδέεται περισσότερο με πλειστηριασμούς και ρευστοποίηση της περιουσίας των οφειλετών, αλλά και ρυθμίσεις που προκύπτουν μέσα από άτυπες διαπραγματεύσεις που γίνονται με τους servicers.

Όπως επίσης προκύπτει και από στοιχεία από τους ίδιους τους servicers, οι μισές σχεδόν από τις ρυθμίσεις μέσα σε σύντομο χρονικό διάστημα κοκκινίζουν και πάλι και είναι εμφανές ότι το ισχύον σύστημα σήμερα και αυτό το καθεστώς είναι ελάχιστα λειτουργικό, φιλικό και γόνιμο στην παραγωγή ρεαλιστικών, αλλά και βιώσιμων ρυθμίσεων. Μάλιστα η Κυβέρνηση της Νέας Δημοκρατίας θεωρούμε ότι είστε εν τοις πράγμασι ουσιαστικά υπεύθυνοι που καταργήθηκε κάθε άλλο πλέγμα προστασίας και των οφειλετών, με αποκορύφωμα ασφαλώς την κατάργηση της προστασίας της κύριας κατοικίας.

Θα αναφερθώ σε κάτι το οποίο είναι σημαντικό. Χάνει κάποιος τη ρύθμιση για κάποιο λόγο. Κύριε Υπουργέ, δεν μπορεί να επανέλθει. Υπάρχει έγγραφο από την Επιχειρησιακή Μονάδα Είσπραξης - Γενική Διεύθυνση Φορολογικών Λειτουργιών της ΑΑΔΕ το οποίο λέει: Οι οφειλές που έχουν ήδη ρυθμιστεί με προηγούμενη αίτηση εξωδικαστικού μηχανισμού δεν μπορούν να συμπεριληφθούν προς ρύθμιση σε νέα αίτηση. Αν χάσει κάποιος, έστω και έναν ΦΠΑ της τάξεως των 50 ευρώ, τελείωσε, βγαίνει εκτός. Επανέρχεται με αίτημα στην ΑΑΔΕ και λέει «δεν μπορώ να κάνω τίποτα» γιατί το άρθρο 22 του ν.4738/2020 είναι απαγορευτικό. Πρέπει να γίνει τροποποίηση. Πρέπει να μπορέσουν να ικανοποιηθούν αυτοί οι άνθρωποι. Δεν γίνεται διαφορετικά. Χάνουν δικαιώματα και είναι κρίμα αυτό.

Επανέρχομαι στο ζήτημα -λείπει η Υπουργός Εργασίας- που αφορά το άρθρο 215 του νομοσχεδίου. Η τεκμαρτή φορολόγηση και η αύξηση εισφορών κατά 16% την τριετία 2023-2025 έχουν φτωχοποιήσει μαζικά τους μικρομεσαίους, τους ελεύθερους επαγγελματίες και τους αγρότες.

Στα 41,2 δισεκατομμύρια εκτοξεύτηκαν οι οφειλές στο ΚΕΑΟ και ΕΦΚΑ το τελευταίο τρίμηνο του 2024. Τα τελευταία επίσημα στοιχεία ΚΕΑΟ, ΕΦΚΑ για τις οφειλές ελεύθερων επαγγελματιών και αγροτών είναι άκρως ανησυχητικά και οι ελεύθεροι επαγγελματίες και οι αγρότες οφείλουν στο ΕΦΚΑ ποσό ίσο με το ένα τέταρτο του ελληνικού ΑΕΠ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ**)

Αυτό ανησυχεί την Κυβέρνηση ή δεν την ανησυχεί; Πώς το αντιμετωπίζετε; Ένα τέταρτο του ΑΕΠ είναι οι οφειλές ΚΕΑΟ και ΕΦΚΑ. Αποκαλυπτική είναι η εικόνα των οφειλών και οφειλετών του ΚΕΑΟ που δημοσιεύτηκαν πρόσφατα από τον ΕΦΚΑ για το τέταρτο τρίμηνο του 2024, σύμφωνα με την τέταρτη τριμηνιαία έκθεση προόδου του έτους 2024 του ΚΕΑΟ. Πιο συγκεκριμένα, με τον πίνακα 3 στο τέλος Δεκεμβρίου του 2024 το συνολικό χρέος του ΚΕΑΟ είναι 49.286.787.961 ευρώ. Σχεδόν 500 εκατομμύρια περισσότερα από το τρίτο τρίμηνο του 2024. Προσέξτε, σε ένα τρίμηνο 500 εκατομμύρια. Αντιλαμβάνεστε πού πάει αυτή η διαδικασία; Το τέταρτο τρίμηνο προστέθηκαν επιπλέον οφειλές 32,2 εκατομμύρια ευρώ.

Όπως έχουμε αναφέρει πολλάκις, η ετήσια αύξηση των ασφαλιστικών εισφορών -κατά 9,6% το 2023, κατά 3,45% το 2024 και κατά 2,7% το 2025- 15,75% σωρευτικά για τους ελεύθερους επαγγελματίες, αυτοαπασχολούμενους και αγρότες, όπως επίσης και η άδικη τεκμαρτή φορολόγησή τους, σε συνδυασμό με τα χρέη στην εφορία και τις τράπεζες, τούς έχουν οδηγήσει σε αδυναμία να ενταχθούν σε υψηλότερη ασφαλιστική κλάση.

Έτσι, δυστυχώς, κύριε Υπουργέ, το ποσό της σύνταξης που θα λάβουν μετά το πέρας του εργασιακού τους βίου μειώνεται. Επτά στους δέκα επαγγελματίες αγρότες εγκαταλείπουν τη ρύθμιση για οφειλές στον ΕΦΚΑ. Εννιά στους δέκα επαγγελματίες αγρότες επέλεξαν την πρώτη χαμηλότερη ασφαλιστική κλάση για το 2025. Δηλαδή, τι σημαίνει αυτό; Το 86% των ελεύθερων επαγγελματιών και αγροτών είναι σε μια κατάσταση, τουλάχιστον, οικτρή. Τι πρέπει να γίνει; Πρέπει να αλλάξει οπωσδήποτε αυτό το σύστημα. Δεν μπορεί να υπάρχουν αυτές οι προσαυξήσεις όπως υπάρχουν, τα ποσοστά των προσαυξήσεων. Δεν γίνεται να έχεις ένα κεφάλαιο και οι προσαυξήσεις να αγγίζουν το 100 και παραπάνω τοις εκατό. Δεν μπορεί να γίνει.

Και δεύτερον, να δείτε κύριε Υπουργέ -δεν είναι και κανένας εδώ από το Υπουργείο Εργασίας και Κοινωνικών Ασφαλίσεων- ότι δεν μπορεί να υπάρχει το πλαφόν που έχει μπει, το ταβάνι αυτό για τους αγρότες και τους ελεύθερους επαγγελματίες. Δεν μπορεί να υπάρχει το ταβάνι όπως είναι σήμερα. Πρέπει να αλλάξει, οπωσδήποτε. Δεν γίνεται διαφορετικά. Απαιτείται άμεσα η διαφοροποίηση. Γιατί; Γιατί αν λάβετε υπ’ όψιν ότι η παρακράτηση του 60% της σύνταξης, μέχρι η οφειλή να πάει κάτω από τα 20.000 για τους ελεύθερους επαγγελματίες και το ποσό των 10.000 για τους αγρότες, τους οδηγεί πολλές φορές -έχουμε αναφερθεί- σε φτωχούς συνταξιούχους. Δεν παίρνουν παραπάνω τίποτα. Δεν παίρνουν γιατί τους τα κρατάμε. Επομένως, είναι αδιέξοδη αυτή η όλη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και να ξέρετε ότι πάνω από τριακόσιες χιλιάδες ασφαλισμένοι, ελεύθεροι επαγγελματίες και αγρότες αδυνατούν να βγουν στη σύνταξη. Μόνο ελάχιστοι ασφαλισμένοι τα καταφέρνουν. Το παραδέχονται αυτό και τα δικά σας, τα φιλικά, μέσα ενημέρωσης.

Επομένως, είσαστε υπαίτιοι του να υπάρξει αυτή η αύξηση όπως είναι και να μην λαμβάνεται υπ’ όψιν η πραγματικότητα όπως ισχύει. Είναι οι άνθρωποι που συμπληρώνουν τα όρια ηλικίας και δεν μπορούν να προχωρήσουν να κάνουν κάτι για τη ζωή τους.

Καταλήγω, κύριε Πρόεδρε, αναφέροντας δύο πράγματα γι’ αυτήν την υπόθεση του Νομικού Προσώπου Ιδιωτικού Δικαίου. Εγώ απορώ: Το ΚΕΑΟ δεν κάνει τίποτα; Έχει αποτύχει το ΚΕΑΟ; Δεν μας είπε ο Υπουργός που είναι εδώ. Έχει αποτύχει το ΚΕΑΟ; Γιατί εγώ με αυτά που άκουσα ανησύχησα πάρα πολύ. Ανησύχησα πάρα πολύ όταν άκουσα ότι κάνει, λέει, η εταιρεία που θα έρθει μεθαύριο ήπια προσέγγιση. Τι σημαίνει «ήπια προσέγγιση»; Μήπως το εξήγησε; Όχι. Η δικαιοσύνη -λέει- έχει και αξιοκρατία. Ποια δικαιοσύνη και ποια αξιοκρατία; Θέλει να βελτιώσει τις καλές πρακτικές του ΚΕΑΟ; Έχει γίνει κάποια μελέτη κόστους – οφέλους; Έχει γίνει κάποια προσομοίωση για να δούμε τι θα κάνουν αυτές οι εταιρείες σε σχέση με το ΚΕΑΟ που κάνει σήμερα τη δουλειά του; Και αυτό το ΚΕΑΟ το κακόμοιρο που δεν έχει κόσμο και δεν έχει προσωπικό, γιατί το απομειώνουμε συνέχεια και το ευτελίζουμε σε σχέση με τη δυνατότητα να κάνει κάποιες εργασίες που πρέπει να τις κάνει; Τι θα κάνει το ΚΕΑΟ, δηλαδή; Δεν θα κάνει πραγματικά αναγκαστική εκτέλεση. Τι δεν κάνει το ΚΕΑΟ σε σχέση με αυτές τις εταιρείες οι οποίες έρχονται να κάνουν κάποια άλλη εργασία; Ό,τι και να θέλετε, το ΚΕΑΟ τα κάνει όλα και εκ του νόμου και στην πραγματικότητα. Άρα, τι κρύβεται εδώ;

Κύριε Υπουργέ, δεν έχουμε εμπιστοσύνη στην Κυβέρνησή σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Με αυτά που λέτε -και καταλήγω, κύριε Πρόεδρε- δεν έχουμε εμπιστοσύνη στην Κυβέρνηση, σε σχέση με αυτά τα οποία λέτε και αυτά τα οποία κάνετε. Για εμάς έχετε υποχρέωση να αντιληφθείτε το ζήτημα που αφορά τους συνταξιούχους και τους ελεύθερους επαγγελματίες και τους αγρότες. Δεν μπορεί να συνεχιστεί αυτή η κατάσταση. Αν δεν αλλάξετε τη ρότα που κινείστε, το σύστημα της ασφαλιστικής κάλυψης και όλης της διαδικασίας, θα οδηγήσετε, δυστυχώς, πολύ περισσότερους στο να είναι άτομα συνταξιούχοι χωρίς να πάρουν σύνταξη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Επόμενος ομιλητής είναι ο κ. Βασίλειος Υψηλάντης, Βουλευτής της Νέας Δημοκρατίας. Θα ακολουθήσουν ο κ. Παππάς, ο κ. Σπάνιας, η κ. Λιακούλη και ο κ. Ακτύπης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, κυρίες και κύριοι Βουλευτές, κύριε Υπουργέ, το νομοσχέδιο αυτό σαφώς και είναι κομβικής σημασίας και αποδεικνύει εμπράκτως το ενδιαφέρον της Κυβέρνησης να λειτουργεί με γνώμονα το συμφέρον της οικονομίας και των πολιτών.

Το σχέδιο νόμου αυτό που εξετάζουμε σήμερα και θα ψηφίσουμε, φέρνει σημαντικές αλλαγές που θα ενισχύσουν την ανάπτυξη και θα λειτουργήσει για την προστασία και προς όφελος των πολιτών.

Πρόκειται για ένα νομοσχέδιο το οποίο περιλαμβάνει ένα ευρύ φάσμα θετικών ρυθμίσεων, που επιδρά καθοριστικά σε πολλαπλά επίπεδα της οικονομίας μας.

Πρώτον, αντιμετωπίζει το κρίσιμο ζήτημα του ιδιωτικού χρέους με τον διπλασιασμό των εισοδηματικών και περιουσιακών ορίων στον εξωδικαστικό μηχανισμό. Η παρέμβαση αυτή είναι καθοριστικής σημασίας, καθώς το ποσοστό των φυσικών προσώπων που χαρακτηρίζονται ως επιλέξιμοι οφειλέτες αυξάνεται από το 7% στο 85% του συνόλου των αιτούντων. Πρόκειται για μια γενναία πρωτοβουλία, κύριε Υπουργέ, που προστατεύει τη μεσαία τάξη και θα δώσει πραγματικές λύσεις σε χιλιάδες συμπολιτών μας.

Δεύτερον, θεσπίζονται σημαντικά φορολογικά κίνητρα για επενδυτές και επιχειρήσεις, όπως η προσαυξημένη έκπτωση για δαπάνες εισαγωγής μικρομεσαίων επιχειρήσεων στο Χρηματιστήριο και η μείωση του συντελεστή φόρου τόκων για εισηγμένα εταιρικά ομόλογα. Ταυτόχρονα, εκσυγχρονίζεται το θεσμικό πλαίσιο των ανωνύμων εταιρειών επενδύσεων σε ακίνητη περιουσία, ενισχύοντας την αξιοπιστία και την ελκυστικότητα του Χρηματιστηρίου.

Τρίτον, παρατείνουμε για έξι μήνες το επιτυχημένο πρόγραμμα «ΗΡΑΚΛΗΣ», σύμφωνα με την απόφαση της Ευρωπαϊκής Επιτροπής, συνεχίζοντας τη σημαντική προσπάθεια μείωσης των κόκκινων δανείων στα χαρτοφυλάκια των τραπεζών.

Κυρίες και κύριοι συνάδελφοι, αξίζει να σταθούμε ιδιαιτέρως στις έξι σημαντικές πρωτοβουλίες που περιλαμβάνονται στο έβδομο μέρος του νομοσχεδίου, οι οποίες αποδεικνύουν έμπρακτα την κοινωνική ευαισθησία που διακατέχει την Κυβέρνηση και τη Νέα Δημοκρατία.

Πρώτον, όπως ήδη έχω αναφέρει, διπλασιάζουμε τα όρια για τον χαρακτηρισμό ενός οφειλέτη ως επιλέξιμο, με την προϋπόθεση να έχει ανώτατο όριο των εξυπηρετούμενων τραπεζικών οφειλών στις 300.000 ευρώ.

Δεύτερον, θεσπίζουμε την υποχρέωση του πιστωτή να καταθέτει έγγραφη πρόταση ρύθμισης στον οφειλέτη τουλάχιστον τρεις μήνες πριν τη διενέργεια του πλειστηριασμού, προστατεύοντας έτσι τους δανειολήπτες από αιφνιδιαστικές ενέργειες.

Τρίτον, προβλέπουμε τη δυνατότητα απαλλαγής του οφειλέτη, για τον οποίο δεν ανοίγει η πτωχευτική διαδικασία, αλλά καταχωρείται στο Μητρώο Αφερεγγυότητας.

Τέταρτον, επεκτείνουμε τις προθεσμίες για την ένταξη των ευάλωτων οφειλετών στο ενδιάμεσο πρόγραμμα, μειώνοντας την απαιτούμενη προθεσμία από εξήντα σε είκοσι μέρες πριν την κατάσχεση.

Πέμπτον, διευρύνουμε τη δυνατότητα ρύθμισης δανείων με εγγύηση του Ελληνικού Δημοσίου μέσω της διαδικασίας εξυγίανσης, με δυνατότητα διαγραφών και επέκτασης του χρόνου αποπληρωμής, στηρίζοντας έτσι τις επιχειρήσεις με μεγαλύτερες οφειλές.

Έκτον, δημιουργούμε ένα μόνιμο μηχανισμό αποζημίωσης για τους ζημιωθέντες της «Ασπίς Πρόνοια», επιλύοντας ένα χρόνιο πρόβλημα που καταταλαιπωρεί χιλιάδες συμπολιτών μας.

Επιπλέον, το νομοσχέδιο αυτό ρυθμίζει οριστικά το ζήτημα του συμψηφισμού της προσωπικής διαφοράς για περίπου σαράντα χιλιάδες δημόσιους υπαλλήλους. Συγκεκριμένα, αν η διαφορά είναι μικρότερη από 300 ευρώ, δεν επέρχεται συμψηφισμός με την αύξηση του βασικού μισθού. Αν την υπερβαίνει, το ποσό που συμψηφίζεται ισούται με το μικρότερο μεταξύ του 50% της αύξησης του βασικού μισθού και του ποσού της προσωπικής διαφοράς που υπερβαίνει τα 300 ευρώ. Η ρύθμιση αυτή ισχύει, μάλιστα, αναδρομικά από 1ης Ιουνίου 2024 και περιορίζει σταδιακά τις μισθολογικές ανισότητες στο Δημόσιο.

Αξίζει να υπογραμμίσω την ηθική και πολιτική σημασία της διάταξης για την παραίτηση του Ελληνικού Δημοσίου, των Δήμων, των Περιφερειών, από την άσκηση ενδίκων μέσων κατά οριστικών αποφάσεων πρωτοβάθμιων διοικητικών δικαστηρίων, δικαστηρίων για τις τραγωδίες στη Μάνδρα και το Μάτι.

Κυρίες και κύριοι συνάδελφοι, το νομοσχέδιο περιλαμβάνει επίσης σημαντικές ρυθμίσεις για την προστασία των επενδυτών και τη λειτουργία της αγοράς και των στοιχείων, εναρμονίζοντας την ελληνική νομοθεσία με τους ευρωπαϊκούς κανόνες, ενώ παράλληλα θεσμοθετεί ένα πλαίσιο για τα ευρωπαϊκά πράσινα ομόλογα, ενισχύοντας τις περιβαλλοντικά βιώσιμες επενδύσεις.

Ενισχύεται η διαφάνεια και η αποτελεσματικότητα των εποπτικών φορέων της κεφαλαιαγοράς, της Επιτροπής Κεφαλαιαγοράς και της Τράπεζας της Ελλάδος με νέους εποπτικούς μηχανισμούς και εργαλεία, όπως οι έρευνες και οι έλεγχοι με ανωνυμία. Αξίζει να σημειωθεί ότι όλοι οι προσκεκλημένοι φορείς στην αρμόδια Διαρκή Επιτροπή των Οικονομικών εκφράστηκαν θετικά για το νομοσχέδιο, επιβεβαιώνοντας την αξία και τη σημασία των προτεινόμενων ρυθμίσεων.

Στις τροπολογίες πολύ σημαντικές θεωρώ αυτή σχετικά με το ειδικό τέλος χρήσεων λιμένων που μπορεί να αποτελέσει μια σημαντική παράμετρο για τη συγκράτηση τυχόν αύξησης των ακτοπλοϊκών εισιτηρίων και τις επιχορήγησης δράσεων αναβάθμισης των λιμένων από το Πράσινο Ταμείο και της παράτασης της προθεσμίας ως προς τις κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων, που καταδεικνύει το ενδιαφέρον της Ελληνικής Κυβέρνησης στο κομμάτι της λιμενικής πολιτικής. Άλλωστε, η χώρα μας είναι μια θαλασσινή χώρα και όλα αυτά πρέπει να προσέχουμε ως κόρη οφθαλμού.

Δεύτερον, τη δυνατότητα άρσης της ακινησίας τροχοφόρου από 1 Απριλίου άπαξ εντός του ιδίου έτους, με καταβολή δωδεκατημορίων των ετησίων τελών κυκλοφορίας που αντιστοιχούν στους μήνες άρσης της ακινησίας που υπολείπονται επί τη λήξη του έτους. Είναι κάτι το οποίο πάγια ζητούσαν και οι επιχειρηματίες στις ενοικιάσεις αυτοκινήτων.

Συμπερασματικά -και τελειώνω, κύριε Πρόεδρε- το σχέδιο νόμου που συζητάμε σήμερα αποτελεί ένα ολοκληρωμένο νομοθέτημα που ενισχύει την ανάπτυξη της κεφαλαιαγοράς, θωρακίζει το χρηματοπιστωτικό σύστημα, προστατεύει τους καταναλωτές και τους επενδυτές και παράλληλα δίνει απαντήσεις και λύσεις σε κρίσιμα κοινωνικά ζητήματα, όπως το ιδιωτικό χρέος.

Η Κυβέρνηση, με συνέπεια και σοβαρότητα, σε αντίθεση με το λαϊκιστικό κενό και την ανυπαρξία σοβαρών και κοστολογημένων προτάσεων από την αντιπολίτευση, συνεχίζει να υλοποιεί πολιτικές τέτοιες που στηρίζουν την οικονομία, την κοινωνία ανταποκρινόμενη στις προκλήσεις και δημιουργώντας προϋποθέσεις για ένα καλύτερο μέλλον για όλους τους Έλληνες.

Με τις σκέψεις αυτές σας καλώ να υπερψηφίσουμε το νομοσχέδιο, συγχαίροντας συνάμα και τη νέα ηγεσία του Υπουργείου Οικονομικών για την πολύ σημαντική και πολύπλευρη νομοθετική πρωτοβουλία, καθώς επίσης θέλω να συγχαρώ και τη συμπατριώτισσά μου εισηγήτρια του νομοσχεδίου, την Μίκα Ιατρίδη, για την πολύ καλή της εισήγηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υψηλάντη.

Πριν δώσουμε το λόγο στον κ. Παππά, θα έχει το λόγο ο κ. Κικίλιας, ο Υπουργός Ναυτιλίας, για την τροπολογία του.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, σας ευχαριστώ πολύ.

Κύριοι συνάδελφοι, δεν θα μακρηγορήσω. Αισθανόμαστε στην Κυβέρνηση ότι κάθε προσπάθεια που γίνεται προς όφελος των συμπολιτών μας, της ελληνικής οικογένειας και στη συγκεκριμένη περίπτωση των ταξιδιωτών, αυτών οι οποίοι προσδοκούν να ταξιδέψουν από την ηπειρωτική Ελλάδα και από τα λιμάνια μας προς τα νησιά μας και το αντίθετο, κάθε τέτοια προσπάθεια με την οποία λαμβάνουμε μέριμνα για να τους στηρίξουμε και να τους βοηθήσουμε είναι σημαντική και δείχνει ότι αυτή η διάθεσή μας είναι διαρκής και συστηματική.

Υπηρετούμε τους συμπολίτες μας και στα πλαίσια των δυνατοτήτων που υπάρχουν ψάχνουν να βρούμε μόνιμα τρόπους να τους στηρίξουμε, ειδικά σε ό,τι έχει να κάνει με την νησιωτικότητα, κύριοι συνάδελφοι, που κατά την άποψή μας είναι συγκριτικό πλεονέκτημα.

(Χειροκροτήματα από την πτέρυγα της Νέας Δημοκρατίας)

Άρα, είμαι σήμερα εδώ για να υποστηρίξω την τροπολογία της Κυβέρνησης σε ό,τι έχει να κάνει με την κοινοτική νομοθεσία που από 1-5-2025 επιβάλλει, δυστυχώς, στην ακτοπλοΐα όλης της Ευρώπης ειδικά τέλη και πρόσθετα κόστη σε ό,τι έχει να κάνει με τη στροφή στο «πράσινο» καύσιμο. Με αυτή τη λογική δημιουργούνται δυσκολίες προφανώς στον κλάδο της ακτοπλοΐας σε ό,τι έχει να κάνει με τα κόστη και άρα τη μεταφορά των συμπολιτών μας.

Άρα, με αυτή την τροπολογία η Κυβέρνηση περιορίζει για το σύνολο του τρέχοντος έτους, για έναν χρόνο δηλαδή, τα λιμενικά τέλη κατά 50% προς όφελος των πολιτών, εκτός βέβαια της κρουαζιέρας.

(Χειροκροτήματα από την πτέρυγα της Νέας Δημοκρατίας)

Παρέχει έτσι μία πρόσθετη δυνατότητα συγκράτησης της τιμολογιακής πολιτικής των ακτοπλοϊκών εταιρειών μέσα σε μια περίοδο -και το αναγνωρίζουμε- δυσχερών οικονομικών συνθηκών για όλους.

Θέλω να σας πω ότι αυτή η εξίσωση δεν έχει υπάρξει καθόλου εύκολη καθότι θα έπρεπε να βρεθεί ένας τρόπος τέτοιος έτσι ώστε οριζόντια η Κυβέρνηση, με έναν τρόπο ο οποίος νομικά θα συνάδει, να μπορεί να υποστηρίξει τους συμπατριώτες μας και τους συμπολίτες μας.

Θέλω να σας πω ότι παρέχεται και μια πρόσθετη δυνατότητα σε ό,τι έχει να κάνει με τις πρωτοβουλίες που έχουμε αναλάβει για τη μείωση του λιμενικού τέλους και με τους φορείς διαχείρισης των λιμένων. Μιλάω για τον ΟΛΠ, το Λιμάνι του Πειραιά ή της Θεσσαλονίκης και ούτω καθεξής. Άρα, η πρόβλεψη της μείωσης του λιμενικού τέλους κατά 50%, το οποίο γνωρίζετε ότι εισπράττεται από το ακτοπλοϊκό εισιτήριο, θα συνεισφέρει σε αυτήν την προσπάθεια.

Προφανώς, σε ό,τι έχει να κάνει με τα λιμενικά ταμεία και τα λιμάνια μας αντισταθμίζεται αυτή η συνεισφορά της μείωσης αυτό έτος με ενίσχυση ισόποση μέσω του Πράσινου Ταμείου για την υλοποίηση πράσινων και περιβαλλοντικών δράσεων και άρα, παράλληλα επιδιώκεται η περιβαλλοντική αναβάθμιση των λιμένων.

Θα ήθελα σε αυτό το σημείο, προφανώς υπό την σκέπη του Προέδρου της Κυβέρνησης, να ευχαριστήσω τον κύριο Αντιπρόεδρο της Κυβέρνησης και έχοντα την ευθύνη του συντονισμού της οικονομικής πολιτικής του κ. Κωστή Χατζηδάκη, για τη συνεισφορά, τον κύριο Υπουργό Ενέργειας και Περιβάλλοντος τον κ. Σταύρο Παπασταύρου και τον Υφυπουργό του τον κ. Τσάφο, τον κύριο Υπουργό Εσωτερικών τον κ. Λιβάνιο και φυσικά τον αρμόδιο για το ΓΛΚ τον κύριο Υφυπουργό Οικονομικών τον κ. Πετραλιά. Όλοι αυτοί μαζί και με άλλους συνεργάτες και γραμματείς συνεισέφεραν σημαντικά σε αυτό που προσπαθούμε να υλοποιήσουμε μέσα από αυτήν την τροπολογία.

Υπάρχει και μια δεύτερη τροπολογία -μόνο για δέκα δευτερόλεπτα, κύριε Πρόεδρε- που αφορά τις πέργκολες. Στόχος είναι η αξιολογούμενη ρύθμιση σε ό,τι έχει να κάνει με τον περαιτέρω χρόνο για την αντιμετώπιση του προβλήματος των παράνομων κατασκευών σε χερσαίες ζώνες λιμένα. Άρα, συμβάλλει η διάταξη αυτή στην ομαλή αποκατάσταση της νομιμότητας των παράνομων κατασκευών στις χερσαίες ζώνες λιμένα και παρέχει τη δυνατότητα σε εύλογο χρόνο -θα παρακαλέσω θερμά τους αρμοδίους μέχρι το τέλος του έτους- να γίνουν όλες οι απαραίτητες ενέργειες προς όφελος των περιβάλλοντων χώρων.

Η προτεινόμενη αυτή ρύθμιση ωφελεί προφανώς και τα καταστήματα υγειονομικού ενδιαφέροντος που χρησιμοποιούν χώρους εντός χερσαίας ζώνης λιμένα και πρέπει να διασφαλιστεί η εύκολη πρόσβαση για πεζούς και Άτομα με Αναπηρία.

Θυμίζω στους κυρίους και στις κυρίες συναδέλφους ότι εκκρεμεί αρκετό καιρό αυτή η υποχρέωση και θα παρακαλούσα θερμά τους συναδέλφους στην τοπική αυτοδιοίκηση να προχωρήσουν σε αυτές τις ενέργειες έτσι ώστε να υπάρχει προγραμματισμός και μετά το πέρας της τουριστικής περιόδου ή της περιόδου της αιχμής της ακτοπλοΐας και του καλοκαιριού και με τη λήξη του έτους του φετινού να διεκπεραιώσουμε αυτές τις υποχρεώσεις τις οποίες έχουμε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Αν μου επιτρέπετε, αυτή μείωση που είπατε, κατά 50%, τι σημαίνει για τα ακτοπλοϊκά εισιτήρια;

**ΒΑΣΙΛΕΙΟΣ ΚΙΚΙΛΙΑΣ (Υπουργός Ναυτιλίας και Νησιωτικής Πολιτικής):** Θα πρέπει να υπολογίσει κανείς επακριβώς μαζί με όλα τα αυτά που υπάρχουν στη διάταξή μας, κύριε Πρόεδρε. Όμως, είναι ένα αρκετά σημαντικό ποσό, τέτοιο που μας δίνει τη δυνατότητα πραγματικά να ενισχύσουμε τους συμπολίτες μας. Δεν θα ήθελα να πω αυθαίρετα ένα νούμερο. Έχει υπολογιστεί ότι αυτό το ποσό ενδεχομένως είναι αρκετά πάνω από 30.000.000 ευρώ. Ας γίνει, όμως, ο υπολογισμός σωστά κι έτσι όπως πρέπει.

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστώ πολύ, κύριε Υπουργέ.

Επόμενος ομιλητής είναι ο κ. Νικόλαος Παππάς, Κοινοβουλευτικός Εκπρόσωπος του ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Ξεκινώ με ένα σχόλιο σε σχέση με μια παρατήρηση που έκανε στην προηγούμενη τοποθέτησή του ο κ. Πετραλιάς για να πω ότι οι ακοστολόγητες τροπολογίες είναι σύστημα για την Κυβέρνηση και είναι μια μέθοδος απόκρυψης των συνεπειών των νομοθετικών πρωτοβουλιών που παίρνει. Συνεπώς, μηδενίζεται το κοντέρ των επιχειρημάτων απέναντι στην Αντιπολίτευση ότι τάχα μου οι δικές μας προτάσεις είναι ακοστολόγητες. Εάν προκληθούμε, θα σας καταθέσουμε τον πλήρη κατάλογο των τροπολογιών των οποίων έχετε φέρει προς ψήφιση χωρίς κοστολόγηση, ρητά και διατυπωμένα.

Σήμερα υπήρξε μια απεργία. Τι έχει να απαντήσει η Κυβέρνηση στους εργαζόμενους που ζητάνε 13ο και 14ο μισθό, ότι δεν αντέχει η οικονομία, ότι τον έχουν πάρει και δεν το καταλάβανε, ότι είναι δημοσιονομικά ανεύθυνοι, ότι βγαίνει ο μήνας και δεν το ξέρουν; Κάτι πρέπει η Κυβέρνηση να πει. Ας αφήσει κατά μέρος την κριτική της Αντιπολίτευσης, αλλά κάτι πρέπει να γίνει.

Δυστυχώς -και το λέω με απόλυτη ευθύτητα- δεν μας έχετε καθησυχάσει για τις προθέσεις σας σε σχέση με το τι είστε έτοιμοι να κάνετε για να αντιμετωπίσετε τη νέα διεθνή αναταραχή. Κύριε Κώτσηρα, είχαμε επίκαιρη ερώτηση πριν από λίγες μέρες. Μου είπατε ότι η Κυβέρνηση παρακολουθεί τις εξελίξεις. Από την ημέρα που μου το είπατε, από την ημέρα που μου απαντήσατε έτσι, έχουμε 84% δασμούς από την Κίνα στην Αμερική και 104% δασμούς από την Αμερική στην Κίνα. Θεωρείτε ότι δεν αφορά την Ελλάδα ή είναι επαρκές το να λέτε ότι τώρα θα προσπαθήσετε να εξαιρέσετε το λάδι, το κρασί και τη φέτα από τους δασμούς, αφού αυτοί έχουν επιβληθεί;

Θέλω να σας θυμίσω ότι στη δική μας διακυβέρνηση στην αντίστοιχη περίπτωση, επειδή εμείς λειτουργήσαμε προληπτικά, αυτά τα προϊόντα είχαν εξαιρεθεί. Σήμερα καταρρέουν τα χρηματιστήρια, οι αγορές μετοχών, οι αγορές ομολόγων. Από το πρωί έπρεπε να είναι εδώ ο Υπουργός να μας εξηγήσει στοιχειωδώς τι σκέφτεστε να κάνετε. Σας έχουμε καταθέσει ένα αίτημα, την έκτακτη σύγκλιση με ειδική ημερήσια διάταξη των επιτροπών Οικονομικών Υποθέσεων και Παραγωγής και Εμπορίου για το ζήτημα. Θα μας πείτε κάτι καινούργιο; Θα έχουμε κάποιο νέο καλό ότι τουλάχιστον η Εθνική Αντιπροσωπεία θα ασχοληθεί με κάποιον τρόπο με αυτές τις παγκόσμιες εξελίξεις ή είναι δευτερεύουσες για την ελληνική οικονομία; Ή απλώς η ελληνική Κυβέρνηση θα περιμένει τι θα αποφασιστεί στην Ευρώπη κατά κανόνα με βάση τις προτεραιότητες των ισχυρών παικτών και θα ακολουθήσει; Κανένα μέτρο για την ελληνική οικονομία; Ακούσαμε διάφορες αφηγήσεις.

Το 2000 οι Ηνωμένες Πολιτείες είχαν το 25% της βιομηχανικής παραγωγής παγκοσμίως. Η Κίνα είχε το 6% της βιομηχανικής παραγωγής παγκοσμίως. Το 2025 οι ΗΠΑ έχουν το 12% της παγκόσμιας βιομηχανικής παραγωγής και η Κίνα έχει το 35%. Αυτό επιχειρεί να ανατρέψει ή να μετριάσει με κάποιον τρόπο η νέα διοίκηση των Ηνωμένων Πολιτειών. Είναι καλό για την παγκόσμια οικονομία; Όχι, δεν είναι καλό. Και η Ελλάδα επειδή είναι μια οικονομία ανοιχτή, επειδή στηρίζεται στο εμπόριο, επειδή ο δεύτερος κλάδος της οικονομίας της είναι οι μεταφορές, έχει κάθε λόγο να θέλει να αποκατασταθεί η ομαλότητα. Μπορεί να ορίσει τις παγκόσμιες εξελίξεις; Μάλιστα, θα ακούσουμε ότι μάλλον δεν μπορεί λόγω μεγέθους ή διπλωματικού εκτοπίσματος. Αλλά δεν είναι δυνατόν να αδιαφορείτε και να λέτε ότι απλώς -το άκουσα με τα αυτιά μου, ο κ. Χατζηδάκης στην ειδική σύσκεψη που κάνατε- συνεχίζετε πιο εντατικά στον ίδιο δρόμο με βάση τις τελευταίες εξελίξεις. Καμία πρωτοβουλία. Δεν έχετε διδαχθεί τίποτα από τις δύο προηγούμενες αναταραχές ή επιθυμείτε να συνεχίσουν οι ίδιες επιπτώσεις να συσσωρεύονται στα νοικοκυριά και τις επιχειρήσεις;

Είχαμε δύο παγκόσμιες διεθνείς αναταραχές, τον κορωνοϊό και τη ρωσο-ουκρανική κρίση. Υπήρχαν προβλήματα τεράστια στην εφοδιαστική αλυσίδα, πληθωριστικές πιέσεις. Πώς ενήργησε η Κυβέρνησή σας; Επιδότηση υπερκερδών. Αποτέλεσμα να είμαστε δεύτεροι στην Ευρώπη για το πώς κατανέμεται το ΑΕΠ μας μεταξύ κερδών και μισθών υπέρ βεβαίως των κερδών και παρόλο που είχατε στη διάθεσή σας 120 δισεκατομμύρια ευρώ από το 2019 και μετά -διότι αυξήθηκε το δημόσιο χρέος, δημόσιες δαπάνες, Ταμείο Ανάκαμψης, οι συνηθισμένοι ευρωπαϊκοί πόροι-, τι έγιναν αυτά τα λεφτά; Φτάσαμε στο σημείο τα μισά νοικοκυριά να μην μπορούν να δυσκολεύονται να καλύψουν τις ανάγκες στέγασης και πληρωμής των βασικών λογαριασμών.

Ο ΣΥΡΙΖΑ - Προοδευτική Συμμαχία έχει προτείνει, όπως είπα και πριν, τη σύγκληση της Επιτροπής Οικονομικών Υποθέσεων μαζί με την Επιτροπή Παραγωγής και Εμπορίου για να μας ενημερώσετε και να ακούσετε και τι προτείνει η Αντιπολίτευση για την αντιμετώπιση της κρίσης και επαναφέρει την πρότασή του για μείωση των έμμεσων φόρων, την πρόταση για 13ο και 14ο μισθό και βεβαίως την πρόταση για τη ρύθμιση του χρέους. Αυτά που άκουσα βέβαια για την τροπολογία την οποία φέρνετε για τον εξωδικαστικό μηχανισμό νομίζω ότι υπερβάλετε έως θριαμβολογείτε σαν να λύθηκε το πρόβλημα του ιδιωτικού χρέους στην Ελλάδα.

Παρόλο που είχατε στη διάθεσή σας τους πόρους τους οποίους ανέφερα και πριν, το ιδιωτικό χρέος στην Ελλάδα έχει αυξηθεί κατά 11% και αυτό πρέπει να σας προβληματίσει. Αντί να αξιοποιήσετε τη διαθεσιμότητα πόρων για να φύγει και το τελευταίο βάρος από την ελληνική οικονομία που προκλήθηκε μέσα από την πολύχρονη κρίση, το πρόβλημα το έχετε κάνει χειρότερο. Πού να μην είχατε και λεφτά στη διάθεσή σας, τι θα είχε γίνει!

Εδώ να πω ότι είναι θετική η πρωτοβουλία που έχουν πάρει οι διάφοροι δήμοι ανά τη χώρα, που ζητάνε να έχουν τη δυνατότητα διαγραφής χρεών για όσους ανθρώπους έχουν ανάγκη.

Ένα σχόλιο για το σχέδιο «ΗΡΑΚΛΗΣ», διότι αναφέρθηκε και πριν. Κοιτάξτε, εδώ έχουμε το μεγαλείο της αδιαφάνειας. Οι εγγυήσεις του Ελληνικού Δημοσίου είναι γύρω στα 23 δισεκατομμύρια ευρώ. Όταν ζητήσαμε τα business plan του Ηρακλή, μας απαντήσατε επισήμως ότι δεν μπορείτε να μας τα κοινοποιήσετε. Δηλαδή 23 δισεκατομμύρια ευρώ εγγυήσεων που τις έχει δώσει ο Έλληνας φορολογούμενος πατάνε πάνω σε business plan στα οποία κατά κανόνα βασίζονται στη δυνατότητα των funds να κάνουν κατασχέσεις και πλειστηριασμούς. Αυτή είναι η αλήθεια. Αν δεν ήταν αυτή η αλήθεια, θα είχατε σπεύσει και εσείς να πιέσετε αυτά τα business plan να γίνουν δημόσια και να τα έχει και η Αντιπολίτευση στα χέρια της και να δούμε ποιος κοστολογεί και ποιος δεν κοστολογεί.

Διότι η απόλυτη αντίστασή σας σε οποιαδήποτε ρύθμιση διευκολύνει τους δανειολήπτες και προστατεύει την κατοικία τους μόνο εκεί μπορεί να εδράζεται, στο ότι κάνατε τον Έλληνα φορολογούμενο συμμέτοχο στον κίνδυνο να μην ικανοποιηθούν οι στόχοι αυτών business plan. Αυτή δυστυχώς είναι η πολιτεία σας.

Εμείς σας έχουμε προτείνει μια σειρά από μέτρα. Θεωρούμε ότι παίρνουν εξαιρετική επικαιρότητα. Σας προειδοποιώ ότι θα αντισταθούμε σθεναρά και θα αντεπιτεθούμε σε οποιαδήποτε προσπάθεια ιδεολογικής και πολιτικής τρομοκράτησης η οποία θέλει αυτές τις προτάσεις να τις βγάλει από τον δημόσιο διάλογο. Σας λέμε ότι η Ελλάδα χρειάζεται δημόσια τράπεζα. Δεν υπάρχει προηγμένη χώρα χωρίς δημόσια τράπεζα. Σας λέμε ότι χρειάζεται να περάσει ξανά η ΔΕΗ στον έλεγχο του δημοσίου και να μην κερδοσκοπεί. Μιλάμε για τους δύο πυλώνες -τον τραπεζικό δανεισμό, το κόστος δανεισμού που είναι το μεγαλύτερο στην Ευρώπη και το κόστος της ενέργειας- των βαρών που συσσωρεύονται πάνω στις πλάτες νοικοκυριών και επιχειρήσεων.

Αυτές, λοιπόν, οι προτάσεις είναι προτάσεις οι οποίες μπορούν πραγματικά να διευκολύνουν νοικοκυριά και επιχειρήσεις να αντιπαρέλθουν τουλάχιστον εν μέρει τις νέες αναταραχές οι οποίες είναι επαπειλούμενες.

Θα ήθελα πραγματικά πριν το πέρας της συζήτησης να ακούσω -φαντάζομαι θα έλθει ο κύριος Υπουργός αργότερα- ποιες είναι οι εκτιμήσεις σας για τις επιπτώσεις στην ελληνική οικονομία. Είναι απλώς δευτερεύουσες; Θα επηρεαστούν κάποιες επιχειρήσεις, που πουλάνε λάδι, ελιές, φέτα και κρασί στις Ηνωμένες Πολιτείες; Δεν υπάρχουν δευτερογενείς συνέπειες; Πραγματικά, θέλουμε να ακούσουμε τη θέση της Κυβέρνησης, για να καταλάβουμε τι έχετε στο μυαλό σας.

Κλείνω με ένα σχόλιο σε σχέση με τις εξελίξεις γύρω από το ζήτημα των Τεμπών. Ο ελληνικός λαός πρέπει να ξέρει ότι κανένας επιστήμονας δεν άλλαξε άποψη. Άποψη δημοσίως άλλαξε τρεις και τέσσερις φορές ο ανυπόληπτος κ. Παπαδημητρίου. Οι επιστήμονες, οι οποίοι είχαν συμβάλει στο πόρισμα του ΕΟΔΑΣΑΑΜ ακλόνητα επιμένουν στα συμπεράσματά τους, τα οποία λένε ότι είναι αδύνατον σε μισό δευτερόλεπτο να έχεις πυρόσφαιρα ογδόντα και εκατό μέτρων από έλαια σιλικόνης.

Αυτή είναι η απλή αλήθεια. Και η απλή αλήθεια είναι ότι η προσπάθεια της ομάδας αληθείας να δημιουργήσει σύγχυση γύρω από τα Τέμπη καταφανώς είναι η τελευταία και πήγε «κουβά». Τι θα λέει τώρα ο κ. Μαρινάκης που έλεγε ότι αν δεν υπάρχει υδρογονάνθρακας δεν υπάρχει τίποτα προς συγκάλυψη και όλη η συζήτηση για τη συγκάλυψη δεν έχει κανένα νόημα; Δεν πρέπει να απαντήσει; Παραιτήθηκε ο κ. Παπαδημητρίου και το πόρισμα του ΕΟΔΑΣΑΑΜ έμεινε ως είχε για την εκτίμηση περί υδρογονανθράκων. Διότι οι άνθρωποι κάηκαν σε αυτό το έγκλημα. Μας κάνει πολύ καχύποπτους η επιμονή και η σπουδή σας να δημιουργήσετε σύγχυση ή να προσπαθήσετε να πείσετε το πανελλήνιο ότι αυτό που είδαμε δεν ήταν πυρόσφαιρα, αλλά ήταν κάτι άλλο.

Τέλος, θα έπρεπε να τοποθετηθεί δημόσια, διότι της αρέσει από ό,τι έχω καταλάβει, και η κ. Αδειλίνη, η Εισαγγελέας του Αρείου Πάγου. Η κ. Αδειλίνη μαζί με την κ. Κλάπα είναι το δίδυμο της κορυφής της δικαστικής εξουσίας στην Ελλάδα. Δύο κυρίες, οι οποίες έχουν μαζέψει πρωτοφανή δημόσια κριτική στα ελληνικά δικαστικά χρονικά με τις επιλογές τους. Δεν έχει υπάρξει ξανά στιγμή που όλες οι ενώσεις λειτουργών της δικαιοσύνης τοποθετούνται με τόσο εμφατικό και ξεκάθαρο τρόπο απέναντι στην Πολιτεία, της Προέδρου του Αρείου Πάγου και της Εισαγγελέως του Αρείου Πάγου, η οποία Εισαγγελέας του Αρείου Πάγου είπε ότι εδώ πρέπει να πάει σε προκαταρκτική εξέταση όποιος έχει δηλώσει ότι υπήρχε υδρογονάνθρακας.

Και τώρα; Τώρα τι θα γίνει; Θα ανακαλέσει την εντολή για προκαταρκτική εξέταση; Θα παραιτηθεί για να διευκολύνει, μήπως; Κάτι πρέπει να γίνει, κάτι πρέπει να πει. Δεν μπορεί να συμβάλει από τη θέση της σε μία τέτοιου τύπου αλλοπρόσαλλη προπαγάνδα και να απειλεί και τους επιστήμονες με δίωξη, να αλλάζουν τα πράγματα σε ένα εικοσιτετράωρο, να επανέρχεται η κανονική κατάσταση και η ηγεσία, η Εισαγγελία του Αρείου Πάγου να κάνει ότι δεν έγινε τίποτα.

Εκεί τα έχετε φτάσει στα πράγματα. Η χώρα χρειάζεται μια προοδευτική αλλαγή. Δεν μπορείτε να προσφέρετε. Ανεβαίνουν και οι ευθύνες των πολιτικών δυνάμεων του προοδευτικού τόξου, που μόνο αυτές μπορούν να σχηματίσουν μία κυβέρνηση που να βγάλει τη χώρα από τα μεγάλα αδιέξοδα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Ο Βουλευτής κ. Νικόλαος Παπαδόπουλος ζητεί άδεια ολιγοήμερης απουσίας στο εξωτερικό την Παρασκευή 11 Απριλίου του 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Επόμενος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών. Στο σχέδιο νόμου προτείνεται μια σειρά νομοθετικών ρυθμίσεων, αποσκοπώντας στην επιτάχυνση της ανάπτυξης της κεφαλαιαγοράς και τον εκσυγχρονισμό του εθνικού κανονιστικού πλαισίου. Επίσης, δίνονται ισχυρά φορολογικά κίνητρα για τους επενδυτές που αφορούν την αυξημένη έκπτωση για τις δαπάνες στην εισαγωγή πολύ μικρών, μικρών και μεσαίων επιχειρήσεων σε ρυθμιζόμενη αγορά. Επιπλέον, μειώνεται ο συντελεστής φόρου τόκων εισηγμένων εταιρικών ομολόγων, καθώς και γίνεται επέκταση κινήτρων για επενδυτικούς αγγέλους που επενδύουν σε εταιρείες ενταγμένες σε πολυμερή μηχανισμό διαπραγμάτευσης. Προβλέπεται η δημιουργία συλλογικών λογαριασμών για τα μερίδια οργανισμών συλλογικών επενδύσεων σε κινητές αξίες και εναλλακτικών επενδύσεων κατ’ αντιστοιχία με τους συλλογικούς λογαριασμούς αξιών. Αναμορφώνεται το θεσμικό πλαίσιο των Α.Ε. επενδύσεων σε ακίνητη περιουσία που από εικοσιπενταετίας τροποποιείται συνεχώς, ώστε να παρακολουθεί τις εξελίξεις.

Στο διάστημα αυτής της εικοσιπενταετίας οι Α.Ε. εδραιώθηκαν στην Ελλάδα ως ένα επενδυτικό χρηματιστηριακό εργαλείο θεσμικής διαχείρισης και επένδυσης σε ακίνητη περιουσία και αποτελούν επιπλέον έναν βασικό μηχανισμό οικονομικής ανάπτυξης. Ενισχύεται η θεσμική θωράκιση των εποπτικών φορέων της κεφαλαιαγοράς, της επιτροπής της κεφαλαιαγοράς και της Τράπεζας της Ελλάδος με την εισαγωγή νέων εποπτικών μηχανισμών και εργαλείων, όπως οι έρευνες και οι έλεγχοι με ανωνυμία. Ορίζονται αρμόδιες αρχές για τα κρυπτοστοιχεία εκτός μαρκών με αναφορά σε περιουσιακά στοιχεία και μαρκών ηλεκτρονικού χρήματος με τις μάρκες των περιουσιακών στοιχείων και τις μάρκες ηλεκτρονικού χρήματος. Δημιουργείται αρμόδια αρχή για την πρόληψη και απαγόρευση της κατάχρησης της αγοράς σε σχέση με τα κρυπτοστοιχεία, όπως και για τις διοικητικές κυρώσεις, για τη διαχείριση καταγγελιών, την ποινική μεταχείριση των παραβατών, τα ένδικα βοηθήματα και όλες οι διατάξεις για την προστασία του επενδυτικού κοινού και της λειτουργίας της αγοράς των κρυπτοστοιχείων.

Γίνεται εφαρμογή του Κανονισμού της Ευρωπαϊκής Ένωσης από τις 22 Νοεμβρίου του 2023 σχετικά με τα ευρωπαϊκά πράσινα ομόλογα και τις προαιρετικές δημοσιοποιήσεις για τα ομόλογα που διατίθενται στην αγορά ως περιβαλλοντικά βιώσιμα και αυτά που είναι συνδεόμενα με τη βιωσιμότητα.

Γίνεται ορθή ενσωμάτωση στην ελληνική νομοθεσία της παραγράφου 9 του άρθρου 1 της Οδηγίας της Ευρωπαϊκής Ένωσης που αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες, τις αποδοχές, τα μέτρα και τις εξουσίες εποπτείας, όπως αυτά της διατήρησης του κεφαλαίου. Προβάλλονται οι αλλαγές για την εναρμόνιση του υφιστάμενου καθεστώτος βάσει οδηγιών της Ευρωπαϊκής Ένωσης για την εξυγίανση των πιστωτικών ιδρυμάτων και επιχειρήσεων επενδύσεων και την ενίσχυση της ανθεκτικότητας χρηματοπιστωτικών ιδρυμάτων στις ψηφιακές απειλές. Επίσης, ορίζονται οι αρμόδιες αρχές για τον έλεγχο των συμμετεχόντων στις αγορές με απαιτήσεις διαφάνειας, των χρηματοπιστωτικών προϊόντων σε προσχηματικές γνωστοποιήσεις και περιοδικές εκθέσεις. Για την εξασφάλιση της επιχειρησιακής ανθεκτικότητας για τον χρηματοοικονομικό τομέα ορίζεται πλαίσιο για τη διευκόλυνση των βιώσιμων επενδύσεων, διασφαλίζοντας έτσι ότι οι αρμόδιες ελεγκτικές αρχές διαθέτουν όλες τις εξουσίες εποπτείας ή έρευνας ενώ συγχρόνως καθορίζονται κανόνες για τις κυρώσεις στις παραβάσεις του νόμου. Διευκρινίζεται η εφαρμογή του εξωδικαστικού μηχανισμού, ρυθμίσεις οφειλών, προωθείται η βελτίωση της διαδικασίας εξυγίανσης, παρατείνεται το πρόγραμμα συνεισφοράς του Δημοσίου σε ευάλωτους οφειλέτες. γίνεται η ρύθμιση των υποχρεώσεων των πιστωτών πριν από τον πλειστηριασμό και των προκαταβολών πρόσθετων ποσών από το εγγυητικό κεφάλαιο ιδιωτικής ασφάλισης ζωής. Παρατάσεις στο πρόγραμμα «ΗΡΑΚΛΗΣ» κατά έξι μήνες συνεχίζοντας τη μείωση του δείκτη μη εξυπηρετούμενων δανείων των πιστωτικών ιδρυμάτων ώστε να προσεγγίσει τον ενωσιακό μέσο όρο. Η ανεξάρτητη αρχή πιστοληπτικής ικανότητας ενισχύεται με την αναβάθμιση και την εξειδίκευση των προσόντων για τον διορισμό προέδρου και των μελών του ΔΣ.

Προβλέπονται διατάξεις για υπηρεσίες και συστήματα του Υπουργείου, τη συμμετοχή της αρχής διασφάλισης του απορρήτου των επικοινωνιών σε ερευνητικά ή άλλα προγράμματα. Τροποποιεί τη ρύθμιση και την τήρηση των διαθεσίμων των φορέων της Γενικής Κυβέρνησης σε λογαριασμούς πιστωτικών ιδρυμάτων εκτός συστήματος λογαριασμών θησαυροφυλακίου και τον συμψηφισμό της προσωπικής διαφοράς με την αύξηση του βασικού μισθού. Πρόκειται για τον τρόπο συμψηφισμού των αυξήσεων των δημοσίων υπαλλήλων με το επίδομα προσωπικής διαφοράς έτσι ώστε όλοι να λαμβάνουν αυξήσεις κατά τη μισθολογική τους εξέλιξη, εφαρμόζοντας μερικό συμψηφισμό για υπαλλήλους με υψηλή προσωπική διαφορά για να λήξουν οι στρεβλώσεις στις απολαβές μεταξύ υπαλλήλων ιδίων μισθολογικών κλιμακίων.

Τέλος, στόχος είναι και η δυνατότητα πρόβλεψης της Επιτροπής της Κεφαλαιαγοράς και της Τραπέζης της Ελλάδος ως εποπτικοί φορείς να διεξάγουν έρευνα αγοράς με μυστικούς πελάτες, ενισχύοντας τη διαφάνεια λειτουργίας της Επιτροπής Κεφαλαιαγοράς με τη δημιουργία συγκεκριμένων εγχειριδίων λειτουργίας.

Κυρίες και κύριοι συνάδελφοι, στο σχέδιο νόμου γίνονται όλες εκείνες οι απαιτούμενες παρεμβάσεις και οι ρυθμίσεις για την ανάπτυξη της ελληνικής οικονομίας, τον εκσυγχρονισμό και την αύξηση της ανταγωνιστικότητας της ελληνικής κεφαλαιαγοράς.

Με τον τρόπο αυτό, η Κυβέρνησή μας επιτυγχάνει τον πρωταρχικό της στόχο που αφορά τον απεγκλωβισμό της οικονομίας από τις δεσμεύσεις του παρελθόντος, πράγμα το οποίο δεν μπορεί να το αμφισβητήσει κανείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ-Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μαζεύτηκαν τα σύννεφα, και είναι και πολλά, και πλέον η οικονομική καταιγίδα είναι όρος εκ των ων ουκ άνευ που ξεσπάει παντού, ξεκινώντας από την άλλη όχθη του Ατλαντικού, μετά από τις ανακοινώσεις του Προέδρου Τραμπ και την επιβολή δασμών στους περισσότερους διεθνείς εμπορικούς εταίρους των Ηνωμένων Πολιτειών. Ξημέρωσε μια καινούργια μέρα.

Έλεγαν πριν ο εισηγητής μας και ο Κοινοβουλευτικός μας Εκπρόσωπος αν έχουμε έναν πόλεμο. Έχουμε έναν πόλεμο που έχει κηρυχθεί με τον πλέον επίσημο τρόπο, ξεκινώντας με αντισυμβατικό τρόπο μεν, όμως στην καρδιά της οικονομίας. Οι οικονομικές πραγματικότητες που γνωρίζαμε για δεκαετίες, δεν υπάρχουν πια. Αναμένεται να μετασχηματιστούν τάχιστα, ριζικά, δημιουργώντας νέα τετελεσμένα για τις εθνικές μας οικονομίες.

Πρωτοφανής πράγματι η καταιγίδα στο πλαίσιο της αλλαγής των νέων συσχετισμών. Ποιος θα μας έλεγε κάποτε ότι οι Ηνωμένες Πολιτείες θα ήταν φίλα προσκείμενες και θα είχαν και μια τέτοια αγαστή σχέση και συνεργασία με τη Ρωσία. Ποιος θα μας έλεγε ποτέ ότι θα είχαμε ένα τέτοιο εχθρικό περιβάλλον να έχει δημιουργηθεί μεταξύ των Ηνωμένων Πολιτειών και της Ευρωπαϊκής Ένωσης ή της Κίνας.

Αυτά που αναμένονται από τους σύγχρονους οικονομικούς αναλυτές είναι επιπλέον πληθωρισμός, από τον ήδη υφιστάμενο, σε όλες τις οικονομίες, ισχυρές υφεσιακές τάσεις σε οικονομίες όπως οι ευρωπαϊκές, οι οποίες εδώ που τα λέμε δεν φημίζονται και για την ευρωστία τους.

Όταν ξεσπά μια καταιγίδα λοιπόν, κύριε Υπουργέ, αυτό που πρέπει να μας απασχολεί είναι το πόσο πολύ μας αφορά και σε ποια επίπεδα μας αφορά, διότι δεν είναι γνωστό ότι ξεσπά απ’ άκρη σε άκρη σε ολόκληρο τον κόσμο με την ίδια ένταση.

Η Ελλάδα έχει μια εμπειρία σχετικά πρόσφατη, του 2007, της διακυβέρνησης της Νέας Δημοκρατίας, που ξέσπασε σε διαφορετικές τάσεις ετεροχρονισμένα, σε τοπικά επίπεδα επηρεασμένη από ενδογενή χαρακτηριστικά, αλλά σε κάθε περίπτωση ήταν σαρωτική. Έτσι και τώρα, επηρεάζεται η ανταγωνιστικότητα, επηρεάζεται το εμπορικό ισοζύγιο, επηρεάζεται από τη δυνατότητα εξυπηρέτησης του διεθνούς χρέους.

Το ερώτημα λοιπόν που τίθεται με απλό τρόπο είναι: Ο Τραμπ έκανε αυτά. Εσείς τι ακριβώς απαντάτε σε αυτά; Σε όλους αυτούς τους δείκτες και τους πολλούς παράγοντες που θα πρέπει να συνθέτουν μια εύρωστη οικονομία, να εγγυώνται γι’ αυτήν και να τη διασφαλίζουν έχετε βάλει OK, έχετε βάλει τικ σε όλα αυτά; Είσαστε εντάξει και μιλάτε συνεχώς για την ευρωπαϊκή στρατηγική που πρέπει να αναπτυχθεί ενάντια στις αποφάσεις των Ηνωμένων Πολιτειών και του κ. Τραμπ; Εθνική στρατηγική εσείς και σχέδιο έχετε καταρτίσει; Έχετε πυξίδα και οδικό χάρτη για το τι θα κάνετε στο πλαίσιο της Ευρώπης; Αυτό είναι ένα ερώτημα που πλανάται και μέχρι σήμερα, και μέχρι αυτή την ώρα που βρίσκομαι στο Βήμα, δεν το έχω απαντήσει με βάση αυτά που λέει η παράταξή σας, οι Βουλευτές σας και οι Υπουργοί σας.

Η ελληνική οικονομία είναι διασφαλισμένη στο νέο οικονομικό περιβάλλον και τι περιθώρια έχει, αλήθεια, να περιμένει; Τι περιθώρια άμυνας, όπως λένε οι οικονομικοί αναλυτές, έχει; Αν όπως παλιότερα, το 2007 που ανέφερα πριν, στη χαμηλό βαρομετρικό της τότε διεθνούς κρίσης μάς διαβεβαιώνατε με το τότε οικονομικό επιτελείο, όπως κάνετε τώρα, ότι η ελληνική οικονομία ήταν θωρακισμένη, αν κρίνουμε λοιπόν την ιστορία σας κι αυτά που λέτε, έχουμε κάθε λόγο να ανησυχούμε. Επίσης, αν κρίνουμε το success story 2, το οποίο πουλάτε, με κάποιες μικρές, περιφερειακές στην πραγματικότητα εικόνες της οικονομίας, ενώ τη μεγάλη μακροοικονομική εικόνα της χώρας, που δεν είναι και η καλύτερη, δεν την ακουμπάτε καθόλου. Αυτό λοιπόν μας βάζει επίσης σε μεγάλη αγωνία.

Ευημερία για τον ελληνικό λαό δεν υπάρχει. Δυστυχώς, με την πλάτη στον τοίχο και τα μάτια στον Θεό οι πολίτες, με την εικόνα της αγοράς, με την αγοραστική δύναμη της χώρας χειμάζονται τα νοικοκυριά, οι επιχειρήσεις, η αγροτική παραγωγή.

Για να είμαστε βέβαια ακριβοδίκαιοι θα πρέπει να πούμε ότι η ευημερία υπάρχει για μια μερίδα των πολιτών, αλλά για τους μεγάλους και τους τρανούς, για εκείνους που τους έχετε κορώνα στο κεφάλι σας. Ευημερία για τους μεγάλους ιδιωτικούς ομίλους υγείας, για τους μεγαλοπάροχους της ενέργειας, για τις τράπεζες, οι οποίες φέτος μάλιστα μοίρασαν και διπλάσιο μέρισμα στους μετόχους, δεν πήραν και λίγα, τέσσερα δισεκατομμύρια ευρώ ήταν τα κέρδη και τα ξεπέρασαν μάλιστα, όπως και για τα funds υπάρχει ευημερία, όπως και για τις εισπρακτικές που τώρα ανοίξατε και άλλη ύλη, τους δίνετε εκτός από τα δάνεια να διαχειρίζονται και τα χρέη του ΕΦΚΑ.

Έτσι λοιπόν το οικονομικό σας επιτελείο που για έξι ολόκληρα χρόνια δουλεύει τον κόσμο λέγοντας ότι θα έχουμε πιο δίκαιο φορολογικό σύστημα, λέγοντας ότι η σχέση άμεσων και έμμεσων φόρων θα γίνει δικαιότερη κ.λπ. κ.λπ. έχει μια ιδεοληπτική άρνηση απέναντι σε όσα φέρνει το ΠΑΣΟΚ, με δικές μας πρωτοβουλίες, με κοστολογημένες προτάσεις, με πρόγραμμα για τα πάντα, για τα οικονομικά, τη διαχείριση του ιδιωτικού χρέους, τη στεγαστική πολιτική.

Έτσι, λοιπόν, με αυτά και με εκείνα, η Ελλάδα στα χέρια σας έξι χρόνια μετά καθίσταται ένα βαλκανικό νεοφιλελεύθερο νεόπτωχο υβρίδιο που αγκομάχα δίπλα σε οικονομίες που παλαιότερα κοιτούσαμε αφ’ υψηλού. Τι κι αν σας λέει ο κ. Γερουλάνος για αναγέννηση. Το ακούω, αλλά εσείς βεβαίως αυτό δεν μπορείτε να το αντιληφθείτε φαντάζομαι και σας είναι και πολύ δύσκολο να το προσεγγίσετε. Για τους πολλούς λοιπόν έχουμε πανάκριβη στέγη, πανάκριβα σουπερμάρκετ, κουπόνια και pass, εκτός από τους μισθούς και τις συντάξεις που είναι ακόμη της πείνας.

Κυρίες και κύριοι της Κυβέρνησης, σήμερα φέρνετε ένα νομοσχέδιο πάλι που σχετίζεται με την οικονομία και την ενίσχυση της κεφαλαιαγοράς. Όπως είπε όμως και ο εισηγητής μας κ. Κουκουλόπουλος, δυστυχώς δεν αγγίζετε τον πυρήνα της ανάγκης της επιτροπής κεφαλαιαγοράς που βρίσκεται στα κακά της τα χάλια, όπως μας την έχετε περιγράψει, υποστελεχωμένη, αδύναμη στην πραγματικότητα να κάνει παρεμβάσεις, αδύναμη να διασφαλίσει δικαιοσύνη στον χώρο της οικονομίας.

Εμείς το ποια θέλουμε να είναι η κατεύθυνση της οικονομίας και πώς μπορούμε να προσελκύσουμε επενδύσεις το έχουμε καταθέσει κι αυτό που σας έχουμε πει είναι ότι χρειάζεται η συμμετοχή παραγωγικών επιχειρήσεων που είναι ο μοχλός ανάπτυξης της εθνικής οικονομίας. Αυτό θα συμβεί μόνο εάν οι επιχειρήσεις μπορούν να λειτουργήσουν σε ένα ευνοϊκό περιβάλλον με ένα αποτελεσματικό θεσμικό πλαίσιο, δίκαιο ισότιμο και αξιοκρατικό για όλους. Επίσης, έχει πολύ μεγάλη σημασία οι ελεγκτικές αρχές, όπως είναι η Επιτροπή Κεφαλαιαγοράς, να μπορούν να επιτελέσουν το έργο τους.

Τώρα βέβαια, επειδή έχω την ευθύνη του Τομέα Θεσμών και Διαφάνειας εκτός από τον Τομέα Δικαιοσύνης, τι να πω; Ότι αυτός είναι ένας ευσεβής πόθος; Αυτό να πω και στους συναδέλφους μου; Αυτό θα πω στους εισηγητές του ΠΑΣΟΚ, διότι αν κρίνω από το πώς λειτουργείτε τις θεσμικές αρχές και τις ανεξάρτητες αρχές, τι να πω; Τα είδαμε και στη ΡΑΣ, τα είδαμε και τα χάλια παντού, όπως επίσης και τις ανίερες συμμαχίες που κάνατε ακόμη και για να ελέγξετε τις Αρχές, όπως είναι η περιβόητη και πολυθρύλητη ΑΔΑΕ.

Τελειώνω, κύριε Πρόεδρε, και σας ευχαριστώ, λέγοντας δυο κουβέντες για την τροπολογία που κατέθεσε το ΠΑΣΟΚ για τον εξωδικαστικό μηχανισμό. Ακούστε με, δεν είναι ότι την κατέθεσε το ΠΑΣΟΚ. Είναι η δύναμη της λογικής. Θα πρέπει να έρθετε εδώ και να πείτε γιατί δεν δέχεστε την τροπολογία του εξωδικαστικού μηχανισμού με τα σημεία που εμείς σας προτείνουμε και να το εξηγήσετε στον ελληνικό λαό. Δηλαδή θα πρέπει να το πείτε με απλά λόγια. Από τα 240 δισεκατομμύρια του ιδιωτικού χρέους, τα 65 δισεκατομμύρια αφορούν στα κόκκινα δάνεια. Σωστά; Το συμφωνήσαμε αυτό και στην επιτροπή. Έτσι σας άκουσα να λέτε. Το 1/5 αφορά τα κόκκινα δάνεια. Το 85% αποτυγχάνει να ρυθμιστεί κι αυτά που έχουν ρυθμιστεί, στην πορεία του χρόνου και σε λιγότερο από έναν χρόνο, άκουσον-άκουσον -έτσι λένε οι στατιστικές- δεν μπορούν να τα ακολουθήσουν, δηλαδή ξαναγίνονται κόκκινα. Είναι το φαινόμενο της περιστρεφόμενη πόρτας. Πώς λέμε για το σωφρονιστικό σύστημα; Αυτοί που μπαίνουν, βγαίνουν και ξαναμπαίνουν και ξαναβγαίνουν. Το ίδιο κάνετε και με τα κόκκινα δάνεια. Και δεν βάζετε μυαλό. Δεν ακούτε μια φωνή που μπορεί σε εσάς να δώσει ένα καλό παράδειγμα και δεν κατέχετε την απόλυτη αλήθεια.

Και τελειώνω, κύριε Πρόεδρε. Έχουμε σ’ αυτήν την τροπολογία πολύ σημαντικά πράγματα. Εγώ θεωρώ ότι είναι όλα αυτά που μου ζητάνε όταν περιοδεύω στα χωριά, στην επαρχία, στις πόλεις -το ίδιο και σε εσάς, κύριε Υπουργέ, νομίζω. Κοιτάξτε να αποδεχτείτε αυτόν τον τρόπο, διότι δεν φτάνουν οι αγαθές προθέσεις που συνεχώς μας λέτε ότι έχετε. Διότι εμείς πιστεύουμε ότι σίγουρα έχετε προθέσεις, πλην όμως δεν είναι αγαθές. Και αυτό πιστεύει και ο ελληνικός λαός και πολύ σύντομα θα το αποδείξει, γιατί και τότε που μας λέγατε ότι το 41 είναι αλώβητο έγινε 28 και το 28 έγινε 18 και το 18 έγινε 8 και πάει λέγοντας. Αυτό θα γίνει.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμεπολύ την κυρία Λιακούλη.

Επόμενος ομιλητής είναι ο κ. Διονύσιος Ακτύπης, Βουλευτής Ζακύνθου της Νέας Δημοκρατίας. Θα ακολουθήσουν ο κ. Τσιρώνης Κοινοβουλευτικός Εκπρόσωπος, η κ. Χρηστίδου, ο κ. Κρητικός και ο κ. Φλώρος.

Ορίστε, κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σήμερα στην Ολομέλεια, προκειμένου να συζητήσουμε και να ψηφίσουμε ένα νομοσχέδιο, το οποίο έρχεται να δώσει λύσεις στις σύγχρονες προκλήσεις, ένα νομοσχέδιο, το οποίο όπως ακούσαμε και από τους εξωκοινοβουλευτικός φορείς που είχαν κληθεί στην επιτροπή, κινείται προς την σωστή κατεύθυνση.

Από την πρώτη μέρα της ανάληψης της διακυβέρνησης του τόπου από τη Νέα Δημοκρατία πρωταρχικός στόχος ήταν η ενίσχυση των εισοδημάτων των πολιτών, η μείωση της φορολογίας και φυσικά η συνολική ενίσχυση της οικονομίας. Εμείς χωρίς αυταπάτες εστιάσαμε σε μία βιώσιμη οικονομική πολιτική, η οποία εξασφαλίζει περισσότερα έσοδα για το Δημόσιο συνδυάζοντας τη μείωση των φόρων με τις πρωτοβουλίες για την πάταξη της φοροδιαφυγής, οι οποίες για πρώτη φορά μετά τη Μεταπολίτευση έχουν συγκεκριμένο και μετρήσιμο αποτέλεσμα.

Δεν μείναμε, όμως, μόνον εκεί. Χωρίς παροχολογίες και φυσικά χωρίς να θέσουμε σε κίνδυνο τα δημόσια οικονομικά της πατρίδας μας και τις θυσίες χρόνων του ελληνικού λαού αναλάβαμε σημαντικές πρωτοβουλίες για την αύξηση του διαθέσιμου εισοδήματος των πολιτών. Μειώσαμε τους φόρους και θωρακίσαμε την οικονομία.

Μάλιστα, η θετική πορεία της οικονομίας αποτυπώνεται και στην τελευταία έκθεση του Διεθνούς Νομισματικού Ταμείου, η οποία επικροτεί τις ελληνικές κινήσεις. Η Ελλάδα δεν είναι πλέον το μαύρο πρόβατο της Ευρώπης. Η αναγνώριση αυτή έχει ιδιαίτερη αξία, αφενός έρχεται μέσα σε ένα διεθνές περιβάλλον αναταράξεων και αφετέρου κανείς δεν ξεχνά, όπως ανέφερε και ο Υπουργός μας, το πόσο αυστηρός κριτής για την πατρίδα μας υπήρξε το Διεθνές Νομισματικό Ταμείο όλες τις περασμένες δεκαετίες και ιδιαίτερα κατά τη διάρκεια της οικονομικής κρίσης.

Το Διεθνές Νομισματικό Ταμείο, λοιπόν, επαινεί τη συνετή δημοσιονομική διαχείριση της Κυβέρνησης, ενώ σημειώνει την ισχυρή επίδραση στα έσοδα τόσο της ανάπτυξης της οικονομίας όσο και των αποφασιστικών πρωτοβουλιών μας. Συνεπώς, η ενίσχυση του διαθέσιμου εισοδήματος των εργαζομένων και των συνταξιούχων και η περαιτέρω μειώσεις των φόρων στηρίζονται στην ισχυρότερη οικονομική ανάπτυξη των τελευταίων ετών.

Το 2025, κυρίες και κύριοι συνάδελφοι, εφαρμόζονται δεκαοκτώ μειώσεις φόρων και επτά μέτρα στήριξης των εισοδημάτων που ενισχύουν με τρόπο μόνιμο και κοινωνικά δίκαιο το εισόδημα των πολιτών. Οι μειώσεις αυτές έρχονται ως συνέχεια των σημαντικών παρεμβάσεων που υλοποιεί η Κυβέρνηση από το 2019, καταργώντας ή μειώνοντας συνολικά πάνω από εβδομήντα φόρους.

Επιστρέφουμε στην κοινωνία σημαντικό μέρος από τις επιδόσεις της ελληνικής οικονομίας. Και το κάνουμε αυτό με συνεχείς μειώσεις στη φορολογία, με συνεχείς αυξήσεις στους μισθούς και τις συντάξεις μετά από πολλά χρόνια και όλα αυτά είναι αποτέλεσμα της συνεπούς μας πολιτικής, μιας πολιτικής που στόχο έχει η χώρα μας το 2027 να είναι πολύ καλύτερη από το 2019, που αναλάβαμε τη διακυβέρνηση της χώρας.

Τώρα πιο αναλυτικά το σημερινό νομοσχέδιο σε ορισμένες από τις διατάξεις του πράγματι αφορά πάρα πολλούς συμπολίτες μας, πάρα πολλές οικογένειες που έχουν ανάγκη αυτά τα μέτρα. Το νομοσχέδιο, λοιπόν, περιλαμβάνει πολλές θετικές ρυθμίσεις που αφορούν τον εξωδικαστικό μηχανισμό με διπλασιασμό του ορίου ένταξης, προκειμένου να εντάσσονται ευκολότερα ακόμα περισσότεροι οφειλέτες, την ενίσχυση της προστασίας του πολίτη απέναντι στον κίνδυνο πλειστηριασμού της ακίνητης περιουσίας του και ρυθμίσεις για την περαιτέρω επιτάχυνση της μείωσης του ιδιωτικού χρέους.

Η πρόοδος που έχει σημειωθεί για τη μείωση του ιδιωτικού χρέους είναι σημαντική. Τα κόκκινα δάνεια σε τράπεζες και servicers συνολικά μειώθηκαν από 92 δισεκατομμύρια το 2019 στα 67 δισεκατομμύρια το τρίτο τρίμηνο του 2024. Σε αυτό συνετέλεσαν μια σειρά από νομοθετικές πρωτοβουλίες που βελτίωσαν σημαντικά την λειτουργία του εξωδικαστικού μηχανισμού. Ήδη, υπάρχουν περισσότερες από τριάντα χιλιάδες επιτυχείς ρυθμίσεις με ποσό οφειλών που ξεπερνά τα 10 δισεκατομμύρια ευρώ με τις ρυθμίσεις μεταξύ 2023 και 2024 να έχουν αυξηθεί κατά 81%.

Παράλληλα, οι πρωτοβουλίες αυτές ενίσχυσαν την προστασία των οφειλετών και έδωσαν πολλαπλές επιλογές διευθέτησης των χρεών σε χιλιάδες πολίτες και επιχειρήσεις. Σήμερα με τον διπλασιασμό του εισοδηματικού ορίου ένταξης στον υποχρεωτικό εξωδικαστικό μηχανισμό θωρακίζουμε ακόμα περισσότερο τους οφειλέτες και ενισχύουμε περαιτέρω τους τρόπους διευθέτησης των οφειλών για πολίτες και επιχειρήσεις.

Κλείνω με κάτι το οποίο έχει να κάνει με τη διάταξη που αφορά το Μάτι και τη Μάνδρα. Το Δημόσιο παραιτείται από τα ένδικα μέσα για τις αποζημιώσεις των συγγενών των θυμάτων στις τραγωδίες στο Μάτι και στη Μάνδρα. Αυτό συνιστά την ελάχιστη υποχρέωση απέναντι σε όλες τις οικογένειες που επλήγησαν. Ήταν μια απαίτηση του συνόλου της κοινωνίας, την οποία κάνουμε πράξη.

Κυρίες και κύριοι συνάδελφοι, συνολικά το νομοσχέδιο αναμένεται να ενισχύσει την κεφαλαιαγορά, και να προσελκύσει επενδύσεις και να βελτιώσει τη ρευστότητα στην οικονομία, ενώ παράλληλα παρέχει εργαλεία στους πολίτες για τη ρύθμιση των οφειλών τους, συμβάλλοντας στη σταθερότητα και την ανάπτυξη της οικονομίας. Όλες οι ρυθμίσεις αγκαλιάζουν περισσότερους πολίτες, περισσότερες οικογένειες και θα πρέπει να επισημάνω ότι όλα αυτά γίνονται με σωστό σχεδιασμό και σεβασμό στον κόπο όλων των Ελλήνων. Γίνονται, όπως είπα και πριν, με σεβασμό στις δυνατότητες της οικονομίας μας, γιατί το πιο εύκολο είναι να υπόσχεσαι τα πάντα στους πάντες, αλλά αυτό είναι πράγματι ο εύκολος δρόμος. Αυτές οι εποχές έχουν περάσει ανεπιστρεπτί, γιατί τις πολιτικές αυτές, όπως είδαμε την προηγούμενη δεκαετία, τις πλήρωσαν πρώτοι οι μισθωτοί και οι συνταξιούχοι.

Εμείς σαν Κυβέρνηση, όσο οι άλλοι θα κυλιούνται στον βούρκο της τοξικότητας και της καταστροφολογίας, θα συνεχίσουμε να υλοποιούμε την εντολή των πολιτών, η οποία είναι πάρα πολύ απλή και έχει στόχο την επίσπευση των μεταρρυθμίσεων και τη βελτίωση της καθημερινότητας.

Συνολικά, λοιπόν, η οικονομική πολιτική θα κινηθεί με ταχύτητα και αποτελεσματικότητα, ώστε να πετύχουμε ακόμα περισσότερα για τη χώρα, με στόχο τελικά τη σταθερή βελτίωση του βιοτικού επιπέδου των Ελληνίδων και των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη.

Καλείται στο Βήμα ο κ. Σπυρίδων Τσιρώνης, Κοινοβουλευτικός Εκπρόσωπος της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να συζητήσουμε ένα νομοσχέδιο που αφορά ζητήματα της ελληνικής οικονομίας μέσα σε ένα περιβάλλον παγκόσμιου εμπορικού πολέμου, ενώ θα έπρεπε να γίνει μια ευρεία συζήτηση σχετικά με τις εξελίξεις που αφορούν τους δασμούς που επέβαλαν οι Ηνωμένες Πολιτείες στα προϊόντα που εισάγουν από την Ευρωπαϊκή Ένωση.

Γιατί, όμως, το έκανε αυτό ο Πρόεδρος των Ηνωμένων Πολιτειών; Το έκανε αφενός για να μπορέσει να αντιμετωπίσει εσωτερικές παθογένειες της αμερικανικής οικονομίας, όπως είναι το τεράστιο χρέος της και αφετέρου για να το χρησιμοποιήσει ως μοχλό πίεσης σε πολιτικό επίπεδο, στις διεθνείς σχέσεις της χώρας του. Οι Ηνωμένες Πολιτείες επιδιώκουν να αποκαταστήσουν έτσι το εμπορικό τους ισοζύγιο το οποίο -όπως σχεδόν σε όλο τον δυτικό κόσμο- έχει καταρρεύσει, παραδίδοντας έτσι τα ηνία της παγκόσμιας οικονομίας στην Κίνα.

Πώς αντιδρά, όμως, η Ευρωπαϊκή Ένωση σε όλα αυτά και κατ’ επέκταση πώς αντιδρά η Ελλάδα; Για άλλη μία φορά η Ευρωπαϊκή Ένωση αποδεικνύει ότι δεν είναι ένωση. Φάνηκε απροετοίμαστη απέναντι στις εξαγγελίες του Αμερικανού Προέδρου, ο οποίος μας είχε προϊδεάσει εδώ και καιρό για τις προθέσεις του αναφερόμενος στους δασμούς που θα επέβαλε σχεδόν σε κάθε ομιλία του από πολιτεία σε πολιτεία προεκλογικά. Αυτά, όμως, είναι και τα απότοκα της εμμονική σας στάσης στη λάθος πλευρά της ιστορίας.

Δεν είναι ένωση η Ευρωπαϊκή Ένωση τουλάχιστον σε αυτόν τον τομέα, για να μην πω σχεδόν σε κάθε τομέα, γιατί ξαφνικά ανακαλύπτουμε ότι κάθε κράτος-μέλος θα κληθεί να διαπραγματευτεί από μόνο του την μείωση των δασμών, ενόσω οι Βρυξέλλες εξαντλούν τη διαπραγματευτική τους ισχύ σε μεγαλοστομίες και απαξίωση του Αμερικανού Προέδρου.

Θα είδατε φυσικά ότι η Ιταλίδα Πρωθυπουργός, η κ. Μελόνι, σχεδιάζει, ήδη, την επίσκεψη στο Λευκό Οίκο, ούσα προνομιακή ομιλήτρια του Ντόναλντ Τραμπ. Πιθανότατα θα είναι και από τους πρώτους που θα δει ο Αμερικανός Προέδρος.

Το ερώτημα είναι: Η Ελληνική Κυβέρνηση τι προτίθεται να κάνει; Αλήθεια, όπως λέει και ο λαός μας, με τι μούτρα θα δει ο Πρωθυπουργός και θα πάει να διαπραγματευτεί με τον Αμερικανό Πρόεδρο; Οι φιλοκυβερνητικοί ψιθυριστές στα συστημικά μέσα διαχέουν στην κοινωνία την εντύπωση ότι η Ελλάδα δεν θα πληγεί από τους δασμούς και ότι, όπως έχει συμβεί και στο παρελθόν, οι Ηνωμένες Πολιτείες θα περιλάβουν στις εξαιρέσεις πολλά από τα εισαγόμενα από την Ελλάδα προϊόντα, όπως το λάδι, η φέτα, το κρασί. Λογικό είναι, θα πω εγώ, αφού η εξαγωγική ισχύς της χώρας μας είναι πενιχρή.

Έχουμε πλήρως αποβιομηχανοποηθεί, ενώ ο πρωτογενής τομέας, που ήταν παλαιότερα βασικός πυλώνας της οικονομίας μας, έχει μετατραπεί σε ασθμαίνοντα νάνο. Γιατί; Διότι, χάρη στην Ένωση αφήσαμε τις κολεκτιβιστικές Κοινές Αγροτικές Πολιτικές των Βρυξελλών να εξοντώσουν την ελληνική αγροτιά και να την εκμαυλίσουν, μέσα από διάφορα πακέτα που διαχειρίστηκαν οι κυβερνήσεις τα τελευταία τριάντα χρόνια.

Είστε, λοιπόν, όλοι υπεύθυνοι, από λίγο έως πολύ ο καθένας -και το έχω ξαναπεί αυτό-, γιατί καταντήσατε τη χώρα μας σερβιτόρο και καθαρίστρια ενός ξενοδοχείου που ονομάζεται Ελλάδα.

Και βέβαια, λένε κάποιοι ότι, αφού έγινε αυτό και όπλο μας είναι ο τουρισμός, δεν θα έπρεπε να ανησυχούμε και πολύ. Το ακούω μάλιστα διαρκώς και από την κρατική τηλεόραση. Είναι, όμως, έτσι; Ξεχνάμε κάτι. Ποιοι είναι οι πελάτες αυτού του ξενοδοχείου; Μια ματιά αν ρίξετε, θα δείτε ότι οι βασικοί πελάτες είναι η Γερμανία και η Μεγάλη Βρετανία, χώρες που αυτή τη στιγμή αποτελούν κόκκινο πανί για την Αμερικανική Κυβέρνηση. Ειδικά η Γερμανία, η οποία είναι, ήδη, σε ύφεση. Γιατί βρίσκεται σε ύφεση; Μα, γιατί υφίσταται τις συνέπειες της εγκληματικής στάσης που η ίδια και η Ευρωπαϊκή Ένωση κράτησαν στο ζήτημα της Ουκρανίας. Ήδη, δηλαδή, ο τουρισμός μας, το βασικό μας προϊόν, ήταν και είναι σε κίνδυνο, παραμένει.

Κύριοι της Νέας Δημοκρατίας, του ΠΑΣΟΚ, του ΣΥΡΙΖΑ και των παραγώγων, οι κυβερνήσεις σας τα τελευταία τριάντα χρόνια έχουν τοποθετήσει την Ελλάδα σε μια πάρα πολύ δύσκολη θέση. Ειδικά η σημερινή Κυβέρνηση, τόσο κατά τη διάρκεια του COVID, όσο και με την αλόγιστη εφαρμογή των πράσινων πολιτικών, αλλά και εν συνεχεία με την πλήρη υιοθέτηση της πολιτικής της κυβέρνησης Μπάιντεν και των Βρυξελλών στο ουκρανικό, αποδυνάμωσαν ακόμη περισσότερο την εξαγωγική ισχύ της χώρας μας και την αποστέρησαν από την ενεργειακή της αυτάρκεια, πλήττοντας βάναυσα τόσο τις επιχειρήσεις όσο και τα νοικοκυριά.

Τι σκοπεύει να κάνει η Ελληνική Κυβέρνηση για το νέο αυτό πρόβλημα; Το είχατε προβλέψει ή έπεσε ξαφνικά την προηγούμενη εβδομάδα από τα σύννεφα; Ποια είναι, κύριε Υπουργέ, η διαπραγματευτική σας στρατηγική ή μήπως την κάψετε νωρίς, ακόμα στον προεκλογικό αγώνα των Ηνωμένων Πολιτειών; Τι θα κάνετε αν οι συνέπειες των δασμών οδηγήσουν σε μια νέα παγκόσμια ύφεση; Θα συνεχίσετε τις πολιτικές που εξοντώνουν τον λαό μας;

Άκουγα χθες τον Υφυπουργό Εξωτερικών κ. Χατζηβασιλείου στην ΕΡΤ να λέει ότι συζητάμε πώς θα αντιδράσουμε και να λέει ότι η Ευρώπη πρέπει να συμφωνήσει μια κοινή πολιτική απέναντι στους δασμούς και ότι σημαντικοί εξαγωγικοί τομείς της οικονομίας μας θα πληγούν. Πώς είναι δυνατόν να μιλάτε σε μέλλοντα χρόνο; Πώς είναι δυνατόν να μιλάτε λες και έγινε κάτι απρόσμενο και αναπάντεχο, που κανείς δεν το περίμενε; Πώς είναι δυνατόν να είστε τόσο αφελείς και να βγαίνετε με έναν άνευ προηγουμένου κυνισμό να λέτε ότι θα πάθουμε ζημιά;

Έπρεπε, ήδη, να την έχετε προβλέψει. Αυτό κάνει μια υπεύθυνη κυβέρνηση. Και θα σας πω παράδειγμα: Η Γερμανία ένα μήνα πριν την ανακοίνωση των δασμών, έκανε ρεκόρ εξαγωγών αυτοκινήτων στις Ηνωμένες Πολιτείες. Το ήξεραν, το περίμεναν και προφανώς κινήθηκαν έξυπνα πιο έξυπνα από εσάς.

Εσείς τι κάνατε; Τίποτα απολύτως! Χλευάζατε και χλευάζετε ακόμα τον Αμερικανό Πρόεδρο και το επιτελείο του και νομίζετε ότι έχετε να κάνετε απλά με ηλίθιους.

Κύριε Υπουργέ, από την άλλη μεριά, αν η απάντησή σας είναι ότι οι Βρυξέλλες αποφασίζουν, θα πρέπει άμεσα να πιέσετε, ώστε να αλλάξουν κάποια σημαντικά πράγματα και θα σας πω ποια.

Πρέπει να μπει φρένο στην «πράσινη» παράνοια. Ωραίες οι ΑΠΕ, αλλά οι πολιτικές αυτές πρέπει να είναι εναρμονισμένες με τις οικονομικές δυνατότητες της κάθε χώρας, να μην είναι οριζόντιες και να μη θέτουν σε κίνδυνο την ενεργειακή αυτάρκεια. Πρέπει να πιέσετε να σταματήσει επιτέλους ο πόλεμος στην Ουκρανία και να πάψετε να υποστηρίζετε τις αιμοβόρες πολιτικές της Γερμανίας και της Γαλλίας, οι οποίες στοχεύουν στην εξυπηρέτηση των οικονομικών τους συμφερόντων από τις βιομηχανίες όπλων. Κι αν έρθει εκεί η ειρήνη, θα πρέπει άμεσα να πιέσετε για την άρση των κυρώσεων απέναντι στη Ρωσία, οι οποίες στέρησαν από την οικονομία μας τόσο τις εξαγωγές προς τη χώρα αυτή, όσο και από το σημαντικό μερίδιο που έχει η Ρωσία και οι Ρώσοι τουρίστες στον τουρισμό μας.

Και φυσικά θα πρέπει να απαντήσετε να είστε ουρά των Βρυξελλών ως προς τις σχέσεις με τις Ηνωμένες Πολιτείες, οι οποίες σχέσεις πολύ εύκολα μπορεί να επιδεινωθούν στο επόμενο διάστημα. Και επιτέλους βάλτε ως κορυφαίο στόχο της πατρίδας μας να επιταχυνθούν οι διαδικασίες και να ξεκινήσουν οι εξορύξεις υδρογονανθράκων, πράγμα το οποίο κρύβατε στα συρτάρια σας εδώ και δεκαετίες και εσείς και οι προηγούμενες κυβερνήσεις.

Κι αν συζητάμε -και τελειώνω, κύριε Πρόεδρε, και ευχαριστώ για την ανοχή- για το ότι δεν υπάρχουν επενδύσεις και ότι το ιδιωτικό χρέος έχει ξεπεράσει κατά πολύ τα 200 δισεκατομμύρια, αυτό οφείλεται αποκλειστικά στις εγκληματικές σας πολιτικές, στην ανικανότητα, στην αδράνεια και την αναξιοπιστία σας.

Θέλουμε απαντήσεις άμεσα, κύριε Υπουργέ, και όχι να παριστάνετε τους θεατές τρώγοντας ποπ-κορν στα έδρανα των κυβερνητικών καρεκλών, παρακολουθώντας απομονωμένοι και αποκλεισμένοι από τις διεθνείς εξελίξεις.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Καλείται στο Βήμα η κ. Ραλλία Χρηστίδου, ανεξάρτητη Βουλευτής.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα, την ώρα που η Κυβέρνηση φέρνει στη Βουλή ένα νομοσχέδιο για την ενίσχυση της κεφαλαιαγοράς, έξω από το Κοινοβούλιο, στους δρόμους της Αθήνας, αλλά και σε πολλές πόλεις της Ελλάδας, χιλιάδες πολίτες διαδήλωσαν και εξέφρασαν τη διαμαρτυρία τους και την αγανάκτησή τους, όχι μόνο για τις καθημερινές δυσκολίες, αλλά και για τη συνεχιζόμενη προσπάθεια συγκάλυψης του εγκλήματος των Τεμπών. Γιατί όσο οι ευθύνες δεν αποδίδονται, η οργή τόσο θα μεγαλώνει και όσο η αλήθεια θάβεται, η κοινωνία δυστυχώς ή ευτυχώς δεν πρόκειται να ησυχάσει.

Τις τελευταίες μέρες γινόμαστε μάρτυρες πρωτοφανών εξελίξεων. Η επιτροπή του ΕΟΔΑΣΑΑΜ, μετά από ενάμιση μήνα ανακάλεσε το πόρισμά της στο σημείο που αφορούσε το παράνομο, εύφλεκτο φορτίο που προκάλεσε την πυρόσφαιρα. Το εν λόγω πόρισμα από «εθιμικό ευαγγέλιο», έγινε ξαφνικά αντικείμενο κατεπείγουσας έρευνας από τον Άρειο Πάγο. Και τώρα, αντί να ερευνηθεί η φονική πυρόσφαιρα και οι αιτίες που την προκάλεσαν, δηλαδή αυτό που αποκαλύπτει το πόρισμα, ερευνάται η επιτροπή που το συνέταξε.

Αυτό δεν είναι έρευνα, κυρίες και κύριοι συνάδελφοι. Είναι απόπειρα φίμωσης κάθε φωνής που πολύ απλά δεν προσαρμόζεται στην κυβερνητική γραμμή!

Και ενώ η δικαιοσύνη σπεύδει με ζήλο να ελέγξει τους επιστήμονες που αποκλίνουν από την κυβερνητική γραμμή, παραμένει σιωπηλή και αδρανής απέναντι στις σοβαρότατες καταγγελίες των συγγενών των θυμάτων για τις παραλείψεις του ειδικού ανακριτή. Ούτε έρευνα, ούτε παρέμβαση. Δύο μέτρα και δύο σταθμά. Έχουμε μία δικαιοσύνη που άλλοτε κινείται με την ταχύτητα του φωτός και άλλοτε σιωπά επιλεκτικά, αναδεικνύοντας αυτό που όλοι και όλες πλέον βλέπουν, τη βαθιά και επικίνδυνη χειραγώγησή της από την Κυβέρνηση.

Παράλληλα, η Κυβέρνηση επιτίθεται και σε προέδρους δικηγορικών συλλόγων επειδή εκφράζουν αντίθετες απόψεις. Και όταν τα πορίσματα των επιτροπών δεν εξυπηρετούν την επίσημη γραμμή, τροποποιούνται ή πολύ απλά αποσύρονται. Όταν οι επιστήμονες ή οι επικεφαλής θεσμών εκφράζουν διαφορετικά συμπεράσματα, στοχοποιούνται. Και όταν προκύπτουν σοβαρές παραβιάσεις του νόμου, η δικαιοσύνη επιλεκτικά αδιαφορεί.

Μέσα σε αυτό το κλίμα θεσμικής στρέβλωσης και πολιτικού αυταρχισμού, αλήθεια αναρωτιέστε γιατί το 80% των πολιτών δηλώνει πως δεν εμπιστεύεται πια τη δικαιοσύνη και τους θεσμούς; Αυτό που συντελείται για ακόμη μία φορά είναι κατάφωρη θεσμική εκτροπή.

Η Κυβέρνηση επιχειρεί ξανά να χειραγωγήσει την κοινή γνώμη, να θάψει την αλήθεια με βίαιο και αυταρχικό τρόπο. Μάταια. Γιατί, αλήθεια, όσο κι αν προσπαθούν ορισμένοι, θα βρει τον δρόμο της και οι πολίτες βλέπουν και ακούν. Και εσάς θα σας κρίνει -όπως και όλους μας- η ιστορία.

Σήμερα διαδηλώνουν χιλιάδες εργαζόμενοι, εργαζόμενες απαιτώντας τα αυτονόητα, αξιοπρεπείς μισθούς, συλλογικές συμβάσεις εργασίας, ανθρώπινες συνθήκες διαβίωσης και κυρίως μέτρα ενάντια στην ακρίβεια, που διαλύει την κοινωνική συνοχή. Οι ανεξάρτητοι Βουλευτές, που έχουμε ενταχθεί στο Κίνημα Δημοκρατίας, βρισκόμαστε αποφασιστικά στο πλευρό των εργαζομένων. Υπερασπιζόμαστε τα αιτήματα για κοινωνική δικαιοσύνη και αξιοπρέπεια. Και καταγγέλλουμε την αλαζονεία, την απαξίωση με την οποία η Κυβέρνηση στέκεται απέναντι στις πραγματικές ανάγκες των πολιτών.

Ζητάμε ουσιαστικές παρεμβάσεις για να αντιμετωπιστεί η ασυδοσία των ολιγοπωλίων και η ακρίβεια και ένα ολοκληρωμένο πρόγραμμα δημόσιας στεγαστικής πολιτικής που θα δώσει πραγματικές λύσεις σε χιλιάδες οικογένειες, που πλήττονται από την πάρα πολύ σοβαρή σημαντική στεγαστική κρίση.

Στο σημερινό νομοσχέδιο θέλω να σταθώ σε ορισμένα σημεία. Παρακολούθησα τις αρμόδιες επιτροπές.

Σημείο 1ο: Η Κυβέρνηση παραδίδει τα χρέη των πολιτών προς τα ασφαλιστικά ταμεία σε ιδιωτικές εισπρακτικές εταιρείες, εγκαταλείποντας την κοινωνία για ακόμη μία φορά. Και πού την εγκαταλείπει; Στον εκφοβισμό και την ψυχολογική πίεση. Αντί να δίδονται λύσεις, αντί να δίνετε λύσεις για τη ρύθμιση χρεών με όρους κοινωνικής δικαιοσύνης και βιωσιμότητας πρωτίστως, επιλέγετε να εξωθήσετε τους πολίτες στη φτωχοποίηση και στον καθημερινό εκφοβισμό από ιδιωτικές εταιρείες, που λειτουργούν με έναν και μόνο γνώμονα, το κέρδος.

Σημείο 2ο: Ισχυρίζεστε ότι διπλασιάζετε τα περιουσιακά και εισοδηματικά κριτήρια για τους ευάλωτους οφειλέτες και ότι θεσπίζετε την υποχρέωση των τραπεζών και των servicers να αποδέχονται τις ρυθμίσεις χρεών μέσω του εξωδικαστικού μηχανισμού. Παρ’ όλα αυτά τους παρέχετε τη δυνατότητα να προσβάλλουν αυτές τις ρυθμίσεις με διάφορες δικαιολογίες. Από τη μία λέτε ότι τους δίνετε κάτι και από την άλλη τους το παίρνετε. Πρόκειται ουσιαστικά για εμπαιγμό. Εμπαιγμό, που στην πράξη ακυρώνει την ίδια τη ρύθμιση.

Σημείο 3ο: Η έκπτωση των διακοσίων χιλιάδων ευρώ για την εισαγωγή στο χρηματιστήριο δεν συνιστά, κυρίες και κύριοι συνάδελφοι, πραγματικό κίνητρο για τις μικρές επιχειρήσεις. Διότι δεν επαρκεί για την κάλυψη των επιπλέον δαπανών, που προκύπτουν από την υποχρέωση συμμόρφωσης με τις αυξημένες απαιτήσεις διαφάνειας και εταιρικής διακυβέρνησης.

Σημείο 4ο: Οι προβλέψεις του νομοσχεδίου για τους οφειλέτες θέτουν τόσο αυστηρές και ανέφικτες προϋποθέσεις ώστε στην πράξη -τι κάνουν;- αποκλείουν τη μεγάλη πλειοψηφία των πολιτών από οποιαδήποτε ουσιαστική προστασία.

Και τέλος, δεν μπορώ να μην αναφερθώ στη δραματική εικόνα που παρουσίασε ο Πρόεδρος του Συλλόγου των Εργαζομένων της Επιτροπής Κεφαλαιαγοράς, ο οποίος περιέγραψε με σαφήνεια αυτό που βιώνει καθημερινά το σύνολο του δημοσίου τομέα, δηλαδή, τραγική υποστελέχωση, γήρανση του προσωπικού, αμοιβές που δεν ανταποκρίνονται στην πραγματικότητα ούτε στις σημερινές οικονομικές ανάγκες ούτε στην ευθύνη και στην πολυπλοκότητα των αρμοδιοτήτων των δημοσίων υπαλλήλων.

Κυρίες και κύριοι συνάδελφοι, η οικονομία δεν ανθίζει όπως παρουσιάζει η Κυβέρνηση, αλλά βρίσκεται σε βαθιά κρίση. Η Κυβέρνηση κιόλας βρίσκεται σε βαθιά κρίση και βρίσκεται με τον Έλληνα πολίτη να έχει τη δεύτερη χαμηλότερη αγοραστική δύναμη στην Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Το νομοσχέδιο αυτό δεν είναι απλώς κακοσχεδιασμένο και πρόχειρο, αλλά ευνοεί για ακόμη μία φορά τους μεγάλους, τους μεγάλους επιχειρηματίες, ένα τμήμα της ελίτ. Αφήνει απροστάτευτα τα μικρά εισοδήματα και αγνοεί για ακόμη μία φορά χαρακτηριστικά τις πραγματικές ανάγκες των μικρομεσαίων επιχειρήσεων. Αυτές οι πολιτικές οδηγούν στη φτωχοποίηση και αυτές είναι τελικά που στηρίζουν την άνοδο του λαϊκισμού είτε αριστερόστροφου είτε δεξιόστροφου λαϊκισμού και της ακροδεξιάς. Αν πράγματι θέλετε να αντιμετωπίσετε -όπως λέτε- την ακροδεξιά και τα φαινόμενα λαϊκισμού, μόνο εσείς μπορείτε να το κάνετε.

Πώς; Ενισχύστε ουσιαστικά την κοινωνία. Μειώστε τις ανισότητες. Στηρίξτε τους πολίτες που υποφέρουν. Διότι όσο οι κυβερνήσεις αγνοούν τους πιο αδύναμους συμπολίτες, τόσο πιο διάπλατα ανοίγουν τον δρόμο για εκείνους που εχθρεύεται στην ουσία τη δημοκρατία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου. Επόμενος ομιλητής είναι ο κ. Νεοκλής Κρητικός, Βουλευτής της Νέας Δημοκρατίας. Θα ακολουθήσουν ο κ. Φλώρος και μετά ο Υπουργός Υποδομών και Μεταφορών για την τροπολογία του.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Υπουργείο Εθνικής Οικονομίας και Οικονομικών εισάγει στην Ολομέλεια ένα νομοσχέδιο το οποίο δίνει ουσιαστικές και βιώσιμες λύσεις σε ζητήματα που απασχολούν εκατομμύρια συμπολίτες μας. Πριν ξεκινήσω με τις κυριότερες διατάξεις, να κάνω μερικές επισημάνσεις που σχετίζονται άμεσα με τη θετικότητα μερικών από τις προωθούμενες ρυθμίσεις του παρόντος, στις οποίες θα αναφερθώ στη συνέχεια.

Βάσει των στοιχείων της Eurostat για το 2023 το ιδιωτικό χρέος στην Ελλάδα βρίσκεται στην δέκατη έκτη θέση ανάμεσα στα κράτη-μέλη με ποσοστό 93,3 του ΑΕΠ, παραμένοντας κάτω από τον ευρωπαϊκό μέσο όρο που είναι στο 125,3%.

Από το 2019 μέχρι και το 2024 το ποσοστό των κόκκινων δανείων στις τράπεζες μειώθηκε σημαντικά μέσω του προγράμματος «ΗΡΑΚΛΗΣ». Τα μη εξυπηρετούμενα δάνεια στο σύνολό τους το τρίτο τρίμηνο του 2024 αποτελούσαν το 30% των δανείων έναντι ποσοστού 52% το 2019. Επίσης, τα μη εξυπηρετούμενα δάνεια τραπεζών και servicers ανέρχονται σήμερα σε 67,08 δισεκατομμύρια ευρώ με στοιχεία του τρίτου τριμήνου του 2024 από 92,19 δισεκατομμύρια ευρώ το 2009.

Στο ίδιο πλαίσιο κινείται και ο εξωδικαστικός συμβιβασμός. Συνολικά έως και τον Φεβρουάριο του 2025 έχουν γίνει 31.953 επιτυχείς ρυθμίσεις οφειλών. Μέχρι σήμερα έχουν ρυθμιστεί οφειλές συνολικού ύψους 10 δισεκατομμυρίων ευρώ εκ των οποίων το μεγαλύτερο μέρος εντός του 2023 και του 2024.

Τα στοιχεία αυτά τα αναφέρω, γιατί αποτυπώνουν μια πρόδηλη βελτίωση και πάνω σε αυτή τη βελτίωση, η Κυβέρνηση βαδίζει με αυτοπεποίθηση και με τις ρυθμίσεις του παρόντος πιστεύουμε ότι οι περισσότεροι συμπολίτες μας θα ανακουφιστούν περισσότερο και το σημαντικότερο είναι ότι θα κρατήσουν τις περιουσίες τους.

Και έρχομαι σε ορισμένες από αυτές. Είναι πάρα πολλές. Θα αναφερθώ, όμως, σε ορισμένες από αυτές, που έχουν αμιγώς θετικό πρόσημο, όπως σε αυτή που αφορά στον εξωδικαστικό μηχανισμό ρύθμισης οφειλών, όπου έχουμε τη δημιουργία ενός πολύ συμπαγούς πλαισίου για πολίτες και επιχειρήσεις με όρους πλέον ευελιξίας και προσβασιμότητας. Οι πολίτες θα έχουν στα χέρια τους πλέον διευρυμένες δυνατότητες και κίνητρο να ρυθμίσουν τα δάνεια και τις υποχρεώσεις τους.

Γιατί αυτό; Γιατί διπλασιάζονται τα εισοδηματικά όρια και δωδεκαπλασιάζονται οι επιλέξιμοι οφειλέτες, που δύναται να ενταχθούν στον μηχανισμό ρύθμισης. Από 7% φτάνουν στο 85%, ενώ επεκτείνονται οι προθεσμίες, ώστε να διευκολύνεται η ένταξη κάθε ευάλωτου οφειλέτη στο ενδιάμεσο πρόγραμμα και επεκτείνεται η δυνατότητα ρύθμισης δανείων με εγγύηση ελληνικού δημοσίου και μέσω της διαδικασίας εξυγίανσης. Έτσι διευκολύνονται και οι επιχειρήσεις, που συνήθως έχουν μεγαλύτερες οφειλές.

Μία ακόμα βασική ρύθμιση της νομοθετικής πρωτοβουλίας είναι του συμψηφισμού της προσωπικής διαφοράς με την αύξηση του βασικού μισθού. Η διάταξη αφορά σε περίπου 40.000 δημοσίους υπαλλήλους με προσωπική διαφορά. Κρίθηκε απαραίτητη η ένταξή της δεδομένου ότι η προσωπική διαφορά σε ορισμένες περιπτώσεις μπορεί να ανέρχεται σε ποσά που προκαλούν σημαντικές διαφοροποιήσεις μεταξύ υπαλλήλων του ίδιου μισθολογικού κλιμακίου, διαιωνίζοντας έτσι σημαντικές στρεβλώσεις ως προς τις απολαβές.

Τι ρυθμίζεται; Αναδρομικά και από 1-6-2024 και με μόνιμο τρόπο ρυθμίζεται το ζήτημα που περιορίζει σταδιακά τις μισθολογικές ανισότητες του προσωπικού του δημοσίου σε περιπτώσεις με υψηλή προσωπική διαφορά. Αποκαθίσταται έτσι η δικαιοσύνη μεταξύ υπαλλήλων του ιδίου μισθολογικού κλιμακίου.

Κυρίες και κύριοι συνάδελφοι, μια εκσυγχρονισμένη κεφαλαιαγορά αποτελεί έναν ηχηρό μοχλό για τη βιώσιμη ανάπτυξη. Με την αφετηρία αυτή το σχέδιο νόμου στοχεύει τόσο στην ενίσχυση της ένταξης περισσότερων επιχειρήσεων στο Χρηματιστήριο Αθηνών και ειδικά μικρομεσαίων επιχειρήσεων στην εναλλακτική αγορά αυτού, προκειμένου η κεφαλαιαγορά να αναδειχθεί ως μια εναλλακτική πηγή χρηματοδότησης, αλλά και στην προώθηση του επενδυτικού ενδιαφέροντος των καταθετών.

Επεκτείνονται, επιπλέον, τα κίνητρα που ισχύουν για τους επενδυτικούς αγγέλους και για επενδύσεις στην εναλλακτική αγορά. Παράλληλα, εισάγονται αυστηροί κανόνες εποπτείας και παρέχονται στις εποπτικές αρχές νέα εργαλεία ελέγχου όπως το mystery shopping, που εφαρμόζεται, ήδη, σε άλλες χώρες της Ευρωπαϊκής Ένωσης. Εισάγονται ρυθμίσεις για εποπτεία κρυπτοστοιχείων, για επιβολή κυρώσεων σε όσους δεν τηρούν τη νομοθεσία και για υποχρέωση ενημέρωσης των επενδυτών για τα χαρακτηριστικά και τους κινδύνους που συνεπάγονται οι τοποθετήσεις σε αυτά.

Τέλος, εξαιρετικά σημαντική ρύθμιση του σχεδίου νόμου, κυρίες και κύριοι συνάδελφοι, η εξαγγελία της Κυβέρνησης, η οποία υλοποιεί την προ ολίγων ημερών εξαγγελία του Υπουργού Εθνικής Οικονομίας και Οικονομικών κ. Κυριάκου Πιερρακάκη. Το Ελληνικό Δημόσιο παραιτείται από την άσκηση κάθε ενδίκου μέσου κατά οριστικών αποφάσεων πρωτοβάθμιων διοικητικών δικαστηρίων για τις τραγωδίες στη Μάνδρα και στο Μάτι. Είναι το ελάχιστο που μπορούμε να κάνουμε για τους ανθρώπους των θυμάτων και για τους επιζήσαντες.

Καταληκτικά, συνεχίζουμε με επίγνωση της ευθύνης που έχουμε απέναντι στους συμπολίτες μας, επιδεικνύοντας συγχρόνως σεβασμό στους κόπους και στις προσπάθειές τους. Συνεπώς, στηρίζουμε χωρίς αστερίσκους αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κρητικό. Επόμενος ομιλητής ο κ. Κωνσταντίνος Φλώρος, ανεξάρτητος Βουλευτής.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για ένα νομοσχέδιο διακοσίων τριάντα άρθρων, κυρίως τεχνικό, γεμάτο με κεφαλαιαγορές, χρηματοοικονομικά εργαλεία, θεσμικά πλαίσια, παρατηρητήρια ρευστότητας, αγγέλους επενδυτές και άλλα τέτοια βαρύγδουπα, που μας έχετε συνηθίσει, τα οποία δυστυχώς όμως για ακόμη μια φορά δεν αφορούν τον μέσο Έλληνα. Αν κάτι τον αφορά και παλεύει, είναι να πληρώσει τους λογαριασμούς του, να επιλέξει, δυστυχώς, ανάμεσα σε φαγητό και φάρμακα, αλλά και να σώσει κυρίως το σπίτι του. Κι αυτό δεν το διασφαλίζει πουθενά το νομοσχέδιό σας.

Έχουμε καταλάβει εδώ και χρόνια ότι εσείς δυστυχώς μετράτε την πρόοδο σε τζίρους και στατιστικούς δείκτες. Είναι η πολιτική σας. Εμείς όμως, όπως και κάθε λογικός άνθρωπος, τη μετράμε σε ανθρώπους που έχουν δουλειά, σε παιδιά που τρώνε, σε γειτονιές που ζουν.

Φτιάξατε ένα ολόκληρο νομικό πλαίσιο για να προστατεύσετε τις αγορές κεφαλαίου, αλλά δεν μας λέτε ποιον προστατεύετε πραγματικά. Προστατεύετε μήπως τον μικρό επαγγελματία, τον αγρότη, τον δανειολήπτη; Όχι. Τα funds προστατεύετε φυσικά και τους κερδοσκόπους.

Ξέρετε ποια είναι η μεγαλύτερη πρόκληση για τον Έλληνα σήμερα; Δεν είναι το πώς θα επενδύσει στο Χρηματιστήριο, είναι το πώς θα σώσει το σπίτι του. Για τα κόκκινα δάνεια μιλάτε για ρυθμίσεις, μιλάτε για εξωδικαστικούς μηχανισμούς, αλλά στην πράξη ο πολίτης δεν μαθαίνει ποτέ την τιμή της εξαγοράς, δεν του δίνεται η δυνατότητα να εξαγοράσει με τους ίδιους όρους και αν απορρίψει την πρόταση του servicer τελείωσε, δεν έχει άλλη ευκαιρία.

Πού είναι λοιπόν η ανάπτυξη, όταν η Ελλάδα έχει μετατραπεί σε αγορά κοψοχρονιάς για ξένα funds; Πού είναι η κοινωνική ευαισθησία όταν ο πολίτης καλείται να πληρώσει δέκα φορές πάνω από ό,τι πλήρωσε το fund;

Σας υπενθυμίζω πως έχουμε, ήδη, καταθέσει δύο ερωτήσεις, μία για τον εξωδικαστικό μηχανισμό την οποία θα καταθέσω και στα Πρακτικά, και ακόμη μία, μόλις χτες, για την απόκρυψη της τιμής εξαγοράς των δανείων.

Και γιατί επανήλθα χθες; Διότι τον Οκτώβριο 2023 έκανα μία ερώτηση στο Υπουργείο σας, πάλι για το ίδιο θέμα, και τότε το δικό σας το Υπουργείο, το Υπουργείο Οικονομικών, απαντά ξεκάθαρα ότι είναι υποχρεωτική η αναγραφή του ποσού ή του τρόπου υπολογισμού του τιμήματος στο έντυπο του ενεχυροφυλακίου, το επιβεβαιώνετε εσείς οι ίδιοι, βασιζόμενοι στην υπουργική απόφαση 20783/2020 στον ν.3156/2003. Θα την καταθέσω και αυτή στα Πρακτικά.

Τρεις μήνες αργότερα έρχεστε και με ΦΕΚ εκδίδετε νέα υπουργική απόφαση, τη 19169. Εκεί τι κάνετε; Αντί να ενισχύσετε τη διαφάνεια, την καταργείτε εντελώς. Δεν απαιτείται πια ούτε η αναγραφή του ποσού ούτε καν ο ακριβής τρόπος υπολογισμού του τιμήματος. Αρκεί, λέτε -το γράφει στο παράρτημα 2- μια απλή παραπομπή στους σχετικούς συμβατικούς όρους της σύμβασης πώλησης και μεταβίβασης. Είναι, όμως, μία σύμβαση, η οποία δεν δημοσιοποιείται ποτέ. Και αυτή θα κατατεθεί στα Πρακτικά.

Άρα, λοιπόν, πού καταλήγουμε; Το ποσό είναι άγνωστο, o υπολογισμός του είναι άγνωστος, οι όροι άγνωστοι, το ξέρουν μόνο τα funds και ο servicer, ο πολίτης δεν το ξέρει καθόλου. Γι’ αυτό καταθέσαμε χθες άλλη μία ερώτηση, την οποία θα την καταθέσω και αυτή στα Πρακτικά, μαζί με άλλους ανεξάρτητους Βουλευτές, ζητώντας επιτέλους να μάθουμε γιατί αφαιρέσατε τη δημοσίευση του τιμήματος, ποιον εξυπηρετεί αυτή η αδιαφάνεια και γιατί προστατεύετε την αισχροκέρδεια εις βάρος του δανειολήπτη. Γιατί αυτή σας η απόφαση αναιρεί στην πράξη το ίδιο το πνεύμα του νόμου, γιατί για τον πολίτη είναι προϋπόθεση να ξέρει, είναι προϋπόθεση για δικαστικό έλεγχο, είναι η βάση για να μπορέσει να προτείνει εξαγορά με ίσους όρους, κι εσείς του το στερείτε.

Και επειδή δεν μου αρέσει να μένω στα λόγια, γι’ αυτό θα καταθέσω στα Πρακτικά τις σχετικές ερωτήσεις και απαντήσεις, για να καταγραφεί τι ακριβώς έχετε πει, αλλά κυρίως τι αποφεύγετε να πείτε.

Και πάμε τώρα στο άλλο μεγάλο σας αφήγημα, που είναι η ψηφιακή μετάβαση. Λέτε «όλοι μαζί στον ψηφιακό κόσμο». Ο Χριστός κι η Παναγία! Ποιοι όλοι μαζί; Με τι εργαλεία και με τι κοινωνικό κόστος; Γιατί έξω στον πραγματικό κόσμο υπάρχουν άνθρωποι ηλικιωμένοι, άνθρωποι με χαμηλό ψηφιακό αλφαβητισμό, οικογένειες χωρίς καν ίντερνετ στο σπίτι. Αυτοί δεν μπορούν να μπουν στο ψηφιακό σύμπαν, που εσείς χτίζετε, και αυτό το ψηφιακό σύμπαν κρύβει και σοβαρούς κινδύνους, ειδικά στο θέμα των πληρωμών.

Και για να μην πείτε ότι τα λέμε μόνο εμείς αυτά κι είναι τίποτα θεωρίες συνωμοσίας, όπως συνηθίζετε να λέτε όταν δεν σας αρέσει κάτι, ορίστε λοιπόν η έκθεση του ΟΟΣΑ, έκθεση που βγήκε μόλις τώρα, τον Μάρτιο. Στον τίτλο λοιπόν “Safeguarding consumers’ access to cash in the digital economy”, τι μας λέει ο ΟΟΣΑ; Λέει ότι η στροφή μόνο στις ψηφιακές πληρωμές αποκλείει ολόκληρα τμήματα του πληθυσμού, αυξάνει την κοινωνική ανισότητα και στερεί από τον πολίτη το βασικό του δικαίωμα να πληρώνει όπως μπορεί και όπως νιώθει ασφαλής. Λέει επίσης ότι τα μετρητά δεν είναι απλά χαρτονομίσματα, είναι εργαλείο προϋπολογισμού, ελευθερίας και αξιοπρέπειας.

Και ρωτάω ξανά, πού είναι η πρόβλεψη στο νομοσχέδιό σας στην προστασία των μετρητών; Πού είναι η πρόβλεψη να παραμείνει υποχρεωτική η αποδοχή μετρητών στις συναλλαγές; Πουθενά. Το μόνο που σας νοιάζει είναι οι ψηφιακές πλατφόρμες, οι κωδικοί, τα QR, αλλά ο λαός δεν είναι ένα application, δεν είναι μια εφαρμογή, δεν πληρώνει με Swipe, πληρώνει με ιδρώτα και αίμα.

Τα καταθέτω λοιπόν όλα στα Πρακτικά, όπως και αυτή την έκθεση του ΟΟΣΑ, να μην πείτε μετά ότι δεν τα ξέρατε. Γιατί τα ξέρατε, απλώς διαλέγετε να μην τα ακούτε.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν θέλατε, λοιπόν, πραγματικά να ενισχύσετε την οικονομία, θα φέρνατε φορολογική ανάσα και όχι φορολογικό στραγγαλισμό. Θα φέρνατε flat tax 15% για όλους.

Θα καταργούσατε την προκαταβολή φόρου για τις μικρές επιχειρήσεις. Θα ορίζατε ένα πενταετές σταθερό φορολογικό πλαίσιο, να μπορεί επιτέλους ο άνθρωπος να κάνει ένα πλάνο και όχι να τρέμει κάθε νέα χρονιά.

Θα μειώνατε τον ΦΠΑ στα βασικά είδη στο 10%, γιατί το γάλα, το ψωμί, το λάδι δεν είναι πολυτέλεια.

Για τους αγρότες τι έχετε κάνει; Για τους ανθρώπους που ξυπνάνε στις πέντε το πρωί και κοιμούνται με τον καιρό στο κεφάλι τους και το άγχος στην ψυχή τους; Δεν έχουν ρεύμα, αλλά βλέπουν φωτοβολταϊκά για επενδυτές. Δεν έχουν νερό, αλλά βλέπουν φράγματα που δεν τελειώνουν ποτέ. Δεν έχουν εισόδημα, αλλά τους λέτε να πάνε στα τρακτέρ και να βάλουν ένα POS.

Αν θέλατε, λοιπόν, να στηρίξετε την παραγωγή, θα φέρνατε κίνητρα για τον πρωτογενή τομέα, την αγροδιατροφή, την εξαγωγή, θα μειώνατε το κόστος παραγωγής στο πετρέλαιο, στο ρεύμα, στο νερό, θα ορίζατε εγγυημένες τιμές και όχι να πουλάει ο αγρότης 30 λεπτά και να το παίρνουμε εμείς στο ράφι στο τέλος στα 3 ευρώ.

Η Ελλάδα, λοιπόν, έχει πλούτο. Δεν της λείπουν τα προϊόντα. Η πολιτική βούληση της λείπει. Αν σας ένοιαζαν οι νέοι, θα είχατε στήσει, ήδη, δωρεάν παιδικούς σταθμούς, καλύτερη δημόσια υγεία και παιδεία, θα στηρίζατε τις οικογένειες που παλεύουν να σταθούν όρθιες. Αλλά εσείς προτιμάτε να επενδύετε στη στατιστική. Η Ελλάδα, όμως, δεν είναι μια οικονομική στατιστική σε κάποιον πίνακα. Δεν είναι οι δείκτες σας, δεν είναι οι εκθέσεις σας, δεν είναι τα γραφήματα που φτιάχνετε στα Υπουργεία. Η Ελλάδα είναι οι άνθρωποι. Είναι η μάνα που σκουπίζει τα δάκρυα για να στείλει το παιδί της στο σχολείο. Η γιαγιά που μετράει τα ρέστα της στο φαρμακείο. Ο πατέρας που δουλεύει δύο δουλειές για να μεγαλώσει τα παιδιά του. Ο παππούς που κόβει τα φάρμακα για να πληρώσει λογαριασμούς. Ο νέος που παλεύει να μείνει, όταν όλοι του λένε να φύγει, γιατί εδώ δεν έχει μέλλον, δεν βλέπει προοπτική, δεν βλέπει φως.

Δεν χρειάζονται, λοιπόν, μελέτες για να καταλάβουμε τον κόσμο. Είμαστε εκεί, στην καθημερινότητα, στο πεζοδρόμιο και ακούμε τον παλμό της κοινωνίας, τον παλμό της Ελλάδας που είναι εκεί έξω και χτυπάει δυνατά. Και θα δυναμώνει, γιατί τον εκφράζουμε, γιατί τον νιώθουμε και γιατί τον κουβαλάμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλώρο.

Τον λόγο έχει ο Υπουργός Υποδομών και Μεταφορών, ο κ. Δήμας, για την τροπολογία του.

Θα ακολουθήσουν ο κ. Κτιστάκης, ο κ. Σταϊκούρας και ο κ. Μπιάγκης.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Θέλω να στηρίξω το άρθρο 1 της τροπολογίας με γενικό αριθμό 349 και ειδικό 83, λέγοντας πως κεντρική προτεραιότητα της Κυβέρνησης και της ηγεσίας του Υπουργείου Υποδομών και Μεταφορών αποτελεί ο σχεδιασμός και η υλοποίηση κομβικών έργων υποδομής εθνικής εμβέλειας, αλλά ταυτόχρονα και τοπικής δυναμικής, έργων υποδομής που έχουν ως βασικό τους γνώμονα την άμεση και απτή ωφέλεια και χρησιμότητά τους για την κοινωνία, για την καθημερινότητα όλων των συμπολιτών μας, έργων που συμβάλλουν στην αναπτυξιακή ώθηση και παραγωγική ενδυνάμωση της χώρας. Σε αυτήν την προτεραιότητα και τον σχεδιασμό εντάσσεται και η προτεινόμενη διάταξη του Υπουργείου Υποδομών και Μεταφορών που συζητούμε σήμερα στην Ολομέλεια της Βουλής.

Η πρώτη παράγραφος του άρθρου 1 της σχετικής τροπολογίας επιτρέπει την ταχύτερη δρομολόγηση και δυνατότητα υπογραφής συμβάσεων παραχώρησης για έργα που βάσει της ειδικής θεσμικής διαδικασίας έχουν χαρακτηριστεί ως έργα εθνικής σημασίας και εθνικού επιπέδου. Ειδικότερα, για τα έργα αυτά καθιερώνεται με τη συγκεκριμένη ρύθμιση μία πιο λειτουργική και γρήγορη διαδικασία, καθώς προβλέπεται η αποσύνδεση της δυνατότητας υπογραφής της σύμβασης από το προαπαιτούμενο ενός συγκεκριμένου ποσοτικού κριτηρίου ως προς τις, ήδη, συντελεσθείσες μέχρι την υπογραφή απαλλοτριώσεις, μόνο εφόσον, όμως, πληρούνται οι όροι των αρχαιολογικών και περιβαλλοντικών απαιτήσεων και -σημειώνεται εδώ- με την πρόσθετη προϋπόθεση να έχει γνωμοδοτήσει πριν την υπογραφή το Τεχνικό Συμβούλιο Δημοσίων Έργων της Γενικής Γραμματείας Υποδομών, προκειμένου να επαληθεύεται η προσφορότητα και η ωριμότητα για την υπογραφή και την εκτέλεση της σύμβασης.

Η δεύτερη παράγραφος της διάταξης του Υπουργείου Υποδομών και Μεταφορών ανταποκρίνεται στην ίδια αναγκαιότητα. Μέσω του εξορθολογισμού διοικητικών και επιχειρησιακών παραμέτρων κατά την έναρξη υλοποίησης των έργων επιταχύνονται τα νευραλγικά έργα υποδομής, έργα ενίσχυσης και αποκατάστασης σε περιοχές που έχουν κηρυχθεί σε κατάσταση έκτακτης ανάγκης πολιτικής προστασίας, που έχουν πληγεί και δοκιμαστεί από φυσικές καταστροφές. Συγκεκριμένα, με την εν λόγω ρύθμιση αποσαφηνίζεται και αναπροσαρμόζεται η διαδικασία χορήγησης προκαταβολής, εφόσον αυτή αποτυπώνεται στις σχετικές συμβάσεις με την πρόβλεψη προσκόμισης αντίστοιχα ισόποσης εγγύησης προκαταβολής, σύμφωνα με τις ειδικότερες προβλέψεις και απαιτήσεις του 4412/2016, απλοποιώντας με αυτόν τον τρόπο τη διαδικασία και περιορίζοντας το πλήθος των απαιτούμενων εγγράφων και δικαιολογητικών. Η τροποποίηση αυτή διευκολύνει την προώθηση, οργάνωση και διαχείριση των πρώτων αναγκαίων επιχειρησιακών ενεργειών και βημάτων που χρειάζονται για την επιτυχή έναρξη των εργασιών των έργων από την εγκατάσταση των εργοταξίων μέχρι την επιστράτευση του ενδεδειγμένου τεχνολογικού εξοπλισμού.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δήμα.

Έχει ζητήσει μία παρέμβαση ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

Κύριε Ηλιόπουλε, έχετε τον λόγο για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Μου προκαλεί πολύ μεγάλη έκπληξη ότι ήρθε σήμερα εδώ η ηγεσία του Υπουργείου Μεταφορών και Υποδομών και δεν βρήκε μισή κουβέντα να πει για τη σημερινή εξέλιξη με τον ΕΟΔΑΣΑΑΜ. Σοβαρά τώρα; Σε ποιο Υπουργείο είστε; Σε ποια Κυβέρνηση είστε; Έγινε ολόκληρο φιάσκο. Ο άνθρωπος που εσείς είχατε διορίσει παραιτήθηκε, αφού πρώτα προσπάθησε να ξηλώσει κομμάτια του πορίσματος που εσείς λέγατε «ευαγγέλιο» και δεν τρέχει τίποτα;

Θα πείτε μία κουβέντα για το τι έχει γίνει με τον κ. Παπαδημητρίου; Θα πείτε μία κουβέντα για την απαράδεκτη στάση της δικαιοσύνης να κάνει προανακριτική για ιδιώτη εμπειρογνώμονα; Στην πραγματικότητα κάνετε έρευνα ενάντια στις οικογένειες. Αυτό κάνετε. Τι προσπαθείτε να κάνετε; Να βουλιάξετε όλη την υπόθεση των Τεμπών σε έναν βούρκο, σε έναν βάλτο. Επειδή εσείς δεν έχετε αξιοπιστία, πάτε να διαλύσετε την αξιοπιστία και όλων των υπολοίπων εμπλεκόμενων στην υπόθεση και στη συγκεκριμένη περίπτωση των οικογενειών και των θυμάτων, των ανθρώπων που μάζευαν κομμάτια από τους νεκρούς συγγενείς από χωράφια που τα είχατε πετάξει.

Βάλατε τον κ. Παπαδημητρίου, όπως φάνηκε, να βιαστεί να βγάλει ένα πόρισμα για έναν και μόνο λόγο, για να σας δώσει ένα άλλοθι για το μπάζωμα. Τι εννοώ άλλοθι; Έξι μήνες πριν λέγατε ότι δεν υπάρχει μπάζωμα και όποιος μιλάει για μπάζωμα είναι για τα μπάζα και μετά το πόρισμα απλά ήρθατε να μας πείτε ότι ναι, έγινε μπάζωμα, αλλά δεν υπήρξε πολιτική εντολή. Είστε η πρώτη Κυβέρνηση που για έγκλημα με πενήντα επτά νεκρούς ζητάτε απαλλαγή λόγω βλακείας, ότι υπήρξε το μπάζωμα, υπήρξε η καταστροφή των στοιχείων, απλά εσείς δεν το καταλάβατε και δεν δώσατε εντολή.

Και τώρα, αφού τον αδειάζει και ο Ευρωπαϊκός Οργανισμός Σιδηροδρόμων με όλα αυτά τα τραγελαφικά που έχουμε δει αυτές τις μέρες, παραιτείται ο κ. Παπαδημητρίου και έρχεστε εδώ και δεν λέτε κουβέντα; Σοβαρά; Πήγατε να αλλάξετε ακόμα και αυτό το πόρισμα μετά απ’ όλα αυτά που έχουν γίνει; Δεν θα πείτε κάτι; Γιατί η εικόνα πια που υπάρχει στην κοινωνία, να σας το πω με τρεις φράσεις, είναι μια χώρα που μοιάζει με «Μπανανία», μία δικαιοσύνη που είναι τσίρκο, γιατί τσίρκο είναι να κάνεις προανακριτική για τους εμπειρογνώμονες των οικογενειών -τσίρκο είναι- και μια κυβέρνηση που λειτουργεί με όρους οργανωμένου εγκλήματος. Αυτή είναι η κατάσταση.

Να ξέρετε, όμως, ότι το ρήγμα που έχει ανοίξει μετά την 28η δεν θα κλείσει. Δεν θα κλείσει με το να πετάτε λάσπη στους εμπειρογνώμονες, στους συγγενείς, στα θύματα. Προσπαθείτε εσείς τώρα να στείλετε ένα μήνυμα, όχι μόνο στον κ. Λακαφώση, σε όλους, ότι όποιος πάει να τα βάλει με το καθεστώς θα βρεθεί στο τέλος αυτός κατηγορούμενος. Και αυτό κάνει και η ηγεσία της -εντός εισαγωγικών- «δικαιοσύνης». Γιατί δεν είναι δικαιοσύνη αυτό το τσίρκο. Και συγχωρήστε με, αλλά αδικώ και τα τσίρκα, γιατί εκεί ο κόσμος βγάζει τουλάχιστον το ψωμί του με τίμιο τρόπο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υπουργέ, θέλετε να απαντήσετε;

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε συνάδελφε, άλλοι υποστηρίζουν την επιστημονική έρευνα, τη γνώση, την τεκμηρίωση και άλλοι τις θεωρίες συνωμοσίας. Ναι, αυτό έγινε εν μέρει και στην έκθεση του ΕΟΔΑΣAΑΜ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι θεωρία συνωμοσίας το πόρισμα του ΕΟΔΑΣΑΑΜ;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μιλούσατε τόση ώρα, δεν σας διέκοψε κανείς. Παρακαλώ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Δεν σας διέκοψα. Εγώ θα σας πω ότι στο μεγαλύτερό της κομμάτι η έκθεση του ΕΟΔΑΣΑΑΜ πράγματι έχει μερικά χρήσιμα συμπεράσματα, τα οποία προσπαθούμε να ενσωματώσουμε όσο το δυνατόν γρηγορότερα.

Σε κάθε περίπτωση, όμως, αυτό το οποίο θέλω να πω είναι ότι θα έπρεπε και εσείς από τη δική σας πλευρά, το δικό σας κόμμα, να κάνετε την αυτοκριτική σας, διότι νομίζω ότι είναι πολύ εύκολο για εσάς αυτό το οποίο κάνετε συστηματικά τα τελευταία χρόνια, να υιοθετείτε εύκολα σενάρια τα οποία είναι βασισμένα σε θεωρίες συνωμοσίας αντί της τεκμηριωμένης επιστημονικής γνώσης. Τώρα, λοιπόν, που λάμπει η αλήθεια για τα Τέμπη, μήπως πρέπει και εσείς να αποφασίσετε να αναθεωρήσετε το σκεπτικό σας και τον τρόπο με τον οποίο πολιτεύεστε ως Νέα Αριστερά;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δήμα.

Επόμενος ομιλητής ο κ. Ελευθέριος Κτιστάκης, Βουλευτής της Νέας Δημοκρατίας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Λίγο ντροπή δεν έχετε;

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κοροϊδεύετε τον κόσμο τόσο καιρό και έχετε το θράσος…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν έχετε τον λόγο, σας παρακαλώ.

Ορίστε, κύριε Κτιστάκη.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι εύλογο ότι ένα νομοσχέδιο του Υπουργείου Οικονομικών θα διευρύνει πολύ τα θέματα της συζήτησης, δεν θα περιοριστούν μόνο στο νομοσχέδιο. Είναι και η συγκυρία με τον εμπορικό πόλεμο που άνοιξε ο Πρόεδρος Τραμπ.

Θέλω, όμως, εγώ να εστιάσω σε μερικά πιο πρακτικής φύσης, θα έλεγα, θέματα. Θα ξεκινήσω με τον εξωδικαστικό, όχι τόσο γιατί ασχολούμαι προσωπικά ή επαγγελματικά, αλλά επειδή άκουσα διάφορους ομιλητές και συναδέλφους εδώ πέρα, και τον Πρόεδρο, τον κ. Στίγκα, οι οποίοι το απαξίωσαν.

Πραγματικά, εκπλήσσομαι που το απαξίωσαν. Και δεν θα σταθώ μόνο σε κάποιους αριθμούς που υπάρχουν και από τις παρεμβάσεις του κυρίου Υπουργού στις συνεδριάσεις της αρμόδιας επιτροπής, αλλά θα πω συγκεκριμένα παραδείγματα. Κρίνοντας από συναδέλφους που ασχολούνται εδώ και αρκετό καιρό, μετά τις τελευταίες παρεμβάσεις που έχουν γίνει, «τρέχει» ο εξωδικαστικός. Και δεν είναι μόνο τα 11 περίπου δισεκατομμύρια που έχουν ρυθμιστεί, είναι ότι έχουν γίνει περικοπές και κουρέματα σε προσαυξήσεις κυρίως των τραπεζών - εκεί μπορεί να γίνει, που είναι και τα μεγαλύτερα ποσά- και πολύς κόσμος έχει ανακουφιστεί.

Και με αυτά που προτείνονται σήμερα και ελπίζουμε να ψηφιστούν από την Ολομέλεια, με αυτές τις ρυθμίσεις που διευρύνεται πολύ το πλαίσιο και διευρύνεται πάρα πολύ το εύρος των οφειλετών που μπορούν να υπαχθούν, θα γίνει ακόμα πιο κατανοητό στην κοινωνία και θα γίνει και πιο απτό και θα γίνει -αν θέλετε, να το πω και έτσι- στην κοινωνία μέσα ένα βίωμα.

Είναι κακό να το απαξιώνουμε. Ακόμα και αν θεωρήσει κάποιος ότι λειτουργεί λιγότερο από όσο θα έπρεπε, ότι δεν είναι μέχρι σήμερα στις προσδοκίες που θα έπρεπε –με το οποίο διαφωνώ, αλλά τέλος πάντων-, είναι κρίμα να το απαξιώνουμε, γιατί λειτουργεί. Αυτή είναι η αλήθεια. Και ελπίζουμε ότι θα λειτουργήσει περισσότερο με τις ρυθμίσεις που ψηφίζονται σήμερα.

Το δεύτερο στο οποίο θέλω να σταθώ είναι μια κατηγορία ρυθμίσεων, όπως τα τέλη κυκλοφορίας σε υπό ακινησία οχήματα, όπως η αποχή από την ποινική δίωξη ή η αναστολή της ποινικής δίωξης εφόσον έχουν ρυθμιστεί οι οφειλές, όπως και η δεύτερη ευκαιρία στα νομικά πρόσωπα στον εξωδικαστικό, οι οποίες μπορεί να μην έχουν αμιγώς οικονομικό χαρακτήρα, όπως αμιγώς οικονομικό χαρακτήρα έχει η ρύθμιση για τα ηλεκτροδοτούμενα ή για την προσωπική διαφορά, που εμπεριέχονται στο νομοσχέδιο σήμερα, αλλά αυτές οι ρυθμίσεις ανακουφίζουν τον κόσμο, του δίνουν περιθώριο.

Δεν είναι –επαναλαμβάνω- οικονομικές, αλλά κάνουν αυτό που όλοι λέμε και έχουμε πει πάρα πολλές φορές και θα το επαναλάβουμε, πιστεύω, πιο φιλικό το κράτος προς τον πολίτη. Είναι αυτές οι μικρές της καθημερινότητας ρυθμίσεις, οι οποίες είναι απαραίτητες.

Και αυτές τις ρυθμίσεις -ανάλογες έχω προτείνει και στο πλαίσιο της αγροτικής πολιτικής- πρέπει προφανώς και το Υπουργείο και τα αρμόδια Υπουργεία να τις προωθούν, αλλά έχουμε υποχρέωση και εμείς όλοι οι Βουλευτές της Συμπολίτευσης και της Αντιπολίτευσης να τις επισημαίνουμε, να τις προωθούμε, γιατί –επαναλαμβάνω- ανακουφίζουν εξίσου ίσως τους πολίτες με τις οικονομικής φύσης ρυθμίσεις.

Κλείνοντας, θέλω να πω ότι αυτού του είδους το νομοσχέδιο που το μεγαλύτερο μέρος του αφορά την κεφαλαιαγορά, που είναι ένα πολύ ιδιαίτερο ζήτημα, δεν αφορά το ευρύ κοινό. Πλην, όμως, όλες οι ρυθμίσεις που περιέχονται και που αφορούν τους πολίτες είναι προφανώς προς τη σωστή κατεύθυνση είτε είναι οικονομικής φύσης, όπως ανέλυσα, είτε δεν είναι.

Θα εστιάσω όμως στη ρύθμιση και στη διάταξη που προωθείται και ελπίζουμε να ψηφιστεί για τη μη άσκηση ένδικων μέσων για τις τραγωδίες στο Μάτι και τη Μάνδρα, γιατί δεν είναι μόνο ότι αυτή ανακουφίζει τον κόσμο ή κάνει πιο φιλικό το κράτος προς τον πολίτη, αλλά είναι μια ηθική υποχρέωση που έχει η πολιτεία και που έχουμε κι εμείς απέναντι της οικογένειες των θυμάτων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Επόμενος ομιλητής είναι ο κ. Χρήστος Σταϊκούρας Βουλευτής της Νέας Δημοκρατίας.

**ΧΡΗΣΤΟΣ ΣΤΑÏΚΟΥΡΑΣ:** Κυρίες και κύριοι συνάδελφοι, επί του πυρήνα του νομοσχεδίου και των πολλών θετικών διατάξεων αυτού τοποθετήθηκα χθες στην επιτροπή. Θα μου επιτρέψετε σήμερα να μιλήσω για το μείζον θέμα των ημερών, που είναι οι δασμοί.

Μετά τις πρόσφατες ανακοινώσεις της Κυβέρνησης των Ηνωμένων Πολιτειών της Αμερικής για επιβολή δασμών και τις πρώτες αντιδράσεις χωρών, όπως είναι η Κίνα ή η Ευρωπαϊκή Ένωση, ο κόσμος έχει μπει σε μια νέα περίοδο ρευστότητας, αστάθειας, αβεβαιότητας και ανασφάλειας.

Αν οι πρωτοβουλίες της Κυβέρνησης των Ηνωμένων Πολιτειών συνιστούν μόνιμη στροφή στον προστατευτισμό και την αλλαγή με ανορθόδοξο τρόπο των κανόνων της αγοράς, τότε εισερχόμαστε σε μια νέα ιστορική περίοδο.

Αν οι πρωτοβουλίες ελήφθησαν με στόχο επαναδιαπραγματεύσεις και νέες συμφωνίες για τις Ηνωμένες Πολιτείες με χώρες ή ομάδες χωρών, τότε οι επιπτώσεις μάλλον θα είναι ευκολότερα απορροφήσιμες.

Στην πρώτη εκδοχή αναμένεται να ακολουθήσουν εμπορικές εντάσεις και μεταξύ άλλων μεγάλων χωρών, οπότε θα μπορούσαμε να φτάναμε στο απευκταίο σημείο ενός παγκόσμιου εμπορικού πολέμου.

Η εισαγωγή δασμών στις εισαγωγές των Ηνωμένων Πολιτειών πυροδοτεί σήμερα παγκόσμια εμπορική κρίση, που έρχεται να προστεθεί στην αλυσίδα διαδοχικών μεγάλων οικονομικών κρίσεων των τελευταίων δεκαπέντε ετών: Τη χρηματοπιστωτική κρίση, την κρίση χρέους στην Ευρωζώνη, την υγειονομική κρίση, την ενεργειακή και πληθωριστική κρίση.

Το μέγεθος της αλλαγής υποδείγματος στο παγκόσμιο εμπορικό και κατ’ επέκταση οικονομικό σύστημα δεν μπορεί με ακρίβεια να προσδιοριστεί. Θα εξαρτηθεί από τη διάρκεια και το βάθος των ανατροπών, την έκταση και την ένταση της παγκόσμιας αντίδρασης, τους πιθανόν πολλαπλούς γύρους κλιμάκωσης, το μέγεθος των αναδιπλώσεων, μέχρι όλα αυτά να αποτυπωθούν στη νέα οικονομική ισορροπία.

Σίγουρα πάντως, κυρίες και κύριοι συνάδελφοι, καμία οικονομία, αν και με ασύμμετρο τρόπο, δεν θα μείνει αλώβητη. Οι πρώτες επιπτώσεις στις παγκόσμιες κεφαλαιαγορές, οι οποίες πολλές φορές λειτουργούν και ως δείκτης ασφαλείας σε αποσταθεροποιητικές οικονομικές πολιτικές, με την κατακρήμνιση των μετοχικών αξιών τις τελευταίες ημέρες, τη σημαντική συρρίκνωση κεφαλαιοποιήσεων και τη στροφή σε ασφαλή επενδυτικά καταφύγια, το επιβεβαιώνουν.

Εκτιμάται ότι βραχυπρόθεσμα και μεσομακροπρόθεσμα η παγκόσμια οικονομία απειλείται από άνοδο των τιμών, περιορισμό της αγοραστικής δύναμης, αύξηση των πληθωριστικών προσδοκιών, κίνδυνο ύφεσης ή τουλάχιστον στασιμοπληθωρισμού, επιβράδυνση των επενδύσεων, αναδιάρθρωση των εφοδιαστικών αλυσίδων, συρρίκνωση της εμπιστοσύνης νοικοκυριών και επιχειρήσεων.

Όλα αυτά θα επηρεάσουν σε παγκόσμιο επίπεδο την άσκηση δημοσιονομικής και νομισματικής πολιτικής, πιθανόν με την υιοθέτηση συσταλτικών πολιτικών, επιβαρύνοντας την κατανάλωση και τις επενδύσεις.

Εφόσον συμβούν τα παραπάνω, προφανώς θα πληγεί η ελληνική οικονομία μέσω κυρίως από τρία διαφορετικά, αλλά και αλληλοσυνδεόμενα, κανάλια.

Πρώτον, θα πληγούν οι ελληνικές εξαγωγές προς τις Ηνωμένες Πολιτείες. Βεβαίως, η έκθεση της Ελλάδας στην αμερικανική αγορά είναι μικρότερη, καθώς οι εξαγωγές μας αποτελούν το 1% του ΑΕΠ, ποσοστό σημαντικά μικρότερο του μέσου ευρωπαϊκού όρου. Όμως, οι εξαγωγές μας στις Ηνωμένες Πολιτείες ανέρχονται στο 5% του συνόλου των εξαγωγών και είναι διαρκώς αυξανόμενες, συνιστώντας τον πέμπτο κυριότερο προορισμό για τα ελληνικά προϊόντα.

Δεύτερον, θα υπάρξουν δευτερογενείς συνέπειες στην ελληνική οικονομία. Η αρνητική επίδραση των νέων δασμών στην αγοραστική δύναμη των Ευρωπαίων καταναλωτών μεταφράζεται σε μείωση της ζήτησης, επομένως μείωση των ενδοευρωπαϊκών εξαγωγών αγαθών και υπηρεσιών, επηρεάζοντας ίσως και εμπορικές συναλλαγές όπως είναι ο τουρισμός.

Τρίτον, θα υπάρξει αύξηση της αβεβαιότητας με αποτέλεσμα την πιθανή αναστολή ή αναβολή επιχειρηματικών δραστηριοτήτων μέχρι να αποσαφηνιστεί το τοπίο και να φανεί πού θα ισορροπήσει, πού θα σταθεροποιηθεί. Το μέγεθος αυτών των αρνητικών επιπτώσεων θα εξαρτηθεί τόσο από την εξέλιξη της παγκόσμιας εμπορικής κρίσης όσο και από τις πρωτοβουλίες που θα αναληφθούν σε ευρωπαϊκό και εθνικό επίπεδο. Σε ευρωπαϊκό επίπεδο απαιτείται συντονισμός και κοινή δράση λειτουργώντας περισσότερο ως μια ενιαία δύναμη και λιγότερο ως άθροισμα ξεχωριστών διακριτών κρατών μελών. Σε εθνικό επίπεδο πρέπει να συνεχίσουμε να εργαζόμαστε για να ενισχύσουμε ακόμα περισσότερο τη μεγέθυνση της ελληνικής οικονομίας, να διασφαλίσουμε την ισχυρή ανάπτυξή της, να βελτιώνουμε το βιοτικό επίπεδο των πολιτών και να τονώνουμε την κοινωνική συνοχή.

Κυρίες και κύριοι συνάδελφοι, είναι γεγονός ότι η Ελλάδα συνεχώς και ολόπλευρα ισχυροποιούμενη από το 2019 σε ένα ρευστό και ασταθές διεθνές περιβάλλον αποτελεί σταθεροποιητικό παράγοντα στην ευρύτερη περιοχή. Η οικονομία τα τελευταία χρόνια -και αποδεικνύεται και με το νομοσχέδιο- με σχέδιο και συνεκτικές προσπάθειες μεγεθύνεται, ισχυροποιείται, αναβαθμίζεται. Καθίσταται όλο και περισσότερο ανθεκτική, δυναμική, εξωστρεφής και κοινωνικά δίκαιη. Πρόκειται για ένα επίτευγμα που οφείλεται πρωτίστως στις πολύχρονες θυσίες της ελληνικής κοινωνίας σε συνδυασμό με την άσκηση συνετής δημοσιονομικής πολιτικής, την υλοποίηση διαρθρωτικών αλλαγών, την επιτυχημένη αντιμετώπιση αλλεπάλληλων εξωγενών κρίσεων και την πολιτική σταθερότητα. Με αυτά τα δεδομένα πρέπει να μείνουμε σταθερά προσανατολισμένοι στην κατεύθυνση επίδειξης δημοσιονομικής υπευθυνότητας, αξιοποίησης των πεπερασμένων δημοσιονομικών πόρων με τη μέγιστη δυνατή οικονομική αποτελεσματικότητα αλλά και κοινωνική ανταποδοτικότητα προσέλκυσης ακόμα περισσότερων επενδύσεων ενίσχυσης της χρηματοδότησης της πραγματικής οικονομίας, τόνωσης της εξωστρέφειας, της ανταγωνιστικότητας και της παραγωγικότητας, αναβάθμισης των υποδομών, διεύρυνση παραγωγικής βάσης, ενίσχυσης της συνεργασίας με άλλους εμπορικούς εταίρους και πιθανής εξαίρεσης κάποιων βασικών ελληνικών εξαγώγιμων αγροδιατροφικών προϊόντων από την επιβολή των δασμών με επιτυχείς διαπραγματεύσεις.

Κυρίες και κύριοι συνάδελφοι, σε ένα διεθνές περιβάλλον ρευστότητας και γεωπολιτικών εντάσεων απαιτείται να θωρακίσουμε την εθνική μας ενότητα και συνοχή και να στηρίξουμε και την κοινωνική συνοχή επιδεικνύοντας ψυχραιμία, σύνεση, υπευθυνότητα και διορατικότητα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταϊκούρα.

Επόμενος ομιλητής ο κ. Δημήτριος Μπιάγκης, Βουλευτής του ΠΑΣΟΚ. Θα ακολουθήσουν ο κ. Κόντης, ο κ. Πέτσας, η κ. Σταρακά και η κ. Αλεξοπούλου.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, βρισκόμαστε σε μια πραγματικά δύσκολη συγκυρία για την ελληνική κοινωνία και την οικονομία. Η ακρίβεια γνωρίζουμε ότι πλήττει ανελέητα τα νοικοκυριά. Οι τιμές των βασικών αγαθών συνεχώς αυξάνονται ενώ η Κυβέρνηση ή αδυνατεί ή επιτρέψτε μου, δεν επιθυμεί να επιβάλλει αποτελεσματικούς ελέγχους στην αγορά. Αυτή η αδράνεια έχει επιτρέψει μεγάλα οικονομικά συμφέροντα να δημιουργούν μονοπωλιακές καταστάσεις εκμεταλλευόμενα τους οικονομικά ασθενέστερους, πλήττοντας τις μικρομεσαίες επιχειρήσεις, τους μισθωτούς και τους συνταξιούχους.

Παράλληλα οι πρόσφατες επιλογές του Προέδρου των Ηνωμένων Πολιτειών με την επιβολή εκτεταμένων δασμών σε πλήθος κρατών συμπεριλαμβανομένων και των κρατών-μελών της Ευρωπαϊκής Ένωσης έχουν προκαλέσει σοβαρές αναταράξεις στην παγκόσμια οικονομία. Οι επιπτώσεις αυτές σε συνδυασμό με την αβεβαιότητα που δημιουργείται απειλούν να υπονομεύσουν τις όποιες προσπάθειες ανάκαμψης της χώρας μας. Το ΠΑΣΟΚ - Κίνημα Αλλαγής έχει επανειλημμένα τονίσει την ανάγκη για ουσιαστικές παρεμβάσεις που θα προστατεύσουν τους πολίτες από τις αυξήσεις των τιμών και θα διασφαλίσουν τη λειτουργία μιας δίκαιης και ανταγωνιστικής αγοράς.

Έχουμε καταθέσει, κύριοι Υπουργοί, συγκεκριμένες προτάσεις για την ενίσχυση των ελεγκτικών μηχανισμών, την πάταξη των μονοπωλίων και την υποστήριξη των μικρομεσαίων επιχειρήσεων, οι οποίες αποτελούν μάλιστα κατά τη γνώμη μας τη ραχοκοκαλιά της ελληνικής οικονομίας. Δυστυχώς, η Κυβέρνησή σας έχει επιλέξει ένα μοναχικό δρόμο με μοναδικό όχημα τη δογματική και αλαζονική, νεοφιλελεύθερη, κοινωνική, οικονομική προσέγγιση σε ένα μονότονο στείρο αφήγημα περί δήθεν δημοσιονομικής αυστηρότητας, όπου ευημερούν οι λίγοι και οι οικονομικά ισχυροί εις βάρος των πολλών και αδύναμων στο όνομα μιας κατ’ επίφαση οικονομικής μεγέθυνσης που αγνοεί, όμως, τις κοινωνικές και περιβαλλοντικές επιπτώσεις και δεν αφορά σε καμία περίπτωση τη βιώσιμη ανάπτυξη της χώρας μας. Η Κυβέρνηση συνεχίζει να αγνοεί κάθε πρόταση και κάλεσμα σε δημιουργικό διάλογο απ’ όπου κι αν προέρχεται αυτή αλλά, κυρίως, έχει κλείσει τα αυτιά και τα μάτια της απέναντι στην κοινωνία και τους πολίτες, απέναντι σε αυτούς που κατακλύζουν σχεδόν καθημερινά τους δρόμους και τις πλατείες, που απεργούν και διαδηλώνουν ειρηνικά όπως κάνουν και σήμερα οι Ελληνίδες και οι Έλληνες εργαζόμενοι ζητώντας τα στοιχειώδη: κοινωνική δικαιοσύνη, ίσες ευκαιρίες για όλους και δικαίωμα στην αξιοπρέπεια.

Κυρίες και κύριοι συνάδελφοι, δυστυχώς και το παρόν σχέδιο νόμου που συζητάμε σήμερα πέραν των ζητημάτων που αφορούν την ενσωμάτωση του ευρωπαϊκού κεκτημένου δεν ανταποκρίνεται εν γένει στις προκλήσεις της εποχής. Αντί να αντιμετωπίσει ουσιαστικά προβλήματα της ελληνικής οικονομίας και να προσφέρει λύσεις στα καθημερινά αδιέξοδα των πολιτών φαίνεται να εξυπηρετεί για μία ακόμη φορά συγκεκριμένα οικονομικά συμφέροντα παραβλέποντας τις ανάγκες της κοινωνίας.

Συζητούμε σήμερα ένα ακόμη νομοσχέδιο του Υπουργείου Εθνικής Οικονομίας και Οικονομικών, το οποίο -παρά την έκτασή του- αποφεύγει να δώσει λύσεις στα ουσιαστικά προβλήματα της ελληνικής οικονομίας και κυρίως στα καθημερινά αδιέξοδα των Ελλήνων πολιτών. Στην ουσία η Κυβέρνηση επιλέγει και πάλι συγκεκριμένα συμφέροντα μεταφέροντας αρμοδιότητες του δημοσίου σε ιδιώτες αποδυναμώνοντας έτσι την κοινωνική συνοχή. Ενδεικτικά με το άρθρο 215 παρέχεται η δυνατότητα ανάθεσης κρίσιμων δραστηριοτήτων του Κέντρου Είσπραξης Ασφαλιστικών Εισφορών, του ΚΕΑΟ σε νομικό πρόσωπο ιδιωτικού δικαίου, ανοίγοντας διάπλατα τις πόρτες στις εισπρακτικές εταιρείες για να διαχειριστούν τις ληξιπρόθεσμες οφειλές των ασφαλισμένων. Πρόκειται για ένα πολύ επικίνδυνο βήμα που θίγει το κοινωνικό κράτος και τη σχέση εμπιστοσύνης ανάμεσα στον πολίτη και το ασφαλιστικό σύστημα καθώς και τα ευαίσθητα προσωπικά δεδομένα.

Η ιδιωτικοποίηση της είσπραξης ασφαλιστικών εισφορών δεν μπορεί να γίνει ανεκτή. Αντί να ενισχύσει η Κυβέρνηση τον δημόσιο ελεγκτικό και εισπρακτικό μηχανισμό επιλέγει τη λύση της εξωτερικής ανάθεσης. Με ποια εχέγγυα διαφάνειας αλήθεια; Με ποια λογοδοσία. Ποιος εγγυάται ότι οι ιδιώτες δεν θα προχωρήσουν σε καταχρηστικές πρακτικές εις βάρος των ασφαλισμένων;

Αντίστοιχα ιδιαίτερα προβλήματα υπάρχουν και με το καθεστώς που διαμορφώνεται για το Ταμείο Επικουρικής Κεφαλαιοποίησης, ΤΕΚΑ. Η Κυβέρνηση επιλέγει στη λογική της κεφαλαιοποίησης ακολουθώντας το νεοφιλελεύθερο πρότυπο της ατομικής ευθύνης και της ανασφάλειας. Πλήθος εργαζομένων εντάσσεται σε ένα νέο σύστημα χωρίς εγγυήσεις με τις εισφορές τους να επενδύονται στις αγορές, με το ρίσκο να μετακυλίεται στους ίδιους τους ασφαλισμένους. Το ΠΑΣΟΚ έχει εκφράσει από την αρχή τις αντιρρήσεις του γι’ αυτόν καθ’ αυτόν τον πυρήνα του ΤΕΚΑ. Πιστεύουμε σε ένα σύστημα ασφάλειας δημόσιο, καθολικό, διανεμητικό με εγγυημένες παροχές. Οι πόροι του ΤΕΚΑ δεν μπορούν να λειτουργούν ως εργαλείο κερδοσκοπίας και τα αποθεματικά του δεν μπορούν να τζογάρονται στο Χρηματιστήριο.

Το ΠΑΣΟΚ - Κίνημα Αλλαγής, κυρίες και κύριοι συνάδελφοι, ασκώντας εποικοδομητική αντιπολίτευση κατέθεσε δύο ουσιαστικές τροπολογίες που δίνουν απαντήσεις, κατά τη γνώμη μας τουλάχιστον, στα κρίσιμα κοινωνικά ζητήματα. Εδώ πραγματικά είναι η πρόκληση, κύριε Υπουργέ, να μας απαντήσετε επί των συγκεκριμένων τροπολογιών. Πού διαφωνείτε; Τι βάζουμε σε κίνδυνο με τις προτάσεις μας; Ποιοι είναι οι λάθος ισχυρισμοί μας σε σχέση με τα τεράστια προβλήματα που απασχολούν την ελληνική κοινωνία; Η πρώτη, λοιπόν, αφορά στην αποκατάσταση της μισθολογικής αδικίας που υφίστανται οι δημόσιοι υπάλληλοι με την προσωπική διαφορά οι οποίοι εξαιρούνται από τις προβλέψεις του άρθρου 206. Ζητούμε να ισχύσει οριζόντια η ρύθμιση με αναδρομική εφαρμογή μάλιστα από την 1η Ιουνίου 2024 ώστε να αντιμετωπιστεί ένα χρόνιο πρόβλημα που υπονομεύει την αρχή της ίσης μεταχείρισης.

Η δεύτερη τροπολογία αφορά τον εξωδικαστικό μηχανισμό ρύθμισης οφειλών ο οποίος αποδεικνύεται αναποτελεσματικός με πάνω από 85% των αιτήσεων να αποτυγχάνουν.

Προτείνουμε, λοιπόν, ρύθμιση σε εκατόν είκοσι δόσεις. Και πείτε μας ποιο είναι το σφάλμα στην πρόταση την οποία σας κάνουμε και στην τροπολογία την οποία φέρουμε, όταν σας προτείνουμε, προκειμένου να γίνουμε ελκυστικοί σε αυτούς τους ανθρώπους, να φτάσουμε στο 70%, στο 80% του ποσοστού και όταν πραγματικά έχει δοθεί αυτό το ποσό, τότε, να διαγράφουμε το υπόλοιπο που έχει να κάνει με επιτόκια και έχει να κάνει με προσαυξήσεις.

Προτείνουμε, λοιπόν, την υποχρεωτική συμμετοχή και αιτιολόγηση από τους πιστωτές στην αύξηση των εισοδηματικών και περιουσιακών κριτηρίων για τους ευάλωτους οφειλέτες, καθώς και δημιουργία τριμερούς επιτροπής διευθέτησης οφειλών. Με τον τρόπο αυτό επιδιώκουμε τη θεσμική προστασία των αδύναμων δανειοληπτών και μια ρεαλιστική και βιώσιμη ρύθμιση του ιδιωτικού χρέους.

Κυρίες και κύριοι συνάδελφοι, κλείνοντας, το παρόν σχέδιο νόμου δεν είναι αποτέλεσμα ενός ολοκληρωμένου στρατηγικού σχεδιασμού. Προσθέτει νέα βάρη στους πολίτες, διευρύνει τις κοινωνικές ανισότητες και υπονομεύει τη διαφάνεια. Η Κυβέρνηση αγνοεί τις προτάσεις μας και προχωρά αποσπασματικά και πρόχειρα. Όμως, η κοινωνία περιμένει πολιτικές που απαντούν στα πραγματικά της προβλήματα, στην ακρίβεια, στη στασιμότητα των εισοδημάτων, στη μείωση των ανισοτήτων, στην ενίσχυση του κοινωνικού κράτους.

Το ΠΑΣΟΚ - Κίνημα Αλλαγής στέκεται με ευθύνη και προτάσεις. Είμαστε εδώ για να υπερασπιστούμε τη διαφάνεια, την κοινωνική δικαιοσύνη και την αξιοπρέπεια της εργασίας και του πολίτη. Λέμε «όχι» σε ρυθμίσεις που ευνοούν τους λίγους και ισχυρούς. Διεκδικούμε πολιτικές για τους πολλούς, για μια κοινωνία με συνοχή, με ασφάλεια και με προοπτική.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιάγκη.

Επόμενος ομιλητής είναι ο κ. Κόντης, Κοινοβουλευτικός Εκπρόσωπος των Σπαρτιατών.

Ορίστε, κύριε συνάδελφε, έχετε τον λόγο για έξι λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το θέμα είναι ότι φέρνουμε νομοσχέδια επί νομοσχεδίων, υποτίθεται, για να κάνουμε καλύτερη τη ζωή των πολιτών και αυτό που συμβαίνει, είναι να γίνεται όλο και πιο δύσκολη, όλο και χειρότερη, και να φθάσουμε στο επίπεδο να ποινικοποιούνται πλέον οι οφειλέτες, να ποινικοποιούνται οι οφειλές ανθρώπων οι οποίοι αδυνατούν να πληρώσουν, να δίνουμε τη δυνατότητα σε funds, τα οποία κανένας δεν ξέρει –βέβαια, οι περισσότεροι ξέρουμε τι είναι, πού εδρεύουν, με κάποιες ταχυδρομικές θυρίδες- να έρχονται και να γίνονται κυνηγοί κεφαλών τώρα. Να προσπαθούν να εισπράξουν ή να βρουν τι περιουσιακά στοιχεία μπορεί να έχει κάποιος οφειλέτης ασφαλιστικών ταμείων, για να του πάρουν με το ζόρι, για κάποια μικροοφειλή ή έστω μεγαλύτερη. Και όλα αυτά, χωρίς να εξετάσουμε τη δυνατότητα που θα έδινε μία δίκαιη νομοθέτηση, η οποία θα έλεγε ότι πρέπει να εξετάσουμε αν έχει τη δυνατότητα να πληρώσει ή να αποπληρώσει και μετά θα προβούμε σε οποιοδήποτε μέτρο.

Ποτέ, κανένας νομοθέτης, κανένας νόμος, δεν σκέφτηκε να ψάξει την πραγματική δύναμη του κάθε οφειλέτη. Γιατί μπορεί να ξεκίνησε αλλιώς τη ζωή του, αλλά, δυστυχώς, να τα βρήκε σκούρα κάποια στιγμή με όλα αυτά που έχουν γίνει, με όλες αυτές τις ανατροπές, με όλα αυτά που εσείς επικαλείστε, μνημόνια, πολέμους, κόβιντ κ.λπ. και δεν μπορεί να επιβιώσει. Και τι φταίει αυτός ο οποίος είχε φτιάξει τη ζωή του παίρνοντας και δέκατο τρίτο, δέκατο τέταρτο μισθό, παίρνοντας έναν υψηλό μισθό, δουλεύοντας κάτω από άλλες συνθήκες και ξαφνικά, όχι μόνο δεν παίρνει αυτά που έπαιρνε, αλλά χάνει και τη δουλειά του και δεν μπορεί να πληρώσει. Τι φταίει ένας βιομήχανος ή ένας μικρός βιοτέχνης, ένας ιδιοκτήτης εμπορικού καταστήματος, ο οποίος έκλεισε την επιχείρησή του με την ανεργία που έχει πιάσει την Ελλάδα, με την έλλειψη δυνατότητας των Ελλήνων να έχουν αγοραστική δύναμη και να μπορούν να αγοράζουν τα προϊόντα που πουλάει, έστω ένα μικρό κατάστημα. Το αποτέλεσμα αυτού, είναι να κλείνει, αντί να του δίνουμε τη δυνατότητα -που την έχουμε κόψει και αυτή- να πηγαίνει σε μια τράπεζα, όπως κάνουν σε όλον τον κόσμο, να τον βοηθήσει, έστω, με μία ενίσχυση υπό μορφήν δανείου ή οτιδήποτε άλλο. Αντίθετα, έχουμε απαγορέψει την πρόσβασή του στις τράπεζες -γιατί στην ουσία αυτό γίνεται- καθώς όσα προγράμματα έρχονται για αναβάθμιση, ανόρθωση, σταθερότητα -πώς τα λέμε- από την Ευρωπαϊκή Ένωση, είναι προορισμένα μόνο για μεγάλους επιχειρηματίες. Τίποτα δεν πάει στους μικρούς επιχειρηματίες ή στους μικρούς ιδιώτες κ.λπ.. Ακόμα και τα προγράμματα που πήραμε –υποτίθεται- για την ενίσχυση των νέων αγροτών, τα 3 δισεκατομμύρια ευρώ για δύο χρόνια, δεν έχουν απορροφηθεί γιατί θεωρούμε νέους τους αγρότες μέχρι τα σαράντα έτη, αντί να αυξήσουμε το όριο ηλικίας.

Γενικά, δεν δίνουμε τη δυνατότητα στους Έλληνες να αναπτυχθούν ή να επιβιώσουν. Είναι απαράδεκτο και θα το γράψει η ιστορία, κύριε Υπουργέ, ότι θα το έχετε νομοθετήσει, αλλά και το γεγονός ακόμη ότι εσείς θα έχετε ψηφίσει. Διότι, δεν θα είστε πάντα στη Βουλή, αλλά θα ζήσετε ως πολίτες κάποτε και θα είναι το όνομά σας κάτω από αυτές τις υπογραφές, τις υπογραφές που κάποιοι άλλοι έβαλαν για να παίρνουν τα σπίτια με τα κόκκινα δάνεια και τώρα τα funds να γίνονται κυνηγοί κεφαλών στους ασφαλισμένους που αδυνατούν να πληρώσουν.

Και το άλλο θέμα, σίγουρα, έχει να κάνει με την αδυναμία γενικά του κράτους να μπορέσει να δώσει προοπτικές. Αυτό είναι το πιο βασικό. Τι να το κάνουμε να νομοθετούμε ένα σωρό ψηφιακές εξελίξεις και οτιδήποτε άλλο, χωρίς να δίνουμε τη δυνατότητα να μπορέσει κάποιος να δει ένα μέλλον. Αυτό είναι το σημαντικό. Δεν είναι ούτε όλοι οι Έλληνες κακοπληρωτές ούτε είναι κακόβουλοι. Είναι άνθρωποι οι οποίοι παλεύουν καθημερινά. Μάλιστα, έχουμε χαρακτηριστεί και ότι είμαστε ο λαός που εργάζεται πιο πολύ στην Ευρωπαϊκή Ένωση, καθώς και Σάββατα εργαζόμαστε και Κυριακές πλέον και όλα.

Φτιάξαμε την ψηφιακή κάρτα εργασίας και θα κλείσουν τώρα όλα. Εστιάτορες, γνωστοί και άγνωστοι που επικοινωνούν και μιλάνε μαζί μας, μάς λένε ότι αδυνατούν να επιβιώσουν γιατί ακόμα και αν θέλει να πάει η οικογένειά τους να δουλέψει, πρέπει να συμπληρώσει κάποιο οκτάωρο μετά τη λήξη εργασίας ή δωδεκάωρο -δεν ξέρω πόσο είναι- για να πάει να συνεχίσει την εργασία. Δεν μπορούν να βάλουν ούτε τους συγγενείς τους να εργάζονται πλέον, πόσω μάλλον κάποιον έξω από την οικογένειά τους.

Δεν κοιτάμε, λοιπόν, να βοηθάμε. Και αυτά, δυστυχώς, θα τα βρούμε μπροστά στην οικονομία. Αντί να κόψουμε τους έμμεσους φόρους, τουλάχιστον να βοηθήσουμε να λειτουργήσει η αγορά με μείωση του ΦΠΑ και κάποιων άλλων έμμεσων φόρων στα καύσιμα και λοιπά, εμείς, όχι μόνο δεν σκεφτόμαστε να το κάνουμε, αλλά είμαι σίγουρος ότι σε κάποιο χρονικό διάστημα από τώρα θα το αυξήσουμε επικαλούμενοι την αύξηση των φόρων από την Αμερική στην Ευρώπη.

Τι να σχολιάσουμε; Τα άρθρα; Τα σχολίασε και ο εισηγητής μας. Πρέπει να αρχίσετε κάποτε να νομοθετείτε για τους Έλληνες, σκεπτόμενοι ότι είναι άνθρωποι οι οποίοι παλεύουν για την επιβίωση και δεν είναι κλέφτες και λωποδύτες που θέλουν να ρίξουν το κράτος. Αυτό είναι το πιο σημαντικό.

Στα άλλα σημεία του νομοσχεδίου και στις τροπολογίες που έχετε φέρει, πάλι μιλάμε για ποινικοποίηση σε θέμα δόσεων εάν δεν μπορεί να πληρώσει κάποιος που έχει κάνει δοσοποίηση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κλείνοντας, να ρωτήσω και το εξής: Για ποιον λόγο φοβάται η Ελληνική Κυβέρνηση -όλες οι κυβερνήσεις- να κάνουν εκατόν είκοσι δόσεις σε ανθρώπους οι οποίοι έχουν μεγαλύτερο ποσό οφειλής από τα 15.000 ευρώ, 20.000, 50.000 ευρώ; Για ποιον λόγο δεν το κάνει; Υπάρχει το παράδοξο ότι θέλουν να δοσοποιήσουν σε τριάντα έξι δόσεις –διάβαζα- ή κάτι περισσότερο για κάτω από 10.000 ευρώ και πάνω από 10.000 ευρώ έως 15.000 ευρώ σε είκοσι τέσσερις, ενώ θα έπρεπε να είναι το ανάποδο. Εάν δοσοποιηθεί για εκατόν είκοσι, ώστε να δοθεί η ευκαιρία να πληρώνουν τα χρέη τους με τη δυνατότητα που θα έχουν, τουλάχιστον να τους δοθεί η δυνατότητα να είναι συνεπείς, έστω και αν χάσουν δύο πληρωμές ή τρεις να μην τους κοπεί ο διακανονισμός. Όσοι έκαναν με έναν μήνα καθυστέρηση ή δύο, έχασαν τον διακανονισμό και μετά δεν μπορούσαν να κάνουν αν δεν κατέθεταν σχεδόν το 40% του ποσού το οποίο όφειλαν. Είναι εξωπραγματικά αυτά.

Δεν ξέρουμε πώς σκέφτεστε και τα νομοθετείτε, αλλά αν νομίζετε ότι αγγίζετε την κοινωνία, κάνετε λάθος. Βγείτε να μιλήσετε με ανθρώπους έξω για να καταλάβετε τι συμβαίνει. Δεν θα είναι και προς όφελος δικό σας μία ερειπωμένη, καταρρακωμένη κοινωνία. Εάν βλέπετε ανάπτυξη με τους αριθμούς που έχετε και μας λέτε για επενδυτικές βαθμίδες και όλα αυτά, λυπάμαι, αλλά δεν είναι ανάπτυξη αυτή που συμβαίνει στην πραγματικότητα. Οι βαθμίδες και τα νούμερα είναι ένας τρόπος να προβάλεις την οικονομία.

Μην ξεχνάμε ότι κάποτε μπήκαμε στην Ευρωπαϊκή Οικονομική Ένωση με κάποια σκαριφήματα και κάποιες μαγικές προσομοιώσεις που έκαναν τότε η ΕΛΣΤΑΤ -και το παραδέχτηκε- και η Ευρωπαϊκή Ένωση και εμείς.

Φυσικά, δεν πήγε κανένας φυλακή για αυτό, ενώ θα έπρεπε να έχουν πάει. Αυτά είναι αδικήματα και όχι τα αδικήματα των ανθρώπων που δεν μπορούν να πληρώσουν μια δόση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, επόμενος ομιλητής είναι ο κ. Στυλιανός Πέτσας από τη Νέα Δημοκρατία.

Θα ακολουθήσουν η κ. Σταρακά, η κ. Αλεξοπούλου και μετά ο κ. Καραθανασόπουλος.

**ΣΤΥΛΙΑΝΟΣ ΠΕΤΣΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο το οποίο φέρνει κάποιες βασικές αλλαγές, τις οποίες θα προσπαθήσω να συμπυκνώσω σε τρία βασικά σημεία.

Τι κάνει, λοιπόν, το νομοσχέδιο; Πρώτον, αυξάνει την περίμετρο στον εξωδικαστικό μηχανισμό. Δίνει, δηλαδή, μια δεύτερη ευκαιρία σε πολλούς περισσότερους συμπολίτες μας που είδαν να δυσκολεύονται να τα βγάλουν πέρα με τις υποχρεώσεις τους λόγω της μεγάλης κρίσης που περάσαμε την προηγούμενη δεκαετία. Είναι κάτι το οποίο φυσικά είναι στη θετική κατεύθυνση και το υποστηρίζουμε, χωρίς φυσικά να λύνει όλα τα ζητήματα με τα κόκκινα δάνεια. Έχουμε ζητήματα ακόμη να αντιμετωπίσουμε, όπως και τα δάνεια με το ελβετικό φράγκο. Αναμένουμε πρωτοβουλίες και προς αυτή την κατεύθυνση το επόμενο χρονικό διάστημα.

Δεύτερον, βάζει τέλος στους τίτλους για τις αυξήσεις στα ακτοπλοϊκά εισιτήρια με την τροπολογία που κατατέθηκε. Πραγματικά αξίζουν συγχαρητήρια στον μηχανισμό ο οποίος επιλέχτηκε. Απορροφά ένα μέρος του κόστους το ελληνικό δημόσιο με μείωση των λιμενικών τελών, απορροφά ένα μέρος του κόστους της ενδεχόμενης αύξησης η ακτοπλοΐα και φυσικά, δεν ζημιώνονται οι λιμενικές μας υποδομές, καθώς φρόντισε η Κυβέρνηση να επενδύσει σε αυτές μέσω του Πράσινου Ταμείου.

Το τρίτο που κάνει αυτό το νομοσχέδιο είναι ότι εκσυγχρονίζει το πλαίσιο λειτουργίας της κεφαλαιαγοράς, ενσωματώνοντας κοινοτικές κατευθύνσεις κυρίως. Όμως μια υγιής, εύρωστη κεφαλαιαγορά είναι απαραίτητος πυλώνας ανάπτυξης.

Επομένως, είναι τρία στοιχεία εδώ στο νομοσχέδιο που το κάνουν πάρα πολύ σημαντικό και φυσικά τυγχάνει της στήριξής μας.

Απέναντι σε αυτά τα τρία πράγματα που κάνει το νομοσχέδιο, κυρίες και κύριοι συνάδελφοι, θα μου επιτρέψετε να αφιερώσω το μεγαλύτερο μέρος της ομιλίας μου στο τι κάνει η Αντιπολίτευση. Κατά την άποψή μου, και στην επιτροπή, αλλά και στην Ολομέλεια, ένα μεγάλο μέρος της Αντιπολίτευσης έδωσε ένα ρεσιτάλ ανευθυνότητας.

Και εξηγούμαι. Στην επιτροπή, αλλά και στην Ολομέλεια, επειδή είναι το πρώτο νομοσχέδιο του Υπουργείου Εθνικής Οικονομίας και Οικονομικών που συζητούμε μετά την επιβολή των δασμών από την νέα διοίκηση Τραμπ και την έναρξη ενός παγκόσμιου εμπορικού πολέμου, ακούσαμε από κόμμα της Αντιπολίτευσης ότι η ελληνική οικονομία είναι «ευάλωτη» -έλεγε ο κ. Μαμουλάκης στην επιτροπή, είναι «τρωτή» έλεγε σήμερα- ότι πραγματικά είμαστε σε ένα περιβάλλον πολλών κινδύνων, όπως ανέπτυξε και ο κ. Κουκουλόπουλος από το ΠΑΣΟΚ και φυσικά το Κομμουνιστικό Κόμμα Ελλάδας είδε ακόμα ένα επεισόδιο στην πτώση του καπιταλισμού.

Αν, λοιπόν, πιστέψουμε αυτά τα οποία λένε τα κόμματα της Αντιπολίτευσης, πραγματικά θα έπρεπε να σκύψουμε όλοι μαζί το κεφάλι και απέναντι στον εθνικό στόχο να αντιμετωπίσουμε τις τρομερές αναταράξεις που έρχονται από αυτόν τον νέο παγκόσμιο εμπορικό πόλεμο, έχουμε ένα κρεσέντο παροχολογίας. Κατέθεσε ο ΣΥΡΙΖΑ μία τροπολογία για τη χορήγηση δέκατου τρίτου και δέκατου τέταρτου μισθού και το ΚΚΕ για τη χορήγηση, αν δεν κάνω λάθος, εκτός των μισθών και δέκατης τρίτης και δέκατης τέταρτης σύνταξης.

Αναρωτιέμαι και θέλω να ρωτήσω τους συναδέλφους από τον ΣΥΡΙΖΑ, για παράδειγμα: Πόσο κοστίζει η τροπολογία που κατέθεσαν για δέκατο τρίτο και δέκατο τέταρτο μισθό; Σιωπή. Ούτε στην τροπολογία υπάρχει ένα νούμερο ούτε εδώ ακούστηκε ένα νούμερο. Κι επειδή ξέρουμε όλοι ότι δέκατος τρίτος και δέκατος τέταρτος μισθός συνήθως θα ανοίξει μια συζήτηση για δέκατη τρίτη και δέκατη τέταρτη σύνταξη, απ’ όσο εγώ αντιλαμβάνομαι με τα νούμερα που έχω στη διάθεσή μου, καταλαβαίνω ότι αυτά κοστίζουν όσον αφορά τους μισθούς περίπου 2,8 δισεκατομμύρια ευρώ κι άλλα 5 δισεκατομμύρια ευρώ περίπου για τις συντάξεις. Μιλάμε για 7,8 δισεκατομμύρια ευρώ μόνιμων μέτρων. Είναι 3,2% του ΑΕΠ, κυρίες και κύριοι συνάδελφοι, που προβλέπεται για το 2025. Δηλαδή, ό,τι πρωτογενή πλεονάσματα καταφέραμε να πετύχουμε τώρα, δεκαπέντε σχεδόν χρόνια μετά από την έναρξη της δημοσιονομικής κρίσης και την έναρξη των μνημονίων, να τα εξανεμίσουμε σε έναν χρόνο που όλοι σας λέτε ότι είναι πάρα πολύ δύσκολος κι έχουμε να αντιμετωπίσουμε τρομερές εξωτερικές προκλήσεις. Ε, αυτό είναι ανευθυνότητα. Δεν θωρακίζει το μέλλον ούτε των μισθωτών ούτε των συνταξιούχων και υπάρχει κίνδυνος για πολύ μεγάλο πισωγύρισμα.

Γι’ αυτό εμείς εδώ έχουμε ευθύνη και στις τωρινές και στις επόμενες γενιές να πούμε την αλήθεια και να πάρουμε πρωτοβουλίες που να θωρακίζουν αυτά που κερδίσαμε από το 2019 και μετά και να δούμε στη συνέχεια, αφού ξεπεράσουμε αυτόν τον δύσκολο παγκόσμιο κάβο, τι καλύτερο μπορούμε να κάνουμε. Γιατί μην έχετε καμία αμφιβολία ότι οι αυξήσεις που δόθηκαν στους μισθούς και στις συντάξεις μετά το 2019, για παράδειγμα το ξεπάγωμα του μισθολογίου του δημόσιου τομέα πέρυσι, μετά από δεκατέσσερα ολόκληρα χρόνια, δεν ήταν καθόλου δεδομένες. Βασίστηκαν σε μια συνετή δημοσιονομική διαχείριση και σε μία ανάκτηση της εμπιστοσύνης στην ελληνική οικονομία χάρη στις πρωτοβουλίες που έλαβε αυτή η Κυβέρνηση.

Επομένως, θα έπρεπε να δούμε, πιστεύω, -και νομίζω ότι είναι μια συζήτηση που μπορούμε να κάνουμε το επόμενο χρονικό διάστημα μέχρι τις επόμενες εθνικές εκλογές- αν υπάρχουν ζητήματα του παρελθόντος που είναι one-off ή προσωρινά, να τα αντιμετωπίσουμε. Αν αυτό λέγεται προσωπική διαφορά στις συντάξεις, να το συζητήσουμε. Να μιλάμε, όμως, για μόνιμα μέτρα 7,8 δισεκατομμυρίων ευρώ τα οποία μπορούν να φέρουν τόσο μεγάλο πισωγύρισμα, νομίζω ότι είναι ανευθυνότητα και αυτό πρέπει να το αναδείξουμε στην ελληνική κοινωνία και να μην επιδιδόμαστε συνεχώς σε ένα κρεσέντο παροχολογίας.

Θα κλείσω, κύριε Πρόεδρε, λέγοντας ότι πραγματικά σε αυτή τη συγκυρία μετά την επιβολή των δασμών χρειάζεται ψυχραιμία. Άκουσα και την τοποθέτηση του Υπουργού την πρώτη μέρα που επιβλήθηκαν οι δασμοί στην επιτροπή μας και την ομιλία του καλού φίλου και πρώην Υπουργού κ. Σταϊκούρα πριν από λίγο. Είναι πραγματικά πολύ μεγάλες οι προκλήσεις. Χρειάζεται ψυχραιμία. Η Ελλάδα έχει ιδιαιτερότητες. Αντιλαμβάνομαι τη σπουδή ορισμένων για την επιβολή αντιμέτρων.

Εγώ θα ήμουν πιο φειδωλός και θα έλεγα ότι χρειάζεται ένας σχεδιασμός ο οποίος να μην πλήττει βραχυπρόθεσμα την ελληνική οικονομία και αναφέρομαι κυρίως στις τουριστικές εισπράξεις και τις προοπτικές αυτού του καλοκαιριού, αλλά και να είμαστε έτοιμοι για να αντιμετωπίσουμε μακροχρόνιους κραδασμούς, αν συνεχιστεί αυτή η πολιτική της αμερικανικής διοίκησης, που βάζει ένα τέλος σε μια περίοδο απελευθέρωσης του παγκόσμιου εμπορίου και υψώνει ξανά τείχη προστατευτισμού.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Χριστίνα Σταρακά από το ΠΑΣΟΚ.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο για την ενίσχυση της κεφαλαιαγοράς. Εμείς, όπως ξέρετε, ως ΠΑΣΟΚ, δεν απορρίπτουμε την ενσωμάτωση ευρωπαϊκών κανόνων για τις αγορές, ακόμα και όταν τους θεωρούμε ανεπαρκείς.

Όμως, μην κοροϊδευόμαστε, κύριοι συνάδελφοι. Υπάρχει μια άλλη αγορά που ανθεί στη χώρα τα χρόνια του κ. Μητσοτάκη. Κι αυτή είναι η αγορά των εισπρακτικών εταιρειών που δουλεύουν εργολαβικά για τις τράπεζες και τους servicers και τις εταιρείες βέβαια ενέργειας, ύδρευσης και τηλεφωνίας.

Δεν τους έφτανε, όμως, αυτή η αγορά των 100 δισεκατομμυρίων ευρώ. Τώρα, λοιπόν, με το άρθρο 215 τους ανοίγετε ακόμη μια αγορά σε αυτές τις εισπρακτικές που αφορά τα 50 δισεκατομμύρια ληξιπρόθεσμα του Κέντρου Είσπραξης Ασφαλιστικών Οφειλών. Σπουδαίες αγορές, από αυτές που δεν θα τις πλήξουν ούτε καν οι δασμοί. Ίσα ίσα, είναι οι αγορές που θα τις ευνοήσει ο πόλεμος των δασμών, αφού θα σπρώξει νέους απελπισμένους στα δίχτυα αυτής της συγκεκριμένης αγοράς.

Συνεχίζετε, λοιπόν, να αγνοείτε τις πραγματικές ανάγκες της κοινωνίας. Φέρνετε αλλαγές στον εξωδικαστικό. Είναι θετικές σε ένα βαθμό, αλλά πολύ καθυστερημένες. Σε αυτό το σημείο θα ήθελα να πω ότι αγνοείτε χιλιάδες μικροοφειλέτες και του ΕΦΚΑ, αλλά και του δημοσίου, με χρέη κάτω από 10.000 ευρώ που ζητάνε κι αυτοί να τους εντάξετε στον εξωδικαστικό μηχανισμό. Και να το κάνετε αυτό, όμως, πάλι δεν θα είναι αρκετό. Γιατί ο εξωδικαστικός αποδείχτηκε ότι αφορά πάρα πολύ λίγους και κρίνεται ανεπαρκής, μιας και το 85% των αιτήσεων ξέρουμε ότι καταλήγει σε αποτυχία, αλλά και οι μισές ρυθμίσεις των δανείων αυτών μέσα σε πολύ σύντομο χρονικό διάστημα «κοκκινίζουν».

Γι’ αυτό, λοιπόν, και το ΠΑΣΟΚ επανέρχεται με επικαιροποιημένη τροπολογία που προβλέπει, εκτός των άλλων: Ρύθμιση των ληξιπρόθεσμων οφειλών προς το δημόσιο και τους φορείς κοινωνικής ασφάλισης σε εκατόν είκοσι δόσεις με έκπτωση για όσους είναι συνεπείς. Αύξηση κατά 20% στα όρια των περιουσιακών και εισοδηματικών κριτηρίων για την έκδοση βεβαίωσης ευάλωτου οφειλέτη. Άτοκες δόσεις για τους ευάλωτους οφειλέτες, όπως επίσης και για τους κατά κύριο επάγγελμα αγρότες τη συμπλήρωση των περιουσιακών ορίων αξίας αγορών μέχρι ύψους έως 50.000 ευρώ. Αυτά είναι, κύριε Υπουργέ, τα μέτρα που θα μειώσουν το ιδιωτικό χρέος στη χώρα και θα απελευθερώσουν πραγματικά τις υγιείς παραγωγικές δυνάμεις.

Κι εσείς, αντί να αναλώνεστε σε όλα αυτά, στα ουσιαστικά πράγματα, αναλώνεστε σε φωτογραφικές ρυθμίσεις για προνομιούχους, όπως έκαναν και οι προκάτοχοί σας.

Ενδεικτική, λοιπόν, η φωτογραφική διάταξη που είναι το άρθρο 206, όπου ορίζεται ότι σε μισθώσεις που συνάπτονται για την υλοποίηση επενδύσεων που έχουν δανειοδοτηθεί από το Ταμείο Ανάκαμψης και ανθεκτικότητας δεν εφαρμόζεται το άρθρο 1009 του κώδικα πολιτικής δικονομίας περί του δικαιώματος του υπερθεματιστή να καταγγέλλει τη μίσθωση του ακινήτου που πλειστηριάστηκε. Μα γιατί δεν γράψατε και το όνομα του ωφελούμενου για τον οποίο αλλάζετε τον κώδικα πολιτικής δικονομίας; Γιατί δεν γράψατε και το όνομα, να μην κουράζεστε και με νομιμοφανείς μανδύες; Ή λες και δεν ξέρουμε εμείς τώρα ποιον αφορούν αυτές οι ειδικές διατάξεις του άρθρου 223. Είναι για τη θέση προϊσταμένου του οικονομικού γραφείου του τομέα επιστημονικής υποστήριξης του Πρωθυπουργού.

Αν είσαι οικονομικός σύμβουλος, αγαπητοί συνάδελφοι -να σας ενημερώσω και γι’ αυτό- του Πρωθυπουργού, γράφονται ειδικές διατάξεις μέσα σε λίγες μέρες. Μόλις διοριστείς, μετά από λίγες μέρες έχουμε και τη διάταξη. Αν ανήκεις, όμως, στις οικογένειες των θυμάτων και των τραυματιών στο Μάτι και στη Μάνδρα, πρέπει να περιμένεις δύο χρόνια για να σταματήσει το δημόσιο να κάνει εφέσεις στις πρωτόδικες αποφάσεις που σας δικαίωναν για ψυχική οδύνη ή λόγω ηθικής βλάβης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μετά από δύο χρόνια το καταλάβατε ξαφνικά ότι έχει να κάνει και με αυτούς τους ανθρώπους; Σας είχαμε κάνει τότε σχετική ερώτηση και μας είχατε απαντήσει νομικίστικα.

Εδώ βλέπουμε ότι δεν είχατε και την ευαισθησία να το κάνετε όταν στις 25 Αυγούστου του 2021 ο κ. Μητσοτάκης, ο Πρωθυπουργός, ξεστόμιζε από αυτό εδώ το Βήμα τη φράση: «Στη μια τραγωδία μετρούσαμε στρέμματα, στην άλλη μετρούσαμε φέρετρα». Ομολογώ, λοιπόν, μοναδική πατέντα εργαλειοποίησης για να συμψηφίσετε τις αποτυχίες σας.

Κυρίες και κύριοι συνάδελφοι, κρατήστε αυτό που θα σας πω. Όσο η κοινωνική δυσαρέσκεια διογκώνεται για τις εγκληματικές παραλείψεις και πράξεις της Κυβέρνησης Μητσοτάκη πριν και μετά το δυστύχημα των Τεμπών, η ανάγκη του ψυχρού συμψηφισμού με το παρελθόν γιγαντώνεται. Καθώς επίσης και η μια μετά την άλλη απόπειρα για συγκάλυψη του εγκλήματος καταρρέει, με σημερινό παράδειγμα βέβαια την παραίτηση του αντιπροέδρου του ΕΟΔΑΣΑΑΜ.

Και για να επανέλθουμε και να εξηγούμαστε, κατ’ αρχάς δεν κάνετε καμία χάρη στους συγγενείς και στους τραυματίες που ήταν στο Μάτι και στη Μάνδρα. Αυτονόητη υποχρέωση ήταν που έπρεπε να το κάνετε. Όπως επίσης και με το άρθρο 206 δεν κάνετε καμία χάρη στους δημόσιους υπαλλήλους που παίρνουν προσωπική διαφορά ως 300 ευρώ. Μια αυτονόητη προστασία του εισοδήματος που επιδιώκεται για τους πιο χαμηλούς αμειβόμενους δημοσίους υπαλλήλους που υπάρχουν στην Ευρωπαϊκή Ένωση. Αλλά ειλικρινά γιατί εξαιρείτε από αυτούς όλους την προσωπική διαφορά πάνω από 200 ευρώ; Μιλάμε για υπαλλήλους που είναι πάρα πολύ κοντά στη συνταξιοδότηση. Προφανώς υπολογίσατε ότι ίσως από αυτούς κινδυνεύει και ο προϋπολογισμός και κινδυνεύει από αυτούς ο προϋπολογισμός και όχι από τα 19 δισεκατομμύρια ευρώ εγγυήσεις που δίνετε στις τράπεζες με το σχέδιο «ΗΡΑΚΛΗΣ», αλλά και τις φοροαπαλλαγές για τον μετασχηματισμό τους.

Κοιτάξτε, κύριε Πιερρακάκη, οι προκάτοχοί σας είχαν ένα πολύ μεγάλο ελαφρυντικό, ξεχειλωμένο θα έλεγα ελαφρυντικό, τη σύγκριση με την περίοδο του ΣΥΡΙΖΑ. Εσείς δεν το έχετε αυτό το ελαφρυντικό. Γι’ αυτό, λοιπόν, πρέπει να σταθείτε πιο ψηλά, πιο ψηλά και από τους προκατόχους τους, αλλά και πιο ψηλά από τις θέσεις που υπηρετήσατε. Γιατί -συγγνώμη που θα το πω- αν συνεχίσετε έτσι και φέρνοντας αυτό ως πρώτο νομοσχέδιο, σας βλέπω όλους σύντομα μαζί να στέλνετε βιογραφικά στη βόρεια Σορβόννη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Χριστίνα Αλεξοπούλου από τη Νέα Δημοκρατία.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πραγματική εικόνα μιας χώρας αποτυπώνεται σε μια σειρά ποιοτικών δεικτών, όπως μεταξύ άλλων -πολλών άλλων, αλλά θέλω να το τονίσω αυτό- ο τρόπος που ζει η μεσαία τάξη. Η απάντηση για την Ελλάδα τα προηγούμενα χρόνια ήταν πολύ σκληρή, καθώς η μεσαία τάξη, ο στυλοβάτης της πραγματικής οικονομίας που άντεξε στα πολύ δύσκολα χρόνια της κρίσης και των μνημονίων ήταν ο μεγάλος χαμένος. Θα έλεγα ότι ήταν ο μεγάλος εχθρός προηγούμενων κυβερνήσεων. Αντιμετωπίστηκε πολύ σκληρά, με φόρους, με εισφορές, με αδικίες και εύκολα λόγια χωρίς ουσιαστικό αντίκρισμα.

Πλέον, όμως, η χώρα έχει αλλάξει σελίδα και από το 2019 η ιστορία που γράφεται είναι εντελώς διαφορετική. Αλλάζει στην πράξη, αν και έχουμε πολλή δουλειά και πολλά βήματα ακόμα να κάνουμε. Χτίζουμε με σχέδιο και συνέπεια μια νέα σχέση εμπιστοσύνης ανάμεσα στο κράτος και στον πολίτη, μετατρέποντας το βάρος της υπερφορολόγησης σε δύναμη επενδύσεων και ανάπτυξης, ενισχύοντας παράλληλα το διαθέσιμο εισόδημα των πολιτών. Με τη μείωση αυτών των πολλών -περισσότερων από ογδόντα- φόρων και εισφορών, τη δημιουργία περισσότερων από πεντακόσιες χιλιάδες νέων θέσεων εργασίας, την αύξηση του κατώτατου μισθού κατά 45% ήδη, την επιστροφή της επενδυτικής βαθμίδας και την αύξηση του κατά κεφαλήν εισοδήματος αποδεικνύουμε με έργα την απελευθέρωση της οικονομίας και τη στήριξη της κοινωνίας. Η μείωση των φόρων δεν ήταν απλώς μια δέσμευση. Η κατάργηση της εισφοράς αλληλεγγύης για όλους, η μείωση του φόρου στις επιχειρήσεις, ο περιορισμός του ΕΝΦΙΑ για όλους τους ιδιοκτήτες ακινήτων ενισχύουν την οικονομική ραχοκοκαλιά της Ελλάδας.

Η πολιτική αυτή δεν έχει μόνο συνέπεια αλλά έχει και συνέχεια, γιατί δεν επιλέξαμε τον εύκολο δρόμο των φόρων και των περικοπών. Επιλέξαμε τον δύσκολο δρόμο των μεταρρυθμίσεων, της σταθερότητας και της αλήθειας. Ήρθαμε αντιμέτωποι τόσο με χρόνιες παθογένειες, αλλά και με το βαθύ κράτος όσο και με τον ίδιο τον δικό μας τον κακό εαυτό ως χώρα. Αλλά τελικά θα βγούμε νικητές και βγαίνουμε νικητές.

Το νομοσχέδιο που συζητάμε σήμερα δεν είναι αποσπασματικό. Είναι ένας κρίκος στην αλυσίδα του σχεδιασμού της Κυβέρνησης που έχει έναν σκοπό, να κάνει την οικονομία μας πιο ισχυρή και τη ζωή των συμπολιτών μας πιο ποιοτική, πιο δίκαιη, με περισσότερες ευκαιρίες για όλους. Με το σχέδιο αυτό δίνουμε ανάσα σε χιλιάδες νοικοκυριά και μικρές επιχειρήσεις, διπλασιάζοντας τα εισοδηματικά και περιουσιακά όρια για την υπαγωγή στον εξωδικαστικό μηχανισμό. Από το 7% των επιλέξιμων οφειλετών φτάνουμε στο 85%. Το μήνυμα, λοιπόν, είναι σαφές. Διευρύνεται η προστασία για τη μεσαία τάξη. Κανείς δεν αφήνεται μόνος του απέναντι στα βάρη που δίκαια ή άδικα έχουν όμως δημιουργηθεί.

Επιπλέον, με την καθιέρωση της υποχρεωτικής πρότασης ρύθμισης από τους πιστωτές πριν από κάθε πλειστηριασμό αποδεικνύουμε ότι η προστασία της κατοικίας και της περιουσίας δεν είναι ένα σύνθημα, είναι υποχρέωση. Διορθώνουμε επίσης μια αδικία, το ζήτημα της προσωπικής διαφοράς για σαράντα χιλιάδες δημοσίους υπαλλήλους. Το λύνουμε οριστικά και δίκαια. Γιατί η κοινωνική δικαιοσύνη δεν μπορεί και αυτή να είναι μια υπόσχεση, πρέπει να είναι πράξη.

Βέβαια δεν σταματάμε εκεί. Θωρακίζουμε τη λειτουργία του χρηματοπιστωτικού μας συστήματος, οργανώνουμε κανόνες για τις νέες ψηφιακές προκλήσεις στα κρυπτονομίσματα, στηρίζουμε την πράσινη οικονομία και ενισχύουμε τους μηχανισμούς εποπτείας για να εξασφαλίσουμε ότι η ανάπτυξη θα είναι διαρκής. Δεν θα σταματήσει να ανεβαίνει αυτή η χώρα τα σκαλιά της ανάπτυξης και βέβαια δεν θα σταματήσει να είναι δίκαιη.

Όλα αυτά δεν είναι τεχνικές λεπτομέρειες, είναι πολύ βαθιά πολιτικές επιλογές, επιλογές για το σε ποια Ελλάδα θέλουμε να ζούμε εμείς και ποια Ελλάδα σχεδιάζουμε να μεγαλώσουν και να προκόψουν τα παιδιά μας. Γιατί η διαφορά μας με το χθες είναι ξεκάθαρα και καθαρή. Οι προηγούμενες κυβερνήσεις υπερφορολογούσαν και έλεγαν πως έτσι σώζουν την ελληνική οικονομία. Εμείς ελαφρύνουμε τα βάρη και χτίζουμε μια οικονομία που σώζει την κοινωνία. Εκείνοι υπόσχονταν δικαιοσύνη και έφερναν ανισότητα. Εμείς φέρνουμε ισότητα ευκαιριών.

Ας μην ξεχνάμε, λοιπόν, αυτό που έλεγε ο Ουίνστον Τσώρτσιλ: «Ο καλός πολιτικός σκέφτεται την επόμενη γενιά. Ο κακός πολιτικός σκέφτεται τις επόμενες εκλογές». Η Κυβέρνηση του Κυριάκου Μητσοτάκη νομοθετεί για τις επόμενες γενιές. Δεν εγκλωβίζεται στο πρόσκαιρο, δεν θυσιάζει το μέλλον για το παρόν. Γι’ αυτό και στηρίζουμε την παραγωγική Ελλάδα. Στηρίζουμε την κοινωνική συνοχή. Η χώρα δεν θα αλλάξει με μεγάλα λόγια, αλλά με ουσιαστικές πολιτικές. Το νομοσχέδιο, λοιπόν, αυτό είναι μια τέτοια απόδειξη. Στηρίζει όσους προσπαθούν, διορθώνει αδικίες, δίνει ευκαιρίες. Δεν λέμε ότι λύσαμε όλα τα προβλήματα. Αυτά τα προβλήματα είναι πολλών ετών και δεν μπορούν να λυθούν από τη μια μέρα στην άλλη. Λέμε όμως ότι κάθε μέρα με σχέδιο και επιμονή χτίζουμε μια χώρα πιο δίκαιη, πιο σημαντική και πιο δυνατή. Τη χώρα που θέλουμε για τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Χαιρετίζουμε τους εκατοντάδες χιλιάδες απεργούς, οι οποίοι έδωσαν μια νέα απάντηση στην κλιμάκωση της αντιλαϊκής πολιτικής. Συνέχισαν και σήμερα τις πολύ μεγάλες αγωνιστικές κινητοποιήσεις ενάντια στην κλιμακούμενη αντιλαϊκή πολιτική της Κυβέρνησης, διατρανώνοντας τη θέλησή τους για καμία θυσία για τα κέρδη των επιχειρηματικών ομίλων, για καμία θυσία για την πολεμική οικονομία και την προετοιμασία των νέων ιμπεριαλιστικών επεμβάσεων, λέγοντας ότι οι ζωές μας δεν πρόκειται να θυσιαστούν στον βωμό της κερδοφορίας των επιχειρηματικών ομίλων.

Η εισηγήτρια της Νέας Δημοκρατίας είπε το πρωί ότι το νομοσχέδιο αυτό είναι προς όφελος των πολλών. Μάλλον διαφορετικά κείμενα διαβάζουμε, απ' ό,τι φαίνεται. Προσπάθησε να τεκμηριώσει το ότι μειώνουν φόρους. Βεβαίως, η Κυβέρνηση μειώνει φόρους και με το σημερινό νομοσχέδιο. Ποιους φόρους, όμως, μειώνει; Μειώνει τους φόρους για τις εισηγμένες στο Χρηματιστήριο επιχειρήσεις, μειώνει τους φόρους για τις εταιρείες διαχείρισης ακίνητης περιουσίας, όπως προηγούμενα είχε μειώσει τους φορολογικούς συντελεστές των νομικών προσώπων των επιχειρηματικών ομίλων, είχε μειώσει τους φόρους στα διανεμόμενα κέρδη μόλις στο 5% σε σύγκριση με το 20% που πληρώνουν οι μισθωτοί, είχε αυξήσει τις υπεραποσβέσεις, δημιουργώντας νέα κίνητρα φορολογικά για νέες επενδύσεις, μειώνοντας τους φόρους για τις συγχωνεύσεις επιχειρήσεων και προχωρά και σε νέες φοροαπαλλαγές για το μεγάλο κεφάλαιο, συμπληρωματικά στη σκανδαλώδη φορολογική ασυλία που απολαμβάνει όχι μόνο στη χώρα μας το μεγάλο κεφάλαιο και ιδιαίτερα ορισμένοι του κλάδοι όπως το εφοπλιστικό κεφάλαιο.

Αντίθετα, η φορολογική πολιτική της Κυβέρνησης για τα λαϊκά στρώματα είναι δεδομένη. Όλο και μεγαλύτερο βάρος καλούνται να πληρώσουν τα λαϊκά στρώματα, φορολογικό. Όλο και περισσότερο αυξάνεται η συνεισφορά των λαϊκών στρωμάτων στο σύνολο των φορολογικών εσόδων. Γι’ αυτό ακριβώς αφήνετε αμετάβλητη τη φορολογική κλίμακα για τους μισθωτούς. Έτσι ακόμη και οι πενιχρές αυξήσεις που δίνονται στον κατώτερο μισθό, ένα κομμάτι τους το απορροφά η αύξηση των φόρων που θα κληθούν να καταβάλλουν γι’ αυτές τις πενιχρές αυξήσεις. οι δε έμμεσοι φόροι πολλαπλασιάζουν τις αρνητικές επιπτώσεις της ακρίβειας, κάνοντας ακόμη πιο δύσκολη την ικανοποίηση ακόμη και των βασικών, των στοιχειωδών αναγκών της λαϊκής οικογένειας.

Όσο για τις αυξήσεις στους μισθούς, επιτρέψτε μου να πω ότι είναι ένα σύντομο ανέκδοτο. Γιατί; Διότι ακόμη και αυτή η νέα αύξηση που λέτε, του κατώτερου μισθού, δηλαδή 1 ευρώ την ημέρα, ένα κουλούρι δηλαδή την ημέρα, δεν μπορεί να καλύψει την τεράστια αύξηση του τιμάριθμου, να καλύψει την ακρίβεια την οποία υφίστανται τα λαϊκά στρώματα. Και μάλιστα, επτά χρόνια μετά την τυπική έξοδο από τα μνημόνια επί κυβέρνησης ΣΥΡΙΖΑ δεν έχει αποκατασταθεί το σύνολο των απωλειών. Αντίθετα, ποια είναι η πραγματική εικόνα; Η πραγματική εικόνα είναι ότι ο μέσος μισθός, o ονομαστικός στον ιδιωτικό τομέα είναι 11% χαμηλότερος από το 2011, ενώ ο πραγματικός μέσος μισθός είναι μειωμένος κατά 27%. Αυτή είναι η εικόνα και αυτό είναι αποτέλεσμα των πολιτικών που ακολούθησε και η προηγούμενη Κυβέρνηση και η σημερινή, εγκλωβίζοντας τον μισθό στον ιδιωτικό τομέα μέσω του καθορισμού του μέσου μισθού στο όνομα των αντοχών της οικονομίας και της μη αμφισβήτησης της ανταγωνιστικότητας και της κερδοφορίας των επιχειρηματικών ομίλων. Άρα σε αυτές τις συμπληγάδες των αντοχών και της ανταγωνιστικότητας συνθλίβεται ο μισθός στον ιδιωτικό τομέα. Και αντίστοιχα, στον δημόσιο τομέα πέρα από τις απώλειες που έχουν υποστεί λόγω της ακρίβειας, λόγω της φοροεπιδρομής, λόγω της εμπορευματοποίησης, ο δέκατος τρίτος και ο δέκατος τέταρτος μισθός παραπέμπονται στις καλένδες.

Το ΚΚΕ κατέθεσε συγκεκριμένη τροπολογία για την επαναφορά όχι μόνο του δέκατου τρίτου και δέκατου τέταρτου μισθού, αλλά και της δέκατης τρίτης και δέκατης τέταρτης σύνταξης. Γιατί; Διότι αμφισβητούμε, είμαστε αντίθετοι με αυτό που τα άλλα κόμματα υπερασπίζονται μέχρι τελικής πτώσης, δηλαδή με την υπόθεση της δημοσιονομικής εξυγίανσης. Αν το επιτρέπουν, λέει, τα δημοσιονομικά οικονομικά της χώρας μας, να δοθούν. Αλήθεια; Από πού και ως πού; Από πού και ως πού υπάρχουν δύο μέτρα και δύο σταθμά; Υπάρχουν αντοχές της οικονομίας που να μπορούν να δίνουν τεράστιες χρηματοδοτήσεις στους επιχειρηματικούς ομίλους; Υπάρχουν αντοχές στις οικονομίες που μπορεί να δίνουν επιπλέον 25 δισεκατομμύρια για νέα εξοπλιστικά προγράμματα τα επόμενα χρόνια και δεν υπάρχουν αντοχές για να επιστραφεί ο δέκατος τρίτος και δέκατος τέταρτος μισθός; Ποιος το καθορίζει αυτό; Λέτε ότι το καθορίζουν τα δημοσιονομικά μεγέθη. Δημοσιονομικά μεγέθη που τα υπαγορεύει ποιος; Τα υπαγορεύουν οι Βρυξέλλες και τα υπαγορεύουν οι αγορές για να πάρει την επενδυτική βαθμίδα η Ελλάδα. Που σημαίνει τι επενδυτική βαθμίδα; Φθηνότερο χρήμα για τους επιχειρηματικούς ομίλους, προσέλκυση ξένων επενδύσεων για να μπορέσουν να αυξήσουν την κερδοφορία τους. Και σε αυτόν τον βωμό θυσιάζετε τη μισθολογική κατάσταση των εργαζομένων στον δημόσιο τομέα και των συνταξιούχων. Από πότε;

Εμείς λέμε ότι αυτό πρέπει να αμφισβητηθεί. Γι’ αυτό ακριβώς και η πρότασή μας, η τροπολογία μας, μιλά για συνολική αποκατάσταση των απωλειών των εργαζομένων στον δημόσιο τομέα, αλλά και των συνταξιούχων. Και για τους συνταξιούχους μιλάμε για κλοπή, γιατί η συντριπτική πλειοψηφία των συνταξιούχων είχαν καταβάλει τις εισφορές στα ασφαλιστικά ταμεία και για τη δέκατη τρίτη και για τη δέκατη τέταρτη σύνταξη. Και αυτές οι εισφορές που κατέβαλαν στα ασφαλιστικά ταμεία όσο δούλευαν τι έγιναν; Έγιναν PSI, κούρεμα των ομολόγων για να γίνει βιώσιμο το κρατικό χρέος και ταυτόχρονα πεδίο μέσω του οποίου διασφαλίζονται τα αιματοβαμμένα πρωτογενή πλεονάσματα για να εξυπηρετηθεί αυτό το κρατικό χρέος.

Έτσι λοιπόν εμείς αμφισβητούμε συνολικά τη θεωρία των κοστολογημένων μέτρων, διότι πρόκειται για προκρούστεια κλίνη και αφορά αποκλειστικά και μόνο τις αποδοχές των μισθωτών και των συνταξιούχων, αφορά αποκλειστικά και μόνο τα ζητήματα που αφορούν τη μείωση των φορολογικών βαρών των εργαζομένων, των αυτοαπασχολουμένων και των βιοπαλαιστών αγροτών, ενώ αντίθετα δεν υπάρχει ζήτημα κοστολογημένων μέτρων για τις φοροαπαλλαγές για το μεγάλο κεφάλαιο και τους επιχειρηματικούς ομίλους. Αφορούν αποκλειστικά και μόνο τις υποδομές που υπηρετούν την προστασία της ανθρώπινης ζωής και βεβαίως τη χρηματοδότηση της δημόσιας υγείας και παιδείας. Ενώ αντίθετα δεν υπάρχει ζήτημα κοστολογημένων μέτρων, δεν υπάρχει ζήτημα δημοσιονομικού χώρου όταν πρόκειται για νέα εξοπλιστικά προγράμματα τόσο στη χώρα μας όσο και σε επίπεδο Ευρωπαϊκής Ένωσης.

Την επόμενη πενταετία 800 δισεκατομμύρια η Ευρωπαϊκή Ένωση για νέα εξοπλιστικά προγράμματα; Από πού θα τα βρουν αυτά τα λεφτά; Υπάρχουν λεφτόδεντρα, κύριε Μηταράκη; Όχι, από τη φορολογία των ευρωπαϊκών λαών θα βγουν αυτά, θα βγουν από τα ασφαλιστικά ταμεία που θέλουν να βάλουν το χέρι στα αποθεματικά των ασφαλιστικών ταμείων. Από εκεί θα βγουν όλα αυτά τα χρήματα για να γίνουν εξοπλιστικά προγράμματα, για να ισχυροποιηθεί η πολεμική μηχανή της Ευρωπαϊκής Ένωσης, ώστε να μπορεί με αποτελεσματικότητα να συμμετέχει στις ιμπεριαλιστικές επεμβάσεις, γιατί με αυτόν τον τρόπο εξυπηρετεί τις ανάγκες των ευρωπαϊκών μονοπωλίων για τη δικιά του συμμετοχή στο πλιάτσικο το οποίο γίνεται για το μοίρασμα και το ξαναμοίρασμα των αγορών και σε βάρος των πλουτοπαραγωγικών πηγών και των ίδιων των λαών.

Δεύτερο ζήτημα, στο οποίο και το ΚΚΕ έχει κάνει παρεμβάσεις και σχετίζεται με τα υπερχρεωμένα λαϊκά νοικοκυριά. Το βασικό ερώτημα δεν είναι πώς θα ανακουφιστούν. Το βασικό ερώτημα, για να φτάσουμε στο πώς θα ανακουφιστούν, είναι γιατί έγιναν υπερχρεωμένα. Ποιος ευθύνεται που υπερχρεώθηκαν; Η αλόγιστη ζωή που έκανε ο λαός; Αυτό φταίει; Ή οι πολιτικές που εφαρμόστηκαν τα τελευταία είκοσι χρόνια που οδήγησαν στις μειώσεις των εισοδημάτων τους, σε φοροεπιδρομή, σε τεράστια μέτρα σε βάρος συνολικότερα της λαϊκής οικογένειας στο όνομα της υλοποίησης των μνημονιακών επιταγών; Αυτό οδήγησε στο να επιδεινωθεί ραγδαία η θέση της λαϊκής οικογένειας και να μην μπορεί να αντιμετωπίζει και να εκπληρώνει τις υποχρεώσεις της τόσο προς τις τράπεζες για δανειακές υποχρεώσεις τις οποίες είχε, όσο και προς την εφορία και τα ασφαλιστικά ταμεία. Διότι η συντριπτική πλειοψηφία αυτών που χρωστάνε στην εφορία και στα ασφαλιστικά ταμεία δεν το έκαναν γιατί έβαλαν λεφτά στην άκρη για πλουτισμό, το έκαναν γιατί δεν μπορούσαν να πληρώσουν. Και στο ζήτημα της εξυπηρέτησης των στεγαστικών τους υποχρεώσεων για την κύρια κατοικία την οποία προσπαθούσαν να αποκτήσουν το ίδιο συνέβη, δεν μπορούσαν να πληρώσουν.

Η απάντηση των κυβερνήσεων ποια είναι σε όλα αυτά; Πλειστηριασμοί, ιδιώνυμο αδίκημα, επί ΣΥΡΙΖΑ η παρεμπόδιση των πλειστηριασμών, στα funds τα κόκκινα δάνεια με την εγγύηση του κράτους, το πρόγραμμα «ΗΡΑΚΛΗΣ» για να εξυγιανθούν οι τράπεζες και βεβαίως ο νέος πτωχευτικός κώδικας και ο εξωδικαστικός συμβιβασμός. Και ποιους ικανοποιούν επί της ουσίας αυτά τα μέτρα; Ικανοποιούν τις τράπεζες, την εφορία και τα ασφαλιστικά ταμεία και είναι σε βάρος των υπερχρεωμένων λαϊκών νοικοκυριών. Γιατί; Γιατί τους οδηγούν σε ομηρία. Τους οδηγούν σε εθελοντική αποδοχή του να χάσουν το σπίτι τους και να μετατραπούν σε νοικάρηδες στο σπίτι τους. Τους οδηγούν επί της ουσίας και οι προτάσεις της Κυβέρνησης, αλλά και των άλλων κομμάτων σε αυτήν την ομηρία. Τι θα πει εκατόν είκοσι δόσεις για τα χρέη προς την εφορία και τα ασφαλιστικά ταμεία; Εδώ δεν μπορούν να πληρώσουν τα τρέχοντα, θα πληρώσουν και τις δόσεις; Θα είναι δέκα χρόνια σε ομηρία και δεν θα μπορούν να πάρουν ανάσα; Να βρουν οξυγόνο; Γι’ αυτό η πρόταση την οποία καταθέτουμε ως ΚΚΕ, οι τρεις τροπολογίες τις οποίες βάλαμε, λέει ότι πρέπει να πληρώσουν αυτοί που ευθύνονται. Και αυτοί που ευθύνονται είναι οι τράπεζες, άρα να πληρώσουν οι μεγαλομέτοχοι των τραπεζών, καθώς επίσης και το εχθρικό κράτος, άρα να πληρώσει και η εφορία για να ανακουφιστεί ο λαός. Γι’ αυτό οι τρεις τροπολογίες μας τόσο για τα υπερχρεωμένα νοικοκυριά, όσο και για τους δανειολήπτες σε ελβετικό φράγκο έχουν αυτόν τον κεντρικό άξονα, αυτόν τον κεντρικό πυρήνα.

Και επειδή μιλάμε για υπερχρεωμένα, δεν είναι μόνο στις τράπεζες, στην εφορία και στα ασφαλιστικά ταμεία, κύριε Υπουργέ. Χρωστάνε ακόμη και στους δήμους, χρωστάνε και στις δημοτικές επιχειρήσεις ύδρευσης. Γι’ αυτούς θα πάρετε κάποιο μέτρο; Θα κάνετε αποδεκτή την πρόταση του ΚΚΕ που είναι απόφαση που στηρίζουν μια σειρά δήμοι σε όλη την Ελλάδα ώστε να μπορεί το δημοτικό συμβούλιο με τεκμηριωμένη…

**ΘΕΟΦΙΛΟΣ ΞΑΝΘΟΠΟΥΛΟΣ:** Και ο ΣΥΡΙΖΑ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, και άλλα κόμματα αλλά και άλλοι δήμοι.

Να μπορεί το δημοτικό συμβούλιο με απόλυτη πλειοψηφία να μειώνει αυτά τα χρέη σε ευάλωτα νοικοκυριά ή να τα διαγράφει ακόμη. Θα πέσει έξω ο προϋπολογισμός των δήμων, όταν το κράτος τους χρωστάει δισεκατομμύρια ή θα ανακουφιστεί αυτός ο κόσμος που δεν μπορεί να πληρώσει γιατί δεν έχει να πληρώσει; Είναι τόσο παράλογο αυτό το αίτημα; Όμως, φωνή βοώντος εν τη ερήμω. Τον Υπουργό τον απασχολούν άλλα πράγματα.

Όσο για το Χρηματιστήριο, κύριε Πρόεδρε, και θα ολοκληρώσω σε λίγο, θέλω να πω τα εξής. Για εμάς το Χρηματιστήριο είναι ο ναός του καπιταλιστικού τζόγου και δεν μπορεί να υπάρξει κανένας κανόνας διαφάνειας στο Χρηματιστήριο. Με κάτι τέτοια γελάνε ακόμα και οι πέτρες. Γιατί ακριβώς μέσα από το Χρηματιστήριο προσπαθούν οι πολυεθνικές και τα μονοπώλια να διασφαλίσουν φτηνό χρήμα. Ο λαός δεν πρέπει να έχει καμία εμπιστοσύνη στα Χρηματιστήρια. Άλλωστε, την πάτησε μια φορά, το 1998-1999, επί κυβέρνησης Σημίτη, όπου μέχρι και υπερχρεώθηκαν για να τζογάρουν στο Χρηματιστήριο. Έχασαν και τα περιουσιακά τους στοιχεία και αυτά που είχαν δανειστεί για να μπορέσουν ακριβώς κάποιοι αετονύχηδες να βάλουν χέρι στις λαϊκές αποταμιεύσεις. Γι’ αυτόν ακριβώς τον λόγο κι εμάς δεν μας απασχολεί, όπως κάνουν άλλα κόμματα που σας κάνουν κριτική, αν ορθά ενσωματώνετε τις ευρωπαϊκές Οδηγίες για τις χρηματαγορές.

Τέλος, επιτρέψτε μου να πω μια κουβέντα για τους δασμούς, όπου έχουμε κλιμάκωση του εμπορικού πολέμου σε παγκόσμιο επίπεδο και είναι σε βάρος του διεθνούς εμπορίου αυτοί οι δασμοί, αλλά και των εφοδιαστικών αλυσίδων. Αυτοί οι δασμοί μπαίνουν για να προστατεύσουν τις πολυεθνικές, η κάθε χώρα τις δικές της, στον έντονο ανταγωνισμό που έχουν με αντίστοιχες πολυεθνικές άλλων χωρών. Αυτός ακριβώς ο εμπορικός πόλεμος θα φέρει πιο κοντά τα υφεσιακά φαινόμενα, θα τα μεγεθύνει και θα οδηγήσει στην εκδήλωση μιας νέας, ακόμη πιο βαθιάς, καπιταλιστικής κρίσης σε παγκόσμιο επίπεδο.

Γεγονός είναι ότι «όποτε τσακώνονται τα βουβάλια, την πατάνε πάντοτε τα βατράχια». Έτσι οι λαοί θα βγουν χαμένοι και από αυτόν τον νέο εμπορικό πόλεμο, θα βγουν χαμένοι οι εργαζόμενοι από τη νέα επίθεση στα δικαιώματά τους που θα δεχτούν στο όνομα της θωράκισης των επιχειρηματικών ομίλων στο νέο περιβάλλον του εμπορικού πολέμου και πολύ συχνά οι εμπορικοί πόλεμοι μετατρέπονται σε νέο κύκλο γενικευμένων ιμπεριαλιστικών συγκρούσεων.

Έτσι λοιπόν για το ΚΚΕ, αλλά όπως αποδεικνύεται και από τα ίδια τα πράγματα, από την ίδια την εμπειρία του μπορεί να βγάλει συμπέρασμα ο λαός, δεν μπορεί να υπάρξει καμιά διέξοδος στο πλαίσιο του συστήματος που θα είναι προς όφελος των αναγκών του λαού, καμία απολύτως διέξοδος. Όλα τα ανοίγματα, όλες οι πολιτικές έχουν αποτύχει, γιατί πάντοτε το φάρμακο για να αντιμετωπιστεί ένα πρόβλημα μετατρέπεται σε φαρμάκι, γιατί αυτό το σύστημα σπαράσσεται από τις αντιθέσεις του και βεβαίως από τη βαρβαρότητα. Και πώς αποδεικνύεται η βαρβαρότητα του συστήματος; Όταν υπάρχουν όλες οι προϋποθέσεις για να ικανοποιηθεί το σύνολο των σύγχρονων και διευρυμένων λαϊκών αναγκών και αυτές όχι μόνο δεν ικανοποιούνται, αλλά υποβαθμίζεται ακόμη περισσότερο το επίπεδο. Και τι εμποδίζει στο να ικανοποιηθούν αυτές οι ανάγκες, ενώ υπάρχουν όλες οι αντικειμενικές δυνατότητες, οι παραγωγικές δυνατότητες, η τεχνολογία, η έρευνα, η επιστήμη και τα αποτελέσματά της; Αυτό που το εμποδίζει είναι ότι όλα αυτά είναι στα χέρια, είναι ιδιοκτησία των καπιταλιστών και τα βάζουν σε εφαρμογή μόνο για το κέρδος τους. Αυτό λοιπόν το καπιταλιστικό κέρδος είναι που θυσιάζει την ικανοποίηση των λαϊκών αναγκών και πρέπει με αυτό να ξεμπερδεύουμε. Άρα, η μόνη ρεαλιστική και αναγκαία διέξοδος προς όφελος του λαού είναι ο σοσιαλισμός. Να ξεμπερδεύουμε με τον καπιταλισμό και με τη βαρβαρότητα. Γι’ αυτόν ακριβώς τον λόγο πρέπει να διευρυνθούν οι εστίες αντίστασης και να συγκρουστούμε με τους πραγματικούς υπεύθυνους, το κέρδος, την πολιτική της Ευρωπαϊκής Ένωσης και το εχθρικό αστικό κράτος και όσες πολιτικές δυνάμεις το υπηρετούν.

Σε αυτόν ακριβώς τον δρόμο καλεί το ΚΚΕ να βαδίσουν τα λαϊκά στρώματα και όταν ο λαός παίρνει την υπόθεση στα χέρια του, όπως κάνει με την οργάνωση της πάλης του, μπορεί να φέρει σημαντικά αποτελέσματα, τέτοια που τα όνειρά τους θα πραγματοποιηθούν ως εφιάλτες σας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών. Τον λόγο έχει ο κ. Βασίλης Κόκκαλης από τον ΣΥΡΙΖΑ. Θα ακολουθήσει ο κ. Πασχαλίδης, ο κ. Μιχαηλίδης και ο κ. Κόνσολας.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα χιλιάδες εργαζόμενοι διαμαρτυρήθηκαν και αξίωσαν αξιοπρέπεια, αξιοπρέπεια στη ζωή, αξιοπρέπεια στη διαβίωση. Αξίωσαν και ζητήσανε, όπως και ζητούν, προσιτή στέγη, προσιτό ρεύμα, προσιτές τιμές στα τρόφιμα. Γι’ αυτό και εμείς ως ΣΥΡΙΖΑ - Προοδευτική Συμμαχία ανταποκρινόμενοι καταθέσαμε την τροπολογία για τον δέκατο τρίτο και δέκατο τέταρτο μισθό.

Πριν υπεισέλθω στο νομοσχέδιο, θα ήθελα να πω δυο λόγια για τους δασμούς. Ακούω συνέχεια από τους κυβερνητικούς Βουλευτές, από την Πλειοψηφία ότι «χρειάζεται σχέδιο, χρειάζεται ψυχραιμία». Σίγουρα, χρειάζεται ψυχραιμία και σχέδιο, αρκεί να μην μείνουμε στα λόγια και στην επικοινωνία.

Πρώτον, απαιτούνται συγκεκριμένες αποφάσεις στήριξης των επιχειρήσεων, οι οποίες πλήττονται και είναι αυτές οι οποίες εξάγουν φέτα, εξάγουν λάδι, εξάγουν βρώσιμη ελιά. Η στήριξη να προέλθει από το Ταμείο Ανάκαμψης με επιδότηση των θέσεων εργασίας αφενός και αφετέρου διαπραγμάτευση με την Κυβέρνηση των Ηνωμένων Πολιτειών Αμερικής. Σίγουρα, θα υπάρξει και μια συντεταγμένη κίνηση από την Ευρωπαϊκή Ένωση. Ας μην περιμένουμε, όμως, πολλά από την Ευρωπαϊκή Ένωση, που είχε κάνει συμφωνία για τη φέτα με τον Καναδά εις βάρος της φέτας. Επαναλαμβάνω εις βάρος της φέτας.

Έρχομαι στο νομοσχέδιο. Είναι αλήθεια ότι υπάρχει στην κοινή γνώμη εξαιτίας του νομοσχεδίου η άποψη ότι υπάρχει βάσιμη ελπίδα - πιθανότητα για διαγραφή. Υπάρχει διάχυτη η εικόνα στην κοινωνία εξαιτίας της πολύ δυνατής επικοινωνιακής υπεροπλίας, την οποία διαθέτετε, ότι εδώ θα έχουμε και αναστολή πλειστηριασμών. Εδώ με αυτό το νομοσχέδιο, με αυτές τις βελτιώσεις του εξωδικαστικού μηχανισμού θα έχουμε και προστασία εν μέρει της πρώτης κατοικίας, θα έχουμε και αύξηση του ορίων των ευάλωτων οφειλετών.

Δυστυχώς, δεν ισχύει τίποτα από αυτά. Προκαλείτε σκόπιμη σύγχυση, αφήνοντας να εννοηθεί ότι αυξάνονται τα όρια για τους ευάλωτους. Όχι, αυξάνονται τα όρια, ώστε να εισέλθουν και άλλοι εν δυνάμει δικαιούχοι στον εξωδικαστικό μηχανισμό. Η αλήθεια ποια είναι; Δεν αλλάζει τίποτα για τους ευάλωτους. Δεν αλλάζει τίποτα για την αναστολή των πλειστηριασμών. Δεν αλλάζει τίποτα για την προστασία της πρώτης κατοικίας.

Επιτρέψτε μου από την εμπειρία μου, κύριε Υπουργέ, αν και το νομοσχέδιο είναι του προκατόχου σας, είχαμε προτείνει κάποιες παρεμβάσεις. Θα αναφέρω επτά παρεμβάσεις, οι δύο εκ των οποίων είναι και στην τροπολογία. Ένα συμπέρασμα γενικό, ή δεν σας αφήνουν οι servicers να περάσετε αυτό που πραγματικά πρέπει ή αυτοί που τα γράφουν δεν έχουν ιδέα. Δεν έχουν εισέλθει ποτέ σε μια πλατφόρμα εξωδικαστικού μηχανισμού για να καταλάβουν πόσα είναι τα προβλήματα και τι αντιμετωπίζουν οι δανειολήπτες. Αλήθεια, ακούω για ρυθμίσεις. Δεν άκουσα μέχρι στιγμής σε τι ποσοστό δανειοληπτών έχουν διαγραφεί τα χρέη, ότι διεγράφησαν σε δέκα δανειολήπτες, ότι διαγράφηκε σε εκατό το συγκεκριμένο ποσό, ότι σε άλλους διακόσιους οι δόσεις ήταν πολύ μικρές. Γιατί συμβαίνει αυτό; Διότι ναι μεν έχουν γίνει οι αναμενόμενες ρυθμίσεις, αλλά εγκαταλείπονται. Πρώτον, το είχαμε προτείνει, είναι στο νομοσχέδιο η υποχρέωση αιτιολογίας του πιστωτή σε περίπτωση απόρριψης, να αιτιολογεί γιατί απορρίπτει την πρόταση του δανειολήπτη. Δεν το κάνει. Υπάρχει κάποια κύρωση; Όχι. Υπάρχει κύρωση εάν η τράπεζα ή οι servicers δεν αιτιολογούν την απόρριψη; Όχι.

Δεύτερον, μοναδικοποίηση της ακίνητης περιουσίας. Εάν μπείτε στην πλατφόρμα του εξωδικαστικού να σας πω ένα παράδειγμα. Ένας δανειολήπτης έχει τρία διαμερίσματα στην ίδια οικοδομή. Η τράπεζα θα κάνει τρεις εγγραφές, αλλά επειδή δεν γράφονται ούτε τα τετραγωνικά ούτε το ΚΑΕΚ, δεν ξέρει ο δανειολήπτης ποιο να βάλει με αποτέλεσμα να γίνονται λάθη.

Τρίτη παρέμβαση, υπολογιστικό εργαλείο αλγόριθμος. Εδώ είναι το ζουμί. Πώς προκύπτει, ποιο σοφό μυαλό βγάζει αυτό το αποτέλεσμα ότι θα πληρώσεις τόσα σε τόσες δόσεις; Πώς προκύπτει αυτό; Προκύπτει από τρεις παράγοντες. Η πρώτη είναι η καθαρή παρούσα αξία σύμφωνα με τα φορολογικά στοιχεία. Εδώ δεν μπορεί να αμφισβητήσει κάποιος. Η δεύτερη είναι η καθαρή παρούσα αξία σύμφωνα με αυτά που δηλώνει ο δανειολήπτης. Και η τρίτη είναι το ελάχιστο ποσό ανάκτησης των πιστωτών. Πώς προκύπτει το ελάχιστο ποσό ανάκτησης; Σε περίπτωση ρευστοποίησης τι θα έπαιρνε ο πιστωτής.

Ποια αξία βγαίνει; Η μεγαλύτερη εκ των αντικειμενικής και εμπορικής. Μέσα στο συγκεκριμένο κουτάκι του εξωδικαστικού δεν προκύπτει εάν έχει γίνει εκτίμηση, εάν η εκτίμηση αυτή είναι παλιά, εάν έχει ελαττώματα το ακίνητο και ποια, με αποτέλεσμα ακίνητα τα οποία έχουν προφανή χαμηλή εμπορική αξία να εκτιμώνται σε πολύ μεγαλύτερη και με συνέπεια ο αλγόριθμος να βγάζει ότι θα πληρώσεις αυτές τις δόσεις, διότι η ακίνητη περιουσία είναι πολύ μεγάλη. Εκεί ακριβώς μπορούσε ο δανειολήπτης, ο οφειλέτης, να αντιλέξει και να πει ότι έχω κι εγώ τη δικιά μου εκτίμηση, ώστε να μπορέσει να βγει ένα δίκαιο όσο το δυνατόν συμπέρασμα, μια δίκαιη εκτίμηση.

Πέμπτη παρέμβαση, αιτήματα διόρθωσης, αυτοδίκαιη αναστολή των πλειστηριασμών. Καταχρηστικά τα αιτήματα διόρθωσης που γίνονται, με συνέπεια να ανατρέχει η αίτηση στο αρχικό στάδιο και να μην ισχύει η αναστολή πλειστηριασμών.

Έκτη παρατήρηση, να υπάρχει η δυνατότητα παρακολούθησης των μηνιαίων δόσεων με το επιβαλλόμενο επιτόκιο μέσω της πλατφόρμας.

Έβδομη παρέμβαση, διότι υπάρχει ανισότητα προφανή στα συμβαλλόμενα μέρη, να υπάρχει χρονικός περιορισμός για την απάντηση που δίνουν ο ΕΦΚΑ, το δημόσιο και οι servicers.

Κυρίες και κύριοι συνάδελφοι, δεύτερη ευκαιρία ονομάστηκε αυτό. Σε μια τροπολογία αναστέλλετε την ποινική δίωξη για χρέη στο Δημόσιο. Προσέξτε να δείτε μια μεγάλη αδικία για αυτούς, οι οποίοι στην κυριολεξία πτωχεύουν και δεν έχουν ακίνητη περιουσία. Πότε επέρχεται η απαλλαγή; Τρία χρόνια μετά. Μέχρι να φτάσουν τα τρία χρόνια έχουν ξεκινήσει οι ποινικές δίκες, οι οποίες προβλέπουν ποινή τρία χρόνια με δικό σας νόμο χωρίς αναστολή. Άρα θα πάει μέσα, θα πάει στη φυλακή.

Γιατί δεν προβλέπετε την αναστολή της ποινικής δίωξης μέχρι το τέλος της τριετίας; Διότι, μετά αν είναι και τυπικά πτωχός, κηρύσσεται αθώος. Είναι απλή λογική. Όμως, είπαμε ότι αυτοί που τα γράφουν, προφανώς δεν έχουν ιδέα. Δεν υπάρχει άλλη εξήγηση, κύριε Υπουργέ, γι’ αυτό ας κουνηθείτε.

Χρέη στον ΕΦΚΑ, εκατόν είκοσι δόσεις. Αυτό που πάτε να κάνετε με τις ιδιωτικές ασφαλιστικές εταιρείες νομίζω ότι απλά δεν θα βοηθήσει, αλλά επαναφέρετε τις εκατόν είκοσι δόσεις για χρέη σε εφορία και ασφαλιστικά ταμεία.

Κλείνω με μια πρόταση - παραίνεση. Παραιτηθήκατε από τα ένδικα μέσα στο Μάτι και στη Μάνδρα. Σωστά. Προσέξτε, αύριο θα ψηφίσετε ότι υπάρχουν ενδείξεις ενοχής για τον κ. Τριαντόπουλο. Δηλώστε ως δημόσιο πολιτική αγωγή για υποστήριξη της κατηγορίας εις βάρος του κ. Τριαντόπουλου. Μπορείτε να το κάνετε;

Αύριο, επισήμως θα πείτε ότι υπάρχουν ενδείξεις ενοχής για τον κ. Τριαντόπουλο. Τη Δευτέρα εξαντλήστε τα δικαιώματα από το Ελληνικό Δημόσιο και δηλώστε παράσταση πολιτικής αγωγής προς υποστήριξη της κατηγορίας εις βάρος του κ. Τριαντόπουλου.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Πασχαλίδη Ιωάννη από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με στόχο την οικονομική εξυγίανση, αλλά κυρίως την κοινωνική προστασία, έρχεται σήμερα προς ψήφιση το παρόν νομοσχέδιο το οποίο αντικατοπτρίζει το τρίπτυχο οικονομική ανάπτυξη, κοινωνική δικαιοσύνη και αλληλεγγύη για κάθε οικογένεια, δίνοντας μια μεγάλη δεύτερη ευκαιρία στη μεσαία τάξη για τη ρύθμιση του κόκκινου ιδιωτικού χρέους. Συγχρόνως, ενισχύει την κεφαλαιαγορά δίνοντας φορολογικά κίνητρα και θεσπίζει επιπλέον διαφανείς διαδικασίες λειτουργίας της Επιτροπής Κεφαλαιαγοράς.

Πιο συγκεκριμένα, στο υπό συζήτηση νομοσχέδιο περιλαμβάνονται νομοθετικές διατάξεις που αποσκοπούν στην επιτάχυνση της ανάπτυξης της κεφαλαιαγοράς. Ειδικότερα, δίνονται φορολογικά και άλλα κίνητρα για την ενίσχυση της ουσιαστικής λειτουργίας του Χρηματιστηρίου, αυξάνεται η έκπτωση δαπανών για εισαγωγή μικρομεσαίων επιχειρήσεων στο Χρηματιστήριο Αθηνών και μειώνεται από 15% σε 5% ο συντελεστής φορολογίας σε τόκους εισηγμένων εταιρικών ομολόγων που αποσκοπούν φυσικά πρόσωπα, φορολογικοί κάτοικοι Ελλάδος.

Επίσης, θεσπίζονται επιπλέον διαφανείς διαδικασίες λειτουργίας της Επιτροπής Κεφαλαιαγοράς με βάση τις βέλτιστες διεθνείς και ευρωπαϊκές πρακτικές. Επιπλέον, εισάγονται μέτρα για την προστασία των επενδυτών στα κρυπτοστοιχεία και για την αποτελεσματική ενσωμάτωση στο ελληνικό δίκαιο της κεφαλαιαγοράς και του εν γένει χρηματοπιστωτικού τομέα των νέων διατάξεων του ενωσιακού δικαίου.

Περνώντας στην ανάλυση των νέων ρυθμίσεων για τον εξωδικαστικό μηχανισμό, θα ήθελα να σημειώσω ότι την περασμένη δεκαετία η Ελλάδα βρέθηκε στο επίκεντρο μιας πολύ μεγάλης οικονομικής κρίσης, η οποία έπληξε καίρια τόσο τα νοικοκυριά όσο και το τραπεζικό σύστημα της χώρας, με αποτέλεσμα τη δημιουργία ενός πολύ μεγάλου ποσοστού κόκκινων δανείων.

Μετά τις εκλογές του 2019, η Κυβέρνηση του Κυριάκου Μητσοτάκη παρέλαβε μια κατάσταση στην οποία σχεδόν το ένα στα δύο δάνεια ήταν μη εξυπηρετούμενο. Όμως, η Κυβέρνηση της Νέας Δημοκρατίας κατάφερε με σχεδιασμό και καίριες παρεμβάσεις να φέρει την Ελλάδα πλέον στη δέκατη έκτη θέση πανευρωπαϊκά σε σχέση με το ιδιωτικό χρέος. Δηλαδή κατάφερε να παραμείνει κάτω από τον ευρωπαϊκό μέσο όρο. Και ειδικότερα, μέσω του «Ηρακλή», οι τράπεζες πέτυχαν αξιοσημείωτη μείωση των δεικτών των μη εξυπηρετούμενων δανείων.

Το υπό συζήτηση νομοσχέδιο, στοχεύοντας στο να καλύπτεται η μεσαία τάξη στην αντιμετώπιση του ιδιωτικού χρέους, περιλαμβάνει πολλές θετικές ρυθμίσεις που αφορούν τον εξωδικαστικό μηχανισμό, ώστε να αφορά πολλές οικογένειες, πολλούς συμπολίτες μας οι οποίοι αυτή τη στιγμή βιώνουν οικονομικό αποκλεισμό λόγω της αδυναμίας ρύθμισης των δανείων τους.

Οι δανειολήπτες αυτοί θα γίνουν και πάλι δημιουργικοί πολίτες, θα έχουν μια δεύτερη ευκαιρία να κάνουν μια νέα αρχή στη ζωή τους. Έτσι, με τις νέες ρυθμίσεις, διπλασιάζονται τα εισοδηματικά και περιουσιακά όρια προκειμένου να χαρακτηριστεί ένας οφειλέτης επιλέξιμος στο πλαίσιο της υποχρεωτικής αποδοχής του εξωδικαστικού μηχανισμού από τους πιστωτές. Προϋπόθεση είναι οφειλέτης να έχει ανώτατο όριο ήδη μη εξυπηρετούμενων τραπεζικών οφειλών σε τράπεζες ή servicers τις 300.000 ευρώ.

Με αυτόν τον διπλασιασμό των ορίων τα φυσικά πρόσωπα, που χαρακτηρίζονται ως επιλέξιμοι οφειλέτες, αυξάνονται από 7% σε 85% του συνόλου των αιτούντων. Επίσης, υποχρεώνεται πλέον ο πιστωτής να έχει καταθέσει, τουλάχιστον τρεις μήνες προ της διενέργειας πλειστηριασμού, έγγραφη πρόταση ρύθμισης στον οφειλέτη. Επιπλέον, προβλέπεται η απαλλαγή του οφειλέτη, για τον οποίο δεν ανοίγει η πτωχευτική διαδικασία, αλλά καταχωρείται στο μητρώο αφερεγγυότητας.

Με τη νέα ρύθμιση προστίθεται η δυνατότητα στον εισηγητή-δικαστή, κατόπιν αίτησης του οφειλέτη, να εκδίδει πράξη με την οποία διαπιστώνει την επέλευση της απαλλαγής του οφειλέτη από τις οφειλές του. Επιπροσθέτως, με ειδική ρύθμιση επεκτάθηκαν οι προθεσμίες, ώστε να μπορεί ο ευάλωτος οφειλέτης να ενταχθεί στο ενδιάμεσο πρόγραμμα. Έτσι, ενώ πριν ο οφειλέτης έπρεπε να είχε κάνει τη σχετική αίτηση 60 ημέρες πριν από την κατάσχεση, τώρα μπορεί να την κάνει 20 ημέρες πριν.

Ιδιαιτέρως ευεργετική είναι και η διάταξη σχετικά με την εξαμηνιαία παράταση στο πρόγραμμα «ΗΡΑΚΛΗΣ» για τη μείωση των κόκκινων δανείων που βρίσκονται στα χαρτοφυλάκια των τραπεζών.

Πέραν όλων των άλλων, το παρόν νομοσχέδιο περιλαμβάνει και σχετική διάταξη που ρυθμίζει οριστικά το ζήτημα του συμψηφισμού της προσωπικής διαφοράς περίπου σαράντα χιλιάδων δημοσίων υπαλλήλων, γεγονός που θα τους επιτρέψει να λαμβάνουν απρόσκοπτα τις αυξήσεις που τους αναλογούν στο μέλλον.

Αξίζει, επίσης, να σημειωθεί ότι σε αυτό το σχέδιο νόμου προβλέπεται η παραίτηση του ελληνικού δημοσίου από την άσκηση ενδίκων μέσων κατά οριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι.

Κλείνοντας, θα ήθελα να τονίσω ότι για ακόμη μια φορά η Κυβέρνηση του Κυριάκου Μητσοτάκη φέρνει προς ψήφιση ένα νομοσχέδιο που στόχο έχει, όχι μόνο να επιλύσει το τεράστιο ζήτημα του ιδιωτικού χρέους, αλλά και να ενισχύσει την αναπτυξιακή διαδικασία της ελληνικής οικονομίας με τη δημιουργία νέων επενδυτικών ευκαιριών. Το νομοσχέδιο αυτό περιλαμβάνει ρεαλιστικές προτάσεις με βελτιωτικές παρεμβάσεις προς όφελος όλων των πολιτών, μέσα σε ένα πλαίσιο κοινωνικής δικαιοσύνης, ενισχύοντας ταυτόχρονα τη χρηματοπιστωτική σταθερότητα στη χώρα μας και διατηρώντας πάντα την ελληνική οικονομία σε τροχιά ανάπτυξης.

Τη δεδομένη χρονική στιγμή, λόγω της παγκόσμιας αβεβαιότητας που επικρατεί, η ελληνική οικονομία χρειάζεται στο τιμόνι της μια ηγεσία που θα της προσφέρει σταθερότητα και θα είναι σε θέση να ανταποκριθεί στις νέες συνθήκες. Αυτή δεν είναι άλλη από την Κυβέρνηση της Νέας Δημοκρατίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Εμμανουήλ Κόνσολας από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, κύριε Υφυπουργέ και αγαπητά στελέχη του Υπουργείου Οικονομικών, είμαι πολύ χαρούμενος σήμερα που στη Βουλή συζητείται ένα πολύ σημαντικό νομοσχέδιο, οι παράμετροι του οποίου αναλύθηκαν με επιτυχία -και θέλω να τους συγχαρώ- από την εισηγήτρια μας την κ. Ιατρίδη, αλλά και από τον Κοινοβουλευτικό μας Εκπρόσωπο τον κ. Μηταράκη με αρτιότητα,

Κύριε Υπουργέ, θέλω και εσάς να σας συγχαρώ και την ηγεσία, γιατί ενώ αναλάβατε πρόσφατα, φέρνετε ένα νομοσχέδιο που είναι εξαιρετικά επίκαιρο για την ελληνική κοινωνία.

Αν αυτό το νομοσχέδιο δεν είναι σημαντικό που απασχολεί τον κάθε πολίτη στη χώρα, ποιο θα ήταν το νομοσχέδιο που θα μπορούσε να αντιμετωπίσει τόσα ζωτικά προβλήματα στο διαθέσιμο εισόδημα μιας οικογένειας, που εξαιτίας των αβελτηρίων δεν μπορεί να ανταπεξέλθει σήμερα; Αυτό το νομοσχέδιο, λοιπόν, που έρχεται προς ψήφιση στην Εθνική Αντιπροσωπεία, αφορά σ’ έναν μεγάλο αριθμό πολιτών από τον Έβρο μέχρι τη Γαύδο και από τα Διαπόντια μέχρι το Καστελόριζο.

Και το γνωρίζουμε όλοι, αγαπητές και αγαπητοί συνάδελφοι, στις εκλογικές μας περιφέρειες που συναναστρεφόμαστε με συμπολίτες μας και είναι σε απόγνωση κάποιοι από αυτούς, γιατί δεν μπόρεσαν να μπουν στον εξωδικαστικό μηχανισμό και όχι μόνο. Κυρίως σε αυτούς είναι χρήσιμο το νομοσχέδιο, που έχουν οφειλές όχι μόνο στις τράπεζες, αλλά και στους servicers, στις εταιρείες αυτές δηλαδή που διαχειρίζονται δάνεια.

Στην Δωδεκάνησο -το γνωρίζουμε από την κ. Ιατρίδου πάρα πολύ καλά- έχουμε ένα μεγάλο πρόβλημα που προήλθε από τη Συνεταιριστική Τράπεζα Δωδεκανήσου, που η «κακή» τράπεζα πήγε σε servicers. Και, μάλιστα, δεν είναι μόνο οι τράπεζες και οι διαχειριστικές αυτές εταιρείες, αλλά είναι και η εφορία και τα ασφαλιστικά ταμεία που δημιουργούν πρόσθετο πρόβλημα. Και είχαν αδυναμία πρόσβασης στον εξωδικαστικό μηχανισμό αυτοί οι συμπολίτες μας με αποτέλεσμα να μην μπορούν να ρυθμιστούν και να προχωρήσουν μπροστά τη ζωή τους.

Στο τέλος της ημέρας, κυρίες και κύριοι συνάδελφοι, οι πολίτες είναι αυτοί που μας κρίνουν και αυτοί είναι που θα κρίνουν και ποιοι συνδράμουν στην ψήφιση αυτού του νομοσχεδίου για να αμβλύνουν αυτές τις αβελτηρίες και να μπορέσει έτσι να διαμορφωθεί ένα πλαίσιο πρακτικών λύσεων για τα πραγματικά προβλήματα.

Γι’ αυτό σας καλούμε από την αρχή να στηρίξετε αυτήν την προσπάθεια της Κυβέρνησης και του Υπουργείου Οικονομικών γιατί ο εξωδικαστικός μηχανισμός ρύθμισης οφειλών είναι ένα εργαλείο που θα λειτουργήσει ακόμα καλύτερα με τις βελτιώσεις που φέρνει το νομοσχέδιο αυτό.

Σε πείσμα όλων όσοι είχαν προεξοφλήσει την αποτυχία και την αναποτελεσματικότητα του εξωδικαστικού μηχανισμού, αναδεικνύεται με τα στοιχεία που είναι διαθέσιμα στο Υπουργείο Οικονομικών ότι υπάρχει μια συνολική ρύθμιση οφειλών ύψους 10,9 δισεκατομμυρίων ευρώ. Είναι λίγα αυτά; Φυσικά όχι. Παράλληλα, μέσα από τον εξωδικαστικό μηχανισμό, υπάρχει ρύθμιση οφειλών που έχει γίνει με κούρεμα και διαγραφή οφειλών συνολικού ύψους 3,4 δισεκατομμυρίων ευρώ. Μάλιστα, το μέσο κούρεμα για οφειλές προς το δημόσιο ανέρχεται στο 15% για τις οφειλές προς χρηματοπιστωτικούς φορείς και μάλιστα, σε ύψος 30,4%. Είναι μεγάλο ποσοστό.

Επιπρόσθετα, μία στις δύο ρυθμίσεις οφειλής προς χρηματοπιστωτικούς φορείς, όπως προανέφερα, δηλαδή τράπεζες και servicers, έχει διαγραφεί και έτυχε αυτής της πρόβλεψης άνω του 30% μέσω του εξωδικαστικού μηχανισμού. Μέχρι σήμερα ο αριθμός των επιτυχόντων ρυθμίσεων ανέρχεται σε 33.432, που είναι, φυσικά, συμπολίτες μας σε όλη την επικράτεια γι’ αυτές τις οφειλές. Τον τελευταίο χρόνο, μάλιστα, υπάρχει μια αύξηση στον ρυθμό ένταξης αιτήσεων στον μηχανισμό της τάξης του 11,7%.

Έχουμε, συνεπώς, κυρίες και κύριοι Βουλευτές, ένα εργαλείο που λειτουργεί για ένα ζήτημα που απασχολεί χιλιάδες πολίτες. Και αυτό φαίνεται από τους αριθμούς που κατέθεσα. Και οφείλουμε να ενισχύσουμε ακόμα περισσότερο τη λειτουργία, αλλά, κυρίως, την αποτελεσματικότητά του. Να ενισχύσουμε δηλαδή, την πρόβλεψη περισσότεροι συμπολίτες μας να ωφεληθούν από αυτήν την πρόβλεψη του νόμου που υπήρχε μέχρι τώρα. Ο στόχος μας αυτός αποτυπώνεται στις διατάξεις του νομοσχεδίου, αφού με την ψήφισή τους αυξάνεται ο αριθμός των οφειλετών που μπορούν να ενταχθούν στον εξωδικαστικό μηχανισμό όσο και να μπορέσουν να ρυθμίσουν τις συνολικές οφειλές, ώστε εκτός από τους οικονομικά ευάλωτους δανειολήπτες να μπορούν πλέον να ενταχθούν στον μηχανισμό και άνθρωποι που ανήκουν στη μεσαία τάξη με τη διεύρυνση των ορίων και των κριτηρίων.

Και το ερώτημα μέχρι σήμερα είναι: Μπορούσαν να ενταχθούν; Ακούσαμε την κ. Ιατρίδου. Φυσικά, και δεν μπορούσαν. Γιατί δεν μπορούσαν; Γιατί, ουσιαστικά, με αυτήν την πρόβλεψη διευρύνονται όχι μόνο τα εισοδηματικά κριτήρια, αλλά και τα όρια των περιουσιακών καταθέσεων. Παράλληλα, κατοχυρώνεται η δυνατότητα ένταξης στον εξωδικαστικό μηχανισμό, χωρίς να χρειάζεται καμία αποδοχή –το τονίζω- ή έγκριση από τράπεζες ή από το Δημόσιο. Μέχρι τώρα αυτό χρειαζόταν. Γι’ αυτό είχε αποκλεισμό μεγάλο εύρος από τους συμπολίτες μας.

Για ένα μονοπρόσωπο νοικοκυριό, επιτρέψτε μου να τονίσω, το νέο όριο εισοδήματος φτάνει στις 14.000 ευρώ από τις 7.000 ευρώ που ήταν μέχρι σήμερα, ενώ για το νοικοκυριό δύο μελών χωρίς παιδιά φτάνει στις 21.000 από τις 10.500 που ήταν μέχρι σήμερα και για μία πενταμελή οικογένεια οριοθετείται πλέον στις 42.000 ευρώ από τις 21.000 ευρώ που ήταν μέχρι σήμερα. Αντίστοιχα, τα όρια της ακίνητης περιουσίας φτάνουν έως και τις 360.000 ευρώ. Δηλαδή, ένας νοικοκύρης που έχει ένα σπίτι και ενδεχομένως ένα σπίτι στο χωριό ή ένα σπίτι που κληρονόμησε που είναι αυτής της αξίας. Επομένως, η μεσαία τάξη πλέον βρίσκει απόηχο σε αυτό το νομοσχέδιο, που ήταν αποκλεισμένη.

Και αυτό που επιτυγχάνεται με τις ρυθμίσεις που έρχονται προς συζήτηση και ψήφιση, είναι η ένταξη στον εξωδικαστικό μηχανισμό ρύθμισης οφειλών ανθρώπων που μέχρι σήμερα οι αιτήσεις τους δεν μπορούσαν να γίνουν αποδεκτές λόγω των όρων και των κριτηρίων που ίσχυαν και τα οποία –όπως είπα- αλλάζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου, μόνο για ενάμισι λεπτό ακόμη.

Και, βεβαίως, είναι σαφές ότι για όσους πληρούν τα νέα κριτήρια και τους όρους που έχουν τεθεί, η ρύθμιση οφειλών κλειδώνει αυτόματα χωρίς να απαιτείται η έγκριση από τις τράπεζες ή το δημόσιο.

Επιτρέψτε μου στον επίλογο να τονίσω δύο ακόμα προβλέψεις πολύ σημαντικές. Η μία είναι η ευνοϊκή ρύθμιση και εξέλιξη ότι καταργείται η προθεσμία των εξήντα ημερών για την ένταξη ενός οφειλέτη στο ενδιάμεσο πρόγραμμα προστασίας από κατασχέσεις και πλειστηριασμούς. Και η άλλη είναι στην ίδια κατεύθυνση, ευνοϊκή, αφού προβλέπει ότι στο εξής οι πιστωτές θα είναι υποχρεωμένοι να στέλνουν έγγραφη πρόταση ρύθμισης στον οφειλέτη, τουλάχιστον, τρεις μήνες πριν τον πλειστηριασμό. Πολύ απλά, δηλαδή, μέχρι σήμερα υπήρχε η διαδικασία πλειστηριασμού που οδηγούσε σε ρύθμιση, πλέον η πρόταση για ρύθμιση θα προηγείται της διαδικασίας του πλειστηριασμού.

Είναι, επίσης, σημαντικό ότι αλλάζει πλήρως ο τρόπος με τον οποίο αντιμετωπίζονται οι πολίτες που δεν είχαν καμία περιουσία και στην προκειμένη περίπτωση δεν χρειάζεται η διαδικασία δικαστικής πτώχευσης. Τώρα πλέον, η περίπτωση ενός οφειλέτη δεν έχει τη δυνατότητα να βρεθεί σε ομηρία, αλλά έχει τη δυνατότητα με τα περιουσιακά στοιχεία και τα εισοδήματα να καταχωρείται απευθείας στο μητρώο φερεγγυότητας και θα απαλλάσσεται από τις οφειλές του, χωρίς να απαιτούνται πρόσθετες διαδικασίες.

Αναμφίβολα, κυρίες και κύριοι συνάδελφοι, το νομοσχέδιο είναι στη θετική κατεύθυνση. Και όπως είπα πριν, στο τέλος της ημέρας θα κριθούμε από τη συνδρομή μας γι’ αυτές τις προβλέψεις, που είναι πολύ σημαντικές για να υπάρχει ένα εύρος πολιτών που θα μπορούν να ενταχθούν και να φύγουν από αυτήν την ομηρία που έχει δημιουργήσει η οικονομική κρίση το προηγούμενο διάστημα.

Κύριε Υπουργέ, συγχαρητήρια.

Κύριε Πρόεδρε, ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σταύρος Μιχαηλίδης από το ΠΑΣΟΚ και θα ακολουθήσουν η κ. Σπυριδάκη, ο κ. Ιωάννης Παππάς και ο κ. Χουρδάκης.

Κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, εγώ δεν αισθάνομαι, πραγματικά, την ανάγκη όπως ο κ. Κόνσολας, να αρχίσω να μοιράζω συγχαρητήρια.

Έχουμε, λοιπόν, μπροστά μας σήμερα ένα νομοσχέδιο υπό τη ρητορική της ενίσχυσης της κεφαλαιαγοράς και της προστασίας της μεσαίας τάξης. Η πραγματικότητα, όμως, είναι ότι αγνοεί τις βαθύτερες δυσλειτουργίες της ελληνικής οικονομίας και τις ανισότητες που επιδεινώνονται από τις πολιτικές της. Για μια ακόμα φορά δεν αντιμετωπίζονται σε οποιοδήποτε βαθμό οι δομικές αδυναμίες που καθιστούν την Ελλάδα 26η χώρα στην Ευρωπαϊκή Ένωση στο ΑΕΠ και, βεβαίως, είναι κάτω από το 70% του μέσου όρου της Ευρωπαϊκής Ένωσης, ακόμα χαμηλότερα και από τη γειτονική μας Βουλγαρία.

Επί του νομοσχεδίου θα πω ότι, κύριοι Υπουργοί, «ξεχάσατε» να περάσετε από τη δημόσια διαβούλευση 15 άρθρα. Γι’ αυτά τα άρθρα που δεν πέρασαν από τη διαβούλευση, δεν λάβατε υπ’ όψιν την άποψη της κοινωνίας. Δεν πρόκειται μόνο για μια προχειρότητα, αλλά για παραβίαση της αρχής της διαφάνειας και της ίδιας της δημοκρατίας.

Ένα από αυτά τα άρθρα είναι και το 215, που παραδίδει τη διαχείριση των ληξιπρόθεσμων οφειλών του ΕΦΚΑ σε ιδιωτικές εισπρακτικές εταιρείες με πρόφαση την εξειδικευμένη τεχνογνωσία, που αυτές κατέχουν.

Πραγματικά, μπορείτε να μας διαφωτίσετε ποια είναι αυτή η τόσο εξειδικευμένη τεχνογνωσία που απαιτείται για την αναζήτηση οφειλών, που δεν μπορεί να διεκπεραιωθεί από τους υπαλλήλους του ΕΦΚΑ, όπως, παραδείγματος χάριν, γίνεται -και αρκετά επιτυχημένα- από την ΑΑΔΕ στο εισπρακτικό κομμάτι;

Επειδή, μάλιστα, αφιερώνετε μια ολόκληρη παράγραφο στη συμμόρφωση των εν λόγω εταιρειών με τα προσωπικά δεδομένα -και καλά κάνετε- να σας ενημερώσουμε ότι ο ίδιος ο e-ΕΦΚΑ, που είναι κι ο υπεύθυνος για την επεξεργασία των δεδομένων, δεν έχει ακόμα συμμορφωθεί με τις διατάξεις του γενικού κανονισμού. Υπάλληλοι με βαριά και χρόνια προβλήματα υγείας δεν μπορούν να τηλεργαστούν, γιατί ακόμη ο φορέας δεν έχει συμμορφωθεί με τη νομοθεσία για τα προσωπικά δεδομένα. Από το 2021 που φέρατε αυτόν τον νόμο αυτός παραμένει ακόμη ανεφάρμοστος. Όπως μας ενημέρωσε το αρμόδιο Υπουργείο, η διαδικασία συμμόρφωσης βρίσκεται ακόμη σε διαγωνιστική διαδικασία.

Καταθέτω στα Πρακτικά αυτήν την αλληλογραφία που είχα πρόσφατα με τον e-ΕΦΚΑ για το θέμα της τηλεργασίας.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυο λόγια για το άρθρο 178. Σχετικά με τα ζητήματα που ανακύπτουν από τη διάταξη για τον εξωδικαστικό μηχανισμό το ΠΑΣΟΚ έχει τοποθετηθεί συγκεκριμένα και εμπεριστατωμένα. Θέλω, όμως, την προσοχή σας, κύριε Υπουργέ, γιατί υπάρχει ένα νομοθετικό κενό, που τιμωρεί όσους ρύθμισαν τις ασφαλιστικές τους οφειλές μέσω του εξωδικαστικού μηχανισμού που προβλέπει ο ν.4738/2020. Αν αιτηθούν σύνταξη αυτοί που έχουν μπει στον τότε διακανονισμό, ο διακανονισμός ακυρώνεται και πάνε πίσω στην προτέρα κατάσταση. Το κενό αυτό δεν υπήρχε στη ρύθμιση του ν.4611/2019, που τότε προέβλεπε 120 δόσεις αντί 240. Οι πολίτες, κάποιοι, την αρνήθηκαν και εγκατέλειψαν την εξυπηρέτηση των ρυθμίσεων με τον ν.4611 και τώρα αδυνατούν να επιστρέψουν.

Το ζήτημα το γνωρίζει καλά ο ΕΦΚΑ. Το έχει επισημάνει και ο Συνήγορος του Πολίτη με σχετική εισήγησή του, όπου εμφατικά δηλώνει ότι η απροσδόκητη απώλεια της ρύθμισης εγείρει συνταγματικά ζητήματα προστασίας της δικαιολογημένης εμπιστοσύνης του διοικουμένου. Νομίζω ότι θα συμφωνήσετε ότι πρέπει να γίνουν άμεσες ενέργειες για την αποκατάσταση αυτής της κατάστασης. Καταθέτω και στα Πρακτικά την επικοινωνία που είχα με τον Συνήγορο του Πολίτη για το θέμα.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή σας βλέπω εδώ, θέλω να θέσω και ένα-δύο άλλα ζητήματα. Η αδικία που αισθάνονται, κύριε Υπουργέ, οι συνταξιούχοι ναυτικοί. Είναι πραγματικά δύσκολο να καταλάβει -εγώ τουλάχιστον να καταλάβω- ένας νησιώτης γιατί δεν μπορείτε να αντιληφθείτε ότι η δουλειά του ναυτικού έχει τεράστια διαφορά από εμάς όλους που εργαζόμαστε στη στεριά. Υπάρχουν, λοιπόν, σήμερα, με τη λάθος εφαρμογή της νομοθεσίας, δύο κατηγορίες συνταξιούχων, οι προ του 2016 και οι μετά του 2016 -εννοώ ναυτικοί- όπου όλα γίνονται λάθος στην πρώτη κατηγορία, τους προ του 2016.

Ένα απλό παράδειγμα μόνο θα σας πω, ότι πρέπει να καταλάβει το Υπουργείο, με τις εγκυκλίους που εκδίδει, ότι ο ναυτικός που βρίσκεται στο πλοίο δεν εργάζεται οκτάωρο, εργάζεται 24 ώρες, 7 ημέρες την εβδομάδα, 365 ημέρες τον χρόνο. Άρα, λοιπόν, όταν υπολογίζετε με έναν συντελεστή συγκεκριμένο τα συντάξιμά του χρόνια, υπολογίζετε με εκατό ημέρες παραπάνω. Αυτό πρέπει να το δείτε για να θεραπευτεί, γιατί είναι πάρα πολύ άδικο. Μην μας διαφεύγει της προσοχής ότι η ναυτιλία εισρέει στην Ελλάδα 23 δισ. περίπου τον χρόνο, το γνωρίζετε καλά.

Ένα προτελευταίο που θα ήθελα να πω είναι, κύριε Υπουργέ, για τον νησιωτικό ΦΠΑ στα μικρά νησιά. Η Χίος, παραδείγματος χάριν, με το συγκεκριμένο νομοσχέδιο τότε και με ευκαιρία των μεταναστών κ.λπ., κατέβηκε μια σκάλα κάτω στον ΦΠΑ, ενώ στον ίδιο νομό –αν μπορούσαμε να το πούμε έτσι- που είναι οι Οινούσσες και τα Ψαρά, αυτοί οι άνθρωποι που είναι εκατόν πενήντα όλες κι όλες οι ψυχές σε αυτά τα νησάκια, που έχουν πολύ μεγάλη σημασία για εθνικούς λόγους που αντιλαμβάνεστε, τα κρατάτε επίμονα –δεν θέλω να πω ανάλγητα- στο 24%. Να κερδίζει το κράτος κάθε μέρα 50 ευρώ από το κάθε νησί; Αξίζει τον κόπο να στενοχωρούμε αυτούς τους ανθρώπους και να οδηγούμε τα νησιά στην ερήμωση;

Διότι δεν φτάνει να αγοράζουμε Rafale και φρεγάτες Belharra και όλα αυτά τα πράγματα. Χρειάζεται η Ελλάδα, για ευνόητους λόγους, κατοίκους στο νησιωτικό αρχιπέλαγος του Αιγαίου. Και αν συνεχίζουμε τόσο αδιάφορα να μην προσέχουμε τα παράπονά τους και τις δυσκολίες τους, πολύ φοβάμαι ότι πραγματικά θα μείνουν ακατοίκητα.

Για ένα λεπτό ακόμα, κύριε Πρόεδρε, θέλω να σημειώσω το εξής και τελειώνω. Δεν μπορώ, κύριε Υπουργέ, μιας και εκπροσωπείτε σε αυτά τα έδρανα σήμερα μόνος την Κυβέρνηση, να μην λάβω υπ’ όψιν μου αυτό το τραγικό, που ήρθε να προστεθεί στα τόσα άλλα, στο θέμα των Τεμπών, με την αναγκαστική ή από φιλότιμο παραίτηση του επικεφαλής της Επιτροπής Διερεύνησης Σιδηροδρομικών Ατυχημάτων.

Δεν θα πω για την 717, δεν θα πω για τις υποδομές, για όλα αυτά που έφεραν αυτό το έγκλημα των Τεμπών. Θα πω τα εξής. Ποιος ανάγκασε αυτήν την επιτροπή να πάρει πίσω και να πει ότι αυτή η έκρηξη δεν έγινε και αυτά που έλεγε προηγουμένως με τους υδρογονάνθρακες κ.λπ., αλλά πάμε πάλι στη σιλικόνη. Διότι λάβετε υπ’ όψιν σας, κύριε Υπουργέ, ότι όχι στα Airbus 388, αλλά στα Cessna και στα Piper, όταν παρατηρηθεί και αναφερθεί ότι ένα ρακοράκι έσταξε μια σταγονίτσα, καθηλώνεται στον κόσμο όλη η αεροπορία. Το ίδιο γίνεται στα Airbus, το ίδιο γίνεται στη Boeing. Μιλώ ως αεροπόρος.

Εδώ, λοιπόν, αφού καταλήγετε και βγαίνουν όλα τα παπαγαλάκια και λένε στα ραδιόφωνα ότι είναι αίτιο η σιλικόνη -όλα τα κράτη της Ευρώπης και του κόσμου τέτοια τρένα ηλεκτροκίνητα χρησιμοποιούν τη σιλικόνη ως ψύξη για τους μετασχηματιστές- έχετε ιερά υποχρέωση -προσέξτε τι λέω, τα λέω επίτηδες για να καταγραφούν στα Πρακτικά- να βγάλει σήμερα bulleting και να πει στον Ευρωπαϊκό Οργανισμό Σιδηροδρόμων «Πιστεύω ότι σύμφωνα με το πόρισμα αυτό» -ο Θεός να το κάνει πόρισμα- «το πύρινο μανιτάρι προκλήθηκε από τη σιλικόνη». Και τότε η Ευρωπαϊκή Αρχή Σιδηροδρόμων οφείλει άμεσα να κατεβάσει τους διακόπτες σε όλα τα ηλεκτροκίνητα τρένα στην Ευρώπη, για να μην πω στον υπόλοιπο κόσμο, μιας και στην Ευρώπη είμαστε.

Κάντε το αν το πιστεύετε. Αν πιστεύετε ότι αυτή η πύρινη σφαίρα, που σκότωσε τόσα παιδιά, οφείλεται στη σιλικόνη, έχετε υποχρέωση ηθική, νομική, τα πάντα, να κλείσετε σήμερα και τους συρμούς που λειτουργούν στην Ελλάδα και να στείλετε ειδοποίηση στον Ευρωπαϊκό Οργανισμό Σιδηροδρόμων να βάλει λουκέτο σε όλα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Προτού δώσουμε τον λόγο στην επόμενη ομιλήτρια, που είναι η κ. Σπυριδάκη, προς ενημέρωση του Σώματος σε ό,τι αφορά στη διαδικασία, σήμερα θα εξαντλήσουμε τον κατάλογο των ομιλητών. Υπολογίζουμε έως τις 22.00΄ το βράδυ να διακόψουμε. Στη συνέχεια θα επανέλθουμε αύριο στις 10.00΄ το πρωί με τις δευτερολογίες. Κάποιοι Κοινοβουλευτικοί που δεν μίλησαν σήμερα, θα μιλήσουν αύριο και, φυσικά, θα κλείσουμε με τις ομιλίες των Υπουργών. Υπολογίζουμε γύρω στις 12.00΄ να ολοκληρωθεί η διαδικασία αύριο, ούτως ώστε να περάσουμε στη συζήτηση για τις άρσεις ασυλίας, σύμφωνα και με την ημερήσια διάταξη που έχετε λάβει.

Τον λόγο έχει τώρα η κ. Σπυριδάκη Αικατερίνη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν περάσω στο νομοσχέδιο επιτρέψτε μου να χαιρετίσω και εγώ από αυτό το Βήμα τους χιλιάδες συμπολίτες μας που σήμερα απεργούν και βγήκαν στον δρόμο όχι για να σας στείλουν το μήνυμα να πάτε την Ελλάδα πιο ψηλά, αλλά γιατί κουράστηκαν να τη βλέπουν τόσο χαμηλά, γιατί κουράστηκαν να δουλεύουν και ο μισθός να μην φτάνει και κουράστηκαν να παλεύουν για τα αυτονόητα χωρίς να ξέρουν τι τους ξημερώνει αύριο. Ζητούν σεβασμό, αξιοπρέπεια και δικαιοσύνη.

Κυρίες και κύριοι, το σημερινό νομοσχέδιο απαριθμεί 234 άρθρα και γι’ αυτό ζητώ προκαταβολικά συγγνώμη που θα υπερβώ κατά λίγο τον χρόνο. Αυτή η τακτική συντηρεί διαχρονικά το φαινόμενο της κακής νομοθέτησης, το οποίο, φυσικά, δεν σας απασχολεί να καταπολεμήσετε. Αντί, λοιπόν, να ενσωματώνονται οι Οδηγίες σε εύλογους χρόνους ώστε να είμαστε συνεπείς στις υποχρεώσεις μας έναντι της Ευρωπαϊκής Ένωσης, επιλέγετε τη λύση «πέρνα τα όλα, να τελειώνουμε», χωρίς να έχει προηγηθεί η απαραίτητη επεξεργασία. Γιατί ναι μεν οι ρυθμίσεις περί κεφαλαιαγοράς ήταν απαραίτητες, πλην, όμως, ο τρόπος που ήρθε η ρύθμιση είναι, τουλάχιστον, χαοτικός. Και δεν είναι κάτι που λέμε εμείς, είναι κάτι που λένε και εκπρόσωποι φορέων που έχουν υποστηρίξει ότι η σωρευτική ενσωμάτωση των ενωσιακών νομοθετικών κειμένων καθιστά δύσκολη την κατανόησή τους ακόμα και για εξειδικευμένους στην κεφαλαιαγορά επαγγελματίες και επιστήμονες.

Πέραν αυτού, αν και το νομοσχέδιο πλασάρεται ως ενίσχυση της συμμετοχής των μεσαίων και μικρών επιχειρήσεων στο Χρηματιστήριο, δεν παύει να κυριαρχείται από funds και να χαρακτηρίζεται από έλλειψη παραγωγικών επιχειρήσεων. Το Χρηματιστήριο, όμως, δεν είναι μόνο οι επενδυτές του, είναι και οι άνθρωποι που είναι πίσω από αυτό. Ο Σύλλογος Εργαζομένων Επιτροπής Κεφαλαιαγοράς αναφέρει ότι οι υπηρεσίες είναι άκρως υποστελεχωμένες και λειτουργούν στα όρια της κατάρρευσης. Χρειάζονται, λοιπόν, άμεσα οι εγγυήσεις της Κυβέρνησης ότι η Επιτροπή Κεφαλαιαγοράς θα ενισχυθεί, διαφορετικά οι σχετικές διατάξεις παραμένουν στο κενό.

Ας περάσουμε στα θέματα που καίνε -και όχι άδικα- τη μεγαλύτερη μερίδα των συμπολιτών μας. Σήμερα βρισκόμαστε ενώπιον ενός σταθμού για το μέλλον της κοινωνικής δικαιοσύνης στη χώρα μας. Ο εξωδικαστικός μηχανισμός αποτελεί μια ευκαιρία, όχι μόνο ως οικονομικό γρανάζι, αλλά και ως ανάδειξη της ανθρωπιστικής διάστασης πίσω από το κάθε χρέος. Στον τόπο μου, στο Λασίθι, η πραγματικότητα είναι ιδιαίτερα σκληρή για τους ανθρώπους που έχουν δει τα δάνειά τους να κοκκινίζουν και δεν βλέπουν κανένα φως στο τούνελ. Ψάχνουν κάποιον να συνδιαλλαγούν από funds και servicers και δεν βρίσκουν κανέναν. Αλλά ακόμα και όταν βρουν, η συμφωνία που κάνουν είναι άγνωστο αν θα ισχύσει. Άνθρωποι που παλεύουν να κρατήσουν ζωντανές τις επιχειρήσεις, το νοικοκυριό τους, τη γη τους, Άνθρωποι που είναι αντιμέτωποι καθημερινά με άγχη και αβεβαιότητα. Κι αυτοί οι άνθρωποι δεν είναι απλά νούμερα, είναι συμπολίτες μας που ζητούν μια δεύτερη ευκαιρία.

Εδώ και μερικές ημέρες παρατηρούμε την Κυβέρνηση να υπερδιαφημίζει τις ρυθμίσεις που φέρνει στον εξωδικαστικό μηχανισμό ρύθμισης οφειλών με τη λεγόμενη «ανάσα» που δίνει στους οφειλέτες. Είναι αυτή η απόλυτη αλήθεια; Γιατί ναι μεν το θεσμικό πλαίσιο απαιτείται για την οριοθέτηση των ζητημάτων, αλλά σε καμία περίπτωση δεν επαρκεί για να εξάγουμε ασφαλή συμπεράσματα περί του αν οι ρυθμίσεις αποδίδουν ή όχι στην πράξη, εκεί, δηλαδή, ακριβώς που βρίσκεται η ουσία.

Η ρύθμιση των οφειλών δεν είναι μόνο μία σχέση μεταξύ οφειλέτη και δανειστή. Είναι ένα κρίσιμο πεδίο για τη σταθερότητα της οικονομίας, τη λειτουργία της αγοράς, το βιοτικό επίπεδο των πολιτών. Διότι όταν αναφερόμαστε σε ιδιωτικό χρέος, μιλάμε για μικρές επιχειρήσεις και νοικοκυριά που αδυνατούν να ανταποκριθούν στις υποχρεώσεις τους και δεν προέρχεται απαραιτήτως αυτό από κακή διαχείριση, αλλά από την κρίση και εξωγενείς συνθήκες, μια εποχή, μάλιστα, που η αγοραστική δύναμη του Έλληνα είναι η δεύτερη από κάτω προς τα πάνω και όχι, δυστυχώς, από πάνω προς τα κάτω στην Ευρωπαϊκή Ένωση. Ο εξωδικαστικός μηχανισμός οφείλει να λειτουργεί ως μία γέφυρα με στόχο, όχι μόνο την οικονομική αποκατάσταση, αλλά και την ηθική αναγνώριση του ανθρώπινου πόνου που κρύβεται συχνά πίσω από την αδυναμία πληρωμής των χρεών.

Ας δούμε, όμως, την εικόνα με την ειλικρίνεια των αριθμών. Ο εξωδικαστικός μηχανισμός έχει συμβάλει στη ρύθμιση μόλις 10,5 δισεκατομμυρίων ευρώ από τα 240 του ιδιωτικού χρέους και από αυτά τα δύο τρίτα προέρχονται από διμερείς ρυθμίσεις με το Δημόσιο και τα ταμεία, όχι από τις τράπεζες, όχι από τα funds. Ποσοστό αποτυχίας αιτήσεων 85%, ενώ ακόμα και σε περιπτώσεις ευάλωτων οφειλετών το σύστημα συχνά αποτυγχάνει να οδηγήσει σε βιώσιμες λύσεις. Αυτό εντείνει την έλλειψη κινήτρων για τον πολίτη, αλλά, κυρίως, την έλλειψη υποχρεώσεων και τους πιστωτές να προσφέρουν ρεαλιστικές ρυθμίσεις. Και αυτό είναι το μεγαλύτερο αγκάθι, η ασυμμετρία μεταξύ δανειοληπτών και τραπεζών ή εταιρειών διαχείρισης.

Χωρίς ισορροπίες δεν μπορούμε να μιλάμε για αποτελεσματική πολιτική. Αν επιθυμούμε, πραγματικά, να προχωρήσουν οι διαδικασίες ρυθμίσεων, πρέπει ο πολίτης να έχει λόγο να συμμετέχει, ελπίζοντας ότι το κούρεμα των μη βιώσιμων οφειλών θα μετατραπεί σε βιώσιμη ρύθμιση εντός ρεαλιστικών χρονικών πλαισίων. Και πώς θα γίνουν αυτά, αν οι τράπεζες και οι servicers δεν έχουν αντίστοιχες υποχρεώσεις; Πώς θα εξυπηρετηθούν οφειλές, όταν η τράπεζα δεν δεσμεύεται να δώσει προτάσεις ρύθμισης και προχωρά με σωρεία απορρίψεων χωρίς καμία αιτιολογία σε πλειστηριασμούς;

Γι’ αυτόν τον λόγο εμείς ως ΠΑΣΟΚ έχουμε προτείνει ένα ολοκληρωμένο σχέδιο με κίνητρα και αντικίνητρα για την συμμετοχή όλων των μερών, με υποχρέωση αιτιολόγησης των απορρίψεων, με βαθμίδες προσφυγής για τον οφειλέτη, με κανόνες που ενισχύουν τη διαφάνεια. Γιατί αυτό που πρέπει να προστατευθεί πρωτίστως είναι η διαπραγματευτική δύναμη του οφειλέτη. Διαφορετικά, οδηγούμαστε σε μια οικονομική και κοινωνική φθορά των απορρίψεων και πλειστηριασμών. Ο οφειλέτης δεν μπορεί να είναι όμηρος των funds που λειτουργούν ανεξέλεγκτα και σε ένα καθεστώς όπου η κύρια κατοικία παραμένει απροστάτευτη.

Πριν δεκαπέντε μήνες με τον ν.5072/2023 είχατε την ευκαιρία να βάλετε ένα φρένο. Το αποτέλεσμα; Ίδιες ακριβώς πρακτικές. Τώρα έρχεστε με έναν τίτλο που μιλάει για διεύρυνση των κριτηρίων. Στο άρθρο 178 διπλασιάζετε τα όρια επιλεξιμότητας και, ταυτόχρονα, βάζετε ως κριτήριο αποκλεισμού οφειλές άνω των 300.000. Δηλαδή, όσοι οφειλέτες είναι έξω από αυτές τις ρυθμίσεις «παίζουν τζόκερ» ως προς την επιτυχή κατάληξη της αίτησής τους. Αυτή είναι η ρύθμιση που διαφημίζετε;

Πάμε σε άλλη βιτρίνα, άρθρο 182. Προβλέπει ο πιστωτής να κάνει πρόταση ρύθμισης πριν τον πλειστηριασμό. Αλήθεια, ποια τράπεζα -που έχει τη δυνατότητα να εισπράξει μέσω πλειστηριασμού- θα δώσει στον οφειλέτη τρεις μήνες πριν βιώσιμη λύση ρύθμισης; Η διάταξη είναι ένα δήθεν αντιστάθμισμα, όπου οι τράπεζες θα προβαίνουν σε προσχηματικές προτάσεις ρυθμίσεων, εκ των πραγμάτων οι οφειλέτες δεν μπορούν να ανταποκριθούν και μετά φυσικά θα προχωρούν απόλυτα σε πλειστηριασμούς, αφού θα έχουν ξεπεράσει τυπικά τη δήθεν προϋπόθεση.

Τέλος, δεν μπορώ να μην αναφερθώ στη σκανδαλώδη ρύθμιση του άρθρου 215, με βάση το οποίο ανοίγει η πόρτα για την είσοδο των εισπρακτικών εταιρειών σε διαδικασία είσπραξης Δημοσίου. Ένα άρθρο στο οποίο ακόμα και η συντονιστική επιτροπή της ολομέλειας των δικηγορικών συλλόγων διαφωνεί. Το καταθέτω στα Πρακτικά.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χρειάζεται, λοιπόν, το Δημόσιο υποστηρικτή στον μηχανισμό είσπραξης οφειλών; Ο εισηγητής μας, ο κ. Κουκουλόπουλος, ανέδειξε αναλυτικά τα νούμερα τα οποία ήταν και αποκαλυπτικά. Από το έτος 2013 το ΚΕΑΟ έχει εισπράξει 13 δισ. και κάθε χρόνο αυτά αυξάνονται. Τι σημαίνει αυτό πρακτικά; Σημαίνει ότι, παρά την υποστελέχωση των υπηρεσιών του Δημοσίου, η διαδικασία είσπραξης λειτουργεί και προχωρά. Και ερωτώ: Αφού το ΚΕΑΟ έχει καταφέρει να επιτελέσει το έργο του και στέλνει σωρεία των κινητοποιήσεων σε οφειλέτες, τι παραπάνω θα κάνει μια εισπρακτική εταιρεία; Υπάρχουν στοιχεία από τα οποία προκύπτει ότι το ΚΕΑΟ απέτυχε να επιτελέσει το έργο του; Έχει γίνει κάποια μελέτη που αποδεικνύει ότι το Δημόσιο χρειάζεται καλύτερο εισπρακτικό μηχανισμό; Απάντηση; Όχι. Θα μπορούν οι εισπρακτικές εταιρείες να λαμβάνουν μέτρα αναγκαστικής εκτέλεσης; Απάντηση; Πάλι όχι, αφού κάτι τέτοιο δεν επιτρέπεται. Τι παραπάνω, λοιπόν, θα προσφέρουν αυτές οι εταιρείες απ’ ό,τι δίνει σήμερα το ΚΕΑΟ;

Η δυσκολία, κυρίες και κύριοι της Κυβέρνησης, δεν είναι στον μηχανισμό είσπραξης, είναι στη δυνατότητα ή μάλλον στην αδυναμία -να το πω πιο σωστά- των οφειλετών να ανταποκριθούν στις υποχρεώσεις τους και αυτό έχει να κάνει με την οικονομική πολιτική της χώρας. Ας μην ξεχνάμε, λοιπόν, ότι ο εισπρακτικός μηχανισμός του Δημοσίου ανήκει στον σκληρό πυρήνα της κρατικής κυριαρχίας και η επιλογή αυτή ακυρώνει στην πραγματικότητα τον πυρήνα λειτουργικής αρμοδιότητας του ΚΕΑΟ. Γιατί αντί να γίνουν προσλήψεις στο ΚΕΑΟ ώστε να προχωρήσει απρόσκοπτα στις ενέργειές του, επιλέγουμε άλλο δρόμο.

Και κάτι ακόμα που εγείρει προβληματισμούς και ερωτήματα είναι η παραχώρηση των προσωπικών δεδομένων όλων των οφειλετών σε νομικά πρόσωπα ιδιωτικού δικαίου. Σε αυτό προτίθεστε, κύριοι της Κυβέρνησης, να απαντήσετε ή όχι; Αν και βέβαια γνωρίζουμε πόσο σέβεστε τα προσωπικά δικαιώματα. Είχαμε, άλλωστε, την ευκαιρία να το αντιληφθούμε προεκλογικά στις Ευρωεκλογές.

Κυρίες και κύριοι συνάδελφοι, ως ΠΑΣΟΚ μιλάμε για ουσιαστική στήριξη όσων έχουν πραγματική ανάγκη και όχι για φερόμενες λύσεις που τους εξαιρούν. Προτείνουμε διαρθρωτικές αλλαγές, όχι βελτιώσεις αδιέξοδες με ημερομηνία λήξης. Δυστυχώς, πολλά σημεία του νομοσχεδίου φανερώνουν δύο πράγματα, πρώτον, τη μη πραγματική βούληση να λυθεί οριστικά το ζήτημα του ιδιωτικού χρέους προς όφελος των πολιτών και, δεύτερον, τη μη διάθεση της Κυβέρνησης να στηρίξει το Ελληνικό Δημόσιο με πόρους και δυναμικό.

Ας θυμηθούμε, λοιπόν, ότι το θέμα του ιδιωτικού χρέους σε κάθε πτυχή του απαιτεί, αν μη τι άλλο, πολιτική βούληση. Είμαστε όλοι υπεύθυνοι για τη δημιουργία ενός συστήματος που δεν θα αφήνει κανέναν πίσω. Ένα σύστημα που θα βλέπει το πρόβλημα, θα το κατανοεί, θα προσφέρει λύσεις και όχι μόνο σε νομικό επίπεδο, αλλά και σε ανθρωπιστικό. Όχι ημίμετρα, όχι επικοινωνιακά τεχνάσματα. Η Κυβέρνηση παραμένει αμετανόητα πιστή και στα δύο.

Η επιτυχία, κύριε Υπουργέ, δεν θα μετρηθεί στο πόσες υποθέσεις θα κλείσουν ή όχι. Θα μετρηθεί από τις ζωές που θα αποκατασταθούν, τις οικογένειές τους θα νιώσουν ξανά ασφάλεια και ελπίδα. Γι’ αυτό σας καλώ να στηρίξετε την τροπολογία μας, για να δείξετε ότι μπορείτε να κινηθείτε με όραμα, ενσυναίσθηση, αποφασιστικότητα προς όφελος των πολιτών. Γιατί μόνο με τέτοιες κινήσεις ίσως καταφέρουμε να κερδίσουμε ξανά ως πολιτικό σύστημα την εμπιστοσύνη των πολιτών.

Επιτρέψτε μου να κλείσω, παραφράζοντας τα λόγια του Ανδρέα Παπανδρέου το 1993 ότι «είτε το κράτος θα στηρίξει τους πολίτες να εξαφανίσουν το ιδιωτικό χρέος είτε το ιδιωτικό χρέος θα αφανίσει το κράτος».

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Ιωάννης Παππάς από τη Νέα Δημοκρατία.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα εδώ, όχι απλώς για να διαβάσουμε άρθρα και διατάξεις. Βρισκόμαστε στον ναό της δημοκρατίας για να κάνουμε αυτό που ο λαός περιμένει από εμάς, να δίνουμε λύσεις σε υπαρκτά προβλήματα της κοινωνίας και της οικονομίας, να παίρνουμε αποφάσεις, να σχεδιάζουμε και να εφαρμόζουμε πολιτικές που θα βελτιώσουν την καθημερινότητα των πολιτών.

Η πολιτική δεν είναι για να ανακυκλώνουμε εντυπώσεις ούτε για να κατασκευάζουμε συγκρούσεις εκεί που δεν υπάρχουν ούτε για να είμαστε μίζεροι. Η πολιτική είναι λειτούργημα, είναι ευθύνη. Και η δική μας ευθύνη είναι να προχωράμε, να δημιουργούμε, όχι να καθυστερούμε.

Το παρόν νομοσχέδιο του Υπουργείου Εθνικής Οικονομίας και Οικονομικών αποτελεί ένα κρίσιμο βήμα για τον εκσυγχρονισμό του αναπτυξιακού μας μοντέλο. Προάγει τη σταθερότητα που χρειάζεται η χώρα για να προσελκύσει επενδύσεις. Και πάνω απ’ όλα, ενσωματώνει μια σειρά από διατάξεις που έχουν άμεσο αντίκτυπο στη καθημερινότητα των πολιτών.

Θα μου επιτρέψετε να σταθώ ιδιαίτερα στον εξωδικαστικό μηχανισμό ρύθμισης χρεών. Η κοινωνία μας ζητά λύσεις, όχι λόγια, όχι θεωρίες. Και αυτό ακριβώς κάνουμε. Διπλασιάζουμε τα όρια στα εισοδήματα και στην περιουσία, ώστε το 85% των αιτούντων να εντάσσεται πλέον στον εξωδικαστικό μηχανισμό. Θέτουμε υποχρέωση στους πιστωτές να καταθέτουν ρύθμιση, τουλάχιστον, τρεις μήνες πριν από κάθε πλειστηριασμό, γιατί κανείς δεν πρέπει να αιφνιδιάζεται. Δίνουμε δυνατότητα απαλλαγής από τα χρέη χωρίς πτώχευση, μέσω απλής δικαστικής πράξης. Επεκτείνουμε τις προθεσμίες για την ένταξη των ευάλωτων στο προστατευτικό πλαίσιο από εξήντα σε μόλις είκοσι μέρες πριν από την κατάσχεση. Παρέχουμε ρύθμιση και για δάνεια με κρατική εγγύηση, ώστε να στηρίξουμε βιώσιμες επιχειρήσεις και δουλειές. Καθιερώνουμε μόνιμο μηχανισμό αποζημίωσης για τους ζημιωθέντες της «Ασπίς Πρόνοια», ένα χρόνιο αίτημα που γίνεται πράξη.

Δεν κοιτάμε αριθμούς, κυρίες και κύριοι συνάδελφοι. Κοιτάμε ανθρώπους.

Θέλω να σας πάω στην Κάρπαθο, σε ένα απλό παράδειγμα, σε ένα μικρό κρεοπωλείο ενός επαγγελματία δεύτερης γενιάς, που κρατά το μαγαζί του ανοιχτό με κόπο. Έχει φορολογικές υποχρεώσεις, ασφαλιστικές εισφορές, ένα παλιό δάνειο που τρέχει από την εποχή της κρίσης. Πριν τον εξωδικαστικό έπρεπε να παλέψει με πολλές τράπεζες, με τρεις δημόσιες υπηρεσίες ταυτόχρονα. Τώρα, με μια και με διαφάνεια, μπορεί να ρυθμίσει τις οφειλές του και να σταθεί ξανά στα πόδια του, να πατήσει γερά στη γη.

Κύριε Πρόεδρε, ας πάμε λίγο πιο βόρεια, στην Κάλυμνο, στον ψαρά που έχει το δικό του καΐκι, αλλά δεν κατάφερε να ανανεώσει την άδεια λόγω ληξιπρόθεσμων χρεών. Με τον νέο εξωδικαστικό μηχανισμό μπορεί να τακτοποιήσει τη θέση του, να μένει ενεργός στην παραγωγή, να συνεχίσει να στηρίζει το νησί του, την παραγωγή, να χτίσει το μέλλον του στο ακριτικό αυτό νησί της Καλύμνου και να κρατήσει τα παιδιά του στη θάλασσα.

Στο σημείο αυτό θα ήθελα να αναφερθώ και σε μία τροπολογία που εντάχθηκε στο νομοσχέδιο και έχει μεγάλη αξία. Με την τροπολογία αυτή δίνουμε λύση σε ένα διαχρονικό πρόβλημα που αντιμετωπίζουν πολλά νησιά της Δωδεκανήσου, όπως η Κάλυμνος, η Λέρος, η Ρόδος, η Σύμη, η Χάλκη, και πολλά άλλα νησιά της Ελλάδας.

Κατασκευές, όπως σκιερά, πέργκολες και τέντες, που έγιναν μέσα σε λιμενικές ζώνες χωρίς άδεια ή με υπέρβαση αυτής, μπορούν πλέον, εφόσον πληρούν συγκεκριμένα κριτήρια, να νομιμοποιηθούν ή να αντικατασταθούν με νέες, πιο ασφαλείς και λειτουργικές. Οι φορείς λιμένων έχουν προθεσμία μέχρι τον Οκτώβριο του 2025 να καταθέσουν τις σχετικές μελέτες, ενώ η απομάκρυνση αυθαίρετων κατασκευών μπορεί να γίνει μέχρι 31 Ιανουαρίου του 2026. Είναι μια αναγκαία ρύθμιση, που στηρίζει τις τοπικές κοινωνίες, χωρίς να θίγει το δημόσιο συμφέρον και το περιβάλλον.

Κυρίες και κύριοι συνάδελφοι, αυτός είναι ο ορισμός της κοινωνικής πολιτικής σε ένα σύγχρονο πλαίσιο. Όχι σε ξεπερασμένες θεωρίες και ξοφλημένα συνθήματα, αλλά σε πράξεις!

Και, βεβαίως, κυρίες και κύριοι συνάδελφοι, θα ήταν αμέλεια να μην αναφερθώ σε ορισμένες φωνές της Αντιπολίτευσης που επιχειρούν να ντύσουν την ακραία τοξικότητά τους με μανδύα δήθεν ηθικής ανωτερότητας. Όλοι καταλαβαίνετε πολύ καλά σε ποια πτέρυγα της Αντιπολίτευσης αναφέρομαι.

Πρόκειται για αυτόκλητους λαϊκούς εισαγγελείς που δεν διστάζουν να προσβάλλουν και να θίξουν όποιον τολμήσει να ασκήσει κριτική, που θεωρούν ότι κατέχουν τη μοναδική αλήθεια σαν τους ιεροεξεταστές του Μεσαίωνα. Με μια ρητορική που φλερτάρει ανοιχτά με τη λογική του μονοκομματικού ολοκληρωτισμού και με ύφος αφ’ υψηλού, με τρόπο που θυμίζει το αλάθητο του Πάπα, καταγγέλλουν τους πάντες και τα πάντα, θεωρούν όλους ύποπτους, όλους συνένοχους.

Είναι μια πρακτική γνωστή. Την είδαμε να εφαρμόζεται στο παρελθόν και στη Ρουμανία του Τσαουσέσκου, πάντα στο όνομα του λαού για τον λαό, πάντα με επίκληση της δικαιοσύνης, αλλά με αποτέλεσμα τη φίμωση, την πόλωση, την απαξίωση κάθε θεσμού.

Στέκονται με τρόπο αλαζονικό ως δήθεν αντισυστημικοί απέναντι στα κόμματα. Κουβάλησαν, εξάλλου, την πλατεία μέσα στο Κοινοβούλιο. Όχι, όμως, επειδή απεχθάνονται την κομματική λογική -δεν θα μπορούσαν άλλωστε, γιατί προέρχονται απ’ αυτή-, αλλά επειδή πιστεύουν ότι οι αντιλήψεις τους ταυτίζονται με το δίκαιο, με το σωστό, με την αλήθεια, όπως κάθε φορέας αυταρχικής και ακραίας ιδεολογίας.

Οι συνεχείς επιθέσεις προς όλους, από τους θεσμούς μέχρι τους Βουλευτές, δείχνουν κάτι απλό. Η αντιπαράθεση δεν είναι επί της ουσίας, είναι καθαρά υπαρξιακή. Δεν θέλουν να συνδιαμορφώσουν, θέλουν να αποδομήσουν. Δεν προτείνουν, καταγγέλλουν. Δεν μπορούν να δημιουργήσουν και γι’ αυτό ακυρώνουν. Είναι η παλιά ξεπερασμένη ρητορική της άρνησης, του λαϊκισμού με το προσωπείο της κάθαρσης.

Επιστρέφοντας τώρα στο νομοσχέδιο, πρόκειται, αγαπητέ κύριε Υπουργέ, για μια παρέμβαση ουσίας. Δεν είναι μια ακόμα τεχνική διάταξη. Δίνει εργαλεία στον κρατικό μηχανισμό να παρακολουθεί την υλοποίηση του εθνικού προγράμματος ανάπτυξης με ευελιξία, διαφάνεια και αποτελεσματικότητα. Και είναι εξαιρετικά σημαντικό ότι δίνει στις περιφέρειες μεγαλύτερη ικανότητα διαχείρισης, ειδικά για έργα που αφορούν σε μικρά νησιά και σε απομακρυσμένες περιοχές.

Για εμάς τους νησιώτες αυτό δεν είναι θεωρητικό, είναι κομβικό. Είναι η διαφορά ανάμεσα σε ένα έργο που μένει στα χαρτιά και σε ένα έργο που υλοποιείται. Για τη Ρόδο μας, την Κω, την Κάρπαθο, τη Σύμη, τη Λέρο, την Κάλυμνο σημαίνει καλύτερες υποδομές, ενίσχυση του τουρισμού, καλύτερη ποιότητα ζωής.

Κυρίες και κύριοι συνάδελφοι, είμαστε εδώ για τους πολίτες, όχι για τους τίτλους. Η κοινωνία δεν αντέχει άλλη φλυαρία χωρίς περιεχόμενο. Θέλει έργο. Και το έργο απαιτεί ευθύνη, συνέπεια και ρεαλισμό. Αυτά υπηρετούμε και με το παρόν νομοσχέδιο.

Δεν θα επιτρέψουμε η πολιτική να γίνει θέατρο ώστε κάποιοι που αισθάνονται ότι είναι καλοί ηθοποιοί να τύχουν αποδοχής. Δεν θα επιτρέψουμε να επιστρέψουμε σε εποχές δήθεν επαναστατικής καθαρότητας, που στο τέλος μόνο συντρίμμια άφησαν πίσω και αφήνουν.

Για να προχωρήσει ο τόπος μας και να πάμε παρακάτω, πρέπει «να τραβήξουμε κουπί» και να πάμε πιο γρήγορα. Όποιος κουράστηκε ή ταλαιπωρείται ή περιμένει κάτι άλλο ή αισθάνεται κακομοίρης απλά μπορεί να μας απαλλάξει.

Και από εδώ, απ’ αυτό το Βήμα στέλνουμε ένα μήνυμα ξεκάθαρο στους πολίτες των Δωδεκανήσων και σε όλη την Ελλάδα. Είμαστε εδώ για εσάς με έργα, όχι με συνθήματα, με πράξεις, όχι με καταγγελίες.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αθανάσιος Καββαδάς από τη Νέα Δημοκρατία. Θα ακολουθήσουν ο κ. Κατσιβαρδάς, ο κ. Κουλκουδίνας και η κυρία Αντωνίου. Είναι η επόμενη τετράδα.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα, η Ευρώπη, ο κόσμος βιώνουν μια περίοδο μεγάλων αλλαγών με απρόβλεπτα αποτελέσματα. Η απόφαση των Ηνωμένων Πολιτειών για την επιβολή δασμών έχει ανατρέψει τον τρόπο που λειτουργούσε το παγκόσμιο εμπόριο, έχει κλονίσει τις χρηματαγορές και, βέβαια, τις οικονομίες.

Κανείς δεν μπορεί να προβλέψει τις εξελίξεις γι’ αυτό και η Ελλάδα δουλεύει με τους εταίρους της στην Ευρωπαϊκή Ένωση για να θωρακίσει την οικονομία και της Ευρώπης και των χωρών-μελών. Όμως, παράλληλα οι εθνικές πολιτικές για την ανάπτυξη, την τόνωση της οικονομίας και την προστασία των εισοδημάτων των πολιτών συνεχίζονται. Και συνεχίζονται μέσα και από το νομοσχέδιο που συζητάμε σήμερα, το οποίο σε ό,τι αφορά στο κύριο μέρος του για την κεφαλαιαγορά επιδιώκει να κάνει το ελληνικό Χρηματιστήριο πιο αξιόπιστο και ελκυστικό μεταξύ άλλων και με τη θέσπιση φορολογικών κινήτρων για την τόνωση των επενδύσεων στην εισηγμένη αγορά όπως η προσαυξημένη έκπτωση για δαπάνες που αφορούν στην εισαγωγή πολύ μικρών, μικρών και μεσαίων επιχειρήσεων σε ρυθμιζόμενη αγορά και η μείωση του συντελεστή φόρου των τόκων εισηγμένων εταιρικών ομολόγων. Ταυτόχρονα, το νομοσχέδιο στοχεύει στη στήριξη του τραπεζικού συστήματος με τη μείωση των κόκκινων δανείων και συνδράμει στη μείωση του ιδιωτικού χρέους ενισχύοντας τον εξωδικαστικό μηχανισμό.

Θέλω να σταθώ ιδιαίτερα στις ρυθμίσεις για τον εξωδικαστικό μηχανισμό, διότι ακούω μια εύκολη κριτική από παρατάξεις που κυβέρνησαν και που παρόλο που υπόσχονταν σεισάχθεια δεν πέτυχαν να κάνουν τίποτα για τα κόκκινα δάνεια, τα οποία το 2019 είχαν εκτοξευτεί και απειλούσαν τη βιωσιμότητα του τραπεζικού συστήματος και την κοινωνική συνοχή.

Η Κυβέρνηση της Νέας Δημοκρατίας από την πρώτη στιγμή που ανέλαβε και μέχρι τώρα αντιμετωπίζει το πρόβλημα και βελτιώνει διαρκώς το πλαίσιο, δίνοντας στους μεν πολίτες τη δυνατότητα να διαχειριστούν τις ληξιπρόθεσμες οφειλές τους, στο δε τραπεζικό σύστημα την ευκαιρία να αποφύγει σοβαρούς κινδύνους που θα είχαν αρνητική αντανάκλαση στην οικονομία.

Το σχέδιο «ΗΡΑΚΛΗΣ» απέδωσε. Το 2019 το 40% των δανείων στις τράπεζες ήταν κόκκινα. Σήμερα τα κόκκινα δάνεια έχουν πέσει στο 4,6% των συνολικών δανείων που έχουν χορηγήσει οι τράπεζες. Το ποσοστό των μη εξυπηρετούμενων δανείων το 2019 ήταν 52%. Τον Σεπτέμβριο του 2024 το ποσοστό αυτό έχει μειωθεί στο 30%. Με την εξαμηνιαία παράταση που δίνει το νομοσχέδιο στο πρόγραμμα «ΗΡΑΚΛΗΣ» περιμένουμε ακόμα μεγαλύτερη μείωση των κόκκινων δανείων που βρίσκονται στα χαρτοφυλάκια των τραπεζών.

Σε ό,τι αφορά στον εξωδικαστικό μηχανισμό και εδώ τα αποτελέσματα είναι θετικά. Έχουν γίνει 33.432 επιτυχείς ρυθμίσεις και έχουν ρυθμιστεί οφειλές περίπου 10,5 δισεκατομμυρίων ευρώ. Το μεγαλύτερο μέρος των ρυθμίσεων έγινε τα δύο τελευταία χρόνια. Επίσης, μέσα από τον εξωδικαστικό μηχανισμό έχει γίνει και διαγραφή οφειλών ύψους 3,4 δισεκατομμυρίων ευρώ για τους ευάλωτους οφειλέτες. Όλα αυτά αποδεικνύουν ότι ο εξωδικαστικός μηχανισμός λειτουργεί και θα κινηθεί με ακόμα μεγαλύτερες ταχύτητες, αφού το νομοσχέδιο μεταξύ άλλων προβλέπει ότι, πρώτον, μπορούν να συμμετέχουν περισσότεροι πολίτες στον εξωδικαστικό. Είναι ενδεικτικό ότι πλέον οι επιλέξιμοι οφειλέτες αυξάνονται από 7% σε 85%. Αυτό γίνεται χάρη στον διπλασιασμό των εισοδηματικών και περιουσιακών κριτηρίων, όπως οι καταθέσεις και η ακίνητη περιουσία.

Για παράδειγμα, για να ενταχθεί στον εξωδικαστικό μηχανισμό μια οικογένεια χωρίς παιδιά το εισοδηματικό όριο ήταν 10.500 ευρώ. Πλέον διπλασιάζεται στα 21.000 ευρώ. Αντίστοιχα, για μια οικογένεια με δύο παιδιά το εισοδηματικό κριτήριο ήταν 17.500 ευρώ, ενώ πλέον διπλασιάζεται στα 35.000 ευρώ.

Δεύτερον, οι πιστωτές είναι υποχρεωμένοι να καταθέσουν πρόταση ρύθμισης στους οφειλέτες.

Τρίτον, επεκτείνονται οι προθεσμίες εντός των οποίων ο ευάλωτος οφειλέτης μπορεί να ενταχθεί στο ενδιάμεσο πρόγραμμα και να αποφύγει πλειστηριασμούς και κατασχέσεις. Μέχρι σήμερα είχε τη δυνατότητα να υποβάλει αίτηση ένταξης στο ενδιάμεσο πρόγραμμα εντός εξήντα ημερών πριν από την κατάσχεση, ενώ πλέον θα μπορεί να υποβάλλει αίτηση ακόμα και είκοσι μέρες πριν από την κατάσχεση ή τον πλειστηριασμό.

Τέταρτον, δίνεται η δυνατότητα ρύθμισης δανείων που έχουν εγγύηση του Ελληνικού Δημοσίου σε επιχειρήσεις που θα επιλέξουν ως μέσο ρύθμισης των οφειλών τους τη διαδικασία της εξυγίανσης.

Κυρίες και κύριοι συνάδελφοι, το νομοσχέδιο πέρα από τα μέτρα για την κεφαλαιαγορά, το πρόγραμμα «ΗΡΑΚΛΗΣ» και τον εξωδικαστικό μηχανισμό περιλαμβάνει και άλλες θετικές διατάξεις, όπως η ρύθμιση του συμψηφισμού της προσωπικής διαφοράς περίπου σαράντα χιλιάδων δημοσίων υπαλλήλων, που θα τους επιτρέψει να λαμβάνουν στο μέλλον τις αυξήσεις που τους αναλογούν. Επίσης, η παραίτηση του Ελληνικού Δημοσίου από την άσκηση ένδικων μέσων καθοριστικών αποφάσεων πρωτοβάθμιων διοικητικών δικαστηρίων για τη Μάνδρα και το Μάτι, μια διάταξη που δείχνει την ειλικρινή διάθεση της πολιτείας να ξεπεράσει αγκυλώσεις και να βοηθήσει έμπρακτα τα θύματα αυτής της τραγωδίας.

Είναι, επίσης, η δυνατότητα που δίνεται σε ναούς και μονές να διορθώσουν ένα εντελώς τυπικό λάθος που έκαναν πολλές και χρεώθηκαν με ΕΝΦΙΑ που δεν τους αναλογούσε. Για να είμαι πιο σαφής, οι ναοί και οι μονές έπρεπε να δηλώσουν ότι χρησιμοποιούν οι ίδιες τα ακίνητα για τους σκοπούς τους, ώστε να απαλλαγούν από τον ΕΝΦΙΑ. Αυτό το προβλέπει ο νόμος 4223/2013 για τον ΕΝΦΙΑ. Ειδικότερα έπρεπε να δηλώσουν στο Ε9 ότι τα ακίνητα αυτά, τα ιδιοχρησιμοποιούν και δεν τα εκμεταλλεύονται εμπορικά καταχωρώντας τα στον ορθό κωδικό του εντύπου Ε9. Κάποιες μονές ή ναοί έκαναν λάθος και δεν το δήλωσαν, με αποτέλεσμα να τους καταλογίζονται υπέρογκα ποσά και, μάλιστα, από το 2014 μέχρι το 2019.

Είχα θέσει αυτό το θέμα στον προηγούμενο Υπουργό Εθνικής Οικονομίας και Οικονομικών κ. Κωστή Χατζηδάκη. Το συζητήσαμε, είδε το πρόβλημα και έδωσε τη λύση με το άρθρο 210 του νομοσχεδίου που παρέχει τη δυνατότητα στις μονές και στους ναούς να υποβάλλουν τροποποιητική δήλωση μέχρι τις 30 Ιουνίου 2025, ώστε να διαγραφούν τα ποσά που είχαν βεβαιωθεί.

Θέλω να ευχαριστήσω θερμά και τον κ. Χατζηδάκη που εισήγαγε τη διάταξη και τον νέο Υπουργό κ. Κυριάκο Πιερρακάκη που την έφερε στο νομοσχέδιο. Είναι δίκαιο, είναι ακριβώς ό,τι προβλέπει ο νόμος και είναι μία οφειλόμενη συνδρομή της πολιτείας σε αυτόν τον κορυφαίο πνευματικό θεσμό της χώρας μας, την Εκκλησία.

Κυρίες και κύριοι συνάδελφοι, η διακυβέρνηση της χώρας απαιτεί υπευθυνότητα, σχέδιο, σοβαρότητα. Η Ελλάδα ανέκτησε την επενδυτική βαθμίδα έχοντας κατακτήσει πριν ένα αξιοσημείωτο επίπεδο διεθνούς αξιοπιστίας, πολιτικής και οικονομικής σταθερότητας, με υψηλούς ρυθμούς ανάπτυξης, με δημοσιονομικούς στόχους που επιτυγχάνονται, με διαρκή μείωση της ανεργίας με αλλαγές και μεταρρυθμίσεις.

Η Κυβέρνηση της Νέας Δημοκρατίας εγγυάται αυτή τη σταθερότητα ψηφίζοντας ένα ακόμα νομοσχέδιο για θωράκιση της οικονομίας και των εισοδημάτων. Συνεχίζουμε έμπρακτα να στηρίζουμε το μέλλον, την προοπτική και την ευημερία της χώρας και των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ο κ. Χαράλαμπος Κατσιβαρδάς, ανεξάρτητος Βουλευτής, έχει τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε, κύριε Πρόεδρε, αξιότιμε κύριε Υφυπουργέ, κυρίες και κύριοι συνάδελφοι, κατ’ αρχάς εγώ ως ανεξάρτητος Βουλευτής βούλομαι να εισφέρω κάποια πραγματολογικά στοιχεία προτού εισέλθω στην ουσία της υποθέσεως.

Είναι πρόδηλο ότι για το εργαλείο ρυθμίσεως του εξωδικαστικού συμβιβασμού, δηλαδή ρυθμίσεως των ληξιπρόθεσμων οφειλών των δανειοληπτών, προτού προχωρήσουν στην άσκηση ενδίκων βοηθημάτων ή και μετά ταύτα μέσων δοθέντος, υπάρχει ένα προηγούμενο. Θα επαχθώ ακολούθως.

Εδώ, στην προκειμένη περίπτωση φρονώ ότι από τη δική μου οπτική γωνία ως ανεξάρτητος Βουλευτής πρέπει να επικροτούμε και να επικυρώνουμε οτιδήποτε τείνει προς την ορθή κατεύθυνση, προκειμένου να προασπιστούν τα θεμελιώδη δικαιώματα των δανειοληπτών, οτιδήποτε αποβλέπει στην εξυγίανση των θεσμών και εν γένει στην προστασία του κοινωνικού συνόλου, δηλαδή εξυπηρετεί τα συμφέροντα. Δηλαδή, εις τον αντίποδα ενός άκρατου καταγγελτικού, άναρθρου μικροκομματικού λόγου, θεωρώ ότι αφίσταται κάποιων σχεδίων νόμων, τα οποία σκοπούν στην εξυγίανση, όπως το παρόν ιδίως ως προς το θέμα του εξωδικαστικού μηχανισμού.

Αυτό, όπερ και σημαίνει, ανεξαρτήτως αν εγώ συμφωνώ ή μη –επαναλαμβάνω, εγώ είμαι ανεξάρτητος- πως είναι ένα γεγονός αδιαμφισβήτητο, δηλαδή ότι κινείται προς τη σωστή κατεύθυνση και αποδεικνύει ότι η Κυβέρνηση έχει κάποια αντανακλαστικά. Δηλαδή, αφουγκράζεται και σφυγμομετρεί κάποια ζητήματα, κάποιες ατέλειες στη βάση της κοινωνίας, κάποιες αβελτηρίες, εξ ου και έρχεται και επιλαμβάνεται με ένα σχέδιο νόμου, προκειμένου να θεραπεύσει διά μέσου του εργαλείου αυτού.

Δεν είναι, δηλαδή, περιχαρακωμένη και αγκυλωμένη αφ’ υψηλού μόνο προς μια ορισμένη κατεύθυνση, διότι το συγκεκριμένο εργαλείο έχει κοινωνιοκεντρική κατεύθυνση, προασπίζει τη μικρομεσαία τάξη και, ταυτοχρόνως, διασφαλίζει κατεπειγόντως και ανυπερθέτως τα δικαιώματα των ευάλωτων δανειοληπτών, όπως αναγράφονται –θα σταχυολογήσω στη συνέχεια- κάποιες επιμέρους διατάξεις του συγκεκριμένου σχεδίου νόμου.

Ως εκ τούτου, λοιπόν, επί της αρχής, φρονώ ότι υπάρχει αυτή η θετική κατεύθυνση και εξυπηρετεί, ακριβώς, τον κοινωνικό σκοπό και το δημόσιο συμφέρον. Ειδικότερα, όμως, εδώ, το ζήτημα του ιδιωτικού χρέους είναι κάτι το οποίο απασχολεί τους πάντες. Να θυμίσω ότι η εκ του νόμου κατάργηση της προστασίας της κύριας κατοικίας προήχθη, εψηφίσθη μάλλον, εκ μέρους της κυβερνήσεως του κ. Τσίπρα και επροστατεύετο τότε, όταν ετελούσε εν ισχύ ο νόμος Κατσέλη, μόνο από τον νόμο Κατσέλη. Υπήρχε, δηλαδή, αυτή η καινοφανής διάταξη, με την οποία είχε απορήσει η συντριπτική πλειοψηφία της κοινής γνώμης.

Θέλω να πω, λοιπόν, ότι το ιδιωτικό χρέος και γενικότερα, εν συνεχεία, το αχανές τοπίο με τους πλειστηριασμούς, αποτελεί μια διαχρονική χαίνουσα πληγή η οποία άγει τους πολίτες σε ένα ερώτημα, ποιος κυβερνάει αυτόν τον τόπο διαχρονικά. Διότι βλέπουμε ότι ψηφίζονται νόμοι, όπως αυτήν τη στιγμή τελούν εν ισχύ, καθότι όλοι οι εν ενεργεία δικηγόροι το αντιμετωπίζουν επί καθημερινής πράξεως.

Υπάρχουν ελάχιστα νομικά εργαλεία στα οποία μπορεί κάποιος να προσφύγει μέσω του Κώδικα της Πολιτικής Δικονομίας, προκειμένου να αναστείλει τον ηλεκτρονικό πλειστηριασμό, ο οποίος είναι μια έσχατη και ιδιαζόντως επαχθής επίπτωση του οφειλέτου κατά της κύριας κατοικίας, ιδίως της κύριας κατοικίας. Δεν υπάρχει πλέον καμία μορφή διαχωρισμού.

Δηλαδή, αν επισπευσθεί η αναγκαστική κατάσχεση από κάποιον πιστωτή ουσιαστικά ή χρηματοδοτικό φορέα αν θέλετε, δεν υπάρχει η δυνατότητα -αυθωρεί και παρά χρήμα- άμεσης αναστολής εκτελέσεως ουσιαστικά του πλειστηριασμού. Υπάρχει η δυνατότητα ανακοπής. Αν δεν υπάρχουν τυπικοί λόγοι, είναι ένας προθάλαμος, ένα προπαρασκευαστικό στάδιο, προκειμένου να ασκηθεί η έφεση και η αναστολή εκτελέσεως, δηλαδή για να πιστωθεί ο χρόνος αναστολής και μετά ταύτα βλέπουμε μήπως και μεσολαβήσει κάποια δυνατότητα εξωδικαστικής ρυθμίσεως.

Άλλη λύση είναι η μείωση της τιμής που, πάλι, μετατοπίζει στον χρόνο και μετέπειτα δεν υπάρχει κάποια άλλη λύση. Αναμένονται οι ανακοπές κατά του πίνακα πλειστηριασμού και ούτω καθεξής. Δηλαδή, εκ του νόμου ο πλειστηριασμός αποτελεί μια διαχρονική παθογένεια, μια σύγχρονη χαίνουσα πληγή, πέραν και πάνω από τα κόμματα και τις κυβερνήσεις. Και αυτήν τη στιγμή, ουσιαστικά, δεν έχει κατατεθεί μια εμπεριστατωμένη πρόταση, προεχόντως και, κυρίως, για την εν τοις πράγμασι προστασία των δανειοληπτών κατά της ανηλεούς και λυσσαλέας επιθέσεως των funds κατά της πρώτης κατοικίας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ως εκ τούτου, λοιπόν, εξ αντιδιαστολής -καλώς ή κακώς αν τασσόμεθα υπέρ της μιας ή της άλλης κατευθύνσεως- στην προκειμένη περίπτωση έρχεται η Κυβέρνηση, αφουγκράζεται έστω και στο πεδίο το εξωδικαστικό και επί το βέλτιον κινείται προς την κατεύθυνση να θεσπίσει λυσιτελώς κάποιες διατάξεις, προασπιζόμενη τα συμφέροντα των μικρομεσαίων, ούτως ώστε να συμβάλει προς την κατεύθυνση αυτή.

Άρα, λοιπόν, ως ανεξάρτητος Βουλευτής θεωρώ ότι το νομοσχέδιο αυτό -όπως και προεξέθεσα και αιτιολόγησα ειδικά και εμπεριστατωμένα- κατά την ταπεινή μου γνώμη είναι προς τη συγκεκριμένη κατεύθυνση, ιδίως πέραν από την ενίσχυση της κεφαλαιαγοράς, με κάποιες διατάξεις που εμπλουτίζουν συμπληρωματικά τις ήδη υπάρχουσες ρυθμίσεις, αλλά ειδικότερα για το ζήτημα της ρύθμισης του εξωδικαστικού μηχανισμού, υπάρχει η εξής βελτιωτική κατάσταση. Σταχυολογώ δυο, τρεις περιπτώσεις, όσο ο χρόνος μού επιτρέψει:

Το πρώτο είναι η υποχρέωση ενημέρωσης, ουσιαστικά, του πιστωτή προ της ενέργειας του πλειστηριασμού για τυχόν εξάντληση, προηγουμένως, εξωδικαστικής επιλύσεως.

Δεύτερον, η δυνατότητα επανακατάθεσης του ευάλωτου οφειλέτη για χρέη έναντι του δημοσίου, των ασφαλιστικών φορέων, όπως επίσης η διεύρυνση των κριτηρίων για την τεκμαιρόμενη συναίνεση των πιστωτών. Δηλαδή, αυτές οι καινοτόμες και ρηξικέλευθες τομές είναι προς τη διασφάλιση και την κατεύθυνση αυτή. Βεβαίως, συλλήβδην το μείζον αυτό ζήτημα δεν επιλύεται. Όμως, είναι προς την ορθή κατεύθυνση. Η Κυβέρνηση, ουσιαστικά, αφουγκράστηκε και θεράπευσε αυτήν την ατέλεια, λυσιτελώς και τελεσφόρως.

Ως εκ τούτου, λοιπόν, για τους ανωτέρω λόγους, εγώ κρίνω και θεωρώ ότι -αν και εφόσον δηλαδή τεθεί σε ονομαστική ψηφοφορία- θα το υπερψηφίσω.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Καλείται στο Βήμα ο Βουλευτής της Νέας Δημοκρατίας κ. Σπύρος Κουλκουδίνας.

Ορίστε, κύριε Κουλκουδίνα, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Εθνικής Οικονομίας και Οικονομικών που έρχεται σήμερα προς συζήτηση και ψήφιση στη Βουλή, αναδεικνύει για μια ακόμα φορά πως η Κυβέρνηση αφουγκράζεται τις ανάγκες των Ελλήνων πολιτών και στοχεύει να βρει λύσεις στα ζητήματα της καθημερινότητάς τους. Γι’ αυτό και προτεραιότητα είναι η υλοποίηση ενός νομοθετικού έργου που έχει ως άμεσα ωφελούμενο τον πολίτη.

Αυτόν το σκοπό εξυπηρετεί το νομοσχέδιο που κατατέθηκε από το Υπουργείο Εθνικής Οικονομίας και Οικονομικών για την ενίσχυση της κεφαλαιαγοράς, το οποίο βέβαια δεν περιορίζεται μόνο στα ζητήματα που αφορούν στην κεφαλαιαγορά. Παράλληλα, περιλαμβάνει καινοτόμες και ευνοϊκές ρυθμίσεις για τη μείωση του ιδιωτικού χρέους και τη διαχείριση των ληξιπρόθεσμων οφειλών.

Κάποιοι, βέβαια, με τη μηδενιστική λογική και προσέγγιση που τους χαρακτηρίζει διαχρονικά, έσπευσαν να μιλήσουν για αποτυχία του εξωδικαστικού μηχανισμού, μόνο που τα στοιχεία λένε κάτι τελείως διαφορετικό. Αποδεικνύεται ότι ο εξωδικαστικός μηχανισμός έχει συμβάλει θετικά στη μείωση του ιδιωτικού χρέους. Και επειδή μιλάμε με στοιχεία, θα αναφέρω ότι μέχρι σήμερα έχουν γίνει ρυθμίσεις οφειλών συνολικού ύψους 10,9 δισεκατομμυρίων ευρώ που αφορούν τριάντα τρεις χιλιάδες και πλέον οφειλέτες. Μάλιστα, συγκριτικά με τους τελευταίους δώδεκα μήνες, υπάρχει αύξηση των ρυθμίσεων σε ποσοστό 117 %.

Επίσης, τονίζω ότι μέσα από τον εξωδικαστικό μηχανισμό διαγράφηκαν χρέη ευάλωτων πολιτών, συνολικού ύψους 3,4 δισεκατομμυρίων ευρώ. Τα χρέη αυτά αφορούν βεβαιωμένες οφειλές προς την εφορία, τα ασφαλιστικά ταμεία, αλλά και τις τράπεζες.

Σήμερα, κυρίες και κύριοι συνάδελφοι, η Κυβέρνηση έρχεται να βελτιώσει ακόμα περισσότερο το πλαίσιο λειτουργίας του εξωδικαστικού μηχανισμού, αλλά και τους μηχανισμούς μείωσης του ιδιωτικού χρέους.

Παραθέτω τις βασικές καινοτομίες που περιλαμβάνονται στο νομοσχέδιο.

Συγκεκριμένα, πρώτον: Διευρύνεται ο αριθμός και η περίμετρος των δικαιούχων, καθώς εκτός από τους ευάλωτους πολίτες μπορούν πλέον να συμπεριληφθούν και πολίτες που ανήκουν στη μεσαία τάξη.

Δεύτερον: Αυξάνονται τα εισοδηματικά όρια. Για το μονοπρόσωπο νοικοκυριό, το όριο των 7.000 ευρώ, πλέον, γίνεται 14.000 ευρώ και το όριο αξίας της ακίνητης περιουσίας στα 240.000 ευρώ. Για οικογένειες με δύο μέλη, το εισοδηματικό όριο ήταν 10.500 ευρώ και στο εξής θα είναι 21.000 ευρώ και με όριο αξίας ακίνητης περιουσίας τις 270.000 ευρώ. Για οικογένειες με τρία μέλη ή μονογονεϊκή οικογένεια με ένα ανήλικο τέκνο, το εισοδηματικό όριο ήταν 14.000 ευρώ. Διπλασιάζεται και αυτό και πλέον θα είναι 28.000 ευρώ και με όριο αξίας ακίνητης περιουσίας τις 300.000 ευρώ. Για οικογένειες με τέσσερα μέλη ή μονογονεϊκή οικογένεια με δύο ανήλικα τέκνα, το όριο ήταν 17.500 ευρώ και τώρα θα είναι 35.000 ευρώ και με όριο ακίνητης περιουσίας τις 330.000 ευρώ. Για οικογένειες με πέντε μέλη και άνω ή για μονογονεϊκή οικογένεια με τρία ανήλικα τέκνα και άνω, το όριο ήταν 21.000 ευρώ και αυξάνεται στις 42.000 ευρώ και με το όριο περιουσίας του ακινήτου στις 360.000 ευρώ.

Σε πρακτικό επίπεδο, κυρίες και κύριοι συνάδελφοι, μέχρι σήμερα στον εξωδικαστικό μπορούσαν να θεωρηθούν ως επιλέξιμοι οφειλέτες και να ενταχθούν σε αυτόν μόνο το 7% όσων έκαναν αίτηση. Με τη διεύρυνση αυτή των κριτηρίων που παρουσιάζουμε σήμερα θα μπορεί το 85% όσων κάνουν αίτηση να θεωρηθούν ως επιλέξιμοι οφειλέτες.

Τρίτον, κυρίες και κύριοι συνάδελφοι, εισάγεται μια σημαντική και ευνοϊκή ρύθμιση σύμφωνα με την οποία ο πιστωτής, δηλαδή οι τράπεζες, οι servicers ή και το ίδιο το δημόσιο, είναι υποχρεωμένος να καταθέτει έγγραφη πρόταση ρύθμισης στον οφειλέτη τρεις μήνες πριν από τη διενέργεια του πλειστηριασμού, μέσω της ηλεκτρονικής πλατφόρμας προσωποποιημένης ενημέρωσης.

Τέταρτον, διευκολύνονται οι οφειλέτες στις περιπτώσεις κατασχέσεων. Μέχρι σήμερα ο οφειλέτης μπορούσε να ενταχθεί στο ενδιάμεσο πρόγραμμα και να αποφύγει την κατάσχεση, αν είχε κάνει αίτηση εντός εξήντα ημερών πριν από την κατάσχεση. Έτσι, μάλιστα, πολλοί οφειλέτες έχαναν τη σχετική προθεσμία. Στο εξής ο οφειλέτης θα μπορεί να κάνει αίτηση τουλάχιστον είκοσι ημέρες πριν από τον πλειστηριασμό.

Επιπρόσθετα, το ενδιάμεσο πρόγραμμα επεκτείνεται για έξι ακόμα μήνες, προκειμένου να ολοκληρωθούν οι προβλεπόμενες διαδικασίες για τη σύσταση και τη λειτουργία του φορέα απόκτησης και επαναμίσθωσης.

Πέμπτον, δίνεται η δυνατότητα σε επιχειρήσεις να ενταχθούν σε πλαίσιο ρύθμισης για τα δάνεια με εγγύηση του ελληνικού δημοσίου χωρίς να τεθεί σε κίνδυνο η εγγύηση που δόθηκε για τη σύναψη του δανείου.

Κυρίες και κύριοι συνάδελφοι, αυτή η Κυβέρνηση από τον Ιούλιο του 2019 κλήθηκε να αντιμετωπίσει ένα δύσκολο και δυσεπίλυτο πρόβλημα όπως είναι το πρόβλημα του ιδιωτικού χρέους, ένα πρόβλημα που η προηγούμενη κυβέρνηση απέτυχε παταγωδώς να λύσει. Μιλάνε κάποιοι για τα κόκκινα δάνεια. Παραβλέπουν ότι αυτή η Κυβέρνηση με το σχέδιο «ΗΡΑΚΛΗΣ» μείωσε τα κόκκινα δάνεια των τραπεζών που ήταν σε ποσοστό 40,9% τον Ιούλιο του 2019 στο 4,6%. Επίσης, να υπενθυμίσω σε κάποιους ότι τα μη εξυπηρετούμενα δάνεια τον Ιούλιο του 2019 ήταν στο 52% των συνολικών δανείων, ενώ το πρώτο τρίμηνο 2024 είχαν μειωθεί στο 30%5. Αυτή η Κυβέρνηση, κυρίες και κύριοι συνάδελφοι, έχει μετρήσιμο έργο.

Σε ασταθείς, λοιπόν, οικονομικά και γεωπολιτικά, παγκόσμιες συγκυρίες, αυτή η Κυβέρνηση αποδεικνύει ότι αφουγκράζεται το μήνυμα της ελληνικής κοινωνίας, αφουγκράζεται τους προβληματισμούς της ελληνικής κοινωνίας, το μήνυμα της ανάγκης για πολιτική και οικονομική σταθερότητα. Το μήνυμα αυτό, λοιπόν, κυρίες και κύριοι συνάδελφοι, ελήφθη και επιβεβαιώνεται από το έργο μας και θα γίνει αντιληπτό από τους Έλληνες πολίτες που γνωρίζουν ότι η μοναδική αξιόπιστη, ρεαλιστική και συγκεκριμένη και στοχευμένη πρόταση διακυβέρνησης της χώρας είναι η Νέα Δημοκρατία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για την οικονομία του χρόνου.

Έχει ζητήσει τον λόγο ο Υφυπουργός Οικονομίας και Οικονομικών, ο κ. Κώτσηρας κι αμέσως μετά τον λόγο θα πάρει η ανεξάρτητη Βουλευτής η κ. Τζάκρη.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα σημαντικό νομοσχέδιο του Υπουργείου Εθνικής Οικονομίας και Οικονομικών και πράγματι, όπως αναφέρθηκε από την πλειοψηφία των συναδέλφων που τοποθετήθηκαν και στις επιτροπές, αλλά και στην Ολομέλεια, η σημερινή συζήτηση λαμβάνει χώρα εν μέσω σημαντικών εξελίξεων στο παγκόσμιο οικονομικό σύστημα. Η αλλαγή της δασμολογικής πολιτικής των Ηνωμένων Πολιτειών προφανώς ανατρέπει υπάρχοντα δεδομένα που ίσχυαν ως προς την ελεύθερη κυκλοφορία των εμπορευμάτων εδώ και δεκαετίες.

Είναι προφανές, επίσης, ότι σε αυτό το ταραχώδες περιβάλλον η χώρα μας, όντας συνδιαμορφωτής των πολιτικών στην Ευρωπαϊκή Ένωση, αλλά και ευρισκόμενη σε ένα δημοσιονομικό περιβάλλον ιδιαίτερης σταθερότητας και αξιοπιστίας, μπορεί να αντιμετωπίσει αυτό το σύνθετο περιβάλλον με τους μικρότερους δυνατούς κραδασμούς.

Στην κρίσιμη, λοιπόν, αυτή διεθνή οικονομική συγκυρία η χώρα μας διαθέτει δύο σημαντικά πλεονεκτήματα, την αξιοπιστία και τη σταθερότητα. Οικονομική σταθερότητα και πολιτική σταθερότητα. Την τελευταία εξαετία, εξάλλου, η Ελλάδα έχει ενισχύσει τον ρόλο και τη φωνή της στην Ευρώπη και στον κόσμο. Σε μια περίοδο έντονων γεωπολιτικών και οικονομικών αναταράξεων η χώρα μας έχει εδραιώσει τη θέση της ως πυλώνας σταθερότητας, έχει αναδειχθεί σε δύναμη ευθύνης που πρωτοστατεί στην επίλυση κοινών προβλημάτων και στη διαμόρφωση του ευρωπαϊκού μέλλοντος. Τα τελευταία χρόνια, εξάλλου, αντιμετωπίσαμε με επιτυχία μια σειρά πρωτοφανών κρίσεων.

Είμαστε, λοιπόν, πεπεισμένοι ότι και σε αυτές τις συνθήκες θα ανταπεξέλθουμε πάλι έναντι των νέων προκλήσεων. Μπορούμε να το κάνουμε διότι η Ελλάδα πλέον διαθέτει ισχυρά πολιτικά, διπλωματικά και οικονομικά θεμέλια και έχει μπει σε μια σταθερή τροχιά ανάπτυξης. Κι αυτό δεν είναι αποσυνδεδεμένο με τη σημαντική πρόοδο που έχει σημειώσει η ελληνική οικονομία τα τελευταία χρόνια. Τη θετική αυτή πορεία και δυναμική της ελληνικής οικονομίας επιβεβαίωσε προ ημερών και το Διεθνές Νομισματικό Ταμείο στην πιο πρόσφατη έκθεσή του, ενώ στο ίδιο πνεύμα, στα μέσα Μαρτίου, ο οίκος αξιολόγησης Moody's έδωσε ψήφο εμπιστοσύνης στην Ελλάδα, δίνοντας στη χώρα μας την επενδυτική βαθμίδα. Άλλη μια αναγνώριση, δηλαδή, της επιτυχημένης πορείας της ελληνικής οικονομίας, της ανθεκτικότητας και των θετικών προοπτικών της.

Είναι αληθές ότι η χώρα μας παρουσιάζει σημαντικά αποτελέσματα σε μια σειρά οικονομικών δεικτών. Η ελληνική οικονομία αναπτύσσεται με ρυθμό υψηλότερο από τον ευρωπαϊκό μέσο όρο. Επιτυγχάνει σταθερά πρωτογενή πλεονάσματα κι έχει μειώσει το κόστος δανεισμού και το βάρος του δημόσιου χρέους. Η ανεργία έχει μειωθεί σημαντικά, από το 17% το 2019 στο 8,6% σήμερα, φτάνοντας στο χαμηλότερο επίπεδο των τελευταίων δεκαεπτά ετών. Ο κατώτατος και ο μέσος μισθός αυξήθηκαν σημαντικά κατά την τελευταία εξαετία υπερβαίνοντας τη σωρευτική αύξηση του πληθωρισμού. Για πρώτη φορά μετά από χρόνια δόθηκαν αυξήσεις στους δημοσίους υπαλλήλους και στους συνταξιούχους.

Όλα αυτά γίνονται παράλληλα με μία πολιτική μείωσης φόρων. Υπενθυμίζω ότι αυτή η Κυβέρνηση από το 2019 και μετά έχει μειώσει άνω των εβδομήντα φόρων χωρίς παράλληλα να μειώνονται τα δημόσια έσοδα. Χάρη στην ανάπτυξη και τη μείωση της φοροδιαφυγής εξασφαλίζουμε περισσότερα έσοδα τα οποία γυρίζουν στην κοινωνία. Και αυτή είναι μια μάχη διαρκείας η οποία έχει κοινωνικό πρόσημο. Τη συνεχίζουμε και νομίζω ότι θα είναι ένα σημαντικό κοινωνικό αποτύπωμα, το οποίο θα μείνει τα επόμενα χρόνια από αυτή τη σημαντική μάχη που δίνεται όλη αυτή την περίοδο.

Η επιτυχημένη αυτή πορεία ούτε εύκολη ήταν ούτε αυτονόητη και ταυτοχρόνως, φυσικά, δεν συνεπάγεται ότι η Ελλάδα έχει γίνει ένας οικονομικός παράδεισος. Είναι αποτέλεσμα συστηματικής προσπάθειας, συνετής δημοσιονομικής διαχείρισης, μεταρρυθμίσεων, οράματος, σχεδίου, συνετής πολιτικής και πολύ μεγάλης προσπάθειας του ελληνικού λαού και των Ελλήνων φορολογουμένων, οι οποίοι είναι αυτοί οι οποίοι όλα αυτά τα χρόνια έχουν στηρίξει αυτή τη μεγάλη εθνική προσπάθεια.

Η Κυβέρνησή μας, αναγνωρίζοντας ότι προφανώς δεν έχει λύσει όλα τα προβλήματα, προφανώς δεν έχουμε φτάσει ακόμα εκεί που θα θέλαμε, όμως, είμαστε στη σωστή κατεύθυνση, με σημαντικά και μετρήσιμα αποτελέσματα. Σε αυτή την πορεία και σε αυτή την κατεύθυνση θα παραμείνουμε.

Ιδιαίτερα δε σήμερα, σε μία σημαντική και κρίσιμη περίοδο ρευστότητας και αβεβαιότητας, είναι επιτακτική ανάγκη να διαφυλάξουμε την ανθεκτικότητα της ελληνικής οικονομίας, να επιμείνουμε στη συνετή δημοσιονομική διαχείριση, να ενισχύσουμε ακόμα περισσότερο την εξωστρέφεια και την ανταγωνιστικότητα της οικονομίας μας, να δώσουμε ώθηση στις εξαγωγές μας, να δημιουργήσουμε ακόμα πιο πρόσφορο περιβάλλον για την προσέλκυση επενδύσεων, να αυξήσουμε τη συμμετοχή στην αγορά εργασίας. Είναι αυτά τα δεδομένα, είναι αυτοί οι πυλώνες πάνω στους οποίους θα χτίσουμε για τα πολλά επόμενα χρόνια.

Το συγκεκριμένο νομοσχέδιο είναι μέρος αυτής της προσπάθειας. Πραγματικά είναι ιδιαιτέρως περίεργο που ακούστηκε από κάποιους συναδέλφους ότι είναι το νομοσχέδιο που αφορά στους λίγους. Δεν αναφέρθηκα σε εσάς μόνο, κύριε Καζαμία. Σας άκουσα το πρωί. Ένα νομοσχέδιο το οποίο κατ’ εξοχήν διευρύνει, διπλασιάζοντας τα εισοδηματικά κριτήρια, τον αριθμό των συμπολιτών μας που μπορούν να υπαχθούν στον εξωδικαστικό μηχανισμό, δίνοντας εμπράκτως εργαλεία σε αυτούς τους πολίτες να αντιμετωπίσουν τα προβλήματα που έχουν σε σχέση με τα δάνειά τους, είναι κατ’ εξοχήν ένα νομοσχέδιο που αφορά στην κοινωνική συνοχή και ένα νομοσχέδιο που αφορά στον μέσο Έλληνα πολίτη. Οπότε είναι κατ’ εξοχήν ένα νομοσχέδιο που αφορά στους πολλούς και αυτό γίνεται σε συνέχεια όλης αυτής της προσπάθειας που έχει γίνει όλα αυτά τα χρόνια.

Με την υπάρχουσα διαδικασία του εξωδικαστικού μηχανισμού ήδη έχουν ρυθμιστεί επιτυχώς τριάντα τρεις χιλιάδες τετρακόσιες τριάντα δύο οφειλές και η χώρα μας βρίσκεται σήμερα στη δέκατη έκτη θέση μεταξύ των κρατών-μελών της Ευρωπαϊκής Ένωσης ως προς το συνολικό ιδιωτικό χρέος. Δεν σημαίνει ότι δεν υπάρχει πρόβλημα προς αντιμετώπιση. Αντιθέτως, οι προσπάθειες που κάνουμε είναι ακριβώς να μπορέσουμε να διευρύνουμε τον αριθμό των συμπολιτών μας οι οποίοι πραγματικά μπορούν να υπαχθούν σε αυτές τις ευεργετικές διατάξεις. Και παράλληλα με την προστασία του πιστωτικού συστήματος της χώρας, παράλληλα με τη μάχη που κάνουμε σε όλα τα επίπεδα, όπως ανέφερα προηγουμένως για την αντιμετώπιση της φοροδιαφυγής, να αντιμετωπίσουμε και να στηρίξουμε τους πολίτες οι οποίοι πραγματικά έχουν ανάγκη από την πολιτεία με τέτοιου είδους ευεργετικές διατάξεις.

Το νομοσχέδιο επίσης έχει προβλέψεις -και η τροπολογία που φέρνει ο Υπουργός Εθνικής Οικονομίας και Οικονομικών, ο κ. Πιερρακάκης- για την αναστολή ποινικών διώξεων για χρέη προς το δημόσιο. Προστατεύονται με αυτόν τον τρόπο οι οφειλέτες οι οποίοι έχουν χρέη τα οποία συνεπάγονται ποινική δίωξη. Αυτή ήταν μια διάταξη που ακούγεται μεν αυτονόητη, αλλά είναι τώρα που γίνεται πράξη με μια σημαντική νομοθετική πρωτοβουλία. Παύει ένα παράδοξο που υπήρχε, να υπάρχει ποινική δίωξη, να ζητούν συνεχώς αναβολές στα δικαστήρια, με ό,τι αυτό συνεπάγεται για το διοικητικό και δικαστικό κόστος που υπάρχει και ταυτοχρόνως να μην επιτυγχάνεται τίποτα θετικό για την εθνική οικονομία. Δίνεται λύση με αυτήν την τροπολογία, οπότε και αυτό είναι μια διάταξη που αφορά στους πολλούς και όχι στους λίγους.

Σε ό,τι αφορά στο Μάτι και στη Μάνδρα -το έχει πει ο ίδιος ο Υπουργός ο κ. Πιερρακάκης από τις πρώτες μέρες ανάληψης των καθηκόντων του-, είναι μια πράξη αυτονόητη από την ελληνική πολιτεία, δίνοντας το χέρι στους συμπολίτες μας που έχουν περάσει αυτές τις τραγικές στιγμές και στη Μάνδρα και στο Μάτι. Εκλεγόμενος Βουλευτής στη δυτική Αττική, όπως και ο κύριος Πρόεδρος που προεδρεύει τη συζήτηση σήμερα, γνωρίζουμε το πόσο οδυνηρή ήταν αυτή η περίοδος για τους συμπολίτες μας. Νομίζω ότι η ελληνική πολιτεία πράττει το αυτονόητο και δίνει και ένα σημαντικό στίγμα για το μέλλον.

Επίσης, θεωρώ ιδιαιτέρως σημαντική την πρόβλεψη για τα αθλητικά σωματεία που έχει ιδιαιτέρως κοινωνικό πρόσημο με την οποία καταργείται το ψηφιακό τέλος συναλλαγής σε χρηματικά ποσά ή συνδρομές που καταβάλλονται σε αθλητικούς φορείς. Πρόκειται για μια ρύθμιση που θα εξοικονομήσει πόρους για τα αθλητικά σωματεία και θα δώσει περαιτέρω ώθηση στην ανάπτυξη του αθλητισμού. Ιδιαιτέρως σημαντική είναι και η πρόβλεψη του άρθρου 2 της τροπολογίας όπου πλέον μονιμοποιείται, θεσμοθετείται, προκαλώντας ασφάλεια δικαίου στους πολίτες η διαδικασία της καταβολής τελών κυκλοφορίας και η αυτόματη ακινησία από την ΑΑΔΕ των αυτοκινήτων, καθότι θα μπορούν πλέον θεσμοθετημένα να πληρώνουν τα τέλη για τους μήνες στους οποίους έχουν άρει την ακινησία. Είναι μια σημαντική διάταξη η οποία πλην της ουσίας της έχει και ένα σημαντικό θέμα τύπου, καθότι μετά από παρατάσεις που δίνονταν η ελληνική πολιτεία θεσμοθετεί και μονιμοποιεί αυτήν την πρόβλεψη, δείχνοντας ότι ο στόχος μας είναι -όταν αυτό είναι εφικτό- οι νομοθετικοί τρόποι που επιλέγουμε για να στηρίξουμε τους Έλληνες πολίτες να γίνονται με τη μέγιστη δυνατή ασφάλεια δικαίου.

Σε ό,τι αφορά στο κομμάτι της κεφαλαιαγοράς, το αναλύσαμε ενδελεχώς και στην επιτροπή και η εισηγήτρια μας η κ. Ιατρίδη το πρωί έκανε μια αναλυτική παρουσίαση, όπως και τις προηγούμενες μέρες στην επιτροπή. Έχουμε διατάξεις οι οποίες κατοχυρώνουν την Επιτροπή Κεφαλαιαγοράς, κατοχυρώνουν τη -υπό ευρεία έννοια- διαδικασία της κεφαλαιαγοράς στην Ελλάδα σε ένα σύνθετο περιβάλλον. Προφανώς, όπως τέθηκε από συναδέλφους της Αντιπολίτευσης και στις επιτροπές και σήμερα, η παράλληλη ενίσχυση της στελέχωσης της Επιτροπής Κεφαλαιαγοράς δεν είναι μια διαζευκτική υποχρέωση, είναι σωρευτική. Το ανέφερε και ο κ. Πετραλιάς στο πρωί στη συζήτηση ότι ο στόχος με τις επόμενες πρωτοβουλίες είναι να ενισχυθεί η στελέχωση της Επιτροπής Κεφαλαιαγοράς, προκειμένου να μπορεί να υπηρετεί με τον μέγιστο δυνατό τρόπο τις υποχρεώσεις που αυξημένα πλέον έχει και υπό το παρόν νομοσχέδιο.

Κυρίες και κύριοι συνάδελφοι, κλείνοντας θέλω να τονίσω ξανά ότι σε ένα ιδιαιτέρως κρίσιμο πεδίο και σε μια ιδιαιτέρως κρίσιμη συγκυρία η χώρα μας έχει καταφέρει και έχει δημιουργήσει -παρά τις δυσκολίες- ένα θετικό οικονομικό περιβάλλον για τις επιχειρήσεις και τους πολίτες. Δίνουμε την ευκαιρία σε κάθε πολίτη να συμμετάσχει στην οικονομική και κοινωνική ευημερία, αλλά ταυτοχρόνως προστατεύουμε τον πολίτη που έχει ανάγκη και ακούμε τα κελεύσματα της κοινωνίας με όλους τους δυνατούς τρόπους. Η δημοσιονομική σταθερότητα, η βελτίωση του οικονομικού περιβάλλοντος, η πολιτική σταθερότητα που έχει η χώρα είναι πυλώνες πάνω στους οποίους θα μπορέσουμε να συνεχίσουμε τη στήριξη της ελληνικής κοινωνίας, με σύνεση, με μέτρο, με σοβαρές νομοθετικές πρωτοβουλίες, πάντα λαμβανομένων υπ’ όψιν των επόμενων γενεών και των αναγκών, αυτό το περιβάλλον εργασίας που έχουμε χτίσει αυτό το χρονικό διάστημα να συνεχίσει με τον ίδιο τρόπο.

Συνεπείς, λοιπόν, στις δεσμεύσεις μας κάνουμε άλλο ένα βήμα σήμερα με το παρόν νομοσχέδιο για τη βελτίωση της ζωής όλων μας και κυρίως τη στήριξη των πολλών, αυτών που πραγματικά είναι οι συνδιαμορφωτές και αυτοί που πρέπει να έχουν το μέρισμα της επιτυχίας του μακροοικονομικού περιβάλλοντος της ελληνικής οικονομίας. Ενισχύουμε, λοιπόν, τις θετικές προοπτικές της πατρίδας μας με αίσθημα ευθύνης απέναντι στους πολίτες μας και για τις ερχόμενες γενιές.

Νομίζω, κύριε Πρόεδρε, ότι το νομοσχέδιο θα τύχει της στήριξης -και θέλω να το πιστεύω αυτό- της μέγιστης δυνατής κοινοβουλευτικής δύναμης και αριθμό Βουλευτών, καθότι -όπως είπα- είναι ένα νομοσχέδιο το οποίο μαζί με τα τεχνικά στοιχεία που το διέπουν έχει ουσιώδεις διατάξεις που αφορούν τους πολίτες, την κοινωνία, τους ευάλωτους συμπολίτες μας, τη μεσαία τάξη και νομίζω ότι πάνω σε αυτό μπορούμε να χτίσουμε συνθέσεις πλειοψηφίας και συνθέσεις συναίνεσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Υφυπουργό, τον κ. Κώτσηρα.

Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Θα ήθελα να καταθέσω μια σειρά από νομοτεχνικές βελτιώσεις. Καλώ όλους τους συναδέλφους να σταθούν ιδιαίτερα στη δέκατη έβδομη νομοτεχνική βελτίωση, η οποία λέει ότι στο άρθρο 185 του σχεδίου νόμου προστίθεται τρίτο εδάφιο ως εξής: «Εντός αποκλειστικής προθεσμίας δύο μηνών από την έναρξη ισχύος του παρόντος επιτρέπεται η υποβολή νέας αίτησης για τη επαναρρύθμιση οφειλών προς το δημόσιο και τους φορείς κοινωνικής ασφάλισης στο πλαίσιο της εξωδικαστικής ρύθμισης οφειλών, κατά παρέκκλιση της περίπτωσης δ) της παραγράφου 3 του άρθρου 7 του ν.4738/2020, σε οφειλέτες νομικά πρόσωπα που είχαν λάβει πρόταση ρύθμισης βάσει του εύλογου ποσοστού κέρδους επί του κύκλου εργασιών τους και απώλεσαν τη ρύθμιση του εξωδικαστικού μηχανισμού λόγω μη καταβολής τριών τουλάχιστον δόσεων κατά την ημερομηνία έναρξης ισχύος του παρόντος».

Τις καταθέτω για τα Πρακτικά.

Σας ευχαριστώ πολύ.

(Στο σημείο αυτό ο Υπουργός Εθνικής Οικονομίας και Οικονομικών κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

Να μπουν οι σελίδες 427-431

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν οι νομοτεχνικές βελτιώσεις που καταθέτει ο κύριος Υπουργός και να διανεμηθούν στους εισηγητές και στους συναδέλφους.

Καλώ στο Βήμα, όπως ήδη έχω προαναγγείλει, την ανεξάρτητη Βουλευτή, την κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, όσον αφορά το έγκλημα των Τεμπών έχουμε πλέον τέσσερα εγκλήματα. Το πρώτο είναι αυτό καθαυτό το έγκλημα της σύγκρουσης των τρένων σε διπλή γραμμή το 2023. Το δεύτερο είναι το έγκλημα της συγκάλυψης. Το τρίτο είναι αυτό που θα συντελεστεί μεθαύριο την Παρασκευή, δηλαδή είναι η παραπομπή του κ. Τριαντόπουλου για ένα πλημμέλημα στο δικαστικό συμβούλιο κατά παράβαση του Συντάγματος. Το τέταρτο βεβαίως είναι το πάρτι αυτό των εκβιασμών που γίνεται γύρω από το πόρισμα του ΕΟΔΑΣΑΑΜ, όπου ο κ. Παπαδημητρίου ρητά στο πόρισμα αυτό του ΕΟΔΑΣΑΑΜ αρχικά είδε πυρόσφαιρα οφειλόμενη στο παράνομο φορτίο, εύφλεκτο φορτίο άγνωστης προέλευσης που έφερε η εμπορική αμαξοστοιχία. Στη συνέχεια ο κ. Παπαδημητρίου είδε πυρόσφαιρα οφειλόμενη, όμως, στην ανάφλεξη των ελαίων σιλικόνης των μηχανών. Μετά ο ΕΟΔΑΣΑΑΜ ξαναείδε πυρόσφαιρα οφειλόμενη στο παράνομο φορτίο των υδρογονανθράκων που έφερε η εμπορική αμαξοστοιχία.

Και όπως ήταν αυτονόητο και όπως ζητήσαμε και εμείς ως Κίνημα Δημοκρατίας παραιτήθηκε ο κ. Παπαδημητρίου, ο οποίος δύο μέρες πριν από τηλεοράσεως μας έλεγε ότι αν πάθει κάτι δεν θα είχε αυτοκτονήσει και ότι δέχεται απειλές. Αυτό με συγχωρείτε, κυρίες και κύριοι συνάδελφοι της Νέας Δημοκρατίας, δεν είναι δυτική δημοκρατία. Αυτό όπως αντιλαμβανόμαστε όλοι είναι Κόζα Νόστρα.

Σε αυτό το κλίμα λοιπόν συζητούμε το παρόν νομοσχέδιο και την ενίσχυση κεφαλαιαγοράς το οποίο στην πραγματικότητα έπρεπε να τιτλοφορείται «πολυνομοσχέδιο συγκάλυψης της εξαετούς διάλυσης της κεφαλαιαγοράς και της οικονομίας της χώρας», με εισαγωγή διατάξεων που διαλύουν περαιτέρω την αγορά και ευνοούν βεβαίως αυτούς που φοροδιαφεύγουν και μάλιστα σε μεγάλη κλίμακα.

Θα σταθώ κυρίως στα σημεία που αποδεικνύεται ότι η βασική αρχή, η οποία υπηρετείται από την Κυβέρνησή σας, δηλαδή η περαιτέρω συγκέντρωση κεφαλαίων στα χέρια λίγων και η εξαφάνιση των δικαιωμάτων ελέγχου από τους πολλούς είναι η πεμπτουσία, θα έλεγα, αυτού του νομοσχεδίου. Όλα αυτά τα οποία θα σχολιάσω σε ενδεικτικά άρθρα του νομοσχεδίου αφορούν σε μια διακυβέρνηση που αρνείται να δει τον ελέφαντα στο δωμάτιο και αντί να φέρνει ουσιαστικές και βιώσιμες ρυθμίσεις χρεών, ρυθμίζει το πρακτικά ανυπόστατο πλαίσιο των είκοσι τεσσάρων δόσεων και το υφιστάμενο πρακτικά ανύπαρκτο εξωδικαστικό μηχανισμό στον οποίο μετά από έξι χρόνια εφαρμογής, όπως μας είπε προηγουμένως ο κ. Κώτσηρας, δεν έχουν ενταχθεί παρά μόνο τριάντα τρεις χιλιάδες. Τριάντα τρεις χιλιάδες δεν μας είπατε, κύριε Κώτσηρα; Δανειολήπτες, οι οποίοι είναι κάτι λιγοστές χιλιάδες εκ των εκατοντάδων χιλιάδων δανειοληπτών που έχουν κάνει αίτηση για να ενταχθούν στον εξωδικαστικό μηχανισμό.

Πάμε λοιπόν στο Κεφάλαιο 2, που μιλάτε για την ενίσχυση της κεφαλαιαγοράς. Όταν στο άρθρο 3 μιλάτε για αύξηση του ορίου ενημερωτικού δελτίου στα 8 εκατομμύρια, στην ουσία λέτε σε χιλιάδες μικρομετόχους ότι δεν θα λαμβάνουν πληροφόρηση για το μεγαλύτερο εύρος των συναλλαγών των εταιρειών στις οποίες θέλουν να επενδύσουν και το πιο βασικό είναι πως δυσκολεύετε καθοριστικά την αξιολόγηση του επενδυτικού κινδύνου από τους μικροεπενδυτές, οι οποίοι πανεύκολα πλέον μπορούν να εξαπατώνται από επιτήδειους βασικούς μετόχους και να χάνουν τα λεφτά τους. Εμείς, σαν Κίνημα Δημοκρατίας προτείνουμε να θεσπίσετε ένα ενδιάμεσο επίπεδο πληροφόρησης για συναλλαγές από 5 εκατομμύρια και μάλιστα, με αυξημένες απαιτήσεις διαφάνειας σε σχέση με το απλό πληροφοριακό δελτίο.

Στο θέμα της εταιρικής διακυβέρνησης και ιδιαίτερα στα άρθρα 4 και 5 όπου πραγματεύεστε τις μετοχές με πολλαπλά δικαιώματα ψήφου, στην ουσία στο μεν άρθρο 4 ανοίγετε διάπλατα την πόρτα της κατάχρησης εξουσίας από βασικούς μετόχους, στο δε άρθρο 5 σκοπίμως έχετε αφαιρέσει τα όρια στα πολλαπλά δικαιώματα ψήφου, άρα καταργείτε το δικαίωμα ελέγχου από τους μικρομετόχους οι οποίοι θα δουν το αποτύπωμα των μετοχών τους να εκμηδενίζεται στη διαδικασία της λήψης εταιρικών αποφάσεων και να καθίστανται στην ουσία έρμαια των ανεξέλεγκτων βασικών μετόχων. Εμείς, σαν Κίνημα Δημοκρατίας σας προτείνουμε κάτι πολύ απλό. Να εισάγετε στο άρθρο 5 ανώτατο όριο πολλαπλών δικαιωμάτων ψήφου και φυσικά να θεσπίσετε έναν μηχανισμό προστασίας των δικαιωμάτων της μειοψηφίας.

Το αποκορύφωμα όμως έρχεται στο άρθρο 8 και στα άρθρα 17 έως 21 περί μηχανισμών διαχείρισης ρευστότητας, όπου επικυρώνετε όλα τα προηγούμενα υπέρ των μεγαλομετόχων με την απουσία ανώτατου ορίου στην προσαρμογή της τιμής και την παντελή έλλειψη συγκεκριμένων κριτηρίων ενεργοποίησης του μηχανισμού Swing Pricing στο άρθρο 19.

Και φυσικά στο άρθρο 15 προσεγγίζετε με απόλυτη ασάφεια τον προσδιορισμό των αντικειμενικών λόγων για αναστολή έκδοσης μεριδίων, κάτι που είναι προφανές και από τον μηχανισμό εισφορών για αποτροπή απομείωσης αξίας. Εμείς προτείνουμε και εδώ τον καθορισμό συγκεκριμένου πλαισίου με ποσοτικά και ποιοτικά κριτήρια για την εφαρμογή των μηχανισμών διαχείρισης ρευστότητας.

Πάμε όμως και στα άρθρα 65 και 79 όπου θεωρητικά προσεγγίζετε τη θωράκιση των εποπτικών φορέων. Και τι διαπιστώνουμε; Ότι εισάγετε την επικάλυψη αρμοδιοτήτων μεταξύ της Επιτροπής Κεφαλαιαγοράς και της Τράπεζας της Ελλάδος, σε συνδυασμό με ένα εντελώς ασαφές πλαίσιο συνεργασίας των δύο τομέων στον τομέα των κρυπτοστοιχείων. Και ξοδεύετε γι’ αυτόν τον σκοπό όλα τα άρθρα από το 95 μέχρι το 126, χωρίς μάλιστα να προβλέπετε μηχανισμό επίλυσης διαφορών μεταξύ αυτών των δύο κρίσιμων αρχών, όπως φαίνεται από τα άρθρα 80 έως 94. Στην ουσία διαλύετε κάθε μορφή εποπτείας και παραδίδετε στην Επιτροπή Κεφαλαιαγοράς κρίσιμες αρμοδιότητες της Τράπεζας της Ελλάδος. Εμείς εδώ είμαστε ξεκάθαροι και προτείνουμε να διατυπώσετε πριν την ψήφιση του νομοσχεδίου τη δημιουργία μόνιμου συντονιστικού οργάνου με σαφείς αρμοδιότητες και διαδικασία λήψης αποφάσεων.

Και έρχομαι στο Κεφάλαιο 3, κυρίες και κύριοι συνάδελφοι, περί φορολογικών κινήτρων για την ενίσχυση της κεφαλαιαγοράς, όπου υπάρχει μια θεμελιώδης αντίφαση. Ενώ από τη μια μεριά διευκολύνετε την είσοδο επενδυτικών μικρομεσαίων κεφαλαίων στο μετοχικό κεφάλαιο μεγάλων εισηγμένων εταιρειών και αν θέλετε και διευκολύνετε και την εισαγωγή μικρομεσαίων επιχειρήσεων στο Χρηματιστήριο της Αθήνας. Από την άλλη, το όριο των 300 χιλιάδων ευρώ που βάζετε για τους angels investors είναι αποτρεπτικό για τη στερέωση των μικρομεσαίων επιχειρήσεων και για τις ήδη εισηγμένες σε αυτές. Αυτό το όριο είναι επίσης αποτρεπτικό, καθώς το μακροπρόθεσμο όφελος είναι επισφαλές και εσείς μιλάτε για διακράτηση μετοχών ακόμα και για δέκα έτη.

Αυτοί δεν είναι επενδυτές, κύριε Υπουργέ. Αυτοί είναι εν δυνάμει δωρητές δεδομένης και της καταχρηστικής ισχύος των βασικών μετόχων που έχετε κατοχυρώσει ήδη με τα προηγούμενα άρθρα.

Πάμε όμως, σε κάτι που αφορά τον μισό πληθυσμό της χώρας και αναφέρομαι βεβαίως στον εξωδικαστικό μηχανισμό ρύθμισης οφειλών μέσω από όπου στο άρθρο 178 διπλασιάζετε λέτε τα όρια των εισοδηματικών και των περιουσιακών κριτηρίων των ευάλωτων οφειλετών και ισχυρίζεστε ότι θα προκύπτει ρύθμιση που δεν μπορούν να την αρνηθούν τράπεζες και servicers, ενώ την ίδια στιγμή στο ίδιο ακόμα άρθρο δίνετε τη δυνατότητα στους πιστωτές να ασκούν ανακοπή εντός είκοσι ημερών στο αρμόδιο πρωτοδικείο, λόγω δήθεν ανακρίβειας των στοιχείων που έχει επιβάλει ο οφειλέτης. Μιλάμε για εκατοντάδες χιλιάδων οφειλετών που ούτε οι ίδιοι ούτε το κράτος ούτε οι τράπεζες ούτε οι servicers γνωρίζουν σήμερα που μιλάμε με ακρίβεια τα στοιχεία των οφειλών. Αυτή είναι η πραγματικότητα. Εμείς λοιπόν λέμε ότι πρέπει να λάβετε μέριμνα για τη μειωμένη ικανοποίηση της απαίτησης του πιστωτή συγκριτικά με την ικανοποίηση της απαίτησής του μέσω της αναγκαστικής εκτέλεσης σαν να μην ίσχυε δηλαδή η ρύθμιση. Και τι σημαίνει αυτό που κάνετε εσείς; Ότι δεν είναι δυνατόν να αποκτήσει υπόσταση ένας εξωδικαστικός μηχανισμός ρύθμισης οφειλών, όταν μετά την εξαγωγή της ρύθμισης υπαναχωρεί ο πιστωτής εντός είκοσι ημερών και απαιτεί ότι θα έπρεπε να ικανοποιηθεί σαν να μην υπήρχε ρύθμιση. Και αυτό συμβαίνει σε μια χώρα, όπως σας είπα στην αρχή, στην οποία ισχύουν δύο πράγματα: το χαμηλότερο διαθέσιμο εισόδημα στην Ευρώπη και αφετέρου η νεοφιλελεύθερη εμμονή σας να μη δίνετε ρυθμιστικό πλαίσιο οφειλών έως διακόσιες σαράντα δόσεις με περικοπή τόκων και προσαυξήσεων. Άρα στην ουσία θέλετε να δημεύσετε τις περιουσίες των Ελλήνων μεγάλο μέρος των οποίων μιλώντας για τις αγροτικές γαίες αποτελούν δείκτη εθνικής ακεραιότητας.

Εκτός αν δεν διαβάσατε, κύριε Υπουργέ, στις εφημερίδες αυτές τις μέρες για την προέλαση τουρκικών, βουλγαρικών και άλλης άγνωστης εθνικότητας κεφαλαίων που αγοράζουν απέραντες εκτάσεις γης, σε αγαστή συνεργασία με funds και τους servicers στην ανατολική Μακεδονία και Θράκη και εκτός αν δεν θυμάστε το νομοσχέδιο που ψήφισε η Κυβέρνησή σας πριν λίγες μέρες, με το οποίο παραδίδετε τα βοσκοτόπια της χώρας σε επενδυτικά funds της ενέργειας.

Και δεν χρειάζεται να σας ρωτήσω πού το πάτε, κυρίες και κύριοι Υπουργοί της Νέας Δημοκρατίας, και ειδικά εσείς κύριε Πιερρακάκη, που είστε και νέος άνθρωπος. Το πάτε εκεί που το πήγαινε και ο προκάτοχος σας, ο κ. Χατζηδάκης και το πάτε εκεί ακριβώς που περιγράφει το σχέδιο Πισσαρίδη. Δηλαδή, να δημιουργήσετε μια Ελλάδα του 1/10, όπου το 1/10 θα ευημερεί και τα 9/10 των πολιτών θα είναι μέτοικοι ή δουλοπάροικοι στην ίδια τους τη χώρα.

Είστε όμως και προκλητικοί, γιατί έρχεστε σε αυτό το νομοσχέδιο και μιλάτε για παράταση ισχύος του προγράμματος χορήγησης εγγυήσεων σε τιτλοποιήσεις πιστωτικών ιδρυμάτων, δηλαδή σε μια αέναη επέκταση του σχεδίου «ΗΡΑΚΛΗΣ» που τώρα το βρίσκουμε στο «ΗΡΑΚΛΗΣ 3» και σε δέκα χρόνια μπορούμε να το βρούμε και στο «ΗΡΑΚΛΗΣ 13». Δηλαδή, κάνετε τους Έλληνες φορολογούμενους εγγυητές σε αυτούς που τους παίρνουν τα σπίτια και τα χωράφια, χωρίς να έχουν βάλει δικό τους ούτε 1 ευρώ και οι οποίοι έχουν γλιτώσει 58 δισεκατομμύρια από φόρους χωρίς να έχετε αισθανθεί την ανάγκη να λογοδοτήσετε πού και πώς χρησιμοποιήθηκαν αυτές οι εγγυήσεις, πού και πώς συνέβαλαν στην ωφέλεια των δανειοληπτών αυτές οι εγγυήσεις και σε τι άλλο συνέβαλαν αυτές οι εγγυήσεις πέρα από την απαλλαγή των τραπεζών από τα κόκκινα δάνεια. Δηλαδή τις τράπεζες τις οποίες τις πτώχευσαν, τις ανακεφαλαιοποίησαν, μας παίρνουν τα σπίτια και τις απαλλάσσουμε και από όλα τα κόκκινα δάνεια που με δική τους ευθύνη δόθηκαν.

Να το χαίρεστε αυτό το νομοσχέδιο, κύριε Πιερρακάκη, και να χαίρεστε και τις τροπολογίες εβδομήντα δύο σελίδων που φέρατε και που αντιστοιχούν το κάθε ένα άρθρο αυτής και σε ένα χωριστό νομοσχέδιο μέσα στο νομοσχέδιο. Και σε γενικές γραμμές για να είμαστε ξεκάθαροι επειδή καταστρέψαμε τη μεσαία τάξη, επειδή καταστρέψατε ακόμη και αυτούς τους λίγους υγιείς επιχειρηματίες που προσδοκούν λίγο περισσότερη ευημερία μέσα από την κεφαλαιαγορά, επειδή σε αυτήν τη χώρα οι άνθρωποι δεν μπορούν να επιβιώσουν, εμείς σαν Κίνημα Δημοκρατίας θεωρούμε ότι αυτό το νομοσχέδιο είναι δόλιο και βεβαίως, το καταψηφίζουμε και αυτό και τις τροπολογίες εβδομήντα δύο σελίδων που φέρατε, γιατί ακόμη και τα ελάχιστα καλά που περιέχει φροντίζετε να τα ακυρώνετε στο αμέσως επόμενο άρθρο από αυτό που τα αναφέρετε.

Ανακαλέστε το λοιπόν, ανασκευάστε το φέρτε το ξανά. Εμείς τη χαριστική βολή στην οικονομία δεν τη δίνουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε την κ. Τζάκρη.

Να καλέσω τώρα στο Βήμα τον τελευταίο εκ του καταλόγου των ομιλητών Βουλευτών, τον Βουλευτή της Νέας Δημοκρατίας, κ. Αθανάσιο Παπαθανάση και αμέσως μετά τον λόγο θα πάρει για μια παρέμβαση, αν κατάλαβα καλά, η Πρόεδρος της Κοινοβουλευτικής Ομάδας Πλεύση Ελευθερίας, η κ. Ζωή Κωνσταντοπούλου.

Κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Σας ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητάμε το νομοσχέδιο του Υπουργείου Οικονομικών το οποίο περιλαμβάνει σημαντικές ρυθμίσεις για την ενίσχυση της κεφαλαιαγοράς και την αντιμετώπιση των οικονομικών θεμάτων που απασχολούν τη μεσαία τάξη και τους πιο ευάλωτους συμπολίτες μας.

Το νομοσχέδιο αυτό περιλαμβάνει θετικές πρωτοβουλίες, όπως:

Πρώτον, διπλασιασμός των εισοδηματικών και περιουσιακών ορίων. Αυτή η ρύθμιση είναι καθοριστική για τη λειτουργία του εξωδικαστικού μηχανισμού ρύθμισης οφειλών, καθώς το ποσοστό των επιλέξιμων οφειλετών αυξάνεται από το 7% στο 85%.

Δεύτερον, αξιοπιστία και ελκυστικότητα του Χρηματιστηρίου. Με τις νέες ρυθμίσεις ενισχύουμε την εμπιστοσύνη των επενδυτών και ωθούμε την ανάπτυξη, διευκολύνοντας την είσοδο πολύ μικρών και μικρών επιχειρήσεων σε ρυθμισμένες αγορές.

Τρίτον, επιτάχυνση της διαχείρισης των κόκκινων δανείων. Η εξαμηνιαία παράταση του προγράμματος «ΗΡΑΚΛΗΣ» θα συμβάλλει στην αποτελεσματική μείωση των κόκκινων δανείων που συνιστούν σοβαρή απειλή για την οικονομία μας.

Τέταρτον, ρυθμίσεις για τη δημόσια διοίκηση. Ειδικές διατάξεις θα επιλύσουν ζητήματα που αφορούν την προσωπική διαφορά περίπου σαράντα χιλιάδων δημοσίων υπαλλήλων, εξασφαλίζοντας ότι θα μπορούν να λαμβάνουν τις αυξήσεις που τους αναλογούν στο μέλλον.

Πέμπτον, θεσμική θωράκιση των εποπτικών φορέων. Με την αναβάθμιση της Επιτροπής Κεφαλαιαγοράς και της Τράπεζας της Ελλάδος, ενισχύουμε την εποπτεία των χρηματοπιστωτικών αγορών που είναι ζωτικής σημασίας για τη σταθερότητα και την ακεραιότητα του χρηματοπιστωτικού μας συστήματος.

Οι παραπάνω ρυθμίσεις περιλαμβάνουν έναν ευρύτερο αριθμό πολιτών και οικογενειών που είναι σημαντικό να υπογραμμίσουμε ότι κάθε δράση γίνεται με σωστό σχεδιασμό και σεβασμό στις προσπάθειες του ελληνικού λαού. Αντιθέτως, η Αντιπολίτευση συχνά υπόσχεται λύσεις για όλα τα προβλήματα μέσω απλών νόμων και τροπολογιών, τις περισσότερες φορές χωρίς κοστολόγηση και εκτίμηση των συνεπειών, μια προσέγγιση που εμείς αποφεύγουμε. Η εποχή των ανεξέλεγκτων υποσχέσεων έχει παρέλθει, καθώς την προηγούμενη δεκαετία το κόστος αυτό το πλήρωσαν πολύ ακριβά οι εργαζόμενοι και οι συνταξιούχοι.

Η βασική μας αρχή είναι να προσφέρουμε μόνο όσα μπορούμε, χωρίς να υπερβαίνουμε τα όριά μας και να βρισκόμαστε ξανά σε καθεστώς υπερβολικού ελλείμματος από την Κομισιόν. Αυτή είναι μια υπεύθυνη πολιτική προσέγγιση, διότι οι αποφάσεις του σήμερα επηρεάζουν τις επόμενες γενιές και είναι σημαντικό να είμαστε ειλικρινείς με τους πολίτες, για το μακροπρόθεσμο αποτέλεσμα αυτών των πολιτικών.

Το νέο νομοσχέδιο του Υπουργείου Οικονομικών διευρύνει τα υποκειμενικά και τα αντικειμενικά όρια του εξωδικαστικού μηχανισμού, ενώ αναμένεται να παρέχει σημαντικά οφέλη σε πολίτες και επιχειρήσεις. Αρχικά αυξάνεται η δυνατότητα εξυπηρέτησης περισσότερων δανείων, επιτρέποντας σε μεγαλύτερο αριθμό πολιτών να επωφεληθούν. Αυτό σημαίνει ότι πολλοί θα μπορέσουν να ξαναμπούν σε καθεστώς αποπληρωμής, αποτρέποντας τον κίνδυνο άμεσης εκτέλεσης εναντίον τους. Ο εξωδικαστικός μηχανισμός έχει αναγνωριστεί για την αποτελεσματικότητά του, καθώς πλέον δεν υπάρχει πια περιορισμός στους δικαιούχους με την κατάργηση των προηγούμενων ορίων των ευάλωτων συμπολιτών και διπλασιασμό των ορίων, διευρύνοντας τη στήριξη. Επιπλέον, το νομοσχέδιο επιτρέπει την πρόταση ρύθμισης για όλους, χωρίς να απαιτείται η συγκατάθεση των servicers, διευκολύνοντας έτσι την πρόσβαση στη ρύθμιση χρέους. Το μέσο κούρεμα των οφειλών καθορίζεται στο 30%, προσφέροντας ουσιαστική ανακούφιση. Εξίσου σημαντική είναι η δυνατότητα μιας δεύτερης ευκαιρίας ρύθμισης χρεών για νομικά πρόσωπα και επιχειρήσεις που είχαν προηγουμένως λάβει ρύθμιση, αλλά έχασαν τις δόσεις τους, καθώς διασφαλίζεται το δικαίωμα συμμετοχής τους στον μηχανισμό ξανά. Σύμφωνα με τα στοιχεία της EUROSTAT για το 2023, το ιδιωτικό χρέος στην Ελλάδα κατέχει τη δέκατη έκτη θέση μεταξύ των κρατών-μελών με ποσοστό 93,3% του ΑΕΠ, παραμένοντας χαμηλότερο από τον ευρωπαϊκό μέσο όρο του 125,3%.

Από το 2019 ως το 2024 τα κόκκινα δάνεια στις τράπεζες σημείωσαν σημαντική μείωση μέσω του προγράμματος «ΗΡΑΚΛΗΣ». Την ίδια στιγμή, από το 2020 έως σήμερα, το ιδιωτικό χρέος ως ποσοστό του ΑΕΠ και το ιδιωτικό χρέος των νοικοκυριών έχουν σημειώσει συνεχή μείωση. Τα μη εξυπηρετούμενα δάνεια συνολικά αποτελούσαν το 30% των δανείων το τρίτο τρίμηνο του 2024, σε σύγκριση με το 52% το 2019 και η τάση πτώσης αναμένεται να συνεχιστεί. Επιπλέον, τα μη εξυπηρετούμενα δάνεια από τράπεζες και υπηρεσίες ανέρχονται σε 67,08 δισεκατομμύρια ευρώ, σύμφωνα με τα στοιχεία του τρίτου τριμήνου του 2024, έναντι 92,19 δισεκατομμυρίων ευρώ το 2019.

Ο εξωδικαστικός συμβιβασμός κινείται προς την ίδια κατεύθυνση. Τα αποτελέσματα είναι εντυπωσιακά, καθώς μέχρι τον Φεβρουάριο του 2025 έχουν πραγματοποιηθεί τριάντα δύο χιλιάδες επιτυχείς ρυθμίσεις οφειλών. Υπήρξε σημαντική αύξηση στις επιτυχείς ρυθμίσεις μεταξύ του 2023 και του 2024 που ανήλθαν σε 81% με δεκαέξι χιλιάδες εννιακόσιες ρυθμίσεις που πραγματοποιούνται το 2024, έναντι εννέα χιλιάδων τριακοσίων τριάντα εννέα το 2023. Συνολικά ως τώρα έχουν ρυθμιστεί οφειλές ύψους 10,45 δισεκατομμυρίων ευρώ με το μεγαλύτερο μέρος αυτών να εντοπίζονται το 2023 και το 2024 και συγκεκριμένα 5,3 δισεκατομμύρια ευρώ το 2024 και 3,54 δισεκατομμύρια το 2023, αύξηση της τάξης του 45%.

Τα δεδομένα αυτά αναδεικνύουν μια σημαντική βελτίωση και στηριζόμενοι σε αυτήν τη βελτίωση, με τις νέες ρυθμίσεις του παρόντος νομοσχεδίου, είμαστε βέβαιοι ότι οι συμπολίτες μας θα ανακουφιστούν ακόμα περισσότερο, θα προστατευτούν και θα αντιμετωπίζουν το μέλλον με μεγαλύτερη αισιοδοξία.

Κυρίες και κύριοι, ο άξονας στρατηγικής μας στοχεύει στην ενίσχυση των εποπτικών μηχανισμών, καθιερώνοντας επιπλέον διαφανείς διαδικασίες για τη λειτουργία της επιτροπής κεφαλαιαγοράς σύμφωνα με τις καλύτερες διεθνείς και ευρωπαϊκές πρακτικές.

Συγκεκριμένα, προβλέπεται:

Η έκδοση εγχειριδίου για τον έλεγχο των παραπόνων που υποβάλλονται στην επιτροπή, εγχειριδίου για επιτόπιους ελέγχους σε εποπτευόμενους φορείς, κατευθυντήριων γραμμών για τον υπολογισμό των προστίμων και την υποβολή κυρώσεων με διαδικασίες που είναι σταθερές και διαφανείς, κώδικας δεοντολογίας για τη ρύθμιση της άρσης καθηκόντων των μελών και του προσωπικού, καθώς και εγχειριδίου για την κάλυψη των εκπαιδευτικών αναγκών του προσωπικού με αξιολογήσεις εκπαιδευτών και εκπαιδευομένων. Επιπλέον, δίνεται η δυνατότητα στους εποπτικούς μηχανισμούς της Επιτροπής Κεφαλαιαγοράς και της Τράπεζας της Ελλάδος να διεξαγάγουν ελέγχους σε εποπτευόμενους φορείς μέσω χρήσης μυστικών πελατών.

Κυρίες και κύριοι συνάδελφοι, το σχέδιο νόμου περιλαμβάνει ρυθμίσεις για την προστασία των επενδυτών σε μια αναπτυσσόμενη αγορά που επιβάλλει την παράλληλη προστασία των επενδυτών από παράνομες πρακτικές.

Άλλη σημαντική ρύθμιση αφορά στην οριστική επίλυση του ζητήματος της προσωπικής διαφοράς των δημοσίων υπαλλήλων, που αφορά περίπου σαράντα χιλιάδες εργαζόμενους. Συγκεκριμένα, αν η προσωπική διαφορά είναι κάτω από 300 ευρώ δεν θα υπάρξει επιμερισμός με την αύξηση του βασικού μισθού, ενώ εάν την υπερβαίνει το ποσό που συμψηφίζεται είναι το μικρότερο μεταξύ του 50% της αύξησης του βασικού μισθού και του ποσού που υπερβαίνει τα 300 ευρώ.

Με την προτεινόμενη διάταξη και λαμβάνοντας υπ’ όψιν ότι η προσωπική διαφορά σε ορισμένες περιπτώσεις ενδέχεται να φτάσει σε επίπεδα που δημιουργούν σημαντικές διαφοροποιήσεις μεταξύ υπαλλήλων του ίδιου μισθολογικού κλιμακίου, το ζήτημα που έχει ανακύψει ρυθμίζεται αναδρομικά από 1η Ιουλίου 2024 και με διαρκή ισχύ, ενώ ταυτόχρονα μειώνονται σταδιακά οι μισθολογικές ανισότητες στον δημόσιο τομέα σε περιπτώσεις με υψηλή προσωπική διαφορά.

Αξία έχει να επισημάνω ότι το νομοσχέδιο αυτό περιλαμβάνει εξαιρετικά θετικές παρεμβάσεις σε πάρα πολλούς τομείς για τη μεγάλη πλειοψηφία των συμπολιτών μας. Συνεχίζουμε λοιπόν με την ίδια φιλοσοφία και δέσμευση επιδιώκοντας το καλύτερο δυνατό για όλες τις Ελληνίδες και όλους τους Έλληνες, πάντα με σεβασμό στους κόπους τους και τις γενιές που μας ακολουθούν.

Πιστεύω ακράδαντα ότι οι ρυθμίσεις που προτείνονται στο σχέδιο νόμου θα συμβάλλουν καθοριστικά στην οικονομική σταθερότητα και την ανάπτυξη της χώρας μας, αποδεικνύοντας τη δέσμευση της Κυβέρνησης για την υποστήριξη όλων των πολιτών και τη βελτίωση της καθημερινότητάς τους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Παπαθανάση, και για την ακρίβεια στον χρόνο.

Τώρα θα καλέσω στο Βήμα την Πρόεδρο της Πλεύσης Ελευθερίας κ. Ζωή Κωνσταντοπούλου για την παρέμβασή της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα κάνω μια σύντομη παρέμβαση σήμερα και την κυρίως ομιλία μου αύριο. Είναι όμως πάντα κάποια πράγματα που πρέπει να καταγράφονται εδώ στην Ολομέλεια της Βουλής και να μην περνάνε χωρίς να είναι καταγεγραμμένο τι πραγματικά συμβαίνει.

Σήμερα λοιπόν την ώρα που οι εργαζόμενοι στον ιδιωτικό και στον δημόσιο τομέα απεργούσαν, εδώ η Βουλή με ιλιγγιώδεις ρυθμούς προσπαθούσε, με πρωτοβουλία της Νέας Δημοκρατίας, όσα μπορεί να τα περάσει χωρίς να τα πάρει κανείς είδηση.

Κι έτσι για σήμερα προγραμματίστηκαν δύο, μάλιστα, συνεδριάσεις της Επιτροπής Παραγωγής και Εμπορίου για να ενημερώσει ο κ. Δήμας για συμβάσεις και έργα στον τομέα του, στον τομέα των υποδομών, που αφορούν τις καταστροφές που συνέβησαν μετά τον «Daniel». Επιφυλάσσομαι γι’ αυτά. Θέλω όμως να είναι καταγεγραμμένο ότι αυτές οι δύο συνεδριάσεις μπήκαν για σήμερα εν κρυπτώ την ώρα της μεγάλης απεργίας.

Εμείς, κι εγώ προσωπικά, για άλλη μια φορά βρεθήκαμε στο πλευρό των ανθρώπων που αγωνίζονται, των ανθρώπων που επιμένουν να διεκδικούν δικαιώματα και ελευθερίες, ανθρώπων που ο κ. Μητσοτάκης ούτε φαντάζεται την ύπαρξή τους και τη ζωή τους. Άλλωστε, ο ίδιος έχει δηλώσει θρασύτατα πριν από καμιά δεκαπενταριά χρόνια ότι ουδέποτε έζησε με 800 ευρώ και ελπίζει να μην χρειαστεί ποτέ να ζήσει με 800 ευρώ.

Παρ’ όλα αυτά υπάρχουν πάρα πολλοί εργαζόμενοι και στον ιδιωτικό και στο δημόσιο τομέα, που ζουν με πολύ λιγότερα χρήματα, που αγωνίζονται να τα βγάλουν πέρα, που αντιμετωπίζουν κατασχέσεις, πλειστηριασμούς και εξώσεις από την πρώτη κατοικία τους, που με κάθε τρόπο προσπαθούν να ανατάξουν τη ζωή τους, η οποία καταστράφηκε ανυπαίτια όταν οι κυβερνήσεις δεκαετιών οδήγησαν τη χώρα σε χρεοκοπία και ζήτησαν τον λογαριασμό από τους πολίτες με το φοβερό εκείνο ρητό του Πάγκαλου «μαζί τα φάγαμε». Δεν τα φάγαμε μαζί και αυτό ήταν και οφθαλμοφανές και εξακολουθεί να είναι.

Ήταν, λοιπόν, σημαντικό για εμάς σήμερα, αυτήν την μέρα απεργίας, που και οι εργαζόμενοι στο δημόσιο τομέα απεργούσαν, να δοθεί η δυνατότητα και στους εργαζόμενους της Βουλής, που είναι εργαζόμενοι και αυτοί να συμμετέχουν στην απεργία και όχι να συνεδριάζουν οργιωδώς όλες οι Επιτροπές της Βουλής η μία πάνω στην άλλη. Εμείς που έχουμε έξι Βουλευτές είναι ένας άθλος και παράλληλα άσκηση προσομοίωσης - κλωνοποίησης το πώς είμαστε παρόντες και παρούσες σε όλες τις διαδικασίες. Αν πάντως βάζετε στοίχημα πώς δεν θα καταφέρουμε να είμαστε εκεί, θα το χάσετε. Θα είμαστε πάντα εκεί και εγώ προσωπικά θα είμαι πάντα εκεί.

Τώρα αυτήν τη μέρα έγιναν και άλλα ενδιαφέροντα και πρέπει να τα καταγράψω. Είστε μία Κυβέρνηση -τους παρόντες Υπουργούς συμβαίνει να τους συμπαθώ και να τους εκτιμώ, αλλά η ταυτότητα και τα χαρακτηριστικά της Κυβέρνησης αυτής δεν κρύβονται- που στηρίζεται σε ό,τι πιο ακροδεξιό, ό,τι πιο σκοταδιστικό, ό,τι πιο ακραίο υπάρχει, ρατσισμός, ομοφοβία, ξενοφοβία, μισογυνισμός, τρανσφοβία, ρατσισμός, ρατσισμός, ρατσισμός και πρωτοπαλίκαρα της Κυβέρνησης αυτής είναι ο κ. Βορίδης, ο τσεκουροφόρος χουντικός και ο κ. Γεωργιάδης, ο αρνητής του Ολοκαυτώματος και αρνητής των νεκρών του Πολυτεχνείου. Κάναμε και ένα TikTok σχετικά σήμερα, που αναφέρεται στα επιτεύγματα και του κ. Γεωργιάδη και του κ. Βορίδη και του κ. Πλεύρη, πρώην Υπουργός, νυν Κοινοβουλευτικός Εκπρόσωπος, που έχει κάνει μια φοβερή ομιλία, στην οποία λέει ότι δεν υπάρχει φύλαξη των συνόρων χωρίς νεκρούς και καλεί να έχουμε νεκρούς. Αυτοί είστε. Αυτή είναι η Κυβέρνηση.

Και επειδή μπορεί να μην είναι αρκετοί ο κ. Βορίδης, ο κ. Γεωργιάδης και ο κ. Πλεύρης επιστρατεύτηκε και ο κ. Στίγκας των Σπαρτιατών και ήρθε εδώ να με μαλώσει. Αφιέρωσε όλη του την ομιλία σχεδόν σε εμένα με έναν οχετό, παρόμοιο με αυτό που εξαπολύουν τα στελέχη της Νέας Δημοκρατίας, ίδιες εκφράσεις με τον Μαρκόπουλο, τον Πρόεδρο της Εξεταστικής Επιτροπής για τα Τέμπη, αυτόν που διασκέδαζε στη διάρκεια της εξεταστικής επιτροπής για το έγκλημα των Τεμπών και έλεγε ότι είναι γουρλίδικη. Ήρθε, λοιπόν, ο Πρόεδρος των Σπαρτιατών να πει ότι θα έπρεπε να ντρέπομαι, γιατί μιλώ υποτιμητικά για τον Τασούλα και τον λέω «Τασούλα», ενώ θα έπρεπε να τον λέω «κύριο Πρόεδρο», δεν δείχνω κανέναν σεβασμό στον Τασούλα και τον προσβάλω. Και ήρθε εδώ να τον υπερασπιστεί ο πρώτος ο οποίος είχε βγει να τον συγχαρεί, μάλιστα, ο κ. Στίγκας.

Και δεν κρύβονται αυτές οι συμπάθειες και αυτή η αλληλοστήριξη, όπως δεν κρύβεται και το γεγονός ότι σε μία περίοδο στραγγαλισμού της δικαιοσύνης και διαρκών παρεμβάσεων στη δικαιοσύνη και στη δικαστική λειτουργία για να μην υπάρξει απονομή δικαιοσύνης και δικαίωση για το έγκλημα των Τεμπών και για άλλα εγκλήματα, για το έγκλημα των υποκλοπών και για άλλα εγκλήματα, για το έγκλημα του Ματιού -θα έρθω στη διάταξη που φέρνετε, κύριε Υπουργέ- σ’ αυτήν, λοιπόν, την περίοδο των οργιωδών παρεμβάσεων, που ως άλλες περσόνες η Πρόεδρος του Αρείου Πάγου και η Εισαγγελέας του Αρείου Πάγου η κ. Κλάπα και η κ. Αδειλίνη πηγαίνουν στο Φόρουμ των Δελφών και κατακεραυνώνουν τους συγγενείς των θυμάτων του εγκλήματος των Τεμπών -που ακούστηκαν αυτά;- σ’ αυτήν την περίοδο η δίκη των Σπαρτιατών, ω του θαύματος, όλο αναβάλλεται και δεν γίνεται και ξανά αναβολή και ξανά αναβολή και βολική αναβολή.

Και την ίδια ώρα εδώ μέσα στη Βουλή αξιοποιούνται ως υποστύλωμα οι συνεργάτες του Κασιδιάρη. Και, βεβαίως, δεν είναι καθόλου αξιοπρόσεκτο ούτε αιφνιδιαστικό το γεγονός ότι το μόρφωμα των Σπαρτιατών ενοχλήθηκε από εμάς. Ενοχλήθηκε και από τη δική μου καταγγελία ως συνηγόρου της οικογένειας του Αλέξανδρου Γρηγορόπουλου ότι η δίκη για τη δολοφονία του μονίμως αναβάλλεται και η ποινή δεν γίνεται αμετάκλητη και οι τελευταίοι που στηρίζουν πια ανοιχτά είναι πρώην Βουλευτές και συνεργάτες της Χρυσής Αυγής. Αυτά για να τα θέτουμε, έτσι όπως έχουν και για να μιλάμε τη γλώσσα της αλήθειας, την οποία εμείς πάντα επιμένουμε να μιλάμε.

Κύριε Υπουργέ, θα ήθελα σ’ αυτήν την μικρή μου παρέμβαση να αναφερθώ στην διάταξη που φέρατε για το Μάτι, για την παραίτηση του Ελληνικού Δημοσίου από τις εφέσεις. Είναι πράγματι σημαντικό το Δημόσιο όταν ενέχεται σε εγκλήματα να αναλαμβάνει και την ευθύνη και να μην ταλαιπωρεί τα θύματα και τους συγγενείς τους σε αέναες δικαστικές περιπέτειες. Υπάρχει αυτή η πρόθεση συνολικότερα για τις δίκες των θυμάτων κρατικών εγκλημάτων;

Εγώ, ξέρετε, είμαι στο πλευρό των ανθρώπων, που αγωνίζονται να δικαιωθούν για το έγκλημα στο Μάτι, που δικάζεται σαν πλημμέλημα και όχι ως κακούργημα και βεβαίως, η μεγαλύτερή τους αγωνία και ο μεγαλύτερος τους καημός δεν είναι οι αστικές δίκες, είναι οι καταδίκες για τον βαθμό του κακουργήματος. Όμως σε μία περιπέτεια, στην οποία το Νομικό Συμβούλιο του Κράτους επί της Κυβέρνησης της Νέας Δημοκρατίας εμφανιζόταν στα διοικητικά δικαστήρια και έλεγε ότι φταίνε τα θύματα που κάηκαν, υπάρχει 92% και 95% συνυπαιτιότητα των θυμάτων, αυτό το Δημόσιο πρόκειται να αλλάξει στάση;

Θα υπάρξει, δηλαδή, δική σας οδηγία και απόφαση συνολικά για τις δίκες που αφορούν εγκλήματα κρατικά; Προηγούμενα υπάρχουν παραίτησης του Δημοσίου από τις εφέσεις. Υπάρχει, όμως, η βούληση αυτές οι εξαιρέσεις να γίνουν ο κανόνας και οι πολίτες να είναι πράγματι δικαιωμένοι;

Αυτά είναι ρητορικά ερωτήματα που θέτω. Αύριο στην ομιλία μου θα μιλήσω πολύ ειδικότερα. Ήμουνα και προχθές στην συνέντευξη Τύπου, που έδωσαν οι συγγενείς και οι επιζώντες του εγκλήματος του Ματιού και περιμένω πότε θα υπάρξει πραγματική δικαιοσύνη.

Δύο, όμως, παρατηρήσεις, επειδή αυτές τις μέρες βλέπουμε μία -κατά τη δική μου εκτίμηση- τρομερά άγαρμπη και καθόλου έξυπνη προσπάθεια της Κυβέρνησης να τρομοκρατήσει εκείνους οι οποίοι υπερασπίζονται το δίκιο των θυμάτων του εγκλήματος των Τεμπών, να συσκοτίσει τα πραγματικά περιστατικά, να αμφισβητήσει τα αυτονόητα και περίπου να εμφανιστεί δικαιωμένη που σκότωσε πενήντα επτά ανθρώπους.

Θέλω να πω το εξής: Μεθοδεύσεις και από Εισαγγελείς του Αρείου Πάγου έχουμε ζήσει πολλές. Προσωπικά έχω ζήσει την κ. Ξένη Δημητρίου - Βασιλοπούλου να παρεμβαίνει λυσσαλέα και εναντίον μου στην υπόθεση του εγκλήματος του Ματιού. Παρεμβάσεις για αλλοίωση του περιεχομένου της έρευνας έχουμε ζήσει πολλές. Προσωπικά έχω ζήσει τις προσπάθειες να μην ολοκληρώσει την προκαταρκτική εξέταση ο εισαγγελέας για το Μάτι, ο κ. Ζαγοραίος και αναβαθμίζοντάς τον να δώσουν σε άλλα χέρια τη δικογραφία. Αμφισβητήσεις πραγματογνωμόνων έχουμε ζήσει πολλές. Προσωπικά έχω ζήσει και είχα παρέμβει τότε στην αμφισβήτηση του πραγματογνώμονα που γινότανε συστηματικά από Εισαγγελέα του Αρείου Πάγου και διορισμένη Γενική Επιθεωρήτρια της Δημόσιας Διοίκησης, του πραγματογνώμονα Δημήτρη Λιότσιου. Του λέγανε ότι δεν έχει τα απαραίτητα προσόντα για να κρίνει ανώτερούς του. Του λέγανε ότι δεν είναι αρμόδιος και θα είναι άκυρη η πραγματογνωμοσύνη του. Παρενέβην τότε δημόσια και μετά από πολλούς μήνες αποκαλύφθηκε ότι την ίδια ώρα που δημόσια κάποιοι αμφισβητούσαν τα προσόντα αυτού του ηρωικού πραγματογνώμονα που παρέδωσε πραγματογνωμοσύνη παρά τις πιέσεις, την ίδια ώρα τον εκβίαζε και του έλεγε ότι θα του στήσει σκηνικά και ότι θα τον «σκίσουν» οι ενεχόμενοι πολιτικοί… Ποιος του τα έλεγε αυτά; Ο διορισμένος Αρχηγός της Πυροσβεστικής Ματθαιόπουλος.

Επειδή, λοιπόν, έχουμε ζήσει πολλά και αυτά που γίνονται σήμερα, κάποιοι τα έχουμε ξαναζήσει και τα γνωρίζουμε και επειδή ό,τι και να κάνουν και όσο και αν λυσσάνε αυτοί οι οποίοι εμπλέκονται στο έγκλημα των Τεμπών, η αλήθεια και θα λάμψει και θα είναι εκτυφλωτική.

Κλείνω αυτή μου την παρέμβαση λέγοντας καθαρά ότι αυτό που σήμερα γίνεται είναι προσπάθεια παρεμπόδισης της απονομής της δικαιοσύνης. Και το γεγονός ότι παράλληλα, ενώ γίνεται όλη αυτή η επιχείρηση, έχει μεθοδευτεί για μεθαύριο, χωρίς να συγκληθεί η Διάσκεψη των Προέδρων για να το αποφασίσει, χωρίς να υπάρξει έγκυρη σε συναπόφαση διαδικασία, να κλείσει άρον-άρον εδώ στην Ολομέλεια την Παρασκευή 11 Απριλίου η υπόθεση της προανακριτικής επιτροπής.

Αυτές οι μεθοδεύσεις που γίνονται σήμερα, αύριο θα είναι καταγέλαστες και αυτοί που σήμερα αισθάνονται ότι παίρνουν κάποια ρεβάνς, αύριο θα πρέπει να εξηγήσουν γιατί στοχοποιούν ξανά τα θύματα, τους συγγενείς, όποιον τους συμπαρίσταται και την ίδια την αλήθεια. Θα πρέπει να το εξηγήσουν, όχι μόνο σε μια τέτοια αίθουσα, αλλά και σε μία άλλη, στην αίθουσα του αρμόδιου δικαστηρίου.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.06΄ λύεται η συνεδρίαση για αύριο, ημέρα Πέμπτη 10 Απριλίου 2025 και ώρα 10.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση της κεφαλαιαγοράς και άλλες διατάξεις» και β) συζήτηση και λήψη απόφασης σύμφωνα με το άρθρο 62 του Συντάγματος και τα άρθρα 43 και 83 του Κανονισμού της Βουλής, για αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**